
Acest roman este dedicat cu respect lui Alfred McCoy care a fost 
primul preocupat să descopere adevărul. 


NOTA AUTORULUI 


Aceasta este o operă de ficțiune şi nici unul din personajele sau 
evenimentele din carte nu se referă la oameni reali. Însă fundalul 
povestirii este acum bine cunoscut. Oricine este interesat să 
cunoască mai multe amănunte despre comerțul cu droguri, poate 
consulta cărțile lui Alfred McCoy despre acest subiect; implicarea 
Statelor Unite în Laos a fost bine documentată de Christopher 
Rothus. 

Atrag atenţia asupra unei singure discrepanțe, făcută ca urmare 
a caracterului fictiv al lucrării; Vietnam şi-a schimbat politica față 
de opiu în 1958, nu în 1959. 

PARTEA ÎNTÂI 


OPIUL AERIAN 


„Am renunțat la războiul împotriva drogului, pentru războiul 
împotriva comunismului. 
De fapt, am făcut o alegere conştientă" 
— Michael Levine, fost agent DEA 


Vientiane, aprilie 1959 


Noelle l-ar fi remarcat chiar dacă n-ar fi trecut cu Packard-ul 
prin barul Hotelului Constellation. Era revoltător de frumos, chiar 
şi când era beat. Avea păr negru-albăstrui, pieptănat peste cap, 
deşi o şuviță de păr îi cădea ştrengăreşte pe ochi. Pielea lui era 
măslinie şi avea o mustață neagră, subțire pe buza de sus. Purta 
un costum alb, de pânză, neobişnuit pentru Laos. Aici, numai 
marii oameni de afaceri şi ambasadorii se îmbrăcau aşa. 

Dar pe corsican părea la fel de natural ca şi pielea lui. Sub 
costum, avea o cămaşă neagră, de mătase. 

Da, hotări Noelle, te-aş fi recunoscut şi fără această intrare 
dramatică. 

Barul Hotelului Constellation era deschis la stradă, aşa că nu 
existau pereți care să absoarbă impactul; dar Packard-ul risipi 
rapid ocupanții, în majoritate corespondenți şi diplomați străini 
plictisiți; distruse mesele şi scaunele de stuf şi demolă jumătate 
din barul de bambus. Sticle prăfuite de vermut, byrrh şi rom 
negru, căzură din rafturi şi se sfărâmară pe podea. 

Se lăsă o linişte mormântală. 

Apoi, Baptiste Croc6 se aplecă peste volan şi-i făcu semn 
barmanului Lao, care-l privea uluit. 

— Vreau un coniac mare -— zise el în franceză. 

Răsună un ropot de aplauze şi urale din partea ziariştilor 

vestici, care erau de asemenea beți. Orice gest nebunesc era o 
diversiune binevenită. Croce se întoarse spre ei şi, stând în 
picioare pe bancheta Packard-ului, le făcu o plecăciune adâncă. 

— Imbecile - murmură însoțitorul lui Noelle. Eşti beat. O 
ruşine. 

Marcel Rivelini fusese ales de tatăl ei ca s-o însoțească în seara 
aceea. Ea nu l-ar fi ales, în nici un caz. Era un asociat al lui Racco 
din Bangkok. Un om bogat, sofisticat şi nesuferit. Mai era şi cam 
de aceeaşi vârstă cu tatăl ei. Nu ar fi deranjat-o atât de mult dacă 
ar fi fost înzestrat cu simțul umorului, îşi spuse ea. Faptul că un 
om are bani şi experiență, nu înseamnă neapărat că este şi un 
însoțitor plăcut. Nici măcar în Vientiane. 

În momentul acela, o zări corsicanul. Ridică paharul de cognac 
în semn de salut şi cobori din Packard. Apoi, îşi croi drum, cam 
nesigur, spre ea. Noelle îl simţi pe Rivelini încordându-se. 

Va fi interesant. 

— Îmi faceţi plăcerea, să-mi acordaţi acest dans? 

Noelle zâmbi. 

— Dar, monsieur, nu este nici o muzică. 

— Nu contează, mademoiselle. Nu doresc decât plăcerea 
deosebită de a ţine o femeie tânără şi superbă în braţele mele. 

Rivelini se ridică şi-i trase un pumn în bărbie. Corsicanul căzu 
pe spate, rupând încă o masă de trestie. Ziariştii din jur şuierară 
dezamăgiți. 

Noelle se ridică. 

— Îmi pare rău că te-a ofensat — îi spuse Rivelini. 

Apoi, fără să înțeleagă de ce, Noelle îi aruncă Pernod-ul în față. 
El scoase o exclamație de surprindere şi se holbă la pata care se 
mărea de pe cămaşă. Ziariştii se entuziasmară din nou. 

— Căţea - murmură Rivelini. 

Noelle îl împinse în piept, mai tare decât ar fi vrut. Acesta căzu 
pe spate, cu picioarele bălăngănindu-se în aer şi ateriză între 
mese. Urlă, agățându-se de genunchiul pe care şi-l răsucise în 
cădere. 

Noelle se întoarse spre corsican. 

— Te simţi bine? — murmură ea. 

Îi sângera buza. Îşi pipăi gura cu limba. 

— Lipseşte vreun dinte? — zise el. 

— Ai avut noroc că nu te-a ucis. Este un gangster din Bangkok. 

— Uite, mi-a mototolit costumul, ticălosul! 

— Ţine-te de mine. Te ajut să te ridici. Eşti beat. 

— Doar puţin. 

Când întinse mâna o trase spre el. 

— Dar nu atât de beat, încât să nu ştiu că am întâlnit cea mai 
frumoasă femeie din Asia. 

— Intră la loc în maşină. 

Rivelini se ridică în picioare. Genunchiul nu reuşi să-i susțină 
greutatea şi se sprijini de masă. 

— Unde te duci? 

— Îţi mulțumesc pentru această seară veselă, Marcel - zise ea 
şi-l ajută pe corsican să se suie în Packard. 

Apoi, în uralele ziariştilor, se urcă la volan şi ieşi din bar. 


Noelle conduse maşina încet, pe străzile întunecate. Uneori, 
câinii şi porcii dormeau în mijlocul drumului. Noaptea era caldă şi 
mirosea a fructe coapte şi motorină. 

Corsicanul îşi sprijini capul de spătarul scaunului şi scoase un 
pachet de Gitanes. Îşi aprinse una şi o lăsă să atârne de buza de 
jos. Gemu. 

— Te simți bine? — îl întrebă Noelle. 

— Mă doare puţin capul, atâta tot. 

O privi şi rânji cu dinţii lui albi sclipind în noapte. 

— Îţi place cum seduc femeile? Le las să lupte pentru mine şi 
apoi să se ofere să mă ducă acasă. 

— Aceasta nu este seducţie — zise Noelle. Încotro? 

— La Bungalow. 

Fusese sigură. Era un hotel, la mai puţin de o sută de yarzi 
depărtare, care se numea de fapt Settha Palace. 

— Ai fi putut să mergi pe jos. De ce nu mi-ai spus? 

— Sunt beat, dar nu nebun. 

Când ea întoarse maşina pe stradă, bărbatul scoase o batistă de 
mătase din buzunarul jachetei şi-şi şterse uşor buza. 

— Te culci cu mine astă-seară? 

Noelle se înroşi până la rădăcina părului. 

— Dacă n-ai fi deja bătut, ţi-aş rupe nasul! — şuieră ea. 

Luă o mână de pe volan şi-l plesni peste față. Regretă deja 
gestul impetuos de la Constellation. lată unde putea duce 
plictiseala! 

— Ce crezi că sunt? O târfă? 

— Nu, nu cred asta. Absolut deloc. Cred că eşti cea mai 
frumoasă femeie pe care am văzut-o vreodată. 

Îi zărea faţa la lumina emanată din bordul maşinii. Rânjea. 

— Cum te cheamă? - zise ea. 

— Sunt Baptiste. Baptiste Croce. 

— Ei bine, domnule Croce, o să te trezeşti de dimineaţă şi o să 
regreți foarte mult ce-ai făcut azi-noapte. 

— Nu cred. 

— Probabil că or să te închidă pentru pagubele pe care le-ai 
făcut. Unde îţi era capul? C’est fou? Conduci întotdeauna în 
asemenea hal? 

— Doar când sunt foarte beat. 

O mângâie pe braţ cu dosul palmei. Îl respinse. 

— Nu fă asta. 

— Îmi vine foarte greu să mă abţin. Ai o piele atât de catifelată. 
Dacă nu te culci cu mine, vrei să te măriți cu mine? 

Ajunseseră la Settha Palace!. Nu era un palat, ci o veche casă 
colonială, căzută în paragină. Noelle trase în față. Câţiva oaspeți, 
în majoritate tineri diplomaţi străini, ieşiră să se holbeze la ei. Ce 
plictiseală domneşte în Vientiane, se gândi ea. Un bărbat cu buza 
însângerată şi o femeie la volanul unei maşini americane rablagite, 
vor fi principalul subiect de discuţie la micul dejun de mâine. 

— Spune-mi, domnule Croc6, cu ce te ocupi? Eşti cumva 
diplomat? 

— Mă port eu ca un diplomat? 

— Nu, ca să fiu sinceră. 

— Sunt pilot. 

— Pilot? 

— Am fost cel mai mare erou al văzduhului în războiul cu Viet 
Minh. Acum am propria mea linie aeriană. Wattay Air. Poate ai 
auzit de ea. 

— Nu, n-am auzit. Şi mă mir că poți convinge pe cineva să se 
suie în avion cu tine. Sunt curioasă cum aterizezi. Dărâmi cumva 
şi uşile aeroportului? 

— Depinde, dacă sunt beat sau nu. 

Noelle zâmbi. 


1 Palat (engl.) (n.t.). 

— Noapte bună - zise ea. 

Se dădu jos din maşină şi se îndreptă spre şirul de sidos 
parcate pe partea cealaltă a trotuarului. Şoferul dormea pe 
bancheta din piele. Lovi cauciucul să-l trezească. Omul tresări. 
Frecându-şi fața se urcă pe scaunul bicicletei sale. 

Croce ieşi împleticindu-se din maşină şi alergă după ea 

— Aşteaptă. Nu poți pleca. Nici măcar nu ştiu cum te cheamă! 

— Bardot. Brigitte Bardot. Iar data viitoare când vei dori să faci 
dragoste cu mine, ai grijă să fii treaz. Ai înțeles? 

Croce privi siclo-ul dispărând în beznă. Rânji. Ei bine, se gândi 
el, am câştigat runda asta. 

Rocco Bonaventure stătea în balconul vilei sale, luându-şi micul 
dejun compus din ouă şi orez. Era un bărbat în jur de cincizeci de 
ani, cu o coamă de păr cărunt şi o barbă grizonată. Părul lui era 
pieptănat pe spate, descoperindu-i fruntea înaltă bronzată şi 
atârnându-i la ceafă, peste guler. Când se odihnea, părea liniştit şi 
bonom. Dar mâinile îi dezvăluiau adevăratul caracter. Erau mâini 
de luptător, mari, cu degete groase, acoperite cu păr care ieşea pe 
sub manşetele cămăşii sale albe. Avea inele de aur, butucănoase, 
pe fiecare deget. 

Stătea liniştit, privind femeile Lao grăbindu-se de-a lungul 
arcadei verzi a şoselei, cu copiii legaţi în şaluri la spate, purtând 
coşuri de trestie pline cu legume pe cap. Un stol de bâtlani zbură 
din ceaţă şi se aşeză în orezăria care străjuia şoseaua. 

Se gândea la Noelle. 

Rivelini îi spusese cum se comportase seara trecută. Era 
revoltător. Îi tremurau mâinile când îşi luă ceaşca cu cafea. Fetele 
erau un blestem pe capul omului. Nu erau bune de nimic, decât 
să-ți facă necazuri. lar Noelle îi provoca mai multe necazuri decât 
era normal. Călugărițele de la mănăstirea Les Oiseaux, din Saigon 
o descriseseră măgulitor drept „o fată voluntară”. 

Era puţin spus, hotărî Bonaventure. 

Sorbi din cafea şi se strâmbă. Imposibilă țară. Nu găseai lapte 
proaspăt pentru cafe au lait şi n-aveai cum să-ți fereşti fiica de 
aventurieri şi idioţi. 

Cum putea să-l pună în asemenea situații? Marcel Rivelini era 
nepotul unui om pe care era încântat să-l numească prieten. lar ea 
îl umilise în fața unei cafenele pline de ziarişti străini şi îl 
accidentase în asemenea hal încât nu se mai putea da jos din pat. 
I se umflase genunchiul ca un pepene. 

Noelle! 

Ca şi când n-ar fi avut şi aşa destule probleme! 

Anul trecut, Statele Unite îşi retrăsese ajutorul economic, 
forțase guvernul de stânga să demisioneze şi îşi pusese propriul 
om la putere, aşa cum făcuse cu Diem în Saigon, cu patru ani în 
urmă. De data aceasta, Bonaventure nutrea ceva mai multă 
simpatie față de cauza americană. Ştia că guvernul comunist n-ar 
fi privit cu bunăvoință afacerile sale. Cineva trebuia să-i oprească 
şi acela ar putea să fie foarte bine Eisenhower. Dar în ianuarie, 
primul ministru Phoni Sananikone ceruse Adunării Naţionale 
puteri excepționale pentru a negocia cu rebelii şi se raportaseră şi 
mai multe lupte la frontiera de la Saru Nena. Pentru Rocco 
Bonaventure erau veşti îngrijorătoare, deşi previzibile. 

Propriul său Air Laos trecea drept o operaţiune autorizată. 
Transporta marfă şi pasageri — mai ales spioni şi misionari — într-o 
țară muntoasă şi greu accesibilă. În nordul Laosului existau 
puţine şosele, care nu erau de fapt decât nişte poteci care 
străbăteau jungla, pline de tigrii şi şerpi veninoşi. În toată ţara 
existau mai puțin de o mie de telefoane, iar transportul aerian juca 
un rol esențial în dezvoltarea națiunii. 

Dar nu această afacere legală şi modestă îl ținea pe Rocco 
Bonaventure în Laos. Nu profiturile cinstite îi asigurau flota 
Beechcraft, vila din Saigon şi lingoul de aur depozitat la Banque de 
IIndochine. Şi nici nu explica zborurile săptămânale ale companiei 
Air Laos la Bangkok în timpul recoltelor de mac din primăvară. 

Adevărata afacere a lui Rocco Bonaventure era opiul. 


Apariţia lui Noelle îl trezi din gânduri. Se pare că hotărâse să-l 
onoreze cu prezența ei la micul dejun. Părea radioasă, fir-ar ea să 
fie. În stilul femeilor nobile laoţiene, purta lanţuri de aur la mâini 
şi la gât, un pao sin tradițional de mătase şi o curea lată de argint 
la talie. Noelle era una dintre puţinele femei vestice cunoscute de 
Bonaventure care adopta obiceiuri estice, ca să-şi accentueze 
frumuseţea ei naturală. Şi este într-adevăr frumoasă, se gândi el. 


10 


- COLIN FALCONER - 


Al dracului de frumoasă. lar în dimineața aceasta avea o culoare 
deosebită în obraji, pe care n-o mai remarcase până acum. 

Va trebui s-o mărit cât mai repede. 

— Papa, tu est trouble? Pari îngrijorat. 

— Sigur că sunt îngrijorat — tună el. Am auzit de la Marcel ce s- 
a întâmplat noaptea trecută. 

Ea îi zâmbi dulce şi se aşeză la masă. 

— Unde este Marcel? 

— la micul dejun în camera lui. 

— Este caraghios să vezi un bărbat bosumflat, nu-i aşa? 

Imposibilă fată. Ar fi vrut să fie o fetiță şi s-o bată la fund. Dar 
nici atunci nu făcuse asta. Se purtase cu el la fel de autoritar ca şi 
acum. 

Noelle luă o bucată de papaya în furculiță. 

Se uită urât la ea. 

— Ei? — zise el în cele din urmă. 

— Da, papa? — îl întrebă ea mirată. 

— Ce ai de spus? 

— Despre noaptea trecută? Oh, n-a fost nimic, n-ai de ce să te 
îngrijorezi. 

— Nimic? N-a fost nimic? Vrei să nu mă îngrijorez când fiica 
mea se poartă ca o târfă? 

Văzu că o jignise şi regretă imediat că-şi ieşise din fire. 

— Nu sunt o târfă, papa - zise ea blând, plină de demnitate, 

— Ştiu asta, îmi pare rău - spuse Bonaventure, uimit că se 
scuzase. 

Cum reuşise să-l facă să se arate atât de spăşit? 

— Dar cum ai vrea să reacționez, când propria mea fiică se 
poartă aşa? Ce părere crezi că şi-a făcut Marcel despre tine? 

— Marcel este plictisitor. 

— Spune că l-ai lovit şi apoi ai plecat cu maşina cu un cowboy. 

Noelle chicoti, acoperindu-şi gura cu dosul mâinii, ca o 
şcolăriță. Ce enervantă era! 

— Nu l-am lovit. Poate că l-am împins doar. 

— Şi celălalt gentleman. 

— Nu este un gentleman, papa. Dar nu-i nimic. Am fost foarte 
atentă. 

Lui Bonaventure îi pieri pofta de mâncare. Îşi aprinse o ţigară şi 
îşi privi fiica. Probabil mama ei - Dumnezeu s-o aibă în pază - şi 

sângele de țăran care-i curgea în vene îi dăduseră atâta tărie de 
caracter. Şi, într-o anumită măsură, era şi el vinovat fiindcă o 
răsfățase. Noelle semăna perfect cu Anne-Marie şi poate de aceea 
fusese prea blând cu ea. 

— Gentleman-ul acesta, care nu prea este un gentleman - ştii 
cine este? 

Încercă să vorbească serios. 

— Îl cheamă Croce. Este pilot. Atâta tot. 

— Croce! 

— Îl cunoşti? 

— Ştiu toți piloţii din Indochina. Este treaba mea să-i cunosc. 

Suflă un fum albăstrui de țigară. 

— Croce! Ce Dumnezeu te-a apucat, să te comporți aşa? 

— M-a fascinat. 

— Te-a fascinat? 

Noelle îşi turnă nişte cafea din ibricul de argint şi o bău 
neîndulcită. Apoi îşi şterse buzele cu un şervețel de pânză. Ochii ei 
erau mari şi inocenți. 

— Ce ştii despre el? 

— Este fost pilot al Air Force, rămas după Dien Bien Phu. A 
lucrat timp de câteva luni pentru un mic avion de marfă, la 
Bangkok, dar l-au concediat pentru că nu se puteau baza pe el. 
Nu se puteau baza? Asta pentru că bea. Când a venit în Laos, a 
vrut să lucreze pentru mine. l-am spus că nu aveam de gând să- 
mi dau avioanele pe mâna cowboy-ilor. Până la urmă a făcut rost 
de bani şi a cumpărat un Cessna, împreună cu un alt tânăr pe 
nume Jean-Marie Pepin. Are o reputaţie proastă de fustangiu şi 
cartofor. 

Noelle zâmbi. 

— Sună prea bine ca să fie adevărat. 

— Nu mă ironiza, Noelle. 

Îl bătu pe obraz. 

— Papa, trebuie să ai încredere în mine. M-am distrat şi eu 
puţin. Sunt plictisită. N-am ce face aici. Ce-ai vrea să fac? Să stau 
să adun orez ca țărăncile? 

— Poate că ai nevoie de un soț. 

Îşi netezi o buclă rebelă, căzută pe obraz. 

— Poate. Dar nu cu Marcel Rivelini. Aş prefera să intru la 
mănăstire. 

— M-am gândit la altcineva. 

Fata râse. 

N-ai decât să te amuzi, se gândi Bonaventure. Dar, uneori, cred 
că este singura soluție. Altfel cum aş putea să te ţin în frâu, 
drăcuşorul meu? 


Peste câteva ore, Jean-Marie ateriza cu Cessna-ul său la 
Aeroportul Wattay şi se îndreptă spre hangarele din capătul opus 
al pistei. Louis Jourdain, unul din piloţii de la Air Laos meşterea la 
motorul avionului său Beechcraft. Îi făcu cu mâna lui Jean Marie. 

— Presupun că ai auzit de prietenul tău? — îl strigă Jourdain. 

— Am rămas peste noapte la Phong Saly. 

Jourdain îşi şterse mâinile cu o cârpă. 

— Deci, nu ştii? 

Jean-Marie îşi stăpâni un geamăt. 

— Ce-a mai făcut? 

— Nimic, decât că a intrat cu maşina în barul The Constellation. 
Era beat, bineînţeles. 

— Merde alors! 

— Dar asta nu e tot. Ghici, cine era acolo? 

— De Gaulle? 

— Noelle Bonaventure. Şi ce crezi că a făcut - l-a dus până 
acasă cu maşina. 

Jean-Marie îşi trecu degetele prin părul său blond, buclat, 
Imbecile! Idiot! Îşi pierduse minţile când se asociase cu un om ca 
acest Croce. Era un pilot bun, dar ţicnit. 

— Ce s-a întâmplat? 

Jourdain ridică din umeri. 

— Crezi că a regulat-o? 

— Nici măcar Baptiste nu-i atât de nebun. 

— Ba este. 

— Îţi mulțumesc că m-ai prevenit, Louis. 

Jean-Marie se întoarse spre şosea, unde văzu un taxi parcat 
sub un copac. Taxiul era de fapt un jeep din al Doilea Război 
Mondial. Uşa din dreapta şoferului era ruptă, şi prinsă cu o 
jartieră roz. Semn rău, în situaţia de față, se gândi Jean-Marie. Îl 
trezi pe şoferul laoţian care dormea pe scaunul din față, şi-i spuse 
să-l ducă la The Settah Palace. 

Drumul până în oraş se desfăşură fără incidente. Singurele 

obstacole fură câțiva bivoli de apă, care ieşiseră pe şosea din 
paddis şi o mână de căruţe trase de boi, întorcându-se de la piață. 
Şoseaua intră în Vientiane de-a lungul unei arcade de copaci 
înfloriți. 


Cuibărită pe câmpia joasă cultivată cu orez, a Mekongului, 
capitala Laosului, era un oraş rural adormit. Majoritatea caselor 
erau făcute din lemn de santal, stuf şi bambus, construite pe 
bucăţi de tec, înconjurate de şipci de copaci de mango, cocotieri 
sau bananieri. Pui şi porci negri tuci, trăiau sub case. Temple mari 
de lemn în formă de pagode, se înălțau peste tot. Automobilele 
reprezentau încă un punct de atracție. 

Centrul comercial era alcătuit din trei străzi paralele, cu 
magazine dărăpănate, cu un singur etaj, oferind o gamă bizară de 
mărfuri. Negustorii indieni vindeau sari şi costume bărbăteşti în 
timp ce magazinele chinezeşti vindeau tricouri Roy Rogers, ierburi 
uscate şi conserve cu pate de gâscă. 

— La Baraque Indienne -zise şoferul în franceză - Bungalow-ul. 

Settah Palace - sau Bungalow-ul - avea aerul uşor decăzut al 
unei mătuşi bătrâne, înconjurată de fotografii din tinerețe. Dacă ar 
pleca toți locatarii, grădinile ar invada vila în câteva săptămâni, se 
gândi Jean-Marie. Muşchiul crescuse din belşug pe acoperişul 
lung, cu frontoane, iar copacii din pădure creşteau sălbatic, 
întinzându-şi crengile ca nişte degete întrebătoare spre fațadă. 

Intră înăuntru. Era imediat după prânz şi băieții se adunaseră 
ca nişte pisoi pe patul dublu din hol, sub o pânză ruptă, care să-i 
apere de țânțari. Patru membrii din personalul hotelului, stăteau 
la bar. Un telefon negru suna în celălalt capăt. Îl priveau detaşaţi 
ca pe un animal de la grădina zoologică. N-avea de gând nici unul 
să răspundă. 

Un ziarist britanic dormea pe un scaun de trestie, palid şi 
deshidratat în costumul său alb, tropical, cu un ziar Lao Presse 
deschis în poală. Îi căzuse capul pe spate şi i se deschisese gura, 
în timp ce o muscă dădea târcoale în jurul buzelor sale. 

Îl găsi pe Croce în grădina din spate, sub un copac stufos, în 
aparență adormit, într-o mică împrejmuire făcută de cineva din mii 
de sticle de bere. Purta o cămaşă albă şi pantaloni albi de pânză 
călcați la dungă. Singurele semne ale activității sale nocturne erau 
cearcănele de la ochi şi obrajii neraşi. Jean-Marie se înfuria să-l 

vadă proaspăt ca o stea de Hollywood, chiar şi când era mahmur. 

— Idiotule - zise el. 

Croce deschise ochii. 

— Jean-Marie, tu eşti? Cât e ceasul? 

— Este timpul potrivit să-ți bagi minţile în cap. Apropo, te 
doare? 

— Da, puţin. Şi uită-te aici. 

Îi arătă buza umflată şi crăpată. 

— Un espèce de con? m-a lovit. 

Îşi scoase ochelarii de soare şi se uită la prietenul său. 

— Presupun că ai aflat. 

— De-abia aterizasem de două minute, când mi s-a povestit. 
Unde este maşina mea? 

— Maşina ta este bine. Nu s-a stricat. 

— Dar barul? Cum o să plăteşti pagubele? 

Croce îşi puse la loc ochelarii de soare. 

— Nu te îngrijora. O să găsesc eu ceva. 

— Tu es cons. Ştii cine era fata? 

— Noelle Bonaventure. 

Jean-Marie se trânti pe un scaun lângă el. 

— Da, Noelle Bonaventure. Merde.4 Tatăl ei este un vrai 
monsieur, unul din cei mai mari gangsteri din Indochina. O să te 
trezeşti cu gâtul tăiat dacă te joci cu aceşti oameni! 

— Nu mă joc, Jean-Marie! 

— Atunci, ce faci? 

— Ştii ce am auzit zilele trecute? Că vietnamezii intenționează 
să redeschidă comerțul cu opiu. Ori asta înseamnă mult pentru 
cineva! Poate ar fi timpul să formăm o alianță strategică. 

Jean-Marie îl privi fix, uluit pe moment, înainte să-şi dea seama 
la ce se gândea Croce. 

— Eşti nebun! Dacă te apropii de fiica lui, o să-ţi taie gâtul! 

Ridică din umeri. 

— Poate. Vrei să te mişti puţin spre dreapta? Încerc să mă 
bronzez şi-mi stai în soare. 


2 ticălos (fr) (n.t.) 
3 Eşti tâmpit (fr.) (n.t.) 
+ Rahat (fr.) (n.t) 
5 Un adevărat domn (fr.) (n.t.) 

Noelle stătea la fereastră, ascultând ritmul nopții, ciripitul din 
ce în ce mai cadențat al cicadelor ce creştea, pentru ca apoi, să 
scadă din nou. Mai erau două luni până să vină musonul, dar 
umiditatea devenise deja apăsătoare, umezindu-i pielea. 

„La vie en rose” răsuna la gramofon: Edith Piaf. Noelle îşi 
strânse braţele în jurul ei şi se gândi la corsicanul în costum alb. 

— Baptiste — murmură ea. 

Ce fermecător, viu şi periculos. Dorise să se culce cu ea şi-i 
spusese pur şi simplu! O parte din ea era revoltată, dar alta... 

Dar era imposibil. Tatăl ei nu i-ar permite să-l vadă din nou. 

Se uită în oglindă. Bluza bleumarin îi accentua ochii violeți. 
Purta părul liber, lăsându-l să cadă în bucle. Îl dădu peste umeri. 
Era conştientă de frumusețea ei şi o enerva. Ce rost avea să fii 
frumoasă, dacă nu există nimeni să te admire? Papa avea 
dreptate, se gândi ea. Îmi trebuie un soţ. 

Dar unul ales de mine. 

Rivelini se întorsese posomorât şi şchiopătând la Bangkok, şi în 
dimineața aceea tatăl ei plecase la Saigon, lăsând-o singură în vilă. 
Încă o noapte tropicală lungă şi plictisitoare. Neliniştea pe care o 
resimțea era aproape ca o durere fizică. Voia să iasă, să flirteze. 
Poate dacă s-ar întoarce în Franța... 

Franța era un vis, o amestecătură de amintiri de copilărie şi 
fantezii. Plecaseră imediat după război, când avea nouă ani. Tot 
ce-şi amintea acum de Marsilia era mirosul de peşte de pe docuri, 
şirurile cenuşii de clădiri din piatră, frigul muşcător. 

Întreaga ei adolescență fusese în Asia, cu ciclul musonilor, 
ritualurile ciudate ale „les jounnes”, singurătatea vilelor luxoase şi 
pustnice. În Saigon făcuse şcoala la o mănăstire, unde mai erau 
cel puţin câteva franțuzoaice de vârsta ei. În Vientiane, singurele 
femei franceze pe care le cunoştea erau fie soții de diplomați, fie 
şcolărițe. Iar aici nu există nici un loc unde o femeie europeană se 
putea duce singură, fără să trezească suspiciuni şi comentarii. 

Bărbaţii pe care-i cunoscuse, adică cei cu care era de acord 


6 galbeni (fr.) (n.t.) 

tatăl ei, nu o atrăgeau, iar cei care o atrăgeau - cum ar fi Croce de 
exemplu - nu-i erau pe plac tatălui ei. Mă întreb dacă este mai 
mult decât o coincidență, se gândi ea. Uneori o preocupa 
caracterul ei aventuros şi contradictoriu. Îl iubesc pe papa, se 
gândi ea. Aşa că, de ce încerc uneori să-l enervez? 

Poate că semănăm prea mult. Nu ne place să ne spună nimeni 
cum să ne trăim viața. Asta trebuie să fie. 

Deodată, auzi zgomotul unui claxon în fața casei. Cine putea fi 
la asemenea oră târzie? 


Alergă pe balconul sufrageriei. De la etaj şi se uită în curte. 
Baptiste Croce stătea pe capota Packard-ului cu o duzina de 
trandafiri roşii în mână. 

— Pentru tine! — strigă el. 

— Ce faci aici? 

Nu-i răspunse şi-i aruncă buchetul. 

— Sunt de plastic. l-am luat de la hotel. Dar sunt singurii 
trandafiri din Laos. 

— Ce vrei? Tata o să te ucidă! 

— Este în Saigon. De unde să ştie? Purta costumul lui alb şi 
avea părul uns cu briantină. Am venit să te iau la cină. 

— Nu se poate. Nu fi absurd. 

— Ai altă invitație? 

— Nu este vorba de asta! 

— Sunt treaz, uite! 

Sări de pe capotă şi merse pe lângă maşină ca pe sârmă. 

— Ai spus că trebuie să fiu treaz dacă vreau să fac dragoste cu 
tine. Nu ştii cât de mult trebuie să mă abțin ca să nu beau, într-un 
loc afurisit ca ăsta! Dar acum, după ce te-am găsit pe tine, n-o să 
mai fac nimic rău. 

— Trebuie să pleci! 

Croce arătă spre ferestrele de la parter. 

— Servitorii se uită la mine. Dacă nu cobori, rămân aici până se 
întoarce tatăl tău. Vrei să mă împuşte ca pe un câine, pe treptele 
casei tale? 

Noelle ezita. Ah, la dracu cu Rocco! 

— Dacă vin, trebuie să-mi promiți că o să mă aduci acasă la 
zece seara. 

Croce rânji şi făcu o plecăciune. 

— Îţi dau cuvântul meu de ofițer şi gentleman! 


Maxim's, spre deosebire de localul elegant cu acelaşi nume din 
Paris, avea pereţi de bambus şi un acoperiş găurit, de tablă. Era 
unul din restaurantele răsărite de curând în Vientiane. Clientela 
era în majoritate franceză; bărbaţi arşi de soare, cu mâinile 
suflecate şi părul lins, foşti soldați sau piloți, care se întorseseră în 
țările lor după război şi erau implicați acum în comerțul cu aur, 
piastere sau opiu. Animatoarele îi asaltau pe ringul de dans sau la 
mese, încercând să-i atragă în camerele lor. 

Dar acum, când intrase Noelle, nu le mai băga nimeni în seamă. 
Toate privirile erau ațintite asupra ei. Bărbaţii se uitau la ea 
înfometați, iar fetele invidioase. 

Noelle ştia că nu era un loc potrivit pentru o fată ca ea. 

— Nu pot fi văzută aici — zise ea. 

— Nu-ţi place? — o întrebă el. 

— Crezi că există vreo virgină printre fetele de aici? 

— Acum poate că nu sunt. Dar au fost odată! 

— Mă îndoiesc! 

Croce ridică din umeri. 

— Îmi pare rău. N-am mai fost niciodată aici, bineînţeles. Am 
auzit doar că au muzică bună. 

— Eşti un mincinos. 

— Bem un pahar şi plecăm. Ne aşezăm în spate. 

Ezită. 

— Bine, un singur pahar. 

Croce găsi o masă într-un colț întunecat şi se aşezară. Comandă 
două Pernod-uri cu apă. 

— Toţi bărbaţii aceştia mă privesc — şuiera ea. 

— Te admiră. 

— Nu cred că admiraţia este cuvântul potrivit. 

— Ar vrea să se culce cu tine. Este o formă de admirație. Dar 
poţi să te linişteşti. Eşti cu mine. 

Îşi scoase pachetul de Gitanes şi-i zâmbi când îşi aprinse o 
țigară. 

Noelle îşi luă Pernod-ul şi-l studie pe Croce peste buza 
paharului. 

— N-ar trebui să fumezi atât de mult. Dăunează sănătății. 

— Cine ţi-a spus asta? 

— Am citit undeva... 

— Prostii. Mi-a plăcut întotdeauna. Este un obicei pe care l-am 
căpătat în război. 

Începu să-i povestească despre el. Este cam aceeaşi istorie pe 
care i-o spusese tatăl ei, spre deosebire de câteva exagerări; 
conform spuselor lui Crocâ, fusese decorat în Indochina mai mult 
decât orice pilot francez de la Primul Război Mondial încoace. 
Preferase să nu amintească de scurta sa activitate în Bangkok. 

— Şi acum te-ai orientat spre o viață clandestină? 

Se prefăcu revoltat. 

— Sunt patronul unei linii aeriene. 

— Ai cincizeci la sută dintr-un avion Cessna, pe care-l foloseşti 
ca să scoţi piastere din Vietnam. 

— Ca mulți alții. Poate ar trebui să mă ocup puțin şi de opiu. 
Dar este mai periculos. Vietnamezilor nu le place. Preşedintele lor 
Diem este un puritan. Nu are decât două soluții: să se 
răzgândească, sau să fie schimbat. Asia nu este un loc potrivit 
pentru oameni cu principii. 

— Serios, domnule? Atunci poate ar trebui să mă întorc acasă. 

— Mă refeream la bărbaţi. Cu femeile... este altfel. 

— Cum adică, Baptiste? 

— Trebuie să te prefaci mai mult. 

— Câteodată mă gândesc că ar trebui să-ți trag o palmă şi să nu 
mai am de-a face cu tine. 

Îşi ridică mâinile, prefăcându-se îngrozit. 

— Nu, te rog. Am văzut că ştii să te baţi. Mă predau. 

— Te joci cu focul, Baptiste. Nu mă trata ca pe o fată de cabaret. 
În curând oamenii vor sta la coadă să te ucidă. Iar eu voi fi prima. 

— Oricum, de unde ştii atâtea despre mine? — o întrebă el. 

Fata înălță din sprâncene. Apoi îşi dădu seama. 

— De la tatăl tău, bineînţeles. 

— Cum ai strâns bani să-ți cumperi avionul? 

— Eu? Am câştigat ceva mai mult la cărți. 

— Şi Jean-Marie? 

— El a fost şi mai norocos. Avea un tată bogat la Lyon. Crezi în 
noroc, Noelle? 

Clătină din cap. 

— Ar trebui să crezi. Norocul înseamnă totul. Vrei să afli dacă 
eşti norocoasă? 

O luă de mână şi-i examină palma. Atingerea lui era răcoroasă 
şi blândă. 

— Vezi, norocul tău este scris aici, în liniile acestea. Uită-te. 
Aceasta este linia dragostei, Noelle. O singură linie adâncă. Una 
singură. Eu sunt acela. 

Îşi trase mâna. 

— N-am de gând să mă culc cu tine, Baptiste. Nu astă seară. 
Poate niciodată. 

Se aplecă, cu ochii sclipind ca tăciunii aprinşi. 

— Nu spune asta. Aş fi în stare să mă sinucid. Hai! 

Era o formaţie din Saigon care cânta muzică de dans afro- 
cubaneză. O conduse pe ringul de dans. Era o samba. O trompetă 
susținea un solo nereuşit. Croce se apropie de ea. Îşi dădea seama 
de mirosul de santal al aftershave-ului său; de căldura trupului, 
de rânjetele bărbaţilor de la mese, de privirile răutăcioase ale 
fetelor. Se trase de lângă el. 

— Du-mă acasă. 

— Ce s-a întâmplat? 

— Ţi-am spus că nu sunt o fată uşoară. Mi-ai promis că bem un 
sigur pahar. Şi acum, du-mă acasă. 

— Dar am promis de asemenea că o să cinăm. 

— Nu-mi este foame. 

Se întoarse la masa lor, îşi luă poşeta şi ieşi din restaurant. 
Şoferii siclo-urilor râdeau şi trăncăneau lângă taxiurile lor. Făcu 
semn unuia din ei. 

Croce o urmă afară. 

— Nu înţeleg. Ce s-a întâmplat? 

Cum să-ți explic, se gândi ea. Nu eşti femeie şi nu poți înţelege, 
sunt sfâşiată între singurătate şi vină, dar nu sunt atât de 
disperată să mă înscriu pe lista femeilor cucerite de tine. N-o să 
accept niciodată. 

— Trebuie să mă întorc acasă - zise ea. 

— Eşti nebună. Mai întâi îți loveşti prietenul, pentru că m-a 
lovit pe mine... 

— Nu l-am lovit, l-am împins. 

— .„.apoi, când te duc pe ringul de dans, te porți de parcă ai fi 
călugăriță sau mai ştiu eu ce. 

Îşi stinse ţigara sub pantof. 

— Oare când ai de gând să pricepi? M-am îndrăgostit de tine 

din prima clipă când te-am văzut. Poate că am fost nebun în 
noaptea aceea, dar nu eram chiar atât de beat, să nu ştiu că am 
întâlnit cea mai frumoasă fată pe care am văzut-o în toată viața 
mea nenorocită.. 

Se apropie şi-i luă fața în mâini... O sărută dur pe gură. Pe 
măsură ce o dezmierda, se îmblânzi. Îi simţea limba, explorându-i 
gura. 

În cele din urmă, se trase din braţele lui, cu răsuflarea tăiată. 

— Nu! Du-mă acasă. 

— Eşti cea mai bună luptătoare pe care o cunosc - murmură el. 
Vreau să fii mereu lângă mine, să mă protejezi de primejdie. 

Se uită la el. Acum râdea de ea. Imposibil, pur şi simplu 
imposibil. 

— Te joci cu mine, nu-i aşa? 

— Dar este un joc grozav, nu ţi se pare? 

Îi făcu semn şoferului să plece şi apoi o conduse spre Packard- 
ul lui, deschizându-i portiera. 

— Te rog. 

— Ce vrei de la mine, Baptiste? 

— Dar ţi-am spus ce vreau. Să mă căsătoresc. 

— De-abia mă cunoşti. 

— Ştiu totul despre tine. Ştiu că erai o fetiță care se credea o 
prințesă. Ştiu că fetița aceea credea că tatăl ei este cel mai 
puternic, mai curajos şi mai deştept om din lume, iar acum eşti 
dezamăgită. Ştiu că eşti plictisită şi singură şi vrei să scapi. 

Se înroşi la față în beznă. 

— Mănânci rahat - murmură ea. 

Se prefăcu şocat. 

— Unde ai învățat asemenea limbaj? 

— La călugărițe... Şi acum taci din gură şi condu. 

Când ajunseră la vilă, se grăbi să-i deschidă portiera. 

O luă de mână s-o ajute să iasă. 

— Ofițer şi gentleman. 

— Noapte bună, Baptiste. 

Urcă scările spre uşă. Dintr-un impuls, se întoarse, alergă 
înapoi şi îşi aruncă brațele de gâtul lui. Îl sărută tare pe buze, 
împingându-l peste capota Packard-ului. 

Se trase de lângă el la fel de brusc. 

— Nu astă seară -— zise ea şi apoi fugi înăuntru, trânti uşa şi îl 

lăsă uluit, cu răsuflarea tăiată. 


Saigon 


Saigon-ul îi reamintea lui Rocco Bonaventure de un oraş 
provincial francez, care fusese luat de mâna unui uriaş şi aşezat în 
mijlocul unei mlaştini asiatice. 

Străzile erau late, străjuite de tei, iar vilele din spatele zidurilor 
vopsite aveau porte cocheres albe, enorme şi acoperişuri din țiglă 
roşie. Dar traficul era caracteristic Asiei. Se îngrămădeau biciclete, 
motociclete, încărcate cu întreaga familie pe ghidoane şi în ataşe: 
maşini antice saigoneze şi taxiuri hodorogite Renault şi Peugeot 
care păreau legate cu sârmă. 

Iar unele chiar erau. 

Bonaventure se uita de pe terasa hotelului Continental, 
încadrată într-o uriaşă arcadă care ascundea mesele. Venea 
întotdeauna aici când se ducea la Saigon. Terasa era destul de 
adăpostită de grenadele aruncate din când în când în cafenele de 
Viet Minh. 

Vizavi de el, colonelul Tran van Li înghiți un cub de gheaţă din 
cognac-ul lui cu apă minerală, şi îl zdrobi între dinți. Era un 
bărbat vesel, cu fața rotundă, barbă de ţap şi firea leneşă a unui 
translator guvernamental. 

— Deci, cum a fost recolta de opiu? — întrebă el. 

Bonaventure îşi luă o figură impasibilă. 

— Mulțumitoare. 

Li rânji. 

— Poate va fi ultima, pentru un timp. 

— Te referi la Pathet Lao? Nu-ţi face griji din pricina lor. Sunt 
nişte sălbatici cu arcuri şi săgeți. 

— Ştiu că au atacat avanposturile lui Lao, de lângă Saru Nena 
şi Phong Saly şi că de-a lungul frontierei chinezii fac manevre. 

— Americanii nu vor permite comuniştilor să preia puterea în 
Laos. 

Li nu spuse nimic, dar îl privea curios. Războiul pasionat al 
americanilor împotriva comuniştilor a salvat Vietnam-ul de Ho Chi 

Min după diviziune. Poate Eisenhower o să-şi facă o bază şi în 
Laos. Îşi dorea acest fapt la fel de mult ca francezii. Laos era încă 
principala sursă ilegală a Saigonului pentru opiu, mulțumită lui 
Rocco Bonaventure şi Air Laos. Bineînţeles, Bonaventure n-ar fi 
putut obţine profituri serioase fără protecția lui Li, dar colonelul 
considera la rândul lui că era răsplătit cu generozitate pentru 
serviciile lui. 

Tran van Li se afla într-o poziție ideală pentru a-l ajuta pe 
Bonaventure. Din 1945 era cel mai apropiat consilier al 
preşedintelui Diem, precum şi directorului Securităţii Militare, o 
organizaţie responsabilă de investigarea corupției în rândurile 
militarilor. În practică, îi dăduse multă putere, iar Li era un bărbat 
care conducea prin exemplu personal. În ultimii trei ani, fusese un 
partener tăcut al companiei Air Laos a lui Bonaventure. 

— S-ar putea să bată un vânt nou prin palatul Doc Lap — zise el 
indiferent. Viet Minh nu sunt aşa de uşor de potolit cum credeau 
americanii. Mulţi au devenit puţin nostalgici după vremurile lui 
Binh Xuyen. 

Bonaventure zâmbi. Îşi amintea de Binh Xuyen de când stătuse 
şi el în Saigon; la început o simplă bandă de pirați de râu, cu 
timpul deveniseră cea mai mare şi mai eficientă armată 
particulară.  Asiguraseră securitatea oraşului în schimbul 
concesionării afacerii cu opiu. Când francezii plecaseră în 1955, 
după Dien Bien Phu, americanii veniseră şi-l puseseră pe 
puritanul preşedinte Diem în palatul Doc Lap. Consilierii CIA îl 
sfătuiseră să-i zdrobească pe adepţii lui Binh Xuyen; comerțul cu 
opiu ofensase sensibilitatea celor care activau în războiul rece. 

Ridicol! Chiar îşi imaginau că puteau guverna în Saigon fără 
opiu? 

Deoarece nu mai avea acces în Saigon, Bonaventure fusese 
obligat să se folosească de zonele înalte din nord şi de Golful Siam, 
pentru transportul opiului. Interdicția dura de mai mult de trei ani 
şi comerțul fusese serios afectat. În sfârşit nişte veşti bune. 
Bonaventure nu era surprins că Diem şi americanii renunțaseră la 
idealurile înalte, sub presiunea Viet Minh-ului. 

— Deci, americanii şi-au pierdut virginitatea în Asia? — zise el. 

Li încuviință din cap. 

— Într-adevăr. Sunt după noaptea nunții şi nu se simt prea 
bine. La fel ca şi Diem, de altfel. Şi-a petrecut toată viața în palate 

şi nu înțelege realitățile Saigonului mai mult ca ei. Ca să-ți 
consolidezi poziția, ai nevoie de spioni şi informaţii. lar ca să ai 
nevoi, ai nevoie de bani. Şi în Viet Nam, banii înseamnă opiu. 

Auziseră sirena de la Poştă. Era prânzul, şi în curând toţi cei 
din Saigon vor închide magazinele pentru siestă, până după- 
amiază. În timp ce priveau, străzile se umpleau de oameni, 
secretare vietnameze drăguțe şi vânzătoare pedalând grațios spre 
casă prin tunelul de frunze al lui Tu Do, în ao dai-ul lor — pantaloni 
albi şi largi de mătase şi haine lungi, înflorate, despicate până la 
talie - cu pălăriile lor în formă de frunze de palmier legate cu 
panglici viu colorate; şoferii de siclo pedalau spre râu, 
transportând oameni de afaceri vietnamezi în costumele lor vestice 
sub baldachine; țărani, întorcându-se de la piață, cu coşurile lor 
de trestie pe umeri, încărcate cu varză şi banane. 

Doi bărbaţi în şorțuri şi cămăşi hawaiene, portocalii şi verzi 
ieşiră din holul hotelului şi fură înconjurați imediat de copii, 
dornici să le vândă țigări şi ghirlande cu flori. 

— Americanii - zise Bonaventure. Câteodată nu ştiu dacă ar 
trebui să-i iubesc, sau să-i urăsc. 

— Mi-au cerut să restabilesc vechiul trafic de droguri — zise Li. 
De aici înainte, poţi să aduci cât opiu pofteşti. Activitatea va fi 
atent supravegheată şi îți împarți profitul cu noi. Va trebui să 
foloseşti aceleaşi locuri de aterizare de la Pleiku, dar te vor aştepta 
camioane ARVN la sol şi vom aduce opiul la Saigon, sub escortă 
militară. 

Bonaventure încuviință din cap, satisfăcut. Dacă Pathet Lao ar 
putea fi ținut departe de munții din nord, timp de câteva luni, se 
va îmbogăți. 

— Cum rămâne cu competiția? 

— Intenţionăm să creăm un monopol guvernamental. Ori acest 
fapt exclude competiția. Vei fi furnizorul nostru exclusiv. 

Bonaventure ridica paharul cu cognac, să toasteze. 

— Pentru o colaborare reciproc avantajoasă - zise el. 

Li înălță paharul, la rândul lui. 

— Într-adevăr. 

Vientiane. 


Bonaventure avea cinci servitori: o bucătăreasă, un băiat de 
casă, doi boysses şi un grădinar. La lăsarea nopții, doar 
bucătăreasa şi băiatul rămâneau în casă şi, după cină, Noelle le 
spusese că nu mai avea nevoie de ei până a doua zi. 

Puțin înainte de ora nouă, se duse pe balconul care dădea în 
spatele casei şi ascultă. Trăncănitul servitorilor din camerele de la 
parter se stinse treptat. La şi un sfert, se stinseră toate luminile şi 
ea se încredința că adormiseră. Se întoarse în casă. 

Înainte să coboare scările, aruncă o privire în oglinda cu ramă 
aurită din dormitorul ei. Părul ei era prins în ceea ce francezii 
numeau o baguette, dar i se desprinsese o buclă rebelă, care-i 
atârna pe obraz. Şi-o dădu la o parte, agitată. Nu se machiase. Îşi 
dăduse doar cu lac pe unghii, o mică concesie față de educaţia 
austeră imprimată de călugărițele franceze de la Les Oiseaux. Nu 
este prea provocator, se gândi ea. 

Dar destul de atrăgător. 

Noaptea era umedă şi liniştită, iar rochia albă de pânză îi atârna 
umedă pe corp. Acolo unde nu trebuie, se gândi ea. I se aprinseră 
deodată obrajii. N-avea ce face. Simţea un gol în stomac şi i se 
accelerase pulsul.. 

În noaptea asta. Poate în noaptea asta. 

Îşi luă o sticlă cu parfum Joie şi îşi dădu pe coate, încheieturile 
mâinii şi gât. Se spunea că pulsul şi căldura activau aroma. Una 
din fetele de la mănăstire îşi turna câte o picătură între coapse. 
Târfă! 

Suspină adânc... 

În noaptea asta. 

Încercă să se calmeze şi cobori încet scările. Închise uşa cât mai 
încet, văzu o maşină parcată de partea cealaltă a trotuarului şi o 
luă la fugă. 


— Baptiste? 

El sări din maşină să-i deschidă portiera. 

— Credeam că ai uitat. 

— Am aşteptat să adoarmă servitorii. Unde mergem? 
Când se sui în maşină, se aplecă deasupra ei şi-i spuse: 

— În noapte. 

Spuse în gând o rugăciune, implorând iertarea Fecioarei Maria. 
Va fi probabil ultima oară când îşi vorbeau. Bănuia că după 
această noapte, nu vor mai avea nimic în comun. 


Saigon. 


Cholon-ul era copia nereuşită a Saigonului. Oraşul mirosea a 
noroi, petrol şi canalizare. 

Bonaventure îşi încreți nasul şi îşi tinu respirația. N-o să 
înțeleagă niciodată, de ce un om ca Chen Giai Han nu se muta 
într-un cartier mai civilizat. 

Cholon dormea ziua şi muncea noaptea. Când soarele cobora la 
asfințit, oraşul începea să se trezească la viață. Negustorii stăteau 
pe marginea drumului, fluturând cu evantaiul micile lor focuri de 
cărbune, care ardeau sub bucătăriile lor portabile; ghicitori cu 
bărbi cenuşii se rezemau de pereți şi întindeau cărțile care erau 
instrumentele lor de lucru; dentiştii şi bărbierii munceau de zor la 
lumina lămpilor cu petrol atârnate de crengile copacilor de 
tamarind, care străjuiau străzile. 

Reclame verticale cu litere chinezeşti, prinse de magazine, 
anunțau că acesta este oraşul chinezesc al Saigonului. Vorbitorii 
de chinchao din provincia chinezească Swataw erau cei mai 
importanți din această zonă. Chiu chao dominau comerțul, ca 
evreii, conduceau lumea interlopă, ca Mafia Siciliană. Iar bărbatul 
Rocco Bonaventure venise să-l vadă pe Chen Giai Han - cunoscut 
sub numele de Sammy Chen - mai mare peste toți Chiu Chao din 
Cholon. 

Trecură de pagoda Qan Am şi Bonaventure îi porunci şoferului 
de siclo să oprească în fața hotelului Trung Mai, o clădire de patru 
etaje, cu aspect trist şi dărăpănat, cu un bac şi urât mirositor, pe- 
o parte şi un restaurant pe cealaltă. Restaurantul, familiar lui 
Bonaventure din vizitele lui anterioare, era foarte popular. 
Specialitatea casei era câine fiert. 

Foaierul de la Trung Mai era întunecat. Luminile nu fuseseră 
aprinse încă. Podeaua de lemn era parțial acoperită de un covor 
chinezesc uzat; marginile goale ale parchetului fuseseră lustruite 
de picioarele goale care se perindau pe acolo. Bărbații, în pijamale 
negre, stăteau întinşi pe sofalele din hol. Două prostituate, 

sprijinite de biroul de la recepţie, îl priveau cu o expresie studiată, 
ca o tai tai care examina peştele la piață. 

— Excusez-moi. Il faut que je vois Monsieur Chen?7, zise 
Bonaventure la recepţie. 

Omul încuviință din cap şi scuipă peste umăr. Pentru o clipă, 
Bonaventure crezu că scuipase pe jos, dar văzu saliva aterizând 
într-o scuipătoare de aramă, undeva, sub birou. 

Bărbatul trase la o parte o perdea care dădea într-o cameră din 
spate. Bonaventure auzi un scurt schimb de cuvinte în dialectul 
aspru chiu-chao şi apoi apăru o chinezoaică într-o pijama înflorată 
de mătase şi-l privi prin ochelarii ei cu rame groase, negre. 

— Comment vous appelez-vous?8 

— Je m'apelle Bonaventure, Rocco Bonaventure. Il faut que je 
vois Monsieur Chen. C'est très important.’ 

Femeia se gândi o clipă şi apoi îi făcu semn s-o urmeze. O uşă 
sub scări îi duse în partea din spate a hotelului; fâşii colorate de 
plastic atârnau de rama din lemn, să prindă muştele. Bonaventure 
se luă după ea. 

Camera din spate era fierbinte şi lipsită de aer. Fu invitat să se 
aşeze pe un scaun cu spătar tare, caracteristic living room-urilor 
chinezeşti. Femeia plecă din nou, strigând unui interlocutor 
nevăzut, în propriul ei dialect. 

Un singur bec atârnat din tavan lumina slab camera. 
Bonaventure îşi dădu seama că nu era un birou, aşa cum îşi 
imaginase, ci o încăpere de locuit, probabil pentru familia 
numeroasă a lui Chen. O bunică bătrână în pijama neagră, stătea 
pe un pat din bambus în timp ce un copil se târa pe podea, la 
picioarele ei. Doi bărbați între două vârste, în veste albe şi 
pantaloni maro jucau mah-jong la o măsuţă, în timp ce altul, un 
om mai în vârstă, stătea întins pe un pat, în colțul îndepărtat al 
camerei, fumând opiu. 

Bonaventure îl privi cum arunca rotocoalele negre spre foc, 
absorbind apoi opiul în pipa sa. Bonaventure simţea mirosul dulce 
şi greu. Nici o aromă nu se compară cu cea a opiului, se gândi el. 


7 Scuzaţi-mă. Vreau să-l văd pe domnul Chen (fr.) (n.t.) 
3 Cum vă numiți? (fr.) (n.t.) 
9 Mă numesc Bonaventure, Rocco Bonaventure. Trebuie să-l văd pe 
domnul Chen. Este foarte important. (fr.) (n.t.) 

Era inconfundabilă. Pe el, cel puţin, îl făcea să vomite. 

Bătrânul întoarse pipa deasupra lămpii şi mica boabă de opiu 
făcu o bulă pe care acesta o inhală. Ochii lui erau sticloşi şi 
pierduţi. 

— Monsieur Bonaventure! 

Bărbatul îndesat, cu ochelari, din prag, spusese de fapt „Bon 
Van Chao”. Sammy Chen purta un costum vestic, şifonat, peste o 
cămaşă albă, deschisă la gât şi pătată de sudoarea de peste zi. 
Avea sandale maro în picioare. 

— Vizita ta mă onorează. 

Bonaventure se ridică în picioare. 

— Onoarea este de partea mea, Sammy. 

Dădură mâna - palmele lui Sammy erau lipicioase şi grase, 
remarcă Bonaventure - şi apoi chinezul îşi trase un scaun şi se 
aşeză lângă el. Bătu din palme şi bătrâna de pe pat se ridică şi 
plecă grăbită. 

Sammy începu imediat să se intereseze de sănătatea lui 
Bonaventure şi bunăstarea familiei. În timp ce discutau, bătrâna 
apăru din nou cu o tavă pe care erau un ceainic şi două căni de 
porțelan fără mânere. Ceaiul era gălbui, amar şi fierbinte. 

După introducerea convențională, Sammy trecu la afaceri. 

— Deci, pentru ce ai venit la Cholon? 

— Ca să discut cu tine despre o mică afacere, Sammy. 

Bonaventure era sigur că Sammy Chen ştia deja despre noua 
orientare din palatul Doc Lap. 

— Am discutat azi cu colonelul Li - continuă Bonaventure. Se 
pare că cineva l-a convins pe Preşedintele Diem să fie mai tolerant. 

Sammy îşi frecă degetul mare de cel arătător. 

— Are nevoie de banii pe care-i aduce opiul. 

Bonaventure încuviință din cap. 

— Poate că Viet Minh le-a arătat realitatea situației politice din 
Saigon. 

— Cu atât mai bine pentru noi. Opiul este o afacere bună. Dacă 
poți să mă aprovizionezi, eu pot vinde beaucoup!0 aici în Saigon. Şi 
poate şi în Hong Kong. 

Era tocmai ceea ce sperase să audă Bonaventure. Trimisese 
deja o mare parte din opiul său la Bangkok, unde Rivelini îl dusese 


10 mult (fr.) (n.t.) 

în laboratoarele unchiului său din Marsilia, unde se fabrica 
heroina. Dar piața de acolo era saturată. Union Corse îşi lua 
materia primă din Anatolia. Dar, dacă Sammy îi oferea alte pieţe, 
Bonaventure putea cumpăra tot opiul oferit de triburile de pe 
dealuri şi chiar mai mult. Profiturile potenţiale erau nelimitate. 

— Uită-te la el — zise Sammy, arătând spre bătrânul de pe pat. 

Căzuse în visare, cu ochii întredeschişi, nemişcat. 

— Nu face nici un rău. Este inofensiv pentru bătrâni. 

Copilaşul se târî pe podea şi se ridică în picioare, agățându-se 
de pantalonii lui Chen. Mâinile lui lăsară urme de murdărie, dar 
Chen nu-l certă. Chinezii nu prea îşi mustrau copiii... 

— Fiul numărul doi — zise Sammy şi săltă copilul pe genunchi. 
Copiii sunt viitorul. Au grijă de noi la bătrânețe, ne spală oasele 
când murim. Rugile lor ne asigură un loc în cer. 

Bonaventure se gândi la Noelle şi se posomori. 

— Bărbaţii trebuie să aibă fii — zise Chen. 

Bonaventure se abținu de la comentarii. 

Chan legănă copilul pe genunchi, făcându-l să gângurească 
fericit. 

— O fiică este bună. Dar un băiat este şi mai bun. 

Bonaventure se gândi din nou la Noelle. Probabil că ai dreptate, 
îşi spuse el. 

Sammy puse copilul jos, pe podea şi reveniră la afaceri. Dar, în 
timp ce discutau despre preț şi cantități lui Bonaventure îi venea 
din ce în ce mai greu să se concentreze. Se gândea la ce spusese 
Sammy despre fii şi fiice şi se întrebă ce-o face Noelle acum. 


Vientiane. 


Ruinele străvechii wat apărură în lumina farurilor. Demonii şi 
eroii din Ramayana reînviară pentru o clipă în fosforescenţă, 
cățărându-se pe jgheaburi, agățându-se de invadatorii care se 
strecurau din junglă. Când Croce stinse farurile se întoarseră în 
umbrele junglei. Aprinse o lanternă cu parafină când coborâră. 
Înconjură maşina şi Noelle îi simți mâna pe umăr. Era o senzaţie 
liniştitoare. 

— Cunoşti locul acesta? — murmură el. 

— Am venit o singură dată aici, cu tatăl meu, mai demult. Mi-a 
spus că este abandonată din secolul trecut. 

— Ştii de ce? 

— Nu ştie nimeni. Phi răi, probabil. 

Laoţienii credeau în phi, spirite nevăzute, care guvernau lumea 
materială. Credeau că phi locuiesc pretutindeni — în munți, râuri, 
animale, oameni, chiar şi pe cer. Curcubeele erau spiritele cerului 
care obişnuiau să bea şi să îşi exprime mânia prin tunete şi 
fulgere. Versiunea locală a budismului absorbise cultul phi, 
alcătuind un amalgam unic de credințe. Mare parte din timpul 
unui laoțian era petrecut în scopul liniştirii acestor spirite, prin 
ofrande de orez şi ritualuri complicate. Un phi nervos, putea răsuci 
glezne, rupe picioare, ba chiar provoca îmbolnăviri şi tragedii. 

Paşii lor răsunau pe pietrele din curte, în timp ce Croce o 
conducea printre ruine. Lanterna lumina bolovanii care se 
întindeau pe acoperiş, leii de piatră din arcade şi şerpii de pe 
balustrade. Două şopârle colorate înțepeniră în fascicolul de 
lumină, înainte să dispară în beznă. Jocul umbrelor te împiedica 
să-ți dai seama care dintre animale erau sculptate şi care nu. 

Se aşezară pe piatra rece din sală şi Croce puse lanterna la 
picioarele lor. Faţa lui era ascunsă în umbră. 

— Eşti tăcută în noaptea asta — zise el. 

— Sunt nervoasă. 

— De ce? 

— Din cauza tatălui meu. 

— Lasă-mă pe mine să mă descurc cu el. 

— Nu ştii cum este. 

O luă de mână şi îi mângâie brațul. Găsi cureluşa bleumarin de 
la încheietura ei stângă. 

— Ce-i asta? 

— Anul trecut am fost foarte bolnavă. Doctorii nu ştiau ce am. 
Tao Koo, băiatul nostru de casă, l-a adus pe unchiul său. Este un 
fel de şaman. Şi-a desfăşurat micul său ritual la patul meu. 
Laoţienii cred că toate bolile sunt date de un phi rău, care 
ademeneşte sufletele afară din corp şi, dacă nu pot fi convinşi să 
plece, mori. Prin urmare, aduce spiritele bune să cheme sufletele 
pierdute înapoi, în timp. Cureluşa este menită să le lege, ca să nu 
mai rătăcească niciodată. 

— Vorbeşti ca şi când ai crede. 

— Poate cred. 

Degetele lui îi pipăiră conturul brațului, până la umăr. Se 

cutremură. 

— Cum poate o persoană să aibă mai multe suflete? — o întrebă 
el. 

Vorbeşte. Încearcă să te prefaci că nu se întâmplă nimic. Nu 
vreau să fac asta. Mi-e frică. 

— Laoţienii spun că avem multe suflete. Când murim, zboară 
departe, în diverse locuri, să se reîncarneze în timpuri diferite. 

— Crezi asta? 

Clătină din cap. Acum se apropiase foarte mult de ea. Îi simțea 
respirația pe gât. Era şocată să se audă gemând de plăcere când 
buzele lui se atinseră uşor de pielea moale a gâtului ei. 

— Atunci ce crezi? — murmură el. 

— Cred că avem un singur suflet, iar când murim, se întoarce la 
cel iubit. Când o să mor, poate că sufletul meu o să se întoarcă la 
tine, Baptiste. 

Poftim, îi spusese. Ştiuse din clipa când îl văzuse ce-o să se 
întâmple între ei. Poate că el avea dreptate. Era scris în palmele 
lor. 


Noaptea se strânse în jurul lor, iar insectele junglei alcătuiau o 
cacofonie de sunete. O împinse uşor pe spate, pe piatră şi Noelle 
simți greutatea peste ea. 

— Mă iubeşti? — murmură ea. 

— Nu, nu te iubesc. Dragostea este un cuvânt prea simplu. 
Sunt obsedat de tine. Nu mă gândesc la altceva decât la tine. O să 
transform viața ta într-o furtună. 

Ea se uită la umbrele din pavilion, la nagas dansând pe streşini, 
la şopârlele gecko foşnind pe acoperiş, voluptuoase, dornice să 
ucidă. 

Bărbatul mirosea a lemn de santal şi tutun. 

Duritatea muşchilor lui. 

Phi şopteau din beznă, spirite bune şi rele. 

Îşi simțea propriul spirit desprinzându-se. Acum nu mai există 
cale de întoarcere. 

Când sosise prima oară în Asia, cu zece ani în urmă, Rocco 
Bonaventure adoptase rapid rutina zilnica a coloniştilor francezi: 
se scula la opt, lua micul dejun, şi rar se apuca de afaceri, înainte 
de ora zece. După prânz, în perioada cea mai fierbinte a zilei se 
odihnea şi încheia ziua de lucru la ora şase. Seara era momentul 
când bea aperitive. 

Acum, căpătase obiceiul, la l/heure d'aperitif, să stea în camera 
de la etaj, folosită drept birou şi să privească apusul de soare. În 
noaptea aceasta, Marcel Rivelini îi ținea companie. Bonaventure 
întinse mâna după sticla de Pernod şi umplu din nou paharele, 
unul pentru el şi unul pentru Rivelini. 

— Am auzit că s-au înregistrat lupte lângă Sanu Nena şi Phong 
Saly — comentă Rivelini. 

Bonaventure încuviință din cap. 

Rivelini părea agitat. 

— Comuniştii. Se pun în calea afacerilor. 

— Americanii n-o să-i lase să preia supremaţia în Laos, Marcel. 
Ai văzut ce s-a întâmplat în Europa de Est. N-o să-i lase să facă 
acelaşi lucru aici. 

— Sper să ai dreptate, Rocco. 

— Nu te îngrijora. 

Bonaventure puse puţină apă în Pernod-ul său şi lichidul auriu 
căpătă imediat culoarea laptelui. Apoi se uită din nou pe fereastră. 
Începuse musonul şi amurgul era murdar, cenuşiu; chiar şi 
stupele aurite ale oraşului păreau ponosite. Bananierii şi 
bambusul din grădină se plecau sub rafalele de ploaie. 

Rocco pare atât de mulțumit de sine, se gândi Rivelini. Atât de 
mulțumit de sine, retras aici, printre rafturile pline cu volume 
legate în piele, conținând piese de Corneille şi Racine, cu statuile 
sale de bronz ale lui Buddha şi Hanuman pe biroul lustruit de tek. 
Atât de civilizat. Un pirat al culturii şi rafinamentului. Păcat că 
trebuia să-i dezumfle balonul. 

Dar o să-l dezumfle. 

— Ce mai face Noelle? 

Ceva, în tonul lui, îl trezi pe Bonaventure din contemplare. Se 
încruntă. 

— Este bine, din câte ştiu. De ce mă întrebi, Marcel? 

Rivelini ridică din umeri, prefăcându-se îngrijorat. 

— Păi... am auzit unele lucruri. N-aş vrea să pățească ceva. 

— Ce să pățească, Marcel? 

— Scuză-mă, Rocco. Poate că n-ar trebui să plec urechea la 
zvonuri. 

— Ce zvonuri? Nu mai vorbi atât de enigmatic. 

— Uite ce este. Presupun că ar trebui să ştii. Am fost informat 
că a fost văzută în compania unui anumit gentleman. Tu cred că 
erai plecat la Saigon. Poate că este nevinovată. Dar nu este bine 
pentru reputaţia ei să fie atât de neglijentă. 

— Cine? — pufni Bonaventure. 

— Îl cheamă Croce. Baptiste Croce. 

Bonaventure sparse paharul în pumn. Sângele roşu i se scurse 
pe pantalonii albi, amestecându-se cu Pernod-ul lăptos. 

Scoase o batistă curată, de pânză, din buzunar şi o înfăşură în 
jurul mâinii, să-i oprească sângele. Apoi, băgă mâna sănătoasă în 
buzunarul de la haină, să-şi ia pachetul de Gauloises şi bricheta. 
Aprinse ţigara cu o singură mână, cu degetele tremurânde. 

— Rocco? Te simţi bine? 

Rivelini părea alarmat. Bonaventure ignoră întrebarea. 

— Ce ai mai auzit? — pufni el. 

— Sunt simple zvonuri, Rocco! 

— Şi zvonurile astea spun că s-a culcat cu el? 

— Oamenii sunt în stare să scornească orice, doar ştii prea 
bine. Dar n-ar trebui să fie văzută cu el. Bărbatul acesta nu se 
bucură de o reputaţie prea frumoasă la Vientiane. 

— Şi nici în altă parte - tună Bonaventure. 

Se lăsă o linişte grea. Rivelini se uită fix la pata roşie care se 
mărea pe batistă. Nu se aşteptase să-l vadă reacționând atât de 
violent. O să-i fie învățătură de minte târfei, să nu-şi mai bată joc 
de mine altădată, se gândi el. 

— M-am gândit că ar trebui să ştii - adăugă el. 

Bonaventure încuviință din cap. Pariez că de-abia ai aşteptat să 
ajungi aici, să-mi spui, se gândi el. Probabil ca să-ți oblojeşti 
mândria rănită. Dar nu te condamn, în circumstanţele de față. 

— Îţi mulțumesc, Marcel. Apreciez îngrijorarea ta. Şi acum, aş 
prefera să rămân singur un timp. Trebuie să reflectez. 

Rivelini se pregăti să plece. Îşi termină Pernod-ul şi se ridică. 

— Bientâti!, Rocco. 

Bonaventure încuviință din cap, dar nu-şi ridică privirile. Nu 
auzi nici măcar uşa închizându-se. Se gândea deja la Noelle şi la 
Baptiste Croce. 

Îşi bătuse joc de el. Încercase să-i găsească o companie potrivită 
şi ea îi alungase pe toți. O prevenise în privința lui Croce şi ea îi 
nesocotise sfatul. În clipa în care o scăpase din ochi, alergase după 
el ca o cățea în călduri. 

Şi Croce? Chiar îşi imagina că va scăpa uşor? Poate aveau 
nevoie amândoi de o lecţie. Şi Rocco Bonaventure era un profesor 
foarte bun. 


7 


În fiecare an, în timpul recoltei de mac, din februarie şi până în 
primele săptămâni ale lunii mai, negustorii locali chinezi se 
duceau în munții din nord, cu sare, bare de fier şi monezi de 
argint, să ia în schimb grămăjoare mici de opiu crud, cultivat de 
triburile de pe dealuri — în special Hmong — pe câmpurile lor dulci, 
sfărâmicioase. 

Corsicanii plecau cu avionul în capitalele unor provincii, cum ar 
fi Ban Hoei Sai, Sam Neua sau Phong Saly, să facă troc cu 
negustorii Yunnanese pentru opiul pe care l-au adunat. Apoi 
zburau la Vientiane sau Phong Savan, să-l depoziteze, până când 
găseau un cumpărător la Bangkok sau Saigon. 

Aeroportul din Wattay nu avea control vamal sau birou de 
imigrație, iar pista era o simplă păşune curată. Existau câteva 
clădiri în capătul de est al fâşiei, magazii şi hangare pentru cele 
câteva avioane pirat, care se aventurau pe cerul periculos al 
Laosului. În sezonul uscat, pista era o căldare de praf, iar acum, în 
perioada masonului, o adevărată mlaştină. 

Cerul era înnorat, iar în aer parcă pluteau aburi. Baptiste şi 
Jean-Marie erau uzi de transpirație şi ploaie. Aveau de încărcat în 
Cessna trei sute de kilograme de opiu crud. O parte se scurgea ca 
o gelatină prin găurile din saci. 

— Circulă diverse zvonuri în Vientiane, Baptiste. 

— Ce fel de zvonuri? 

— Despre tine şi fiica lui Rocco Bonaventure. 

Jean-Marie gemu când ridică alt sac. 

— Cred că ţi-ai pierdut minţile. 

Baptiste rânji. 

— Gelozie. 

— De ce nu mă asculți? Nici ea nu-i întreagă la minte, Baptiste. 
Taică-su o să te castreze când o să afle! 

Baptiste puse mâna pe alt sac. 

— Fiica lui mă iubeşte! Ce crezi că poate să facă? 

Jean-Marie clătină din cap. Îşi admira partenerul de afaceri, dar 
uneori îl enerva. Stăpânirea lui de sine îl înspăimânta pe Jean- 
Marie. Baptiste Croce avea o fire tare, ca de oțel, camuflată de 
farmecul său de catifea. Dacă i s-ar cere vreodată părerea despre 
acest om, va spune că Baptiste Croce era un bărbat calculat şi 
nemilos. 

Jean-Marie gândea asta în calitate de prieten; se întrebă ce 
părere aveau duşmanii lui Baptiste despre acesta. 

— Îţi spun că eşti nebun de legat, Baptiste. Când o să afle, va 
dori să te omoare, mai mult ca sigur. 

Partenerul său îl apucă de umeri. Îi curgea sudoarea pe faţă, iar 
smocul de păr care-i atârna pe ochi, îl făcea să pară aiurit şi 
smintit, aşa cum îl caracterizase Jean-Marie. 

— Văd că nu mă asculti. i-am spus că mă iubeşte. Vrea să se 
mărite cu mine. Ce crezi că o să facă Bonaventure? Dacă se 
răzbună pe mine, fiica lui îi va face viața imposibilă. 

— Tipul acesta este un gangster, Baptiste. 

Croce nu-l asculta. 

— Ce-ai zice despre o fuziune, Jean-Marie? Compania Air Laos a 
lui Rocco Bonaventure şi mica noastră Wattay Air? Bonaventure 
va îmbătrâni. Va avea nevoie de cineva să-i preia afacerile, un 
ginere inteligent, care să-i țină fata aşa cum trebuie, nu? 

— Nu merge, Baptiste. 

Croce îi rânji şi-l bătu pe umăr. 

— Ba o să meargă. Şi acum, hai să mâncăm ce mai avem. Şi nu 
te îngrijora atât de mult. Ştiu ce fac. 


Rocco Bonaventure îşi servea cafe au lait, croasanții şi papaya 
cu ceai de tei. Un exemplar al ediţiei în limba franceză a Le Presse 

stătea deschis pe fața de masă din pânză, în fața lui. Era bandajat 
la mâna dreaptă. 

Îşi ridică privirile când Noelle veni pe balcon. Ea se aşeză. 
Bonaventure îi cercetă fața în lumina celor aflate noaptea trecută. 
Părea palidă şi agitată. 

— Ce este, cherie? S-a întâmplat ceva? 

— Trebuie să discutăm. 

Rocco ridică din sprâncene. Deci s-a hotărât să-i mărturisească. 

— Se referă la un anumit... gentleman. 

— Un gentleman? Deci nu te referi la monsieur Croc6? 

— Ştiai? 

Bonaventure o privi, zâmbind batjocoritor. 

— Vientiane este un oraş mic, cherie. 

— De ce n-ai spus nimic? 

— N-am dat atenţie zvonurilor. 

— Nu-i adevărat. 

Încuviință din cap, liniştit. 

— Poate că ar fi mai bine să-mi spui ce se întâmplă. 

Ea se gândi la noaptea aceea, între ruinele templului, cu 
aproape şase săptămâni în urmă. O duruse, dar senzațiile fizice 
fuseseră mai puţin ascuţite decât se aşteptase. Însă i se întipărise 
în minte fiecare mişcare, fiecare şoaptă. Şi Baptiste se purtase atât 
de blând. Într-un fel, actul sexual crease o legătură între ei, o 
legătură ce ştia că n-o să se frângă niciodată. 

— Cred că îl iubesc, papa. 

— ÎI iubeşti? 

Bonaventure se amuză. 

— Iubire? De când spui că îl cunoşti pe acest om? 

— Ce contează? 

— Depinde ce intenționezi să faci în această... iubire? 

— Vreau să mă căsătoresc cu el. 

— Atunci, s-ar putea să conteze. Mai ales dacă vrei ca mariajul 
vostru să dureze mai mult de o săptămână. 

Părea mult mai liniştit decât se aşteptase. La urma urmei, prin 
confesiunea ei, recunoscuse că îl sfidase. Noelle crezuse că o să-l 
apuce furia. Îl mai văzuse şi altădată nervos - turbat de mânie, 
distrugând tot din casă. Sigur, n-o lovise niciodată, nu se temea de 
el din acest motiv. 

— Papa, vorbesc serios. 

Bonaventure trânti şervețelul pe masă. 

— Nu pot să spun că mă bucur - zise el. Dar, chérie, te cunosc 
foarte bine şi ştiu cât de încăpățânată eşti. Cred că te laşi orbită de 
aparențe. Cel puţin, asta e părerea mea. Dar dacă eşti hotărâtă să 
continui, cu sau fără acordul meu, atunci, presupun că ar trebui 
să discut cu acest... gentleman. Poţi să-l inviți la masă, mâine 
seară. Şi acum, dacă nu te superi, aş vrea să mă retrag în biroul 
meu, să mă odihnesc. 

După ce plecă, Noelle rămase mult timp privind fix zațul cafelei 
şi ascultând ploaia ce răpăia pe acoperişul de tablă. Nu se 
aşteptase să cedeze atât de uşor. Dacă cedase, într-adevăr. 


Lângă Ban Me Thuot, Munţii Centrali, Vietnam. 


În Laos nu existau semnale radio, iar hărţile datau din perioada 
colonială franceză şi prezentau deviații de aproape cincizeci de 
mile, aşa că un pilot trebuia să înveţe să-şi conducă avionul după 
propriul fler. Chiar şi catolicii purtau mici Buddhas, de jad la gât, 
ca amulete, în afară de Saint Christopher. Aveau nevoie de tot 
norocul pe care-l puteau atrage asupra lor. 

Baptiste căuta să iasă din norii albi şi apoi se uită din nou la 
altimetru. Opt mii ASL. Nu îndrăznea să coboare mai mult. Cessna 
se avânta în muson. Jungla de dedesubt era invizibilă. Este ca şi 
când ai zbura printr-o sticlă cu lapte, se gândi el. 

Zări o crăpătură între nori şi se avântă într-acolo. Munţii 
apărură la câteva sute de picioare mai jos, o masă verde, învăluită 
în nori, de o frumusețe sălbatică. Oamenii care locuiesc în aceste 
păduri folosesc încă arcuri şi săgeți otrăvite, îşi reaminti el. Nu era 
loc bun să te rătăceşti. 

Altă rafală de ploaie se lovi de parbriz. 

Căută la orizont fuiorul de fum care-i arăta unde să aterizeze pe 
Ban Me Thuot. După cinci minute, fu aproape gata să renunțe şi 
să întoarcă spre casă, când zări fumul negru la cinci mile 
depărtare. Musonul de sud-est îl purtase mai departe decât 
anticipase, spre nord. 

Cobori treptat, văzu în zare acoperişurile din stuf ale Ban Me 
Thuot-ului, iar sub el, pista, o fâşie de trei sute de yarzi lungime, 
tăiată din junglă. Un camion era parcat în capătul îndepărtat al 
pistei. Zări un bărbat în tricou alb, care-i făcea cu mâna. 

Îl încercui o dată, cercetă pista şi se pregăti de aterizare. 

Cessna cobori şi apoi Baptiste o simți prinzându-se de pistă. 
Roţile se afundară în noroi şi el îşi încleştă pumnii pe comenzi, 
fiindcă anticipase că solul mâlos se va prinde de roți şi va răsturna 
avionul. Dar avu noroc. Cessna încetini, oprindu-se la cincizeci de 
yarzi de camionul acoperit cu coviltir. 

Bărbatul în tricou alb sări din cabina camionului şi înotă prin 
noroi să-l întâmpine. Baptiste opri motorul şi cobori. Făcu semn 
şoferului camionului, un tip pe care-l cunoştea doar sub numele 
de Hung. 

Dar Hung nu-i răspunse la salut. Nici măcar nu-i zâmbi. Părea 
speriat. 

Merde! 

Baptiste intră în panică. 

Se întoarse în grabă în cabina avionului şi căută revolverul 
ascuns sub scaunul pilotului. Când se întoarse, se trezi înconjurat 
de o duzină de soldați ARVIN, cu carabinele şi mitralierele 
îndreptate spre el, în timp ce alţii săreau din camion, să 
încercuiască avionul. 

Putaini2! 

Scăpă revolverul în noroi şi ridică mâinile. 

Tran Van Li făcu un pas înainte, cu mâinile în şold. 

— Domnul Croce? — zise el în franceză. 

— De unde ştii? 

— Aceşti gentlemeni ne-au spus să te aşteptăm. 

Li îl arătă pe Hung şi cei doi însoțitori ai săi. Erau uzi până la 
piele şi posomorâți. 

— Dar, cum ai aflat când o să aterizez? 

— Am pus urechea la pământ. 

Se urcă în cabină şi se uită în jur. 

— Ce fel de transport aveţi? 

— Jucării pentru orfani şi provizii medicale pentru săraci. 

Li zâmbi. Îi plăceau oamenii cu simțul umorului. 

— Îmi imaginez că ai şi ceva marfă de contrabandă. Greşesc cu 
ceva, monsieur? 

Dintr-o dată realiză: Bonaventure! 

Mă rog, asta era. Păstra o anumită cantitate de aur sub scaun 


12 Târfă; situaţie împuţită (fr.) (n.t.) 
38 


- COLIN FALCONER - 


pentru situațiile de acest gen. 

— Cât vrei? — întrebă el. 

Dar Tran Van Li clătină din cap. 

— Traficul de opiu şi darea de mită unui militar sunt 
considerate delicte foarte grave în Republica Vietnam, domnule 
Croce. Sunteţi arestat. 


Vientiane. 


Noelle îl găsi pe Jean-Marie la Bungalow. Stătea pe verandă, 
lângă sufragerie, privind ploaia care se scurgea de pe acoperişurile 
bucătăriei şi ale camerelor servitorilor. Grădina verde părea 
pleoştită şi jalnică. 

O auzi, dar nu întoarse capul. 

— Noelle Bonaventure -— zise el, în loc de salut şi se uită la sticla 
de cognac din braţele lui. 

— Este adevărat? — îl întrebă ea. 

Jean-Marie încuviință din cap. 

— Cum? 

— A fost arestat ieri după-amiază de poliția vietnameză. Este tot 
ce ştiu. Au sechestrat avionul. 

Îi aruncă o privire acuzatoare. 

— Avionul acela era tot ce aveam. Totul. 

Un ventilator se învârtea zgomotos în tavan, hârjâind din paleta 
ruptă. Câteva muşte se roteau în jurul lui. 

— Ce-o să se întâmple? 

— O să intre la închisoare. Pentru doi sau cinci ani. Les 
jaunes15 pot fi nişte ticăloşi dacă îşi propun să fie. 

Noelle nu-şi imagina cum ar putea să-şi petreacă două ore fără 
să-l vadă, dar doi ani? Cinci ar fi de neconceput. 

— Trebuie să existe o cale de scăpare. O să discut cu tatăl meu. 

Jean-Marie râse zgomotos şi goli sticla de cognac. Apoi, o 
aruncă pe grămada de sticle goale de whisky, îngrămădite lângă 
bucătărie. Dar se pocni de un vas spart de WC, rezemat de 

trunchiul ros al unui bananier. 

— Ce te-a apucat? — îl întrebă Noelle. 

— Chiar nu vrei să pricepi, nu-i aşa? Crezi că a fost un 
accident? O coincidență? 

— Baptiste spunea întotdeauna că sunt riscuri. 

— Riscuri? Dacă ar fi asemenea riscuri, cum îți explici că tatăl 
tău n-a pierdut niciodată un avion? Nu te-ai gândit la asta? 

Nu-i răspunse. 

— Nu ţi-ai dat seama? 

— Să-mi dau seama? 

— Tatăl tău! Rocco a aranjat asta. L-am prevenit pe Baptiste, 
dar n-a vrut să mă asculte. Se credea prea deştept. I-am spus că o 
să-i aduci ghinion. 

Simţi că-i slăbesc picioarele. Îşi aminti ce uşor cedase tatăl ei cu 
o zi înainte de arestarea lui Baptiste. Oare putea fi chiar atât de 
machiavelic? 

— Nu — murmură ea. 

Jean-Marie îşi îngropă fața în mâini. 

— Tot ce aveam era în avionul acela. L-am prevenit să se țină 
departe de tine! 

— Te înşeli! — zise ea. 

Apoi se întoarse şi plecă. Nu! Tatăl ei era capabil de multe 
lucruri. Un aventurier, poate un pirat. Făcea trafic cu aur, piastere 
şi opiu şi uneori îşi folosea influența ca să intervină pentru 
afacerile sale necurate, pe lângă guvernul laoţian şi vietnamez. Dar 
nu s-ar preta, la aşa ceva. O să i-o dovedească, o s-o ajute să-l 
scoată pe Baptiste Croce din închisoare. 


Îl găsi sus, în biroul său. Stătea la masa lăcuită şi fuma, 
îmbrăcat în haina de catifea roşie, roasă la coate. Era după amiaza 
târziu. Lămpile de cristal de pe pereți aruncau o lumină gălbuie pe 
podeaua de tek şi în jur. Volumele aurii, legate în piele ale Voyages 
dans l'Indochine!+ sclipeau pe rafturi. 

Pare un adevărat gentilhomme francez, se gândi ea, puţin cam 
boem cu părul lui lung, argintiu şi barba grizonată, dar civilizat, 
un om sensibil. Nu este în nici un caz genul de bărbat care să 
arunce pe cineva în iadul negru al unei temnițe vietnameze, numai 

pentru că nu-i plac ochii lui. 

Şi totuşi îl cunoştea oare pe tatăl ei? Nu-l mai sfidase niciodată; 
cel puţin nu în ceva important pentru el. Ştia că făcea întotdeauna 
ce voia. 

Îşi ridică privirile când intră Noelle şi îşi puse stiloul deoparte. O 
privi îngrijorat. Avea ochii umflați de plâns şi ea îşi dădea seama 
că arăta groaznic. Sări în picioare şi veni la birou. 

— Ce s-a întâmplat, cherie? Ai plâns. Ce-i cu tine? 

Îl lăsă s-o aşeze pe un scaun. 

— Baptiste a fost arestat. 

— Baptiste? 

— Baptiste Croce. Ştii foarte bine despre cine vorbesc. 

Vocea lui deveni glacială: 

— Scuză-mă, dar noi doi, nu suntem în nişte relații prea 
cordiale. Nu ne spunem pe nume unul altuia. 

— Ce altceva crezi că m-ar fi tulburat în asemenea hal? 

Bonaventure preferă să nu-i răspundă. 

— Ce s-a întâmplat? 

— A fost arestat pe un aeroport, undeva în Munţii Centrali, de 
partea cealaltă a frontierei. Vietnamezii îl aşteptau gata să pună 
mâna pe el. 

— Presupun că transporta marfă clandestin. 

— Tu transporți cumva altceva? 

El ridică din umeri. 

— Uneori. 

Îşi sprijini greutatea de marginea biroului. Apoi se aplecă şi-i 
ridică bărbia cu arătătorul mâinii drepte. 

— Deci, ăsta este motivul lacrimilor tale? 

— Doar ţi-am spus că-l iubesc. 

El bombăni, abţinându-se de la comentarii. Noelle îşi feri 
privirile. 

Bonaventure se ridică şi se duse la fereastră. Nu mai ploua. 
Soarele se ridicase pe câmpia străbătută de râul Mekong, ca o 
panglică de platină lichidă. Era timpul să-şi ia aperitivul. 

— O să-l închidă, bineînţeles. Aşa se obişnuieşte. Ghinion. 

Noelle inspiră adânc. 

— Ai vreun amestec în toate astea? 

Rămase nemișcat mult timp, dar ea sesiză că se încordase. În 
cele din urmă păru că se relaxează. 

— Aşa crezi? 

— Ai sau nu? 

— Nu. 

Se întoarse. 

— Sunt revoltat că poţi să mă acuzi de aşa ceva. Dar dacă 
doreşti un răspuns, acesta este nu. 

— Nu mă minți, papa. 

— lar eu nu-ți permit să mă iei la rost! Ţi-am răspuns! Nu aş fi 
capabil să-mi mint fiica. 

Noelle ar fi vrut să-l creadă. Poate că Jean-Marie se înşela. Dar 
îl iubea pe Baptiste şi n-o să-l lase să putrezească într-o închisoare 
saigoneză. 

— Atunci, ajută-mă să-l scot de acolo. 

— Să-l scoţi? 

Îl privi atentă, dar tatăl ei îşi luase o figură impasibilă. 

— Nu va fi uşor — răspunse el, în cele din urmă. 

— Papa, tu cunoşti toți oamenii importanți din Laos şi Vietnam. 
Trebuie să-l ajuţi. 

Îşi puse mâinile lui mari pe umerii ei. 

— Este chiar atât de important pentru tine? - murmură el. 

Ea îşi puse mâinile peste ale lui. 

— Te rog, papa. Fă asta pentru mine. 

O linişte lungă, un oftat de regret şi, în cele din urmă, 
acceptase. 

— Nu-mi place omul acesta, Noelle. Ţi-am mai spus şi altădată. 
Cred că ai făcut o alegere proastă. O să-ţi frângă inima. 

Cum ea nu-i răspunse, adăugă: 

— Dar n-ai decât să faci ce vrei. Este viața ta. Săptămâna 
viitoare mă duc la Saigon. O să văd ce pot face. 

— Îţi mulțumesc, papa - murmură Noelle. 

Îl sărută tandru pe obraz. 

— Vezi, s-a aranjat. Şi acum vino să serveşti aperitivul cu tatăl 
tău. 

— N-am dispoziția necesară. Vreau să fiu singură. 

— Cobori la cină? 

— Nu cred. 

leşi, închizând uşa încet în urma ei. 

Bonaventure se uită după ea. Baptiste Croce trebuie să fii un 
adevărat diavol de ai reuşit să-mi seduci fiica. Dar nu ţi-a folosit la 

nimic, nu-i aşa? Mă întreb, cum o să arăţi după câţiva ani într-o 
închisoare vietnameză? 


Saigon. 


Peste o săptămână Rocco Bonaventure îşi savura din nou week- 
end-ul pe terasa Hotelului Continental cu locotenent colonelul 
Tran Van Li din Serviciul de Securitate Militară. 

Un baldachin din bambus îi proteja de musonul torențial. Ploaia 
inundase Tu Do-ul iar anvelopele taxiurilor Renault şi Peugeot 
înotau prin apă. 

— Ce s-a întâmplat cu pilotul de care ţi-am spus, Li? — îl întrebă 
Bonaventure. Cum îl cheamă... Croce? 

— Încă nu a apărut în faţa tribunalului. Dar traficul de opiu 
este un delict foarte grav în Vietnam. 

— Cât o să-i dea? 

Li ridică paharul la buze şi se gândi. 

— Doi ani. Poate cinci. 

— Încearcă să fie cinci, zise Bonaventure şi apoi discutară 
despre alte probleme. 


Hong Kong, octombrie 1960 


Farurile albastre-alburii ale Liniilor Aeriene Pan Am sclipiră în 
soarele după-amiezii târzii, când Boeingul 707 plonja spre Kai Tak. 
Uruitul motoarelor Rolls-Royce zgudui cocioabele şi magazinele 
sufocante din Mangkong, aflate la numai două sute de picioare 
mai jos, unde imigranții chinezi stăteau aplecați peste bancurile 
lor, asamblând tranzistoare ieftine şi flori artificiale. Adăpostiți în 
pielea de metal a acestui avion modern, călătorii nu simțeau 
mirosul sudorii lor şi nici nu-şi bănuiau sărăcia. 

Doar unul din pasagerii compartimentului de clasa 1 al 
avionului înțelegea câte ceva. Sammy Chen se născuse în Dao 
Yung, în provincia chineză Swatow. Tatăl lui fusese negustor 
stradal, iar mama servitoare. Era singurul dintre bărbaţii şi 
femeile acestui zbor de după-amiază care simțise umilința 

zdrobitoare a sărăciei. Plecase din Dao Yung de mai bine de 
patruzeci de ani, dar uneori simțea mirosul şanțurilor deschise de 
canalizare şi gustul orezului cu rădăcini şi al celor câteva bucăți 
de varză. 

Drogurile îl salvaseră de această viață. Fratele lui vitreg făcea 
comisioane pentru Fei Lung şi când avea paisprezece ani îl 
încurajase pe Sammy să i se alăture. Au fost angajați amândoi ca 
paznici la un depozit de opiu. 

Când familia lui Sammy emigrase în Vietnam în 1938, Sammy 
se prezentase rapid dinaintea traficantului local care-l reprezenta 
pe Fei Lung şi se ridicase, datorită inteligenţei lui, până la cele mai 
înalte ranguri din ierarhia gangsterilor. De cinci ani, conducea 
sectorul din Cholon al lui Fei Lung, iar averea sa personală se 
ridica acum la aproape jumătate de milion de dolari. 

Sigur, tovarăşii lui de călătorie nu l-ar putea lua drept un om 
bogat; costumul negru, vestic, era lucios de cât îl purtase, iar 
cămaşa albă, deschisă la gât nu era de prea bună calitate. Se 
găsea la oricare colț de stradă, în oricare oraş asiatic, la numai 
câţiva cenți. 

Sammy Chen considera că nu este înțelept să-şi afişeze bogăția. 

Se uită pe fereastră şi văzu minusculele piste de aterizare ale 
Kai Tak-ului, ca două bucăţi de carne între dealurile Kowloon. Zări 
bărcile chinezeşti îngrămădite una într-alta şi se simți satisfăcut. 
Acolo se afla secretul averii sale. Cărarea care pornea din munții 
Laosului de nord se termina aici, printre labirintul de insule din 
Hong Kong, unde pescarii chiu chao transportau opiul lui Sammy 
în Aberdeen şi Mangkok. De aici opiul era dus direct la cei care-l 
fumau din pipele lor întinşi pe divane sau era transformat în 
heroina de calitate inferioară la fabricile din Kowloon. 

Era o simplă afacere de import-export, iar acest comerț 
reprezenta de ani de zile o parte însemnată, dar nespectaculoasă 
din interesele familiei. Dar două evoluții separate schimbaseră 
această situație. Mai întâi, fratele lui Sammy devenise Stăpânul 
Tămâii şi locţiitor al lui Fei Lung în Hong Kong. Şi apoi, 
preşedintele Diem renunțase la restricțiile impuse asupra opiului, 
ceea ce uşurase transportul făcându-l mai profitabil. Afacerea avea 
toate şansele să ia amploare. 

Singura grijă a lui Sammy era instabilitatea crescândă din Laos, 
țara care reprezenta sursa opiului său. Dacă ar prelua comuniştii 

puterea, afacerile sale ar putea fi periclitate. Dar, dacă americanii 
i-ar ţine la respect, măcar câțiva ani de aici înainte, Sammy Chen 
şi Fei Lung se vor îmbogăți. 

Nu aveau nevoie decât de puţin noroc. 

Boeing-ul cobori alarmant deasupra oraşului şi apoi motoarele 
uruiră din nou, în timp ce pilotul se străduia să-l echilibreze. 
Şoseaua traversa capătul pistei, iar Sammy Chen văzu hamalii cu 
spinările îndoite sub poverile lor, ce-şi riscau viața să treacă pe 
sub barierele în dungi albe cu roşu ca să urmărească avionul în 
timp ce aluneca pe pistă. 

Nu-şi permiteau să aştepte. Pentru ei conta fiecare minut. 
Trebuiau să-şi câştige existența. Altceva nu conta. 

Era o filozofie pe care o înțelegea prea bine. 

Dar, cu toate că Sammy Chen nu ştia, destinul lui se afla acum 
în mâinile câtorva rebeli Pathet Lao de pe dealurile din nordul 
Laosului, iar inamicul său se zbătea în apele reci ale golfului Mirs, 
la numai câteva mile, spre nord. 


În punctul cel mai îngust al golfului, Republica China se afla la 
numai o mie patru sute de kilometri de Noile Teritorii ale Hong 
Kongului, la nord de Starling Inlet, iar Ho Kuan-ling. Se credea 
capabil să înoate pe distanțe chiar mai mari decât aceasta. Dar, 
când îşi planificase fuga, nu luase în calcul forța curentului în 
ziua aceea. Libertatea nu era chiar atât de aproape cât îşi 
imaginase. 

Pornise înainte de apus; dar curentul îl purtase departe de țărm 
şi, pe măsură ce se lăsa noaptea, se zbătea încă în apă, departe de 
ținta sa. Fusese tras la sud de Insula Rohuson, în Portul Crooked, 
la aproape patru kilometri şi jumătate de unde pornise. Era un 
înotător puternic, dar frigul şi oboseala începuseră să-l 
copleşească. Nu se gândise niciodată că ar putea da greş, nu-i 
trecuse prin minte că era posibil să moară. 

Acum, pentru prima oară, începu să-i fie cu adevărat frică. 

De câteva ori trecuse destul de aproape de uscat. Dar, de fiecare 
dată când se crezuse la câteva sute de yarzi de plajă, curenții îl 
trăseseră în larg, iar pământul verde dispărea în noaptea care se 
lăsa. 

Dar acum, nu mai ştia încotro înota. Nu încerca decât să-şi țină 
capul afară din apă. Mugşchii piciorului şi ai brațului se 

încordaseră. Scruta noaptea, disperat, dar se vedeau puţine lumini 
şi erau atât de îndepărtate încât ar fi putut să fie foarte bine stelele 
de pe cer. 

Dar n-o să se dea bătut. 

Încercă din nou să plutească, păstrându-şi energia pentru un 
ultim efort. Începu să se roage lui Kuan Yi, zeița Milei şi a Mării. 
Salvează-mă, se rugă el. Salvează-mă şi o să ard o mie de bețe de 
tămâie în onoarea ta. O să-ţi construiesc un templu. 

Salvează-mă... 

Apoi, o auzi. Uruitul motoarelor străbătu prin noapte. Sunetul 
se amplifică, crescând şi descrescând ca ritmul cicadelor din 
pădure. De unde venea? Era atât de greu să-i identifice noaptea 
direcția de unde venea. Înota, încercând să-şi tragă corpul peste 
valuri şi să scruteze bezna. 

Nu-i văzu aripioara în apă, auzi doar un clipocit, când peştele 
cel mare făcu prima încercare. Simţi o clipă de panică. Ce era 
asta? 

I se păruse cumva? 

Distingea luminile de navigație roşii-verzui de pe o şalupă, la 
nici două sute de yarzi depărtare. 

N-o să mor, se gândi el. În noaptea aceasta sunt norocos. 

Simti ceva trecând pe lângă el, foarte aproape. 

Se zbătu disperat în apă şi poate că agitația lui îi dădu încredere 
peştelui să atace. 

Nu simți nici o durere, doar o izbitură în piciorul stâng şi fu tras 
în adâncuri. 


Era unul mic, nu mai mare de un metru şi jumătate cu cap de 
ciocan. Altul, mai mare, i-ar fi smuls tot piciorul. Însă se mulțumi 
doar să-l înşface, ca un câine un os. 

Nu-şi dădea seama ce se întâmplase cu el. Înecându-se, se 
agăță disperat de obiectul care i se prinsese de picior, încercând să 
se desprindă. Peştele smulse o bucată de carne din coapsă şi se 
îndepărtă cu prada lui. Omul țâşni la suprafață, ca un dop. 

Urletul său de spaimă şi oroare atrase atenția santinelei de pe 
şalupa Police 48. 


În seara aceea sergentul Davin Tarrant era unul din cei trei 
ofițeri albi la bordul şalupei de poliție 48. Misiunea lui era să 

intercepteze bărcile şi ambarcațiunile şi să le controleze dacă nu 
transportau mărfuri de contrabandă. Existau puţine şanse să dea 
peste un înotător singuratic în noapte, dar şalupa trecu la mai 
puțin de douăzeci de yarzi de Ho şi tipetele lui fură interceptate 
clar de Tarrant pe punte. Ordonă imediat lansarea la apă a bărcii 
de patrulare şi peste câteva minute, reflectorul îl găsi în apă. 

Cei trei marinari chinezi îl traseră la bord cu o cange. Ho Kuan- 
ling tremura din cauza hipotermiei şi şocului şi avea o gaură în 
coapsa stângă. Sângele amestecat cu apă se scurgea pe punte. 
Sanitarul vasului îl acoperi cu o pătură şi-i bandajă piciorul, ca 
să-i oprească sângerarea. 

— Alt amărât care a încercat să scape de utopia lui Mao - 
murmură Tarrant. 

Comandantul lui Tarrant apăru de sub punte. 

— O să supraviețuiască? — întrebă el. 

— Se pare că l-au atacat rechinii. Mă îndoiesc. 

Police 48 întoarse şi se îndreptă spre baza Diviziei de Nord de la 
Tai Po Kan. Tarrant chemă prin radio un helicopter care să-l ducă 
pe Ho la Kowloon. Poate, dacă se mişcau repede, avea vreo şansă. 


10 
Vientiane, decembrie 1960 


Tatăl lui Noelle fu cel care îi oferi fără să vrea mijlocul de a-l 
elibera pe Croce. 

Era ziua când împlinea douăzeci şi cinci de ani şi sărbătoreau 
în acelaşi timp Crăciunul. Se născuse pe 25 decembrie, în 1939 — 
de aceea o botezase Noelle — şi, în fiecare an, Bonaventure invita le 
tout Vientiane!* la el acasă. Această ocazie devenise una din cele 
mai mari reuniuni sociale ale oraşului. În timp ce Noelle se uita pe 
pajişte, recunoscu câţiva politicieni de frunte: Regele Savang 
Vatthana, cu trupul lui uriaş drapat în uniformă de comandant şef 
al Armatei, care semăna mai mult cu un amiral dintr-o operă 
comică; generalul Quane Rattakone, magnific în uniforma sa albă, 
împodobită cu atâtea decoraţii, încât Noelle se temea că or să-l 


15 tot Vientiane (fr.) (n.t.) 

tragă în jos, prim-ministrul Phoui Sananikone; generalul Phoumi 
Nosovan şi un american într-un costum de bumbac în dungi 
albastre şi albe, care se ținea după el ca un ogar. Se zvonise că 
Nosovan era omul CIA în Laos. 

De când Pathet Lao câştigaseră alegerile din 1958, americanii, 
cu uniformele şi costumele lor Bonds Brothers se împânziseră în 
întregul oraş Vientiane. Banii şi influența lor se resimțeau peste 
tot. Introduseseră prima carte de telefon şi înlocuiseră frumoasele 
şi coloratele bancnote litografiate franceze cu micile lor hârtii 
funcționale şi urâte. 

Noelle îi dispreţuia. 

Atitudinea tatălui ei față de americani o surprindea. În realitate, 
nici lui nu-i plăceau aroganța şi naivitatea lor în afacerile asiatice, 
dar, în public, îi adula aprobându-i şi lăuda cruciadele lor 
anticomuniste. 

Doar afaceri, îi spunea el ori de câte ori erau singuri. 

Pe pajişte fusese ridicat un cort roşu de mătase, unde se 
aranjase mâncare pentru oaspeţi, în vase de argint lucrate de 
mână: pui în lapte, nucă de cocos cu chimen, scorţişoară şi mentă, 
peşte crud cu mirodenii, peşte marinat, în sos de lămâie şi ierburi; 
pentru oaspeţii laoţieni erau delicatese ca: picioare de porc, aripi 
de liliac, cotlete de bizon şi lao, un spirt alb, tare, distilat din orez. 

Majoritatea oaspeților francezi se adăpostiseră de căldură în 
pavilion; diplomaţii şi soțiile lor de la Ambasada franceză se 
amestecaseră cu membrii clasei medii corsicane din Bangkok şi 
Saigon care veniseră cu avionul special pentru această ocazie. 
Marcel Rivelini era adâncit în conversaţie cu o femeie pe care 
Noelle o recunoscuse drept o rudă de-a familiei Rattakone. Când o 
zări pe Noelle se scuză şi se apropie de ea. Îi sărută mâna, 
salutând-o. 

— Bon Noël, belle Noelle15! 

Auzise această glumă de atâtea ori, încât nu mai ținea minte. 

— Mulţumesc, Marcel. 

— Tatăl tău a dat o petrecere costisitoare în cinstea ta. 

Noelle zâmbi politicos. Bănuia că Rivelini îi spusese tatălui ei 
despre Baptiste Croce. 

— Sper că ţi-a plăcut cadoul meu! — zise el. 


16 Joc de cuvinte - La mulți ani, frumoasă Noëlle (fr.) (n. red.) 

Noelle îşi aminti o tinichea de jad. 

— Am plâns de bucurie — spuse ea şi se uită în jur, gândindu-se 
cum să scape de el. 

— Poate că ne-am putea întâlni cât mai rămân în Vientiane. 
Dacă nu eşti prea ocupată.. 

Nu se lasă uşor, se gândi Noelle. 

— Poate. 

Se pregătea să plece. 

— Ce mai face prietenul tău? Cel cu maşina? Mai este oaspetele 
vietnamezilor? 

— Cred că ştii răspunsul, Marcel. 

— Ce ghinion. Dar nici un om nu este mai presus de lege. 

— A cui lege, Marcel? 

Rivelini zâmbi, confirmându-i suspiciunile. Nu puteai să mergi 
împotriva curentului. Acesta fusese adevăratul delict al lui 
Baptiste. 

— Ştii care-i problema cu tine, Marcel? 

— Nu, spune-mi. 

— Că exişti, pur şi simplu. 


Rocco Bonaventure privea petrecerea de la fereastra biroului 
său. Cu o săptămână în urmă, această reuniune ar fi fost 
imposibilă. În august, un căpitan din trupele de paraşutişti, pe 
nume Kong Le, regizase o lovitură de stat, invocând corupția drept 
motiv. Phoumi fugise la Savanakhet cu consilierii săi americani. 
Armata lupta încă împotriva Pathet Lo în nord şi nu fusese în stare 
să se ridice contra lui Kong Le până la sfârşitul lui noiembrie. Abia 
acum o săptămână, trupele guvernamentale se retrăseseră în 
sfârşit la Vientiane, după trei zile de lupte stradale. 

Şi nu s-a terminat încă, îşi spuse Bonaventure. În timp ce 
ofițerii lui Phoumi sărbătoresc marele lor triumf militar în 
bordeluri, Kong Le se retrage ordonat în nord, cu toate camioanele 
şi artileria capturate în urma loviturii şi împreună cu proviziile 
trimise de ruşi în ultimele patru luni. Americanii se aşteaptă s-o ia 
pe drumul 13, către străvechea capitală regală Luang Prahang. 
Dar dacă o ia pe Drumul 7 şi se îndreaptă spre nord, către Câmpia 
Jars? Dacă pune mâna pe pista de la Phong Savan, transportul 
opiului va fi întrerupt exact când apăruse ocazia să-şi extindă 
afacerile prin Saigon! 

Comuniştii ăştia! Dracu să-i ia pe toți! 

Apariția Noellei îi alungă gândurile. Arăta superb, o îmbinare 
ameţitoare între est şi vest; purta o bluză albastră de mătase, o 
curea lată argintie, şi un sin negru, brodat pe margine cu auriu şi 
argintiu şi umplut cu roşu şi albastru. La gât avea un Buddha de 
fildeş, iar părul îi atârna pe spate într-o coadă lungă. Era mândră 
şi arogantă, ca toate femeile frumoase. Uneori, când o privea, o 
vedea pe mama ei. Şi ce ticăloasă putea fi dacă îşi punea mintea. 

Dar înțelegea de ce Rivelini o dorea atât de mult, la fel ca oricare 
francez din Vientiane, burlac sau nu. Altă problemă pe care va 
trebui s-o rezolve. 

— M-ai chemat, papa? 

— Intră, zise el şi-i zâmbi cât mai indulgent. Te distrezi? 

— Sigur - zise ea pe un ton care-i dădea de înțeles că nu putea 
suferi petrecerea. 

Uneori era atât de greu de mulțumit. 

Se schimbase într-un fel. De când îl întâlnise pe bărbatul acela, 
Croce. Părea mereu cu mintea aiurea. Se arăta complet 
dezinteresată de distracţiile pe care i le organiza. Bun, îi înțelegea 
sentimentul față de Rivelini. Poate era prea bătrân pentru ea. Dar 
o prezentase câtorva tineri diplomaţi de la ambasadă şi unor 
corsicani înstăriți din Saigon. Şi, cu toate că nu fusese 
nepoliticoasă, îi tratase cu o indiferență care le biciuise 
personalitatea. 

Doar nu se gândea tot la Croce? 

Oricum, el nu regreta nimic. Ce să regrete? Făcuse totul spre 
binele ei. Era tânără şi nestăpânită. Cineva trebuia să fie cu capul 
pe umeri. 

— Vreau să-ți dau ceva - zise el. 

— Sper că nu un sfat - murmură ea. 

— Oh, nu, Doamne Sfinte. 

Zâmbi. 

Deschise un sertar al biroului său lăcuit şi scoase o cutie lungă 
şi neagră. Apoi se ridică, o sărută pe obraz, şi i-o dădu. 

— La mulți ani, Noelle! 

Luă cutia şi o deschise. Un colier se întindea pe catifeaua 
moale, purpurie. Era din aur de optsprezece carate, cu diamante. 
În mijloc, avea un uriaş rubin birmanez, roşu ca sângele de 
porumbel, tăiat în fațete. Era superb. 

Îl scoase din cutie şi-l atârnă pe degete. Greu şi foarte scump. 

— Ah, papa, ce frumos este. 

— Mă bucur că-ţi place - murmură el. 

I-l puse de gât şi apoi o întoarse să se uite în oglinda cu ramă 
aurită pe perete. 

— Probabil că te-a costat o avere. 

— Da, o mică avere. Dar îl meriți. Vroiam să-ți dăruiesc ceva 
deosebit. 

— Nu ştiu ce să spun - murmură Noelle. 

— Nu trebuie să spui nimic. Ştii că te iubesc, nu-i aşa? Uneori 
mă crezi un tiran bătrân, dar îți vreau numai binele. 

Îşi puse mâna pe obrazul lui. 

— Şi eu te iubesc, doar ştii asta, în ciuda tuturor celor 
întâmplate. 

Sunase ca un reproş. În ciuda tuturor celor întâmplate? Încă îl 
mai învinuia pentru ce pățise Croce? 

— Ar fi mai bine să ne alăturăm oaspeţilor — zise el. 

Dar îi stricase ziua. În ciuda tuturor celor întâmplate. Dracu” să-l 
ia pe Croce. Poate ar trebui să-i spună lui Li să-l pună la zid şi să-l 
împuşte. 


11 


Jean-Marie Pepin credea că ştia de ce Noelle îi ceruse să se 
întâlnească la Settha Palace, de Revelion, dar spera totuşi că nu 
era vorba doar de Baptiste Croce. În orice caz, se pregătise 
sufleteşte să fie dezamăgit. 

Fiica lui Rocco Bonaventure era superbă. În cele cinci minute de 
când se aşezaseră să cineze, făcuse dragoste cu ea, în gând, de 
zeci de ori, deşi nu discutaseră despre nimic erotic — subiectele de 
conversaţie fuseseră politica şi vremea. Îşi reaminti de propriul sfat 
pe care i-l dăduse lui Crocé: Fata asta aduce belele. 

Nu-i de mirare că Baptiste îi spusese să se ducă la dracu! Şi el 
ar fi făcut la fel în locul lui. 

Jean-Marie încercă să se concentreze asupra meniului. 

Settha Palace: Revelion 1960 

& 

Consommée rece cu Porto 

& 

Iepure prăjit cu prune 
Sparanghel în oţet 
Gâscă cu trufe 

Salată de andive 

& 

Camembert 

Liqueur cremă 

Cafea 


Sufrageria semăna cu o cantină de internat când 
supraveghetorii sunt plecați în vacanță. La mese erau câțiva 
ziarişti străini adormiți de beţie şi nişte diplomați cu soțiile lor 
plictisite şi copiii nefericiți. Chelnerii se mişcau prin cameră cu o 
expresie visătoare, asemănătoare funcționarilor de la poştă. 

Unul din ei se apropie de masa lor. Luă comanda, zâmbind 
politicos. 

— Îmi pare rău - zise el. Nu pot aduce. 

— Ce nu poţi aduce ?— îl îngână Jean-Marie. Nu ai nimic? 

Chelnerul clătină din cap, hotărât. 

— Nici măcar supă? 

— Atunci, cu ce ne poți servi? îl întrebă Noelle. 

— Pui - zise chelnerul. 

— Atunci, asta o să mâncăm, îi spuse Noelle surâzând grațios. 

Vin era din belşug. Jean-Marie ridică paharul. 

— La mulți ani— zise el. 

Noelle ciocni paharul cu el. 

— Cum îți mai merge, Jean-Marie? 

Ridică din umeri. 

— Mă descurc. 

Lucra pentru Christian Mittard, unul din rivalii tatălui ei. Nu 
era acelaşi lucru ca atunci când avea propriul său avion, dar 
scotea până la o mie cinci sute de dolari pe lună, poate chiar mai 
mult, când guvernul şi Pathet Lao se împuşcau reciproc. Nu ştia 
cât timp o să mai aibă şi această slujbă. 

— Ştiu că mă învinuieşti încă pentru cele întâmplate. 

Jean-Marie clătină din cap. Buzele ei erau ude de vin. Cine 
poate să păstreze supărarea când este vorba de tine -— se întrebă el 
în gând. 


52 


- COLIN FALCONER - 


— Baptiste cunoştea riscurile, la fel ca noi toți. 

— Dar din cauza mea, ai pierdut avionul. 

— Asta-i viața. 

Jean-Marie începu să se simtă stânjenit, ca de obicei, când se 
afla în compania unei femei pe care o dorea cu îndârjire şi bănuia 
că nu este de nasul lui. 

— Dar, apropo de asta, tatăl tău ştie că te afli aici, cu mine, 
noaptea asta? 

Ea clătină din cap. 

— A trebuit să plece la Phong Savan. Spunea că este ceva 
urgent. 

Jean-Marie pricepu despre ce era vorba. Armata lui Kong Le 
intrase în Câmpia Jars. Toate liniile aeriene corsicane încercau să- 
şi evacueze avioanele şi stocurile de opiu din Phong Savan cât mai 
era încă timp. 

— De ce ai venit la mine? Din cauza lui Baptiste, nu-i aşa? 

Fata încuviință din cap. 

Bun, se gândi el. N-are rost să mă amăgesc. 

— Ai vreo veste de la el? 

— Îmi trimite scrisori — zise ea. Trăieşte într-un adevărat iad. 

Fără femei, cognac şi țigări... da, probabil că aşa este, se gândi 
Jean-Marie. 

— Am un prieten în Saigon şi-i strecoară ţigări şi bani din când 
în când. O să fie bine. Ai de gând să-l aştepţi? 

Noelle clătină din cap şi, pentru o clipă, Jean-Marie simți un 
sâmbure de speranţă. 

— Vreau să-l scot de acolo - zise ea. 

Jean-Marie clătină din cap. 

— Imposibil. 

— Nu cred, Jean-Marie. Nu, dacă mă ajuţi. 

Fii prudent, ai nevoie de ajutorul acestei femei ca Laos-ul de 
comunişti. 

— Să te ajut? Cum? 

— Mă duci cu avionul până la Saigon? Te plătesc, bineînţeles... 

Jean-Marie se încruntă. 

— De ce nu iei unul din avioanele tatălui tău? Ai uitat că are o 
companie aeriană.? N-o să te coste nimic. 

— Nu vreau să afle. 

Jean-Marie ezită. Mittard n-ar avea nimic împotriva unui 

pasager care plătea. Nu trebuia să-i ştie identitatea. Şi voia să-l 
ajute pe Baptiste. 

Dar îşi reaminti că nu era uşor să-l înşeli pe Rocco 
Bonaventure. 

— Trebuie să mă gândesc. 

— Sigur, te las să reflectezi până soseşte puiul. Este de ajuns. 

Jean-Marie se înroşi. Ticăloasa. 

— Cum o să-l scoţi din puşcărie — şuieră el. 

— Poate că este mai bine să nu ştii. Du-mă la Saigon, Jean- 
Marie. Pe urmă, o să mă recompensez pentru tot ce ai făcut. 

Încuviinţă din cap. Puiul fu servit imediat după aceea, dar 
constată că îşi pierduse pofta de mâncare, iar vinul părea acru. Ce 
femeie formidabilă era Noelle. Poate că Croce îşi găsise în sfârşit 
perechea. 

Bău pentru Noelle fără entuziasmul său obişnuit şi se băgă în 
pat la ora unsprezece. Trebuia să plece cu avionul devreme, de 
dimineaţă. 


12 
Saigon. 


Noelle nu mai fusese la Saigon de la înfrângerea francezilor în 
1955. Îşi amintea că era un oraş de biciclete. Dar se schimbase 
radical în cinci ani, de când veniseră americanii. Acum era un oraş 
de Vespas şi Lambrette, de bărbați roşcovani, în uniforme, cu 
cămăşi viu colorate, hawaiene, de Chevrolett uriaşe, cu abțibilduri 
roşii, albe şi albastre, înfățişând americani şi Vietnamezi care-şi 
dădeau mâna. Ceea ce nu se schimbase era sârma ghimpată din 
jurul Ambasadei SUA şi mitralierele sprijinite de saci de nisip 
lângă palatul Doc Lap şi tunurile de pe străzi. 

Se întâlniră la Vieux Moulin!7. Era un pod în apropiere de 
restaurant şi după apusul soarelui oamenii mâncau acolo, ştiind 
că, pe țărmul îndepărtat şi întunecat mişunau trupele de guerilla 
Viet Minh. Ferestrele erau protejate de bare de fier, împotriva 
grenadelor şi nu aveau geam ca să nu se spargă în caz de atac. 


17 Vechea Moară (fr.) (n.t.) 

Masa la Vieux Moulin păstra toate caracteristicile senzuale ale 
bucătăriei burgundiene şi îți oferea senzații tari. 

Restaurantul era îmbibat cu aromele claponilor prăjiți şi a 
untului topit. Colonelul Tran Van Li o aştepta deja la o masă cu 
vederea spre râul cafeniu. Comandă un pastis pentru ea şi whisky 
cu sifon pentru el. Apoi, alese meniul - Chapon Duc Charles. 

Pe urmă, se instală pe scaun, gândindu-se cum ar fi mai bine să 
trateze cu ea. 

Deci, aceasta era fata lui Rocco Bonaventure. 

Li era impresionat. Era exact cum se aşteptase: corp perfect, 
îmbrăcată elegant, fină ca un porțelan... Nu era plinuță - ca 
majoritatea femeilor vestice. Avea suplețea asiatică, asociată cu 
ochii ei rotunzi, minunați şi paloarea pielii, care o făceau deosebit 
de prețioasă. 

Va fi o după-amiază foarte interesantă. 

— Tatăl tău nu mi-a spus că vii la Saigon - zise Li. Aş fi pregătit 
o primire mai oficială. 

— Tatăl meu nu ştie că mă aflu aici. Şi nici nu doresc să afle. 

Li mistui informaţia. Scoase un pachet de Lucky Strike. 

— Fumezi? 

Noelle clătină din cap. 

— Este o mare surpriză. Dar mă simt onorat că te-ai gândit să 
iei legătura cu mine. Sunt bun prieten cu tatăl tău, după cum ştii 
probabil, 

— Bineînţeles. 

Îl privea fix. Avea senzația neplăcută că şi el era studiat. 

— Ce pot face pentru tine, domnişoară Bonaventure? 

— Vreau să mă ajuţi, domnule Li. 

— Ca prieten şi asociat al tatălui tău, voi face tot ce depinde de 
mine, bineînțeles. 

— Nu are nici o legătură cu prietenia pentru tatăl meu. 

Li se gândi. Se întreba ce dorea oare fata, dacă nu venise din 
partea tatălui ei. Se aplecă înainte şi-i privi impertinent trupul. 
Scoase un rotocol de fum şi zâmbi. 

— Poate că ar fi mai bine să-mi spui ce doreşti. 

— Am venit pentru un bărbat, pe nume Baptiste Croce. 

— N-am auzit de el. 

— Este pilot. Anul trecut, înainte de muson, a fost arestat de 
oamenii tăi la Ban Me Thuot şi avionul lui a fost confiscat. 

— A încălcat legile Republicii Vietnam? 

— Avea o anumită cantitate de opiu la bord. 

Li clătină din cap. 

— Foarte grav. Un delict serios în țara noastră, domnişoară 
Bonaventure. Foarte grav. 

— A fost condamnat la cinci ani închisoare. 

Li se abținu de la comentarii. 

— Vreau să ştiu ce trebuie să fac să-l scot din temniță. 

Colonelul trase din țigară. Ridică o sprânceană. 

— Şi spuneţi că această rugăminte nu vine din partea tatălui 
dumitale? 

— Nu, doar din partea mea. 

Li clătină din cap. 

— Imposibil. 

Noelle băgă mâna în poşetă şi scoase cutiuța neagră, pe care i-o 
dăruise tatăl ei. O deschise. Li privi mirat rubinul care sclipea pe 
catifea ca un tăciune în foc. Luă colierul între degetele mâinii 
drepte şi îl cântări. 

— Nimic nu este imposibil, colonele Li. 

— Vorbeşti serios? 

— Nu vreau să-ți răpesc timpul. Ştiu că eşti un om ocupat. 

Li îşi schimbă atitudinea. Îşi dădu seama că o subestimase. 
Avea cu ce să se târguiască. 

— Este o situație foarte neobişnuită — zise el. 

— Neobişnuită? 

— Cred că tatăl tău nu-l place prea mult pe acest om. 

— Deci, acum ţi-ai amintit de el? 

— Poate. 

Puse colierul în cutie şi o închise. 

— Ce ţi-a spus tatăl meu să faci, colonele? 

— Tatăl tău este cetățeanul altei țări. Prin urmare nu are nici o 
influență în afacerile interne ale Republicii Vietnam. 

— Bineînţeles că are. 

Sosiră băuturile. Li ridică paharul să toasteze, dar Noelle îl 
ignoră. 

— Nu am dreptul să redau conversaţia purtată cu tatăl tău. Nici 
măcar față de tine. 

— Bine, atunci o să-ți pun o întrebare mult mai simplă. Ce 
doreşti drept răsplată, dacă îl eliberezi pe Baptiste Croce? 

Li luă din nou cutia şi o deschise. Nu îndrăznea să se 
gândească la valoarea colierului, dar era foarte preţios, mai mult 
ca sigur. Oare era suficient ca să rişte să strice prietenia cu Rocco 
Bonaventure? 

— Dacă găseşti un mijloc să-l eliberezi pe Baptiste, aş fi fericită 
să-ți ofer acest dar. Poate pentru soția ta. 

Li trânti capacul şi împinse cutia departe de el. 

— Nu este de ajuns. 

Noelle îşi muşcă buza. 

— Atunci, cât vrei? 

— Ar fi de ajuns doar ca amintire şi dovadă a aprecierii tale. Dar 
eu sunt deja un om bogat. Nu-mi trebuie bijuterii. 

— Ce spui? 

Li ridică din umeri şi-i studie din nou trupul. 

— Sunt însă unele lucruri care m-ar interesa. 

Pe Noelle o cuprinseră sudori reci, deşi era o căldură 
înăbugşitoare. 

— Care anume? 

Se aplecă spre ea şi-i simți mirosul respirației sale care duhnea 
a tutun, cognac şi nucă betel. 

— Cât de mult doreşti să-l revezi pe acest bărbat, domnişoară 
Bonaventure? 

Noelle avea senzația că-i aluneca un şarpe pe piele. Inspiră 
adânc. Şi-l imagină pe Baptiste, putrezind într-o închisoare 
tropicală. 

— Spune-mi ce vrei — zise ea. 


Printre jaluzelele de bambus se filtra o lumină difuză, argintie, 
reflectată pe mobila prăfuită. Se auzea uruitul ventilatorului de 
deasupra, clinchetul tablelor de mah-jong din camera alăturată, 
strigătele negustorilor ambulanți de pe stradă. Mirosea puternic a 
tămâie, anason şi ghimbir. 

Noelle îşi strânse braţele în jurul sânilor, ca şi când i-ar fi fost 
frig. Ajunsese până aici pentru un bărbat pe care de-abia îl 
cunoştea. Dacă tatăl ei avea totuşi dreptate? Dacă Baptiste Croce 
era un bețiv şi un fustangiu? 

Dar dacă va trebui să-şi trăiască tot restul vieţii fără pasiune? 
Însă, această teamă era mai bună oricum decât plictiseala în care 
se complăcuse în Vientiane în ultimii cinci ani! 


57 


- OPIU - 


La dracu! 
Da, ar fi în stare să se ducă şi în iad, dacă era nevoie. Dar ştia 
ce voia. 


Tran Van Li luă scaunul cu spătar de lângă dulapul vechi şi se 
aşeză călare, sprijinindu-şi brațele de spătar. l-ar fi plăcut s-o 
ducă la un hotel mai bun decât Trung Mai. Dar ce să facă? Nu 
putea s-o ia acasă - dacă ar fi aflat vreodată soţia lui l-ar fi atacat 
cu foarfeca — iar dacă s-ar fi dus la Continental, ar fi riscat să fie 
recunoscut. 

— Scoate-ţi hainele — zise el. 

Se ţinea de scaun ca să se oprească din tremurat. Noelle îşi 
trase rochia peste cap. Trupul ei era scăldat în sudoare, sclipind 
ca bronzul. Îşi dezbrăcă furoul şi chiloţii şi rămase goală în fața 
lui, cu excepţia câtorva lanţuri la mână şi la gât şi ceasul Cartier. 

I se uscase atât de rău gura, încât nu mai putea înghiți. 

— Întinde-te pe pat, îi porunci el. 

Care erau idealurile franceze? Liberte, égalité, fraternite. 
Libertate, egalitate, fraternitate. Ce putea fi mai egal decât un 
Vietnamez bine educat ca el, culcându-se cu o franțuzoaică 
frumoasă. Asta înseamnă libertate. Şi frăție. 

Se ridică şi veni să se aşeze pe marginea patului. 

— Pune-ţi mâinile deasupra capului — zise el. 

Noelle ezită şi apoi se supuse. Li îşi lăsă mâna să alunece pe 
trupul ei, de la umeri până la coapse. Carnea era tare; îi simțea 
muşchii încordaţi şi transpirația umedă, caldă. Îi venea greu să 
respire. 

Se va purta blând, bineînţeles. Probabil că îl credea un sălbatic. 
Dacă era polițist nu însemna că nu avea sensibilitate şi iscusință. 
Fata nu avea de unde să ştie că tatăl lui fusese un foarte respectat 
om de afaceri din Dallas, iar mama lui fusese educată în Franța. 
Cum se întorcea roata! 

Se dezbrăcă şi se întinse lângă Noelle, pe pat. Unii din familia sa 
îl disprețuiau, dar dacă ar putea să-l vadă acum, şi-ar da seama 
că serviciul public îți oferea mult mai multe compensaţii decât îşi 
imaginau. 

Mulțimea se adunase în jurul cadavrului carbonizat care zăcea 
în mijlocul străzii. Mirosul cărnii arse plutea în aer, o duhoare 
dulceagă şi grețoasă îi pişcă nările lui Baptiste Croce. Un ziarist, 
făcea poze... Călugări în veşminte roşii stăteau de-o parte, cu figuri 
imposibile. 

— Ce se întâmplă? — întrebă el. 

— Un călugăr prăjit — zise Li. 

Trecură mai departe cu maşina. 

— De ce? 

— Budiştii îi fac necazuri preşedintelui Diem. Protestează 
împotriva politicii guvernamentale, dându-şi foc. 

Li chicoti. 

— Foarte frumos din partea lor. Ne scutesc să-i ucidem cu 
mâna noastră. 

— Îşi dau foc singuri? - murmură Baptiste. 

Nu-şi imagina un om atât de curajos, încât să fie capabil de un 
asemenea gest. 

— Grea meseria asta de călugăr. Arzi de tânăr - chicoti Li din 
nou. 

Stăteau pe bancheta din spate a unui jeep MSS. Totul se 
întâmplase atât de repede. De dimineață, Baptiste se trezise ca de 
obicei în închisoare. Apoi, fără să-l prevină, cei doi gardieni îl 
târâseră în curte şi-l scoseseră pe poartă. Timp de câteva minute, 
crezuse îngrozit că o să-l împuşte. În schimb, îl aruncară în jeep, 
alături de colonelul vietnamez pe care-l recunoscuse ca fiind cel 
din ziua arestării sale la Ban Me Thuot. 

Tran Van Li întoarse capul şi scuipă pe stradă. Apoi, trase 
adânc aer în piept. 

— Îmi pare rău, dar nu ştiu ce duhneşte mai rău. Tu, sau 
călugărul ăla. 

— Te rog să mă scuzi, colonele. De obicei mă îmbăiez în lapte de 
măgăriță, dar oamenii tăi mi-au întrerupt toaleta. 

Li îi făcu semn cu bastonul. 

— Ai răbdare, domnule Croce. 

— Aş vrea să ştiu unde mergem? 

Li îl ignoră. 

— Sper că ţi-ai învățat lecţia, domnule Croce. 

— Am învățat că data viitoare nu trebuie să mai fiu prins. 

Pentru prima dată lui Baptiste îi trecu prin cap că s-ar putea să 
fie eliberat. Dar, de ce? 

Părăsiră Saigonul şi se îndreptară spre Cholon. Străzile se 
îngustară şi atmosfera deveni mai animată. În aer plutea mirosul 
rânced al sacilor cu peşte uscat, iar pe străzi mişunau rațe şi se 
auzea clopoțelul siclo-urilor şi duduitul motocicletelor. 

— Unde mă duci? 

Li se prefăcu din nou că nu aude. Arătă spre Cadillac-ul mare 
din fața lor. 

— Acum vin atâția americani, domnule Crocé. Dar preferam 
vremurile de demult, înainte să plece francezii. Îmi plac femeile lor. 
Ţie îți plac femeile, domnule Croce? 

— La ce crezi că m-am gândit un aceste optsprezece luni? 

— Bineînţeles. Cred că ţi-a venit foarte greu. Să te gândeşti tot 
timpul la femei. 

O vietnameză trecu pe lângă ei, într-un frumos so dai, lung, 
mov, despicat până la coapsă, cu pantaloni diafani de mătase, 
până la gleznă. 

— Da, sunt atât de frumoase. Frumuseţea este o chestiune de 
echilibru, nu-i aşa domnule Croce? Ştiu că putem discuta despre 
asta. Te pricepi la femei, la fel ca mine. 

Baptiste îl privea, întrebându-se unde vroia să ajungă. 

— Da, o chestiune de echilibru, continuă el. Nimic prea mare, 
nimic prea mic. Ochii, buzele, nasul, sânii. Se spune că sânii nu 
trebuie să fie prea mari, la fel ca vasul de orez. Dacă sunt mai 
mari, se iroseşte totul, iar dacă sunt prea mici, n-ai ce ţine în 
mână. 

Bătu din baston şi apoi spuse. 

— La Noelle totul este perfect echilibrat. 

Noelle. 

— Petit salaud18 - murmură Baptiste. 

Li îi rânji. 

Noelle venise după el. Îi cumpărase libertatea. Şi acum înțelese 
schimbul. 

Se opriră lângă un hotel chinezesc. Holul murdar era deschis la 
stradă. Un om în pijamale maro, de țăran, ieşi şi scuipă în şanţ. 

Li băgă mâna în buzunarul uniformei sale şi-i dădu paşaportul. 


18 Ticălosule (fr.) (n.t.) 

— La revedere, domnule Croce. 

— Pot pleca? 

— Desigur. 

După ce Baptiste cobori, Li se aplecă pe fereastră şi-i şopti: 

— Te aşteaptă înăuntru. Camera 23. Dar dacă o găseşti udă, 
domnule Croce nu înseamnă că arde de nerăbdare să te revadă, ci 
că tocmai m-am dat jos din patul ei. 

Li făcu semn şoferului şi jeep-ul o luă din loc. 


Uşa nu era încuiată. 

Când intră, se văzu în oglinda spartă a unei comode vechi. Fața 
lui era plină de ţepi negri şi avea o figură palidă şi disperată. 
Semăna cu un criminal, un țigan. 

Jaluzelele erau trase şi camera era cufundată în semiîntuneric. 
Nu prea era multă mobilă; doar un dulap şi un pat de lemn 
acoperit de o saltea groasă de bumbac. 

Apoi, îi zări silueta la fereastră, privindu-l. 

— Noelle. 

Se îndreptă spre el şi îl îmbrățişa blând. 

— Baptiste. 

Îl privi şi văzu durerea din ochii ei. 

— Eşti atât de slab. 

— N-am pățit nimic. 

— Credeam că n-o să te mai văd niciodată. 

Îi dădu la o parte părul din ochi. 

— Mon pauvre?°. 

Se uită la hainele lui. Erau jegoase. 

— Trebuie să mă spăl. 

Noelle încuviință din cap şi-l conduse într-o cameră de baie 
răcoroasă, îmbrăcată în faianță albă. Şopârle palide şuierau sus, 
pe pereţi. Într-un colț era o cană pusă la înălțimea taliei cu o 
lingură cu coadă lungă pe margine. 

Îi deschise cămaşa şi i-o scoase. Apoi, îi desfăcu cureaua 
crăpată de piele şi-i lăsă hainele să cadă pe podeaua de gresie udă, 
pătată. Luă apă rece cu lingura şi i-o turnă în cap. Crocé se 
întinse pe gresie şi gemu de plăcere. 

Noelle frecă săpunul în palme şi-i întinse spuma pe tot corpul. 

Nu era îmbrăcată decât cu o cămaşă subțire. Avea mâinile calde, 
iar gresia de care se lipise cu spatele era rece. 

— Ţi-a fost dor de mine? — murmură ea. 

— Te rog — zise el. 

Îi frecă coapsele, ritmic, de-a lungul penisului. Bărbatul gemu 
încordat. 

O trase spre el. Îi sfâşie cămaşa de bumbac, o apucă de fund şi 
o ridică. 

— Noelle... 

— Continuă - murmură ea. 

Simțea că se sufocă de dorință. O lipi de perete şi o străpunse. 
Ajunse la orgasm în câteva secunde. 

Trecuse atâta timp de când nu făcuse dragoste, încât nu simțise 
decât o eliberare bruscă şi cutremurătoare. Apoi o văzu 
tremurând. Plângea. 

— Linişteşte-te! —murmură el. 

— Baptiste, aş face orice pentru tine. 

Ai dovedit-o deja, se gândi el. Pentru prima dată în viaţa lui, 
Baptiste Crocé se întrebă dacă era posibil să iubească pe cineva 
mai mult decât pe sine însuşi. 


Stăteau în pat, cu picioarele încolăcite. Ea îşi sprijinise capul de 
pieptul lui şi îşi prinsese degetele în părul lui, ascultând bătăile 
inimii sale. Ar trebui să mă simt ruşinată sau mândră? - se 
întrebă ea. Fugise din casa tatălui ei, îşi scosese iubitul din 
închisoare, avusese doi bărbați într-o singură zi. Se simțea tare 
agitată. Ce era, o târfă sau o sfântă? 

— Te-au bătut? — murmură ea. 

Luă pachetul de Gitanes de lângă pat şi îşi aprinse o țigară. 

— Nu puteam să fumez o ţigară când doream, m-au torturat 
destul. 

— Ai slăbit. 

— Nu ne dădeau să mâncăm decât orez şi din când în când 
puţină carne. Dar, culmea coincidenței, numai după ce murea câte 
un deținut. 

Crezu că vorbea serios, dar când îl privi, observă că rânjea. Îl 
plesni. 

— Nu mai glumi cu aşa ceva. 

— De ce? Totul ţi se pare nostim după ce scapi. 

Se întrebă dacă el ştia de aranjamentul ei cu colonelul Li. Se 
terminase, dar nu i se părea deloc nostim. 

— Nu vrei să ştii cum am reuşit să te scot? 

— Li mi-a spus că l-ai mituit. 

Noelle încercă să-i citească expresia feței. 

— Da, l-am mituit, zise ea. 

— Se pare că ţi-a fost dor de mine. 

— Te-am visat în fiecare noapte, timp de şaptesprezece luni. 

— Eu nu m-am gândit niciodată la tine — zise el. 

Îl lovi şi-l auzi râzând. Ridică mâna să-l lovească din nou, dar o 
prinse de încheietura mâinii. Se rostogoli peste ea. Se zbătu câteva 
clipe, iar apoi începu să se mişte sinuos, iar râsul se transformă în 
gemete. 

Trecuse atâta timp şi aveau atâta de recuperat. În momentul 
acela, Noelle nu se gândea că avea toată viața înainte să se sature 
de el. 


14 


Târziu, seara, ora aperitivului. Lămpile cu petrol sclipeau pe 
gheretele negustorilor stradali. La Tu Do, estul şi vestul se 
întâlneau fără să se atingă; un vânzător de tăiței suflă peste focul 
de cărbune înconjurat de clienţii săi vietnamezi, în timp ce, în 
spatele lui, întinşi pe scaune de lemn, în fața cafenelelor, 
corsicanii mâncau pastis şi jucau zaruri, iar inginerii americani 
râdeau şi beau cognac cu apă minerală. 

Clopotele din bazilică îi chemau pe credincioşi la masă. 

Noelle şi Crocé găsiră o masă la Cafe Verlain şi comandară 
Pernod. Bărbatul îşi aprinse o Gitanes. 

— Fumezi prea mult, Baptiste. 

— N-am ce face. Nu pot să mă las de ţigări, la fel cum nu pot să 
mă las de tine. 

Zâmbi şi o sărută pe gât. 

Doi americani în cămăşi țipătoare se uitară invidioşi. 

— Nu trebuie să mai faci dragoste cu mine, Baptiste - murmură 
ea. Nu pot să-ţi țin pasul. 

El se rezemă de spătar şi văzu americanii care-l urmăreau. Le 
făcu cu ochiul şi ei se întoarseră încruntați. 

Este atât de frumos, se gândi Noelle. Superb. Are un zâmbet 

cuceritor, ochi de țigan, față de diavol. Parcă auzea glasul tatălui 
ei. Sper că ştii ce faci, Noelle. 

Nu-i venea să creadă că erau împreună de numai opt ore. I se 
părea că stau aşa de-o viață. Făcuseră dragoste toată după-amiaza 
apoi, în timp ce el dormea, plecase să-i cumpere haine noi de la un 
negustor indian dintr-un colț de stradă - un costum alb de pânză, 
o cămaşă bleumarin de mătase şi o curea lată de piele. 

Cu câteva ore în urmă, era slab ca o umbră, dar aroganţa şi 
trufia diavolească îi reveniseră deja. 

Un chelner în haină albă le aduse Pernod-ul. Croce îi dădu un 
bacşiş generos. De ce nu? se gândi Noelle. Doar nu erau banii lui. 
Ci ai tatălui meu. 

— Ce ai de gând să faci, Baptiste? 

— Vreau ca această zi să dureze veşnic. Vreau ca vraja să nu se 
mai sfârşească niciodată. 

— Dar, o să se sfârşească. Mâine. 

El îşi strânse umerii. 

— Nu trebuie să rămâi cu mine. Nu am plătit pentru libertatea 
ta ca să-ți dau senzația că eşti prins în cursă. 

— Nu vorbi prostii. Vreau să-mi petrec restul vieții făcând 
dragoste cu tine. 

Rânji din nou şi îi pipăi umărul gol. Fata se cutremură. I se 
făcuse pielea de găină pe braţe. 

— Încetează. 

— Niciodată. 

— Vorbesc serios, Baptiste. Nu prea mai am bani. Nu putem 
rămâne aici la nesfârşit. Trebuie să ştiu ce ai de gând să faci. 

Părea posomorât. Îi amintise de realitate. 

— Vreau să am din nou linia mea aeriană. 

— Linie aeriană? O Cessna şi câteva elice? 

Se încruntă. 

— Este şi ăsta un mod de a-ți câştiga existenţa. 

— Nu poți fi pilot la nesfârşit. 

— De ce nu? 

— Vrei să-ți petreci viața urmărind nori? 

Era pentru prima oară când îl vedea stânjenit. 

— O să fac ce am chef, bombăni el. 

— Nu, Baptiste. Tu ţi-ai petrecut ultimele optsprezece luni în 
închisoare. Şi, în timp ce erai acolo, papa a făcut ce a avut chef. 

Se concentra asupra Pernod-ului şi țigării sale. 

— Deci, ce sugerezi? 

— Nu ştiu. Dar nu putem fugi la nesfârşit. 

Luna se ridica peste copacii de tamarind, plutind peste norii 
albi. 

— Are nevoie de un bărbat ca tine, Baptiste, dar nu-şi dă seama 
încă. Când o să te susțină papa, de-abia atunci vei putea face ce ai 
chef. 

— N-o să mă susţină niciodată. În clipa aceasta îl urăsc atât de 
mult, încât m-a apucat durerea de dinți. 

— Dar dacă fugim, o să ne găsească. 

Baptiste îşi stinse ţigara nervos. 

— Nu vreau să discutăm despre asta — zise el. La noapte vom 
sărbători. La noapte vom fi doar noi doi. Mâine, o să ne gândim. 

Îl luă de mână. 

— Bine. Dar te rog, nu-l subestima pe tatăl meu. Acest mâine 
este mult mai aproape decât credem. 


Era o cameră slab luminată şi mică. Nu avea decât o singură 
fereastră, cu o draperie murdară. Singura sclipire venea de la 
strălucirea fantomatică a lămpilor de opiu. 

Aerul era îmbâcsit cu fum de opiu. 

Erau câteva paturi, ca într-un dormitor de internat. Doi chinezi, 
de vârstă medie stăteau pe vine, pe scândurile de lemn. Discutau 
despre afaceri, sorbeau din ceai şi îşi puseseră pipele alături. În alt 
colț, un chinez slab, gol până la talie, zăcea cu capul pe pat. Ochii 
lui înfundaţi în cap sticleau sub efectul drogului. O chinezoaică 
goală se întinsese lângă el, încolăcindu-l cu brațele, dar el o ignoră 
şi luând un mic cocoloş de opiu îl ținu deasupra flăcării unei 
spirtiere. Când acesta se aprinse, îl băgă în pipa lui şi-l ţinu 
deasupra lămpii. Şi în timp ce opiul se prăjea, îi inhală aroma 
dulceagă. 

Fusese ideea lui Baptiste să vină aici. Noelle nu mai fusese 
niciodată într-o vizuină de opiomani şi era curioasă. Ca de obicei, 
Baptiste era cel care o introdusese într-o lume fantastică. 

— Haide - zise el. 

Noelle se trase înapoi. 

— Nu ştiu dacă... 

— Va trebui să încerci, chiar dacă o s-o faci o singură dată în 

viață. Când fumezi opiu, te crezi la porţile cerului. Chiu Chao au o 
zicală: „Dacă Dumnezeu a făcut ceva mai bun decât opiul, l-a 
păstrat pentru el.” 

Îl lăsă să o ducă spre unul din paturi. 

Proprietarul chinez le pregăti pipele. Aduse un pacheţel care 
conținea opiul, asemănător melasei, răzui o mică porțiune şi o fixă 
în vârful unui ac pe care-l ținu deasupra spirtierei. Noelle şi 
Baptiste se întinseră amândoi pe paturi alăturate. El îi zâmbi 
încurajator. 

Noelle cercetă pipa cu opiu; era o undiță de bambus, lungă de 
un metru şi jumătate, cu un mic vas în capăt. Vasul era rotund ca 
o minge şi avea un mic orificiu în vârf. Opiu! După tot ce făcuse, 
după ce îşi înfruntase tatăl, îşi vânduse trupul, se dăruise lui 
Baptiste, opiul era ultimul tabu pe care-l desființa. Acesta era 
păcatul asiatic. Acum, se afla gata să cadă în greşeală. 

Cei doi oameni de afaceri îşi savurau pipele după ce îşi 
încheiaseră tranzacțiile; celălalt chinez se adâncise în vise 
fantastice. Fata îi cotrobăia prin buzunare. 

Era linişte, cu excepția bolborositului pipelor cu opiu. 

Grăuntele sfârâia în vârful acului. Proprietarul chinez îl 
introduse cu dibăcie în pipă. 

— Trage adânc în plămâni - murmură Baptiste. Ţine-ţi 
respirația cât de mult poți. 

Prima dată când încercă, se înecă. Baptiste zâmbi. 

— Nu inspira atât de tare, până când nu te obişnuieşţti. 

Noelle încercă din nou. Mărgeaua neagră de opiu bolborosi 
încet. Fumul albăstrui cenuşiu se înălță spre tavan. 


Noelle nu-şi amintea cum se întorseseră la hotel. După ce 
trăsese de şase ori din pipă, grăuntele dispăruse. Fusese 
dezamăgită pentru că opiul nu avusese nici un efect asupra ei. 
Fumase trei sau patru pipe, dar nu simţise altceva decât o linişte 
sufletească, o seninătate care-i alungase spaimele. Întreaga lume 
devenise frumoasă şi grijile se evaporaseră. Ar fi vrut ca tatăl ei să 
fie lângă ea, ca să-i spună cât de mult îl iubeşte. Atunci ştiu că 
totul o să fie bine. Ba chiar îi privise cu simpatie pe cei doi chinezi 
în chiloți. Erau prietenii şi tovarăşii ei în minunata călătorie 
nocturnă. 

Când se întorseseră la hotel, îl lăsase pe Baptiste s-o dezbrace. 

Când se întinsese peste ea, îi simțise pielea ca pe o catifea umedă. 
Fiecare senzație fusese exagerată, fiecare plăcere, oricât de mică, 
de nesuportat. Se învârteau într-un spațiu ameţitor, într-un vârtej 
de lumină şi senzaţii. Inima îi bătea să-i sară din piept, sudoarea îi 
acoperise tot trupul, ca un ulei cald, i se întăriseră sfârcurile, 
părul de pe braţe i se ridicase ca nişte ţepi şi i se înmuiase pielea. 
Se scufundase în gelatina roşie a unei lumi de fantezii erotice şi, 
când ejaculase în ea, îi simțise sămânța ca un val fierbinte de lavă 
topită, iar când orgasmul se potolise, se prăbuşise peste marginea 
lumii, într-un vârtej negru, fără vise. 


15 


Când se trezi, Noelle îşi simți capul extraordinar de uşor. Era 
surprinsă să constate că nu era mahmură. Sunetele se filtrau 
printre obloanele trase, se auzeau strigătele negustorilor stradali, 
claxoanele maşinilor, clinchetul clopoțeilor de la biciclete, uruitul 
generatoarelor electrice, toate erau deosebit de clare. Baptiste 
dormea. Îl sărută pe umăr şi se strecură goală din pat. 

Camera era sufocantă şi fierbinte. Se duse în baie şi îşi turnă 
apă rece în cap cu polonicul. Simţea umezeala lipicioasă dintre 
picioare, iar amintirile nopţii trecute o împungeau dulci şi vinovate 
în acelaşi timp. 

Îşi perie părul ud şi se îmbrăcă într-un taior subțire, albastru, 
pentru a cobori după micul dejun. O să cumpere nişte pui de la 
vânzătorul bătrân fără dinți de afară sau poate nişte fructe 
proaspete, pepene, papaya şi banane dulci, cărnoase. 

Strada era zgomotoasă; Chiu Chao strigau, se auzeau 
claxoanele unor camioane ce încercau să treacă de şirurile de 
siclo-uri şi un bărbier îşi vedea de treabă în mijlocul bulevardului. 
Oglinda spartă pe care acesta o atârnase de o creangă capta razele 
soarelui, rănindu-i ochii Noellei. Un Tonkinez bătrân cu pălărie 
lată o împinse făcându-şi loc cu coşurile sale atârnate de un băț, 
pe umăr. 

Noelle nu dădu atenţie Mercedesului negru parcat lângă trotuar, 
la câțiva metri depărtare. Deodată, doi europeni în costume 
închise apărură lângă ea şi o prinseră de coate atât de dur, încât 
scoase un strigăt, speriată. O traseră spre limuzină şi o băgară 

înăuntru. 

Rocco Bonaventure citea ediția în limba franceză a ziarului 
PIndochine. Îşi ridică privirile şi îi zâmbi fiicei sale, la fel ca în 
fiecare dimineață, la micul dejun. 

— Bună dimineața, Noelle. Te-am căutat peste tot. 


Uşa subțire de lemn se deschise, sărind din balamale. Unul din 
bărbați îl apucă pe Baptiste şi îl aruncă gol pe podea. Baptiste se 
trezi din somnul său greu, de drogat, cu un corsican uriaş aplecat 
asupra sa. Avea pantofi scumpi, de piele. Unul din ei i se înfipse în 
stomac. 

Se îndoi, gâfâind. Celălalt corsican îl apucă de păr, îi săltă capul 
de pe podea, şi-i trase un pumn în față. 

După aceea, îşi aminti foarte puţin din ce urmase. Unul din 
oameni îi strânse brațele la spate şi-l propti de perete. Celălalt îl 
studie alegând încet locurile unde urma să-l lovească. Baptiste nu- 
şi amintea dacă țipase. Spera că nu, dar nu mai ţinea minte, 
oricum. 

I se păruse că n-or să mai termine, dar durase probabil doar 
câteva minute, altfel, acum ar fi fost mort. În cele din urmă, îl 
lăsaseră să cadă pe podea. 

Nu ştia cât timp zăcuse inconştient. Câteva secunde, poate 
câteva ore. Se trezi într-o baltă de sânge negru. 

Se ridică în genunchi şi vomită. Se uită în jur. Uşa atârna 
deschisă, în balamalele rupte. Nu se deranjase nimeni să vadă ce 
se întâmplase. 

Se târi în baie şi se privi în oglinda spartă. Era de nerecunoscut, 
ochii erau umflaţi iar nasul — o masă roşiatică. Nu-i lipsea nici un 
dinte, deşi unii de-abia se mai ţineau. 

Se forță să facă pipi. Slavă Domnului că nu urina cu sânge. 

Îşi dădu cu apă pe față. Coastele rupte îl împiedicau să respire. 
Se lăsă să alunece pe podea, de-a lungul peretelui. Îşi duse 
genunchii la gură şi încercă să-şi înăbuşe durerea. 

Îl durea tot corpul şi îi venea din nou să vomite. 

Ştia, bineînţeles, ce se întâmplase. Nu se aşteptase ca 
Bonaventure să-i găsească atât de repede, dar dacă acesta îşi 
imagina că-şi încheiase socotelile cu această bătaie, înseamnă că 
nu-l cunoaşte deloc. 

16 
Vientiane 


Difuzoarele transmiteau muzică pentru bonn, festivalul religios 
ținut de fiecare wat, cel puţin o dată pe an. Wat-urile nu erau 
simple temple ci şcoli, comunități şi centre culturale, iar 
festivalurile care ţineau zi şi noapte reprezentau un mijloc de a 
strânge fonduri. În Vientiane erau atâtea temple, încât lui Noelle i 
se părea că dădeau câte un festival în fiecare zi, în sezonul secetos. 
Dacă locuiai în apropiere, era imposibil să dormi, din cauza 
bubuitului asurzitor al ţimbalelor şi glasurilor tânguitoare ale 
flautelor. 

Se mişca printre oameni agitată, cu nervii încordațţi. Servitoarea 
ei îi adusese mesajul. Îi povestise că o acostase un bărbat în piață 
şi o rugase să-i dea un bileţel lui Noelle. Îl citise repede, înainte să- 
l ardă la flacăra unei lumânări. Scria doar: Wat Si Saket — 1800. 

Recunoscuse scrisul lui Baptiste. 

Tatăl ei nu va bănui nimic. Nu aici. 

Grupuri de oameni dansau în jurul său în zgomotul flautelor, al 
tobelor şi țambalelor, purtând copacii împodobiţi cu bani, ce erau 
aduşi ofrandă templului. Lumea bătea din palme şi cânta în ritm 
cu muzica, în timp ce bronzii priveau, trăncăneau şi râdeau ca 
femeile la râu. 

Laoţienii erau în hainele lor de festival — bărbaţii în haine albe şi 
sampots - pantaloni largi, lungi, până la genunchi, din mătase 
strălucitoare, iar femeile în sins tradiționale, tivite cu aur şi argint. 

Noelle scruta fețele, căutându-l nerăbdătoare prin mulțime. 

„Unde o fi?” 

Cel aşteptat se ivi brusc lângă ea, apărând din umbră şi luând-o 
de braț. 

— Pe aici - murmură el. 

O trase în templu. Mii de Buddha din piatră, argint şi, bronz 
umpleau nişele şi rafturile de pe pereţi, împodobiţi cu ghirlande 
din flori de hârtie galbenă şi roşie. 

— Baptiste — murmură ea. 

Se întoarse să-l privească. 

Arăta oribil, avea un ochi umflat şi închis, iar buzele erau 

crăpate şi sângerânde. Îl îmbrăţişă dar acesta gemu şi o împinse. 

— Îmi pare rău, dar nu mi s-au vindecat coastele. 

Zâmbi caraghios. 

Noelle nu-şi găsea cuvintele. Tatăl ei îi făcuse asta. Se pare că el 
îi citise gândurile. 

— Mă simt bine - zise el. 

Era prea şocată să-i vorbească. Îi atinse fața uşor cu degetele.. 

— Nu-i chiar atât de rău cum pare - zise el. 

Se apropie de el şi-l îmbrățişă uşor. 

— Ce-o să ne facem? — murmură ea. 

— Vino cu mine. 

— Ne vor găsi oriunde ne-am duce. 

— Atunci, cum rămâne? — şuieră el. Am venit aici numai pentru 
tine. Este în stare să mă ucidă dacă mă prinde în Vientiane! Ce 
vrei să fac? 

Ea ridică din umeri, neajutorată. 

— Atunci, n-ai decât să pleci! — zise el. 

Noelle ezită. Era prea dărâmat ca să ducă la bun sfârşit lucrul 
la care se gândea ea. Dar nu avea de ales, dacă nu voia să-l 
piardă. 

— Mai există o soluţie — zise ea. 

El îşi căută ţigările în buzunarul cămăşii şi îşi aprinse una, 
ținându-se cu mâna stângă de coaste. Trase fumul în piept, dar nu 
spuse nimic. 

— Tatăl meu mai are şase sute de kg de opiu depozitate la 
Hanul Snow Leopard din Phong Savan, dar, din cauza lui Kong Le 
nu poate să le ia. Pathet Lao şi paraşutiştii lui Kong Le au 
înconjurat oraşul. Unul din piloţii lui Papa a fost ucis azi 
dimineață. Şi ceilalți doi refuză să se ducă. 

— Paraşutiştii lui Kong Le au ocupat pista de aterizare? 

— Nu încă. Se poate zbura peste soldaţii lui Kong Le, care sunt 
dotați cu mitraliere. Deci, dacă s-ar găsi cineva destul de curajos 
ca s-o facă, ce răsplată crezi că ar primi de la tatăl meu? 

— Dis donc! 

Îl privi. 

— Şase sute de kilograme înseamnă o mare cantitate de opiu. 
Tatăl meu are mare nevoie de ea. 

Sesiză zbaterea din sufletul lui. Acesta credea că-i întinde o 
cursă. 


70 


- COLIN FALCONER - 


— Mă iei drept idiot? 

— O să vin cu tine, Baptiste! Dacă ți s-ar întâmpla ceva, n-aş 
mai vrea oricum să mai trăiesc. 

Văzu că se îmblânzise. 

— Tatăl tău ştie despre asta? M-ar lăsa să zbor pe unul din 
Beechraft-urile sale? 

— Ar prefera să-şi bage un şarpe în pantaloni, decât să te lase 
să te apropii de vreunul din avioanele sale. Şi, în afară de asta, 
consideră că ar fi prea periculos. A pierdut deja un Beechcraft şi 
nu mai vrea să mai piardă altul. 

Trase din țigară şi vru să plece, dar se întoarse. 

— Este sinucidere curată. 

— Am încredere în tine, Baptiste. 

— Ai fost vreodată într-un aeroplan în care se trage? Nu este o 
experiență prea plăcută. Am putea fi ucişi amândoi. Te-ai gândit la 
asta? 

— Sunt norocoasă. 

El clătină din cap. 

— Non, absolument, non! C'est fou!20 

Se întoarse din nou să plece. 

— Vrei să colinzi Asia tot restul vieții, Baptiste? Ai vreun ban? 

— Am viața mea. 

— Şi ce ai făcut cu ea, până acum? 

Pentru o clipă Noelle crezu că o s-o lovească. Apoi, furia din 
ochii lui negri se potoli. 

— Nu-ţi dai seama ce-mi ceri. 

— Te doresc, Baptiste. Sunt pregătită să risc... Tu nu? 

Cum el nu-i răspunse, ea continuă: 

— Asta ar putea să ne pecetluiască viitorul. 

— Şi cum o să ajung la Phong Savan, cu bicicleta? 

— Ce-ai zice de Jean-Marie? 

El clătină din cap. 

— Atunci, va trebui să zbori cu Air Laos. 

— Dar ai spus că tatăl tău nu m-ar lăsa să mă apropii de 
avioanele lui. 

— Peste noapte nu sunt păzite. 

— Vrei să spui că ar trebui să furăm unul? 


20 Nu, absolut nu! Este o nebunie! (fr.) (n.t.) 

— Să-l împrumutăm. 

Baptiste îşi dădu capul pe spate şi izbucni în râs. Laoţienii de la 
picioarele lui Buddha întoarseră capul să se uite la corsicanul 
nebun. 

— Ai risca atât de mult doar ca să nu mă pierzi? 

— În ultima săptămână am făcut atâtea lucruri incredibile! N-aş 
fi fost în stare de asemenea fapte, dacă nu te-aş fi întâlnit. În 
noaptea aceea, la templu, ai spus că o să-mi transformi viața într- 
o furtună. Vreau să te ţii de această promisiune. 

El clătină din cap. 

Era tentant. De ce nu? În viață, dacă nu rişti puţin, te trezeşti la 
sfârşit de unde ai plecat. Eh, bien. Pericolul, şi femeile sunt 
singurele lucruri care dau un rost existenței. 

— Este sinucidere curată -— zise el. O să murim amândoi. N-o s- 
o fac. La revedere, Noelle. 

Era prea uluită să-l urmărească şi, peste câteva clipe, el se 
pierdu în mulțime. Nu-i trecuse prin minte că s-ar putea s-o 
refuze. Un Buddha o privea prin fuioarele de fum albastru- 
cenuşiu. Nu-i oferea nici un pic de alinare. 


17 


Soarele nu se ridicase încă şi pista era învăluită în ceaţă. 
Câmpurile de orez şi tapioca nu se luminaseră. Gilbert Pépé sosi 
pe aerodromul Wattay într-un taxi prăfuit. Se dădu jos cu un sac 
de pânză pe un umăr. 

Trebuia să zboare la Pnom Penh să ia nişte geologi americani. 
De data aceasta va fi un zbor legal. Mai bine decât să se ducă la 
Phong Savan. Făcuse, trei drumuri în ultimele două zile şi de 
fiecare dată fusese convins că n-o să se mai întoarcă. Abia după 
moartea lui Paul Sarti, Bonaventure se lămurise că era o nebunie 
şi pusese capăt zborurilor într-acolo. 

În timp ce înainta spre hambare, se opri brusc şi rămase cu 
gura căscată, când apăru un Beechcraft din ceață. Urui pe pistă şi 
decolă, trecând chiar deasupra capului său. Avionul avea pictat pe 
fuselaj capul de tigru al Air Laosului. Citi numărul de înregistrare 
din coada avionului. 

— Fir-ar să fie, este al meu - murmură el. 

Apoi avionul dispăru în pătura joasă de nori. Uruitul motoarelor 
se estompă şi în curând fu înghițit de ceața joasă. 

Pepe sări în taxi şi-i spuse şoferului să se întoarcă la Vientiane 
cât mai repede. Lui monsieur Bonaventure n-o să-i convină deloc 
când o să audă. 


Noelle auzi uruitul motoarelor când Beechcraft trecu la joasă 
altitudine peste casa ei. Sări din pat şi trase jaluzelele. Luminile de 
navigație clipeau în zorile reci. Avionul pluti o clipă deasupra 
palmierilor, înainte să dispară în ceaţă. 

Baptiste! 

Îşi strânse pumnii. O sfâşiau atâtea sentimente contradictorii — 
frustrare, uşurare, mândrie, furie, frică. Plecase fără ea! Putea să 
moară! 

Se răzgândise. O iubea suficient ca să facă asta. 

Dar putea fi omorât... dacă n-o să-l mai vadă niciodată. 

De ce plecase fără ea? Privi neajutorată zorile cenuşii. O 
cuprinseră nişte sudori reci, care o făcură să se înfioare... Aşteptă 
până când nu mai auzi uruitul motoarelor Beechcraft. 

Ştia că era posibil să fi trimis la moarte singurul bărbat pe care 
şi-l dorise vreodată. 


Baptiste zbură spre nord-est, peste câmpia Mekongului. Prin 
nori şi ceață, văzu o clipă orezăriile verzi de dedesubt, cu mici 
baraje de pământ, ce separau un câmp de altul. Din când în când 
zărea turnuri purpurii de calcar străpungând norii spre nord. 

Se lumina şi razele albicioase ale soarelui străpungeau ceața. 

Avionul continua să urce. Zborul va dura mai puţin de-o oră, 
dar nu va fi o călătorie uşoară. Calculă timpul şi distanța. Va 
trebui să urce la zece mii de metri ca să treacă de munți, şi să 
zboare peste străvechea capitală de la Xieng Khouang. Când va 
ajunge acolo, va începe să se apropie de Phong Savan, pe marginea 
Câmpiei Jars. Cu puţin noroc, va evita bateriile antiaeriene ale lui 
Kong Le şi va găsi pista încă în mâna regaliştilor. 

Şi, cu puţin noroc, va apuca să vadă apusul soarelui la sfârşitul 
zilei. 


18 

Munţii erau acoperiți de jungla deasă, verde. Dacă ar ateriza 
acolo, ar dispărea pur şi simplu, se gândi Baptiste. Nu l-ar găsi 
nimeni. O singură dată, văzu pe un deal, sus, pe panta unui 
munte, un ciorchine de colibe cu acoperişurile din stuf, ridicate pe 
pari, ca să le protejeze de ploile musonului. 

Îi sclipea sudoarea pe frunte, amintindu-i de durerea 
persistentă. Această durere îi reamintea de Rocco Bonaventure şi 
de dorința lui de a-l scuipa pe acesta în față când îi va aduce 
opiul. 


Baptiste se uită la ceas. Ar trebui să fie aproape deasupra Xieng 
Khouang-ului. Munţii de sub el erau ascunşi din nou în nori. 
Apăsă pe manetă şi Beechcraft-ul cobori încă cinci sute de metri, 
trecând prin plafonul de nori. Văzu oraşul, departe încă, spre 
nord-est. Schimbă cursul şi urmări linia maronie a Autostrăzii 4 
prin jungla verde, către Câmpia Jars?!. 

Câmpia era un vast platou în formă de inimă şi fusese denumită 
aşa după uriaşele căni de pământ descoperite acolo, dovadă a 
existenței chinezilor în părțile acelea. 

Autostrada era foarte aglomerată. Convoaie lungi de camioane 
transportau soldați loialişti spre sud, departe de Long Le. Nu 
îndrăzni să se uite mai de aproape. Ticăloşii aceia erau în stare să 
tragă cu puşţtile în el, doar ca să se distreze. 

După ce trecu de Lat Honang, se îndreptă spre nord şi, începu 
să coboare către Phong Savan. Nu ştia dacă armata rămăsese 
stăpână pe poziţii acolo. Poate că Kong Le cucerise deja 
garnizoana, cu consilieri americani cu tot, aşa că era posibil să-l 
aştepte în capătul pistei, să-l doboare. 

Se uită în jos, văzu acoperişurile de stuf de la Phong Savan şi 
zări steagul roşu laoţian, care atârna deasupra garnizoanei. Un 
semn bun, dar hotări să înconjoare mai întâi pista. Nu se vedea 
nici o mişcare, însă descoperi un DE-3 american parcat în capătul 
fâşiei noroioase, lângă un grup de colibe Quonset. Dacă americanii 
erau încă acolo, nu putea să fie decât O.K. 

Răsună un răpăit brusc, asemănător zgomotului unei maşini 
electrice de cusut. Se uită în jos şi văzu o gaură de glonte în 


21 Căni (eng.) (n.t.) 

podeaua Beechcraft-ului. Reacționă instinctiv, trăgând de manetă 
şi se apucă de coaste când avionul se înălță amețţitor spre cer. 

Trasoarele zburau prin fața cabinei într-un arc verzui. 12,7 
milimetri, se gândi el. 

— Ah, putain!22 

Altitudine, altitudine. Îl învăţaseră în orele de instruire că era 
singurul lucru care-l putea salva de un atac de la sol. Indiferent ce 
mişcări dibace executai în aer, tot te nimereau până la urmă. 

Altitudine. 

Ambala motoarele, trase tare de manetă şi urcă. 

— Merde!23 — gemu el când simţi o durere ascuţită în piciorul 
stâng. Se uită în jos. 

Pe podea, se împrăştiase sânge negru. 

— Altitudine. 

Motoarele uruiră asurzitor şi Baptiste se luptă să echilibreze 
avionul. 

Apoi, se uită peste umăr. Trasoarele verzi se arcuiau pe cer, 
incapabile să-l ajungă. 

— Ticăloşii. 

Trebuia să verifice indicatoarele. Presiunea uleiului era bună, 
aparatul răspundea uşor la comenzi, combustibilul se menținea la 
un nivel corespunzător. 

Restul însă era în agonie; şi coastele şi piciorul. De unde țâşnea 
sângele? Nu avea cum să-l oprească pentru că trebuia să 
manevreze comenzile. 

Aduse avionul la o anumită înălțime şi se îndreptă spre pista de 
aterizare. Mai era încă timp să renunțe şi să se întoarcă la 
Vientiane. Şi pe urmă? Bonaventure o să-l aştepte la aeroport cu 
asasinii săi. Nu, nu avea rost să se întoarcă fără opiu. Focul venise 
dinspre nord-est. De data aceasta, se va apropia din direcția 
opusă, în bătaia vântului. O să aterizeze până la urmă. Dar n-o să 
fie capabil să zboare mult timp, deoarece rana de la picior era prea 
gravă. 

Ce-i spusese Noelle? „Vrei să urmăreşti norii toată viața?” 

Cobori flapsurile şi începu să coboare. 


22 Ticălosul (fr.) (n.t.) 
23 Rahat (fr.) (n.t.) 

Baptiste îşi ţinu respirația, încercând să-şi alunge greaţa. Îşi 
simţea capul uşor. Ori de câte ori îşi mişca piciorul, auzea sângele 
clipocind în cizmă şi simțea o durere ascuţită. 

Se uită la altimetru. O mie de picioare AGL. 

Mânui regulatorul, concentrându-se să ţină aripile drepte. Se 
aştepta să fie ciuruit de bateriile de la sol, dar de data aceasta nu 
se mai auzi nimic. 

La câţiva metri de sol, opri motoarele şi ridică botul avionului. 
Roţile Beechcraft-ului atinseră imediat pământul şi aparatul rulă 
pe pistă spre junglă. Aterizase. 

Dracu să te ia, Rocco. Am reuşit. 

Beechcraft-ul înaintă către peretele verde al junglei din capătul 
pistei. Baptiste se relaxă, cuprins brusc de frisoane. Era scăldat de 
sudori reci. 

Când era cât pe ce să leşine, făcu un efort de voință să rămână 
conştient. Întoarse Beechcraft-ul, se uită pe fereastra cabinei şi 
văzu trei pari de lemn înfipți în pământ, pe marginea pistei! Aveau 
fiecare câte un cap de om în vârf. 

— Bun venit la Phong Savan - murmură Baptiste. Sperăm să te 
distrezi bine.... 

Gerry Gates era unul din cei doi americani care priveau uluiți 
cum ateriza avionul pe pista noroioasă. Cine dracu era idiotul 
ăsta? Trupele lui Kong Le erau la periferia oraşului şi ei se 
pregăteau cu toţii să plece peste câteva ore. 

Beechcraft-ul se opri în sfârşit lângă colibele din capătul pistei, 
dar nu cobori nimeni din carlingă. Când Gates şi camaradul său 
ajunseră lângă avion, găsiră pilotul leşinat peste comenzi. 


19 


Gerard Petrovski avea mutra unui luptător cu părul lung, 
cenuşiu şi cu o barbă asemănătoare cu blana unei vulpi argintii. 
Fusese în Asia toată viața lui, iar căldura şi sudoarea îl 
îmbătrâniseră. Pielea lui avea culoarea whiskyului de Mekong, iar 
carnea îi atârna sub ochi şi sub bărbie. Purta o basma roşie 
murdară şi uniforma de luptă. 

Se aplecă să se uite mai atent la Croce. Şi clătină din cap. 
Pilotul arăta rău. 

— Merde alors!2+ 

— Nu-l cunosc - îi spuse el lui Gates. 

— Este unul din avioanele lui Bonaventure. 

— Sigur, dar pe el nu-l cunosc. 

Îl întinseră pe Baptiste pe podea, cu capul sprijinit de un sac de 
orez. Îi bandajară rana de la picior cât de bine se pricepură. Îi 
puseră un bandaj dublu legat cu o faşă groasă, iar piciorul fuse 
întins pe o ladă veche de portocale. 

— Glonţul l-a nimerit în muşchiul gambei - zise Gates. A 
pierdut mult sânge. Noroc că nu i-a atins artera, altfel, ar fi fost 
mort. 

— De când a leşinat? 

— Nu de prea mult timp. Probabil din cauza şocului. Nu prea 
avem cum să-l ajutăm. 

Baptiste începu să-şi revină. Se sufoca. Gates reacționă primul. 
Făcu un pas înainte şi-l lovi într-o parte. Baptiste vomită şi apoi se 
ghemui debitând un şir de obscenități spre amuzamentul lui 
Petrovski şi Gates. 

Baptiste îşi dădu drumul pe spate. Avea un gust oribil în gură, 
îi plesnea capul şi-l durea tot corpul. Se uită în jur. Era într-un fel 
de magazie — mirosea a ulei, opiu şi urină. O Cessna dezmembrată 
pentru piese de schimb, scheletică şi ruginită, ocupa cel mai mult 
spaţiu. Lăzi de lemn erau înşirate de-a lungul pereților. 

Doi bărbaţi stăteau aplecați asupra lui: unul era american, avea 
părul scurt, castaniu şi o mustață subțire, era îmbrăcat într-o 
țipătoare cămaşă hawaiană, portocaliu cu verde şi pantaloni negri 
de bumbac; celălalt era o arătare bărboasă cu dinți stricați. 

Alt bărbat stătea în colț. Tot american, bănui Baptiste. Părea 
plictisit. Fuma o ţigară, sprijinit de una din uşile hangarului. 

Baptiste încercă să se concentreze asupra bărbatului cu păr 
cenuşiu şi basma. 

— Petrovski? — îngână el. 

Îşi simţea limba îngrozitor de umflată. Încercă din nou. 

— Petrovski? 

— Poate - zise arătarea în franceză, după câteva clipe. 

Lui Baptiste îi venea greu să respire. Ajutându-se de brațul 
stâng, se întoarse pe partea cealaltă, să-şi elibereze coastele. 


24 Rahat (fr.) (n.t.) 

— Baptiste Croce — zise el întinzând mâna. 

Bărbatul îl ignoră. 

— Crezi că numele acesta ar trebui să-mi spună ceva? 

Răsună un răpăit de mitraliere şi explozii dinspre oraş. 
Petrovski şi Gates schimbară câteva priviri între ei, încordați. 

— Domnul Bonaventure are nevoie de opiu - zise el. 

— Aşa că te-a trimis aici, să i-l aduci? — zise Petrovski. Probabil 
că te plăteşte foarte bine. Doar ştii ce s-a întâmplat ieri, cu 
camaradul tău? 

— l-a plăcut prea mult locul acesta şi s-a hotărât să rămână? 

— A înconjurat pista înainte să aterizeze, aşa cum ai făcut şi tu 
azi dimineață. Numai că n-a reacționat la fel de rapid ca tine şi a 
fost doborât de Pathet Lao. 

— Comuniştii? 

— Acum îl ajută pe Kong Le -— zise Gates. O mişcare clasică. 
Doar Meoşii îi mai țin în loc. Soldaţii laoțieni dau lovitura şi fug. 
Nu le plac războaiele adevărate. 

Baptiste se ridică greoi în coate. Puțin îi păsa cine stăpânea 
Phong-Savan-ul. 

— Unde este opiul? 

— Unde sunt piloții obişnuiţi ai lui Rocco? — îl întrebă Petrovski. 
Unde sunt Gilbert şi Marius? 

— Nu vor să mai zboare până aici. 

— Deci ai fost singurul nebun care te-ai oferit s-o faci, nu? 

— Unde este opiul? — întrebă Baptiste. 

— Las-o baltă amice. Nu eşti în stare nici să mergi, darmite să 
conduci un avion. O să te băgăm în Dakota şi vei zbura cu noi. 

Vrei să urmăreşti norii tot restul vieții? 

Baptiste încercă să se ridice în genunchi, dar simţi că se 
învârteşte hangarul în jurul lui. Se agăţă de piciorul lui Petrovski, 
aşteptând să-i treacă ameţeala. Petrovski nu încercă să-l ajute. 

Croce îşi sprijini greutatea în piciorul rănit şi fața i se umplu de 
sudoare. Îşi recăpătă echilibrul şi-i dădu drumul lui Petrovski. 

— Vreau opiul lui Rocco. 

O grenadă ateriză în mijlocul pistei şi un val de noroi împroşcă 
aripile Dakotei parcate pe iarbă, lângă Beechcraft. 

— N-am timp să mă contrazic toată ziua cu ticălosul ăsta 
încăpățânat -— zise Gates. Plecăm într-o oră. Dacă vrei să vii cu noi, 
mişcă-ţi fundul în Dakota. 

Cei doi americani plecară. 

— Rocco vrea opiul — repetă Baptiste. 

Scoase pistolul din buzunarul hainei şi-l îndreptă spre 
Petrovski. 

— A plătit pentru el, şi-l vrea. Doar nu aveți de gând să-l 
dezamăgiți? 

Petrovski se uită la Gates, şi ridică din umeri. 

— Unora n-ai cum să le bagi minţile în cap, nu-i aşa? — zise el. 

Petrovski plecă într-un jeep măsliniu, prăpădit, plin de praf, 
spre hanul Snao Leopard. După ce se pierdu în zare, Baptiste se 
târî până la Beechcraft. Fuselajul şi aripa de la tribord erau 
găurite, dar sistemul hidraulic şi motoarele păreau intacte. Se 
urcă în cabină şi se instală pe scaun, în aşteptarea lui Petrovski. 

Încă o grenadă ateriză pe pistă, împrăştiind noroi. Trombe negre 
de fum se ridicară în spatele cocotierilor, la marginea nordică a 
pistei, iar răpăitul puştilor se întețea. 

Piciorul îi sângera din nou. 

Dracu să te ia Rocco. O să-ți aduc opiul. 

Şi apoi, va fi rândul tău să sângerezi. 


Bonaventure îi spuse şoferului să parcheze Mercedes-ul la 
umbra unui copac de la aeroportul Wattay. Era cald în maşină şi 
Bonaventure îşi întinse picioarele prin uşa deschisă. Noelle stătea 
lângă el, făcându-şi vânt cu ediția de dimineaţă a ziarului Lao 
Presse. 

Rămaseră tăcuți multă vreme. Pe câmp, un stol de vulturi se 
înfruptau din hoitul unui bivol. 

Bonaventure vorbi primul. 

— Nu-mi vine să cred că ai făcut asta — şuieră el. 

— Nu are rost să-mi faci morală, papa. Mai ales după ce tu şi 
gangsterii tăi l-ați stâlcit în bătaie. 

— A meritat-o. La fel ca şi tine. Te-ai purtat ca o târfă. Ar fi 
trebuit să îl arunc în fluviul Saigon. 

— Dacă l-ai fi aruncat, m-aş fi sinucis. 

Îşi făcu vânt furioasă. 

— Sau, poate te-aş fi omorât pe tine. 

Bonaventure nu se îndoia de adevărul spuselor ei. Sângele de 
țăran îşi spunea cuvântul. Sfântă Fecioară, de ce fusese blestemat 
cu asemenea fiică? 

— Îţi aduce opiul. Credeam că o să fii mulțumit. 

— Nu s-a întors încă — spuse Bonaventure. 

Şi poate nici n-o să se întoarcă. lar asta o să rezolve toate 
problemele. 

Baptiste viră Beechcraft-ul spre capătul pistei şi simți aparatul 
tremurând după şoc. Era al patrulea atac asupra aeroportului, dar 
pista rămăsese intactă. Nu însă pentru mult timp. 

În spatele lui, Dakota se îndepărta de colibele Quonset, cu 
ultimii americani din Phong Savan la bordul său iar Petrovski se 
afla printre ei. 

Baptiste coti, privi spre cele trei capete Pathet Rao care 
putrezeau în soare. Ambală motoarele şi se pregăti să decoleze. 
Trase de manetă şi simți cum îi pompează adrenalina în vene, în 
timp ce se desprindea de pe pământ. 

Reugşise. 

Nu auzi răpăitul mitralierei, astupat de zgomotul motoarelor. 
Geamul de perspex al cabinei fu ciuruit de gloanţe şi Beechcraft-ul 
tremură în aer. Pentru o clipă, nu mai văzu nimic dinaintea ochilor 
şi, când îşi duse mâna la față, i se umezi de sânge. 


20 


Soarele coborâse aproape la asfințit când Rocco Bonaventure 
auzi uruitul îndepărtat al unui avion venind din nord. Îşi pierduse 
aproape toate speranţele. Îi mulțumi în gând lui Dumnezeu pentru 
că nu-şi permitea să piardă alt aparat. 

Beechcraft-ul era un punct cenuşiu pe cerul violet. Când trecu 
peste cocotierii de la marginea pistei, Bonaventure se dădu jos din 
Mercedes şi alergă pe pistă. 

Noelle aşteptă lângă maşină. Se întâmplase ceva. Ştia după 
zgomotul motoarelor, înainte să vadă urma de ulei ce curgea din 
motor. Se închină. 

— Doamne Sfinte — strigă Bonaventure. 

Apoi observă şi Noelle. Fuselajul şi coada avionului erau 
găurite. Numai Dumnezeu şi norocul lui Croce țineau aparatul în 
aer. 

— Te rog, Doamne, murmură Noelle. 

Baptiste oprise motorul stâng. Elicea rămasă susținea avionul 

în zbor. Aripa din stânga se înclină brusc. N-o să reuşească. 

— Avionul meu - îl auzi pe tatăl ei strigând înspăimântat. 

Baptiste reuşi să-l echilibreze. Aripile tremurară, dar la câțiva 
metri de sol, îl îndreptă şi ateriză perfect pe fâşia noroioasă. 
Beechcraft-ul se opri în marginea pistei. 

Noelle îi mulțumi Fecioarei Maria. Îşi dădu seama că îşi 
strânsese crucea de la gât atât de tare, încât i se înfipsese în 
palmă. 

Baptiste opri motoarele şi în jur se lăsă o linişte nefirească. 

Bonaventure se întoarse alergând la Mercedes. 

— Du-ne până acolo — îi spuse el lui Tai Kao. 


Baptiste stropise toată cabina cu sânge. 

Noelle îl luă în braţe. Leşinase. Sângele cursese de pretutindeni, 
mai ales dintr-o rană adâncă, la cap. I se formase o crustă pe față 
şi sângele îi îmbibase cămaşa şi pantalonii, udând cabina. Mai 
avea încă o rană sângerândă, care-i îmbibase bandajul de la 
piciorul stâng, însă ochiul stâng o îngrijora cel mai mult. Pleoapa 
era despicată şi se vedea globul ocular, cu pupila dilatată şi 
diformă. 

Pe Bonaventure îl interesa mai mult încărcătura avionului. 

— A adus opiul — zise el. 

În glasul lui răsunase o notă de admiraţie. Noelle îl ignora. 

— Uite ce am făcut — gemu ea. 

Nu-i venea să creadă că îl îndemnase la un asemenea gest 
nebunesc. Era la fel de inconştientă şi dură, ca şi tatăl ei. 

— Trăieşte? - întrebă Bonaventure mai mult curios, decât 
îngrijorat. 

Nu fu capabilă să-i răspundă. 

— Hai să-l ducem în maşină - zise el. O să chemăm un doctor. 

Bonaventure îl găsi pe Baptiste moțăind - se pare — în grădina 
Bungalow-ului; piciorul bandajat se sprijinea pe un scaun de 
trestie. Ochiul stâng era acoperit de un pansament gros iar restul 
feței purta încă urmele bătăii administrate în Cholon. Sub cămaşă 
avea alt bandaj, care-i strângea coastele. Ţinea o ţigară într-o 
mână şi un pahar cu vermouth în cealaltă. Părea palid, obosit şi 
enervant de îngâmfat, se gândi Bonaventure. 

— Croce. 

Deschise ochiul sănătos. 

— Monsieur Bonaventure. Ce plăcere. 

— Poate pentru tine - mormăi Bonaventure. 

Îşi trase un scaun de trestie şi se aşeză greoi. Scoase o 
tabacheră de argint şi îşi alese o ţigară de tutun negru, rusesc. 
Doctorul îi spusese că nu-i fac bine, dar îşi permitea una la 
anumite ocazii, de exemplu, când trebuia să se achite de obligaţii 
neplăcute. 

— Cum mai merge cu piciorul? 

— Glontele a perforat un os mic, dar doctorul m-a asigurat că o 
să se vindece. Ochiul va fi o problemă. 

— Oh? 

— Fragmentul de plexiglas care mi-a fost extras a rănit corneea, 
aşa că este posibil să-mi pierd vederea şi să rămân chior. 

Ca şi fiica mea, se gândi Bonaventure cu amărăciune. A fost 
oarbă, să-şi aleagă un asemenea om. 

— O să mai fii în stare să zbori? 

— Nu fără un avion. 

Înţelese aluzia. 

— Nu ştiu dacă ar trebui să te felicit sau să-ți tai gâtul? 

— Îmi imaginez că este o alegere dificilă. 

— Se pare că fiica mea ţine foarte mult la tine, domnule Croce. 

— Nu se pricepe la oameni. 

— Exact. 

Bonaventure trase din ţigară şi îşi studie interlocutorul. Mă 
întreb ce vrea? se gândi el. Aş putea ghici. Dar poate ar fi bine să-l 
ajut. S-a arătat mai capabil decât mi-am imaginat. 

— Eşti fie foarte curajos, fie foarte prost. Nu ştiu ce să cred. 

— Poate că sunt şi una şi alta. Oricum, a fost ideea lui Noelle. 

— Spune că o să se mărite cu tine. Este tot ideea ei? 

— Nu. Îmi aparţine. 

— De ce anume eşti îndrăgostit, domnule Croce? De fiica mea, 
sau de afacerile mele? 

— Nu ştiu. 

Bonaventure fu uimit de sinceritatea răspunsului său. Nu se 
aşteptase. 

— Fiica mea este o fată foarte inteligentă, domnule Croce. Dar, 
de data aceasta, cred că s-a comportat prosteşte. Dar... — îşi ridică 
mâinile neajutorat. 

— Nu contează care este părerea mea. Este foarte hotărâtă. Şi 

m-am gândit să iau lucrurile aşa cum sunt. 

— Oh? 

Pare atât de sigur pe el, se gândi Bonaventure. Ce-o găsi Noelle 
la ticălosul acesta arogant? 

— Poate mi-ar fi de folos un pilot atât de îndemânatic ca tine. 
Mai ales că va trebui, se pare, să te accept în familie. 

Băgă mâna în haină şi-i dădu lui Baptiste o monedă grea din 
aur. Era gravată cu vulturul lui Napoleon şi coasta corsicană. 

— Este paşaportul tău în Union Corse. Poate că greşesc, dar 
cred că o meriți. Vino la cină diseară. La ora nouă. 

Se ridică să plece, şi adăugă: 

— Apropo, presupun că intenţionaţi să aveţi copii. 

— Bineînţeles. 

— Îţi dau un sfat. Fereşte-te să ai fete. 


21 


Hong Kong 


Ho Kuan-ling îşi dădu seama în curând că libertatea nu era atât 
de uşoară cum îşi imaginase. Când fusese adus prima oară la 
spital, îl derutase limba pe care o auzea. În provincia sa natală din 
Swatow, toți vorbeau dialectul chiu chao al Mandarinului?5, dar 
aici, la spital, surorile şi ceilalți pacienţi vorbeau cantoneza sau 
engleza. Stătea treaz în fiecare noapte în salonul aglomerat al 
spitalului Regina Elizabeta, şi asculta bolborositul glasurilor din 
jurul său, uitându-se la cearşafurile care-i acopereau partea 
inferioară a corpului, şi rugându-se zeiței Kuan Li, în beznă. 

În cele din urmă, unul din doctori, îi spuse într-un fel de limbă 
chiu chao că rechinul îi smulsese din coapsă o bucată de muşchi, 
de mărimea unui pumn de bebeluş. Va păstra piciorul, dar va 
rămâne cu un şchiopătat permanent, deci va fi un infirm pentru 
tot restul vieții. 

Vom vedea noi, se gândi Ho. 

În timp ce piciorul se vindeca, se uita la ventilatoarele din tavan 
şi se lupta să-şi învingă durerea şi singurătatea, plănuind să se 


25 Înalt Demnitar Chinez (n.t.) 
83 


- OPIU - 


întoarcă într-o lume pe care nu o putea vedea, aflată dincolo de 
zidurile spitalului. 

Izolarea în care se afla nu-l impresionă cu adevărat până în ziua 
în care plecă şchiopătând din spital, pe şoseaua Nathan, şi cercetă 
noua sa lume. 

Kowloon era o îngemănare de culoare şi zgomot, de femei suple 
şi elegante îmbrăcate în Chengsamuri strâmte roşii şi aurii, de 
slujnice în pantaloni negri şi pălării chinezeşti şi oameni de afaceri 
în costume vestice. Simţi mirosul de usturoi, porc la grătar, peşte 
crud, benzină, sudoare şi canalizare. Străzile erau ticsite de 
construcții, oameni şi trafic. Toţi făceau comerț, înălțau case şi se 
grăbeau. Pe Insula Hong Kong, turnurile Corporaţiei Bancare din 
Hong Kong şi din Shanghai şi Banca Chinei se înălțau deasupra 
portului ca nişte santinele. 

Rătăci de-a lungul şoselei Nathan, căscând gura ca un țăran. 
Principala zonă comercială a Kowloon-ului era un amestec 
zgomotos de case şi zgârie nori, semn al interferenţei Chinei cu 
vestul. Vechile magazine din cărămidă, stuc şi lemn şi 
apartamentele cu hârtie uleioasă de orez cu balcoanele lor pline cu 
ghivece, colivii cu păsări, şi oamenii care dispăreau rapid fuseseră 
dărâmate unul câte unul, iar în locul lor apăruseră turnuri înalte 
de beton care păreau să se înalțe amețţitor deasupra capului. 

Oamenii treceau grăbiţi pe lângă el, îl îmbrânceau şi nu-i 
dădeau nici cea mai mică atenţie. Era ca un dop, plutind pe ocean. 

Un băiat de şaisprezece ani putea să se piardă definitiv într-un 
asemenea loc — se gândi Ho Kuan-ling - înghițit de-o casă sau de 
vreo fabrică. Dar el ştia că va fi salvat pentru că ştia unde se 
ducea şi cu ce scop. La Swatow, când începuse să se gândească să 
traverseze strâmtoarea înotând, mama lui îi spusese unde să se 
ducă şi îi povestise despre cumnatul ei, Ho Chan-fu, care trăia 
într-un loc numit Walled City26. 

— Dar Hong Kong este un oraş imens, cum o să găsesc un 
singur om? -— o întrebase el. 

— O să-l găseşti — se mulțumise ea să-i răspundă. 


Chinezii îi spuneau Hak Nam: Întunericul. 
Oraşul îngrădit din Kowloon era o fortăreață curată, dincolo de 

şoseaua Tahg Tau Tsuen aflată în partea de nord a aeroportului 
Kai Tak. Ho Kuan-ling străbătu o stradă plină de magazine cu 
vitrine din sticlă şi cu cabinete neautorizate de dentişti ce erau 
scoase în evidenţă de dinţii de aur şi argint din sticlele afişate în 
vitrine, de abcesele murate, de peştii aurii ornamentali care ar fi 
trebuit să liniştească nervii clienților. 

Aceasta era partea de sud a Hak Nam-ului, un oraş într-un 
oraş, care nu se supunea administrației britanice. Conform 
tratatului inițial de guvernare a Noilor Teritorii, vechiul Oraş 
îngrădit — care cuprindea yamen-ul mandarinului şi satul — trebuia 
să se conformeze legilor Imperiale Chinezeşti, dar, când negustorii 
britanici se plânseseră, concesiunea fusese retrasă unilateral. În 
impasul care urmase, guvernase mandarinul care trăia în oraş, 
însă, la moartea lui, cei şase acri dintre zidurile sale rămăseseră 
pradă anarhiei. 

Timp de aproape un secol acesta fusese un teritoriu disputat 
atât de britanici, cât şi de chinezi. Zidurile dispăruseră de mult. 
Japonezii folosiseră piatra în timpul celui de-al Doilea Război 
Mondial ca material pentru şoseaua de la Kai Tak. Şi, în această 
zonă, se dezvoltase o mahala, ca o tumoare malignă, ce adăpostea 
treizeci de mii de oameni care, printr-o aberaţie politică, nu 
depindeau nici de legea britanică, nici de cea chinezească. 

Ho Kuan-ling rătăci pe stradă aproape o jumătate de oră, 
înainte să găsească o intrare. Aici nu era decât o alee acoperită de 
mizerie duhnind a mâncare împuțită, a mortăciune şi a 
excremente. Lumina pătrundea cu greu în acest loc. 

Un tin man toi într-un tricou slinos stătea pe o ladă veche de 
lemn, scobindu-şi indiferent degetele murdare de la picioare. Îşi 
ridică privirile când se apropie Ho. 

— Ce vrei? 

— Vreau să-l văd pe Ho Chan-fu. 

Băiatul pufni dispreţuitor şi continuă să-şi scobească degetele. 

Ho nu se temea. În schimb, nutrea un oarecare dispreț. Oare 
acesta era una din santinelele unchiului său? Dacă ar fi vrut, i-ar 
fi rupt gâtul idiotului dintr-o singură mişcare. Fusese învățat să 
nu fugă niciodată de un inamic. 

— Ho Chan-fu este unchiul meu. 

Simţea că era studiat. Acest puşti costeliv şi şchiop să fie oare 
nepotul lui Ho Chan-fu? 

— Pleacă de aici. 

Dar el, nu se urni din loc. 

— Ho Chan-fu este unchiul meu - insistă el. Îi aduc salutări din 
partea familiei sale din Swatow. 

Paznicul se ridică încet. Ezită şi apoi îl apucă pe Ho de braț şi-l 
împinse pe alee. 

— Bine, vino cu mine. Dar, dacă nu eşti cine pretinzi a fi, o să-ți 
scoatem ficatul şi o să-l aruncăm în canal. 

Nici o lumină nu putea pătrunde pe aleile din Hak Nam. Aici, 
miezul zilei nu se deosebea de cel al nopții. Şi era mult mai 
murdar şi jegos decât pe cele mai împuțite străzi ale oraşului unde 
se născuse. Gunoaiele zăceau peste tot. În timp ce înaintau prin 
labirintul întunecat, Ho îşi ținea privirile plecate ca să nu calce în 
fecale sau resturi alimentare. De două ori, cineva aruncase lături 
pe fereastră la câțiva paşi de ei. 

Nu existau străzi. În afara reglementărilor stricte, 
guvernamentale, Hak Nam devenise o masă solidă de clădiri. 
Trebuiau să meargă aplecați, pentru că aleea pe care o urmau nu 
era decât un tunel de beton cu pereţii din stuco, plini de murdărie 
şi tavanul era străbătut de cabluri electrice, trase ilegal de la 
rețeaua principală de pe strada din afara lui Walled City. Apa 
picura continuu din ţevile de deasupra capului, sfârâind şi făcând 
scântei pe fire. 

Tunelele, aleile şi scările întunecate de lemn duceau în toate 
direcțiile şi erau pline de moloz şi gunoi. Trecură de un semn de 
lemn, care spunea în chineză „strada pe care se pişă şobolanul”, 
un nume potrivit, se gândi Ho, pentru că aceştia mişunau peste 
tot. Nu mai văzuse niciodată asemenea şobolani uriaşi, pândind 
din umbră cu ochii lor, portocalii, sclipitori. Tin man toi bătu din 
palme să-i alunge, dar ei îşi întoarseră capul disprețuitori şi îşi 
continuară festinul în şanţuri. 

Băieţii care trebuiau să păzească acest loc, moțăiau într-o rână, 
în mizeria îmbibată de urină, lângă văgăunile de jocuri de noroc şi 
divanele de opiu. Ho le recunoştea după cum arătau, şi după 
miros. Şi el fusese paznic în Swatow. 

Tot acolo erau şi prostituatele ce stăteau pe lăzi de portocale, 
fardate ca nişte mortăciuni şi cu braţele pline de înțepături. Se 
adânciră în acest labirint puturos. La un moment dat se dădură 
de-o parte, pentru a lăsa să treacă un copil pe o tricicletă. Copiii 

desculți se jucau în noroi, cu bebeluşi legați de spate. 

În cele din urmă, începură să urce un şir nesfârşit de trepte din 
beton, pline de gunoaie, cu pereţii uzi, până ajunseră la etajul al 
doisprezecelea, în împărăţia lui Dragon Fist?7. 

Împărăţia lui Dragon Fist consta dintr-o singură cameră, la 
ultimul etaj al clădirii. Băiatul bătu la uşa roşie şi coşcovită. 
Aceasta se deschise imediat lăsând să se vadă câteva perechi de 
ochi cercetători. Ho fu tras înăuntru şi uşa se trânti în urma lor. 

Bărbaţii discutau aprins. Ho îşi dădu seama că era o adunare 
extraordinară. Dragon Fist stătea la masă, bând ceai dintr-o 
farfurioară, înconjurat de luptătorii săi. Un băiat striga şi-l 
implora. Spre uşurarea lui Ho, toți vorbeau în dialectul chiu chao, 
al Mandarinului. 

Tânărul îl implora. Repeta în continuu: 

— N-am luat opiul, tai lo. Jur. N-am luat opiul. 

Unchiul lui era îmbrăcat în jachetă neagră, ochelari negri de 
soare şi blugi strâmți, prea strâmți pentru el. Avea în jur de 
patruzeci şi cinci de ani. Lui Ho i se păru că nu arăta prea furios — 
semăna mai mult cu un clown. 

Dar, exact atunci, Dragon Fist dădu imperceptibil din cap şi doi 
din luptătorii săi luară băiatul de braţe, îl târâră prin cameră şi-l 
împinseră pe fereastra deschisă. Îl apucară de glezne în ultimul 
moment. 

Băiatul țipa. 

— Întreabă-l din nou dacă a luat opiul - zise Dragon Fist. 

— Nu l-am luat. Jur! 

Guita ca un porc cu cuțitul la gât. 

— Black Mai, întreabă-l unde este opiul meu - zise Dragon Fist 
pe un ton plictisit. 

— Spune că nu ştie, tai lo — răspunse unul din luptători, pe 
nume Black Mai. 

Dragon Fist sorbi din ceai. 

— Fă-l să dispară - zise el. 


27 Pumn de Dragon (eng.) (n.t.) 

Cei doi bărbați îi dădură drumul şi se întoarseră la masă 
râzând. 

Unchiul lui Hu Kuan-ling se întoarse şi se uită atent la noul 
venit. 

— Cine-i ăsta? 

Tin man toi îl împinse pe Ho mai departe în cameră. 

— Spune că este nepotul tău, tai lo. Din Swatow - zise 
adolescentul, cu voce tare. 

Îi plăcea să fie în centrul atenţiei. 

Dragon Fist sorbi din ceai, prefăcându-se vag interesat. 

— Nepotul meu? 

— Mama mi-a spus să vin la tine, unchiule — zise Ho, alegându- 
şi cuvintele cu grijă. Mi-a spus că eşti fratele tatălui meu, Ho 
Chen-Li. 

— Unde locuieşti? 

— Tsinwen, în provincia Kwangtung, din Swatow. 

Dragon Fist îşi aprinse o țigară şi-l studie cu grijă. 

— Şi ce mai face fratele meu? 

Ho Kuan-ling se simți uşurat. Se întrebase dacă nu făcuse 
cumva o greşeală regretabilă. Dar întrebarea îi confirmă că Dragon 
Fist era într-adevăr, unchiul lui. 

— Dar a murit, unchiule. L-au ucis comuniştii. 

— Cum? 

— Doar ai auzit, nu? L-au executat pentru că era un triad. Un 
ofițer din Garda Poporului i-a tăiat capul cu o sabie. 

Dragon Fist încuviință încet din cap. Ho Kuan-ling îşi dădu 
seama că ştiuse răspunsul, dar întrebarea fusese doar un test. 

— Ce s-a întâmplat cu piciorul tău? 

— Acum două luni am încercat să traversez strâmtoarea din 
Shenzhen. M-a atacat un rechin. 

— Ai avut ghinion. Sau poate ai fost norocos pentru că ai 
scăpat. Cum te cheamă, nepoate? 

— Kuan-ling. Dar îmi spun Douglas. 

— Douglas. De ce Douglas? 

— După Douglas MacArthur. A comandat o mare armată. Aş 
vrea să comand şi eu o mare armată într-o zi. 

Tuturor li se păru o glumă bună. 

Când se opriră din râs, Dragon Fist spuse: 

— Şi ce vrei de la mine, Douglas? 

— N-am unde să mă duc şi nici unde să muncesc, unchiule. 

— Bani ai? 

— Nu, unchiule. 

Dragon Fist băgă mâna în buzunar şi scoase un teanc gros de 
dolari Hong Kong. Desprinse două bancnote de câte o sută de 
dolari, şi-i aruncă indiferent prin cameră. Douglas se aplecă să-i 
ridice de pe jos. 

— Ce ştii să faci, Douglas? 

— Să mă lupt, unchiule. 

Izbucniră din nou în râs. Lui Black Mai i se păru atât de 
amuzant încât trebui să se aşeze pe un scaun. 

— Un slăbănog ca tine? 

— Tatăl meu m-a învăţat să lupt de când eram mic. Mă instruia 
când au venit comuniştii după el. 

Acum, singurul care nu zâmbea era unchiul său. 

— Atunci, poate o să ne fii de folos — zise el. Tatăl tău era un 
bun luptător. Dar nu avea minte. Dacă ar fi avut, ar fi plecat din 
China cu mine, acum doisprezece ani. 

Arătă spre unul din bărbaţii din cameră, un om în jur de 
cincizeci de ani, cu dinţii înnegriți, păr rar şi o față mare, ca de 
lună. 

— Du-te cu Tse-ping. Are nevoie de un băiat care să stea de 
pază la divanul său cu opiu. Cel dinaintea ta a zburat pe 
fereastră... 

Oamenii râseră din nou. 

— Poate o să ne fii de folos, Douglas. Sau ar trebui să-ți spun 
Aripioară de Rechin. 

Douglas Ho înclină capul. 

— Cred că Aripioară de Rechin este un nume foarte bun, 
unchiule -— zise el, pentru că îşi dădu seama încă de atunci de 
valoarea unei legende bune. 

Prima slujbă a lui Douglas Ho fu cea de la păzitor pentru Tse- 
ping, care era un pang-jue — stăpânul unei taverne de droguri. În 
acest timp învăță ABC-ul supraviețuirii în Oraşul îngrădit. 

Prima lecție pe care o luă fu aceea să nu se atingă niciodată de 

opiu sau heroină. Mulți membrii ai triadei pe care-i cunoscuse 
erau ei înşişi adepţi ai heroinei crude, numărul trei. În această 
formă ea semăna cu zahărul maroniu; se punea pe o foiţă de 
staniol, se aprindea un şomoiog de hârtie de toaletă şi se încălzea 
foita dedesubt. Heroina se topea, transformându-se într-o melasă 
brună, închisă la culoare. Apoi, folosind o cutie de chibrituri sau 
un sul de hârtie drept pâlnie se inhala fumul. 

Procedeul era numit „urmărirea dragonului”. 

Erau folositori ca soldați până când drogurile îi făceau atât de 
dependenți încât nu se mai puteau gândi la nimic altceva — dar, de 
îndată ce unul dintre ei începea să urmărească dragonul, nu 
reuşea să mai înainteze în rang în triadă. Dar el nu o să mai 
urmărească dragonul, hotări Douglas; Dragonul îl va urmări pe el. 

Învăţă repede să-i dispreţuiască pe drogaţii care veneau la divan 
să-şi cumpere fericirea de la Hak Nam. Divanul era un hambar 
lung, de tablă, cu mese joase, aspre, unde drogațţii se întindeau, 
visând, cu pielea lor cadaverică, subțiri ca nişte insecte. Pentru 
cincizeci de cenți, un drogat putea să-şi cumpere un şomoiog de 
hârtie de toaletă, o bucată de folie de tablă şi o pâlnie de carton. 
După aceea, depinde de cât îi ţinea portofelul. 

Ştiau ce efecte avea drogul asupra lor, dar le era imposibil să se 
abțină. Semănau cu nişte oi duse de nas, mânațţi de propriile lor 
dorințe copleşitoare. Douglas le disprețuia slăbiciunea. 

De la drogațţi, învăța că oamenii erau ca toate celelalte, nişte 
mărfuri pe care le puteai cumpăra şi vinde. Nişte animale de 
povară. 

Aceste animale asigurau mâna de lucru ieftină care alimenta 
afacerile triadei: femeile lucrau la străvechi maşini de cusut 
manuale, lucrând în camerele fără ferestre, la lumina unui singur 
bec de 30 de W, confecționând cămăşi ieftine pentru Temple 
Street; bărbați îmbrăcaţi în veste murdare, modelând metalul 
fierbinte în foc, într-un atelier plin de aburi, făceau piese de 
schimb pentru biciclete, care se exportau în număr mare; 
babornițe fără dinți, în pijamale negre, cocoşate, în cămăruţe fetide 
modelau penisuri enorme din plastic, care vor fi vândute turiştilor 
vestici în Wanchai. 

Şi, drept răsplată pentru munca lor, erau înghesuiți în 
apartamente de câţiva metri pătrați, îşi scoteau apa de la o pompă 
murdară din grădină şi foloseau aceleaşi băi comune de la subsol, 

împărțite de 30.000 oameni şi de păianjenii din gurile de 
canalizare. 

Iar triada le plătea mai puţin de un dolar pe zi. 

Cum era posibil să simți altceva, în afară de dispreţ? 

Douglas învăță de asemenea, că oamenii nu erau valoroşi doar 
pentru munca lor. Dacă o fată era considerată suficient de 
atrăgătoare, Dragon Fist aranja să fie violată de soldații săi, 
numind acest procedeu „testarea mărfii”. Fata era atât de ruşinată 
de experiența ei, încât protesta foarte rar când Dragon Fist o 
cumpăra de la familia ei. În funcţie de cum arăta, o folosea fie în 
bordelurile lui sau o vindea mai departe unei „prăvălii de peşte” 
specializate în fetițe de-abia ajunse la pubertate. 

Dar cea mai mare lecţie pe care a învăţțat-o Douglas Ho fu 
aceea, că triadele erau singura cale de a ieşi din iad. Nu duceau 
niciodată lipsă de recruți. Băieți de numai nouă ani erau trimişi să 
confecționeze flori de plastic şi jucării în fabricile cumplite ale 
Oraşului îngrădit, iar triada era singura lor şansă să scape din 
acest iad. Drept răsplată pentru supunerea lor, se bucurau de 
protecţia triadei şi îşi puteau câştiga existența ca paznici în 
tavernele cu jocuri de noroc şi opiu - cum făcea Douglas - sau 
vindeau bilete la spectacole pornografice. 

Acum, avea o cameră împreună cu alți patru adolescenţi ca el, 
într-o casă împuțită, din inima Hak Nam-ului. 

Era mai bine decât în fabricile de plastic, iar pentru Douglas era 
mult mai bine decât în Swatow-ul comunist. 

Noaptea, când se întindea pe patul tare, ascultând uruitul 
neîntrerupt al maşinăriilor de dedesubt, strigătele drogaţilor şi 
trăncănitul chiu chao, ştia că aştepta mai mult de la viață. 
Douglas Ho nu intenționa să rămână mult timp paznic. Îşi va 
folosi talentele cu care-l înzestrase tatăl său şi într-o zi, va pleca 
din Hak Nam şi va lăsa în urmă duhoarea de canalizare. 

Hak Nam era dominat de două triade, 14 K şi Fei Lung. La fel ca 
națiunile, îşi disputau frontierele permanent şi izbucneau conflicte 
la fel de acerbe ca războaiele pentru o scară sau alee plină de 
gunoaie, de numai câțiva centimetri lățime. 

Divanul de opiu al lui Tse-ping era pe strada Chicken Fat, la 
granița cu teritoriul triadei 14 K. Un pasaj de beton care traversa 
aleea aparținea lui 14 K, împreună cu hambarul unde rulau filme 
pornografice - „filme galbene” — şi un restaurant unde câinii 
vagabonzi erau căsăpiți ca să furnizeze cotlete fragede de câine, 
considerate o delicatesă de chinezii lui Douglas şi o ilegalitate de 
autorităţile britanice. 

O pancartă de lemn o proclama sugestiv drept Strada Jumătăţii 
de Câine. 

Douglas era ucenicul lui Tse-ping de mai bine de o lună şi 
devenise deja plictisit şi nerăbdător. Poliţia se aventura rar în 
Oraşul îngrădit, cu excepţia raidurilor de amploare, aşa că nu prea 
aveau nevoie de un băiat care să stea la pândă. Singurul pericol 
real venea din partea triadei 14 K, iar Tse-ping îi spusese că nu se 
mai declanşaseră conflicte de luni de zile. 

În loc să stea tolănit şi să-şi scobească degetele de la picioare— 
cum făceau toți ceilalți paznici - Douglas se căznea să înveţe cum 
să-şi folosească piciorul rănit. Nu era infirm aşa cum îl 
amenințaseră doctorii, dar nu-şi mai putea folosi piciorul său 
stâng ca pe o armă. Se antrena zilnic de peretele aleii, învârtindu- 
se, lovind, ajutând la refacerea muşchiului, până când reuşi să se 
răsucească pe el ca pe cel drept. 

Prostituatele care-l priveau de pe lăzile de portocale înşirate pe 
alee, îl arătau cu degetul şi râdeau. 

— Hei, şchiopule! — îi strigau ele. Vrei să te lupţi cu noi? 

Se întorcea, încruntându-se dispreţuitor. Într-o zi, o să le arate 
că era mai mult decât un simplu paznic. 

Unchiul său venea în fiecare zi la taverna de opiu să-şi adune 
câştigurile de la Tse-ping. Dragon Fist era însoţit întotdeauna de 
luptătorii săi, bărbaţii pe care-i văzuse Douglas în prima zi când 
venise în Oraşul îngrădit şi care aruncaseră hoțul pe fereastră. 

Dar Dragon Fist îi vorbea foarte rar. Şi nici măcar nu-l privea. 

— Chiar este unchiul tău? — îl întrebă Tse-ping într-o zi. 

— Este fratele tatălui meu -— îi spuse Douglas. 

— Se interesează adesea de tine — zise Tse-ping, arătându-se 
intrigat de comportamentul lui Dragon Fist şi a lui Douglas. Dar 
am observat că nu-ţi vorbeşte. Cred că te testează. 

Douglas lovi din nou zidul. Tse-ping îl privea încruntat. 

— Cred că te-ar repudia, dacă te-ai dovedi un laş. 

— Am nevoie de o ocazie ca să-i demonstrez de ce sunt în stare 
— spuse Douglas. 

Dar prostituatele de pe lăzile de portocale hohotiră, iar Douglas 
se posomori şi aşteptă. 


Ocazia veni pe neaşteptate, într-o dimineaţă. Dragon Fist 
adunase veniturile de la Tse-ping şi se întorcea pe alee cu cei doi 
bodyguarzi ai săi, Black Mai şi alt bărbat, pe care Douglas îl 
cunoştea numai ca Benny East Street. Cinci triazi veniră în fugă 
pe Strada Jumătate de Câine, învârtind satârele deasupra 
capetelor. Bodyguarzii lui Dragon Fist de-abia avură timp să 
reacționeze. 14 K erau experți în mânuirea satârelor şi loviră mai 
întâi în muşchii pieptului şi spatelui, dărâmându-l pe Benny 
înainte să aibă timp să se întoarcă. 

Black Mai nu apucă să-şi scoată armele sale. Îşi ridică braţele 
să se apere, iar satârele îi ciopârțiră mâinile şi umerii. Începu să 
zbiere. 

Dragon Fist reacționă rapid. Se lipi cu spatele de zidul aleii şi 
scoase un lanț din geaca de piele. Îl aruncă spre unul din 14 K, 
plesnindu-l direct în față. Omul se clătină orbit; îi ţâşnea sângele 
din ochi, printre degete. 

Black Mai se transformase acum într-o grămadă sângerândă. 
Ceilalți patru triazi îşi concentrară atenția asupra lui Dragon Fist. 

Douglas se lansă pe alee, alergând într-o parte, aşa cum 
exersase de atâta timp sub privirile reci ale prostituatelor. Dar, de 
data aceasta, în loc de perete, ţinta lui era vie şi extrem de 
periculoasă. 

Se răsuci pe piciorul stâng. 

Lovi cu călcâiul de la dreptul. 

Lovitura ateriză în rinichiul primului triad. Băiatul nu-l auzise 
pe Douglas. Tipă de durere şi se întoarse cu fața spre agresorul 
său. Răsucindu-se din nou, pe piciorul drept de această dată, 
Douglas îşi propti călcâiul în fața celuilalt bărbat, sub nas, cum îl 
învățase tatăl său. Aşa, împingea oasele nazale în craniu, 
perforând lobii frontali ai creierului şi provocând instantaneu 

moartea. 

Dar, când căzu, cel de-al treilea din stânga, se întorsese şi-l 
secerase cu satârul. Douglas sări înapoi, ridicând brațul să pareze 
lovitura şi simți împunsătura electrizantă a durerii, când satârul i 
se înfipse în braţ. 

Urmă încă o lovitură şi mai dureroasă. 

Ştia că trebuia să se ferească. Când satârul se ridică din nou, se 
feri şi lovi genunchiul lui 14 K, dezechilibrându-l. Păşi în arcul de 
acțiune al armei sale, şi-i reteză nasul altui triad, în timp ce-şi 
înfipse mâna în gâtul celui ce-l lovise. Omul căzu pe spate, dădu 
din satâr orbeşte, nimerindu-l pe Douglas în partea laterală a 
capului. 

Douglas fu cât pe ce să cadă, dar se sprijini de perete. Dacă se 
lăsa, ştia că ar fi fost un om mort. 

Atacul lui îi dăduse lui Dragon Fist avantajul de care avea 
nevoie. Sări înainte, învârtind lanţul într-un arc larg, ținându-i la 
o parte pe luptătorii 14 K. 

Se auzi un strigăt din capătul aleii şi Tse-ping apăru cu proprii 
săi luptători. 14 K îşi dădură seama că încăierarea se întorsese 
împotriva lor. Îşi luară camarazii răniţi şi fugiră în umbrele Străzii 
Jumătate de Câine, lăsându-l pe cel mort la picioarele lui Douglas. 

Era linişte. Douglas îşi auzea propria respirație şuierând în 
piept. Unchiul său examina trupurile nemişcate şi sângerânde ale 
lui Benny şi Black Mai. Apoi, îşi băgă lanţul la loc în haina de piele 
şi se uită la Douglas. 

Băiatul simţea că este gata să leşine. 

— Sângerezi, nepoate — zise el şi se îndepărtă. 

Douglas simţi că se învârte totul în jurul lui. Prostituatele se 
holbau la el, dar nu mai chicoteau. I se întunecară privirile. 


Când Douglas deschise ochii, îi pluteau diverse siluete pe 
dinainte, siluete pe un fundal alb. Îşi simţea gura amorțită şi îl 
durea capul îngrozitor. 

Una din siluete se apropie. Distinse o față cu ochelari negri de 
soare, păr dat pe spate, bărbie dublă. Era unchiul său. 

— O sută nouăsprezece cusături - murmură el. Nici măcar eu, 
nu m-am ales cu atâtea într-o bătălie. Felicitări! 

Douglas încercă să se concentreze. Nu putea să-şi mişte unul 
din braţe. Unul era bandajat, iar celălalt imobilizat de pat, cu un 

tub lung înfipt în venă. 

Dragon Fist se aplecă din nou spre el. 

— Dacă te întreabă cineva, spui că ai căzut pe fereastră. 

Douglas încuviință din cap, în semn că înţelesese. 

— Eşti un tip dur, nepoate. Pe cinstea mea, ai fost tăiat mai rău 
decât porcul bunicii. 

— Ştiu să lupt — murmură Douglas. 

— Da, oricum mai bine decât Benny şi Black Mai. Când o să te 
însănătoşeşti, poţi să le iei locul. 

Siluetele se pierdură în ceață. Când se trezi din nou, 
dispăruseră. Lângă el, era doar o soră care ţipa la el în cantoneză. 
Se întrebă dacă nu visase. 

Dar apoi, îşi aminti ce-i şoptise unchiul lui şi, în ciuda durerii, 
zâmbi. Ştia că făcuse primii paşi spre mărire. 

Chiar în inima lui Walled City, se afla un străvechi Templu 
Taoist şi în jurul lui era singura curte din întreg Hak Nam-ul. Zona 
fusese acoperită cu sârmă ca să nu cadă gunoiul din clădirile 
alăturate. 

Fură întâmpinați la uşă de doi soldați triad, care țineau în 
mâini satâre metalice. Douglas era unul din cei cincizeci sau 
şaizeci de noi recruți şi fiecare fu salutat individual. 

— De ce ai venit aici? — îl întrebă paznicul. 

— Ca să ne înrolăm şi să obținem raţii — răspunse el. 

— Nu sunt rațţii nici pentru armata noastră. 

— O să le aducem pe ale noastre. 

— Orezul roşu al armatei noastre conține nisip şi pietre. Poţi 
mânca pietre? 

— Dacă frații noştri pot, o să putem şi noi. 

— Când o să vezi frumusețea surorilor şi cumnatelor noastre, o 
să-ți vină idei necurate? 

— Nu, n-aş îndrăzni. 

— Dacă guvernul ar oferi drept răsplată zece mii de uncii de 
aur, ai oferi informații despre frații noştri? 

— Nu, n-aş îndrăzni. 

— Dacă ai vorbit sincer, înseamnă că eşti credincios şi merituos 

şi poţi intra în oraş ca să juri credință şi să-ți protejezi țara. 

Douglas intră în templu să se alăture celorlalți recruți. În 
interior erau idoli chinezeşti şi bobine masive de tămâie ce atârnau 
din tavan de lanțuri lungi. Douglas simțea miros de sudoare, frică 
şi sânge. 

Pereţii erau acoperiți cu table desenate cu litere mari, negre pe 
fond roşu, sau negre pe fond verde. Douglas observă epigramele 
maoiste de genul „Eroii sunt supremi; cei viteji nu au egal”. Mai 
erau şi altele, mai enigmatice, negre pe fond galben: „Oare 
duşmănia se va sfârşi vreodată? Regretele vor rămâne pe vecie.” 

Mai erau şi alte lozinci pe pereți ca şi steagurile eroilor triadei 
care intraseră în legendă, cum ar fi cei cinci Generali Tigru şi 
penitenţii celor Patru Credincioşi, renumiții paznici de la porțile 
străvechiului oraş al Triadei, al lui Mulk Yeungshing, oraşul 
sălciilor. 

Altarul principal era luminat de o lampă de aramă cu şapte 
brațe, lampă cu şapte stele, care semnifică cele şapte planete ale 
cerului. Mai erau de asemenea şi vase cu fructe, flori şi mirodenii. 
Piesa centrală era tan, o cadă mare de lemn, pictată în roşu şi 
plină cu orez. Fiecare boabă de orez, îi spusese Dragon Fist trebuia 
să reprezinte un membru al societății. 

Douglas observă că restul obiectelor erau un amestec de laic şi 
mistic. Un băț roşu de lemn, simboliza pedeapsa; exista de 
asemenea Sabia Loialităţii şi Dreptăţii; o sanda de iarbă reprezenta 
una din perechea de sandale magice din istoria triadei. Era şi o 
oglindă, oglinda Adevărului, în care se presupunea că se reflectau 
cele mai tăinuite adâncuri ale sufletului. Douglas mai văzu un 
halat alb, pătat de sânge şi nişte mătănii, în memoria călugărilor 
rebeli din Mănăstirea Shao Lin din Fukien, care fondaseră Triada 
cu trei sute de ani în urmă. 

Ultimul obiect de cult era un lucru împăturit într-o formă 
ciudată, constând dintr-o singură bucată de hârtie, cunoscută sub 
numele de Mânia lui Tau. Odată împăturit, se spunea că este 
imposibil să fie refăcut de un neiniţiat, iar secretul său era 
cunoscut doar de Maestrul Tămâii. Era pus în fața templului, la 
vedere, dovadă a cunoştinţelor tainice ale Maestrului Tămâii. 
Interiorul templului se presupunea că reprezintă zidurile şi porțile 
străvechiului Oraş al Sălciilor. Douglas şi ceilalți recruți intrară 
solemn prin arcadele de hârtie construite în templu, ce simbolizau 

porțile care existaseră odată în oraşul secret. Apoi, fură invitați să 
îngenuncheze în fața Maestrului Tămâii. 

Maestrul Tămâii stătea în dreapta altarului. Purta o mantie 
albă, şi o basma înnodată pe cap, avea mătănii în mâna dreaptă şi 
o sanda de iarbă în piciorul stâng. Bărbatul din stânga altarului 
era îmbrăcat în negru. Avea un bici, simbol al autorităţii sale; în 
spate purta un săculeț care se spunea că ar conține cenuşa a 
treisprezece călugări fondatori ai Hung Mun, societatea neagra a 
triadei. 

Restul persoanelor importante ale Lojei, stăteau față în față, pe 
două rânduri. Douglas îl văzu pe Dragon Fist, solemn şi ridicol, în 
mantia lui neagră, dar nu dădu nici un semn că l-ar fi recunoscut. 

— S-a emis un ordin din Altarul celor Cinci Strămoşi - începu 
Maestrul Tămâii - Trebuie făcute investigaţii în lojă şi dacă poliția 
va încerca să ne spioneze, trebuie îndepărtată imediat. 

Era numai un ritual. Nici un ofițer de polițe nu s-ar aventura în 
inima Walled City-ului. Douglas ştia prea bine acest lucru. Cei doi 
paznici făcură semn Maestrului Tămâii. 

— Nu sunt străini printre noi - anunță Maestrul Tămâii. Vom 
deschide loja. 

Bărbatul din stânga altarului nota numele, adresele şi vârstele 
fiecărui recrut într-o carte mare şi toți plătiră taxa de inițiere. 
Apoi, Maestrul Tămâii se duse la altar, puse registrul lângă tau, şi 
se întoarse cu trei figuri de ceară prinse în piept, fiecare dintre ele 
purtând numele unor vestiți trădători ai triadei. Păpuşile fură 
îngenunchiate şi li se tăie capul cu Sabia Credinței şi Dreptății. 

Pe urmă, Douglas şi camarazii săi — sau „noii cai” — aşa cum îi 
numise Maestrul Tămâii — se târâră pe coate şi genunchi pe sub 
sprâncenele încrucişate ale gărzilor. Dragon Fist îi explicase că 
această etapă a ceremoniei era numită Trecerea Muntelui 
Cuţitelor. 

Îngenuncheară unul câte unul, în fața Maestrului Tămâii, iar 
când fu rândul său, Douglas simți că este atins cu dosul săbiei. 

— Care este mai tare, sabia, sau gâtul tău? 

— Gâtul meu - răspunse Douglas, aşa cum îl instruise Dragon 
Fist. 

Ceremonia dură ore-n şir. 

Douglas Ho era captivat de ritual. Spre deosebire de camarazii 
săi înțelegea rostul său. Îşi dădea seama de puterea misterului, de 

forța cabalei asupra spiritului uman. Băiatul absorbi totul cu 
nesat. 

Maestrul Tămâii arse o foaie de hârtie galbenă, ce reprezenta 
giulgiul galben care îi protejase de flăcări pe primii călugări ai 
triadei, când mănăstirea lor fusese incendiată de Manchus. 
Cenuşa fu adunată într-un vas de lemn şi amestecată cu vin, 
chinovar şi zahăr. 

Paznicul aduse un cocoş viu şi-l dădu Maestrului Tămâii. 
Picioarele şi ciocul erau legate cu sfoară. Pasărea se zbătea 
disperată răsucindu-se în mâinile Maestrului Tămâii. Acesta tăie 
capul cocoşului dintr-o lovitură de cuţit şi scurse sângele într-un 
vas mare de lemn. 

Apoi, se duse la fiecare recrut în parte. Aceştia întinseră mâna 
stângă cu palma în sus, uitându-se la paznicul din stânga 
altarului, care ţinea un ac cu aţă roşie, îi înțepă în degetul 
mijlociu, până le dădu sângele. 

— Acul de argint face degetul să sângereze, aşa că ai grijă să nu 
dezvălui secretele noastre. Dacă vei trăda, vei pierde sângele prin 
cele cinci găuri ale corpului tău. 

Sângele inițiaților fu amestecat cu cenuşa, vinul, mirodeniile şi 
sângele negru al cocoşului. Când Maestrul Tămâii ridică vasul, 
fiecare recrut îşi înmuie un deget înăuntru şi-l duse la buze. 

Acesta era jurământul de sânge. 

După ce ritualul se încheie, vasul fu spart pe altar. 

— La fel să fie zdrobiţi şi trădătorii triadei. 

Maestrul Tămâii puse nişte hârtie pe podea şi o aprinse. 
Împreună cu ceilalți, Douglas fu invitat să sară peste groapa cu 
flăcări. 

— Comemorează arderea mănăstirii străvechi a fondatorilor 
noştri — îi spuse Dragon Fist. Fiecare parte a ceremoniei are o 
anumită semnificaţie. 

În cele din urmă, când îngenuncheară pe podeaua rece de 
piatră, cu un băț de tămâie între palmele unite, Maestrul Tămâii le 
citi cele treizeci şi şase de jurăminte ale societății. Apoi, recruțţii 
recitară fiecare jurământ în parte, lovind capătul bățului de podea. 

— Nu voi dezvălui secretele familiei Hung nici măcar părinților, 
fraților sau soției mele. Nu voi dezvălui niciodată secretele pentru 
bani. Voi fi ucis de mii de săbii dacă aş face asta. 

Când termină, Douglas Ho devenise un triad. Nu mai era un 

străin. Avea un loc al lui. O familie. 


27 
Laos, mai 1962 


Baptiste Croce văzu o spărtură în nori şi începu să coboare 
încet, în spirală, spre vale. Altimetrul arătă patru mii de picioare 
ALS şi, prin norii negri ai musonului văzu munții verzi, sălbatici, 
înălțându-se în jurul lui. Unii erau subțiri, ca nişte lame de cuțit. 
Altă rafală zgudui cabina Beechcraft-ului. 

Pământul dispăru sub o pătură cenuşie şi Baptiste simți 
încordarea obişnuită în timp ce căuta să scape din nori. Timp de 
aproape un minut fu orbit, plonjând spre sol. Simţea apropierea 
munților din toate părțile. Apoi, când plonjă sub nor, văzu pista 
noroioasă drept în față. 

Era mică, o cicatrice maronie în sălbăticia verde a pădurii 
înconjurătoare.  Întrerupse regulatorul şi cobori  flapsurile, 
coborând  Beechcraft-ul în vale. Acum vedea cotul pistei, 
cincisprezece grade spre stânga. Americanii tăiaseră piste de 
aterizare în inima pădurilor ca nişte cicatrice vii, care se pretau 
STOL-urilor, Avioane cu Decolare şi Aterizare Scurtă -— pe care ei le 
foloseau. 

Însă, pentru aparate obişnuite, erau un adevărat coşmar. 
Baptiste îşi aminti că pista aceasta, de exemplu, se ridică în 
rampă, la 25 de grade. 

Dar tot era mai bună decât deloc. Fără prezența americanilor nu 
ar mai fi opiu. 

În timp ce cobora peste sat, văzu copiii care se uitau la el şi 
câinii şi puii, împrăştiați sub colibele înălțate pe pari. Un copil 
călare în spatele unui bivol îi făcu cu mâna. Croce cobori 
Beecherat-ul, atingând aproape roțile de bolta pădurii. 

I se năclăiseră mâinile pe comenzi şi i se scurgea sudoarea în 
ochi. 

Va trebui să aterizeze, orientând aparatul cu botul spre cer. 

Când se apropie de pistă, trase de manetă, ridică botul 
avionului, apăsă pe cârmă să corecteze direcția schimbată de o 
bruscă pală de vânt şi puse din nou mâna pe manşă când roțile 


99 


- OPIU - 


atinseră pământul. 

Erau doar două sute de metri pentru aterizare, chiar mai puţin, 
dacă luai în calcul cotitura. Rampa va fi în avantajul său, pentru 
că forța gravitațională scade viteza. 

— Ridică-ţi botul... 

Vaco! Nu-i de ajuns! 

Beechcraft-ul se lovi de sol, derapând în noroi. Aparatul gemu 
sub forța impactului, şi era cât pe ce să-i sară mâinile de pe 
comenzi. Un val de noroi împroşcă parbrizul, orbindu-l. Dar atunci 
Beechcraft-ul încetinise, înjură pe înfundate şi se relaxă. 

Aterizase. 


Mai era un avion parcat sub umbrar, lângă un şir de hambare 
de tablă. Nu era un Piper CAT sau un Helios, ci un Cessna 195, cu 
insignă roşie şi albastră a liniei aeriene Lao Charter a lui Mittard. 

O figură familiară apăru de sub aripa Cessnei şi-i făcu cu mâna. 
Jean-Marie. 

Baptiste cobori din cabină. 

— N-am mai văzut o aterizare atât de dezastruoasă - strigă 
Jean-Marie. Intenționezi să te înrolezi într-un escadron de 
Kamikaze? 

— La dracu! 

— Parcă ai trântit o omletă pe farfurie! 

Baptiste se încruntă. Nu prea făcea greşeli şi, când le făcea, nu-i 
plăcea să i se amintească. 

— Nu-i un avion de jucărie ca al tău — pufni el. Aş vrea să te văd 
cum ai aşeza această bestie pe panta muntelui. 

Jean-Marie era încântat de reacția prietenului lui. Îi puse o 
mână pe umăr. 

— Tremuri, mon vieux! Se pare că ai nevoie să bei ceva. 

Ploaia se porni să cearnă în vale. Alergară, alunecând în noroi, 
la adăpostul colibelor. 


— Deci cum îți mai merge cu ochiul? — se interesă Jean-Marie. 

Stăteau unul lângă altul pe sacii de orez sprijiniți de peretele 
hambarului. Le ieşeau aburi din piele, iar cămăşile lor de bumbac 
li se lipiseră de spate. Baptiste trase o duşcă din sticla de whisky 
Mekong şi simţi cum îi arde gâtul şi stomacul. Îşi aranjă bucata 
neagră de piele care-i astupa acum ochiul stâng. 

— Nu prea bine. Acum îmi vine mai greu să apreciez distanțele. 
De aceea am greşit aterizarea. 

Jean-Marie bău din whisky. 

— Poate ar trebui să-ți găseşti altceva de făcut. 

— Ce anume? 

Jean-Marie se scarpină sub cămaşă, iritat de sudoare. 

— Deci o să păstrezi bandajul pe ochi? 

— Este un lucru bun pentru reputația mea. 

Luă sticla de whisky şi bău din nou. Cerul era întunecat şi omul 
său de legătură nu sosise. N-o să mai zboare decât peste câteva 
ore. Poate nici n-o să plece azi. 

— Ce mai face Noelle? 

— Bine. 

— Când trebuie să nască? 

— După muson. 

Scoase un pachet mototolit de țigări din buzunarul de la piept. 
Erau ude. După patru sau cinci încercări, reuşi să-şi aprindă una. 

— Nu mi-ai spus ce cauţi în Laos. Credeam că faci transporturi 
în Thailanda. 

— N-a ţinut. Pe urmă, a venit Mittard să mă vadă şi mi-a oferit 
un salariu dublu față de cât îmi plătise înainte. Cumpără alt 
Cessna. 

Baptiste ridică din sprâncene. Bonaventure tolerase până acum 
concurența, dar după ce va afla că Mittard îşi sporeşte flota, n-o să 
mai fie atât de liniştit. 

— Aşa că ai fost de acord să lucrezi din nou pentru el. 

— Plăteşte bine. 

— Fii atent, Jean-Marie. 

Jean-Marie înşurubă sticla de whisky. 

— Aici este destul noroi pentru noi toți — zise el, referindu-se la 
opiu aşa cum era denumit în jargon. 

Baptiste nu îi răspunse. Se ridică şi ieşi afară. În câteva 
secunde fu udat până la piele, dar nu-i păsa de ploaie. Se îndreptă 
spre Cessna-ul lui Jean-Marie şi deschise uşa cabinei să se uite 
înăuntru. Avionul era plin de saci cu opiu crud, în jur de vreo trei 
sute de kilograme. 

Îşi ridică privirile. Jean-Marie se sprijinise de uşa colibei şi-l 
urmărea. Rămaseră tăcuți amândoi. Sfântă Fecioară, se gândi 
Baptiste. Ar putea fi un lucru destul de grav. 

28 


Sfârşitul lui aprilie aduse Nyam Fou, sezonul ploilor şi 
musonului. Soarele se ridica ascuns de pâcla de nori dimineața, 
văile erau inundate şi pe câmpuri înflorea orezul verde ca jadul. 
Totul mirosea a mucegai, iar noaptea, insectele roiau în jurul 
lămpilor cu gaz, infestând fiecare cameră. 

Un liliac intră pe ferestrele deschise, hipnotizat de ventilatorul 
din tavan, care se învârtea leneş. Înconjură camera în ritmul 
paletelor până obosi şi cobori pe podea. Asta se întâmpla adesea în 
timpul musonului şi Noelle se învățase să-i ignore. 

Rândunelele îşi construiseră cuiburile sub streşini, la adăpost 
de furtună. Acum ploua din nou, constant, fără rafalele după- 
amiezii. Apa se scurgea de pe jgheaburi pe frunzele bananierilor. 

Era prea cald pentru o femeie gravidă. Se simţea cât o balenă. 
Picături de transpirație îi străluceau pe față, pe şira spinării şi-n 
păr. leşi pe verandă, dar era la fel de sufocant. Aerul era ca un 
abur. 

După căsătorie, Bonaventure le cumpărase lui Noelle şi Baptiste 
o vilă, la o jumătate de milă de marginea vestică a oraşului, pe 
malurile fluviului Mekong. Era din stucco bleu, cu acoperiş din 
țiglă roşie şi podele de tek lustruite. Curtea era umbrită de copaci 
de mango. Aveau şi servitori: un bucătar, două cameriste şi un 
grădinar. 

Dar, pentru Noelle, viața nu se schimbase. De fapt, se simțea 
mai singură decât înainte. 

Auzi pe cineva intrând în cameră în spatele ei şi se întoarse. 
Baptiste. Nu este drept, se gândi ea când îl văzu. Când se 
întorsese din Phong Savana era aproape mort, desfigurat la față, 
iar doctorii credeau că o să-şi piardă şi piciorul şi ochiul. Acum 
însă, peste opt luni, este la fel de frumos ca întotdeauna, iar eu 
sunt grasă şi urâtă. 

Bandajul de la ochi era bineînţeles de poză, pură vanitate. 
Incredibil, dar nu se gândise cu adevărat să rămână fără un ochi. 
Dar îi stătea bine, fir-ar să fie. Părul lui negru îi cădea pe frunte, 
accentuându-i farmecul. 

lar acum, defilează pe dinaintea mea, în cămaşa lui albastră 

regală şi costumul alb ca un pirat în mătase şi vrea să-i înghit 
minciunile. Oare când se schimbase? lar ea? 

— Unde te duci, Baptiste? 

— Trebuie să-l văd pe Rocco. 

— Rocco — repetă ea pe un ton sec. 

Părea vinovat ca un băieţel. 

— Un bărbat trebuie să-şi permită unele plăceri. 

— Şi să iei cina cu soția ta nu face parte din aceste plăceri? 

— O să vin mai târziu. Vreau să beau ceva. 

Nu îndrăznea s-o privească în ochi. Dar ea ştia ce dorea. 

— Ori de câte ori te uiţi la mine, te văd îngândurat. 

— Noelle, te rog... 

— Îţi port copilul. N-am ce să fac. Ştiu că m-am îngrăşat ca o 
balenă. 

Îşi scoase pachetul de Gitanes, ca dovadă că era nervos. Bătea 
cu piciorul în podea, nerăbdător să scape de ea. Pentru numele lui 
Dumnezeu, când se stricase totul între ei? 

— Nu mai vrei să faci dragoste cu mine, Baptiste? 

— Copilul... 

— Fiindcă sunt gravidă, nu înseamnă că sunt de piatră! Te 
iubesc. 

Îşi simţi lacrimile fierbinţi în ochi şi se abţinu. Nu voia să se 
arate slabă în fața lui. 

— Te dezgust chiar atât de mult? 

— Bineînţeles că nu. 

— Atunci, te mai rog o singură dată, Baptiste. Rămâi cu mine la 
cină, astă seară. 

— Nu o să întârzii mult, chérie. Dar trebuie să-l văd pe Rocco. 
Vom cina când mă întorc acasă. 

— Când o să fii atât de beat, încât n-o să te mai ţii pe picioare, 
şi o să miroşi a prostituate! 

— Nu ştiu de ce m-am însurat cu tine — zise el, îndreptându-se 
spre uşă. 

Noelle sări în picioare. 

— Pentru că doreai să pui mâna pe afacerile tatălui meu.. 

Luă elefantul de ceramică adus de tatăl ei din Saigon şi-l aruncă 
cu furie. Acesta se lovi de perete la câţiva centimetri de capul lui 
Baptiste. Noelle auzi camerista care ascultase la uşă, strigând şi 
luând-o la fugă spre bucătărie. 


103 


- OPIU - 


El se întoarse, cu o mână pe uşă, cu ochii sclipind. 

— Să nu mai faci asta niciodată — tună el. 

— Nu, n-o să mai fac. Data viitoare o să arunc după tine cu un 
cuțit şi îți promit că o să nimeresc. 

Auzi Packard-ul uruind în direcţia oraşului. Când fu sigură că 
plecase, se trânti pe scaun şi izbucni în plâns. Ce proastă fusese. 
Baptiste nu se schimbase; era acelaşi ca întotdeauna. Făcuse 
greşeala să se îndrăgostească de o iluzie. 

Ura Laos-ul, ura copilul din ea şi-l ura pe tatăl său că avusese 
dreptate. Şi, mai ales, îl ura pe soţul ei. 


Amicu's consta dintr-o singură cameră, luminată exagerat, cu 
câteva bănci de şcoală folosite drept mese, unde se întâlneau 
ziarişti în cămăşi mototolite, piloți americani cu bijuterii de aur şi 
membrii ai corsicanilor de bază din oraş, în costumele lor albe 
tropicale şi stăteau întinşi pe scaune de răchită. În colț era un mic 
bar, unde proprietăreasa clubului, doamna Lola - nimeni nu-şi 
imaginase vreodată că acesta era numele ei adevărat — se cocoțase 
pe un scaun, ca în fiecare noapte, în rochie de seară, îmbătându- 
se criță. Alegerea muzicii era limitată. Edith Piaf şi Maurice 
Chevalier 78's cântau răguşit pe un fonograf străvechi. După 
prima sticlă de pastis, Lola le povestea tuturor despre viața ei, care 
părea să fi constat dintr-o succesiune de generali francezi din 
toată Indochina. 

Dar nici doamna Lola, nici Edith Piaf nu erau motivul pentru 
care Amicu's atrăgea atâția clienți vestici seară de seară. Aceştia 
nu prea aveau multe localuri unde puteau să meargă. Numai două 
restaurante din Vientiane stăteau deschise până dimineața; unul 
era The White Rose?8, iar celălalt, The Vieng Rotray, care era 
traducerea în laoțiană a cuvintelor „o retragere plăcută”. Era 
proprietatea generalului Rattakone şi era plin de femei din 
Bangkok, mirosind ca un WC indonezian. Era mai cunoscut sub 
porecla dată de comunitatea străină din oraş: Latrina Verde. 

Amicu's îşi câştigase un oarecare renume pentru atracția care o 
oferea — şi anume sex oral, practicat într-o cabină înconjurată cu 
perdele, în spatele localului. Pentru doi dolari, plus o băutură, un 
bărbat se putea lăsa în seama atențiilor profesioniste ale uneia din 

fetele doamnei Lola. Se spunea că fiecare dintre fete fusese 
instruită în această artă de însăşi doamna Lola, dar nimeni nu 
fusese atât de beat, încât să verifice teoria. 

Printre piloții americani CAT, locul era cunoscut sub numele de 
„Supt şi Apă Minerală”. 

Rocco Bonaventure juca douăzeci şi unu cu Gilbert Pepe şi alt 
pilot de-al său, Marius Nicoli. Când îl văzu pe Baptiste îşi adună 
câştigurile de pe masă, îşi luă paharul de cognac şi i se alătură la 
bar. 

— Baptiste. Cum a fost drumul? 

— A mers bine - zise el. 

A mers bine: zburase o oră în colții musonului, convins că o să 
moară. Dar n-avea rost să încerce să-i explice că hărţile de 
navigație erau inexacte, deviind cu câte douăsprezece grade. Rocco 
Bonaventure nu era pilot, şi nu putea înţelege. 

Baptiste spera să-şi ia coniacul şi să se retragă într-un colț 
înainte să-l vadă Madame Lola, dar nu fu suficient de iute. De 
îndată ce-l zări, veni la el şi-l luă în braţe, lăsându-i o urmă de ruj 
pe obraz. Fu copleşit de mirosul de colonie ieftină, sudoare şi 
alcool. 

— Aş putea să te fac atât de fericit, Baptiste! — zise ea. 

Încercă să se desprindă. 

— Poţi să bei gratis o lună, dacă vii în camera din spate cu 
mine. 

Bonaventure râdea. Poate că el o pusese pe vaca bătrână să-l 
ademenească, se gândi Baptiste. 

— Ştiu să regulez bine - murmură ea. Întreabă pe cine vrei. 

— Sunt obosit, Lola. 

— Ţi-am povestit cum m-am regulat cu trei generali la Dien 
Bien Phu? Primii doi au fost ucişi de o schijă, dar pe al treilea l-am 
regulat până l-am omorât. 

Râse strident şi încercă din nou să-l sărute. 

De data aceasta, reuşi să se răsucească şi îl trase pe 
Bonaventure la o masă, în cel mai întunecat colț al camerei. 

— Elle est cul de vache!2 — murmură Baptiste pe înfundate. 

Bonaventure nu-i răspunse. Îşi sprijini un picior încălțat în 
cizmă de o bancă şi rânji. 

— Faci pe durul numai pentru că este socrul tău de față, 
Baptiste. 

— Eu zic să închei acest subiect. 

Bonaventure ridică din sprâncene. „Mă întreb ce ştie”, se gândi 
Baptiste. 

— Deci, ai de gând să-mi povesteşti cum a mers? — zise 
Bonaventure. Ai lipsit aproape trei zile. Începusem să-mi fac griji... 

— Pentru mine? 

— Pentru opiul meu. 

— Am fost blocat două zile, lângă Saru Thang, din cauza 
musonului. Dacă mai întârziam o jumătate de oră, n-aş mai fi avut 
cum să aterizez şi aş fi fost mort acum... 

Bonaventure ridică indiferent din umeri. 

— Dar ai lăsat marfa la vietnamezi, nu? 

Baptiste încuviință din cap. 

— Opiul tău este în siguranţă. 

Bonaventure îl bătu pe mână şi-i făcu semn micuțului barman 
laoțian să mai aducă un rând de cognac. 

— M-am întâlnit cu Jean-Marie Pepin - zise Baptiste. 

— Credeam că lucrează la Bangkok. 

— Mittard l-a adus înapoi. Spunea că îşi cumpără alt Cessna. 

Bonaventure fu cât pe ce să scuipe. 

— Cumpără alt avion? 

— Jean-Marie transportă vreo două-trei sute de kilograme de 
opiu. 

— Mittard! Taică-su era țăran. Şi se spune că maică-sa era o 
capră de munte. 

Bău cognacul şi trânti paharul gol pe masă. 

Deci, se pare că măsurile lor de protecție nu erau suficiente. 

Baptiste îşi descărca marfa în uzinele din Munţii Centrali din 
Vietnam, care erau bine păzite de comandourile Forţei Aeriene 
Vietnameze. Mittard fusese blocat. Dar perseverase, iar acum, în 
afară de faptul că intrase în concurenţă cu el, începuse chiar să 
prospere. Săptămâna trecută, Baptiste aflase că Mittard aruncase 
douăzeci şi nouă de lăzi impermeabile, înfăşurate în colaci de 
salvare, unei bărci de pescuit vietnameze, care-i aştepta în Golful 
Siam. Fiecare ladă conținea douăzeci de kilograme de opiu crud. 
Astfel de metode erau dificile şi foarte riscante. Dar, după acest 
transport încununat de succes, Mittard câştigase cincizeci de mii 

de dolari. 

— Au început să ne mănânce profiturile — zise Baptiste. 

Bonaventure încuviință din cap. 

— Ce crezi că ar trebui să fac, Baptiste? 

Încercă să-şi ascundă surprinderea. Era prima oară când 
Bonaventure îl consulta în luarea unei decizii. 

— Vietnamezii pot să ne ajute? — zise el, amintindu-şi ce-i 
făcuse Bonaventure, cu câțiva ani un urmă. 

— Mittard este prea prudent. Nu aterizează niciodată în 
Vietnam. 

— Poate americanii... începu Baptiste. 

Bonaventure îşi ridică privirile. 

— Vorbim de lup şi iată-l pe unul din ei. 

Baptiste se uită în jur. Era Gerry Gates, americanul pe care-l 
văzuse cu Petrovski, în ultima zi la Phong Savan. Oficial, era în 
Laos sub auspiciile unei acţiuni numite Biroul Programului de 
Evaluare, dar Baptiste bănuia că era un fel de spion. Ţara mişuna 
de spioni în ultima vreme. 

Laos fusese pe muchie de cuţit în aceşti doi ani. După conflictul 
cu Kong Le, lumea îşi concentrase atenția asupra țării. Eisenhower 
considera că, dacă Laos va cădea în mâna comuniştilor Pathet Lao, 
toată Indochina va fi pierdută. Îl numise Teritoriu Domino. 

După Phong Savan, comuniştii se duseră în sud, spre Vientiane. 
Baptiste şi Bonaventure, împreună cu restul comunităţii corsicane 
erau pregătiți să treacă granița, în Thailanda. Kennedy, noul 
preşedinte ales al SUA îi salvase, alertând Marina Americană din 
Okinawa şi comandându-i să intervină. Între timp, cinci sute de 
soldați din forțele navale de la Udorn, la granița thailandeză, se 
urcaseră în helicopterele lor gata să decoleze şi apăraseră capitala 
laoțiană. 

Criza fusese evitată, dar de atunci, prezența americană în Laos 
crescuse dramatic. Mult timp, Baptiste nu ştiuse ce să creadă 
despre americani; în cele din urmă se hotări asupra unui amestec 
de recunoştinţă şi dispreţ. Doar salvaseră afacerea cu opiu şi nu 
numai, doborându-i pe comunişti. 

După ce Kong Le cucerise Phong Savan în 1961, se asociase cu 
Pathet Lao şi americanii nu mai puteau să folosească câmpia Yars. 
În schimb amenajaseră câteva piste în munţii din jur, ca să arunce 
provizii şi muniții în Hmong. Dar Air Laos se folosea de aceleaşi 

piste ca să-şi ia opiul şi să păstreze legăturile de negoț, un comerț 
pe care consilierii americani, cum era Gates, de exemplu, îl 
ignorau, din considerente politice. 

— Gerry! 

Bonaventure ridică mâna şi-i făcu semn americanului să vină la 
masa lor. 

Gates se apropie de ei; era un om obişnuit, cu excepția ochilor. 
Baptiste îi remarcase de cum îl văzuse la Phong Savan. Cercetă 
toată camera dintr-o privire. Avea ochii unui bărbat obişnuit să 
meargă prin junglă. 

— Vino să te aşezi — zise Bonaventure în engleză, făcând pe 
gazda darnică. Ce bei? 

— Cognac şi sifon. Mulţumesc, Rocco. 

— L-aţi cunoscut pe ginerele meu, Baptiste Croce? 

— Da, fața mi se pare familiară. 

Dădură mâna. Gates îl strânse ferm, cu palmele sale uscate. 
Da, îşi aminteşte de mine, îşi spuse Baptiste. 

— Monsieur Gates este de la Ambasada Americană - spunea 
Bonaventure. Gerry, povesteşte-mi din nou ce faci în Laos? 

— Sunt consilierul lui Meo în domeniul agriculturii, zise Gates. 

Bonaventure îşi dădu capul pe spate şi hohoti. 

— Ah, sunteți minunati! Aveţi un extraordinar simț al umorului! 

— Mă bucur că spui asta, Rocco - zise Gates, dar îşi păstră o 
figură impasibilă. 

— Tocmai discutam despre dificultățile afacerii noastre cu opiu. 

— Eu, unul, nu am nimic de spus în această privință, domnilor. 

— Dar este foarte important pentru voi — insistă Bonaventure. 

— Absolut deloc. Pentru că Guvernul Statelor Unite preferă să 
se uite în altă parte, în timp ce vă vedeți de afaceri, asta nu 
înseamnă că este de acord. 

Baptiste se întreba cât de mult o să insiste socrul său. Relaţia 
lor era simbolică, o căsătorie de conveniență. Baptiste, ca toți din 
Vientiane, ştia că Gates şi ceilalți consilieri ai Ambasadei Statelor 
Unite nu dădeau sfaturi în agricultură, ci instruiau trupele de 
guerilla, pentru o eventuală confruntare cu Pathet Lao. 

— Este o problemă de priorități - adăugă Gates. 

— Exact. Vedeţi, am o mică problemă. Este vorba de unul dintre 
competitorii mei. De fapt, „competitor” este mult spus. Nu-i fac 
această onoare. Este ca un purice pe spinarea unui bivol. 

— Te referi la Mittard? 

— Da. După cum vezi, l-am caracterizat perfect. 

Gates clătină din cap. 

— Ştiu ce o să-mi ceri, Rocco şi răspunsul este acelaşi. Nu pot 
să-l opresc să folosească pistele acelea. 

Lui Bonaventure îi pieri buna dispoziție şi ochii săi sclipiră 
mânioşi. 

— Am făcut tot ce mi-ai cerut. Mi-am folosit legăturile din 
Saigon şi Bangkok ca să obțin informaţii. Ce mai vreți de la mine? 

Baptiste tresări surprins. Era prima oară când afla aşa ceva. 

— Şi apreciem tot ce ai făcut, Rocco. Ştii asta. Şi doar nu 
trebuie să-ți spun, pentru că îți dai seama mai mult ca sigur, că 
este şi în interesul tău. Dar şi Mittard ne ajută. Îţi repet: nu pot 
să-l opresc să folosească pistele. Sigur, au fost construite de 
guvernul nostru. Dar acum aparțin guvernului laoțian. Dacă ai 
vreo problemă, mai bine rezolv-o cu Rattakone. 

— Cât? — întrebă Bonaventure. 

Gates clătină din cap şi îşi termină băutura. 

— Aş vrea să te ajut, Rocco, dar nu pot. Guvernul meu este 
interesat doar să-i țină departe pe comunişti. Pentru asta avem 
nevoie de Meo. Avem nevoie să-i facem fericiți. Trebuie să-i ajutăm 
să-şi vândă opiul şi să le aducem arme. Nu vrem să ne amestecăm 
în vendette. Aş fi încântat să-ți iau banii, dar nu este treaba 
noastră. Discută cu generalul. 

Baptiste ştia că Gates avea dreptate. Toate aeroporturile din Lao 
erau militare şi puteai decola sau ateriza numai cu acordul scris al 
Armatei Regale Laoţiene. Transporturile de opiu erau considerate 
requitions militaires — chartere militare — şi trebuiau aprobate de 
înaltul Comandament  Laoţian. Pentru asemenea permisii, 
Bonaventure trebuia să cadă la înțelegere cu oamenii importanți 
din guvern. 

— Rattakone ne ia deja banii — spuse Bonaventure. 

— Sunt sigur că ar accepta ceva mai mult. Dar, după părerea 
mea, dacă veți începe să vă licitați drepturile de exclusivitate, aşa 
cum ați făcut de partea cealaltă a frontierei o să vă diminuațţi 
profiturile. 

Gates se ridică şi spuse: 

— Îţi mulțumesc pentru băutură, Rocco. 

Apoi plecă. 

Bonaventure se întoarse spre Baptiste. Era negru la față de 
furie. 

— Să nu ai încredere în cineva care nu poate fi cumpărat — 
şuieră el pe înfundate. 

— Poate că ar trebui să discutăm cu Rattakone. 

— N-o să ne servească la nimic. 

Baptiste îşi goli paharul. 

— Acum, ar fi mai bine să mă întorc acasă. 

Bonaventure se ridică, puse un braț pe umerii ginerelui său şi-l 
conduse afară. 

Două prostituate stăteau în umbră, fumând. Începură să fluiere 
şi să miorlăie, dar Baptiste nu le băgă în seamă. 

— Cum merg lucrurile acasă? — întrebă Bonaventure. 

— Bine. 

— Nu pari prea convins. 

— Ți-am spus, totul merge bine. 

— Este o fată încăpățânată, Baptiste. Dar este fiica mea. Ai grijă 
de ea. 

Ploaia se revărsa în valuri cenuşii. Baptiste alergă prin apa până 
la gleznă, spre maşină. Copertina se găurise şi se udase bancheta. 
Fir-ar să fie de țară! Interiorul maşinii mirosea a mucegai. Totul 
putrezea aici. 

Conduse încet prin ploaie şi când se îndepărtă de Amicu's, se 
îndreptă spre Latrina Verde. Avea nevoie să simtă atingerea unor 
mâini experte. Pilotatul în timpul musonului îl încordase. Noelle se 
plângea, dar ea nu înțelegea că pentru un bărbat era altfel. Da, 
pentru un bărbat sexul era ca hrana şi apa şi soția lui nu prea 
avea cum să-l atragă acum când arăta cât o casă. Viaţa lor va 
reveni probabil la normal, după ce se va naşte copilul. 

Dar va trebui să fie prudent. Nu-şi permitea s-o piardă pe 
Noelle, doar reprezenta un imperiu. 


29 


Ploaia se oprise, dar noaptea răsuna de orăcăitul broaştelor şi 
pâzâitul ţânţarilor. Noellei îi venea greu să doarmă. Era goală sub 
cearşaf. Copilul era şi el treaz. Se zbătea înlăuntrul ei şi o făcea să 
tresară. 

Îl auzi pe Baptiste intrând. Uşa se închise încet, dar se simţea 
mirosul în cameră - un amestec de whisky, tutun şi sex. La 
lumina lunii îi zări silueta care se trânti pe un scaun de trestie. 

Se dezbrăcă repede şi neîndemânatic şi se vâri în pat. 

— Porți mirosul altei femei — zise ea. 

— N-am vrut să te trezesc. 

Era răguşit de cât fumase şi băuse. 

— Cum îndrăzneşti să te urci în patul meu după ce ai 
descălecat de pe o prostituată? 

Se întinse. 

— Îţi jur că am fost la Amicu's, să-l văd pe Rocco. 

Noelle se întoarse pe o parte, încruntându-se de efort şi-l 
împinse. Luat prin surprindere, Baptiste se rostogoli pe podeaua 
de tek. 

— Dormi în altă cameră, cochon30! 

E] îi răspunse amenințător. 

— Să nu mai faci asta. 

Îl lovi din nou, cu călcâiul şi îl nimeri într-o parte moale. 
Baptiste gemu de durere. Încurajată, Noelle se dădu jos din pat şi-l 
lovi orbeşte, în beznă. 

— Noelle! 

O prinse de picior şi o trase. Căzu greoaie pe podea, țipând. 

— Dumnezeule! Îmi pare rău! Copilul! Te simți bine? - zise el. 

— leşi afară. 

— Te-am lovit? 

Îi simți mâna pe umărul ei şi-l lovi cu pumnul. Dădu de ceva 
tare, muşchii lui probabil, şi se lovi. 

— leşi afară! 

— Încă te mai iubesc, Noelle - murmură el. 

Când nu-i răspunse, se ridică şi plecă din cameră, închizând 
încet uşa în urma lui. 

Noelle se întinse pe scândura goală, ascultând ploaia, respirând 
greoi. Aş vrea să mori, se gândi ea. Mai bine ai fi murit atunci, în 
Phong Savan. Ți-aş fi păstrat cel puţin o amintire dulce-amară. 
Oricum, durerea este de preferat trădării. 

Copilul o lovi din nou, la fel de furios ca şi ea. Îşi puse mâna pe 
stomac şi-i şopti să se liniştească, de parcă ar fi putut s-o audă şi 

s-o înțeleagă. Apoi îi dispăru mânia şi se simți obosită, mult prea 
obosită să se ridice de pe podea. Ploaia începu din nou. O ascultă 
cum curgea pe jgheaburi şi începu să plângă. 


— Am încercat să te previn în privința lui — zise tatăl ei. 

Noelle îşi şterse lacrimile furioasă. 

— Ai avut dreptate. Oricum, asta nu mă consolează acum. Ce-o 
să mă fac? 

Bonaventure ridică din umeri. 

— Ce vrei să faci? 

Se aflau pe veranda vilei lui Bonaventure. Ceaţa înconjură 
acoperișurile templelor din jur. În depărtare, pirogile alunecau pe 
râul cafeniu, ca nişte gândaci de apă. În grădină, o sămânță 
umflată explodă cu un pocnet ca o detunătură de puşcă. 

Tao Kao le aduse un ceainic cu ceai fierbinte şi le umplu două 
căni fără toarte, din porțelan. 

— Îl iubesc, papa. 

— Dacă nu poţi să-l schimbi, şi nu vei reuşi, mai mult ca sigur, 
şi totuşi îl iubeşti — va trebui să-l accepţi aşa cum este. De fapt, 
mon petit chous! la ce te aşteptai? 

Are dreptate. La ce m-am aşteptat? se întreba Noelle. Am fost 
dezarmată de farmecul lui. Oare mi-am imaginat că o să se 
schimbe după ce o să se însoare cu mine? Că o să se lase de femei 
şi de băutură? Ce proastă am fost! 

Dar femeile iubesc altfel decât bărbaţii. 

— Îi port copilul în pântece, papa. N-aş putea să-l părăsesc nici 
dacă aş vrea. 

— Şi nu vrei, aşa că ce rost are să mai discutăm? 

Bonaventure se aplecă spre ea, îmblânzit. 

— Uite ce este, micuță prințesă - zise el, alintând-o ca în 
copilărie. O să vorbesc cu el. Dar ce crezi că pot face? Lupul îşi 
schimbă părul, dar năravul ba. Nu cred că ar putea să se îndrepte, 
nici dacă ar încerca. 

— Am fost atât de proastă - murmură Noelle, sorbind din ceaiul 
verde, fierbinte. 

— Cum mai merge sarcina? - zise Bonaventure în liniştea 
încordată care se lăsă. 

— Îl simt ca pe o bucată de aluat, papa. Nu pot dormi noaptea, 
transpir şi nu reuşesc să mă ridic de pe scaun, decât cu mare 
efort. 

— Se va termina în curând. 

— Şi pe urmă? Nu prea îi văd pe Baptiste în rolul de tată 
devotat. 

— Nici eu n-am fost perfect. 

Îl privi fix. Îi străluceau ochii în lumina verzui-cenuşie. 

— Nu te-ai comportat niciodată aşa. 

— Era război. Alte timpuri. 

— Şi aici este război. Dar lui Baptiste nu-i pasă. 

Bonaventure oftă şi îşi duse mâna la ochi. 

— Oh, ma petite, ce pot să îţi spun? 

— Mai bine mă întorc acasă. Trebuie să mă odihnesc. Obosesc 
foarte repede în ultima vreme. 

— Bineînţeles, O să-l pun pe Tao Kao să te conducă cu maşina. 

O ajută să se ridice de pe scaun. Pentru o clipă, se apropie de el 
şi-l sărută blând pe obraz. 

— Ar fi trebuit să te ascult. 

— De ce? Doar nu m-ai ascultat niciodată. 

Ea îi zâmbi şi plecă. 

După plecarea ei, Bonaventure îşi aprinse o țigară. Ma petite 
Noelle, ţi-ai dat seama prea târziu că ar fi trebuit să mă asculti! 
Baptiste este un prost. Un bărbat trebuie să-şi respecte familia. 
Dacă vrea să se culce cu prostituate, ar putea cel puțin să fie 
discret. 

Bonaventure îşi iubea fiica şi nu voia s-o vadă suferind. Sigur, 
un bărbat îşi făcea de cap, dar nu admitea să-i umilească fata în 
asemenea hal. O să discute cu Baptiste. Sigur, şi el avusese 
amante, chiar când trăia mama lui Noelle, dar nu i le trântise 
niciodată în față, aşa cum făcuse Baptiste cu Noelle. 

Dar mânia lui fu domolită de respect; deşi Baptiste era departe 
de a fi un ginere ideal, se dovedise un soldat capabil şi un bun 
pilot. În ultimele luni, demonstrase că putea negocia cu negustorii 
chinezi din Hmong şi ştia cum să-i vrăjească pe americani. 

De fapt, Rocco Bonaventure recunoştea, fără să vrea, că 

Baptiste Croce s-ar putea dovedi un moştenitor merituos. 

Air Laos făcea acum sute de zboruri pe lună; lăsând provizii 
trupelor din munţi, transportând personalități laoțiene şi 
americane între Vientiane şi Luang Prabong şi făcând comerț cu 
opiu, bineînțeles. Bonaventure îi aproviziona pe Rivelini la 
Bangkok şi avea acces la cumpărătorii din Saigon din Tran Van Li, 
spre deosebire de competitorii lui. Cererea era din ce în ce mai 
mare şi perspectivele se arătau destul de îmbucurătoare. 

Noelle şi nepotul lui aveau toate şansele să moştenească o mare 
avere şi le trebuia un bărbat puternic care să se ocupe de afaceri 
după ce n-o să mai fie el. 

Dar pasiunea lui Baptiste pentru băutură şi femei, se putea 
dovedi o slăbiciune fatală. Şi afară de asta, ca să fi acceptat în 
cercurile oamenilor de vază trebuie să dai dovadă de oarecare tărie 
de caracter. Un vrai monsieur avea nevoie de o ocazie ca să facă 
nişte lucruri pe care un om obişnuit n-ar fi în stare să le ducă la 
bun sfârşit, şi Rocco se întrebă dacă Baptiste Croce va reuşi. 

Poate vor afla în curând. 


30 


Noelle se odihnea în dormitorul ei, cu jaluzelele trase, când auzi 
uruitul unui avion deasupra casei. Aparatul făcu un tur şi se 
întoarse din nou. De data aceasta, crezu că o să aterizeze pe 
acoperiş. Se sculă din pat şi se duse pe balcon. 

Servitorii erau în grădină, holbându-se la cer. Noelle se uită în 
direcția unde arătau. Era un Beechcraft bimotor de-al tatălui ei. 
Când traversa Mekong-ul, văzu semnul galben şi negru de tigru 
din coadă. Un afiş lung se lăfăia pe spate. Pe el scria cu litere mari 
roşii: „Noelle je taime. Pardonne-moi” 

Noelle, te iubesc. Iartă-mă. 

Îşi duse mâinile la gură, furioasă şi stânjenită. Era de aşteptat 
de la el. Credea că un gest nebunesc ca acesta va şterge totul. 

Beechcraft-ul începu să urce, profilându-se pe fundalul 
munților şi al norilor cenuşii de pe cer. Motoarele uruiră când 
Baptiste ridică botul avionului. Ce face? se miră Noelle. Dacă nu-i 
atent o să se prăbuşească... 

Aripile se înclinară şi Beechcraft-ul începu să plonjeze spre sol. 

I se albiseră degetele pe balustrade. Ticălosul! Face pe grozavul. 

— Opreşte motoarele. Ridică botul avionului! — se rugă ea în 
gând. Pentru numele lui Dumnezeu, ridică-l! 

Beechcraft-ul cădea, cu afişul fluturând la spate. N-o să 
reuşească, se gândi ea. A început manevra prea târziu. 

— Te rog, Baptiste. Nu trebuie s-o faci. 

Botul începu să se ridice, însă era prea târziu. 

Avionul dispăru sub cocotierii din Sri Chiaagmai, pe partea 
cealaltă a râului. 

Noelle aşteptă să audă explozia şi să vadă ridicându-se o 
trombă de fum, care să-i confirme temerile. Era atât de îndurerată, 
cum nu se aşteptase. Da, încă îl mai iubesc, se gândi ea. Deşi este 
un ticălos, tot îl iubesc. 

Beechcraft-ul apăru din nou, sclipind în soare cu burta sa 
argintie. Uruitul motoarelor semăna cu bâzâitul ţânţarilor. Când 
reuşi să echilibreze avionul, se îndreptă spre vilă şi trecu atât de 
jos, încât Noelle se dădu înapoi, fără să vrea. 

— Idiotule! — strigă ea spre Beechcraft-ul care se pierdea în zare. 
Idiotule! 


Jean-Marie stătea cu un grup de piloți CAT, când Baptiste 
ateriză la Wattay. 

— Ce nebun! — exclamă unul din ei. 

Asta era într-adevăr o apreciere, mai ales că venea din partea 
unui american. Bonaventure se afla şi el acolo, lângă limuzina lui 
neagră. Era roşu la față ca sfecla, de mânie. 

— Nu ştie cât costă aparatul ăsta? — strigă el. Ce ticălos. Espèce 
de con! 

Beechcraft-ul se pregăti să se oprească. Dar Bonaventure nu 
mai avea răbdare. O porni prin noroi după el. Deschise uşa cabinei 
când avionul era încă în mişcare. Baptiste se opri şi cei doi se 
luară la harță chiar acolo, lângă aripă. 

Peste câteva minute, Bonaventure sări la loc în maşină şi plecă. 

— Era tare supărat — spuse Baptiste mai târziu, când îi văzu pe 
Jean-Marie. 

Le făcu vesel cu mâna piloților americani care se adăpostiseră 
să fumeze sub streşinile colibei lor. Cu petecul negru peste ochi şi 
sticla cu vin roşu pe care o lua la fiecare călătorie, i se dusese 
vestea că era la fel de nebun ca şi ei. Îi spuneau Baronul Roşu. 

— Rocco, credea că n-o să-ți reuşească loopingul. 

— Îşi făcea griji pentru mine. Sunt ginerele lui iubit. 

— Nu dă doi bani pe tine. Se gândea la avion. 

Jean-Marie clătină din cap şi scuipă în ploaie. 

— Ştiu eu ce fac. 

— Ai greşit loopingul. Nu credeam că o să te descurci. Oricum, 
ce ţi s-a întâmplat? 

— Să spunem că sunt un romantic incurabil. 

— Afişul era romantic, într-adevăr. Restul este o nebunie. 
Aparatele astea nu sunt făcute pentru zboruri acrobatice. 

— Am vrut să-i demonstrez lui Noelle ce dor i-ar fi de mine dacă 
n-aş mai fi. 

— N-o să ştie niciodată că era cât pe ce să se întâmple asta. 

Resturile afişului atârnau zdrențuite de coada avionului. 
Fuseseră sfâşiate de crengile copacilor. 

— Ăsta eşti tu, ce mai. 

— Adică sunt perfect. Ating moartea cu degetele şi fug înainte 
să-şi strângă pumnul în jurul gâtului meu. 

Baptiste zâmbi dezgolindu-şi dinţii sclipitor de albi pe fața 
bronzată, de culoarea mahonului. Îşi scoase pachetul de Gitanes 
din buzunarul cămăşii şi îşi aprinse o ţigară, bătându-l pe umăr 
pe Jean-Marie. 

— Vrei să mă duci cu maşina până în oraş? 

Ah, arăta atât de sigur pe el. Dar mâna care ţinea ţigara îi 
tremura puţin, destul ca să-i stârnească suspiciuni lui Jean- 
Marie. Baptiste a pierdut mai mult decât un ochi la Phong Savan, 
se gândi el. Şi-a pierdut şi judecata. Un pilot cu un singur ochi, 
are un câmp vizual limitat. Baptiste n-ar trece de examenul 
medical pentru permisul de pilot. Acum, între el şi Bonaventure 
era mai mult decât o singură legătură de familie. Dacă o pierdea, 
pe Noelle, Baptiste Croce nu mai avea nici carieră, nici viitor. 


Baptiste era dezamăgit. Crezuse că o s-o găsească pe Noelle 
aşteptându-l pe verandă, la întoarcere. În schimb, camerista îi 
spuse că se odihnea în dormitor. Greutatea sarcinii o istovise, îi 
explică ea. 

O găsi întinsă pe spate, în camera întunecată, într-o rochie 
subțire de bumbac, cu mâinile pe burtă. Părea că doarme. 

— Noelle? 

Deschise un ochi. 

— Tu eşti, Baptiste? 

Îl apucă furia. Era imposibil să nu-l fi văzut. Stătea lângă pat şi 
o privea cum se prefăcea că se trezeşte din somn. 

— Da, eu sunt - zise el. 

— Ce cauţi acasă? S-au închis bordelurile? Pentru numele lui 
Dumnezeu! 

— De când dormi? 

— Nu ştiu. De ce? 

— De o jumătate de oră? De o oră? 

— De ce atâtea întrebări? Este atât de important? 

Se încruntă şi se ridică într-un cot. Sânii ei erau grei şi umflați 
sub rochia de bumbac şi pentru o clipă, simți o senzație 
cunoscută. Dar avea dreptate. Era mare cât o balenă. 

— N-ai ieşit deloc din cameră azi dimineață? — pufni el. 

Clătină din cap. 

— Servitorii n-au venit să te trezească? 

— l-am spus lui Tao Kao că nu vreau să fiu deranjată. 

Îi venea s-o lovească. În schimb, se întoarse şi ieşi, trântind 
uşa. Bine. Dacă dorea să se poarte aşa cu el, o să vadă dacă putea 
găsi vreo prostituată de dimineață. 

Noelle auzi Packard-ul scrâşnind din roți pe alee, în direcția 
oraşului. Îşi aruncă perna de perete şi gemu furioasă. De ce îl 
ironizase? Numai mândria ei afurisită era de vină. De ce nu-l 
iertase? De ce îl pedepsea tocmai pentru acele calități care o 
atrăseseră de la bun început? 

Şi el, de ce o pedepsea fiindcă îi purta copilul? 

Dracu să-l ia! Lasă-l să se târască. Dacă o dorea într-adevăr, va 
fi aşa cum voia ea. 


31 
Saigon. 


Sammy Chen locuia în nord-vestul oraşului, pe un bulevard larg 
care lega Saigonul de fratele său urât, Cholon. În spatele zidurilor 
înalte, cu sârmă ghimpată în vârf, era o potecă scurtă, betonată, 
străjuită de tufişuri de ibiscus şi trandafiri. 

Casa era impresionantă, din cărămidă solidă, cu acoperiş din 

țiglă roşie şi streşini cu marginile întoarse. Un paravan perforat 
proteja o parte din verandă, după moda saigoneză. 

Era prima oară când Rocco Bonaventure îl întâlnea pe Sammy 
în alt loc decât Hotelul Trung Mai, cu vopseaua sa coşcovită şi 
covoarele chinezeşti. Logica şi reputaţia îi spuseseră că Sammy 
Chen nu era un om sărac, dar, până acum, bancherul chinez nu-i 
permisese să tragă cu ochiul în spatele măştii. Chinezilor 
tradiționali nu le plăcea să-şi afişeze bogăția. Banii atrăgeau hoţii 
şi cerşetorii. 

Un servitor în haină albă îl întâmpină pe Bonaventure la uşă şi- 
l pofti înăuntru. 

Interiorul casei era răcoros, scump şi plin de gust, în timp ce 
Trung Mai se situa exact la polul opus. Peste tot erau covoare de 
mătase, vase lăcuite într-o servantă de nuc şi sticlă, o masă 
sculptată din tek birmanez şi încrustată în sidef. 

Sammy apăru, îmbrăcat ca de obicei într-o cămaşă albă, 
mototolită şi pantaloni vestici, şifonați. Arăta exact la fel ca atunci 
când apăruse din biroul său mizer din hotelul oraşului Cholon, 
dar într-o asemenea ambianță îi dădea un aer relaxat, nu 
neglijent. Dintele de aur sclipi când acesta zâmbi. 

— Bun venit în umila mea casă, domnul Bon Van Chao. 

— Este o plăcere să te reîntâlnesc, domnule Chen. 

— Te rog, aşează-te. 

Sammy îl conduse într-o mică cameră din spatele casei. În 
mijlocul camerei era un străvechi postament de lemn, iar Sammy 
şi Bonaventure se aşezară de-o parte şi de alta, cu picioarele 
încrucişate sub ei. Sammy bătu din palme pentru yum cha, iar 
servitorii le turnară ceai verde şi le aduseră farfurii cu fructe 
zaharisite şi chifle din seminţe de lotus. De afară, răsuna ciripitul 
unei păsări aurar. 

Legătura de afaceri dintre Bonaventure şi Sammy Chen data din 
vremea stăpânirii coloniale franceze. În ciuda înfățișării sale 
şleampete, Sammy devenise cel mai important negustor de opiu 
din Cholon, după decăderea lui Binh Xuyen. 

Sammy era un chiu chao din regiunea Swatow, a Chinei de sud. 
Chiu chao vorbeau dialectul gutural al Mandarinului şi erau 
oameni nemiloşi şi vicioşi. Oriunde se duceau, ocupau rapid o 
poziție dominantă în comerțul local. Unii oameni îi numeau evreii 
estului; doar că, spre deosebire de evrei, ei îşi foloseau şi muşchii. 

Triadele din chiu chao erau printre cel mai temute comunități 
chinezeşti din lume. Ca să străluceşti printre chiu chao, trebuia să 
fii un bun afacerist şi un gangster nemilos, la fel ca şi simpaticul, 
micuțul şi dolofanul chinez din fața lui. 

Conversară politicos în timp ce-şi sorbiră ceaiul şi Sammy se 
interesă amabil de sănătatea familiei lui Bonaventure. Imediat 
după prânz, unul din băieţii de casă ai lui Sammy le aduse dim 
sum: vase cu găluşti de orez, umplute cu creveţi, legume şi bucăți 
de porc la grătar. 

— Recolta de opiu a fost bună anul acesta? — îl întrebă Sammy. 

— Cred că da — răspunse Bonaventure prudent. 

— Nu mă interesează pentru mine. Am un frate la Hong Kong. 
Ar vrea poate să-i vinzi şi lui nişte opiu. Dar îi este greu să facă 
rost de marfă bună. 

— Hong Kong? 

Probabil că are legături cu triada, se gândi Bonaventure. Fratele 
lui ar putea fi într-adevăr un membru de familie sau un camarad 
din triadă. 

— Crezi că i-ai putea garanta livrarea a douăzeci de tone? 

Bonaventure încercă să-şi ascundă entuziasmul. 

— La Hong Kong? Nu pot zbura acolo pe ruta directă. 

— Am alt văr la Bangkok. Un om de încredere 100%. Dacă îi 
livrezi lui la Bangkok, el va asigura transportul la Hong Kong. 

Bonaventure se prefăcu că stă pe gânduri. Bangkok! Livra deja 
mai mult de o tonă prelucrată — echivalentul a zece tone de opiu 
crud - în Tailanda, pentru Rivelini, care o transfera pe vapoarele 
transoceanice, pentru membrii mafiei corsicane în Marsilia. 

— Vărul meu are un trawler - continuă Sammy. De fapt, are 
mai multe. Poate preferi să-i livrezi marfa pe vaporul său din 
Golful Siam. 

Bonaventure se alarmă. Ce încerca Sammy să insinueze? 

— Presupun că în aceleaşi condiții — zise el. 

Sammy Chen păru să reflecteze. Sucul de la friptură i se 
scurgea pe bărbie. 

— Am vorbit cu Mittard. Spune că poate s-o facă pentru două 
mii la tonă, mai ieftin ca tine. 

Mittard! De aceea avea nevoie de al doilea avion şi alt pilot. 
Încerca să-i fure piaţa lui Bonaventure! De fapt, voia practic să-l 
provoace! Chiar dacă Bonaventure ar putea să-l înlăture, un război 

al preţurilor i-ar afecta serios profiturile. Îşi imagina ce mult i-ar 
plăcea să-i sucească-gâtul lui Mittard ca unui pui, dar, în schimb, 
reuşi să zâmbească rece şi să spună, înclinând uşor din cap: 

— Sammy, sunt sigur că o să ajungem la un preţ mai bun decât 
al domnului Mittard. 

Afurisit să-i fie sufletul. 


32 
Vientiane 


Bonaventure îl chemase pe Baptiste imediat ce se întorsese de 
la Saigon, iar acum stăteau singuri pe balconul vilei sale, cu o 
sticlă de pastis pe masă, între ei. 

Se lăsase o linişte apăsătoare. Bonaventure era aproape 
taciturn şi Baptiste se întreba ce dracu voia cu el. Îşi aprinse o 
țigară Gitanes şi aşteptă. 

— Cum merg lucrurile între tine şi Noelle? - îl întrebă 
Bonaventure în cele din urmă. 

— Bine - zise Baptiste, deşi ar fi vrut ca acest țap bătrân să-şi 
vadă de treburile lui. 

— Noelle mi-a spus altceva. 

Ginerele încercă să-şi ascundă nervozitatea. 

— Ceea ce se întâmplă la noi acasă, ar trebui să ne privească 
numai pe noi. 

— Nu şi când soţia ta este fiica lui Rocco Bonaventure, mon 
vieux. Şi acum vrei să-mi spui ce s-a întâmplat? 

— Nu s-a întâmplat nimic. Nimic care să nu poată fi rezolvat 
între noi doi. Dacă suntem lăsați în pace. 

Bonaventure ridică din sprâncene şi sorbi din pahar. 

— Foarte bine - zise el. 

— Cum a fost la Saigon? — îl întrebă Baptiste, schimbând 
subiectul cu iscusință. 

— Îngrijorător. 

Baptiste se încruntă. Deci de asta era posomorât acest urs 
bătrân. 

— Ce s-a întâmplat? 

— Mittard! începe să mă calce pe nervi. 

— Ce putem face? Americanilor nu le pasă şi Mittard are prea 
multe legături în guvern. Dar noi avem mai multe avioane, mai 
multe resurse. Va trebui să-l presăm. 

— Asta ar dura şi ar cere bani. Trebuie să înveți ceva, Baptiste. 
Un război bun nu durează mult şi trebuie să tragi cât mai multe 
foloase. Nu vreau să irosesc această ocazie coborând prețul ca să 
omor concurența. Nu sunt băcan sau negustor de vechituri. 

— Mittard nu este un motiv de îngrijorare. Seamănă cu un 
țânţar. Nu merită atenția noastră. 

— Ţânțarii sunt purtători de malarie. Cu acest țânțar va trebui 
să facem ceva, pentru totdeauna. 

Baptiste simţea privirile lui Bonaventure aţintite asupra sa. În 
amurgul furtunii, ochii socrului său sclipeau ciudat. 

Lui Baptiste nu-i convenea întorsătura pe care o luase discuția. 
Rămase tăcut. 

— Ştii, îmi pun adesea multe întrebări în privința ta - zise 
Bonaventure. 

— În legătură cu ce? 

— Mă întreb dacă ai curaj să te implici într-o asemenea afacere. 
Ştiu că eşti un om curajos, mi-ai demonstrat-o destul de clar. Dar 
nu la aceasta mă refeream. În această treabă ai nevoie de ceva 
deosebit. Sunt oameni capabili să lupte cu un tigru, dar care n-ar 
putea suci gâtul unui pui pentru cină. Ştii la ce mă refer, nu? 

Pe Baptiste îl luă cu călduri. 

— Nu este nevoie să-l ucidem. 

— Ştii tu o soluţie mai bună? 

Rămase tăcut. 

— Le-am putea aranja avionul— spuse Bonaventure. O mică 
bombă ar fi de ajuns. 

— Mittard o să cumpere altul. 

— Nu şi dacă va fi în el când o să explodeze. 

Baptiste îşi aprinse o ţigară. Fumul îl deranja şi îl apucă brusc 
durerea de cap. 

— Nu poți omori un om aşa cum îţi vine — zise el. 

Dar de îndată ce deschise gura, îşi dădu seama ce ridicol i se va 
părea unui vrai monsieur ca Rocco Bonaventure. 

— Vrei să spui că nu poți s-o faci? 

— Are nevastă şi copil, pentru numele lui Dumnezeu! 

Anul trecut se însurase cu o laoțiană, o nepoată a lui Rattakone 

însuşi, alt motiv pentru care se bucurase de succes în Laos. 

— Îmi frângi inima, Baptiste. Dacă aş strânge toate lacrimile pe 
care le-am văzut în viața mea, aş putea să-mi fac propriul meu 
ocean. 

Baptiste îşi feri privirile. Merde alors. Ah, erau multe lucruri 
pentru care diavolul va putea într-o zi să-l felicite pe Baptiste 
Croce, dar crima nu făcea parte din ele. Nu credea că ar putea s-o 
facă. Ştia că nu voia, oricum. 

— Ei, ce zici? 

— De ce eu, Rocco? 

— Pentru că vreau să văd din ce aluat eşti plămădit. Dacă 
refuzi, o s-o încurajez pe Noelle să divorțeze. Nu va fi nevoie să 
insist prea mult în momentul de față. Ai cam dat de bucluc, mon 
vieux. 

Ploaia începu din nou. Baptiste contempla grădina. Se simțea ca 
un om care alergase pe o stradă înfundată, cu o haită de câini pe 
urmele lui. Nu exista decât o singură scăpare şi anume să 
escaladeze zidul înalt din față, presărat cu sticlă pisată. 

— Bine - bombăni el. 

Dar, îşi spuse, că va găsi o soluție până la urmă. 


33 


Noelle o pusese pe Chao să pregătească o cină specială; crap şi 
supă de lămâie cu ciuperci, pui fript în ghimbir, tăiței din grâu 
galben, salată verde de papaya cu condimente şi, ca desert, orez în 
lapte de cocos, gătit în bambus. Ca băutură, serviră bere rece, 
Tifer, adusă de Bonaventure de la Singapore. 

După aceea, s-au aşezat pe terasă cu o sticlă de whisky Johnny 
Walker. Noelle îşi amestecă alcoolul cu sifon şi ceai de tei. 

Atmosfera fusese destul de încărcată. Noelle şi Jean-Marie 
susținură toată conversaţia, în timp ce Baptiste stătea tăcut, 
încercând să se îmbete. Se comportase ciudat de când tatăl ei se 
întorsese de la Saigon. Părea deprimat, ceea ce nu-l caracteriza. 
Baptiste Croce era şi bun şi rău, dar îl cuprindea foarte rar 
melancolia şi introspecția. Se întreba dacă tristeţea lui se datora 
mariajului lor sau discuţiei avute cu tatăl ei. 

Jean-Marie era stânjenit evident şi încercase să suplinească 

tăcerile lui, vorbind nervos. 

— A fost o cină minunată - zise el pentru a treia oară. 

— Mă bucur că sunt din nou cu tine în Vientiane. Nu-i aşa 
Baptiste? 

— Bineînţeles. 

Noelle sesiză ezitarea din glasul soțului ei. Dar Jean-Marie nu-i 
dădu importanţă. Se întoarse spre ea şi-i spuse senin: 

— Am început să cred că ar fii mai fericit dacă aş zbura pentru 
Air Laos şi nu pentru concurență. 

Baptiste nu-i răspunse. 

— Ştii, n-ar trebui să crezi că prăjitura este numai a ta, 
Baptiste. Toţi vor o felie. Este normal. Şi, la urma urmei, este 
destul opiu pentru toți. 

Baptiste îl privi cu milă pe Jean-Marie, ca şi când ar fi fost un 
copil prostănac. 

— Poate - zise el posomorât. Dar nu se ştie cât de mult o să 
țină. 

— Mie unul, mi se pare că americanii n-au de gând să plece de 
aici. N-o să-i lase pe comunişti să preia puterea. Consideră că 
acesta este al Treilea Război Mondial. 

— Are dreptate — zise Noelle — americanii cred că ei au inventat 
Laos-ul. 

Ea personal îi disprețuia. Erau oameni agresivi, cu cămăşi 
țipătoare şi prea mulți bani. Determinaseră o mică înflorire a 
economiei locale; populaţia se ridicase acum la şaptezeci de mii de 
oameni, tatăl ei nu mai era singurul în capitală care avea un 
Mercedes Benz şi în magazine se găsea chiar whisky scoțian şi 
parfum franțuzesc. 

— Mi-e dor de vremurile de demult, când zburam împreună - îi 
spuse Baptiste lui Jean-Marie, pe un ton visător. Pe atunci era mai 
simplu. 

— Totul se schimbă - se mulțumi să spună Jean-Marie. 

— Dar nu întotdeauna în bine. 

— Eşti tare posomorât astă seară — remarcă Noelle. Bietul Jean- 
Marie. L-ai invitat la cină ca să-l întristezi. 

Baptiste n-o băgă în seamă. 

— De ce nu-i ceri o slujbă lui Rocco? — îl întrebă el pe Jean- 
Marie. 

Jean-Marie râse, luat prin surprindere de această propunere 

neaşteptată. 

— De ce să fac aşa ceva? 

— Mi se pare o idee bună, atâta tot. 

— Mittard mă plăteşte destul de bine. Am douăzeci de dolari pe 
oră. Şi ştii că Rocco nu le dă mai mult de cincisprezece piloților 
săi. 

Clătină din cap. 

— Oricum, Rocco are destui oameni. Şi, dacă este nevoie, ştie 
unde să mă găsească. 

— Aş putea să-ți aranjez eu ceva. 

— De ce? 

— De dragul timpurilor trecute. 

Jean-Marie clătină din cap. 

— Nu te înțeleg. 

— Nici nu ştii ce ticălos este Rocco. S-ar putea să aprecieze 
gestul. 

— Nu uita că vorbeşti de tatăl meu - zise Noelle. 

— Atunci, înseamnă că ştii cine este mai bine decât oricare 
dintre noi. 

Se lăsă o linişte stânjenitoare. Baptiste îşi aprinse o Gitanes. 

— Fumezi prea mult — zise Noelle. 

— Şi tu îmi reaminteşti prea des. 

Jean-Marie se foi ruşinat. Îşi termină whisky-ul şi se uită la 
ceas. 

— Trebuie să plec. Mâine zbor spre Pnom Penh de dimineață. 

Se ridică în picioare. 

— Gândeşte-te la ce ţi-am spus. 

— M-am gândit. Răspunsul este acelaşi. Uite ce este, dacă vrei 
să fim din nou parteneri, este altceva. Dar nu de asta era vorba, 
nu? Nu-i nimic personal. 

— Da, ştiu - zise Baptiste şi se posomori din nou. 

Jean-Marie o privi uluit pe Noelle. Femeia ridică din umeri. Nici 
ea nu înțelegea ce-l apucase pe soțul ei. 

— La revedere, Baptiste. Îți mulțumesc pentru cină. 

Baptiste nu-i răspunse şi nici măcar nu se ridică. Continuă să 
privească în gol cu whisky-ul în poală. 

Noelle fu cea care îl conduse pe Jean-Marie până la uşă. 

— Se simte bine? — o întrebă el la ieşire. 

— De unde să ştiu? 

— Nu l-am mai văzut niciodată în asemenea stare. 

Ezită o clipă. 

— Lucrurile merg bine între voi? 

— În curând o să nasc. Este primul nostru copil. Probabil ar 
trebui să fiu foarte fericită. 

Nu încerca să-şi ascundă amărăciunea din glas. 

— Nu renunța. Este puţin sălbatic, atâta tot, dar în adâncul 
sufletului său, este un om bun. 

— Cât de adânc, Jean-Marie? 

— Continuă să sapi — zise el zâmbind. Sunt sigur că te iubeşte. 

— Mă simt ca o lipitoare. Noapte bună, Jean-Marie. O să ținem 
legătura. 

— Noapte bună, Noelle. Şi îți mulțumesc pentru cină. 

Îi sărută mâna şi când privirile lor se întâlniră, Noelle îi citi 
dorul din ochi. Apoi se îndepărtă în beznă. 

De ce nu mă pot îndrăgosti de un asemenea om? se gândi ea. 
Liniştit, plăcut, curajos, cinstit. Nu. Într-o săptămână m-aş plictisi 
de moarte. Aşa că îmi aleg un ticălos şi apoi îl urăsc pentru toate 
defectele care m-au atras. 

C'est fou!52 

Îşi puse mâna pe pântecul rotunjit şi simţi că se zguduie. 
Copilul îi sesizase starea de spirit şi reacționase. Mă rog, iată şi un 
lucru bun. Nu, nu semeni deloc cu tatăl tău. 


În timpul sezonului ploios, bonzii se retrăgeau în templele lor 
pentru izolare şi meditație. Oraşul nu mai răsuna de dangătele 
bouns-ului. Azi wat-ul era tăcut. Curtea pavată cu piatră sclipea 
ca spatele unui şarpe, udată de ploaie. În interiorul templului era 
răcoare. Statuile de aur ale lui Buddha străluceau palid în aerul 
îmbibat de tămâie. 

Bonzul Orb era renumit şi apreciat în Laos. Odată, ghicise 
numărul câştigător la loteria națională şi-l trimisese într-un plic 
sigilat. Când se deschisese, se dovedise că nu se înşelase. De 
atunci, refuzase cu hotărâre să repete performanța, chiar şi numai 
pentru a spori fondurile templului. 

Bonzul Orb îngenunche pe un covor de bambus dinaintea unei 
statui de argint a lui Buddha, contemplând copacul Buddhi Chao; 

camerista Noellei o ajută să se aşeze în genunchi şi îşi înclină 
capul, ca să fie mai jos decât al călugărului, în semn de respect. 
Apoi, îl aşteptă să vorbească. Ştia, după cum i se dusese vestea că 
s-ar putea să aştepte minute sau ore. Deşi era orb, va şti că se află 
acolo, fără să-şi semnaleze prezența. 

Îşi ţinea mâinile în faţa lui, într-un wai - un băț arzând de 
tămâie strâns în palme. Noelle era destul de aproape să simtă 
mirosul de mucegai al mantiei sale, caracteristic în sezonul umed. 
Ochii lui erau albi, cu pupilele întoarse în cap, orb din naştere. 

Ploaia începuse din nou, curgând de pe jgheaburi în mici 
cascade care inundau curtea. Peste câteva minute, îşi pierdu 
răbdarea. Se foi stânjenită. Ce cauţi aici? se întrebă. Eşti catolică, 
o femeie matură, vestică. Ce-ţi trebuie toate superstițiile astea? Ce 
vrei să auzi de la acest călugăr bătrân? Că Baptiste se va 
schimba? Că veți trăi fericiți până la adânci bătrâneți? 

— Fiul tău creşte mare - zise bonzul deodată în franceză. Se va 
naşte curând. 

Noelle îl privi mirată. De unde ştia că era gravidă? 

— Doctorul spune că mai am o lună - zise ea. 

Bonzul înclină din cap în respect pentru doctor. Ochii lui albi se 
întoarseră către Buddha. 

— Eşti furioasă? — zise el blând. 

— Da, pe soțul meu. 

— Şi nu ştii ce să faci. 

Noelle se înfioră înspăimântată. O apucase frica şi-i venea s-o ia 
la fugă. 

— Vor fi trei bărbați în viața ta — zise călugărul. Pe doi îi vei 
alege tu, iar unul te va alege el pe tine. Fiecare îți va oferi o 
măsură egală de bucurie şi durere. În cele din urmă va trebui să 
alegi între sângele şi inima ta. 

— Şi ce ar trebui să fac? — se auzi Noelle spunând. 

— Asta vei hotări singură. 

Bătrânul călugăr începu să tremure, ca şi când i-ar fi fost frig. 

— Îţi poţi schimba soarta într-un singur fel, aşa cum ţi-e scris 
în frunte. 

Noelle îl privi mirată. Acum tremura şi ea. Venise aici din 
curiozitate şi disperare. Dar nu se aşteptase să audă aşa ceva. 

— Un singur fel. 

— Dacă îți părăseşti pruncul, te aşteaptă o nouă soartă. 

Noelle încercă să se ridice în picioare. Nu mai voia să audă 
nimic. Dar nu se putea ridica fără ajutor. O strigă pe Chao. 

Bonzul se cutremură din nou şi apoi întoarse capul spre ea, ca 
şi când ar fi văzut cu ochii lui albi ca luna. 

— Nu te zbate. 

Apoi îşi plecă fruntea şi îşi ridică mâinile în wai spre Buddha de 
argint. 

Noelle scoase un pumn de bancnote din geantă şi le lăsă să 
cadă pe covoraşul bonzului. Apoi se uită după Chao. 

— Scoate-mă de aici — zise ea. 

Se duse acasă epuizată şi plină de sudoare. Încerca să doarmă, 
dar nu reuşi. Se uită la grădina scăldată de ploaie şi-i răsunau în 
urechi vorbele Bonzului Orb. 

„Dacă îţi părăseşti pruncul, te aşteaptă o soartă nouă. Altfel nu 
se poate”. 

Voi uita că am fost vreodată acolo, îşi spuse ea. Sunt simple 
superstiții. Un orb nu poate şti care va fi viitorul meu. 

„În cele din urmă, va trebui să alegi între sângele şi inima ta”. 

Baptiste ajunse la Wattay, la o oră după răsăritul soarelui. Norii 
se adunau deja dinspre sud-vest, fierbând pe cer ca nişte aburi 
aruncați de un vulcan, şi pregăteau furtuna care se va declanşa 
după-amiază. Aerul era cald, lipicios. Cămaşa proaspăt călcată a 
lui Baptiste i se lipise de spate. 

Piloții de la Air American ce coborau din autobuz, se îndreptau 
spre STOL-urile şi Cessna-urile care aşteptau în capătul pistei sau 
se adunau în mici grupuri lângă colibă. 

Beechcraft-ul lui Baptiste era lângă hambar, aşteptând să fie 
încărcat cu orez şi muniție: Bonaventure aranjase să fie livrate 
unei garnizoane laoţiene din munți, la sud de câmpia Yars. 

Baptiste parcă Packard-ul sub copac. Când cobori, recunoscu 
Buick-ul vechi al lui Jean-Marie, la câțiva metri depărtare şi îi 
văzu părul blond lângă hambarul care servea drept hangar pentru 
Cessna lui Mittard. 

O rupse la fugă.: 

— Jean-Marie. 

Jean-Marie se pregătea să se suie în cabină. Se opri. 

— Baptiste? 

De-abia mai respira când ajunse la Cessna şi trecură câteva 
clipe până să se liniştească. 

— Ce s-a întâmplat? — îl întrebă Jean-Marie. 

— Ce mai faci? 

— Nu se vede dracului, ce fac? 

— Unde este Mittard? Trebuie să vorbesc cu el. Credeam că 
pleacă la Pnom Penh cu avionul de dimineață. 

— Cum de eşti atât de bine informat în legătură cu programul 
nostru de zbor? 

Baptiste ridică din umeri, spre mirarea lui Jean-Marie. 

— Este bolnav. Ceva cu ficatul. l-am spus să fie atent ce 
mănâncă. 

— Putain! 

— Hai, spune ce vrei. Trebuie să plec. Dacă doreşti să discuţi cu 
şeful, îl găseşti acasă, în pat. 

Închise uşa cabinei. 

— Aşteaptă - zise Baptiste, bătând cu palma în geam. 

Jean-Marie îi făcu cu mâna. Elicea Cessnei începu să se 
învârtească încet. Baptiste se dădu înapoi. 

— Atunci, dracu să te ia! — strigă răutăcios şi se îndepărtă. 

Pista, era plină de apă, după ploaia de ziua trecută şi Cessna 
aruncă un jet în spate, ca o barcă cu motor. În cele din urmă, se 
ridică în aer; soarele dimineţii sclipea în fuselaj. Baptiste îşi feri 
ochii, privindu-l cum se îndreaptă spre sud-est. 

— Am încercat să te avertizez, Jean-Marie — zise el cu voce tare. 

O flamă portocalie apăru pe cer şi Cessna dispăru în explozie. 
Baptiste privi o aripă căzând în Fluviul Mekong, într-un nor de 
vapori de glicol. Suflul exploziei zgudui copacii într-o trombă 
fierbinte. Pe aerodrom se făcuse linişte. Piloții de la Air American 
amuțiseră, uitându-se spre cer. 

Baptiste se întoarse şi se îndreptă spre Packard. 

Baptiste evită barul Amicu's. Azi nu voia să se amestece cu 
lumea bună corsicană şi mai ales, nu voia să discute cu 

Bonaventure. 

White Rose se afla pe o stradă laterală care se desprindea din 
artera principală a oraşului Vientiane şi simbolul localului era o 
roată de căruță. Era umed şi întunecat înăuntru, chiar şi în 
mijlocul zilei, iar clientela în majoritate americană - piloți CAT, 
diplomați, câțiva ingineri — stăteau în mici separeuri sau pe scaune 
de răchită, bând Bia Lao şi fumând. La etaj, erau câteva cămăruțe 
mobilate cu câte un pat. La ora aceasta erau goale. 

Fetele de la White Rose erau blânde şi Baptiste considera că 
eforturile lor erau demne de milă, dată fiind lipsa de rafinament de 
care dădeau dovadă. Oricare din ele ar fi fost gata să facă 
striptease pentru un dolar. Una dintre ele — pe care o cunoştea sub 
numele de Suzie — încerca în zadar să atragă interesul asupra ei. 
Îşi trase bikini, îi luă ţigara dintre degete şi o băgă între labiile 
vaginului, scoțând un inel de fum, apoi îi zâmbi, încântată de 
performanța ei. 

Baptiste trânti o bancnotă de un dolar pe masă şi-i spuse să se 
care şi se concentră asupra sticlei de cognac din faţa lui. Îi 
cunoştea pe câţiva dintre bărbaţii de acolo, dar ei aflaseră deja, 
aşa că îl lăsară în pace. În aer plutea o atmosferă sumbră. 
Oamenii vorbeau în şoaptă, gândindu-se la ce se întâmplase la 
Wattay în dimineața aceea şi meditând asupra propriei lor 
moralități. 

Tunetul bubui între munți şi, prin uşa deschisă a barului, văzu 
sclipirea fulgerului în spatele norilor cenușii. 

Tresări când o zări pe Noelle. Era ultimul loc unde s-ar fi 
aşteptat s-o vadă. Se mişca greoi, i se lăsase burta. Baptiste ştiu, 
după figura ei, că aflase. 

Se aşeză pe scaunul eliberat recent de Suzie. Era palidă şi 
epuizată de durere şi din cauza distanței pe care o parcursese de 
la vilă, în siclo. 

— Noelle. Ce cauţi aici? 

— Spune-mi că n-ai făcut-o tu - murmură ea. 

— Bine. N-am făcut-o eu. 

Nu îndrăznea s-o privească în ochi. Îşi plecă privirile spre pahar, 
înghiți lichidul, iar apoi şi-l umplu din nou, din sticla aproape 
goală. 

Noelle trânti sticla pe podea. 

— Era prietenul tău! 

Conversaţia amuți şi toți din bar se întoarseră să-i privească, 
inclusiv Suzie, deşi nu înțelegea nici un cuvânt. 

— Mă pui într-o situație proastă — zise el. Du-te acasă. 

— Unde este mecanicul care se ocupă de avionul lui? 

— Nu ştiu. 

— Cât i-ai dat ca să pună bomba în avionul lui Jean-Marie? 

— Vorbeşti prostii. 

— Era prietenul tău, Baptiste! 

— Du-te acasă, Noelle! 

— Am ştiut întotdeauna că eşti un ticălos, dar nu mi-am 
imaginat că eşti şi ucigaş. 

— Ţi-am spus să te duci acasă. 

— Ce-ai de gând să-mi faci? Să mă loveşti? Sau poate o să-mi 
pui o bombă sub pat la noapte? 

Se aplecă spre ea şi-i şopti: 

— Crezi că a fost numai ideea mea? îl privi atentă. 

— Papa? 

— Sigur, preţiosul tău papa! Eu sunt doar cățeluşul lui. Nu asta 
ai vrut de la mine? Mi-ai spus că nu putem fugi de el. Ei bine, 
acum este aşa cum ai dorit. Fac parte din drăguța ta familie. 

Observă că se schimbase la față. Probabil că se gândise şi 
singură, dar îi venise greu să accepte. Oare încercase să se 
convingă pe sine că fusese numai ideea lui? 

— Poate că eşti capabil să-ți adormi conştiinţa, eu însă nu pot. 

Se ridică şi se uită în jur la cei care-i priveau. 

— Vă dau un sfat băieți. De îndată ce pleacă soțul meu, uitați- 
vă sub scaune, să nu aveți vreo bombă. 

Alergă afară. Musonul transformase străzile într-o cocină cu 
noroi, gunoi, pui, bivoli şi porci bălăcindu-se pe străzile mâloase. 
Peste tot erau urme roşii de nucă betel, acolo unde localnicii îşi 
scuipau plămânii în apa împuțită. 

Baptiste alergă după ea, o prinse de braț şi o trase înapoi. 

— Ce dracu vrei să faci? 

— Dă-mi drumul! 

— Treci în maşină. O să te uzi. 

— Dă-mi drumul. 

Se aruncă asupra lui cu unghiile şi îşi ridică mâna să-şi 
ferească ochii. Îl plesni şi-l lovi cu piciorul din nou, iar apoi îl 
împinse cu amândouă mâinile. Acesta, dezechilibrându-se, ameţit 

de prea mult cognac, alunecă şi căzu în noroi. 

Noelle îl privi cu mâinile în şold, gâfâind de efort. Faţa ei era 
udă de lacrimi. 

— Să nu îndrăzneşti să te apropii de mine, Baptiste! 

— Căţea nebună ce eşti! — îi strigă el. 

Se ridică în picioare. Ei bine, asta era. Îşi jucase cartea, alesese 
între bine şi rău, iar acum trebuia să meargă înainte. Noelle se 
îndepărtă pe strada noroioasă, legănându-şi burta. Pentru o clipă 
se gândi să se ia din nou după ea, dar mândria nu-l lăsă. Îşi 
simțea sufletul rece şi pustiit. Se întoarse la White Rose şi îşi 
cumpără încă o sticlă de cognac. 


Până să ajungă la vila tatălui ei, ploaia inundase străzile. Apa îi 
ajungea până la glezne, iar părul i se lipise de față. Bătu la uşă. 

Tao Kao rămase cu gura căscată când o văzu. Probabil că arăt 
cumplit — se gândi ea - cu rochia atârnând de pântecul umflat şi 
picioarele pline de noroi. N-au decât să se sperie. Să vadă. Trecu 
pe lângă el şi se aşeză în mijlocul holului, formând o mică băltoacă 
în jurul ei, pe podeaua de tek. 

— Noelle! 

Bonaventure alergă pe scări, alb la față. 

— Ce s-a întâmplat, Noelle? Dumnezeule, eşti udă până la piele! 

— L-am părăsit! — zise ea. 

— Adu prosoape - îi porunci lui Tao Kao, care plecă în grabă. 

Bonaventure se apropie de ea, pregătindu-se s-o ia în brațe, dar 
ea se feri. 

— L-am părăsit — repeta ea. 

— Pe Baptiste? 

— L-a ucis pe Jean-Marie. El este vinovat. 

— Nu-mi vine să cred - zise el. 

— A spus că tu l-ai pus. 

Bonaventure înălță din sprâncene surprins. Tao Kao se întoarse 
cu prosoapele. 

— Ar fi bine să-ți scoţi hainele astea ude - îi spuse Bonaventure 
fiicei sale. Copilul... 

— Este adevărat, nu-i aşa? 

O privi. 

— l-am spus că trebuia să se rezolve problema fără să-i precizez 
cum anume. 

Ar fi vrut să-l creadă; îl crezuse toată viața, în ciuda zvonurilor. 

Bonaventure luă prosoapele de la Tao Kao şi-i făcu semn să 
plece. 

Când rămaseră singuri, îi întinse mâna. 

— Te rog, Noelle. O să te îmbolnăveşti. Trebuie să-ți schimbi 
hainele. Du-te sus. 

— Nu mă întorc la Baptiste. 

— O să discutăm mai târziu. 

— Vorbesc serios. 

— Este o nebunie. În curând o să-i naşti copilul. 

— Dar ca să pui o bombă în avionul unui prieten, ca să scapi de 
un competitor, nu este o nebunie? 

— Poate a fost un accident. Cine ştie ce s-a întâmplat acolo, azi 
dimineață? 

Părea atât de calm şi rațional, cu barba lui căruntă şi costumul 
alb, elegant. O privea, îngrijorat. Poate că era un ticălos dar nu un 
criminal. Şi totuşi... 

— Se spune că mecanicul lui Mittard a dispărut. L-au căutat în 
tot oraşul. Cessna a explodat în aer. În aer, papa. Avioanele nu 
explodează fără motiv. 

— Bineînţeles că nu. Mittard transporta puşti şi grenade pentru 
americani şi armata laoțiană. Jean-Marie ştia la ce riscuri se 
expune. 

— Dar ştia cât riscă dacă încearcă să-l înşele pe Rocco 
Bonaventure? 

Se înfurie brusc. 

— Drept cine mă iei? Crezi că sunt un barbar? îi aruncă 
prosoapele. Sunt tatăl tău! Cum îndrăzneşti să-mi vorbeşti aşa? 

O apucă durerea pe neaşteptate. Fu atât de ascuţită, atât de 
bruscă, încât îi tăie respiraţia. Se rezemă de perete şi Bonaventure 
trebui s-o prindă ca să nu se prăbuşească. 

— Noelle! Ce-i cu tine? 

Timp de aproape un minut fu prea copleşită de durere ca să-i 
răspundă. Apoi, contracția trecu, lăsând-o epuizată. 

— Te-au apucat durerile? — o întrebă el. 

N-am pierdut apa, îşi spuse ea. Nu poate fi atât de curând. 

— Nu cred - îi răspunse. 

— Vrei să chem un doctor? 

Clătină din cap. Tatăl ei o îmbrățişă, dar îl dădu la o parte. 

— N-am nimic. 

Durerea neaşteptată îi potoli furia. Se simțea mult prea obosită. 
Doamne, fie ca pruncul meu să fie o fetiță. Bărbaţii sunt toți nişte 
ticăloşi. 


Durerile încetaseră. Îşi schimbă hainele şi servitoarea lui 
Bonaventure îi aduse o bluză uscată şi o pao sin, îşi uscase părul, 
dar vârfurile îi atârnau ude pe umeri. Cu picioarele goale, calmă, 
străbătu holul şi îşi găsi tatăl în birou. 

Purta ochelarii recomandați de doctor, de când îi slăbise 
vederea. Un dosar gros de piele era deschis în fața lui. Când Noelle 
intră, el puse jos stiloul şi veni spre ea. 

— Cum te simți? 

— Bine - zise ea indiferentă față de grija lui. 

Se aşeză încet, pe un scaun. 

El se aplecă spre ea. 

— Ce-ai făcut a fost o nebunie. 

— Eram furioasă. 

— Ai fi putut să naşti copilul pe stradă. 

— Stai jos, papa. Te rog. 

Se aşeză la birou fără să vrea. 

— Arăţi groaznic. Chem doctorul. 

— Nu sunt făcută din porțelan. Femeile de aici nasc copii tot 
timpul, fără să le asiste nici un doctor. 

Se lăsă o linişte stânjenitoare. 

— Mai eşti supărată pe Baptiste? 

— A murit un om, papa. Pentru tine, nu contează deloc acest 
fapt? 

— Nu-mi permit să devin sentimental pentru cineva pe care nici 
nu-l cunosc. Şi, în afară de asta, nu are nici o legătură cu ce te-am 
întrebat. Chiar intenționezi să-l părăseşti pe Baptiste, sau vrei 
doar să-l sperii? 

— Nu pot să stau cu un asemenea bărbat. 

— Ţi-a spus că este vinovat? 

— Nu. 

— Păi vezi? 

— A spus că tu eşti vinovat. 

Bonaventure tresări. 

— Micuţă prințesă, eu sunt un om bătrân. Nu mă mai 

interesează banii sau posesiunile materiale. Vreau doar să trăiesc 
şi să-mi văd nepoții jucându-se pe pajişte. Aşa că nu a fost în nici 
un caz ideea mea să creez necazuri în Vientiane ucigând tinerii 
piloţi, care nu aveau oricum nici o importanţă pentru mine. 

Ea îşi feri privirile şi privi ploaia care se scurgea pe verandă, 
bătând în palmierii din grădină. Îi sclipeau ochii de lacrimi, dar nu 
voia să plângă. 

— Dacă îl părăseşti, unde ai de gând să te duci? - o întrebă 
Bonaventure. 

— Papa? 

— Crezi că poți să te întorci aici ca şi când totul ar fi ca mai 
înainte? Mă tem că este imposibil. Te-ai căsătorit împotriva voinței 
mele. Dar eu sunt un bun catolic şi nu cred în divorț. Vei sta cu 
soțul tău şi te vei strădui să fie bine. De fapt, acesta este scopul 
căsătoriei. 

Noelle rămase tăcută un timp. Rocco se întrebă la ce se gândea 
oare. 

În cele din urmă, însă, ea se mulțumi să pună o singură 
întrebare: 

— Vrei, te rog, să-l rogi pe Tao Kao să mă conducă cu maşina 
până acasă? 

O sărută pe frunte când plecă, dar nu-i răspunse. O iubea 
bineînțeles, însă nu-i permitea să-şi bată joc de el. Şi, în afară de 
asta, Baptiste Croce îşi dovedise loialitatea şi n-ar fi vrut să-l 
piardă. 

Mai târziu, doctorul urma să-i spună că stresul emoțional şi nu 
oboseala fizică îi declanşase durerile de naştere. 

Noelle se trezi brusc în patul ud. Băgă mâna între picioare, 
crezând pentru o clipă că se udase. Dar apoi îşi dădu seama ce 
era; i se rupsese apa. Trebuia să nască. 

Pipăi patul, dar Baptiste nu era acolo. 

O strigă pe Chao, însă constată că era mai târziu decât crezuse 
şi servitorii se duseseră la culcare. Aprinse lampa cu gaz de lângă 
pat şi încercă să se ridice în picioare. O cuprinse prima contracție. 

Era mai dureroasă decât ceea ce simțise acasă la tatăl ei. 

Începuse ca o săgeată în buric, ca un şoc electric, apoi se 
răspândise în spate, tăindu-i răsuflarea. Când se linişti, rămase 
epuizată, gâfâind. 

Trebuia să găsească pe cineva s-o ajute. 

Luă lampa şi se clătină ieşind afară din cameră. Cicadele care 
reuşiseră să se strecoare în cameră, se feriră de lumină. Furtuna 
zguduia casa şi o uşă fu trântită violent de vânt. 

Noelle era îngrozită. În jur şi înlăuntrul ei se dezlănţuiseră 
forțele naturii şi nu avea cum să le stăpânească. Nu putea să 
oprească puterea lor sfâşietoare. 

Baptiste! 

Îşi aminti cum îl văzuse stând pe capota Packard-ului cu 
trandafirii de plastic în mână. Era atât de frumos, atât de 
irezistibil, atât de periculos. Pasiunile noastre ne-au dus în locuri 
întunecate singuratice, dar viața ne-a mânat de la spate. Nu-i mai 
vreau copilul, nu vreau să îndur durerea care mă aşteaptă şi nu 
mai vreau să fiu soția unui ucigaş. 

Altă contracție o lovi şi scoase un strigăt, căzând pe podea. 

Parcă i-ar fi sfâşiat cineva burta şi coloana vertebrală. Durerea 
crescu în intensitate, până când crezu că n-o să mai reziste şi urlă 
din nou, sfâşietor. Când îşi pierdu de tot puterile, se lăsă într-o 
parte, tremurând, în sufletul ei simțea cum se formează alt val 
agonizant. 

Se clătină spre uşa din dos, împleticindu-se în noaptea neagră. 
Ploaia îi scălda fața. Camerele servitorilor erau cufundate în beznă. 
O strigă pe Chao, dar vocea ei fu astupată de răpăitul ploii. 

Palmierii şi frangipanii se îndoiau în furtună, iar liliecii negri 
erau scuturați feroce în dinţii stihiei dezlănțuite. 

Bătu la uşa servitorilor. Chao apăru cu ochii mari de groază. 
Strigă după ceilalți şi o târî pe Noelle în casă. 

Altă durere şi Noelle se prăbuşi pe podea şi rămase suspinând. 
O auzi pe Chao dând instrucțiuni celorlalți servitori. Ploaia răpăia 
pe acoperiş, ca nişte pietre. 

Chao ridică receptorul şi apoi îl trânti pe podea, furioasă. Noelle 
ştia ce se întâmplase: furtuna dărâmase cablurile. Sistemul 
telefonic laoţian nu funcționa bine nici măcar în sezonul uscat. 

Ştia că nu avea putere să se întoarcă în dormitorul ei. Dar nu-i 
păsa. Zăcea îngrămădită pe podea şi aştepta următoarea 
contracție. 

Chao îi spuse bucătarului să alerge la casa tatălui ei, aflat la 
aproape o milă depărtare şi să aducă ajutoare... Baptiste ar fi 
trebuit să fie aici, se gândi ea. 

Dar gândul acesta fu şters de un val de durere. 


kkk 


Când se trezi, Baptiste era gol, lipicios şi mahmur. Stătea pe 
unul din paturile înguste de la White Rose. Avea un gust oribil în 
gură şi-i plesnea capul de durere de la cognacul pe care-l băuse 
toată ziua. Mult timp, rămase treaz, ascultând ploaia, luptând 
împotriva vinovăției şi tristeții care amenințau să-l copleşească. 
Căuta motive ca să se apere de acuzațiile grele, apăsătoare. 

Suzie — fumătoarea - stătea goală, întinsă pe burta lui. Altă fată 
- nu ştiu. Care, dar oricum nu conta - stătea încolăcită pe podea, 
lângă pat. Nici măcar nu-şi amintea dacă le plătise. O să le lase 
banii oricum. La tariful lor, de doi dolari, nu avea rost să se 
zgârcească. 

Noelle era de vină, îşi spuse el. Ea şi furiile ei dezlănțuite. Doar 
era bărbat, trebuia să-şi satisfacă dorinţele într-un fel. 

Se trase de sub Suzie şi îşi căută lucrurile în beznă. Amintirea 
nopții trecute îl sâcâia ca o durere de dinți. Ştia că era un lucru de 
care n-ar fi vrut să-şi amintească, ceva ascuns în ceața 
mahmurelii sale. Se îmbrăcă şi ieşi împleticindu-se. 

La parter mai erau câţiva clienți aplecați asupra băuturilor, 
văzu şi o prostituată fumând ţigări în maniera caracteristică celor 
de la White Rose. Când cobori, îşi ridică privirile neajutorate. 
Baptiste era renumit, pentru potența şi generozitatea sa. 

— Fumatul face rău -— îi zise el. 

— Nu vrei să-mi dai un foc? — îl întrebă ea în franceză. 

— N-am chibrituri, îi răspunse. 

Se uită la hainele lui şi rânji. Cămaşa şi pantalonii erau plini de 
noroi uscat. Îşi aminti că Noelle îl împinsese în mocirlă noaptea 
trecută. Merde alors! 

Şi, în momentul acela, îl copleşiră toate faptele. Jean-Marie. Nu 
trebuie să mă simt vinovat, îşi spuse el. N-am făcut decât să 
îndeplinesc ordinele prețiosului ei papa. Nici măcar n-am pus eu 
bomba. Doar am transmis mesajul şi am dat banii. 

Îl apucă din nou durerea de cap. Îi răsunau în urechi, sacadat, 

cuvintele: ucigaşule, ucigaşule... 
Avea impresia că până şi beţivii de la bar îl priveau dezgustați. 
— Trebuie să mă întorc acasă - îi spuse unuia din ei. 
Parcă ar fi căzut într-o groapă întunecată. Nu mai avea cum să 
iasă la lumină. 


Bonaventure urcă în grabă treptele vilei. Când se năpusti spre 
uşă o găsi pe Noelle chircită pe podea, într-o baltă de apă, gâfâind 
de durere. Chao o ajuta, ținând-o de brațe. 

— Au început durerile, papa. 

Chao născuse doi copii, aşa că ştia ce să facă. Dăduse afară 
băieții şi ridicase cămaşa lui Noelle. Era scăldată în sudoare şi 
avea sânii grei, umflați, iar în ochii ei se citeau groaza şi durerea. 

— Unde este Baptiste? — strigă ea. 

Bonaventure fu cuprins de furie şi neputinţă. Era fetița lui, 
unicul copil. 

— L-am trimis pe Tao Kao după doctor — îi spuse el. 

— Îl vreau pe Baptiste. De ce nu este aici? 

Bonaventure căzu în genunchi lângă fiica lui şi-i luă capul în 
mâini. Te rog, Doamne, apăr-o. Fă să vină doctorul mai repede. 

— Totul va fi bine - zise el. 

Îi strângea tare degetele. 

— Te-au apucat din nou contracțiile? 

Noelle nu-i răspunse. Gemu adânc şi apoi se transformă, ca şi 
când ar fi pus ceva stăpânire pe ea. Se făcu purpurie la față, până 
când crezu că o să-i explodeze venele din obraji. 

Chao strigă ceva pe limba ei şi o controlă repede pe Noelle. 

— Ce se întâmplă? - o întrebă Bonaventure, deşi ştia prea bine. 

Venea copilul. 

Tao Kao parcă Mercedes-ul în curte. Aduse doctorul. Leveque 
fusese medicul militar al trupelor de la Dien Bien Phu şi rămăsese 
în Vientiane după armistițiu. 

În casă, Noelle o privea dezinteresată pe Chao, care ţinea de 
călcâie ființa mică şi alunecoasă, pentru a-i destupa nasul şi gâtul 
şi apoi îi puse copilul pe burtă. Cordonul ombilical îi atârna între 
picioare, până la stomacul copilului. Mai pulsa încă. 

Apoi, îl auzi, pe Leveque spunând: 

— Are hemoragie. 

Se uită la fețele disperate ale doctorului şi tatălui ei, dar nu mai 

avea putere să-i fie frică. Era uşurată că se terminase. 

— Pune-l la sân - îi spuse Leveque şi Chao aranja gura 
bebeluşului la pieptul ei. 

Noelle simți gingiile micuţe în jurul sfârcului. Aproape imediat 
contracțiile începură din nou, dar de data aceasta era o durere mai 
mică, mai suportabilă, iar spasmele opriră sângele care-i curgea 
din vaginul sfâşiat. 

Liniştit, Leveque îşi puse mănuşile şi se pregăti să scoată 
placenta. Bonaventure căzu în genunchi lângă el. Era cenuşiu la 
față iar părul alb udat de ploaie, i se lipise de cap. 

Noelle îşi dorea să doarmă. Nu trecuse niciodată printr-o 
experienţă atât de violentă şi complicată. Se simțea ca o bucată de 
carne. Ar fi vrut ca Baptiste să fie acolo. 

— Ce este? — murmură Bonaventure. 

Se uită la ființa roşiatică şi lipicioasă din braţele ei. 

— Este băiat - zise ea. 

Baptiste se dădu jos din Packard şi se uită mirat la Mercedes-ul 
lui Bonaventure parcat în fața casei, la holul şi dormitorul scăldate 
în lumină. Uşa de la intrarea principală era deschisă. Ce se 
întâmplase? Copilul! Noelle! 

Alergă înăuntru. Bonaventure se afla acolo, cu doctorul 
Leveque. Se uitară la el ca şi când ar fi fost un bandit. Îşi dădea 
seama în ce hal arată, cu costumul plin de noroi, tras la față şi 
epuizat după o noapte de beţie şi orgii la White Rose. Ar fi trebuit 
să fii acasă, spuneau feţele lor. 

Încă un păcat care să se adauge celorlalte nelegiuiri din viaţa 
lui. 

Auzi un plânset de copil. 

— Este acolo — îi spuse Bonaventure. 

Chao o spălase, îi periase părul şi i-l legase la spate, într-o 
coadă de cal. Era palidă şi obosită, dar în ochii ei se citea o 
hotărâre de nezdruncinat. Stătea pe pat într-o cămaşă curată, cu 
copilaşul în brațe. Gura bebeluşului era deschisă. Mai ținea încă 
între buze sfârcul umflat al lui Noelle. 

Baptiste se simți murdar şi ruşinat. 

— Noelle? 

— Este băiat — îi spuse ea. 

Înaintă cu braţele întinse, dar nu-l băgă în seamă. 

— Pot să-l ţin? — o întrebă el. 

Noelle se ridică, se clătină şi fu cât pe ce să cadă. Simţea şi 
acum împunsăturile acului cu care o cususe Leveque. Baptiste vru 
s-o ajute, dar ea îşi feri brațul şi duse copilul până la leagănul din 
trestie albă, din colțul camerei. Îl aşeză cu blândețe, îşi închise 
halatul şi îşi legă cordonul. 

Apoi traversă camera şi-l plesni, cu putere pe Baptiste. 

— leşi afară — îi spuse ea. 

— Noelle, te rog. 

— Espèce de con! 

— Este fiul meu - zise el. 

Dacă s-ar fi purtat frumos, l-ar fi topit. Dar aşa, furia ei îl 
întărea. 

— Unde ai fost noaptea trecută? — şuieră ea. 

Însă cunoştea deja răspunsul. 

— Ai stat acolo toată ziua şi toată noaptea, nu? 

— Şi pe mine m-a şocat moartea lui Jean-Marie. 

Într-un fel, era adevărat. 

— Asta-i scuza ta? 

Nu-i răspunse. 

— O femeie este mai mult decât un recipient pentru sperma ta, 
Baptiste. Poţi să-ți vezi fiul de dimineață. Acum vreau să rămân 
singură. 

Se clătină în drum spre pat. O ajută din nou şi-l respinse ca şi 
prima oară. 

— Nu vreau să mă atingi! 

— N-ai cum să mă opreşti să-mi văd fiul — zise el. 

Se duse la leagăn şi ridică bebeluşul. Începu să plângă. 

— Vezi? De-abia s-a născut de-o oră şi ştie deja ce fel de om 
eşti. 

Baptiste încercă să-l liniştească, dar nu reuşi. Îl puse la loc în 
coşuleț. 

— O să-i spunem Lucien - zise el şi ieşi. 

Hong Kong. 


Rechinul înainta, cu ochii sclipitori, dând târcoale şi 
urmărindu-l. Douglas încercă să-şi mişte picioarele, dar nu-l mai 
ascultau. Apa îl trăgea. Peştele se apropie cu gura deschisă. 1 se 
vedeau şirurile de dinți înroşite de sânge. 

Dădu din nou din picioare, disperat, şi strigă. 

Fălcile îi cuprinseră piciorul smulgându-i carnea. Se zbătu ca 
un vierme în vârful cârligului. Durerea îi săgeta trupul şi bătu 
aerul sălbatic cu mâinile, încercând să se elibereze. 

Dar peştele îl trase în adâncuri şi când se desprinse în cele din 
urmă, văzu că ţinea în gură o parte din el pe care o înghiţi ca un 
porc care se hrăneşte din troacă. 

După aceea tot nu-i dădu pace. Îl atacă din nou şi-i simţi iarăşi 
dinții încleştați în picior, sfâşiindu-l ca un câine. Văzu şi mai 
multă carne crudă, roşie, în fălcile fiarei. Apa se înroşise de 
sângele său. 

Se ridică brusc. 

Îi bătea inima în piept ca un ciocan. Avea senzaţia că o să 
vomite. Era scăldat în sudoare, iar cearşaful de pe pat zăcea 
răvăşit pe podea. Respira greoi. Trase în piept aerul fetid al 
camerei, încercând să se liniştească. 

Totul fusese atât de real. 

În fiecare noapte, de când îl scoseseră din apă, avusese acelaşi 
coşmar. De fapt, îşi amintea foarte puţine lucruri şi nu ştia ce se 
întâmplase după ce-l atacase rechinul. Şalupa de patrulare, 
helicopterul Flotei Maritime, salonul din spitalul Regina Elisabeta, 
totul plutea în ceață. Visele erau însă cât se poate de vii şi reale şi 
nu voiau să-l părăsească. Îi revenea mereu aceeaşi imagine, 
rechinul în apă, dându-i târcoale şi apoi pregătindu-se să-l atace. 
În vis, groaza şi amenințarea nu se sfârşeau decât când se trezea. 
Coşmarul nu se estompa şi nu se mai sfârşea niciodată. Se întrebă 
dacă va scăpa vreodată de el. 


Cuibul de vultur al lui Dragon Fist 


Coada albastru cu alb a Pan Am-ului 707 trecu atât de jos, 

încât pereţii se zguduiră ca la cutremur. Douglas îşi imagină că i- 
ar putea atinge aripile dacă s-ar apleca peste balcon. Pentru o 
clipă, umbra neagră dispăru de la fereastră şi apoi urui în 
depărtare. Încă o pasăre uriaşă de argint urma să se aşeze pe lacul 
de beton al Kai Tak-ului. 

Dragon Fist stătea la masă, numărând dolarii de Hong Kong şi 
aranjându-i în teancuri. Apoi, îi va lega cu elastic şi îi va pune 
într-o servietă mare, neagră. Ținea o țigară în colțul gurii. 

— Îl vreau mort, Sharkfin — îi spuse el lui Douglas. 

Trecuse aproape un an de când Dragon Fist fusese atacat pe 
Strada Jumătate de Câine, dar nici Dragon Fist însuşi, nici soldații 
săi din triadă şi nici locuitorii Oraşului îngrădit nu uitaseră. 
Rămăsese ca o calomnie care trebuia înlăturată, o pată adusă 
reputației Dragonului, deşi scăpase nevătămat. Aflaseră că 
bărbatul în geacă neagră de piele care condusese atacul era un 
Stâlp Roşu 14 K, numit Ma Shen-fu - cunoscut mai mult drept 
Tiger Claw3% Ma, pentru că, uneori, când lupta, îşi înfăşura sârmă 
ghimpată în jurul degetelor. Spionii lui Dragon Fist îi spuseseră că 
Tiger Claw era cel care concepuse şi plănuise atacul. După aceea 
dispăruse misterios din Walled City. Şefii lui din 14 K îşi dăduseră 
seama, fără îndoială, că prezența lui ar fi dezlănțuit un război între 
cele două bande. Dar acum se întorsese, ba chiar se aventurase pe 
Strada Jumătăţii de Câine, arogant ca întotdeauna. 

Douglas făcea parte acum din garda personală a lui Dragon 
Fist, în Walled City. Dormea separat de ceilalți 49, în cuibul de 
vultur al Dragonului şi îl însoțea peste tot pe unchiul său, ori de 
câte ori venea la Hak Nam. Aceasta era răsplata pentru rănile 
primite şi pentru iscusința arătată în luptă. După încăierare, 
stătuse mai mult de-o săptămână în spitalul Regina Elisabeta. 
Acum, după un an, îi crescuse la loc părul peste rana de la cap, 
dar avea încă cicatrice roşii pe braţul stâng, unde fusese lovit cu 
satârul. 

Se produseseră şi alte schimbări. Prostituatele nu-şi mai băteau 
joc de adolescentul şchiop. Era numit Sharkfin, din respect pentru 
curajul său şi din cauza faptului că fusese mutilat de rechini în 
Golful Mirs. Purta chiar la gât un colț de rechin atârnat de un lanț 
de aur, ca să le amintească mereu celorlalți că fusese odată în 

ghearele morții şi nu se mai temea. 

Dragon Fist aruncă încă un teanc de dolari Hong Kong - cinci 
mii, din câte socotise Douglas - în servietă, dând din mână 
nepăsător. 

— Vrei s-o fac eu? — îl întrebă Douglas. 

Dragon Fist râse. 

— Tu? Ce te face să crezi că ai putea, micuţule rechin? 

Douglas îşi arătă cicatricele de pe braţ. 

— Cineva trebuie să plătească pentru asta. Numără banii, trânti 
ultimul teanc în servietă şi o închise. Dragon Fist împinse scaunul 
la o parte şi îşi încrucişă braţele, studiindu-l pe Douglas de parcă 
ar fi fost o marfă bună de cumpărat. 

— Mă întreb dacă ai putea s-o faci, micuţule rechin. Mă întreb 
dacă ai putea s-o faci. 

— Ştiu că pot. Lasă-mă s-o fac. 

Dragon Fist se gândi o clipă. Sai Lo, micuțul lui frate câştigase 
un prestigiu enorm în fața lui. Poate că zeii îi pregătiseră un viitor 
bun băiatului. Se ridică. 

— Vino cu mine - zise el. Vreau să-ți arăt ceva. 

Era o dimineață umedă de iulie şi după două zile de ploaie, 
adusă de muson, se ridicaseră aburii în atmosferă. Connaught 
Road era o arteră foarte aglomerată. Douglas văzu chinezi bătrâni 
ce se aruncau în fața autobuzelor şi maşinilor, erau cât pe ce să fie 
zdrobiți sub roți, dar se asigurau că spiritele rele care-i urmăreau 
vor fi distruse de traficul nebunesc. Ricşe țipătoare trase de hamali 
ca nişte sperietori de ciori, cu muşchii încordați, trăgeau poverile 
lor cu fructe şi pui, aruncând o ploaie de injurii la adresa celor 
care se încumetau să le stea în cale. Femei bătrâne, în pijamale 
negre şi pălării ca nişte stridii cărau pe umeri coşuri cu rațe, flori 
de plastic, orez şi pietre, agățate pe vergele de bambus, atârnând 
peste brațe; copiii lor se agitau pentru câteva parale, vânzând 
ziare, descărcând camioane, lustruind pantofi. Iată de ce ai reuşit 
să scapi, îşi reaminti Douglas. Merită să plăteşti orice preţ, ca să te 
fereşti de o asemenea viaţă. 

În timp ce înaintau cu maşina spre Midlevels, începură să apară 

însemnele chinezeşti la balcoanele locuinţelor şi magazinelor care 
străjuiau străzile - adică sute de funii de bambus pline cu rufe 
spălate. 

Porsche-ul lăsă în urmă agitația oraşului. Douglas şi unchiul 
său se lăfăiau pe banchetele de pluş, răcoriți de instalația de aer 
condiționat. Maşina unduia printre curbe, şuierând ca un dragon. 
Urcară muntele, spre înălțimile unde săracii nu ajungeau 
niciodată. 


Dragon Fist avea un apartament în Midlevels, un adevărat cuib 
de vultur, de unde putea contempla furnicarul care mişuna în 
vale, felicitându-se pentru soarta pe care şi-o alesese. 

Apartamentul era din crom lustruit şi piele, cu ferestre înalte şi 
sticlă fumurie. Două fete în rochii scurte de mătase, stăteau pe o 
sofa şi se uitau la televizor. Când îl văzură pe Dragon Fist, una din 
ele se ridică şi-l închise. 

Douglas le privi mirat. Erau frumoase, cu adevărat frumoase, 
nu ca prostituatele sălbatice, pline de cicatrice din Walled City. 
Erau plinuțe şi purtau bijuterii, iar parfumul lor îi mângâia nările. 
Aveau buzele frumos rujate şi nu se vedea nici o înțepătură la 
încheieturile mâinilor. 

— Vrei să te culci cu ele? — îl întrebă Dragon Fist Poţi să le iei pe 
amândouă deodată sau pe rând, nu-mi pasă. 

Douglas nu-i răspunse. 

— Sau poate vrei să priveşti doar. 

Făcu un semn imperceptibil şi cele două fete îşi scoaseră 
rochiile de mătase. Îngenuncheară una lângă alta pe sofaua de 
piele şi începură să se mângâie şi să se sărute una pe cealaltă. 
Douglas le urmărea transfigurat. Sexul nu era un lucru nou 
pentru el. Îşi pierduse virginitatea la puţin timp după ce sosise în 
Walled City, când el şi nişte soldați de-ai unchiului său violaseră o 
fată de paisprezece ani, din ordinul lui Dragon Fist. Şi văzuse o 
mulțime de filme pornografice în Walled City. 

Dar acum, era altfel. Era un spectacol privat, parfumat şi 
rafinat. 

— Vezi? Pot face oamenii să acționeze aşa cum vreau eu — îi 
şopti Dragon Fist la ureche. 

Se întoarse cu spatele la femei şi plecă, făcându-i semn lui 
Douglas să-l urmeze. Era o cameră masivă pe două nivele. În 

capătul încăperii trona un birou uriaş de mahon, şi, în spatele lui, 
o fereastră dădea spre port. De-a lungul unui perete era un bar, 
sculptat din lemn lustruit de trandafir. Dragon Fist umplu două 
pahare cu whisky Dewar şi-i dădu unul lui Douglas, 

Era amuzat de uimirea nepotului său. Unde credea că trăiesc? 
Într-o colibă, în Typhoon Shelter? 

Se trânti într-un fotoliu moale de piele, la birou şi se întoarse cu 
fața spre port. Bărci pescăreşti cu coviltire zdrențuite, pluteau 
printre mici bărci cu motor, Walla-Walla şi sampanas. În port, 
vase de marfă, uriaşe crucişătoare P & O, pacheboturi Blue Funnel 
şi Jardine Matheson şi mici ambarcațiuni comerciale din Pacific, 
se înşirau peste tot. O navă de război nord-americană, suplă şi 
cenuşie era ancorată în Wanchai. 

— Ce ai învățat despre societatea din Hung Mun, micuțule 
Sharkfin? 

— Am învăţat că nu există alt mod de a trăi. 

Dragon Fist continuă ca şi când nu l-ar fi auzit. 

— După cum ştii, toate gradele din triadă au un cod numeric. 
Acum, tu eşti un Sze Kau, un 49, un soldat infanterist. Dar 
promiți mult. Poate, într-o zi vei deveni un 426, un Stâlp Roşu, ca 
mine. 

Fetele se îmbrăcaseră şi se uitau din nou la televizor. Într-un 
fel, îl enervau. I-ar fi plăcut să strige la ele, să le poruncească, aşa 
cum făcuse Dragon Fist. 

— Vino cu mine — îi spuse Dragon Fist. 

Îi arătă alt miracol. O baie şi o toaletă cu o podea sclipitoare de 
marmură. Apa țâşnea doar dacă răsuceai un robinet şi la toaletă 
se trăgea cu uşurinţă. Aici nu ieşea nici un păianjen din țevi. 

Altă uşă dădea într-un dormitor destul de mare pentru cinci 
familii din Walled City. Patul era aşternut cu cearşafuri roşii din 
mătase. 

Apoi, Dragon Fist îl conduse pe Douglas pe balcon. Era târziu, 
după-amiază şi soarele atârna deasupra dealurilor Kowloon ca un 
ban de aur. În curând, se va retrage în ceţurile violete ale Chinei. 

Aerul era curat, mult mai răcoros decât jos, în port. Aici era 
locul unde trăiau zeii, se gândi Douglas. 

— Ştii, Douglas, aici, sus, poți respira cu adevărat, fără să 
inspiri duhoarea altuia. Nu asta, îți doreşti? 

— Aş face orice - murmură el. 

Unchiul lui rânji. 

— Ştiu. 

Rămase tăcut un timp. 

— la spune, ai trimis banii pe care-i câştigi la Swatow, ca un fiu 
recunoscător? 

Douglas nu ştia ce să-i răspundă. 

— Bineînţeles că nu i-ai trimis. De ce s-o faci Sharkfin? Dacă 
sunt prea proşti şi incapabili să se ajute singuri, de ce să te tragă 
în jos tot restul vieții? Sunt simple superstiții. Vechile tradiții nu 
au nici o legătură cu Hong Kong-ul. 

— Aş vrea să am şi eu o casă ca asta. 

— Poate că o să ai, într-o zi. Dacă eşti credincios, o să te ajut. 

— Lasă-mă să-ți dovedesc că pot s-o fac. Lasă-mă să-l ucid pe 
Tiger Claw. 

— N-ai putea să-l înfrângi într-o confruntare directă, Sharkfin. 
Este prea iute, poate mai iute şi decât mine, şi are picioare lungi. 
Va trebui să-ți foloseşti creierul. 

— O să găsesc eu o cale. 

Dragon Fist arătă spre golf. Un avion cu reacție se lăsă asupra 
Oraşului îngrădit. Luminile sale de navigaţie verzi şi roşii clipeau 
pe fundalul negru al dealurilor. 

— Vezi, avionul acela trece acum peste Hak Nam. Acesta este 
premiul şi regatul tău, Douglas. Dacă-l ucizi pe Tiger Claw. 

Tiger Claw era tânăr. Nu avea mai mult de douăzeci şi unu de 
ani. Se născuse în Walled City şi începuse să muncească într-o 
fabrică de flori de plastic de când avea nouă ani. Tatăl lui era 
sclavul opiului şi cele două surori mai mari ale lui Tiger fuseseră 
vândute la bordel. La şaisprezece ani se săturase deja să lucreze 
într-o cameră înghesuită şi fierbinte ca un cuptor pentru câțiva 
cenți pe zi. La fel ca mulți alții, hotărâse că triadele erau singura 
soluție de a scăpa de sărăcie. Visa să devină luptător al triadei şi, 
cu puțin noroc, poate chiar un Stâlp Roşu. 

Începu să facă mici comisioane pentru 14 K, deveni 
supraveghetor într-o tavernă de opiu şi apoi se oferi să se ocupe de 
pin-nun - afaceri ilegale. Se apucă să vândă pachete cu heroină nr. 

3 în Temple Street. Activităţile lui îl puseră în legătură cu alți tineri 
din triadă şi învăţă în curând să se bată. Tiger Claw era înzestrat 
cu reflexe extraordinar de rapide şi cu o coordonare perfectă. 

Poseda de asemenea o mare atracție față de tot ce era rău. 
Copilăria lui în mahalalele întunecate ale Hak Nam-ului îl 
despuiase de conştiinţă şi-i trezise instincte  animalice. 
Supraviețuirea şi locul lui în ierarhia triadei erau singurele 
priorități pe care le cunoştea. Înfăşurarea sârmei ghimpate în jurul 
degetelor era una din multiplele sale invenții, iar talentul său de 
luptător îl scoase repede în evidență. Fu inițiat ca 49 — simplu 
soldat, iar în cele din urmă, fu promovat ca Stâlp Roşu; era expert 
în arme şi arte marțiale, tăietor de degete şi general pentru soldații 
săi. 

Dar Tiger Claw avea totuşi o slăbiciune. La fel ca mulți membri 
ai triadei, se droga cu heroină. Din această cauză şi nu de frica 
răzbunării plecase din Hak Nam după încăierarea din Strada 
Jumătate de Câine. Făcuse un tratament de dezintoxicare, într-o 
misiune creştină, condusă de o călugăriță carmelită. În cele din 
urmă, însă, ucisese capelanul misiunii, într-o noapte, fiindcă 
fusese acuzat că furase ceasul unuia din pacienți. Tiger Claw 
pusese capăt discuţiei, tăind capul bărbatului cu un cuțit de 
bucătărie. 

Odată întors la Hak Nam, Tiger Claw îl detronase cu un satâr pe 
cel care-i luase locul în 14 K. Îi ciopârțise muşchii spatelui şi 
gâtului. Omul va trăi, dar nu va mai putea să-şi folosească 
niciodată brațele. Tiger Claw îl condamnase la o viață de infirm 
cocoşat, arătând tuturor ce pățeau cei care încercau să-i uzurpe 
autoritatea. 

Şi fusese dezgustat să afle că fusese acuzat că fugise din Walled 
City din cauza atacului asupra lui Dragon Fist. Singurul mod de a- 
şi spăla reputaţia era să-i înfrunte din nou pe Fei Lung, 
pătrunzând pe teritoriul lor. 

Acum, le poruncise soldaților săi să se aventureze în teritoriul 
Fei Lung şi să ceară proprietarilor de dughene, de opiu şi bordeluri 
să-i plătească pentru a le asigura protecția. 

Provocarea fusese aruncată. Dragon Fist va trebui să răspundă. 


Umbra avionului BOAC Constellation trecu prin faţa ferestrelor, 
astupând ultimele cuvinte ale lui Douglas. Când termină ce avea 

de spus, Dragon Fist îşi dădu capul pe spate şi râse. 

— S-ar putea să meargă! 

— Va merge — spuse Douglas. 

Un alt membru al triadei se încruntă. 

— De unde ştii că va fi unde spui? 

— De la spionii noştri — răspunse Dragon Fist în locul nepotului 
său. Ştim în fiecare clipă unde se află, aşa cum ştie şi el unde sunt 
eu. 

— Ar fi mai uşor să-l atacăm când se întoarce la Kowloon. 

— Şi putem fi prinşi la fel de uşor. Iar acest spectacol trebuie 
văzut de cei din Hak Nam. 

— Până mâine noapte, Tiger Claw va fi mort — îi promise 
Douglas. 

Dragon Fist râse şi încuviință din cap. 

— Vom vedea, Sharkfin, vom vedea! 

Existau nişte ființe cunoscute sub numele de Femeile Murdare 
ale Nopţii. Puteau fi văzute în fiecare dimineață în Walled City, 
târând găleţile pline cu excremente pe alei, în coşuri mari de 
trestie, cu fularele înfăşurate la nas, cu capetele plecate, strigând 
să-i avertizeze pe ceilalți, în timp ce îşi târau poverile. Erau 
bătrâne, cu piele maronie, cu fețe zbârcite şi unghii pline de 
mizerie, babornițe considerate nişte leproase chiar şi de 
prostituate şi drogați. 

Astăzi erau în număr de şase, atacând treptele de piatră ale 
clădirii, în şir indian, târându-şi poverile puturoase până pe 
acoperişul care dădea în strada cerşetorilor. Era un drum lung şi 
greu, şi trebuiau să se oprească de câteva ori ca să-şi tragă 
sufletul, dar nu se dădeau bătute. 

Azi aveau de îndeplinit o sarcină specială şi intenționau să se 
achite aşa cum trebuie de obligaţie. Doar fuseseră bine plătite. 


Clănțănitul maşinăriei răsuna pe alee din făbricuța formată 
dintr-o singură cameră, unde bărbaţi asudațţi, în veste albe, făceau 
chiftele, care vor fi vândute de negustorii stradali din Hak Nam. În 
magazinul alăturat, vreo douăsprezece femei munceau într-o 
încăpere fără ferestre, aplecate peste bănci de lemn, transformând 
cămăşi în bobine de bumbac la lumina gălbuie a unui singur bec. 
Prin mijlocul aleii se scurgea un fir de apă murdară. De partea 
cealaltă a şanțului pârâul forma o băltoacă cenuşie, grețoasă, 

amestecându-se cu mizeria aruncată de sus şi cu apa care se 
prelingea pe ziduri. 

Douglas strâmbă din nas dezgustat. De când fusese în 
Midlevels, asemenea privelişti şi mirosuri îi repugnau; înainte le 
accepta, ca făcând parte din viața lui. 

Era însoțit de încă patru bărbaţi, Half Ear3+, Louie, Freddy 
Yang, Fishball Tak şi Jimmy Wong. Erau toți încordațţi şi foarte 
atenți. Trei din ei aveau satâre, care era arma preferată a 
luptătorilor triadei. Douglas şi Freddy Young aveau de asemenea 
lanțuri ascuţite de bicicletă. Freddy şi-l înfăşurase în jurul 
pumnului stâng. 

Un om apăru pe Strada Cerşetorilor şi se apropie de ei. Purta un 
tricou roşu. Când trecu de ei, se opri pentru o clipă şi îşi duse 
pumnul drept la piept. 

Era semnalul lor. Tiger Claw se afla acolo. 

Douglas îi conduse pe alee şi fugiră după colț, în strada 
Cerşetorilor. 

Tiger Claw luă banii de la pang jue şi-i îndesă în buzunare. 
Purta o geacă neagră de piele şi ochelari negri de soare, la fel ca-n 
ziua atacului din Strada Jumătate de Câine. Îl văzu pe Douglas şi 
rânji. 

— Dacă Fei Lung îşi trimit infirmii să lupte, înseamnă că sunt 
foarte disperaţi. 

— Nici nu este nevoie decât de infirmi ca să se lupte cu femei 
bătrâne ca tine. 

Lui Tiger Claw îi pieri zâmbetul, atins de insultă. Soldaţii săi îşi 
scoaseră satârele şi lanțurile din blugi şi jachete. 

Erau şase. Cu unul mai mult ca ei, se gândi Douglas. Apoi, se 
uită la întunecimea de deasupra şi strigă. 

— Fă să vină ploaia cea parfumată! 

Trecură doar câteva secunde. Tiger Claw fu uimit pe moment, 
apoi văzu că soldaţii săi erau plini de excrementele vărsate de 
femei. Loveau pământul cu forța unui muson. Tiger Claw şi 
oamenii săi strigau uluiți. 

Bătălia dură mai puţin de un minut. Douglas se repezi înainte, 
împreună cu ceilalți camarazi din triadă. Duşmanii lor erau plini 
de mizerie, clătinându-se revoltați şi dezgustați. Dar Douglas şi 

camarazii săi profitară să-i lovească luându-i prin surprindere. 
Satârele fâlfâiau în aer, se auziră câteva urlete şi țâşni sângele din 
răni. 

Douglas se repezi direct la Tiger Claw. 

Spre deosebire de soldaţii săi mai puțin experimentați, Stâlpul 
Roşu al 14 K nu fusese derutat de incidentul neaşteptat. Îşi 
concentrase atenția asupra inamicului şi îşi luase repede o poziție 
de luptă, cu un cuţit lung în mâna dreaptă. Douglas se mişcă 
rapid, învârtindu-şi satârul şi forțându-l pe adversar să se dea 
înapoi. Dar Tiger Claw era un luptător prea versat ca să fie încolțit. 

Douglas observă că bătălia era pe sfârşite. Trupurile se 
împrăştiaseră pe alee, degajând un miros oribil de fecale 
amestecate cu sânge. Îşi dădu seama, cu satisfacție că, în mai 
puţin de un minut, doborâseră şase din cei mai buni luptători ai 
lui Tiger Claw. Dar acum, alți 14 K se năpusteau din celălalt capăt 
al aleii, să se alăture încăierării. Strigă luptătorilor săi să se 
retragă. 

În momentul acela, Tiger Claw îl atinse cu lama satârului, 
sfâşiindu-i geaca şi rănindu-i brațul. Douglas îşi învârti arma, 
forțându-l pe Tiger Claw să se retragă, iar apoi se întoarse şi o luă 
la fugă pe alee. Tiger Claw fu surprins de retragerea bruscă a lui 
Douglas dar, conform tradiţiei luptelor între triade din Oraşul 
îngrădit, încăierarea se încheiase. 

Dar apoi, Douglas se opri în colțul Străzii Jumătate de Câine şi-i 
strigă: 

— Ma Shen-fu, rahatul meu este pe capul tău! 

Tiger Claw se repezi după el, clocotind de furie. 

Douglas dispăru pe stradă. Camarazii săi Sze Kau dispăruseră 
deja în labirintul de alei întunecate de pe teritoriul lor. Douglas 
pătrunse într-un tunel de beton. Se aruncă în mâini şi genunchi, 
se târi câțiva metri, apoi se ridică în picioare şi îşi continuă 
drumul, şchiopătând. 

Când se uită în jur, văzu că Tiger Claw se apropiase. Douglas, 
beteag de piciorul stâng, nu avea nici o şansă. Îşi aminti ce-i 
spusese unchiul său. 

Este prea rapid, poate mai rapid chiar şi decât mine şi are 
picioare bune. Va trebui să-ți foloseşti creierul. 

Tiger Claw fugea cât putea de tare prin tunel. Douglas se 
întoarse să-l înfrunte. 

Deodată, Tiger Claw căzu pe spate, ca şi când l-ar fi pocnit o 
mână invizibilă în gât. Sârma de pian întinsă de-a curmezişul 
tunelului îl lovise în coama nasului. 

Zăcea pe spate, uluit, cu mâinile şi picioarele desfăcute. O linie 
roşie îi apăruse pe față, la nivelul ochilor şi sângele începu să-l 
orbească. Cuţitul îi scăpase din mână şi zăcea în mizerie, la câțiva 
metri depărtare. 

Douglas stătea peste el, rânjind. Îl văzu pe Tiger Claw dând din 
mâini şi din picioare, în timp ce încerca să-şi revină. 

Nu ezită nici o clipă. Înfipse satârul în stomacul lui Tiger Claw. 
Omul gemu în agonie, agitându-şi picioarele în aer. Se întoarse pe- 
o parte, ținându-se cu mâinile de burtă, în timp ce i se revărsau 
intestinele în murdărie. 

Douglas se dădu înapoi, şi-l privi pe Tiger Claw care se zbătea în 
ghearele morţii. Dar nu era timp de pierdut. Se mişcă din nou, 
ciopârțindu-i gâtul o dată, de două ori, de trei ori. Acestuia îi țâşni 
sângele din artera carotidă, pătându-i cămaşa albă. 

Îşi ridică privirile. Doi din Sze Kau lui Tiger Claw îl urmaseră 
până la capătul tunelului. Douglas îşi şterse sângele lui Tiger Claw 
de pe față cu mâna şi o ridică să le arate. 

Apoi le întoarse spatele şi se îndepărtă. 

Era cea mai dulce victorie a sa. Peste câteva ore, vor afla toți cei 
din Walled City. Poate că locul acesta era un iad, dar el era 
stăpânul lui. 


41 
Laos, martie 1964 


Packard-ul era tras la marginea drumului, cu capota ridicată. 
Jonathan Dale încetini jeep-ul să se uite mai atent. Văzu o tânără 
femeie stând la umbra unui pom, la câțiva metri de maşină, cu un 
copilaş în poală. 

Se înserase. Câmpurile de orez căpătaseră culoarea platinei, în 
soarele care apunea. Dintr-o colibă apropiată, un răpăit de tobă 
chema călugări la rugăciune. Soarele sclipea pe turnul auriu al 
mănăstirii. 

Ei bine, nu putea să-şi vadă pur şi simplu de drum. Opri jeep-ul 

şi cobori. 

Noelle se încheie la bluză şi se ridică. Americanul cel mare 
observase ce făcea şi îşi feri privirile, stânjenit. Era înalt, suplu, în 
jur de treizeci de ani, cu păr blond şi ochi albaştri ca floarea de 
porumb. Avea pielea bronzată, aşa că trebuia să fie de ceva timp la 
tropice. 

Lucien era obosit şi atârna de umărul ei, plângând. 

— Vă pot ajuta cu ceva, doamnă? o întrebă americanul în 
engleză. 

— Nu ştiu - zise ea, studiindu-l candidă. 

El arătă spre Packard, derutat de atitudinea ei. 

— Mă gândeam că ați rămas în pană. 

Nu prea îi plăcea pe americanii din Laos şi nu ştia dacă pe 
acesta o să-l aprecieze mai mult. Dar nu era strident. Avea o voce 
plină, plăcută şi o față inteligentă. 

Îl sprijini pe Lucien de şold. 

— Maşina mea? S-a defectat. 

— Dar nu puteți rămâne aici. 

— Într-adevăr - zise ea. Dar Lucien este supărat. Aşa că trebuie 
să mă ocup de el, mai întâi. Încă mai suge la sân. 

Spre uimirea ei, americanul se înroşi la față. 

— Acum, după ce l-am hrănit, voi aştepta un taxi. Iar rabla asta 
o las în seama soțului meu. 

— Pot să vă duc până în oraş. 

— Vă mulțumesc. 

Ezită şi apoi arătă spre Packard. 

— Vreţi să mă uit puţin? 

— Vă pricepețţi la motoare? 

— Puțin. 

Ea ridică din umeri. 

Americanul se uită sub capotă şi atinse din greşeală radiatorul. 

— Rahat! Scuzaţi-mă doamnă. 

— Nu sunt ofensată, domnule - zise ea. 

De fapt, era nedumerită. Bărbatul se purta ca un şcolar timid, 
deşi era cât un munte. 

— S-a rupt cureaua de la alternator - zise el. 

— Este grav? 

— Mă rog, nu este foarte important. 

Îşi dădu seama că se uită la picioarele ei. Se simți încântată şi 

alarmată în acelaşi timp. 

— Vă plac picioarele mele, domnule? 

Nu îndrăznea s-o privească. 

— Nu, adică da. Sunt grozave. 

— Sunt căsătorită, domnule. 

Stânjeneala acestui bărbat chipeş, i se părea încântătoare. Nu 
prea era obişnuită cu asemenea atitudine, mai ales în Asia. 

— Purtaţi ciorapi? 

Întrebarea o luă prin surprindere. Poate era un obsedat. O 
apucă frica şi-l strânse mai tare în brațe pe Lucien. Băiatul îi 
sesiză agitația şi începu să plângă. Erau la patru kilometri de oraş. 
Ce ar trebui să fac, să mă dezbrac, sau să-l iau la bătaie? Prin 
apropiere câțiva copii încercau să doboare nuci de cocos cu 
praştia, iar două sătence se întorceau de la piață purtând pe umeri 
cobilițe de care atârnau coşuri cu dovleci şi cartofi dulci. Ar fi 
putut să strige după ele. Dar oare ar sări s-o ajute împotriva 
acestui american uriaş? 

El continuă s-o fixeze. 

— Vreau să spun că aş putea să vă repar alternatorul dacă ați 
purta ciorapi. Nylon-ul este foarte rezistent. L-aş înfăşura în jurul 
pompei. Un fel de improvizație, până ajungeţi acasă! 

Râse, uşurată, iar bărbatul începu să se liniştească. 

Lucien continuă să plângă. Îl puse în braţele americanului. 

— Ţine-l, te rog. 

Copilul se linişti ca prin minune. Nici măcar tatăl lui nu reuşea 
asta. 

— Ce talent - zise ea şi îşi ridică fusta. 

Bărbatul nu-şi dezlipise privirile de la ea. 

— Îmi pare rău, doamnă -— spuse el şi se întoarse cu spatele. 

Îşi scoase un ciorap şi i-l dădu. Apoi îl luă pe Lucien, iar 
americanul se duse la Packard şi se aplecă asupra motorului. 

Îl urmări cum lucrează. Purta o cămaşă urâtă măslinie şi 
pantaloni kaki. Avea muşchi puternici la braţe şi un trup solid. Nu 
prea se potrivea însă cu fața lui bonomă. 

— Eşti soldat? — îl întrebă ea. 

— Nu, doamnă. Sunt ataşat pe lângă Ambasada SUA, în calitate 
de consilier în probleme de agricultură. 

— Ah, deci eşti spion. 

Tresări şi fu cât pe ce să se pocnească cu capul de capotă. Părea 

şocat. 

— La dracu, nu. Cine v-a spus asta? 

Ea râse. 

— De când eşti în Vientiane, domnule? 

— De două săptămâni. 

— Atunci îți dau un sfat. Dacă nu vrei ca oamenii să te creadă 
spion, spune-le că eşti ziarist. 

Avea o figură uluită. Termină de potrivit ciorapul. Era mânjit de 
unsoare pe mâini şi se şterse de pantaloni. 

— Trebuie să completez lichidul din radiator. Am nişte apă în 
portbagajul jeepului. 

Se întoarse cu o canistră mare, de plastic. 

— Vă întoarceţi la Vientiane, doamnă? 

— Da, am fost la Tha Dena. Acolo este o piață. Am vrut să 
cumpăr nişte urs. 

— Poftim? 

— Lucien tuşeşte. Hârâie în fiecare noapte ca o focă. Am 
încercat toate medicamentele prescrise de doctor. Apoi, una din 
servitoare mi-a spus că poate să prepare un leac, dar are nevoie de 
un ulei special, extras din grăsime de urs. 

— Cred că dacă aş fi în locul lui Lucien, aş continua să tuşesc. 

Termină de umplut radiatorul şi se dădu la o parte. 

— Acum va fi O.K. 

— Îţi mulțumesc, domnule. Ai fost foarte amabil. 

— Este O.K. — mormăi el. 

Îl puse pe Lucien în maşină şi se urcă la volan. Porni motorul. 

— Nici măcar nu ştiu cum te cheamă. 

Bărbatul închise capota. 

— Dale. Jonathan Dale. 

— Îţi mulțumesc, domnule Dale. 

Se întinse să dea mâna cu el. Avea o palmă uriaşă, de două ori 
cât a ei. 

— Cu plăcere, doamnă. 

Îi zâmbi încântător. O să-şi amintească de el. Puternic, politicos, 
bun cu copiii. Ce descoperire interesantă. 

Poate că americanii aveau totuşi o şansă. 

Baptiste o privea pe Noelle de pe verandă. Stătea în grădină, cu 
o carte legată în piele în mână, în timp ce Lucien se juca la 
picioarele ei, printre mangrovele căzute. Părea liniştită, iar sânii îi 
erau accentuați de decolteul în formă de V al rochiei sale de 
bumbac. Îşi învârtea o buclă pe obraz. Adorabilă, inocentă. Acum 
tânjea după ea la fel ca atunci, înainte s-o atragă în patul lui. Se 
săturase de prostituate şi relații cu neveste plictisite de diplomați 
francezi şi americani. Deodată, cea mai exotică şi intangibilă ființă 
din Vientiane era soția sa. 

Un gândac mare, cu aripi verzi, metalice, urcă încet pe stâlpul 
alb al verandei. Baptiste se dădu înapoi şi-l zdrobi cu pumnul. 


Mâncară în linişte: orez, şarpe de mare, laap -legume pisate cu 
sos de tei, usturoi, ceapă verde, chili şi mango proaspăt. Pe 
mijlocul mesei era o cană cu suc de lămâie. 

Lucien mâncă nişte mango, dar şi-l întinse mai mult pe obrajii 
roşii. Pe urmă începu să plângă. Noelle îl luă în brațe să-l 
dădăcească. 

— Nu ştie să mănânce - zise Baptiste. Şi tu îl încurajezi. 

Noelle nu-l băgă în seamă. El îşi aprinse o țigară şi bătu enervat 
în marginea mesei, în timp ce soţia lui încercă să-l liniştească pe 
Lucien. 

— Îl sufoci cu fumul - zise ea. 

— Sunt la mine acasă şi fac ce vreau. 

Îşi muşcă buza şi îşi concentra atenţia asupra fiului ei. 

— Trebuie să repari maşina - zise ea. 

— De ce? Ce s-a întâmplat? 

— S-a rupt cureaua de la alternator. 

Fu cât pe ce să pufnească în râs. 

— Cureaua de la alternator. N-ai recunoaşte o curea de 
alternator nici dacă s-ar târî din maşină şi te-ar muşca de fund. 

— Nu fi mojic, Baptiste. Faptul că sunt femeie nu înseamnă că 
sunt nefolositoare. 

Ridică din umeri. 

— O să mă uit. 

— Papa a venit aici de dimineață. Spune că o să dea o mare 
petrecere săptămâna viitoare. 

— Este vreo ocazie deosebită? 

— Este ziua lui de naştere. Împlineşte şaizeci de ani. 

— Doar atât are bătrânul țap? 

— Va trebui să mergem. 

— N-aş rata ocazia pentru nimic în lume. 

Îşi mişcă piciorul. Îl durea tot trupul. În sezonul rece era 
aproape de nesuportat. Simţea că-l cuprinde din nou o criză de 
nervi. Se repetau din ce în ce mai des. Poate astă seară se va duce 
la The Green Latrine, la Suck sau Soda să-şi ia o prostituată şi să 
încerce să alunge deprimarea care pusese stăpânire pe el. Sau 
poate că o să se îmbete şi o să se urce la volanul Packard-ului, 
conducând orbeşte pe strada principală, cu Gilbert Pepe şi Marius 
Nicoli, strigând la oameni, aşa cum făcuse când împlinise treizeci 
de ani. 

Dar perspectiva unei femei sau a unei sticle de cognac nu-l 
atrăgea. 

În noaptea aceea, Baptiste se sui în pat, alături de soția sa. 
Făcu dragoste neobişnuit de brutal, aproape cu disperare, dar ea 
nu-i răspunse. Făcea dragoste cu o fantomă. 

Fără pasiunea ei, fie că era dragoste sau ură, nu avea nimic. Ea 
definise limitele caracterului său şi îşi dădea seama că, într-un fel, 
avea nevoie de ea. 

Bonaventure stătea pe verandă, cu un grup format din 
generalul Rattakone şi Phoni Nosovan, cei mai puternici oameni 
din Laos. Mă rog, la distanță de mine, se gândi Gates cu 
satisfacție. Conversau în franceză şi îşi zâmbeau. Dar asta putea 
însemna orice în Laos. Puteau foarte bine să-şi spună o glumă, 
sau să se amenințe că se ucid unii pe alţii. Le admira foarte mult 
această abilitate de a păstra aparențele, deşi ştia că este doar o 
modalitate de a-şi arăta bunele maniere. 

— La mulţi ani, Rocco - zise Gates. 

Bonaventure se întoarse şi se lumină la față. 

— Gerry. 

Se scuză față de ceilalți şi se întoarse spre el. 

— Arăţi bine, Rocky. Câţi ani împlineşti azi? Cincizeci şi cinci? 

Bonaventure râse. 

— Nu, şaizeci. Dar ştiai foarte bine. Încerci doar să flatezi un 
bătrân. 

— Te ţii bine. 

— Când ţi se albeşte părul, nu mai contează câți ani ai. 

Îl luă pe Gates de umeri şi-l duse într-un colț. 

— Deci, cum a fost în Saigon, mon vieux? 

— Interesant. Vrei să discutăm acum? 

— De ce nu? 

Era o după-amiază fierbinte, dar pe verandă era destul de 
răcoare. Gates simți mirosul de mucegai al uniformelor şi fructelor 
putrede din grădină. Din grupul americanilor de la Ambasadă se 
auzi un hohot de râs. Câţiva laoţieni îi priviră dezaprobatori. 

Gates continuă cu acelaşi glas monoton. 

— Acum, după ce Diem a plecat, vietnamezii se gândesc să 
pună capăt restricţiilor sale puritane asupra comerțului prin 
intermediul portului Saigon. 

Bonaventure  încuviință din cap. Diem fusese ucis într-o 
sângeroasă lovitură de stat, cu un an înainte. Războiul se 
intensificase, în ciuda strădaniilor americanilor — sau poate tocmai 
din cauza lor - şi vietnamezii aveau nevoie de bani. Aşa că, în loc 
să culeagă firimiturile de la Chiu Chao care aveau taverne de opiu 
în Cholon, urmau să încurajeze extinderea afacerii, permițând 
exportul prin portul Saigon. 

— M-am întâlnit cu Tran Van Li. Spunea că poate ați vrea să 
discutați despre asta. Consideră că Saigon-ul ţi-ar putea oferi 
condiții mai bune decât Bangkok-ul. Poate ți-ar plăcea să exporți 
marfa. 

— Poate - zise Bonaventure. 

— l-am promis că o să discut cu tine. 

— Apreciez gestul — zise Bonaventure impasibil. Poate ai fi atât 
de drăguţ să faci încă o favoare vechiului tău prieten. 

— Spune. 

— Este vorba de porcul de Rattakone. 

Zicând aceasta zâmbi şi ridică paharul spre comandantul 
Forțelor Armate Laoţiene, care stătea de partea cealaltă a verandei. 
Acesta îi răspunse la fel de amabil. 

— N-am încredere în el, decât atâta timp cât pot să-l împing cu 
piciorul. Şi, ţinând cont de greutatea lui şi guta mea, distanța nu 
este prea mare. 

— Care-i problema, Rocky? 

— Cred că intenționează să-mi preia afacerea. 

— Oare are atâta bunăvoință s-o facă? 

— În Asia de sud-est nu există bunăvoință în privinţa eticii sau 
moralei — zise Bonaventure, prefăcându-se că nu înțelesese gluma. 
Poate că mă înşel, dar am impresia, că vrea să se folosească de 
avioanele armatei în acest scop. 

Gates ridică din umeri. Nu era problema lui. 

— Aş vrea să discut cu tine confidenţial despre posibilitatea de a 
închiria avioanele voastre în caz că poziția noastră în Laos ar fi 
amenințată. 

Gates ridică din sprâncene. 

— Sigur, Rocky. Nu strică să vorbim. Dar nu aici. Treci mâine 
pe la ambasadă. Aş vrea să-ți prezint pe cineva. 

Bonaventure avea dreptate, bineînţeles. Gates aflase deja de la 
propriile sale surse că Rattakone voia să pună mâna pe întreaga 
recoltă de opiu. Nu trebuia decât să retragă les requisition 
militaires şi va fi imposibil să transporte grâul cu avionul. 

Dar Key ştia de asemenea că stătea pe un butoi de pulbere: 
posibilitatea de a închiria avioanele SUA pentru transportul opiului. 
Avioanele americane cărau deja opiul KMT din statele Shan şi 
Nordul Thailandei ca să plătească pentru armament. Dacă 
Rattakone îi arunca pe corsicani din Laos, ar putea să câştige 
nişte bani în plus pentru eforturile militare ale Companiei. Opiul 
trebuia să vină, ca să-i facă fericiți pe meo, să le permită să 
evolueze ca o forță funcțională. Altfel cum or să plătească pentru 
M 16? 

Şi, la urma urmei, ce conta cine efectua transportul. Cel puțin 
aşa vedea el lucrurile. Cineva trebuia să-şi murdărească mâinile 
pentru America. lar idioții aceia din Congres cu mâinile lor 
sensibile n-or s-o facă, oricum. 


Un loc ciudat pentru a regiza cel de-al Treilea Război Mondial, 
se gândi Dale în timp ce-i privea pe cei adunați pe verandă. Un 
regat comic de operă. Laoţienii îi spuneau Lan Xan, Tara 
Milioanelor de Elefanți. Cei mai mulți dintre americani n-ar fi în 
stare să o găsească pe hartă. Era ultimul loc unde SUA şi Rusia s- 
ar fi aşteptat să se înfrunte. Dar iată că bătălia se va da aici, 
printre paddis-urile de orez, templele cu acoperişuri în formă de 

şarpe şi colibele din bambus şi stuf. 

Dale nu se afla de nici două săptămâni în Laos şi era încă uimit 
de politica încâlcită a ţării. Înalta societate laoţiană era un amestec 
exotic. În timp ce se uita prin cameră, văzu generali laoțieni, 
gangsteri corsicani, diplomaţi britanici şi ingineri suedezi, precum 
şi alții ca el, americani în civil, luaţi de la diverse arme pentru 
operațiuni speciale. Stăteau împreună pe verandă, ținând în mână 
cupe cu şampanie franțuzească, de import, în timp ce laoţiene 
drăguțe, în pao sin, strălucitoare, de mătase, aduceau delicatese, 
cum ar fi creveţi şi pate adus special de la Bangkok pentru vestici, 
în avioanele lui Bonaventure. Laoţienii de viță nobilă se delectau în 
schimb cu sânge de porc, aripi de liliac şi vrabie prăjită. 

Îl zări pe Gerry Gates îndreptându-se spre el. Gates era 
superiorul direct al lui Dale, cam cu zece ani mai mare ca el. La 
Saigon i se spusese că avea multă experiență în problemele Asiei 
de sud-est. Era un soldat bun. Avea ochi ageri, pătrunzători, care 
apreciau omul dintr-o privire. 

Lângă el era un bărbat masiv, cu păr grizonat, într-un costum 
alb, tropical, gazda lor. Dale îl cunoştea numai după reputație: un 
corsican bogat, un vrai monsieur, unul dintre cei mai mari 
gangsteri. Un traficant de opiu. 

— Jack — spunea Gates — aş vrea să-ți prezint pe cineva. Acesta 
este Rocco Bonaventure, unul din cetățenii de vază ai oraşului 
Vientiane. Rocky, el este Jack Dale. Ți-am povestit de el. O să mă 
ajute să instruiesc localnicii în agricultură. 

Râseră amândoi. 

Cineva îl strigă pe Gates din partea cealaltă a camerei. 

— Mâine - zise el misterios, în direcţia lui Bonaventure şi se 
îndepărtă zâmbind. 

Bonaventure se întoarse spre Dale. 

— Deci, cum îți place Laos-ul, domnule Dale? 

— N-am prea văzut mare lucru - răspunse el prudent. 

— Ai venit din America? 

— Am stat un timp în Manila şi Saigon. 

— Eu unul sunt de multă vreme în Indochina. De aproape 
douăzeci de ani. Cred că ai observat, fără îndoială, că lucrurile 
sunt puţin diferite aici. L'argent sous la tables5 nu este un delict 

aici, ci doar o modalitate de a face afaceri. Este o ţară budistă, dar 
filosofia este diferită, înţelegi? 

Dale avea impresia că i se ţinea o lecţie. De aceea, hotărî că era 
momentul să schimbe subiectul. 

— Cum mai merge compania aeriană? — zise el. 

— Nu sunt atât de bine dezvoltat ca rivalii americani, dar 
supraviețuiesc. 

Dale ştia că se referea la CAT — Transport Civil Aerian - sau Air 
America, aşa cum îi spuneau localnicii. Aveau o flotă formată din 
Dakotas, Cessnas, Helios şi Pipers la Wattay. Toţi de la ambasadă 
credeau că această companie CAT aparținea CIA. 

— În Laos, aviația se afla la început - spunea Bonaventure. Fără 
avioane n-ai cum să te deplasezi, mai ales în perioada musonului. 
Nu sunt decât două jeep-uri în tot nordul Laosului şi anul trecut 
s-au ciocnit frontal, bum! Îţi vine să crezi? 

Bonaventure se arătă foarte amuzat şi izbucni în râs. 

— Transportăm orez, ingineri, diplomați şi laoţieni. 

Îşi cobori vocea. 

— Uneori, transportăm un orez mai dur. 

— Un orez mai dur? 

— N-ai auzit încă această expresie? Orez dur, domnule Dale, 
arme. Este greu să susții un război fără ele. 

— Şi cu opiul, cum este? 

Bonaventure clipi din ochi. 

— Mai vrei şampanie? -— îl întrebă el şi luă două pahare de pe 
tava ţinută de o laoţiană micuță. Nici nu-ți imaginezi ce greu am 
procurat aceste câteva sticle de Veuve Clicquot. 

Cineva puse alt disc la gramofonul din casă şi ridică o mână. 

— Ecoute! La vie en rose!55. Acest cântec îmi aminteşte atât de 
mult de Paris. 

A făcut-o special, se gândi Dale. Încearcă să te impresioneze, îi 
place să se joace de-a puterea. 

— O apreciezi pe Edith Piaf? 

— Are plămâni buni, dar noi discutăm despre opiu. 

— Doar nu ai de gând să-mi faci morală, domnule Dale? Mai 
ales că voi, americanii, profitați destul de pe urma acestui comerț. 

— Faptul că ne uităm în altă parte, nu înseamnă că guvernul 

SUA este de acord. 

Bonaventure era încântat. 

— Vă uitaţi în altă parte? Fără voi nu s-ar face nici o afacere cu 
opiu în toată Indochina. N-am avea piste de pe care să decolăm în 
Laos şi n-am avea cui să-l vindem în Saigon. Iar tu pretinzi că vă 
ascundeți fața în mâini şi numărați până la zece. 

— Este o chestiune de priorități. 

— Bineînţeles — zise Bonaventure, sorbind din şampanie. 

— Suntem angajaţi într-o bătălie între bine şi rău aici, în 
Indochina, între libertatea şi întunericul celui mai oprimat regim 
din lume. Trebuie să alegem între a lupta împotriva acestui rău şi 
a opri micul trafic cu opiu. Şi cred că alegerea este evidentă. Dar 
asta nu înseamnă că suntem de acord. 

— N-am nevoie de aprobarea voastră, domnule Dale. Dar, dacă 
voi considerați că răul împotriva căruia luptaţi este atât de 
cumplit, de ce nu dezlănțuiți un război în toată regula, în loc să 
trimiteţi consilieri agricoli? Nu vă critic, bineînţeles. Nu ar fi în 
interesul meu să pierdeţi. 

— Nu putem desfăşura un război pe scară largă în Laos. Este 
imposibil, din punct de vedere logistic. 

— Atunci, dacă veți învăța să faceți compromisuri, trebuie să 
învățați să mă suportați şi pe mine. Mi-a făcut plăcere că te-am 
cunoscut, domnule Dale. Sper ca şederea ta în Laos să fie 
încununată de succes. 


Sperase s-o revadă. Şi iat-o, de partea cealaltă a verandei, 
conversând cu un diplomat laoțian şi un inginer american. 
Zâmbea, dar părea plictisită. 

Arăta cu totul altfel față de ziua când o văzuse pe malul râului. 
Era în rochie de seară. Nu avea nici un copil atârnat de şold şi, în 
loc de coadă de cal, părul îi atârna în bucle pe umeri. Era 
machiată, dată cu ruj, iar ochii ei, când se întoarseră în direcția 
lui, erau reci şi albaştri, ca de safir. În ziua aceea, lângă râu 
păruse fierbinte, obosită. Acum, însă, semăna cu o prințesă. 

I se accelerase pulsul. Era căsătorită, îşi reaminti el. N-ar trebui 
să te gândeşti la ea, în felul acesta. 

Şi acum îi zâmbea, vădit încântată. O văzu cum îşi ceru scuze 
de la ceilalți cu un farmec inegalabil şi traversă veranda 
îndreptându-se spre el. 


160 


- COLIN FALCONER - 


— Domnule Dale! 

— Doamnă. 

— Te rog să-mi spui Noelle. Când îmi spui doamnă, mă simt ca 
şi când aş avea o sută de ani. 

Îl cuprinse îngrijorarea. Auzise de ea, bineînţeles, de la Gates, 
de la toți. 

— Noelle Croce? Eşti fiica lui Rocco Bonaventure? 

— Îmi pare rău, te simți ofensat? 

— Bineînţeles că nu. Doar că... am auzit de dumneata. 

— Sper că numai lucruri bune - zise ea pe un ton nervos. Deci, 
ce faci aici, domnule Dale? 

Îşi cobori vocea teatral. 

— Reprezinți ambasada? 

— M-a adus Gerry Gates. 

— Nu-l cunosc. Cu ce se ocupă? Stai, lasă-mă să ghicesc. Este 
consilier agricol, la fel ca tine. 

— M-da. Este expert în orez tare. 

— Poftim? 

— Este o nouă invenţie americană. 

Îi simțea parfumul - trandafiri şi săruri de baie şi îşi dădea 
seama ce aproape stătea de el. Era femeie, aşa că îți aduce numai 
necazuri, mai mult ca sigur. Iar faptul că era Noelle Croce putea fi 
un adevărat dezastru. 

— Cum merge maşina? Ţi-ai recuperat ciorapul? 

— Vrei să-l păstrezi? 

Îi zâmbea, urmărindu-l pe sub pleoape. Flirtează cu mine, îşi 
dădu el seama, încântat şi îngrozit în acelaşi timp. 

— Ce anume, ciorapul? 

— Poate îl vrei ca souvenir? 

— Nu cred că se cuvine. 

Îi pulsa o venă la gât. Buzele îi sclipeau, unse cu şampanie. 

— Bine că nu a explodat motorul. Poate m-ai fi dezbrăcat 
complet, să-l repari. 

Încerca să nu-şi imagineze ce-i sugerase. Simţea că se sufocă. 
Îşi reaminti că era soţia altui bărbat şi fiica lui Rocco Bonaventure. 
Un cocktail letal. Trebuia să scape de ea. 

— Nu ştiu unde ai putea să găseşti o curea de alternator pentru 
Packard în această ţară - zise el. 

Îşi muşcă buza uimită. 

— Ce fel de... cum îi spune, curea de alternator... foloseşti la 
jeep-ul tău? 

— N-a trebuit s-o înlocuiesc încă. 

— Atunci trebuie să fii atent, domnule Dale. Ştii cum este. Nu 
găseşti nici o fată prin apropiere, tocmai când ai nevoie. 

Nu ştia ce să-i răspundă. 

Se uită peste umărul lui şi i se măriră ochii speriată. 

— La dracu. Soţul meu îmi aruncă priviri furioase. Trebuie să- 
mi iau din nou o mutră plictisită. La revedere, domnule Dale. 

— Doamnă... Noelle. 

Se întoarse şi-i zâmbi veselă. Şi, înainte să-şi dea seama ce face, 
îi spuse: 

— Dacă totuşi găseşti ciorapul... Locuiesc în bungalow-ul de 
peste drum. Poate treci să mi-l aduci. 

— Poţi să-l pui la capul patului. 

Se aplecă spre el şi-i şopti: 

— Poate că Moş Crăciun o să ţi-l umple cu cadouri. 

Se îndreptă prin mulțime spre unul din cei mai uluitori bărbați. 
Dale nu mai văzuse niciodată unul ca el. Era bronzat la față, cu 
trăsături ascuțite, galice şi păr lung, negru, ce-i atârna peste guler. 
Un ochi era astupat de o bandă neagră. Îl făcea să pară şi mai 
sinistru, un tâlhar în casa albă de mătase. Celălalt ochi îl fixa pe 
Dale şi nu încăpea nici o îndoială că, în clipa aceea, Baptiste Croce 
îi dorea moartea. 


— Cine era? o întrebă Baptiste. 

Noelle încercă să pară indiferentă. 

— S-a oprit să mă ajute alaltăieri, când s-a stricat maşina. 

— Nu mi-ai spus până acum! 

— Credeam că ţi-am povestit — îi răspunse ea, prefăcându-se 
indiferentă. Ba da, ai uitat. Mi-ai spus că nu aş şti ce înseamnă o 
curea de alternator. 

— Este american? 

Noelle ridică din umeri. 

— Da. Un prieten de-al domnului Gates. 

Îi întinse paharul gol, încercând să-i distragă atenţia. 

— Îmi aduci încă un pahar de şampanie, cheri? 

— Ai băut deja prea mult. 

— Nu-i nimic mai rău ca un bețiv reformat, nu-i aşa, Baptiste? 

O să-mi iau şi singură. 

Se îndepărtă. Cine n-o cunoştea nu şi-ar fi dat seama că era 
deja puțin beată. 

„Este o femeie remarcabilă”, se gândi Baptiste. 

„Şi o târfă mincinoasă”. 

Un grup de piloți de la Air America stăteau la bar. Unul din ei 
găsise un fel de ghid de conversație englez-laoţian şi discutau între 
ei, spre bucuria prostituatelor, care ascultau. Nu erau învățați cu 
tonurile şi subtilitățile fonetice ale limbii, aşa că rezultatele erau 
deplorabile. Dar piloţii şi gazdele lor erau foarte încântați de dialog. 
Probabil, din alte motive, se gândi Baptiste. 

— Sa bai dii — zise unul din americani. Sa bai dii baw? 

— Salut. Ce mai faci? 

— Khawy sa bai dii. Jao seu nyang? — îi răspunse partenera sa. 

— Bine, cum te cheamă? 

— Khauy seu Chuck. Kao paak phaa - saalao dai baiv. Khawy 
bao dai. 

— Sunt Chuk! Vorbeşti laoțiana? Eu, nu. 

Rocco era în toane proaste, cu un pahar şi o sticlă de pastis pe 
masă, în fața lui. O prostituată stătea în brațele lui şoptindu-i 
vorbe dulci. Îi luă mâna şi i-o puse pe sexul ei, dar el şi-o trase 
iritat. 

Când îl văzu pe Baptiste o împinse pe podea. Femeia se ridică şi 
se îndepărtă. 

Baptiste se aşeză lângă el. Îşi turnă un pahar de pastis şi îşi 
aprinse o Gitanes. 

— Ce este? — îl întrebă el. 

— Ai auzit veştile? 

Clătină din cap. 

— Comuniştii. Au masacrat un întreg sat meo în provincia Sam 
Nena. 

Baptiste se înspăimântă, fără să vrea. Sigur, puţin îi păsa de 
meo. Dar, până nu demult, războiul fusese o afacere liniştită, 
previzibilă ca şi musonul. Pathet Lao deținea Câmpia Yars în 
timpul sezonului uscat, iar regaliştii o recucereau când venea 

musonul. Se transformase într-un adevărat ritual. 

În bătălie, laoţienii aveau idealuri înalte şi pretindeau acelaşi 
lucru de la duşmanii lor. Uneori, forțele guvernamentale 
transmiteau un mesaj celor din Pathet Lao, anunțându-i că vor 
ataca un anumit sat şi comuniştii se retrăgeau. Peste câteva zile, 
comuniştii anunțau că se pregăteau de contraatac şi de data 
aceasta armata laoțiană se retrăgea. Din când în când, erau 
omorâți câțiva soldați, dar mai mult accidental, din exces de zel. 

Dar acum, conflictul luase o întorsătură sinistră. Măcelărirea 
satului de meo arăta că Pathet Lao urmăreau alte scopuri. 
Devenise, din multe puncte de vedere, un război adevărat. 

— Trebuia să se întâmple până la urmă - zise Croce. 

— Ar trebui să ne facem planuri de viitor. 

— Americanii nu vor permite comuniştilor să ia puterea în Laos. 

— Americanii vor lupta atâta timp cât le convine şi nu-i costă 
prea mult. Indochina nu este decât o tablă de şah pentru ei. 

— Ai grijă să nu te audă Dale şi prietenii lui că vorbeşti aşa. Ei 
cred că luptă pentru libertate. 

— Nu există asemenea noţiune. Îi interesează de fapt puterea. 

Baptiste zâmbi. Bonaventure devenea, pe zi ce trece, din ce în ce 
mai irascibil. Bătrâneţea era de vină, probabil. Bătrâneţea şi 
tropicele. Nu se împăcau prea bine. 

Piloții americani se isterizaseră aproape, conversând în laoţiană. 
Prostituatele se stăpâniseră destul ca să-i ajute la intonațţie. 

— Thao dai? — întrebă unul din piloți. 

— Cât? 

— Laa - Khaa jet phan kip — zise camaradul său, clipind din 
pleoape şi ridicându-şi vocea cu o octavă în timp ce încerca să 
imite o prostituată. 

— Costă 7000 Kip. 

— Nü nyai maen law. Phaa — saa lao oen an-naii Waa nyang? 

— Este mult, nu-i aşa? Cum se spune în laoțiană? 

Camaradul lui clătină din cap. 

— Khawy Kin muu baw dai? Nu pot să mănânc carne de porc. 

Unul din piloți râdea atât de tare, încât căzu de pe scaun. Idioți. 

Bonaventure se întoarse spre Baptiste. 

— Cum mai merg lucrurile acasă? 

— Mai bine. 

— Nu pari prea convins. 

— Este din cauza copilului. Ştii doar. 

Era o minciună. În ultimii doi ani trăiseră un fel de armistițiu, 
fragil şi încordat. Încercase de multe ori, fără succes, să treacă 
prăpastia care-i separa. Toanele lui Noelle variau între perioade 
lungi de linişte posomoreală şi accese fulgerătoare de furie 
veninoasă. 

— Îţi imaginezi probabil că sunt orb - zise Bonaventure. 

Baptiste se uită posac în pahar. 

— Ce-ai de gând să faci? 

— Nu ştiu. 

— Trebuie să te străduieşti mai mult. Stai acasă. Ocupă-te de 
ea aşa cum trebuie. 

— Ştia cine sunt când s-a măritat cu mine. 

Bonaventure se aplecă spre el şi-i puse o mână pe braț. 

— Baptiste, eu te plac. Şi te-ai descurcat bine în afaceri. Ai 
talent, ştiai asta? Dar trebuie să înveți şi ceva tactică. Este bine să 
fii pasionat şi spontan când eşti tânăr. Dar la bătrâneţe, aceste 
caracteristici se transformă în slăbiciuni. 

Baptiste îşi trase brațul şi suflă fumul spre tavă. Nu-i plăcea să 
i se țină discursuri. 

— Noelle este fiica mea - continuă Bonaventure, pe un ton 
serios. Îmbătrânesc şi de Indochina se alege praful. Poate o să mă 
retrag. 

— Ce vrei de fapt de la mine? 

— Vreau să-ți spun că am început să-mi pierd răbdarea. Dacă 
nu eşti în stare să pui lucrurile la punct între voi, atunci o s-o fac 
eu. 

— N-are nicio legătură cu tine. 

— Ba are. Este unica mea fiică. Nu uita asta. 

— O să ne descurcăm. 

— Sper. 

Pe Baptiste îl cuprinse îngrijorarea. Ce se va întâmpla cu el fără 
familia Bonaventure? Va rămâne aproape lefter; Bonaventure va 
avea grijă de asta. Toate proprietățile şi bunurile erau pe numele 
lui. Dacă el şi Noelle divorțau înainte să moară bătrâna şopârlă, 
nu se va alege cu nimic. Şi cu un singur ochi, n-o să-i dea nimeni 
un avion pe mână. 

— Tawng Kaan pha set toh — spunea pilotul cu voce ascuțită. 

— Am nevoie de un prosop. 


165 


- OPIU - 


— Tawng Kaan mao — gemu partenerul său... 

— Am nevoie de un doctor. 

Baptiste trânti paharul pe masă. Americanii şi glumele lor 
puerile îl călcau pe nervi. 

— Du-te acasă -— îi spuse Bonaventure. Du-te acasă la soția ta. 

Baptiste ieşi din bar. Două prostituate trăncăneau cu şoferii de 
siclo. Miorlăiră după el, dar le ignoră. Îşi simţea sufletul gol. 


Noelle stătea întinsă sub plasa de țânțari, ascultând cântecul 
cicadelor. Era o noapte fierbinte, prea fierbinte ca să doarmă şi se 
răsucea, agitată de pe o parte pe alta. Simţea un gol în stomac, 
semn că era singură şi tristă. 

Se gândea la american. Era stânjenitor cum îi făcuse avansuri 
la petrecerea tatălui ei şi se îmbujoră în beznă. Băuse prea multă 
şampanie în după-amiaza aceea. 

Ruşine. Alt ingredient care să se adauge amestecului de emoții 
în care trăia zilnic; confuzie, disperare, frustrare, singurătate, dor 
şi primejdie. Dacă l-ar uri pur şi simplu pe Baptiste, ar fi mai 
simplu. Dar uneori când erau împreună, se simțea atrasă de el. 
Figura şi farmecul lui o vrăjeau chiar şi acum, făcând-o să uite de 
otrava din el. 

Şi, în afară de asta, era tatăl copilului ei; Lucien reprezenta 
legătura care-i unea. Baptiste era soțul ei pe viață, aşa-i spusese 
Sfânta Biserică. 

Dar adesea îşi dorea să-l vadă mort; ar fi cel mai simplu mod de 
a scăpa de el. N-ar mai fi ispitită să uite tot ce-i făcuse. Dar, în 
felul acesta, ori de câte ori ceda şi făcea dragoste cu el, se simțea 
ca şi când ar fi căzut în înțelegere cu diavolul. Era un păcat să 
stea cu un asemenea om, dar era la fel de păcat să-l părăsească. 

Bun atunci, chiar dacă nu-l va părăsi, nu-i va permite s-o 
întemnițeze. Mai era şi altă cale, întunecată de păcat, răzbunare, 
dreptate şi dorință. Dacă nu poţi fi bună, Noelle, fii cât de rea vrei. 

Se îmbrăcă repede. Servitorii se culcaseră cu toții. Cobori la 
parter şi o aduse pe Chao. 

— Trebuie să plec. Vei dormi în camera lui Lucien şi vei sta cu 
el, în caz că se trezeşte. Mă întorc repede. 

Zicând acestea, plecă în grabă şi se pierdu în noapte. 

Dale băuse cu Gerry Gates şi un ataşat de la Ambasada SUA, la 
hotelul Constellation. Când se întoarse, bungalow-ul era cufundat 
în beznă. Se simțea obosit, mai obosit decât în toţii anii petrecuți 
peste ocean. Fuseseră prea multe nopţi când se întorsese singur în 
case închiriate sau camere de hotel. 

Acum, doar destinul îl mai mâna de la spate. Nimeni nu 
spusese că va fi uşor să fii de partea îngerilor. În orice cruciadă, 
trebuiau făcute sacrificii. 

Aprinse o mică lampă cu parafină şi o duse în dormitor. Când o 
puse pe masă, lângă pat, văzu o siluetă în scaunul de răchită de 
lângă fereastră. Tresări ca şi când s-ar fi curentat. 

Se aruncă pe podea, departe de lumină, îşi scoase revolverul cu 
mâna dreaptă şi se aşeză cu fața în jos, în poziţie de tragere, cu 
ambele mâini încleştate pe armă. 

Cel care era pe scaun scoase o exclamație de spaimă. 

— Noelle -— zise Dale. 

Se ridică încet în picioare, puse revolverul la loc şi se simți 
ruşinat. Apoi luă lampa şi se apropie de ea. Se uitară unul la altul, 
încremeniți. 

— Cred că ai de gând să mă împuşti - murmură ea. 

— Îmi pare rău. Te dezveţi greu de obiceiurile vechi. 

Mult timp, se auzi doar şuieratul lămpii. Dacă ar fi fost o 
asasină, n-ar fi fost atât de surprins şi îngrozit. Simţea că va 
pătrunde pe un teritoriu necunoscut. 

— Ştiu că nu trebuia să vin aici. Am vrut să plec de o sută de 
ori şi de o sută de ori m-am aşezat la loc. 

Când el nu-i răspunse, îi zise: 

— Crezi că sunt o târfă, nu-i aşa? 

Clătină din cap. Îşi simțea braţele şi picioarele ca de plumb. 

— Sunt surprins, atâta tot. Parcă nu era glasul lui. 

— Fă ceva - îi zise ea. 

Puse lampa pe podea. Apoi îngenunche în fața scaunului şi 
continuară să se privească. Lampa arunca umbre pe fețele lor. 

Noelle se ridică în picioare. 

— Nu trebuia să vin. 

O apucă de braţ şi o trase la loc, pe scaun. Îşi apropie fața de a 
ei şi o sărută sălbatic. Îl înlănţui cu brațele, agățându-se de el ca 

şi când s-ar fi temut să nu se înece. Gura ei îi explora gura cu o 
pasiune uimitoare. Îi desfăcu cămaşa, rupându-i nasturii. 

Parcă aş fi prins în vâltoarea uraganului, se gândi el. Acum era 
prea târziu să se adăpostească. 


Zăceau goi, unul lângă altul pe pat. I se răcise sudoarea pe 
corp. Simţea o umezeală lipicioasă între picioare şi-i bătea inima 
să-i sară din piept. Se simţea vinovat şi acest sentiment îl irita ca 
bâzâitul unui ţânţar într-o cameră întunecată. Încercă să-l ignore. 
Voia să se lase în voia acestui vis şocant, imposibil. 

Îi simțea degetele care-i pipăiau conturul muşchilor de pe piept 
şi umeri. Găsise cicatricea de sub claviculă şi o dezmierdă 
nedumerită. 

— Un glonte - murmură el. 

— Unde? 

— În Filipine. Eram consilier printre malgaşi. 

— Tot în probleme agricole? 

Sesiză ironia din glasul ei. 

— Cam aşa ceva. 

Îşi puse piciorul pe coapsa lui, îi simţi răsuflarea în obraz. Era 
fierbinte şi mirosea a mentă. Noelle nu semăna cu nici o femeie 
europeană pe care o cunoscuse. Nu părea stânjenită, nu încerca 
să se ascundă sub cearşaf. Nu-şi imagina nici o americancă 
venind pur şi simplu în camera unui bărbat, urmărindu-l... fără 
ruşine. De ce o făcuse? se întrebă el. 

Poate că îi citise gândurile. Se ridică. 

— Crezi că sunt o târfă — zise ea. 

— Nu. 

— Ba asta crezi, bineînțeles. 

O spuse ca pe un fapt irefutabil. Dădu la o parte plasa de 
țânțari şi se duse la fereastră. Avea sânii umflați, chiar şi în 
sclipirea gălbuie a lămpii se vedeau venele îngroşate de lapte. Îşi 
amintea, când ajunsese la orgasm, cum îi picurase puțin lapte pe 
obraz. 

Se schimbase brusc. Îşi încrucişă braţele peste piept, protector. 

— Nu trebuie să te simți prost. Am făcut asta ca să mă răzbun 
pe soțul meu. 

— Şi eu ce ai vrea să-ți spun? — o întrebă el. 

— M-ai auzit? 

— Nu fi supărată. 

— De ce să fiu supărată? Pentru că tot ce fac în viață este rău? 

— De asta ai venit aici? Să te răzbuni? 

Se întoarse, fără să-i răspundă. 

— De ce nu-l părăseşti? 

— Şi unde să mă duc? 

Începu să-şi adune lucrurile de pe podea. 

— Ce s-a întâmplat? 

— Acum trebuie să plec acasă. 

Îşi trase rochia peste cap şi îşi puse dresurile. Dădu peste un 
scaun şi se aşeză greoi. 

— Merde! 

Schimbarea ei bruscă de atitudine îl uluia. Nu fusese niciodată 
atât de aiurit. Înainte să facă ceva, verificase întotdeauna de sute 
de ori. Nu acționase niciodată spontan şi se gândise în primul 
rând la consecințe. Deci, cum ar putea spera vreodată s-o 
înțeleagă pe această femeie? 

Îşi găsi sandalele de piele pe podea şi se aşeză pe marginea 
patului să se încalțe. 

— O să plec singură, aşa cum am venit. Lasă banii pe noptieră. 

— Nu s-a întâmplat nimic rău - murmură el. 

— Bineînţeles că este rău. Ce-i cu tine? Eşti lipsit de morală? 

Părea atât de spăşită, ca o şcolăriță şi nu ştia ce să-i răspundă. 

Îi auzi paşii îndepărtându-se. Se întinse pe spate şi se uită în 
tavan. Parcă fusese un vis. 

De îndată ce ajunse acasă, Noelle auzi copilul plângând. Lipsise 
mai mult decât intenționase. Bietul Lucien. 

Apoi văzu Packard-ul pe alee şi se opri şocată şi înspăimântată. 
Baptiste îşi petrecea nopțile în baruri şi cluburi de noapte, dar 
tocmai acum îşi găsise să se întoarcă mai devreme. Ei bine, Noelle, 
nu numai că te-ai răzbunat, dar ai făcut-o pe față. Simţea încă 
sămânţa lui Dale între picioare şi-i ardeau obrajii de ruşine. Poate 
că îl merita pe Baptiste. Ţinând cont de toate lucrurile pe care le 
făcuse în viață, era perechea ideală pentru el. 

Chao plimba copilul pe hol, lipăind cu picioarele goale pe tek. 
Avea ochii umflați, acuzatori. 

— „Un cauchemar” zise ea bătându-l pe Lucien pe spate. Un 
coşmar. 

Noelle îl luă pe Lucien în brațe şi dintr-odată acesta se opri din 

plâns. Îl duse în dormitor. Aici nici urmă de Baptiste. Probabil 
fusese mult prea beat să observe că ea plecase. 

Se aşeză pe marginea patului lui Lucien. El îi ceru imediat să 
sugă. O dureau sânii după ce făcuse dragoste şi se strâmbă când 
băiatul îi apucă sfârcul. 

— Unde ai fost? 

Îşi ridică privirile. Baptiste stătea în uşa dormitorului cu mâinile 
în şold. Lucien începu din nou să plângă. 

— Aşteaptă până mă liniştesc! — zise ea. 

— Te-am întrebat, unde ai fost? 

— Am fost plecată. Şi nu mai urla! Îl agiți pe Lucien! 

— Unde? 

— De când te interesează ce fac eu? 

— Ai un copil, Noelle! 

— Şi tu la fel. 

— Ar fi trebuit să fii aici, cu Lucien! Ce fel de mamă eşti? 

Acuzaţia o luă pe nepregătite. Îşi aminti de noaptea aceea când 
intrase în barul Constellation. Ce o făcuse să creadă că un 
asemenea om ar putea fi un soţ şi un tată model? 

— Nu sunt o mamă perfectă, dar nici tu nu eşti un soț adevărat. 

Veni lângă ea. Lucien se zbătu în braţele ei. Încercă să-l 
liniştească. Îl vedea pe Baptiste încleştându-şi pumnii şi respirând 
întretăiat. 

— Nu încerca să mă ameninți, Baptiste. Dacă mă loveşti, jur că 
iau un cuțit şi ţi-l înfig în inimă. Şi dacă o să dau greş, tatăl meu 
n-o să rateze, îți garantez. 

Îl privi duşmănos. 

— Nu ţi-aş face rău niciodată - murmură el. Doar eşti soția 
mea. 

— Îmi doresc să nu fi fost. 

— Spune-mi, unde ai fost plecată? 

— Tu nu-mi spui niciodată, unde te duci, când vii târziu, 
noaptea. Aşa că eu, de ce ţi-aş spune? 

Se aplecă spre ea. 

— Târfă — şuieră el. 

— Am ajuns aşa din cauza ta. 

Acum era sigură că o s-o lovească. Dar el se dădu înapoi şi se 
propti în uşă clătinându-se. 

— Te iubesc, Noelle. Te iubesc mai mult decât orice pe lume. 

I se frânse glasul. Se aşteptase la orice, dar nu la asta. Îi 
curgeau lacrimi fierbinți pe față. De ce el putea să-i fie 
necredincios de atâtea ori fără să simtă nici un dram de 
remuşcare, în timp ce ea îşi simțea sufletul greu. Poate că asta era 
diferența dintre Baptiste şi ea. 

— Voi încerca să mă schimb - îl auzi spunându-i. Îţi promit. 
Eşti totul pentru mine. Totul. 

Se întoarse în dormitorul lui. Lucien se linişti şi-l legănă să 
adoarmă. Era prea mare ca să-l mai țină în brațe. Poate că 
Baptiste avea dreptate, l-am dădăcit prea mult. Nu cumva fiindcă 
vreau să-l protejez de tatăl lui? 

Sau poate, fiindcă vreau să fie altfel? 

Începu să tremure. Ce se întâmplase cu Dale? Cum o să-i 
explice, cum o să se scuze? Nu se mai recunoştea. 

Ar fi putut absorbi toată mânia lui Baptiste. Dar acum, simțea 
că se ofileşte sub impactul regretului său. 


46 
Provincia Xiengkhouang. 


Dincolo de sacii de nisip şi sârma ghimpată, munții verzui şi 
întunecați se înălțau pe cerul albastru, spălăcit. Un caporal aduse 
micul dejun pe verandă - tăiței de orez în supă de legume şi carne. 

Era aproape ora opt. Dale văzu un soldat alergând pe pământul 
pătătorit să sune deşteptarea de ora şapte. 

Colonelul Kaysone rânji când se aplecă asupra vasului şi începu 
să-şi îndese tăițeii în gură. 

— A întârziat din nou! — chicoti el. 

În astfel de momente, speranţele lui Dale se transformau în praf 
şi disperare. I se părea imposibil ca aceşti oameni veseli şi leneşi 
să fie hotărâți să lupte cu Pathet Lao şi stăpânii lor chinezi. 

Kaysone râse strident. 

— Ce crezi? Putem câştiga acest război? 

Dale se uită la Gates. 

— Ai încredere în noi, colonele — îi răspunse Gates. Statele Unite 
n-or să vă lase să pierdeţi. 

Acesta chicoti din nou şi îşi văzu de micul dejun. 

Dale îşi concentră atenţia asupra oraşului care se întindea mai 
jos de garnizoană. Hmong coborâseră de pe dealuri să se ducă la 
piață. Erau îmbrăcaţi în pijamalele lor negre tivite cu bleumarin, 
cu părul lung, atârnând peste guler. Semănau cu chinezii, dar 
pielea lor era de culoarea bronzului fumuriu. 

Ironia era evidentă. Pentru că nu îndrăzneau să-şi folosească 
armele atomice împotriva ruşilor şi chinezilor, îşi duceau războiul, 
mascat aici, cu nişte luptători care nu ştiau că pământul este 
rotund şi aveau arme din epoca de piatră. 

Colonelul ghicise probabil la ce se gândea. 

— Crezi probabil că aceşti meo pot să-i învingă pe Pathet Lao? 

Dale nu ştia. În curând o să-şi dea seama. El şi Gates îşi vor 
petrece următoarele săptămâni şi luni în jungla din munţi, cu 
aceşti oameni, trăind cu ei, mâncând aceeaşi mâncare, dormind în 
colibele lor, antrenându-i în războiul de guerilla împotriva lui 
Pathet Lao. 

Dar pe moment, nu-l preocupa războiul. 

N-o mai văzuse pe Noelle de când plecase din Vientiane în nord. 
Amintirea acelei nopți îl obseda ca o enigmă. De ce venise la el? De 
ce nu se întorsese? N-o să mai fie nimic între ei? 

Îşi dădu farfuria la o parte. 

— Te simți bine, Jack? — îl întrebă Gates. 

Dale ridică din umeri. 

— Nu mi-e foame azi dimineaţă. — zise el. 

— Va fi O.K. — îi spuse Gates şi-l bătu pe umăr, gândindu-se că 
avea emoții înainte de luptă. 

Dar Dale se îndoia că va fi OK. De fapt, Jonathan Dale se 
întrebă dacă va mai fi vreodată acelaşi om. 


47 
Kawloon Tang. 


În această parte a Hong Kong-ului nu erau clădiri înalte, doar 
palate indiene miniaturale şi case în stil Tudor, înconjurate de 
grădini şi uimitor de costisitoare. Kawloon Tang era echivalentul 
cartierului Beverly Hills din Hong Kong. 

În capătul uneia din străzile selecte se ridica un zid înalt cu 

sticlă spartă şi sârmă ghimpată în vârf şi două porți uriaşe din fier 
forjat, cu camere de luat vederi cu circuit închis. Un bărbat cu 
ochelari cu lentile fumurii, ce ţinea un Doberman în lesă scurtă, îi 
privea cum înaintau pe alee. 

Aleea era străjuită de pini şi pajişti frumos aranjate, îngrijite, de 
grădini Hakka şi ducea la o casă albă, cu două etaje, construită în 
întregime din beton şi sticlă. 

În timp ce parcau Porche-urile, Dragon Fist îi explica despre ce 
era vorba. 

— În noaptea aceasta va avea loc o întrunire. Vor participa 
mulți oameni importanți. Casa aparținea lui 489 din Fei Lung. A 
preluat-o acum şase luni, după ce a murit tatăl său, deşi o parte 
din timp şi-l petrece în Saigon. Trebuie să fii respectuos, OK? 

Douglas  încuviință din cap. Era entuziasmat. Acum se 
apropiase de centrul puterii. Îi simțea pulsul. 

Un servitor în haină albă îi conduse printr-un foyer de marmură 
spre două uşi mari, sculptate, păzite de dragoni aurii. Apoi intrară 
într-o cameră lungă, dreptunghiulară, dominată de o masă de 
mahon, cu picioare în formă de gheară. Douglas se oglindea în 
podelele lustruite, de marmură. În cameră nu prea era multă 
mobilă: un scaun tapisat în blană de tigru, o scuipătoare din 
ceramică, decorată cu flori roz, pictate manual, o fotografie a 
Reginei. 

Erau opt oameni, toți din Chiu Chao, chinezi de vârstă medie şi 
jucau mah-jong. Douglas era dezamăgit. Erau îmbrăcați cam la fel, 
în cămăşi şi pantaloni, cu curele late. Unii din ei conduceau triade 
în Hong Kong şi semănau cu bătrâni care practicau taichi în parc. 

— Staţi jos — le spuse 489, indicând două scaune cu spătare 
drepte şi apoi se concentră asupra jocului, ignorându-i. 

Un servitor le aduse yun cha şi sorbiră ceaiul călduț, aşteptând. 
Un peşte auriu, cu înotătoare uriaşe îi privea prin sticla groasă a 
acvariului. 

În cele din urmă, când jocul se termină, Sammy Chen se ridică 
şi veni să se aşeze pe scaunul din blană de tigru. 

— Am o treabă pentru voi — zise el. 

Douglas observă că Dragon Fist încuviință din cap nerăbdător 
ca un copil căruia i se ceruse să facă un comision. 

— Vreau să lichidați pe cineva. Cineva foarte mare, foarte 
important. Îl cheamă Chen Jia-quo. 

— Bineînţeles, Kee Lung. 

Kee Lung - Dragonul Neînfricat. Această distincție era acordată 
doar unui conducător de triadă. 

— Nu va fi uşor. De la moartea fratelui meu, se ascunde la 
Mongkok Typhoon Shelter. Nimeni n-a pătruns acolo fără să fie 
văzut. Când l-am trimis pe Grass Sandal al nostru să discute cu 
el, a fugit în sampan, pe apă. 

— O s-o fac eu - zise Douglas. O să-l lichidez. 

Sammy îl studie cu atenţie. 

— Tu eşti cel căruia i se spune Sharkfin? Am auzit lucruri bune 
despre tine de la unchiul tău. 

Douglas încuviință din cap, nerăbdător. 

— Pot să-l lichidez. Pot să lichidez pe oricine doreşti. 

Sammy îi zâmbi rece lui Douglas. Băgă mâna în buzunarul de la 
cămaşă şi-i dădu câteva poze lui Dragon Fist. 

— Fotografii de-ale vărului meu - zise el. 

Dragon Fist îl privi pe Douglas, palid la față, apoi se înclină din 
nou spre Sammy Chen. 

— Înţeleg, Kee Lung. O să mă ocup de asta. 

— Bun. 

Sammy se ridică şi se întoarse la masa de mah-jong. Dragon 
Fist făcu o plecăciune în spatele lor. Douglas îl imită şi ieşiră. 


— Să nu mai faci niciodată asta! — zbieră Dragon Fist când se 
urcară în maşină. 

— De ce eşti furios, tai lo? 

— Să nu mai spui „Pot s-o fac”. În noaptea aceasta, te-am adus 
aici ca să înveți. Dar n-ai învățat nimic, nu-i aşa? Pot să lichidez 
pe oricine. Poate ai nevoie să ţi se dea o lecţie. 

Douglas era uluit de furia unchiului său. 

— Mii de scuze, tai lo. 

— Dacă te mai bagi vreodată înaintea mea, tu vei fi cel care o să 
fie lichidat! 

Douglas îşi muşcă buza şi se abţinu. Îşi dădea seama că fusese 
prea impetuos. Era numai vina lui, era prea nerăbdător să 
impresioneze. 

Trecură de porți şi se îndreptară în linişte către Oraşul îngrădit. 
În cele din urmă, Dragon Fist îi spuse: 

— Deci, crezi că poți s-o faci? 

— Dacă există un mod de a mă strecura înăuntru, o să-l găsesc. 

Dragon Fist încuviință din cap. Tuşi, apoi scuipă pe fereastră. 
După un timp, păru că se calmase. 

— Bine atunci. 

— De ce vrea Kee Lung să-l lichideze pe acest om? 

— Chen Jia-guo este vărul său. Când a murit fratele lui Kee 
Lung, a crezut că va fi noul 489. A spus că Sammy s-a ridicat prea 
repede şi l-a numit imigrant ilegal. Asta pentru că n-a locuit 
niciodată în Hong Kong şi a trăit numai în Saigon. 

— Dacă este adevărat, atunci de ce îl susțin ceilalți şefi? 

— Pentru că Sammy Chen şi fratele său au organizat de mult 
timp traficul cu opiu. Şi numai Sammy îl poate controla. El are 
legături şi cunoaşte rutele de aprovizionare. Toţi se îmbogățesc 
datorită lui Sammy. Aşa că nu le mai pasă dacă Chen Jia-quo are 
dreptate sau nu. Acum el trebuie să se ascundă în Mongkok, ca 
un şobolan de apă. 

Walled City apăru dinaintea lor, în noapte. Luminile blocurilor 
sclipeau pe fundalul negru al munților. Douglas tânjea să scape de 
acolo. Se săturase să trăiască în mizeria Walled City-ului şi să fie 
cățeluşul unchiului său. Voia să aibă o casă în Kent Road, ca 
Sammy Chen. 

Poate, dacă-l lichida pe Chen Jia-quo, o să fie ridicat în sfârşit 
în rang. 


48 


Douglas stătea în maşina sport a lui Dragon Fist şi se uita peste 
apă, la puzderia de colibe care se răspândiseră dincolo de apa 
noroioasă, cu urme uleioase. Dragon Fist cobori binoclul Zeiss şi i- 
1 dădu lui Douglas. 

— Aici — zise el. 

Mongkok Typhoon Shelter era o adunătură de colibe din lemn, 
care se înşirau spre port. Aceste colibe erau construite din bambus 
şi aveau o structură fragilă, fiind întărite cu şipci de lemn care se 
puteau desprinde cu uşurinţă. Singura cale de acces era cu 
sampan-ul, pe apă. Era imposibil să intri repede înăuntru, 
deoarece fiecare intrare era păzită de băieți cu sonerii electronice, 
gata să declanşeze alarma dacă erau atacați. Fetele din sampan 

care efectuau curse pe apă erau adesea plătite să dea de veste 
dacă pasagerii lor erau de la poliție sau dintr-o bandă rivală. 

— Vezi? — spunea Douglas Fist. Aici se află în siguranță. Nu 
poate pătrunde nimeni, nici ziua, nici noaptea, fără ca el să nu fie 
alertat. Iar, între timp, trăieşte din venitul asigurat de dugheana 
lui de opiu şi are unde să-şi țină soldații. 

Douglas se gândi un timp. Şi, în cele din urmă, spuse: 

— Am putea să ne strecurăm pe dedesubt. 

— Pe dedesubt? 

— N-o să ne vadă nimeni. 

— Este imposibil. Oricum, cine ar vrea să se scufunde în 
mizeria asta? 

— Eu - zise Douglas. 

Dragon Fist îi smulse binoclul şi studie din nou colibele. 

— Poate - zise el, cu părere de rău. Când fluxul este scăzut. Dar 
va trebui să ştii în primul rând unde se află, altfel o să te bălăceşti 
în noroi toată noaptea. 

— Poate va fi nevoie doar să-i mituim pe drogațţii care locuiesc 
acolo. O să le dăm nişte bani să-şi cumpere mai mult opiu. 
Oricum, numai la asta se gândesc. 

— Ai nevoie de asemenea de un plan de refugiu. Altfel, soldații 
lui o să te taie în bucăţi. 

— O să dăm foc la ceva, ca să creăm o diversiune. Apoi, o să 
facem rost de un sampan care să vină să ne ia. În felul acesta, 1- 
am putea prinde viu pe Chen Jia-quo dacă doreşti. 

Dragon Fist se gândi mult timp la acest plan. Scoase un plic de 
sub scaun şi-l dădu nepotului său. Era o fotografie alb-negru a lui 
Chen Jia-quo, pe care o primise de la Sammy Chen: 

— Acesta este. O să fie întuneric, aşa că va trebui să-l cunoşti 
mai bine decât pe maică-ta. 

— Pe mama am uitat-o - zise Douglas. 


Pentru zece dolari Hong Kong, spioana lor, o fată sampan, trase 
barca lângă coliba unde era cartierul general al lui Chen Jia-quo. 
Pictase o cruce galbenă pe partea exterioară a bărcii, ca să se vadă 
clar de pe țărm. Când scăzu fluxul, Douglas, Freddy Yang şi încă 
vreo doisprezece sze Kau, intrară în noroi şi începură să se mişte. 

Înotau prin mlaştina îngrozitoare, plină de noroi întărit, 
excremente umane, gunoi şi munți de cochilii moarte. Şobolanii de 

apă mişunau în umbră. 

Înaintară timp de aproape o oră prin această mocirlă fetidă, 
înainte să simtă mirosul dulce de opiu care se filtra de sus şi să 
audă vocile celor care-l trăgeau în plămâni. Douglas cercetă bezna 
cu raza îngustă a lanternei sale. Descoperi cadavrul putrezit al 
unui fumător de opiu devorat de şobolani. 

Îşi continuară drumul. La un moment dat, Freddy Yang trânti o 
înjurătură pe înfundate, când i se prelinse un jet de urină în cap. 

În cele din urmă, vârâţi în noroi până la genunchi, ajunseră la 
sampan şi aşteptară câteva minute să se asigure că nu fuseseră 
depistaţi. Douglas căra pe umărul drept o funie cu un cârlig la 
unul din capete. 

Se târi până la intrarea celei mai apropiate colibe. Paznicul 
adormise. Douglas îl apucă de păr şi-i dădu capul pe spate. 
Băiatul se trezi şi-l văzu pe Douglas aplecat asupra lui, cu satârul 
strâns în pumnul drept. I se înfipse în gât înainte să aibă timp să 
reacționeze şi-i amuți strigătul. Zăcea pe spate hârâind şi 
zbătându-se. După câteva secunde rămase inert. 

Douglas alergă înăuntru. Erau trei bărbați care dormeau pe 
paturi simple de lemn. Unul din ei strigă alarmat. Douglas îl 
amuți, lovindu-l cu mânerul satârului în cap. Între timp, apărură 
şi ceilalți camarazi ai săi, imobilizându-i pe ceilalți doi în paturile 
lor, cu cuțţitele sclipind în lumina lanternei. 

Douglas le băgă lanterna în față. 

Al treilea era Chen Jia-quo. 

— Lichidaţi-i pe ceilalți — zise Douglas. 

Le tăiară gâturile cu repeziciune. 

— Haideţi să ieşim de aici — zise Douglas. 

Chen fu legat de mâini şi de picioare şi târât afară. Doi membri 
ai triadei îl duseră la marginea platformei şi-l aruncară în noroi. Se 
auzi un plescăit când corpul lui căzu în mocirlă, dar strigătul fu 
astupat de căluşul din gură. 

Freddy Yang turnă benzină dintr-o canistră pe podelele de 
bambus şi se lăsă în jos, pe punte. Douglas aruncă un chibrit 
aprins înăuntru şi sări. Simţi tromba de foc când coliba fu 
cuprinsă de flăcări. Se poticniră prin noroiul lipicios, târându-l pe 
Chen între ei. Deasupra lor, auziră strigătele deznădăjduite ale 
paznicilor şi zbieretele sătenilor care se treziseră în fum şi flăcări. 

Douglas, Freddy Yang şi alți doi îl înghesuiră pe Chan Jia-quo 
în portbagajul unui Austin vechi, parcat pe mal şi o porniră spre 
nord către izvoarele Kowloon-ului, sub Dealul Beacon. Trupurile şi 
fețele lor erau pline de noroi închegat şi mizerie şi cu toate că erau 
obişnuiţi cu duhoarea Hak Nam-ului trebuiră să meargă cu 
geamurile lăsate. 

Era întuneric beznă. 

Farurile Austin-ului erau singurele lumini în noapte. Freddy 
Yang opri maşina, Douglas cobori în grabă, deschise portbagajul şi 
Chen Jia-quo fu tras afară, legat cum era şi fu târât la marginea 
apei. 

Douglas îi dădu lanterna lui Freddy Yang, se întoarse la maşină 
şi luă din torpedo pistolul dat de Dragon Fist. Îl scoase din 
învelitoarea unsuroasă şi-i urmă pe ceilalți pe cărarea abruptă. 

Chen Jia-quo stătea pe malul apei, zbătându-se ca un peşte pe 
uscat. Freddy Yang îi lumină fața cu lanterna şi-i puse un picior în 
gât. Douglas se aplecă şi-i şopti la ureche: 

— Nu trebuie să vătămez sau să aduc necazuri fraților mei de 
cruce. Dacă fac asta îmi va curge sângele pe cele mai mici găuri 
ale corpului meu. 

Înfipse ţeava pistolului în urechea lui Chen Jia-quo şi apăsă pe 
trăgaci. Trase din nou în urechea stângă a cadavrului şi apoi în cei 
doi ochi şi în gură. 

Când termină, nu mai rămăsese mare lucru din el. 

Se îndepărtară şi-l lăsară unde era. Poliţia o să-l găsească şi o 
să-l identifice după amprente. Nu era nevoie de mai mult. Va servi 
drept învățătură de minte celorlalți, să nu îndrăznească să-l 
subestimeze pe noul 489 al triadei Fei Lung. 


49 
Vientiane, iunie 1964. 


La apusul soarelui, femeile se duseră la râu, copiii lor se 
bălăceau în apă. Noelle se plimba pe malul înalt al râului, 
urmărind o pirogă cu un bot înalt, răsucit, alunecând lin; se 
reflecta în apa liliachie. Râul se învolburase, umflat de ploile 
recente. Peştii înotau pe sub apă. 

Îi plăcea să vină aici, seara. Lucien era un copil obositor şi, cam 
pe la ora aceasta, îl lăsa în grija lui Chao ca să se recreeze lângă 
râu. 


Era la câteva sute de metri depărtare când îl văzu. Stătea pe 
malul râului, privind apa maronie, lăptoasă, cu mâinile vârâte 
adânc în buzunare. Când o văzu şi le scoase şi se întoarse. În clipa 
aceea, se gândi că o aşteptase. 

— Noelle - zise el. 

Ştia că ar trebui să se ducă direct acasă. Însă se îndreptă spre 
el, sub eucalipt. 

— De când te-ai întors la Vientiane? - zise ea. 

— Am venit noaptea trecută. M-am gândit să mă plimb pe aici. 
Speram să te întâlnesc. 

Se întreba ce voia de la ea. Avea chef de sex? Poate crezuse că 
era o pradă uşoară, cineva cu care să-şi petreacă nopţile lungi de 
la tropice, când se sătura de prostituatele de la White Rose. 

— Sunt femeie măritată, domnule Dale. Nu trebuie să ne vadă 
nimeni vorbind. 

— În ultimele trei luni, m-am gândit în fiecare clipă la tine. 

Această declarație neaşteptată o făcu să se simtă brusc 
vulnerabilă. Îi venea să-şi pună capul pe umărul acestui bărbat şi 
să-i mărturisească toate păcatele şi regretele ei. 

Doamne Sfinte, se gândi ea. Sunt cât pe ce să mă fac de râs. 
Aşa că schimbă repede subiectul. 

— Şi unde ai fost în tot acest timp, domnule Dale? 

— Nu cred că pot să-ți spun. 

— Secrete agricole, nu-i aşa? 

Îi zâmbi strâmb. 

— Exact. Orez strict secret. 

— Sper că nu te-ai ales cu alte cicatrice. 

— Am încercat să mă feresc de necazuri. 

— Dacă vrei să te fereşti de necazuri, n-ar trebui să vii aici. 

Discutară un timp în linişte, departe de casă. 

— Ce doreşti, domnule Dale? 

— Pe tine. Te doresc numai pe tine. 

— Uiţi că sunt soția altui bărbat? 

— Chiar eşti? 

— Bineînţeles. 


179 


- OPIU - 


— Eu nu prea cred. Am impresia că eşti îngrozitor de nefericită, 
prinsă într-o viață pe care n-o doreşti, cu un bărbat pe care nu-l 
iubeşti. 

Începu să meargă mai repede. O durea să audă aceste 
adevăruri. 

— Văd că ai o mulțime de talente. Te pricepi nu numai să repari 
maşini şi să dai sfaturi în agricultură, dar constat că ştii să 
ghiceşti şi în palmă. 

Nu voise să-i vorbească atât de ironic. Violenţa ei o surprindea 
chiar şi pe ea. O rănise mai mult decât ar fi crezut. 

— N-am vrut să te ofensez — zise el. 

— Nu sunt ofensată. 

Îi venea, să urle, să plângă. Era măritată, avea un copil, şi în 
afară de asta, nici nu-l cunoştea pe acest bărbat. După Baptiste 
nu mai avea încredere în puterea ei de judecată. 

Se întoarse să-l privească. 

— Pleacă, te rog. 

— Cred că te iubesc. 

Dracu să-l ia. Nu voia să audă asta. Nu acum. 

— Atunci, îmi pare rău pentru tine. 

— Îţi pare rău? 

— În noaptea aceea n-ar fi trebuit să vin. Am greşit. 

— A fost cel mai bun lucru pe care l-ai făcut vreodată. 

— Te rog, pleacă. 

Se uită la ea mirat, neîncrezător. Americanii ăştia. Totul este 
atât de simplu pentru ei. Oare aşa trebuie să fie? Poţi veni să iei 
nevasta altuia, numai pentru că aşa vrei? 

Îi atinse obrazul cuprinsă de blândeţe. 

— Este o noapte frumoasă. Eşti un iubit minunat şi un bărbat 
bun. Dar am un fiu şi un soț. 

Vru să-i spună ceva, dar ea îi astupă gura cu mâna. 

— Te rog să nu spui nimic — zise ea şi se îndepărtă repede. Nu 
putem să ne mai vedem. 

Se uită în urmă o singură dată şi văzu sclipirea țigării în mâna 
lui. Când ajunse la cotul râului, o luă la fugă până acasă. 


Soarele coborâse la asfințit, poleind râul Mekong şi întunecând 
brusc valea. Noelle fu surprinsă să audă strigăte şi râsete pe 
fereastră. Baptiste era acasă şi se juca în grădină. Băiatul era 

cocoțat pe umerii lui şi Baptiste făcea pe avionul. 

— Gata! — strigă el. Este prea întuneric să zbor. Nu am lumini 
pentru aterizare! 

— Te rog! — zise Lucien. Încă o dată. 

Baptiste cedă. 

— Bine, bine. Eşti pregătit să decolăm? Bagă viteză, eliberează 
frânele! Gata! 

Se lăsară pe scările verandei şi îşi dădură drumul în curte. 
Noelle era cu sufletul la gură. Dacă Baptiste va cădea, băiatul se 
va lovi cu capul de pământ. Dar bineînțeles că nu căzu. Ateriză pe 
ambele picioare, spre bucuria lui Lucien. 

— Viraj de douăzeci de grade! — strigă Baptiste şi ocoli copacul 
de mango din capătul grădinii. 

Servitorii îi priveau şi băteau din palme. 

Baptiste fu cât pe ce să dea peste plasa de badminton întinsă 
între doi pomi. 

— Munţii! — strigă el şi sări în stânga peste un coş de răchită 
plin cu ierburi. 

— Turbulența! 

Băiatul râdea. 

— Eşti gata să aterizăm? 

Se îndreptă spre treptele verandei, o văzu pe Noelle şi se opri 
respirând întretăiat. 

— Cherie. 

Simţi un imbold ciudat. Ah, cât de mult îl iubea pe acest om. 
Încă îl mai iubea uneori, fir-ar să fie. 

— Îl înveţi deja să zboare? 

Lucien îşi încleştase mâinile în părul gros, negru, al tatălui său. 
Baptiste zâmbi blând. 

— Este cam dur cu comenzile — zise el. 

Acum, când îi vedea unul lângă altul, îşi dădea seama de 
asemănarea dintre ei, acelaşi păr negru, gros, ochi albaştri adânci, 
accentuați de sprâncene şi gene groase. Dacă ar pune o bucată de 
piele pe ochiul micuţțului Lucien, ar fi o versiune miniaturală a 
tatălui său. Spera să nu aibă însă şi temperamentul lui. 

— Este aproape ora cinei — zise ea. Sau vrei să-l înveți să zboare 
pe timp de noapte? 

— În Laos nu sunt permise zborurile nocturne - zise Baptiste. 

Îl dădu jos pe Lucien. 

— Este timpul să mănânci, mon petit chon. 

Sărută copilul când îl puse pe pământ. Dar Lucien mai voia şi 
începu să plângă. 

Chao îl duse înăuntru. Grădinarul şi bucătarul dispăruseră în 
umbră. 

Noelle şi Baptiste se uitau unul la altul, stânjeniți. 

— Ţi-a plăcut plimbarea? 

— A fost bine. 

În noaptea aceasta îi sclipea în ochi vechea pasiune. 

— Arăți minunat - zise el. 

Simți că-i slăbeşte hotărârea. Aproape că se ura pentru 
încăpățânarea ei. Făcu un pas spre el. Dacă mă arunc pe scări, în 
brațele lui, s-a terminat. Poate vom reuşi să uităm de necazuri. 
Dar cum rămâne cu nopțile în care am stat singură, în timp ce el 
se îmbăta şi petrecea cu prostituatele? Chiar şi în noaptea când s- 
a născut Lucien, fi-ar el să fie. Şi cum să cred că nu ştia nimic 
despre planul de a-l ucide pe cel mai bun prieten al său? Cum să-l 
mai cred vreodată pe acest om? 

— M-am gândit să dăm drumul servitorilor mai devreme şi să 
cinăm singuri. 

Noelle clătină din cap. 

— Sunt foarte obosită, Baptiste. Poate altă dată. 

El înjură în barbă şi se năpusti pe lângă ea, intrând în casă. Se 
auzi trântind uşile şi apoi roțile Packard-ului scrâşniră când plecă 
de pe alee. 


Dale auzi scârțâitul lemnelor pe verandă şi se trezi imediat. 
Aprinse lampa cu petrol de lângă pat şi ascultă. O uşă se mişcă în 
balamale şi răsunară paşi pe podea. Se pregătea să-şi ia revolverul 
din sertarul de lângă pat, dar se răzgândi. 

Ea stătea în uşă cu mâinile ridicate. 

— Fără arme de data asta? — murmură Noelle. 

— Am minat podeaua înainte să mă bag în pat. 

Îşi lăsă mâinile în jos, îşi încrucişă braţele şi se sprijini de 
cadrul uşii. 

— Cu câteva ore în urmă ai spus că nu vrei să mă mai vezi 
niciodată. 

— Am minţit. 

Îşi trase rochia peste cap. Era goală. Îşi desprinse părul, apoi şi- 

l dădu la o parte, atingându-şi coatele sub bărbie. 

— Îţi place ce vezi? — îl întrebă cu un glas răguşit de nerăbdare. 

— Mi-a plăcut ce am văzut de prima oară — spuse el. 

— Este foarte rău că sunt aici, Dale. 

Dale. Mai uşor de pronunțat decât Jonathan şi mai impunător. 
Se strecură în pat, până când îl încălecă. Îi atinse obrazul. 

— Cred că m-am îndrăgostit de tine - zise el. 

Ea îi puse degetul pe buze. 

— Cred că m-am îndrăgostit de tine - zise el. 

Se aplecă şi închise lampa. O prinse de şolduri, îngropându-şi 
fața în sânii ei, inspirând parfumul dulce şi pielea moale. Gemu 
încet şi o trânti pe spate. Îi cuprinsese dorința pe amândoi cu 
violența şi bruschețea unei furtuni sălbatice, aduse de muson. 


50 


Ceața dimineţii învăluia drumul, astupând gâgâitul gâştelor 
care lipăiau în fața unui țăran bătrân şi clinchetul clopoțelului 
unui siclo în timp ce şoferul îşi transporta la piață nevasta 
bătrână. 

Bonaventure muşca din croissant-ul său şi mesteca încet, 
gânditor. Noelle învârtea ceaşca de cafea între degete 

— Ce te aduce aici atât de devreme, cherie? 

— Trebuie să vorbesc cu tine. 

Ştia despre ce era vorba. 

— Unde este Baptiste? 

— A trebuit să zboare la Ban Me Thuot. A decolat în zori. 

El încuviință din cap. Şase sute de kilograme de opiu, o parte 
din marfa pentru Sammy Chen. 

— Deci, cum merg lucrurile între voi? 

— La fel. 

— La fel — repetă el. 

Noelle îşi dădu la o parte o buclă din ochi şi-l privi blând. 
Merde. Ce quelle est belle37, se gândi el. Chiar şi în această 
dimineață rece de decembrie, îmbrăcată impecabil în haina ei 
lungă de piele şi costumul roşu de lână, arăta pe jumătate 


37 Ce frumoasă este (fr.) (n.t.). 

dezbrăcată. De ce oare? Degaja o senzualitate înnăscută, la fel ca 
şi mama ei. 

Ce bine ar fi fost să am o fiică urâtă. 

— O să-l părăsesc, papa - spunea ea. 

— Am mai discutat despre asta. 

— Şi am cedat întotdeauna. Dar acum s-a terminat. 

Se ridica soarele, alungând pâcla. Un cârd de rațe se ridică de 
pe apă, într-o formație perfectă, în formă de V. Doi bonzi tineri 
mergeau pe drum, întinzând pungile pentru cerşit, în care îşi 
adunaseră mai devreme micul dejun. 

— Nu-ţi permit să-l părăseşti — zise el. 

— Nu-mi mai pasă ce-mi permiți, papa. Nu este nevoie să mă iei 
înapoi acasă. N-ai decât să mă laşi pe străzi, să flămânzesc, 
împreună cu nepotul tău. 

— Nu-mi pune răbdarea la încercare. 

— Este exact ceea ce intenționez să fac. Numai că de data 
aceasta sunt atât de disperată, încât voința mea este mai 
puternică decât a ta. 

Imposibilă fată! N-ar fi trebuit s-o dea la şcoală. Era şi aşa prea 
deşteaptă. Împinse farfuria. Îi pierise pofta de mâncare. 

— Trebuie să încerci din nou - zise el. 

— De ce aş rămâne cu Baptiste, papa? Mi-a fost necredincios de 
atâtea ori. Nu pot să am încredere în el şi nici să-l iert. 

— În ochii bisericii eşti căsătorită cu el pe viață. 

— Nu fi ipocrit, ţap bătrân ce eşti! Puțin îți pasă ce gândeşte 
biserica. Nu ţi-a păsat niciodată. Te foloseşti de religie ca de o 
medalie veche — o ştergi de praf ori de câte ori ai nevoie. 

— Nu-ţi permit să-mi vorbeşti aşa! 

— Ascultă papa. Ţi-ai pierdut respectul meu când a murit Jean- 
Marie Pépin. Nu mai poţi să-mi dictezi. Îl părăsesc pe Baptiste, şi- 
mi iau copilul. 

Bonaventure rămase uluit. Fiica lui vorbea serios. Şi avea 
dreptate. N-o s-o lase să moară de foame nici măcar o oră, chiar 
dacă ar fi vrut să-i dea o lecţie. Ar însemna să-şi păteze onoarea. 

O căruță chinezească scârțâi pe caldarâm şi apoi se opri. 
Negustorii vindeau supă şi încercau să-şi atragă clienţii. Aburii se 
ridicau din oale, în aerul rece al dimineții. Bonaventure se uita la 
negustorul ambulant şi se gândi că viața acestuia era mult mai 
simplă decât a sa. 

— Lasă-mă să mă gândesc câteva zile — zise el. 

— N-ai decât să te gândeşti cât vrei. Eu tot plec. 

— Şi unde te duci? Ce-o să faci, cum o să trăieşti când n-o să 
mai fiu aici să am grijă de tine? 

Bătu cu pumnul în masă. Noelle nici nu clipi măcar. 

— Pot să-mi port şi singură de grijă! 

— Şi afacerea mea cui rămâne? 

Ah, dar ce rost are să mă cert cu ea? Nu se gândise niciodată la 
viitor. Se aşeză pe scaun şi oftă. 

— O să fie cum vrei tu, Noelle, ca întotdeauna. Nu va trebui să-l 
părăseşti. O să am grijă ca Baptiste să nu mai fie o problemă 
pentru tine. 

— Nu vreau să-i faci rău. 

— Dar ce crezi că o să fac? Doar nu sunt un barbar. 

Noelle ridică din sprâncene, semn că nu prea era convinsă. 
Revoltător. Ar fi vrut să-i tragă o bătaie. Se purtase prea blând cu 
ea. Când era mică, îi permisese prea multe. Era aşa de nostimă 
când dădea răspunsuri spirituale. Şi pe urmă, nu mai avusese 
încotro. 

Trânti şervețelul şi se ridică. 

— Lasă totul în seama mea. O să aranjez eu - zise el şi plecă. 

De ce îl blestemase Dumnezeu cu o fiică atât de încăpățânată? 

Vientiane se schimba rapid. În centrul oraşului apăruseră 
clădiri cu două etaje, cu eşafodaje din bambus. Maşini enorme, 
americane, de două tone, străbăteau acum drumul de căruțe trase 
de boi şi bivoli de apă. 

De când izbucniseră confruntările cu comuniştii, Legația 
Statelor Unite fusese ridicată la rangul de ambasadă. Se afla pe 
aceeaşi stradă cu Banca Naţională şi când Dale trecu pe lângă ea, 
văzu rufele directorului fluturând pe o frânghie, vizavi de camera 
lui de primire. Trecu de Ambasada Rusă şi Nord-Vietnameză şi 
făcu vesel cu mâna gărzilor. 

Ce loc nebunesc. 

Şopârlele mişunau în copacii din apropiere, aşteptând să li se 
arunce resturi de la abatorul de alături. Dale parcă maşina şi intră 
înăuntru, păşind pe sub dragonii chinezeşti, pe care nu se gândise 
nimeni să-i scoată. 

Îl găsi pe Gates în birou, studiind o hartă a Laosului ce se afla 
pe peretele din spatele mesei sale. Era punctată cu steaguri 

colorate şi puncte, care indicau poziţiile relative ale Hmong-ului, 
Armata Regală Laoţiană şi Pathet Lao, precum şi pistele de 
aterizare ale companiei Air America. Steagurile roşii fuseseră 
alungate din nou din Câmpia Yars. Peste alte câteva luni, când se 
termina musonul, se vor întoarce. 

Gates se uită în jur când intră Dale şi bătu cu degetul în colțul 
drept al hărții. 

— Sam Nena - zise el fără altă introducere. Acolo vom merge. 
Am înregistrat pierderi grele şi Vang Pao vrea să instruim mai 
mulți recruți. 

Dale încuviință din cap şi se aşeză. 

— Cafea? — îl întrebă Gates. 

Dale îl refuză. 

— Care-i problema? 

Dale se gândise la asta toată noaptea. Acum era evident că nu 
mai putea rămâne în Laos. Nu prea îl plăcea pe Gerry Gates, dar 
era singurul din ambasadă care putea să-l ajute. 

— Vreau să mă duci înapoi, la Saigon. 

Gates făcu o mutră acră. 

— De ce dracu? 

— Trebuie să plec din Laos. 

Gates se aşeză, scoase un pachet de Lucky Strike şi-i oferi una 
lui Dale. Acesta îl refuză. Îşi aprinse ţigara încet, gândindu-se. 

— OK! Despre ce este vorba? 

— Poţi să mă trimiti înapoi la Saigon? 

— Poate. Dar aici este nevoie de tine, Jack. Nu pleci nicăieri 
până nu-mi spui despre ce este vorba. 

Dale se aplecă înainte cu coatele pe genunchi. 

— Este ceva personal. 

— Asemenea lucruri nu sunt permise, Jack. Nu poţi avea nimic 
personal. Nu contează decât afacerile. 

Dale îşi pironise privirile în podea. 

— Ce dracu s-a întâmplat, Jack? Dacă ai blenoragie, o putem 
rezolva imediat. 

— Dacă aş avea blenoragie, nu ţi-aş spune ție, Gerry. 

— Atunci ce este? Ai fost şantajat de ruşi? Te-au găsit în pat cu 
bucătarul tău, sau ce? 

— Ascultă, Gerry, scoate-mă de aici. 

Gates gemu. 

— Stai puţin. Este o afurisită de femeie, nu-i aşa? 

Tăcerea lui Dale îi confirmă temerile. 

— Nu este o prostituată pentru că alea nu contează şi oricum 
nu te-am văzut cu nici una. Deci, nevasta cuiva? A cui? A cui? În 
nici un caz a ambasadorului, este mai mare decât un B-52. 
Cristoase, Jack, nu merită nici una... 

Deodată, începu să se lămurească. 

— Sper că nu este Noelle Croce? O, Jack, nu poate fi ea. Spune- 
mi că nu este adevărat. 

— Deci, ce zici, poţi să mă trimiţi la Saigon? 

Gates îşi frecă tâmplele. Simţi că-l apucă migrena. 

— Dacă ai jignit familia Bonaventure, Saigonul n-o să-ţi fie de 
nici un folos. Nu vreau să declanşăm o vendentă cu corsicanii. 
Până unde ai mers? 

— Destul de departe. 

— Isuse Cristoase. Te-ai culcat cu ea, Jack? 

Dale îi aruncă o privire atât de duşmănoasă, încât Gates se uită 
în altă parte. Se gândi un timp. 

— Uită că te-am întrebat asta. Lasă totul în seama mea, da? O 
să văd ce pot face. 

Dale se ridică şi se îndreptă spre uşă. 

— Jack? 

Dale se întoarse. 

— Fii atent. 

Erau câțiva ziarişti în colțul barului Constellation şi beau luând 
la rând toate culorile de băuturi. Începuseră cu Pernod albicios cu 
apă şi înaintau zgomotos spre rom negru. Supraviețuiseră pastis- 
ului galben şi cremei verzi de mentă, dar se împotmoliseră la 
albastru. 

Unul din ei se întrebă cu voce tare ce culoare avea un fluid mai 
deschis. 

Gates ajunse la timp pentru întâlnirea lui cu Rocco 
Bonaventure. Îi plăcea să fie întotdeauna punctual. 

Gates îl văzu, se salutară şi se aşeză. Bonaventure ridică un 
deget de pe brațul fotoliului de răchită şi un barman laoțian veni 

cu cognac, apă minerală şi alt pastis pentru monsieur. 

— Bună, Rocky. Este linişte aici, astă seară. 

— Oricum, domnii de aici se străduiesc — zise el, indicând 
grupul de ziarişti francezi şi britanici. 

— M-da în spiritul bunăvoinţei internaţionale. 

— Nu există aşa ceva — mormăi Bonaventure. 

Scoase un pachet de Gauloise şi-i oferi o țigară lui Gates, care 
clătină din cap. 

— Încerc să mă las, Rocky. 

— Doar nu crezi că o să trăieşti o viață lungă şi fericită? 

— Presupun că nu. Dar oricum, nu vreau să fumez. 

Sorbi din cognac. 

— Pari nervos - remarcă Bonaventure. 

— Poate. 

— Spuneai la telefon că ai să-mi spui ceva foarte important. 

— Important, dar nu plăcut. 

Bonaventure se întunecă la față. 

— Rattakone? 

— Nu. Ceva personal. 

Corsicanul îşi duse mâna la ochi. 

— Este vorba de ginerele meu, nu-i aşa? 

Vorbea ca un om care îi spunea doctorului său că guta s-a 
înrăutățit. 

— Într-un fel. 

Gates se aplecă spre el şi îşi cobori vocea. Un gest teatral, se 
gândi Bonaventure, deoarece nu putea să-i audă nimeni în 
hărmălaia pe care o făceau ziariştii în colț. Sau poate era un semn 
de respect. 

— Este vorba de Noelle. Ştiai că are o aventură amoroasă? 

Bonaventure se albise la față. Deci, de aceea voia să-şi 
părăsească soțul. Fiicele, hotărî el, erau un blestem pe capul 
omului. O invenţie diabolică, menită să-ți răpească tihna 
bătrâneţii. Îi veneau pe limbă mii de întrebări. 

— Cine? - murmură el. 

— Jonathan Dale. 

Bonaventure goli paharul şi îl trânti pe masă. Un laoţțian se 
grăbi să-i aducă altul. Bătrânul corsican fumă şi bău o vreme, în 
timp ce încerca să se concentreze. 

— De când? — zise el în cele din urmă. 

Gates clătină din cap. 

— Când ai aflat? 

— Azi. 

Bonaventure inspiră adânc de câteva ori, ca şi când s-ar fi 
pregătit să sară de pe o stâncă. 

— Şi de ce îmi spui mie, toate astea? 

— Pentru că vreau să mă ajuţi să rezolv această situație. O să 
iau măsuri să-i pun capăt. Dale n-o să mai fie aici până la sfârşitul 
săptămânii. O să-l trimit în junglă, unde nu poate face rău 
nimănui. Dar m-am gândit că ai vrea să-i explici situația Noellei. 

— Poate că aş vrea să discut şi cu acest Dale. 

— Tu ocupă-te de ai tăi, că de ai mei am eu grijă. Cel mai 
important este să nu afle Croce. Nu vreau să se producă un 
incident nedorit, care să-mi facă necazuri la ambasadă. 

— Adică te temi că Baptiste o să-i zboare creierii domnului 
Dale? 

— Cam aşa ceva. 

Bonaventure simțea că-l apucă furia. Mai întâi fiica lui îl 
sfidase, căsătorindu-se împotriva voinţei lui, deşi o avertizase că 
era un bărbat nepotrivit pentru ea. Şi apoi, după ce se săturase de 
el, îl umilise în fața tuturor, terfelindu-se cu un american. Oare nu 
avea nici un pic de ruşine şi respect? Dacă Gates ştia, oare câți din 
Vientiane mai aflaseră? Poate mâine, va apărea pe prima pagină, 
în Laos Presse: FIICA LUI ROCCO BONAVENTURE -ESTE O TÂRFĂ! 

— Mulţumesc pentru informaţie — zise el şi se ridică brusc, 
vărsând pastis-ul. 

— Ia-o uşor, Rocky - zise Gates. 

— Dacă Dumnezeu ar fi vrut s-o iau uşor, nu mi-ar fi dat o fată. 
Bordel de merde! 

Noelle stătea la fereastră şi privea luna ridicându-se peste 
Mekong, în spatele unui pâlc de nori negri. Noaptea era rece şi de 
aceea se îmbrăcase într-unul din puloverele kaki ale lui Dale. Lâna 
aspră îi zgâria pielea. 

Bărbatul stătea în pat, întins pe spate. Tipic pentru un 
american, se gândi ea. Se întindeau peste tot şi se aşteptau ca 
ceilalți să le facă loc. Chiar şi când dormeau. Dar mai mult o 
amuza decât o enerva. Îl privea cum dormea. Lângă ea era un 
gigant, cu piept şi brațe musculoase, dar, când dormea, fața lui 
ascunsă pe jumătate în umbră şi părul vinețiu, îl făceau să 

semene cu un băiețel. 

Se întoarse pe o parte, apoi deschise ochii. 

— De când dorm? — o întrebă el buimăcit de somn. 

— De mult. 

— Ce faci? 

— Mă uit la lună. Mă gândesc. 

— La ce te gândeşti? 

— Mă întreb ce caut aici. Cred că sunt nebună. 

— Am plănuit totul. Mă strecor la tine în casă şi tai cureaua de 
alternator a monstrului acela pe care-l conduci. 

— Asta vă învaţă la şcoala voastră agricolă? 

Îl auzi râzând. 

— Trebuie să-ți mărturisesc, Noelle. Nu prea mă pricep la 
agricultură. 

— Sunt atât de şocată. 

— Bănuiesc că ai intuit de la început. 

— Ce faceți de fapt în munți? 

— Ne întâlnim cu Hmong. Le dăm sfaturi. 

— Ce fel de sfaturi? Cum să lupte? 

— Mă rog. Toţi trebuie să ştie cum să lupte. Dacă vor să-şi 
păstreze independența. 

— Deci, eşti soldat. 

— Într-un fel. 

Ezită. Noelle ştia că nu se hotărâse încă dacă să-i spună 
adevărul sau să îndruge minciuna care-i învățaseră. 

— La încheierea războiului din Pacific, eram locotenent, în 
Marină. Am fost decorat cu Steaua de Argint şi Inima Roşie. 

— Foarte colorat. 

— Inima Roşie înseamnă să fii citat când eşti rănit pentru 
patrie. 

— Altă cicatrice de care nu mi-ai spus? 

— Este ceva mai intimă. Un fragment de grenadă în fund. Vrei 
s-o pipăi? 

— Pariez că spui asta tuturor fetelor. Dacă ar fi fost o cicatrice 
atât de serioasă, aş fi observat-o până acum. 

— Am făcut chirurgie plastică. Este cea mai bună caracteristică 
a mea. 

— Ba nu, este a doua în ordinea importanţei. 

Râse amuzat. 


190 


- COLIN FALCONER - 


— Oricum, după aceea am stat un timp de-o parte. Presupun că 
era o noutate pentru mine să stau jos. Dar, în curând mi-am dat 
seama că în armată am avansat greu. În aviaţie aveam mai multe 
şanse de promovare. Aşa că am dat nişte teste şi am fost avansat 
în Air Force Intelligences8. 

— Ce fel de teste? 

— Cât fac doi şi cu doi şi să-mi scriu numele corect cel puțin de 
două ori. Şi am reuşit. 

— Şi pe urmă? 

— Este tot ce am voie să-ți spun. Restul vieții mele este strict 
secret. 

— Cu excepţia episodului când Magsaysay te-a împuşcat în 
umăr. 

— Dar nu a făcut asta. Atunci lucram pentru el. Atâta tot. 

— Cum adică lucrai — îi conduceai maşina, făceai pe secretara, 
sau ce? 

— Strict secret. 

Vedea că zâmbea, chiar şi pe întuneric. Îi era greu să nu facă la 
fel. Se trezea adesea râzând când erau împreună, încercă să-şi 
imagineze cum ar fi să-şi petreacă douăzeci şi patru de ore pe zi cu 
acest om. Simţi o senzaţie ciudată. Nu fi idioată să te îndrăgosteşti 
de el, îşi spuse ea. Asta înseamnă răzbunare, indulgență, nu 
compromis făcut cu singurătatea. Nu fă aceeaşi greşeală pe care ai 
mai făcut-o. 

— Nu te îndrăgosti de el. 

Ploaia începu din nou, scuturând frunzele din grădină. 

— Este rândul tău - zise el. 

— Rândul meu? 

— Să-mi povesteşti despre tine. 

— M-am născut la Moscova şi am fost trimisă aici de Stalin să 
scot secrete de la spionii americani, mai ales de la cei singuratici. 
Restul este strict secret. 

— Vreau să-ți spun trei lucruri: Unu: nu sunt spion. Doi: Stalin 
a murit. Şi trei: nu mi-am dat seama că sunt singur până nu te- 
am întâlnit pe tine. 

— Vezi. Aş fi o spioană foarte bună. 

— Chiar că vreau să ştiu mai multe despre tine — zise el, 

devenind brusc serios. 

— Ce vrei să ştii? 

— De exemplu. Cum te înţelegi cu tatăl tău? 

O întrebare explozivă. 

— De ce? 

— Este ceva care mă uimeşte. Vreau să spun, ştii cum face 
bani, nu? 

— Fiecare om de afaceri transportă opiu în Asia de sud-est. 
Nimeni nu consideră că ar fi ceva rău. În Laos, opiul este ca 
maşina în Detroit. 

Ce ciudat îl apăra când altcineva dădea glas la aceleaşi acuzaţii 
pe care i le arunca uneori chiar ea. 

— Poate că are un caracter urât. Dar nu este un om rău... 

— Un ticălos simpatic, la fel ca soțul tău? 

— Da, la fel ca Baptiste. 

— Doar că pe acesta nu-l iubeşti. 

Nu-i răspunse. 

— Ce ai de gând să faci, Noelle? 

— În legătură cu ce? 

— În legătură cu noi. 

— Nimic - zise ea. 

Bun, ştia că în seara aceea, mâine seară, în curând, va fi 
descoperită şi se va termina. Nu îndrăznea să se gândească la 
consecinţele faptelor sale. Şi, cu toate că voia să scape de Baptiste, 
era la fel de îngrozită să se arunce în alt coşmar cu acest american 
necunoscut. Un oblon slăbit zăngăni undeva, în casă. 

— Vreau să vii cu mine - zise el. 

— Să vin cu tine? Unde? 

— La Saigon. Am cerut transferul. Poţi scăpa de Baptiste şi tatăl 
tău. 

— Nu. 

— De ce nu? 

Ea clătină din cap. 

— Doar nu-l iubeşti. Nu poți sta cu un bărbat pe care nu-l 
iubeşti. Îşi bate joc de tot. 

— Dar de unde să ştiu că te iubesc pe tine? 

— Îţi ofer o cale de scăpare. 

— N-am nevoie de favorurile tale! 

— N-am vrut să... 

— Oricum, am un fiu! 

El se ridică din pat. 

— Te rog, Noelle, gândeşte-te. 

— Nu. Pentru tine este uşor. Vii într-o ţară străină, ajuţi nişte 
oameni de care nu-ți prea pasă, împuşţti tipi pe care nu-i cunoşti şi 
te îndrăgosteşti de femei pe care nu le poţi avea. Pentru mine, însă 
viața este mult mai complicată. 

— Acum nu mai pot să trăiesc fără tine. 

— Să trăieşti este uşor. Inspiri şi expiri şi îți aminteşti să 
mănânci. 

Nu înţelegea de ce se înfuriase. Îşi scoase jerseul lui şi îşi căută 
hainele în beznă. El simțea că o jignise şi era uluit. 

Noelle plecă fără să spună alt cuvânt. 

Papa îi spusese întotdeauna că era impulsivă. Poate că avea 
dreptate. Dar de data aceasta va încerca să învețe din greşelile 
sale. O să se gândească. N-o să se mai facă de râs a doua oară. 


52 


Rocco Bonaventure găsi o soluție perfectă. 

Prima problemă era ce să facă cu americanul. Se gândise că 
Dale reprezenta o adevărată amenințare dacă fiica lui intenționa să 
se lege definitiv de el. Ideea aceasta îl făcu să se strâmbe. 

A doua problemă era Baptiste. Biserica nu admitea divorțul şi, 
ca să aranjeze o anulare, l-ar costa prea mult. Prelaţii din Saigon 
ar fi în stare să-şi construiască o catedrală din banii lui până s-ar 
lăsa convinşi. Şi chiar şi atunci Baptiste ar putea face necazuri. Ar 
pretinde probabil să-l vadă pe Lucien, ba chiar ar putea să-l ia. 

Trebuia să existe o cale mai ieftină şi mai eficientă. 

Păcat că Baptiste nu a reuşit să-i stăpânească fiica. Era bun în 
afaceri. Dar acum, va trebui să se dispenseze de el; trebuia însă s- 
o facă fără să ofenseze sentimentele fiicei sale. 

Acum însă credea că a găsit răspunsul. 


Servitorii şi familiile lor jucau badminton în curtea din față când 
sosi Baptiste. Bonaventure stătea pe verandă, bând un 
sunatowner. 

Baptiste îi salută şi urcă treptele câte două deodată. Părea 

relaxat şi încrezător. Costumul lui de pânză era proaspăt spălat şi 
călcat şi avea o ţigară între degetele pline de aur. Mult stil, dar 
puţină substanță, se gândi Bonaventure. Quel dommages?. 

Baptiste se aşeză şi Bonaventure îi turnă nişte Pernod în pahar. 
Baptiste luă nişte cuburi de gheață dintr-o găleată de argint şi le 
băgă în băutură. Alcoolul galben se transformă într-un lichid 
lăptos. 

Discutară un timp, ca întotdeauna, despre opiu, noi comenzi şi 
despre probleme tehnice cu Beechcraft-urile. O să-mi fie dor de el, 
se gândi Bonaventure regretând sincer. Se ocupase de multe 
aspecte neplăcute ale afacerii şi se dovedise un manager capabil. 
Ce-o să mă fac fără el? Poate ar fi timpul, totuşi, să mă retrag. 

— Trebuie să discutăm - zise el în cele din urmă. În legătură cu 
Noelle. 

Baptiste se posomori imediat. 

— Te rog, Rocco. Am mai discutat despre asta. Este problema 
mea. 

Eşti atât de arogant, se gândi Bonaventure. Va fi o adevărată 
plăcere să-ți dezumflu balonul. 

— Are un amant. 

Minunata lui piele măslinie se albi puțin. Îl văzu înghițind în 
sec. Bietul de el. Se întrebă dacă aşa arătase şi el când îi spusese 
Gates. 

— Nu poţi s-o învinuieşti. Nu prea ai fost un soț model. 

— Este soția mea — reuşi el să spună cu un glas strangulat. 

— Te-am prevenit. Ar fi trebuit să ai grijă de ea. 

— Nu-mi da sfaturi! 

— Nici n-am de gând - continuă Bonaventure, fără remuşcări. 
Este cam târziu pentru asta. 

Baptiste se ridică, cu mâinile încleştate pe balustrada ferestrei. 
Îl apucase furia... 

— Cine este? 

— Un american. Dale, Jonathan Dale. Consilier agricol la 
Ambasada SUA. 

— Un american? - zise Baptiste dezgustat. 

Ştiuse Noelle cum să pună sare pe rană. 

— Vreau să te ocupi de asta — zise Bonaventure. 

— Să mă ocup? 

— Da, aşa cum fac corsicanii. 

— O să-i tai testicolele. 

— Aşa te vreau -— spuse Bonaventure vesel. 

— A făcut-o din cauza lui Pepin! Nu m-a iertat niciodată pentru 
asta. Dar a fost ideea ta. 

— Nu da vina pe alții pentru necazurile tale, Baptiste. Aceasta 
ar trebui să fie prima ta lecţie în viață. 

Baptiste se întoarse şi cobori treptele verandei, dar, când ajunse 
la jumătate se întoarse. 

— N-am vrut să moară. 

Bonaventure sorbi Pernod-ul. 

— Dar ai făcut-o! Eşti prea moale, Baptiste, ăsta-i defectul tău. 
Mă întreb dacă ai curajul să-l aranjezi pe Dale. Sau vrei s-o fac eu 
în locul tău? 

— Dracu să te ia — şuieră el şi se îndepărtă. 

Bonaventure zâmbi. Baptiste o să se ocupe de Dale. 

Şi pe urmă, Gates va veni la Bonaventure. Iar el o să-i paseze 
problema cu regret, lui Gates. Parcă se auzea cum o să-i spună: 
Îmi pare rău. A acţionat fără încuviințarea mea. Fă ceea ce trebuie. 
Eu îmi iau mâna de pe el. 

Da, Baptiste va rezolva problema lui Jonathan Dale. Şi Gates va 
rezolva problema lui Baptiste Croce. 

Perfect. 


Noelle era în grădină cu Lucien şi se juca cu mingea. Răsună o 
uşă trântindu-se în casă şi-l auzi pe Baptiste strigând la Chao. Se 
năpusti în spatele verandei. Îşi dădu seama, de îndată ce-l văzu, 
că aflase. 

Lucien alergă pe iarbă să-i iasă în întâmpinare. Baptiste îl luă în 
brațe, dar o fixă pe Noelle, cu o expresie neschimbată. 

— Ai făcut-o din răzbunare? — o întrebă el. 

Noelle se simți brusc foarte calmă. Se întrebase dacă ar fi 
trebuit să nege, să-l amenințe, să se justifice. Dar, în schimb, se 
calmase şi ştia că o să-i spună pur şi simplu adevărul. 

— Ai făcut-o din răzbunare? — repetă el. 

— La început - zise ea. Apoi, a fost mai mult de atât. 

— N-o să-l iei pe Lucien. 

Ea se uită la el. 

— Mă auzi? N-o să te las niciodată să pleci. Pe nici unul din voi. 
Nu-mi pasă ce faci. Chiar dacă fugi până la capătul lumii, tot n-o 
să scapi de mine. 

— S-a terminat totul între noi, Baptiste. 

— N-o să se termine niciodată. Nu până nu spun eu. 

Îl sărută pe Lucien şi-l puse jos pe iarbă. Crezuse că o să se 
înfurie, c-o s-o lovească, în schimb, se întoarse pe călcâie şi plecă. 


Nu fusese niciodată în bungalow-ul lui Dale pe lumina zilei. Se 
refugiau în sanctuarul întunericului. Dar nu mai era nevoie să se 
ascundă. Acum trebuia să-l prevină. 

Jeep-ul lui nu era acolo. 

Alergă pe scările verandei, deschise uşa cu pumnii şi trecu de 
servitorul uimit al lui Dale. 

— Dale! 

— Monsieur Jean n'est pas ici%0 — îi spuse el. 

Intră din impuls în dormitorul lui. 

Era o locuinţă de burlac. O cămaşă zăcea aruncată pe scaun, o 
pereche de cizme de călărie erau pline de noroi portocaliu, iar o 
haină Princeton, atârna de clanță. Stăruia mirosul familiar de 
colonie. 

Arăta cu totul altfel la lumina zilei. Patul fusese făcut, ca la 
militărie, camera era goală, cu excepția scaunului de trestie de 
lângă fereastră şi scrinul de tec, alături de pat. Găsi o sticlă de 
Johnny Walker lângă o scrisoare. O ridică. 


Dragă Susan, 
Nu ştiu cu ce să încep. Am atâtea, să-ți spun... 


Dumnezeule. 

Dragă Susan? 

Deschise un sertar de la masă, foarte încet, ca şi când s-ar fi 
temut să nu găsească vreun şarpe înăuntru. Văzu biografia lui 
Kennedy şi a lui Tom Paine. Le aruncă pe pat. Sub cărți era un 
teanc de scrisori, legate cu elastic. Le desfăcu şi căzu o fotografie 
dintr-un plic. 

O ţinu cu degete tremurânde: o plajă, undeva. O femeie 

zâmbitoare, copii zâmbitori, iar în mijlocul lor, un bărbat în 
costum de baie. Jonathan Dale. Familistul. 

Dragă Susan 

Fotografia îi alunecă dintre degete, pe podea. Îi tremura tot 
corpul. Ciudat, pentru că nu simțea nimic, absolut nimic. De fapt, 
nu-l iubea. Fusese singură şi dorise să-l rănească pe Baptiste. 
Dale nu însemnase nimic pentru ea. Se întoarse şi ieşi încet din 
casă, cu demnitatea unei regine. 

Baptiste intră în Hotelul Constellation cu un revolver în mână. 
Era un Smith & Wesson cu şase gloanţe. Părea beat, dar de fapt 
era rece ca gheața şi foarte treaz. Se uită de jur împrejur în bar şi 
trase peste capul barmanului, spărgând o sticlă cu byrrh. Aceasta 
se făcu țăndări şi romul se împrăştie în cameră. 

Acum captase atenţia tuturor. 

Făcu trei paşi în bar. 

— Unde este Dale? 

Gerry Gates stătea cu nişte soldați la o masă de lângă uşă. Le 
făcu un semn şi se ridicară să plece. 

— Credeam că Buffalo Bill a murit — zise Gates. 

Baptiste se întoarse şi îndreptă arma spre capul lui Gates. 

— Unde este? 

— De ce nu vrei să laşi pistolul jos şi să discutăm? 

— Spune-mi unde este. 

— Deci, vrei să-i zbori creierii? 

— Intenționez să încep mult mai de jos. 

Gates îşi împreună mâinile pe burtă, relaxat. Nu era prima oară 
când fusese amenințat cu pistolul. 

— Am impresia că nu înţelegi cum stau lucrurile, Baptiste. Hai 
să mergem undeva să discutăm. 

Baptiste nu se urni din loc. 

— Spune-mi unde este. 

Gates clătină din cap. 

— Dacă mă împugşti, va trebui să tragi pe la spate... 

Se ridică şi ieşi. 

Baptiste îl lăsă în pace şi roti revolverul în cameră. Îi cunoştea 

pe majoritatea celor adunaţi acolo. Unul din ei, un ziarist francez 
reuşi să rânjească spăşit. 

Dar Jonathan Dale nu se afla acolo. 

Înjură, lăsă pistolul jos şi-l urmă pe Gates pe strada întunecată, 
udă de ploaie. 

Americanii îl aşteptau. Îl înşfăcară de braț şi Gates apăru din 
umbră şi-i dădu un pumn în stomac. I se tăie respirația şi căzu în 
genunchi, lăsând revolverul să-i alunece în noroi. 

Gates îl luă, scoase gloanțele şi le făcu semn camarazilor săi să- 
l ducă pe Baptiste. Deschise uşa din spate a Chevrolet-ului parcat 
la câțiva metri depărtare şi Baptiste fu înghesuit între doi. 

Gates se urcă la volan şi porni maşina. 


Traseră lângă râu, în capătul sudic al oraşului, departe de 
şosea. 

Gates se întoarse. 

— O să-ţi fac o favoare — zise el. 

Baptiste era blocat între cei doi americani. Îşi revenise după 
lovitura pe care o primise. Ochii lui erau acum întunecațţi şi feroce, 
ca ai unui animal încolțit. Dacă se deşteaptă, acest tip va fi foarte 
periculos într-o zi, se gândi Gates. 

— N-am nevoie de favorurile tale. 

— Rahat, ba ai. Ţi s-a întins o cursă, băiete. 

Gates citi îndoiala în ochii lui. 

— Cine ţi-a spus de Dale? — continuă el. 

Baptiste îl privea fix. 

— O.K. Poţi să nu spui nimic până nu termin. Eşti de acord? 
O.K. Atunci ascultă-mă. Ai aflat de la socrul tău, nu? De la 
bătrânul Rocco însuşi. El ţi-a spus. Şi ştii de ce? Pentru că voia să 
reacționezi exact aşa. Gândeşte-te puţin. Ce ar fi fost dacă sticla 
aceea de rom în care ai tras mai devreme ar fi fost Jack Dale? Ce 
crezi că am fi făcut noi? Ne-am fi frânt mâinile şi am fi strâns bani 
pentru înmormântare? 

Baptiste nu-i răspunse. Dar Gates văzu că pricepuse unde voia 
să ajungă. 

— Rocky ţi-a spus, nu-i aşa? 

— Da, Rocco - recunoscu el. 

— Exact. 

Gates zâmbi, încântat de istețimea lui. 

— Atunci, dă-mi voie să-ți explic cum stau lucrurile. Vrea să 
scape de tine. Numai că nu vrea s-o facă el. Vrea s-o facem noi în 
locul lui. Este un tip deştept. Un vrai monsieur, nu este un om 
caritabil. Îi place să joace tare, Baptiste. Ar fi trebuit să-ți dai 
seama până acum. 

Acesta încuviință din cap, stânjenit, 

— Ştie că sunt impulsiv - zise el. 

— Impulsivitatea este una, dar sinuciderea este cu totul altceva. 
Te-a luat drept fraier, băiete. Doar nu vrei să începi o vendeta cu 
noi. O să te trezeşti fără nici un prieten pe lume. Şi primul care o 
să-ți dea în cap va fi Rocco. 

Îi înapoie revolverul, iar Baptiste îl luă cu ambele mâini şi-l privi 
ca şi când ar fi fost o fotografie compromițătoare. Apoi îl băgă în 
buzunarul hainei. 

— Dacă doreşti să testezi teoria mea, n-ai decât să împuşti un 
membru al misiunii SUA în Laos. Jack Dale este un tip promițător 
în agricultura țării noastre. Nu vreau să-l pierdem. 

Baptiste îl privi posomorât, dar se vedea că înțelesese. 

— Jack Dale n-o să-ți mai facă probleme. Va pleca până la 
sfârşitul săptămânii. 

Baptiste încuviință din cap. 

— Îmi pare rău că ţi-am dat un pumn. Nu obişnuiesc să lucrez 
aşa. Poate într-o zi o să-mi mulțumeşti. Vrei să te duc înapoi până 
în oraş? 

— Cred că aş prefera să merg pe jos. Vreau să mă gândesc. 

Gates făcu semn unuia din camarazii săi, care-i deschise 
portiera. Corsicanul se aplecă pe fereastră. 

— Eşti căsătorit, domnule Gates? 

— Nu, băiete. N-am avut timp niciodată. 

— Nu-ţi dai seama ce pierzi. 

— Vrei să-ți dau un sfat? Ai grijă de tine. Cred că Rocky are de 
gând să-ți vină de hac. 

Gates întoarse maşina şi o luă spre Vientiane. 


kk k 
Era drum lung până în oraş, dar Baptiste trebuia să se 


gândească. Se simțea ca un jucător de şah care fusese făcut 
aproape mat din a treia mişcare, fiind salvat de un spectator care-l 

avertizase la timp. Fusese un prost. Cum îl numise Gates? Un 
fraier. 

Ei bine, va fi ultima oară când se va comporta aşa. În orice caz, 
ultima oară pentru Rocco Bonaventure. 

Tao Kao era agitat. Şopti ceva la urechea lui monsieur 
Bonaventure. Acesta se înroşi şi se uită peste ochelari. 

— Monsieur Dale este aici? 

— Spune că vrea s-o vadă pe madame Croce - răspunse Tao 
Kao în franceză. l-am explicat că nu este aici, dar spune că nu 
pleacă până nu discută cu dânsa. 

Bonaventure pufni indignat şi se ridică în picioare. Cobori 
treptele şi deschise uşa. 

Dale îl domina cu statura lui impunătoare. Furios, Rocco îşi luă 
o figură dominatoare. 

— Nu eşti dorit aici — zise Bonaventure în engleză. 

— Trebuie s-o văd pe Noelle. 

— Nu este aici. 

În momentul acela, Noelle ieşi pe veranda din sufragerie. Se 
întoarseră amândoi spre ea. Părea palidă şi hotărâtă. 

— Noelle -— zise Dale. 

Aceasta se opri la câțiva paşi de el, ignorându-l complet pe tatăl 
ei. Se uită la americanul cel mare, studiindu-i fața, ca şi când ar fi 
fost un coleg de şcoală de care nu-şi mai amintea. 

— Vreau să te întreb un singur lucru. Eşti căsătorit? 

— Nu este chiar atât de simplu - zise el, deşi ştia că soarta lui 
era pecetluită. 

— Spune-mi adevărul, te rog. 

— Voiam să-ți spun. Lasă-mă să-ți explic. 

Ea se dădu înapoi şi-l lovi. Bonaventure era sigur că palma 
răsunase dincolo de fluviul Mekong, în Tailanda. Dale nu clipi. 

Noelle se întoarse şi intră în casă. 

Bonaventure clipi satisfăcut, dar îşi luase o figură impasibilă. 

— Ai primit răspunsul — zise el. Şi acum te rog să pleci. 

— Dacă m-ar fi lăsat, aş fi putut să-i explic — îi spuse Dale ca şi 
când ar fi fost înțeles sau simpatizat. 

Apoi se îndepărtă încet şi se urcă la volanul jeepului său. 
Trebuia să plece. 

Bonaventure privi jeep-ul îndepărtându-se prin noroiul 
portocaliu în direcția oraşului. 


În DC-3 era mare aglomeraţie: bonzi tineri, în robe portocalii, 
mame cu dinţii înnegriți de betel, dădăcindu-şi copiii, membrii ai 
guvernului laoţian, un căpitan adormit pe nişte saci de seminţe. 
Interiorul avionului CAT se transformase; pe deasupra se întinse 
un fir până la uşă, pentru paraşutişti, iar pe tavan, gurile de 
aerisire fuseseră marcate cu însemne „oxigen pentru trupe”. În 
fuselaj se vedeau chiar câteva urme de gloanțe, parțial acoperite 
cu bandă adezivă. 

Gates şi Dale stăteau pe vine în spate, în uniformă de luptă. 
Trebuiau să strige ca să se audă în uruitul motoarelor, în timp ce 
DE-3 decola de pe aeroportul Wattay. 

— Este ultima ta călătorie, Jack -— zbieră Gates. 

— Ultima călătorie? 

— După Sam Nena te întorci la Saigon. 

Dale închise ochii şi înjură pe înfundate. 

— Doar asta voiai, nu? 

— Aşa am crezut. 

— Dar nu poți rămâne aici, pentru numele lui Cristos. 

— M-am răzgândit. Nu mai plec. 

— Ba pe dracu! Poate ţi s-a părut o rugăminte, maiorule, dar 
află că este un ordin. Nu ai de ales. 

Dale simți aproape o durere fizică în piept — furie, părere de rău, 
frustrare. Ştiuse, de la început că n-o să meargă; ceea ce-l durea 
era însă faptul că ea nu-i oferise şansa să se explice. O jignise şi 
nu avusese cum s-o aline cu motivațiile şi planurile lui prost 
gândite. Era fiica lui Bonaventure şi nu avea cum să scape de 
acest fapt. 

Şi în afară de asta, era cam târziu să se îndrăgostească acum, 
pentru prima oară în viaţă. 

Bonaventure adormise pe verandă cu capul atârnând peste 

spătarul scaunului de trestie. Pare atât de bătrân, se gândi 
Baptiste. Pielea lui de culoarea tutunului era brăzdată de riduri 
adânci, iar părul alb, rărit dezgolea pe alocuri pielea capului. 

Îţi fac o favoare, hotărî el. 

Aduse o pernă de brocard din living room şi apoi scoase o curea 
lată din buzunarul hainei sale. O aşeză uşor pe pieptul bătrânului, 
îi strecură capătul liber prin spatele scaunului şi o strânse cu 
mâna stângă. Bonaventure deschise ochii şi-l privi uluit pe 
Baptiste. Încercă să-şi mişte braţele, dar acesta îl imobilizase dur. 
Înainte să strige, Baptiste îi puse perna pe față cu cealaltă mână şi 
o apăsă cu putere. 

URMĂRIREA DRAGONULUI 


„Dacă vrei să te bagi în afaceri subversive, să adun informații şi 
să faci mişcări de trupe, trebuie să negociezi cu traficanții de 
droguri”. 


General Paul F. Gorman, fost comandant al 
Armatei de Sud a SUA 


56 
Hong Kong 1967 


Sammy Chen răsfoia ziarul South China Morning Post pe 
bancheta din spate a Mercedes-ului său cu aer condiționat când o 
mulțime uriaşă se revărsă în fața lor, pe Queen's Road, iar traficul 
se opri într-o cacofonie asurzitoare de claxoane. 

Sammy se aplecă şi bătu şoferul pe umăr. 

— Ce s-a întâmplat? 

— Comuniştii, din nou, Kee Lung. Vedeţi. lată-i. 

Acum îi zărea şi Sammy. Mulţi ţineau cărți roşii, înălțate, în aer, 
deasupra capetelor, în timp ce mărşăluiau. Unii erau înarmaţi cu 
cuțite, bare, bâte şi lanțuri de bicicletă. Un şir anemic de poliţişti 
le bloca drumul, deşi nu făceau altceva decât să-i irite pe cei din 
primele rânduri. Începură să arunce cu cărămizi şi pietre luate de 
pe un şantier din apropiere. Poliţiştii se retrăgeau, adăpostindu-se 
sub scuturile lor de răchită. Vitrina de sticlă a cafenelei Hilton se 
făcu zob. 

— Ocoleşte blocul, dacă poţi — îi spuse Sammy calm. 

Deşi îi ura pe comunişti, Sammy era încântat de ultimele 
evenimente. Revoluţia culturală a lui Mao Tse Tung din China se 
revărsase peste graniță în noile teritorii şi Hong Kong. Mulţi 
oameni se temeau, dar nu şi Sammy Chen. Considera aceste 
evenimente drept o manifestare pozitivă, din multe motive. 

Faptul că era atât de agitat se datora revoltei, care avea loc în 
țara lui adoptivă, Vietnam şi care se sincroniza perfect cu 
evenimentele recente din Hong Kong. Americanii se angajaseră cu 

sute de mii de soldați în războiul de acolo şi mulți din aceşti 
oameni veneau la Hong Kong pentru R & R. Aveau mulți bani şi 
erau dornici să-i cheltuiască repede pe orice viciu oferit de triade, 
pentru că, peste o săptămână, urmau să se întoarcă în junglele 
mortale ale Mekongului, sub amenințarea DZM-ului, aşa că aceea 
putea fi ultima şansă să aibă o femeie sau să se îmbete. Pe alţii, 
drogurile îi ajutau să uite de singurătatea sau de spaima lor. 

Între timp, la câteva mile depărtare, oamenii lui Mao se 
masaseră la frontieră. Se zvonea că se va declanşa o invazie, dar 
Sammy Chen nu credea că Mao va fi atât de prost să-şi transforme 
amenințarea în fapte. Hong Kong-ul aducea prea mult capital 
Chinei Roşii şi chiar şi țările comuniste, cum era China, aveau 
nevoie de bani. 

Dar era bine, pentru că armata şi poliția aveau destule 
probleme din cauza comuniştilor, care creau necazuri în colonie, 
împrăştiind insurecția şi plasând bombe. Aşa că nu mai aveau 
resurse să intensifice lupta împotriva drogurilor şi, prin urmare, 
Sammy reuşise să importe cantități uriaşe de opiu şi morfină, fără 
nici o problemă. 

Mulțumită Vietnamului şi lui Mao, Fei Lung se va întări, iar 
Sammy Chen va deveni cel mai mare traficant de opiu din istoria 
Asiei. 

Iulie 1967 era o căldare cu aburi, îngrozitor de fierbinte, chiar şi 
pentru Hong Kong. Temperatura în cursul zilei nu coborâse sub 
92°F de două luni, iar umiditatea staționa constant la 100%. 
Asfaltul se topise în Victoria, iar colonia de-abia aştepta un taifun. 
Nu plouase de opt luni, iar rezervoarele erau goale. 

Autoritățile au început să ia măsuri de raţionalizare a apei, 
închizând valvele pe rețea. O dată la patru zile, timp de două ore, 
la robinet curgea mâl. Dar presiunea apei era prea scăzută ca s-o 
facă să urce mai sus de etajul şase al clădirilor înalte, iar în Oraşul 
îngrădit, oamenii din acest iad împuţit trebuiau să stea la coadă 
ore în şir, la o cişmea publică, să-şi umple căldările şi apoi să urce 
scările de oțel cu prețioasa lor încărcătură. 

Chiar şi triadele sufereau. Ca să prepare heroina, aveau nevoie 

de apă, iar raționalizarea a încetinit producția fabricii de heroină 
din Kowloon, aflată în afara Oraşului îngrădit. Când fierbe, opiul 
pute ca gunoiul putred, aşa că fabrica fusese amplasată la ultimul 
etaj al unei clădiri, unde vântul ajuta la dispersarea duhorii. 

Căldura amăra viața lui Chin Ah Fung şi a ajutoarelor sale. 
Chin - mai bine cunoscut sub numele de Chin Pudră Albă - fusese 
angajat de Dragon Fist ca „bucătar”, aşa cum spuneau triadele 
maeştrilor chimişti care se ocupau de procesul de rafinare al 
heroinei. 

Când Douglas intră în apartament în dimineața aceea, să 
verifice temperatura, aceasta se ridicase deja în jur de 100*F, după 
ce, peste noapte, scăzuse la 80°F. Era atât de cald, încât Chin 
trebuia să-şi şteargă tot timpul ochelarii aburiți. Douglas se 
întreba cum suporta. Un ventilator electric se învârtea într-un colț, 
fără să reducă fierbințeala de cuptor din cameră. 

Chin era tânăr, mai tânăr chiar decât Douglas, cu dinții stricați 
şi o față mâncată de vărsat, ascunsă aproape în spatele unei măşti 
de gaze. Semăna cu un vânzător de aparate foto din Nathan Road. 
Singurul lucru remarcabil la el era talentul la chimie, mai ales în 
ceea ce priveşte dificilul şi complexul proces de transformare a 
opiului în heroină numărul patru. 

În dimineaţa aceasta era ocupat cu un nou lot de opiu, adus de 
curând. Încălzise nişte apă într-un vas mare şi acum controla 
temperatura cu degetul. În timp ce-l privea, Douglas se minuna ce 
mult se baza acest proces pe intuiţia chimistului. 

Un ajutor turna un sac de opiu crud în vas şi Chin amesteca 
soluția cu un băț de lemn. Când aceasta se dizolvă, adăugă 
îngrăşământ de viță în amestec şi spumui fiertura. Va fi filtrată, 
reîncălzită şi, de data aceasta, în loc de îngrășământ, va adăuga 
amoniac concentrat, şi morfina se va solidifica în bulgări pe fundul 
vasului. Era nevoie de mare precizie din partea lui Chin, pentru 
că, dacă soluția era lăsată să se încălzească prea mult, se va 
distruge toată morfina. 

Douglas era fascinat de acest proces, nu din cauza interesului 
înnăscut pentru chimie, ci pentru faptul că se mira ce mulți bani 
se puteau câştiga din produsul unei simple flori. 

Opiul crud sosea pe vase de pescuit tailandeze sau vietnameze 
care pătrundeau în apele Hong Kong-ului de unde era transferat în 
ambarcațiuni oceanice. Odată ajuns în apele coloniei, opiul trecea 

pe una din miile de sampane care pescuiau în apele de coastă. 
Porturile erau atât de aglomerate, încât, era practic imposibil ca 
autorităţile să depisteze traficanții. 

Acum, când se dezlănțuise Revoluţia lui Mao, Flota Regală avea 
probleme mult mai presante decât traficanţii de droguri. Bucătarii 
triadei, în laboratoarele lor ilicite din Kowloon şi Noile Teritorii 
produceau acum zahăr maroniu sau alb de China în cantităţile 
solicitate de Hong Kong. 


kkk 


Douglas nu mai suportă căldura din apartament şi îl lăsă pe 
Chin să-şi vadă de treabă. Ştia că, după ce chimistul va produce o 
cantitate suficientă de morfină, o va amesteca cu o cantitate egală 
de anhidridă acetică, apoi o va fierbe şase ore la 85° fix şi, când 
impurităţile vor fi filtrate, granulele de heroină - zahăr maroniu — 
se vor forma pe fundul vasului. 

Douglas nu voia oricum să fie pe aproape când se producea 
heroina albă numărul patru. „Zahărul maroniu” era pus într-un 
vas mare, se adăugau alcoolul, eterul şi acidul clorhidric, şi dacă 
procesul fusese realizat corect, fulgii albi ai heroinei albe de China, 
cu o puritate de 99% se filtrau sub presiune. 

Însă, dacă se făcea vreo greşeală, eterul exploda, distrugând 
fabrica şi tot ce se afla în ea. 

Dar valoarea heroinei merita riscul. Americanilor aflați în 
permisie în Vietnam nu le plăcea „să urmărească dragonul”, care 
era metoda tradițională chinezească de a fuma zahărul maroniu 
crud numărul trei. Ei se foloseau de un ac pe care şi-l înfigeau 
direct în venă şi de aceea aveau nevoie de pudră albă pură. 

Şi erau gata să plătească un preț enorm. 

Afacerea cu heroină era acum atât de prosperă încât aducea 
mai mulți bani decât negoţul tradițional al triadelor cu prostituție 
şi jocuri de noroc. Douglas învățase că orice era ilegal, era valoros, 
iar heroina deținea acum potenţialul de a îmbogăţi câțiva oameni 
curajoşi şi inteligenți, dincolo de cele mai fantastice vise ale unor 
simpli muritori. 

Femeile dispuse să se prostitueze erau ieftine şi se găseau peste 
tot. Heroina însă era aurul alb. 

Sammy Chen este un geniu, hotări Douglas. Anticipase ce se va 

întâmpla în Saigon şi Hong Kong şi venise în întâmpinarea cererii. 
Fusese o afacere în pur stil capitalist. 

Numărul 489 al lui Fei Lung era o sursă de inspirație pentru 
Douglas Ho, care se săturase de Walled City, de mizeria şi 
duhoarea lui. Voia să trăiască sus, pe munte şi să aibă oameni 
care să se ocupe în locul lui de treburile din oraş, să lase pe alții 
să se bată, să adune banii, să bată târfele şi hoţii de buzunare. 

Sammy Chen îl ajutase să-şi dea seama că cea mai grozavă 
armă a sa nu era trupul lui infirm, ci mintea sa. 

Prin inteligență, putea să-şi croiască drum afară din Oraşul 
întunericului. 

Căldura înăbuşitoare îl făcuse pe Douglas să mediteze cu 
tristețe asupra vieţii. Ca prim locotenent al unchiului său, Douglas 
avea datoria să supravegheze toate afacerile triadei din Walled 
City, inclusiv fabrica de heroină a lui Chin. Acum i se părea că se 
ocupa de ce era mai greu, în timp ce unchiul său stătea într-o casă 
elegantă cu femeile şi drogurile sale, bucurându-se de profituri. Cu 
trei ani în urmă, când îl răpise pe Chen Jia-quo din Mangkok 
Typhoas Shelter şi-l lichidase, unchiul său se împăunase cu 
meritele triumfului. 

Hotărâse în cele din urmă că era timpul ca triada să-l 
răsplătească aşa cum trebuie. Îşi va iniția planul în timpul 
raidurilor săptămânale polițieneşti din Walled City. 

Fishball Tak îi conduse pe Sergentul Tan şi cei cinci jandarmi ai 
săi — tot chinezi — prin labirintul de alei în inima lui Walled City. 
Când ajunseră la cafeneaua din Rat's Piss Alley, îi pofti înăuntru şi 
trase nişte taburete pentru ei în jurul unei mese din şindrilă. 
Douglas li se alătură dintr-o cameră din spate şi-i strecură lui Tan 
un plic maroniu, pe care acesta îl deschise imediat şi începu să 
numere bancnotele dinăuntru. N-avea rost să fie discret. Şi, în 
afară de asta, sergentul Tan era genul de om care ştia să-şi țină în 
frâu lăcomia, iar cei zece ani de serviciu în Forțele Polițieneşti din 
Hong Kong îl învățaseră să fie prudent. 

Proprietarul magazinului le aduse Coca Cola şi prăjituri şi, din 
ordinul lui Douglas, Fishball Tak dispăru din nou. 

În timp ce-l aşteptau să se întoarcă, începură să vorbească 
despre încăierările comuniste şi căldura sufocantă. Chiar şi în 
cafenea, cu un aparat vechi de aer condiționat care şuiera într-un 
colț, căldura era un lucru tangibil, iar respirația oamenilor era 

râncedă şi fetidă. Camera mirosea a sudoare şi lapte acru. 

Bărbaţii îşi băură Coca-Cola şi cerură altele. Înainte să termine, 
Fishball Tak se întoarse cu doi drogați pe care-i pescuise dintr-o 
dugheană de opiu pe Strada Jumătăţii de Câine. Sunt nişte adepți 
împătimiți ai opiului, după cum arată, îşi spuse Douglas, cu 
obrajii supți şi piele cenuşiu-verzuie. Erau îmbrăcaţi în veste 
pătate şi şorturi kaki. 

Un jandarm le puse cătuşele şi aşteptară liniştiți afară până 
când poliţiştii şi-au terminat gustarea de dimineață. Vor fi arestați 
şi întemnițați la lat Lam. Dar ştiau că în închisoare li se va da opiu 
şi vor fi recuperați de către triadă pentru sacrificiul lor. Poliția se 
va alege cu doi țapi ispăşitori şi triadele vor fi lăsate să-şi vadă de 
treabă în Walled City. 

Era o înțelegere veche, reciproc avantajoasă. 

Poliţiştii se ridicară să plece, fără să plătească pentru 
consumațţia lor, ca de obicei. Dar, de data aceasta, când jandarmii 
se strecurară afară, Douglas îl luă deoparte pe sergentul Tan. Îi 
făcu propunerea în şoaptă. 

Îndrăzneala ideii sale îl uluia pe Douglas. Tan spusese 
întâmplător într-o zi, că fratele său era sergent pe una din şalupele 
polițieneşti care patrulau în apele din jurul Hong Kongului, 
similară cu cea care-l salvase pe Douglas din Golful Mirs. 
Echipajul complet număra doisprezece oameni: doi ofițeri britanici 
comandanți, un sergent de asemenea britanic şi restul, jandarmi 
chinezi. 

Cu câteva săptămâni în urmă nişte chinezi îşi împuşcaseră cei 
doi comandanți în paturile lor, în timp ce dormeau şi apoi 
navigaseră pe râul Peare, să predea ambarcațiunea comuniştilor, 
la Canton. 

Acest incident îl inspirase pe Douglas. 

Ce-ar fi dacă fratele lui Tan ar putea organiza o acțiune 
similară, în timp ce şalupa sa polițienească patrula pe mare? Ce-ar 
fi dacă, ar putea s-o aducă pe digul de la Aberdeen, unde l-ar 
aştepta Douglas şi Tan? 

Tan se arătă îngrozit. 

— Imposibil! — exclamă el şi se întoarse. 

Dar Douglas îl apucă de braț şi-i explică ce sumă uriaşă de bani 
era în joc... cea mai mare cantitate de opiu care ajunsese vreodată 
în Hong Kong. 

— Ştiu cât şi unde - spuse Douglas. Suficient ca să 
îmbogăţească nişte oameni curajoşi, mai mult decât pot visa. 

— Este imposibil. Douglas îl ignoră. 

— O să îngropăm opiul pe una din insule şi o să ne întoarcem la 
Hong Kong. Pot face rost de paşapoarte false şi bilete de avion 
pentru Taiwan. Noi doi nu vom fi implicați. După ce se vor linişti 
lucrurile o să-l vindem pe furiş, iar tu o să trimiți partea cuvenită 
fratelui tău şi prietenilor lui. 

Tan era obişnuit cu venituri mici, neînsemnate, dar ideea de a 
fura de la triade îl îngrozea. 

— O să ne prindă — se bâlbâi el. 

— Ba nu. O să ţină - zise Douglas. 

— Şi vei câştiga într-o noapte cât ai scoate în zece ani de 
serviciu în Poliţie. 

Tan ezită, sfâşiat între lăcomie şi groază. 

— Dacă o să vadă uniforme de poliție... 

— Vom fi îmbrăcați în haine chinezeşti. Se găsesc câte vrei în 
Oraşul Îngrădit. Crezi că-mi este greu să fac rost de şase uniforme 
chinezeşti? Nişte stofă verde cu stele roşii, atâta tot. Va fi noapte şi 
oamenii vor avea de-a face cu nişte pescari speriați. Vor alerga la 
Dragon Fist, spunând că unchiul Mao le-a furat drogurile. 

Tan clătină din cap. 

— Este o nebunie! Douglas se aplecă spre el. 

— Sunt patru sute de kilograme de opiu, două sute marfă pură 
şi şaizeci kilograme de heroină numărul patru. Numai heroina 
valorează trei sferturi dintr-un milion de dolari SUA. 

— Lasă-mă să vorbesc cu fratele meu - zise el. 

Douglas ridică din nou din umeri. 

— Este o şansă unică pentru el. Eu însă o să mai am şi alte 
ocazii. 

— Ne asumăm un risc enorm, Sharkfin. 

— Dacă nu rişti, nu câştigi. O să ne îmbogățim amândoi, mai 
mult decât îți poţi imagina. 

— Am spus că o să discutăm cu el. 

— Marfa va sosi lunea viitoare. Trebuie să fii gata până atunci. 

— Este o nebunie. 

Douglas ridică din umeri, nonşalant, ca şi când ar fi fost 
obişnuit cu astfel de lucruri. 

— Depinde de tine. Îți dau o mare şansă. 

Tan încuviință din cap şi ieşi afară să se alăture jandarmilor săi. 
Unul din drogați asuda şi tremura. Avea nevoie de drog. 

— Am nevoie de răspunsul tău până mâine -— îi strigă Douglas 
lui Tan. 

Acesta încuviință din cap şi Fishball Tak conduse poliţiştii şi cei 
doi prizonieri pe străzile fierbinți ale Oraşului îngrădit. 


A doua zi fu alt raid polițienesc în Hak Nami. Pentru că nu 
fusese aranjat dinainte, sergentul Tan şi oamenii săi trebuiră să 
aştepte aproape zece minute în stradă în timp ce băieţii alergau 
să-l caute pe Fishball Tak. 

Tak îi duse la cafeneaua din Rat-s Piss Street, unde băură 
Coca-Cola, până când Douglas Ho fu adus din cuibul de vultur al 
dragonului. 

Sergentul Tak îşi lăsă jandarmii în cafenea şi conversară în 
şoaptă pe alee. 

— Fratele meu spune că o s-o facă. 

Douglas încuviință din cap. Fusese convins că aşa va fi. 

— Când o facem? 

— Luni. Trebuie să plecăm de pe cheiul de la Aberdeen la 
miezul nopții. 

Tan era atât de nervos şi entuziasmat încât îi tremura vocea. 

— Vom fi acolo. 

Douglas zâmbi când se îndepărtă. Oamenii obişnuiţi aveau o 
minte atât de îngustă. Dacă cineva credea că şapte sute cincizeci 
de mii de dolari erau o sumă mare de bani, acela nu va fi niciodată 
bogat. 

Police 53 trase la cheiul portului Aberdeen la unsprezece şi cinci 
minute, luni noapte. Tan şi Douglas aşteptau împreună, vorbind 
monosilabic şi fumând ţigară de la țigară. Când şalupa acostă, 
săriră imediat la bord şi plecară. 

Este o vreme perfectă, hotărî Douglas; ceața învăluia golful, 
reducând vizibilitatea la numai cincizeci de metri. Secundul 
conducea ambarcaţiunea orientându-se după radar. Căpitanul — 
inclusiv inspectorul britanic - erau legați la mâini şi picioare şi 

Louie, fratele lui Tan, comanda şalupa. Era mai tânăr decât 
Tan, dar mai înalt, cu muşchii încordați, de marinar. Un jandarm 
chinez stătea la cârmă, altul la radio-emițător şi un sergent chinez 
se îngrijea de camera motoarelor. Alți doi jandarmi din echipajul 
lor în care Louie nu avusese încredere fuseseră legați alături de 
ceilalți. 

— Încotro? — îl întrebă Louie pe Douglas. 

— Insula Nam Mo Chan - îi spuse Douglas. Întâlnirea este 
fixată pentru ora unu. Trebuie să ajungem primii. 

Louie încuviință din cap 

— Avem destul timp să îngropăm opiul şi să ne întoarcem la 
Hong Kong. 

Douglas spuse în gând o mică rugăciune adresată zeilor şi lui 
Kuan Yin, Zeița Milei, care-l scosese din gura rechinului cu şapte 
ani în urmă. Apoi, atinse colţul de rechin să-i aducă noroc. În 
noaptea aceasta nu putea să dea greş. Era o miză prea mare. 

Louie găsi ambarcaţiunea cu radarul înainte s-o vadă, umbra 
verde de pe ecran arăta că era singurul vas din apropierea insulei. 
Douglas adusese uniformele cu el. Tan şi ceilalți se schimbară 
repede şi apoi arborară însemnele Chinei comuniste. 

Louie ordonă să lase motoarele la ralanti. Uruiau în apă scoțând 
fum negru pe țeava de eşapament. 

— Şase metri — tună Louie. 

Fu Kwok apăru în fața lor, în ceață. Tan aprinse lanterna 
luminând vasul de pescuit într-o rază fosforescentă. 

Era o ambarcațiune pescărească înaltă, cu prova aplecată şi 
nişte vele peticite, maronii, în formă de aripă de liliac. Nu era 
luminată, cu excepţia a două lămpi palide, verzui, pe catargul 
principal. Chiar şi de la această distanță se simțea mirosul de 
peşte şi butoi. 

Tan le strigă prin portavoce câteva ordine în cantoneză. 

— Sunt locotenentul Chi Chong-po. Aţi pătruns ilegal în apele 
Republicii Populare Chineze. Coborâţi imediat ancora, venim la 
bord! Dacă opuneţi rezistență, vom trage. 

Douglas zărea bărbați şi femei alergând înnebuniţi pe punte, 
prinşi în raza argintie a lanternei. Zâmbi încordat. Probabil că 
făcuseră pe ei de frică. 

Rămase la cârmă cu Louie, în timp ce Tan şi doi membri ai 

echipajului se pregăteau să urce la bordul vasului pescăresc. Tan 
avea un revolver Smith & Wesson, prins la şold. Ceilalţi doi 
membri ai echipajului aveau AK-47 chinezeşti din magazia de 
arme a şalupei. 

Douglas ajută omul care se ocupa de motoare să încarce 
Browning-ul. Dacă chinezul, căpitanul vasului încerca să facă vreo 
prostie, mitraliera va secera puntea ambarcațiunii Fu Kwok. 

Şalupa de poliție se apropie de vas şi Tan, împreună cu doi 
jandarmi se urcară la bord. Douglas asculta. Vocea lui Tan răsuna 
clar în ceață. 

Era foarte priceput. 

Căpitanul vasului pescăresc stătea în genunchi pe punte, 
implorându-l să nu-l aresteze. Era o greşeală sinceră. La urma 
urmei nu erau decât nişte pescari umili. 

— Poate aţi fost plătiți de americani să spionați — zise Tan. 

Aceste vorbe fură de ajuns ca s-o îngrozească pe nevasta 
căpitanului şi ceilalți membri ai echipajului. Începură să urle că 
sunt nevinovaţi. Între timp, Tan îşi trimise un om sub punte. 
Urletele încetară şi se făcu linişte. Peste câteva minute acesta se 
întoarse, raportând că găsise saci cu opiu în cală. 

— Opiu! — exclamă Tan. 

— Vedeţi? Nu suntem spioni! — strigă căpitanul vasului. Ci doar 
nişte bieți traficanţi de opiu. 

— Cu atât mai rău -— le spuse Tan. Opiul este unealta preferată 
a capitaliştilor. S-au folosit de acest drog de când lumea, ca să 
exploateze oamenii! Ar trebui să vă împugşc, pe loc! 

Familia şi echipajul urlară, implorând îndurare. Tan continua 
să-i înspăimânte. Nu exagera prea mult, se gândi Douglas. Nu 
avem toată noaptea la dispoziție. 

În cele din urmă, Tan le spuse că va fi milostiv. Îi va lăsa în 
viață ca să demonstreze binefacerile învățăturii luminate a 
Preşedintelui Mao. Dar opiul va fi confiscat şi folosit pentru 
prepararea medicamentelor în Republica Populară. 

Făcu semn celor doi oameni ai săi care începură să scoată sacii 
cu opiu şi să-i arunce pe puntea şalupei de Poliție 53. Douglas şi 
cel care se ocupa de motoare lăsară Browning-ul să ajute la 
transportarea sacilor. 

Descărcatul dură încă zece minute, în timp ce proprietarul 
vasului pescăresc şi familia sa se văicăreau şi-i implorau să le lase 

o parte din opiu. Tan îi amuti, fluturându-le revolverul în față. 

În cele din urmă, terminară. Camarazii lui Tan reveniră la 
bordul şalupei. Tan se opri să ţină un discurs în numele 
Preşedintelui Mao şi li se alăturară puţin mai târziu. Îi zâmbi 
încântat lui Douglas, când veni lângă el. 

— Idioţi — zise Tan. 


59 


Ancorară şalupa la o sută de metri de Insula Casa Norocului, pe 
latura expusă vântului. Radarul indicase un golf lat, cu ape puţin 
adânci, invizibil în ceață. 

Louie şi mecanicul rămaseră în barcă, cu Douglas, în timp ce 
Tan şi doi jandarmi se duseră pe țărm cu bărci. Louie se uita 
nervos la cadranul luminos al ceasului său. 

— Durează prea mult — zise el. 

Barca dispăru în ceaţă, cufundată primejdios în apă, din cauza 
sacilor de opiu. 

— Avem destul timp - îl linişti Douglas. 

Era aproape 3 a.m. Când auziră barca plescăind în ceaţă. Louie 
transmisese încă un raport fals şi acum stătea aplecat peste 
volanul şalupei, bând cafeaua dintr-o ceaşcă lăcuită. Era încordat. 

Se uită din nou la ceas. 

— În sfârşit — exclamă el. 

Douglas se uită şi el. Pe urmă scoase pistolul său 45 din geacă, 
îl armă, puse țeava în ceafa lui Louie şi trase. 

Împuşcătura răsună ca o detunătură de tun. Mecanicul sări din 
cabină, speriat, şi se trezi cu țeava neagră a pistolului în față. 

Douglas trase din nou şi-i făcu o gaură neagră în frunte. Acesta 
căzu, împrăştiind pe punte sânge şi bucăţi de piele. Douglas îi 
aruncă o privire lui Louie. Zăcea pe podea cu picioarele îndoite sub 
el. Îşi vărsase cafeaua fierbinte pe cămaşă. 

Acum n-o să mai simtă nimic, se gândi Douglas. 

Uruitul bărcii descrescu în intensitate, când Tan şi oamenii săi 
încetiniră la auzul împuşcăturilor. Probabil că ezitau, derutațţi şi 
nesiguri. Douglas îşi potrivi Browning-ul. 

— Louie? — răsună vocea lui Tan din ceață. 

— Louie? Sharkfin? 

Motorul se opri. Silueta bărcii apăru din ceață. Unul din 
oameni, Tan probabil, era la cârmă, uitându-se spre cabina 
luminată a şalupei. 

Browning-ul era greu. De obicei, era nevoie de doi oameni ca să- 
1 manevreze, dar fusese încărcat. Apăsă pe trăgaci. 

Mitraliera era armată cu gloanțe de o uncie şi jumătate, care 
puteau perfora blindajele uşoare şi ciuruiau cu uşurinţă carenele 
de lemn ale bărcilor. Douglas tinti şi trase. Auzi țipete. 

Douglas se duse la reflector, îl aprinse şi apoi se întoarse liniştit 
să vadă ce făcuse. Partea din față a bărcii fusese distrusă ca şi 
când ar fi fost retezată de un fierăstrău invizibil. Doi 
supraviețuitori înotau în apă. Douglas cobori Browning-ul şi trase 
încă o rafală. 

Se făcu linişte. 

Barca se scufundă. Numără două trupuri plutind cu fața în jos 
printre rămăşiţele epavei. Dintr-unul atârna un şir de intestine 
cenuşii, ca plasa de pescuit a unui trawler. Se vedeau pete în apa 
uleioasă. Cadavrele se pierdură încet în ceață. 

Apoi îl auzi. Cineva dădea din mâini, încercând să respire. Lăsă 
mitraliera, scoase pistolul de la brâu şi se duse la provă să aştepte. 

lată-l. 

Era Tan. Se zbătea în apă, cu un singur braț. De-abia îşi ținea 
capul la suprafață, iar curentul îl trăgea spre provă. 

Douglas aşteptă. 

Mai avea încă opt metri. 

Ţinti cu atenţie şi trase restul încărcăturii. Tan se întoarse pe 
spate. Pata se împrăştie în apă, în spatele lui ca uleiul dintr-un 
sampan vechi. 

Douglas aruncă arma în mare, după el. Apoi, îşi luă sacul de 
voiaj din cabină şi se duse în camera motoarelor. Scoase o 
lanternă etanşă cu halogen şi o pungă cu exploziv din sacul său. 
Fixă explozibilul de carenă, ataşă un detonator fabricat manual şi 
fixă momentul declanşării cu un ceas deşteptător demodat. 

Pe urmă ieşi pe punte, cu lanterna în mână. Unul din oamenii 
închişi în cabină se eliberase şi bătea cu pumnii în uşă. Douglas 
nu-l băgă în seamă. Îşi aminti de noaptea când îl atacase rechinul 
în Golful Mirs. În noaptea aceasta era din nou sânge în apă şi o 
să-l simtă după miros. Îşi imagină boturile lor feroce, țâşnind din 
adâncuri. 

Încercând să-şi alunge frica, plonjă şi începu să înoate. 


Plaja era pustie în noapte; nu semăna deloc cu ziua trecută. Dar 
se aşteptase la asta. 

Ceaţa se limpezi pentru o clipă şi zări silueta şalupei Police 53 la 
două sute de metri depărtare. I se păru că aude un plescăit. Nu 
vedea nimic, dar îşi imagină că rechinii se înfruptau din cadavre. 

Înainta spre plajă, având grijă să aibă marea la dreapta lui. 
După zece minute, nisipul cedă locul stâncilor care se întindeau 
spre uscat. Merse pe țărm şi găsi o barcă în tufişul unde o 
ascunse. Înăuntru era alt sac de voiaj, cu două schimburi, de 
haine -— pijamale negre de țăran şi o pereche de blugi, adidaşi şi o 
geacă sport, care erau însemnele triadei. 

Nu mă duc nicăieri pe ceața asta, se gândi el şi se aşeză în 
barcă, tremurând în aerul rece al dimineţii. Ştia că în celălalt 
capăt al plajei, se aflau stupefiantele lui Sammy Chen care valorau 
mai mult de un milion de dolari. 

Nu trebuia decât să aibă răbdare, ca să culeagă roadele. 

Un bubuit zgudui golful urmat de valurile de şoc ale exploziei, 
când şalupa de poliție se scufundă. Cu puţin noroc, autoritățile n- 
or să găsească niciodată epava şi nu mai era nimeni în viață care 
să dezvăluie secretele şalupei dispărute. Vor da vina pe chinezi şi 
Revoluţia lui Mao. 

Nu aveau cum să facă legătura între Police 53 şi Douglas Ho. 


60 
Aberdeen 


Puzderia de bărci şi sampane din portul Aberdeen adăposteşte 
mii de familii care gătesc, mănâncă, dorm şi se împerechează 
printre odgoane şi năvoade. Wing Fat-hei făcea parte din această 
comunitate. Ducea o viață săracă, de om simplu trăind în 
duhoarea peştelui şi a mirosului din port. 

Dar, în ultimele zile, monotonia zdrobitoare a sărăciei fusese 
înlocuită de culorile vii ale groazei. După noaptea aceea, în Nam 
No Chan, nu cunoscuse o clipă de linişte. Bălmăjise o explicaţie 
omului său de legătură din Aberdeen. Tipul se înfuriase, îl 

amenințase şi-l făcuse mincinos. Wing Fat-hei nu ştia ce ar trebui 
să facă, nu fusese vina lui, dar se aştepta să fie pedepsit. Soarta îi 
adusese pe cap această nenorocire şi nu putea decât să aştepte şi 
să se roage. 

Îşi petrecuse toată după-amiaza în templul zeiței Kuan Li. Îi 
aprinsese tămâie şi-i lăsase o mică ofrandă de orez şi flori. Spera 
că va fi destul ca să-i obțină favorurile. 

Se întoarse târziu, în seara aceea, când colierele de perle ale 
becurilor electrice se aprinseseră pe diguri. Luminile şalupelor 
care transportau turişti între țărm şi restaurantul Jumbo sclipeau 
pe apele întunecate. 

Când văzu propria sa barcă pe Fu Kurok, îşi ridică privirile şi 
zări trei bărbați în geci negre, cu fermoar, pe punte. Ar fi putut să-i 
spună fetei care vâslea, să întoarcă şi să-l ducă înapoi, în port, dar 
ştia că n-ar câştiga decât câteva ore. Nu putea scăpa din ghearele 
triadei. Şi, în afară de asta, trebuia să se gândească la familia lui. 

Îl recunoscu pe unul din ei. Fusese omul lui de legătură la un 
transport de opiu. Îl cunoştea numai după poreclă - Fishball Tak. 
Zâmbea, iar Fishball Tak nu zâmbea niciodată, aşa că Wing ştia 
că-l paşte necazul. 

— Te-am aşteptat — îi spuse Fishball Tak. Avem de încheiat o 
afacere. 

Lockard Road sclipea cu reclame luminoase: Pussy Galore Bar, 
Happy Boy, Lucky Place, Americana. Fetele în costume strâmte de 
mătase, crăpate până la jumătatea coapsei stăteau în uşă, 
marinari americani beți se clătinau pe trotuare, iar muzica pulsa 
pe străzile aglomerate de trafic. Wanchai era plin de oameni în 
căutare de sex, droguri şi băuturi. Toate dorințele lor puteau fi 
satisfăcute în Wanchai - teritoriu individual, împărțit bloc cu bloc 
între triadele Hong Kong-ului. 

Dragon Fist avea un birou deasupra unui bar, numit Candy 
Store. Unul din soldaţii săi îl escorta pe Douglas pe scări. Nepotul 
lui intră înăuntru. Camera era plină de fum, neaerisită şi fierbinte, 
în ciuda echipamentului de aer condiționat care uruia într-un colț, 
lângă o fereastră cu jaluzelele trase. 

Se afla în plină şedinţă şi păru nemulțumit că fusese întrerupt. 
„Arată prosper”, gândi Douglas. Purta un costum negru, ca pielea 
de rechin şi un Rolex de aur la mână. Lângă el erau doi dintre 
bodyguarzii lui, Freddy Yang şi Half Ear Wang. 

Douglas era dezgustat de starea fizică a unchiului său. Avea 
cearcăne sub ochi şi era palid la față. Fără hainele lui elegante, ar 
arăta ca oricare alt drogat din Hak Nam. 

— Mi s-a spus că vrei să mă vezi — zise Dragon Fist. 

Douglas se închină respectuos. 

— Da, am venit în legătură cu Fu Kwok - spuse el. 

Acum îi deşteptase atenția. 

— Ce ştii de Fu Kwok? — şuieră Dragon Fist. 

— Ştiu că unul din transporturile noastre de droguri a dispărut. 

— Şi ce-i cu asta? 

— Era un poliţist, sergentul Tan, care venea regulat în Hak 
Nam. 

— Îmi amintesc de el — spuse Dragon Fist. 

— A doua zi după ce-am primit încărcătura, sergentul Tan n-a 
mai apărut la datorie. Am întreprins nişte cercetări. Fratele său se 
afla pe şalupa de poliție care a dispărut în noaptea aceea. 

Dragon Fist trase din țigară. 

— Căpitanul vasului Fu Kwok crede că s-a rătăcit în apele 
Chinei comuniste. Spune că a fost oprit de o şalupă comunistă 
care i-a confiscat încărcătura. 

— Minte. 

— Ce te face să fii atât de sigur, Sharkfin? 

— Pentru că l-am găsit pe acest sergent Tan. Mi-a spus că a 
aranjat totul între el şi căpitanul vasului de pescuit. 

Dragon Fist şuieră ca un şarpe şi se aplecă înainte. 

— Unde este sergentul Tan? 

— N-a rezistat interogatoriului. Suferea de inimă. 

— A fost o prostie din partea ta, nepoate. Ar trebui să laşi 
interogatoriul în seama mea. 

„Drogul îl face nervos”, se gândi Douglas. 

— Mii de scuze, tai lo. 

— Kee Lung vrea neapărat să găsească opiul. 

— Dacă vrei, pot să-l aduc pe căpitanul vasului Fu Kwok, în 
Oraşul îngrădit, ca să-i storc adevărul. 

— Nu, lasă-ne pe noi — îi spuse Dragon Fist, zâmbind sarcastic. 
Poate suferă de inimă. Sergentul Tan ţi-a mai spus ceva, înainte să 
moară? 

Douglas îi povesti tot ce ştia despre planul de acostare a vasului 
pescăresc, totul, cu excepţia rolului jucat de el, bineînţeles. 

— Poţi să pleci — îi spuse el, când termină. 

— Da, tai lo — zise Douglas. 

Îl expediase ca pe un țăran amărât! 

— Poate ai vrea să-ți spun ce te aşteaptă? Oricum meriți din 
plin! 

Dar nu-şi exterioriza gândurile. În schimb, făcu o plecăciune şi 
plecă. 


kkk 


În noaptea aceea, Freddy Yang şi Jamice Wong se duseră la 
Aberdeen să-l găsească pe Wing Fat-hei, căpitanul vasului 
pescăresc Fu Kwok, dar acesta dispăruse, împreună cu întreaga 
familie. 

Dragon Fist se afla într-o dilemă. Dacă raporta ce-i spusese 
Douglas, fără să pună mâna pe Wing şi fără să ştie exact unde se 
află marfa, îşi pierdea prestigiul. Hotări, deci, să aştepte până când 
găsea pescarul. N-o să dureze mult. 


61 
Walled City 


Wing Fat-hei fu împins pe o scară îngustă de bambus, într-un 
mic pod. Era plin cu colivii din bambus şi, la început, Wing crezu 
că erau pentru păsări. Dar, după ce se obişnui cu lumina, îşi dădu 
seama că înăuntru erau oameni. 

Soţia lui era îndoită într-una din ele, ca o rață. Fetița lui de 
patru ani zăcea pe-o parte, tremurând de groază. Fiul său de nici 
un an, zbiera plin de muci şi murdărie. 

Trei membri ai triadei stăteau în mijlocul podului. Unul din ei 
fierbea apă într-un vas pe o sobă cu petrol. 

Altul, îmbrăcat într-o geacă neagră de nylon şi jeanşi de catifea 
reiată şchiopăta spre el. Zâmbea, dar îl privea cu ochi reci, cei mai 
reci pe care-i văzuse vreodată. 

Wing îşi feri privirile, îngrozit. 

— Mă numesc Douglas Ho - zise omul. Sunt cel mai mare 
blestem pentru tine. Sunt dragonul pe care l-ai deşteptat fără să 

vrei, spiritul rău, care te pândeşte din umbră de când te-ai născut. 
Ai înțeles? 

— Te rog — gemu Wing. Ti-am spus adevărul despre opiu. Lasă- 
ne să plecăm. 

Căzu în genunchi în fața lui Douglas şi se lovi cu fruntea de 
podeaua murdară. Douglas îl trase în picioare şi-l duse spre 
colivie. 

— Le vezi? — îl întrebă el. 

Luă vasul cu apă fiartă şi-l duse la colivia unde era închisă soția 
lui Wing. 

— O să vărs puţină apă. 

Auzi sfârâitul şi țipetele soției sale care se zbătea neputincioasă 
în închisoarea ei de bambus. 

Douglas duse apoi vasul la colivia lui Wing. 

— Nu! — îl imploră Wing. Te rog! Ti-am spus adevărul! N-am 
furat opiul! Te rog! 

Douglas zâmbi şi puse vasul la loc pe sobă. Wing nu reuşi să-şi 
desprindă privirile de la el. Ce alte torturi le mai pregătise acest 
monstru? 

Kuan Li, Zeiță a Milei, te rog! 

Bărbatul şchiop, cu ochi reci vorbea din nou, pe un ton blând, 
hipnotic. 

— Vreau să pricepi ceva, Wing Fat-hei. Eşti în mâinile mele. O 
să faci tot ce-ţi spun pentru că acum, nu trebuie să-mi dai 
socoteală decât mie. Ai înțeles? 

Wing nu înțelese, dar încuviință din cap, ştiind doar că trebuia 
să-şi protejeze familia de torturile cumplite la care i-ar supune 
acest monstru, dacă nu făcea ce i se spunea. Dacă există o 
speranță, oricât de mică, trebuia să accepte. 

— O să fac orice, orice — gemu el. 

— Bun - spuse Douglas. Eşti un om înțelept. 


Sammy Chen stătea în capătul unei enorme mese de nuc 
lustruit. Era singura persoană de la masă. Purta o cămaşă şi 
pantaloni prinşi cu bretele. Mânca dintr-un vas intestine de gâscă 
şi crab rece cu bețigaşe de argint. 

— Douglas Ho — exclamă el. 

Era greu de spus dacă se bucura sau nu să-l vadă. 

— Dragon neînfricat — zise Douglas înclinându-se. 

— De ce ai venit? 

Douglas ştia că nu trebuia să se lase indus în eroare de 
blândeţea glasului său. 

— Trebuie să-ți spun ceva confidenţial, Kee Lung. 

— Oh? 

— În legătură cu marfa dispărută. 

Sammy Chen încuviință din cap şi se prefăcu vag interesat. 

Douglas se duse la uşă şi-l aduse pe Wing Fat-hei. 

Sammy Chen strâmbă din nas când simți duhoarea: 

— El este pescarul — îi spuse. 

Wing Fat-hei se aşeză în genunchi, pe podea. 

— Spune-i! — îi porunci Douglas. 

— Comuniştii care au furat... — gemu Wing. 

— Da? — zise Sammy nerăbdător. 

— L-am recunoscut pe unul din ei. 

— Da? 

— Îl cunosc sub numele de Dragon Fist. 

Sammy Chen îşi încrucişă mâinile pe burtă şi-l privi aspru pe 
Douglas. 

— Eşti sigur, pescarule? 

Dar Wing nu era în stare să-i răspundă. Plângea şi-i curgeau 
muci din nas pe podeaua lustruită de marmură. Sammy Chen îi 
făcu semn lui Douglas, care înaintă un pas şi lovi țăranul între 
coaste. 

— Kee Lung vrea să ştie dacă eşti sigur? 

— Da, Kee Lung, sunt sigur. Ştiu că nu-şi imagina că o să-l 
recunosc, dar l-am văzut la Aberdeen, în maşina lui roşie care urla 
ca dragonul. Dar, ce era să fac? Cui să-i spun? 


Sammy Chen oftă adânc. Ştiuse de la început că cel care furase 
opiul făcea parte din propria sa triadă. Cine altcineva ar fi putut să 
cunoască ora şi locul exact, unde urma să se desfăşoare 
tranzacţia? 

Ridică un deget spre Douglas, care târi pescarul, şi-l aruncă pe 
uşă, în foaier, unde-l aşteptau soldații săi. 

Sammy Chen dădu mâncarea la o parte şi se gândi. 

— Spune adevărul? — îl întrebă pe Douglas. 

— Pare imposibil. Dar ce interes ar avea să mintă? Este îngrozit. 

Sammy Chen cugetă la vorbele lui. Îl studia pe tânărul triad 


220 


- COLIN FALCONER - 


şchiop. Îl porecliseră Sharkfin. Îl cunoştea de la Dragon Fist 
însuşi. Era o creatură oribilă, costeliv, cu fața plină de coşurile 
adolescenței şi marcată de cicatricele încăierărilor de stradă. Un 
soldat, un executant poate. Dar nu ar fi fost în stare să regizeze 
aşa ceva. De aceea, Sammy Chen era înclinat să-i creadă povestea. 
Dar, mai întâi, trebuia să verifice minuţios. 

— Poţi pleca - zise el. 

Tânărul se arătă dezamăgit, dar se înclină şi ieşi fără să scoată 
o vorbă. Sammy Chen ridică receptorul. Peste câteva minute află 
că în noaptea respectivă dispăruse într-adevăr o şalupă de poliție, 
dar autorităţile engleze trecuseră incidentul sub tăcere din motive 
politice şi de securitate. Unul din membri echipajului de la bordul 
şalupei era sergentul Tan Yam Kenng, cunoscut sub numele de 
Louie Tan. Fratele lui, sergentul Tan Yam Kuam fusese introdus în 
triadă de Dragon Fist însuşi şi îl vizitase de asemenea acasă de 
câteva ori. 

Totul se potrivea uimitor. În clipa aceea, se hotărî. Se duse la 
biroul din colțul camerei, luă o sticlă cu cerneală, un toc vechi cu 
peniță şi o foaie de hârtie roşie. Scrise repede şi uscă cerneala cu o 
sugativă. 

Era ordinul de excludere a lui Dragon Fist din triada Fei Lung. 
Reprezenta de fapt o condamnare la moarte. 

Îl aduse pe Douglas Ho înapoi în cameră şi-i înmână ordinul 
personal. Îi spuse că, după ce-l va duce la îndeplinire, îi va susține 
personal promovarea la rangul de Stâlp Roşu. 


62 


Dragon Fist se trezi cu o durere familiară în oase. Două fete 
erau întinse lângă el în pat iar una din ele se înfăşurase în jurul 
lui. O împinse la o parte, se dădu jos din pat şi se îndreptă, în 
pielea goală, spre baie. Pe chiuveta de marmură, era un săculeț de 
plastic; înăuntru, se aflau seringi de diferite mărimi, pachete cu 
praf alb şi un garou. Îi tremurau degetele în timp ce îşi prepara 
injecţia. 

Auzi un zgomot în spatele lui, se uită în oglindă, şi văzu o 
umbră în prag şi țeava unui pistol. Se întoarse, dar intrusul se 
dovedi mai rapid. Îi smulse seringa din mână şi-i vâri pistolul în 

nas. 

Recunoscu omul. Era Fishball Tak. În spatele lui era alt 
pistolar, Jamie Wong. Nu mai înțelegea nimic... proprii lui oameni. 

— Ce vreţi? — zise el. 

Nu-i răspunseră. Fishball Tak îl împinse spre uşă. Când ieşiră, 
îl văzu pe Freddy Yang plutind cu faţa în jos, în piscină, cu o pată 
roşie în jur. 

Dragon Fist îl lovi cu piciorul în inimă pe Jamie Wong, 
dărâmându-l, iar apoi ridică braţul, intenționând şi apăsând pe 
trăgaci. Dragon Fist îndoi piciorul sub el şi căzu, secerat de 
durere. 

Fishball Tak se aplecă asupra lui şi-l lovi în cap cu pistolul. 

Îi puseră un căluş în gură, îi legară mâinile şi-l duseră pe hol 
trecând de doi locatari îngroziți, apoi, se înghesuiră pe bancheta 
din spate a unui Austin vechi. Dragon Fist îşi reveni în timpul 
drumului şi vomită de durere. Bărbaţii din maşină înjurară 
murdar şi-l loviră. Leşină din nou. 

Când îşi reveni, se trezi pe puntea vasului pescăresc Fu Kwok. 
Nepotul lui stătea acolo, într-un şezlong, înconjurat de şase soldați 
ai săi din Walled City. 

— Unchiule, mă bucur că ai venit. O să mergem la pescuit. Ai 
adus vreo momeală? 

Dragon Fist nu-i răspunse. Dacă voiau zeii, va supraviețui. 
Soarta unui om îi era scrisă pe frunte. N-avea rost să se agite. 

Îl legară cu o funie împuțţită, cufundându-l în apă până la 
glezne. Încercă să-şi explice ce se întâmpla, dar durerea nu-l lăsa 
să se gândească. Nu putea să se mişte şi nici să vadă, iar piciorul 
drept îi zvâcnea cumplit. Leşina şi îşi revenea ca un înecat care 
lupta să se țină la suprafața apei şi apoi îşi pierdea puterile. 

Dar la fel de intensă ca durerea, era şi nevoia de heroină. Nu se 
putea gândi la nimic altceva. Nici măcar moartea nu i se părea atât 
de cumplită ca imposibilitatea de a-şi injecta drogul în vene. 
Avusese odată un abces la dinte; era aceeaşi durere, numai că 
acum îi cuprinsese tot trupul. 

Aerul era uleios şi fierbinte, dar el tremura de frig, cu brațele 
legate la spate. 

Simțea şalupa cutremurându-se, auzea uruitul motorului şi 
sesiza vibraţiile prin carenă. Îşi jurase să nu le arate cât suferea, 
dar mişcarea bărcii îl făcu să cedeze şi-l scoase din minți. Începu 

să urle, iar când se înnoptă, deja bolborosea incoerent. 

Douglas era dezgustat. Îşi respectase unchiul şi acum uită-te la 
el. Asuda, tremura şi zbiera de parcă ar fi fost torturat. Arăta mai 
rău decât cei mai josnici drogați din Hak Nam. Cum de ajunsese în 
asemenea hal? 

Douglas stătea într-un şezlong, cu un pistol Beretta în poală, 
privind soarele care cobora la asfințit, după insule. Seara era un 
timp potrivit pentru rechini. Atunci obişnuiau să se hrănească. Şi 
era destulă lumină să privească spectacolul. 

— Ţi-ai însuşit profiturile — îi spuse el. 

Dragon Fist nu putea să-i răspundă. Zăcea chircit pe punte, 
dând din picioare şi bolborosind. Îi lipseau câţiva dinţi şi i se 
prelingea saliva pe bărbie. Sângele care-i curgea din genunchi, se 
închegase pe podeaua de lemn. 

Foarte bine. Douglas dorea ca sze Kau ai săi să-l privească 
atenți. 

Se întoarse şi-l văzu pe Wing, la cârmă, cenuşiu la față de 
spaimă. Lui Douglas i se părea că pescarul îmbătrânise cu zece 
ani în ultimele douăzeci şi patru de ore. Nici un drog nu se putea 
compara cu acest gen de putere. 

— Unde a îngropat Ho Chan-fu opiul furat de la tine? — îl 
întrebă Douglas. 

Pescarul arătă spre Insula Casa Norocului. Fusese invizibilă în 
noaptea aceea, dar acum se ridica din mare ca o mică balenă 
verde. 

— Unde? 

— Pe plajă. Am văzut lumini în extremitatea nordică - zise 
Wing, repetând cuvintele pe care-l învățase Douglas să le spună. 

Douglas se ridică şi încuviință din cap. Tot acest teatru era 
pentru oamenii săi. 

— Ţi-ai câştigat dreptul de a-ți vedea încă o dată soția şi copiii — 
zise el. 

Wing zâmbi nesigur. 

Douglas făcu semn şi trei sze Kau coborâră sub punte. Ridicară 
un tambur de 200 1 pe scară şi-l târâră spre pupă. 

Douglas îl apucă pe Wing de cămaşă şi-l împinse peste parapet 
să privească. 

— lată-ți familia — îi spuse el. 

Cei trei tineri răsturnară tamburul, dar în mare nu căzură decât 

bucăți de măruntaie, carne şi membre însângerate, despicate din 
carcasă. Wing se holbă uluit la cadavrele dezmembrate ale familiei 
sale aruncate în ocean, ce pluteau în voia curentului. 

Capul soţiei sale ieşi la suprafață ca un dop şi pescarul scoase 
un strigăt. Douglas îl împuşcă în ceafă şi-l lăsă să cadă. 

Dragon Fist îşi dădea seama doar pe jumătate de ce se 
întâmpla. Se zvârcolea pe punte, de parcă ar fi înghițit acid. Ce 
ruşinos, se gândi Douglas. Nu va putea să guste spectacolul oferit 
de mine, aşa cum mă aşteptasem. 

— Daţi-i ceea ce vrea - zise el. 

Doi sze Kau se lăsară pe vine, lângă el. Unul din ei îi legă brațul 
cu un garou, să-i scoată venele în evidenţă, iar celălalt îi injectă 
drogul. Dragon Fist gemu de plăcere, tremură şi vomită. 

Până să-şi revină, primul rechin simți mirosul sângelui familiei 
Wing şi venise la festin. 

— Puneţi-i un colac - zise Douglas. 

Dragon Fist nu înţelegea ce se întâmplă; dacă ar fi înțeles poate 
că ar fi opus rezistență. Ochii lui erau sticloşi de drog, iar fața 
desfigurată de euforie. Doi membri al triadei îi forțară colacul pe 
cap şi umeri, iar apoi îi legară din nou mâinile la spate. Îl târâră pe 
punte, îi prinseră o sfoară în jurul trupului şi legară celălalt capăt 
de pupa vasului. 

Douglas scoase condamnarea la moarte şi le-o arătă tuturor, să 
vadă. 

— Nu voi fura de la frații mei de cruce din familia Hing — strigă 
Douglas. Dacă voi încălca acest jurământ, voi muri străpuns de 
mii de săbii. 

Zicând acestea îl apucă pe unchiul său de umeri şi-l aruncă în 
mare. 

Rechinii nu se grăbiră să vină. Dragon Fist pluti pe apă cinci 
minute, înainte ca un exemplar mare să-şi facă curaj şi să-l atace. 
Dar, după aceea, se termină foarte repede şi ţipetele lui Dragon 
Fist fură purtate de vânt în patru zări. 

Douglas se întoarse şi zâmbi tinerilor adunați în jurul lui la 
pupă. Ştia că îşi vor aminti această scenă. Acum, îşi crease o 
legendă. Vor spune că există o legătură supranaturală între el şi 
rechini. Numele Sharkfin va fi sinonim cu teroarea. 

Se va întoarce pe plajă, să găsească marfa lui Sammy Chen. 
Creditul pe care-l câştigase în ochii lui 489 valora mai mult pentru 

el decât banii: la urma urmei, ce contau câteva milioane de dolari, 
când averea la care visa era atât de imensă? 


63 
Saigon, august 1967. 


Saigon-ul se schimbase. Este aproape de nerecunoscut, se 
gândi Baptiste. În loc de bulevardele late înțesate cu biciclete, 
străzile erau sufocate cu camioane măslinii şi jeep-uri care 
scuipau fum negru. Americanii şi soldații ARUN mişunau peste 
tot, pipăindu-şi nervos pistoalele mitralieră M 16. Sunt nişte copii, 
se gândi el, până când îşi dădu seama că nici el nu fusese mai 
mare când venise în Indochina cu Forţele Aeriene Franceze. 

Mai erau şi bui doi, copiii străzii, orfanii şi refugiații, pleava 
războiului, cerşetorii şi hoţii de buzunare, care bântuiau cu miile. 
Cei în vârstă, erau numiți cowboy, aveau motociclete Honda şi 
furau genţi şi aparate de fotografiat, în timp ce treceau în fugă pe 
lângă pietoni. 

Tensiunea din oraş era palpabilă. Saigonul devenise mai sigur 
decât cu trei sau patru ani în urmă, când gherilele Viet Cong-ului 
aruncaseră în aer restaurantul plutitor My Canh şi bombardaseră 
Brinks BOQ şi prima Ambasadă SUA. Dar sacii de nisip, barierele 
şi sârma ghimpată arătau că oraşul se afla încă sub asediu. 

Gerry Gates şi colonelul Tran Van Li sosiră împreună. Cei trei 
bărbați dădură mâna unul cu altul. Un chelner în uniformă le 
aduse pahare cu bere în timp ce studiau meniul. 

Baptiste şi Li se priveau unul pe altul, încruntaţi. Baptiste nu-l 
uitase pe Li, dar acum afacerile erau mai importante decât 
mândria. 

— Mă bucur să te văd în Saigon - îi spuse Gates. Cum mai merg 
lucrurile în Vientiane? 

— Cum ştii. 

— N-am mai trecut de mult pe acolo. Oricum, am auzit că ai 
reintrat în afaceri. 

— Posibil. 

— În Vietnam s-au schimbat multe lucruri. Multe din vechile 
probleme nu mai există. Sunt sigur că tu şi domnul Li puteți 

ajunge la o înțelegere. 

— Ne-am înțeles şi altă dată - zise Li, rânjind cu buzele lui 
subțiri. 

Lui Baptiste îi venea să-i arunce paharul în față. Dar, în 
schimb, zâmbi la rândul său şi îşi concentră atenția asupra 
meniului. 

Agitaţia de la ora prânzului era în toi, iar magazinele şi birourile 
guvernamentale îşi deşertau lucrătorii pe străzi, pentru siestă. 
Fete drăguțe, cu păr negru, în ao dai înflorate, umpleau 
bulevardele, îngrămădindu-se să ia un taxi sau siclo, către casele 
lor din suburbii. Tu Do se transformase într-o cacofonie de 
claxoane şi clopoței de bicicletă. Unul câte unul, negustorii chinezi 
şi indieni trăgeau obloanele de oțel la magazinele lor. 

Pălăvrăgeau în timp ce mâncau, discutând despre viitoarele 
alegeri. Colonelul Nguyen Thien şi Mareşalul Forţelor Aeriene Ca O 
Ky se aliaseră să înfrângă conducerea formată din civili. Acest fapt 
părea să-l amuze pe Gates. 

— Democraţie! Ce porcărie! — exclamă el şi comandă încă un 
rând de bere. 

Începu ploaia de după amiază, dar masa lor de la colonadele în 
formă de L era adăpostită sub un umbrar din bambus. Un jeep de 
poliție trecu pe lângă ei, cu luminile roşii sclipind. Chelnerul apăru 
cu o măsuţă rulantă în alb, cu pateuri franțuzeşti. 

— Haideţi să trecem la afaceri — propuse Li în cele din urmă. 

Baptiste îşi aprinse ţigara. 

— Care-i treaba? 

— În Saigon nu se mai încheie nici o tranzacţie cu opiu fără să 
fiu şi eu implicat — zise Li. Acum, Forţele Aeriene pot aduce opiul 
direct la Tan San Nhut. Îl vom livra oriunde în Saigon, la un preţ 
fix pe kilogram. După aceea, este treaba ta. 

— Şi dacă vreau să export? 

— Directorul Autorităţii Portuare din Saigon este cumnatul vice- 
premierului Ky. Şi cred că ne putem înțelege. 

Baptiste se uită la Gates. 

— Şi unde vor merge toți aceşti bani? 

Gates ridică din umeri. 

— Habar n-am. 

— Vor asigura menținerea securității în Vietnam-ul de Sud — 
spuse Li. 

— Desigur, este pentru o cauză bună. N-aş vrea să cred că 
cineva va profita personal din această afacere. La urma urmei, se 
presupune că eu sunt gangsterul. 

— Haideţi să nu ne lansăm în demarcarea atribuţiilor — spuse 
Gates. Realitatea este că am dat-o în bară aici. Îngeraşii din 
Congres au vărsat lacrimi amare din cauza corupției care 
domneşte în Vietnam-ul de Sud, un stat polițienesc, şi ne-au forțat 
să ne descotorosim de Diem. Şi uite ce s-a întâmplat. Băieţii cei răi 
ne-au aruncat în aer Ambasada! De aceea, cuiva i-a venit până la 
urmă mintea la cap şi l-a susținut pe Ky. Singurul lucru care 
poate garanta în acest loc afurisit este o mare rețea de 
supraveghere. Informatori pe fiecare stradă. Dar asta cere bani, 
aşa că trebuie să treci cu vederea câteva lucruri mărunte, cum ar 
fi opiul. După cum văd eu lucrurile, încurajăm administrația 
locală să aibă acces la sectorul privat. 

— Am fost întotdeauna conştient de îndatoririle mele civice, 
doar ştii asta, domnule Gates. 

Gates îşi bău berea şi-l privi pe Baptiste peste buza paharului. 

— Sigur că ai fost. Dar ai avut şi noroc. 

— Noroc? 

— La dracu! Doar ştii ce vreau să spun, Rocky a murit exact 
când trebuia. 

— A fost o mare tragedie. Doar nu era bătrân. Doctorul a spus 
că a avut un atac de cord. 

— la te uită. Am crezut că şopârla bătrână o să trăiască veşnic. 

Gates îi aruncă o privire cu subințeles, pe care ar fi putut s-o 
interpreteze în mii de feluri. 

— Dar ce să-i faci, nu se ştie niciodată, nu? 

Ploaia se oprise. Străzile erau liniştite acum. Rămăseseră doar 
negustorii ambulanți cu cutiile lor cu acuarele, urmărind, demni 
de milă, fiecare vestic pe care-l vedeau. Doi băieți, vânzători de 
ziare se angajaseră într-o luptă pe viață şi pe moarte pentru 
împărțirea teritoriului. 

— Da, viața este ciudată, într-adevăr. Nu poți să ştii niciodată 
ce-o să se întâmple. 


Era târziu, după-amiază, când Baptiste îşi termină treburile în 
oraş. Se întoarse acasă cu maşina, strecurându-se printre taxiurile 
albastre şi galbene, bicicletele, motocicletele şi camioanele de 

armată. Fumul aruncat de gazele de eşapament învăluia oraşul 
într-o ceață cenuşie. 

Soarta, ambiția şi furia, îl aduseseră pe Baptiste Croce înapoi la 
Saigon. 

Bonaventure avusese dreptate în legătură cu generalul 
Rattakone. La mai puţin de un an, după ce Baptiste preluase 
afacerile familiei, generalul refuzase să comande rechiziții militare 
suplimentare. Crezuse că Forțele sale Aeriene puteau transporta 
opiul fără intervenţia întreprinzătorilor privaţi şi voia să-şi păstreze 
o mai mare parte din venituri. Dar, ironia sorții, făcuse ca la puțin 
timp după aceea, să se intensifice războiul împotriva Pathet Lao, 
iar Forțele Aeriene Laoţiene erau angajate aproape în întregime cu 
bombardarea zonei Ho Chi Minh. Aşa că acum, vietnamezii erau 
cei care transportau cea mai mare parte a opiului la Saigon, din 
Pakse şi Savannakhet. 

Baptiste nu era surprins de ce se întâmplase. Opiul nu mai 
reprezenta o afacere dosnică, aşa cum fusese pe vremea lui 
Bonaventure. Profiturile potenţiale erau prea mari ca să fie 
ignorate. 

Rămăsese în Laos doi ani, ca să coordoneze Amicu's şi să 
organizeze ocazional câte un mic trafic cu aur şi piastere din 
Saigon. Aşteptase această ocazie. 

Şi acum venise, iar pentru asta trebuia să le mulțumească 
americanilor. Cu cele mai bune intenții, aruncaseră din nou 
norocul în braţele lui. 

Baptiste şi Noelle se mutaseră în vila familiei de pe vechea 
strada Pasteur. Era mare, scumpă, aparținuse unui înalt demnitar 
din vechea administrație colonială. O alee lungă, şerpuitoare, 
ducea la un heleşteu ornamental, umbrit de copaci şi o verandă 
mare, albă. Ibiscuşi roşii şi portocalii străjuiau pereţii bleu, de 
stuco. 

Noelle era sus, în dormitorul lui Lucien. Copilul dormea întins 
pe burtă, iar Noelle îi mângâia părul. Spatele vilei dădea spre 
acoperişul spălătoriei, iar Baptiste auzea servitorii strigându-se 
unii pe alții în limba lor melodioasă, ca şi când ar fi urlat peste un 
câmp de paddi. 

Noelle îşi ridică privirile când soțul ei intră, încruntându-se de 
parcă ar fi fost întreruptă din cine ştie ce educaţie complexă. În 
ultima vreme aşa era mereu, indiferentă şi distantă. „Ca o 

fantomă”, se gândi el. Fantoma unei ființe pe care o iubise. 

— Este bolnav? — se interesă el. 

— Doar obosit. A avut o zi grea, la şcoală. 

Îi puse mâna pe umeri şi o sărută pe obraz. Ea nu-i răspunse, 
dar nici nu se feri, ca şi când n-ar fi fost acolo de fapt, ca şi când 
şi-ar fi lăsat pielea undeva, şi ar fi dispărut. 

— i-am adus ceva —murmură el. 

Scoase o cutie de catifea. Noelle o deschise. Înăuntru era un 
colier, rubine birmaneze, roşii ca sângele pe catifeaua purpurie. 
Nici măcar nu-l luă din cutie. 

— De unde l-ai luat? 

— De la un bijutier din Tu Do. Îţi place? 

— Este frumos. Mulţumesc, Baptiste. 

Zâmbi, vag şi închise cutia. Apoi, se întoarse din nou asupra 
copilului adormit. 

Mulţumesc, Baptiste, se gândi el. Aproape cinci mii de dolari 
americani. Mulţumesc, Baptiste şi nimic mai mult. 

Oare va reuşi vreodată s-o recâştige? Cât timp îl va face să ardă 
pe altarul lui Jean-Marie Pepin? Mai ales că nu era vina lui! 

Ea fusese cea care îi spusese: „Vrei să urmăreşti nori, toată 
viața?” Încercase să-i satisfacă ambițiile. Îi trezise dorinţa de 
mărire, şi-l pornise pe acest drum. Şi acum vor avea totul, fir-ar ea 
să fie. 

Femeia aceasta, devenise cea mai amară obsesie a lui. Toată 
viața lui avusese orice femeie îşi dorise, dar cea pe care nu putea 
s-o aibă, acum, era tocmai soția lui. Când se calmă, i se păru chiar 
comic. 

Dar n-o să renunţ niciodată la ea. Într-o zi, o s-o fac să mă 
iubească din nou, promise el. 

Poate atunci o s-o las să plece. 


64 


Dale îşi conduse maşina printre biciclete şi scutere, pe 
Bulevardul Tran Hung Dao. Porter se lupta cu încărcătura lor 
prost ancorată, în drum spre piață. Auzea clipocitul bărcilor pe 
râu, iar duhoarea canalelor şi a ierbii putrede din apă era 
copleşitoare. 

Când ajunse în Cholon, traficul se aglomera şi claxoanele țiuiau 
asurzitor. Îşi lăsă camionul pe cărare şi merse pe jos până la 
Trung Mai. Intră înăuntru. Muştele bâzâiau pe o hârtie lipicioasă, 
atârnată de cadrul uşii biroului, în spatele recepției. Din cameră 
apăru însuşi Sammy Chen. Faţa lui durdulie de Buddha, rânjea 
umil. 

— Domnule Dale! — exclamă el. 

— Bună Sammy. 

Chinezul era îmbrăcat cu un sacou peste un maiou de plasă şi 
un longyi alb. La mână avea un ceas ieftin, cu o curea de crom. Ca 
de obicei, nimic nu trăda faptul că era cel mai prosper om de 
afaceri din Saigon. Era o înțeleaptă măsură de precauţie, atât 
pentru Viet Cong, cât şi pentru funcționarii guvernului, care 
strângeau impozite în Cholon. 

— Pe aici, pe aici — zise el şi-l duse pe Dale în biroul său. 

Covorul era pătat de ceai şi mâncare, iar tencuiala se dezlipea 
de pe pereţii bleu. Pe birou erau câteva registre şi o numărătoare. 
Un ventilator se învârtea într-un colț, răvăşind paginile unui 
calendar fixat în perete, care înfățişa o chinezoaică grasă într-un 
costum de operă. În celălalt colț era un mic altar cu tămâie şi 
ofrande de fructe, aranjate în jurul efiziei din ipsos a unui zeu 
chinezesc. 

— Stai jos, te rog. Vrei nişte whisky, domnule Dale? 

Acesta încuviință din cap. 

Sammy Chen deschise un sertar, scoase o sticlă Johny Walker 
şi umplu două pahare. 

— Voiai să discutăm, Sammy? 

— Poate am nişte informații, pentru tine, OK? 

— Ce fel de informaţii? 

— Poate sunt doar zvonuri. 

— Vreau să ştiu, indiferent ce este. 

— Noua grupare VC din Cholon intenționează să arunce o 
grenadă la Cafe Verlain şi apoi la Continental. 

— Când? 

— Mâine. La prânz, când este cea mai mare aglomerațţie. 

— Ştii vreun nume? 

Sammy Chen rupse o foaie de hârtie dintr-un carnețel, notă un 
nume şi o adresă, împături foaia în patru şi i-o dădu lui Dale. 

Americanul o băgă în buzunar şi bău din whisky. Era cald şi 

uleios. 

— Mulţumesc, Sammy. 

Sammy Chen nu se aştepta să fie plătit. Informaţii de acest gen 
erau în schimbul impozitului pretins de guvern ca să-i autorizeze 
traficul cu opiu. Era un târg rezonabil. Acum, poliția îi escorta 
chiar opiul de la Tan Son Nhut la cafenelele sale unde se fuma 
opiu. 

Dar Sammy, considerase nimerit să transmită informaţiile sale 
americanilor, nu agenţilor lui Li. Dale presupunea că se gândea la 
viitor, când legăturile cu spionii americani s-ar putea dovedi 
valoroase. Sammy Chen negociase în apele tulburi ale politicii 
vietnameze de mai bine de zece ani şi ştia ce avea de făcut. 

— Domnule Dale, nu contează că eu vă ajut în felul ăsta. Dar 
nu aşa o să câştigaţi războiul, OK? 

Dale se enervă să fie criticat de un gangster din Cholon. 

— Lasă-ne pe noi să ne facem griji în această privință. Statele 
Unite nu au pierdut niciodată un război. 

— Poate tocmai acest lucru nu este bun. Încercaţi să nu pierdeţi 
niciodată. Bombardaţi Hanoi-ul, dar nu-l invadați. Luptaţi în 
Saigon, dar nu la Haiphong. Vă place să vă bateți, când nu faceţi 
altceva decât să blocaţi pumnul altuia. În curând o să obosiţi şi 
adversarul o să vă pocnească dureros, şi o să vă facă să sângerați. 

— Nu sunt eu de vină. Guvernul nostru stabileşte strategia de 
acțiune. 

— Guvernul vostru acționează prosteşte. 

Sammy zâmbi, arătându-şi dintele de aur. 

— Nu te înfuria, domnule Dale. Sammy Chen ţine cu America. 
Fără voi, nu mi-ar merge atât de bine afacerile. 

— Trebuie să alegem între două rele: comunismul şi opiul. 

— Eu înţeleg asta. Dar Guvernul vostru înțelege? 

— Ne-am angajat într-un război, Sammy. Cel mai mare război 
din lume. Pentru libertate! 

— Libertate - exclamă Sammy cât pe ce să se înece cu whisky- 
ul său. 

— Şi o să învingem. 

— Sper să învingeți, domnule Dale. Dar mai întâi, aveţi nevoie 
de bani. Cum ar fi cei obținuți din opiu. 

Lui Dale i se părea dezgustător să stea aici, cu acest om care 
făcea comerț cu slăbiciunile omeneşti şi să-i asculte ironiile. 

— Ascultă Sammy, într-o zi, când acest război se va termina, 
noi doi s-ar putea să nu mai fim de aceeaşi parte. Oricum, îţi 
garantez că n-o să mai fim, dacă voi avea de ales. 

Sammy îşi scoase ochelarii şi-i şterse de sacou. 

— O să-ți spun ceva despre mine, domnule Dale. Am avut un 
văr care locuia în Swatow. Era mare om de afaceri. Avea un hotel, 
o fabrică de bumbac, făcea cămăşi, pantaloni, multe lucruri. Când 
au venit comuniştii, a pierdut tot. A încercat să fugă în Hong Kong, 
dar comuniştii l-au împuşcat, împreună cu soția şi copiii lui. 
Gândeşte-te că voi fi întotdeauna prietenul vostru, fie că vrei sau 
nu. 

Dale îşi termină whisky-ul şi se ridică. 

— Menţinem legătura - zise el. 

Plecă, cutremurându-se de furie. Cu ce greşise oare țara lui 
dacă acum trebuia să negocieze cu gangsteri chinezi, fără acordul 
guvernului SUA? 


Noelle stătea pe bancheta din spate a Mercedes-ului, cu Lucien, 
la adăpost de căldura înăbuşitoare şi mirosul fetid de benzină şi 
canalizare. Saigon semăna cu o mlaştină pavată. Vântul fierbinte 
nu răcorea niciodată atmosfera. Chiar şi copacii păreau să se 
topească în căldura amiezii. 

Urmau aceeaşi rută în fiecare zi ca să-l ia pe Lucien de la 
şcoală, străbătând strada Truong Minh Gian, devenită acum o 
adevărată Mecca pentru soldații americani în căutare de droguri şi 
prostituate. Noaptea, furnicarul de oameni şi maşini sclipea în 
lumina neoanelor. Femeile uşoare se răspândiseră ca şi gangsterii 
în tot Saigon-ul. Noelle observă că tot mai mulți oameni erau 
răniți, iar copiii străzii vânau în bande. 

Se opriseră în colțul intersecţiei Cong Li. Se uită pe fereastră şi, 
fără să-şi dea seama, îl văzu pe Jonathan Dale. 

Era cocoşat la volanul unui Citroen LCV, ridicol de mic. O 
observă şi el, şi-l văzu aplecându-se şi strigând ceva pe geam. 
Apoi, traficul se puse în mişcare. 

Se întoarse şi-l văzu oprindu-şi maşina şi sărind pe stradă. Fu 
asurzit de claxoanele bicicletelor, Honda-urilor şi Vespas-urilor. 
Dar nu-i păsa. Alerga după Mercedes, făcând cu mâna înnebunit. 

Noelle îl bătu pe umăr pe şoferul Khan. 

— Mai repede - zise ea. 

— Dar n-am cum, doamnă. Suntem blocaţi în trafic — protestă 
Khan. 

Lucien tresări. 

— Maman, bate un bărbat în geam. 

— Nu-l băga în seamă. 

— Este un american. Ce vrea? 

Dale îşi lipise fața de sticlă. 

— Noelle! Noelle! 

— Maman, ştie cum te cheamă! 

— Mişcă-te, Khan! 

Un polițist vietnamez — şoarece alb, cum îi spuneau americanii — 
stătea în mijlocul intersecţiei, pe un piedestal crem. În clipa aceea, 
ridică mănuşa albă şi le făcu semn. Mercedes-ul țâşni înainte. 

— Mai repede, Khan! 

Nervos şi derutat, apăsă pe pedala de acceleraţie şi maşina se 
avântă printre un camion al armatei SUA şi un autobuz vechi, 
ruginit. 

Noelle se uită pe geamul din spate, şi-l văzu pe Dale, privind 
neajutorat după ea, în mijlocul străzii. 

— Cine era, maman? — strigă Lucien speriat şi agitat. Cine era 
bărbatul acela? 

— Nimeni — spuse Noelle, albă la față. Absolut nimeni. Şi acum 
întoarce-te şi taci din gură. Mă doare capul. 

Lucien devenise prea greu ca să-l poarte pe umeri şi să se joace 
de-a avionul, hotărî Baptiste. Se prăbuşi, cu răsuflarea tăiată pe 
un scaun de trestie de pe verandă şi Lucien se duse în braţele 
mamei sale. Baptiste simți un ghimpe de amar. Nu reuşise să se 
apropie de el. Nu era fiul pe care şi-l dorise şi pentru asta o 
învinovăţea pe Noelle. Ea întorcea băiatul împotriva lui. Singura 
ocazie când îi căuta compania era jocul de-a aeroplanul. 

— Deci, Lucien - îl întrebă el — încercând să converseze, ce ai 
învăţat azi la şcoală? 

— A trebuit să învăţăm sunetele alfabetului nostru. Şi ne-a 
predat numerele. Pe urmă, ne-am jucat de-a prinselea cu fetele. 

— Şi ai prins vreuna? 

— N-am reuşit să alerg atât de repede — mormăi Lucien. 

— Dar nu ţi s-a întâmplat nimic pasionant, azi? 

— Un american s-a luat după maşina noastră — zise el şi văzu 
că mâna mamei lui se încordase. 

Atunci, îşi aminti că ar fi trebuit să păstreze secretul şi îşi 
ascunse capul în bluza ei. 

Baptiste o privi aspru pe Noelle. 

— Un american? — pufni el. 

— N-a fost nimic — zise ea, dând din mână. Un marinar beat, 
atâta tot. 

Baptiste rămase tăcut timp de câteva clipe, studiindu-i fața. Nu 
ştia să mintă. Chiar îl lua drept prost? 

— Dale! — exclamă el. 

— Ce? 

— A fost Dale, nu-i aşa? 

Ezitarea lui Noelle îi confirma temerile. 

— Bineînţeles că nu. 

Baptiste se ridică şi ieşi trântind uşa în urma lui. Lucien începu 
să plângă. Noelle îl mângâie pe cap. 

— Nu-i nimic, Luc — murmură ea. N-a fost vina ta. 

Lucien era fascinat de mama lui. Mirosea întotdeauna a flori şi-i 
plăcea să se cuibărească la pieptul ei. Îi plăceau bluzele foşnitoare 
de mătase pe care le purta şi sânii ei calzi. Putea sta ore-n şir s-o 
privească în timp ce-şi pieptăna părul lung, negru. 

Într-o zi, îşi dorea s-o salveze. 

Nu ştia de unde îi venise ideea că mama lui trebuia salvată. 
Poate din cauza tristeţii ei, care o învăluia ca parfumul cu care se 
dădea, sau poate din cauza conversațţiilor furioase, purtate pe 
şoptite în dormitorul părinților, sau a momentelor când o găsea 
plângând tăcută sub copac. Dar, jură el, într-o zi, când va creşte 
mare, o va face din nou fericită. 

Însă acum era suficient că-l lăsa să-i păstreze secretul. 

Secretul celor petrecute când tatăl lui era plecat. Atunci, se 
închidea în dormitor, descuia micul sertar de la birou şi scotea o 
pipă lungă şi spirtiera pe care le ținea acolo. Apoi, se întindea pe 

pat şi lua un pacheţel dintr-o cutie de bijuterie din lemn de tek 
sculptat. Cutia conţinea o gelatină neagră, cu miros ciudat. Punea 
nişte gelatină în vârful unui ac şi-l ținea deasupra spirtierei, după 
care îl băga în pipă. lar după ce fuma pipa, adormea întotdeauna. 

Nu mai văzuse niciodată o femeie fumând, mai ales pipă. La 
Vientiane prietenii tatălui său îi vizitau câteodată cu soțiile, dar 
numai bărbaţii fumau ţigări. Îşi imagina că de aceea nu voia ca 
mama lui să se afle. 

În timp ce făcea asta, el se juca într-un colț şi fumul cu miros 
dulceag îl amețea, aşa că, uneori, adormea şi el. 

Dar ştia că nu i-ar trăda niciodată secretul. Această zeiță 
adormită, visătoare, era a lui şi o iubea cu toată pasiunea pe care 
poate s-o nutrească un băiețel pentru mama lui. Şi în inocența şi 
dragostea lui, ar fi făcut orice pentru ea. 

Încă se simţea ruşinat că-i trădase celălalt secret față de tatăl 
lui, cu o zi înainte să plece. Ştia că-l mințise pe papa despre 
americanul cel mare care bătuse în geamul maşinii lor. Ştia, 
pentru că îl văzuse din nou pe american, chiar de dimineaţă. 

Venise la ei acasă. 


Dale înainta cu maşina pe un bulevard cu ziduri înalte şi copaci 
umbroşi. Pereţii crem-liliachii ai vechilor vile franțuzeşti erau 
ascunşi parțial de bananieri. Coti pe alee şi opri maşina în fața 
unei verande. Când cobori din Citroen, îi bătea inima de agitaţie. 
Nu ştia la ce să se aştepte, şi nici nu-i păsa. Ştia doar că trebuia s- 
o vadă din nou. 

O servitoare deschise uşa şi-l privi speriată, ca şi când ar fi fost 
un strămoş venit s-o bântuie. 

— Que voulez-voust! — îl întrebă ea.. El îi zâmbi cât mai plăcut. 

— Madame Croce, s’il vous plait.*2 

— Comment vous appelez vous?% 

— Dale. Jonathan Dale. 

Uşa se închise la loc. 

Se uită la primul etaj şi văzu draperiile mişcându-se şi o umbră 
retrăgându-se repede. 


+1 Ce doriți? (fr.) (n.t.) 
42 Cu doamna Croce, vă rog. (fr.) (n.t.) 
+3 Cum vă numiţi? (fr.) (n.t.) 

— Noelle! 

Aşteptă, bătu din nou. Umbrele se lungeau şi înserarea se lăsă 
repede. Nu era nici o lumină la ferestre. In cele din urmă, renunță. 
Se urcă în Citrooen-ul lui şi plecă. 


* kk 


Se duse în Cholon. Era un oraş chinezesc, cu țambale 
asurzitoare, jocuri de mah-jong, spelunci de opiu, prostituate, 
bordeluri şi hoteluri ca Trung Mai, un caravanserai de plăceri 
ilicite. 

Sammy se ridică de la masa lui de mah-jong să-l servească 
personal. Luă o cheie de la recepție. 

— Pe aici, domnule Dale. 

Dale îl urmă pe scările şubrede, de lemn, la al doilea etaj. 
Deschise uşa şi Dale intră înăuntru. Sammy zâmbi, îi dădu cheia 
lui Dale şi plecă. 

Camera era urâtă, dar curată. Într-un colț, era o chiuvetă 
pătată cu o oglindă crăpată şi un şifonier vechi. Patul, pentru o 
singură persoană, era acoperit cu o pânză subțire de bumbac. 
Strigătele chinezilor de la mesele lor de mah-jong răsunau pe 
fereastra deschisă. 

Dale se întinse pe pat. Peste câteva clipe, se auzi o bătaie 
discretă în uşă. 

— Entrez44 — zise el. 

O chinezoaică micuță, îmbrăcată într-un cheongsam crăpat 
până la coapsă veni şi se aşeză lângă el fără să scoată nici un 
cuvânt. 

Întinse mâna şi o mângâie pe obraz. Era tânără, nu mai mult de 
optsprezece ani, bănui el. Se simți deodată bătrân. 

— Sunt singur - zise el. 

Fata se dezbrăcă şi îşi întinse corpul palid, ca de fildeş, pe pat. 


Mai târziu stătea în beznă şi se uita pe fereastră la acoperişurile 
Cholon-ului, ascultând zgomotele nopţii. Era trecut de două 
noaptea şi Cholon-ul era încă treaz; oamenii pariau la jocuri de 
noroc, strigau, mâncau, se lăsau pradă plăcerilor trupeşti şi 


+4 Intră (fr.) (n.t.) 

făceau afaceri. 

Se simţea dezolat. 

Se gândea la Michael şi Jennifer din San Francisco. Oare ce or 
face acum? Încercă să-şi amintească ce oră era în California. Apoi 
se gândi la Noelle care dormea la câteva mile depărtare, în brațele 
soțului ei, cu fiul lor în camera alăturată. Era despărțit de toţi cei 
la care ţinea din cauza distanței sau a circumstanțelor, în timp ce 
el, războinicul pustnic, îşi vedea de războaiele lui. Îşi dădu brusc 
seama, îndurerat, că se războise de când se ştia şi se întrebă dacă 
o să câştige vreodată. 

Se simți deodată obosit de această cruciadă a sa. Potirul 
Sfântului Graal+5 era la fel de intangibil şi îndepărtat ca 
întotdeauna. 


67 
Bangkok, Tailanda. 


Terasa de la Alliance Francaise era luminată cu lampioane de 
hârtie; muzica şi râsetele pluteau în seara caldă. Unii oaspeți 
dansau, iar alții se plimbau pe balcon, să privească luminile 
bărcilor din Chao Phrya. 

Marcel Rivelini făcu semn cu capul spre două tinere tailandeze 
care-i însoțeau, sugerându-le că era timpul să se retragă discret şi 
să se pudreze. 

Îmbătrânise urât, se gândi Baptiste. Părul negru i se rărise, 
avea pungi vinete sub ochi şi vene roşii, ca nişte fire de păianjeni 
pe nas. Combinația mortală dintre clima tropicală şi băutură era 
de vină, se gândi Baptiste. Dar starea lui jalnică era compensată 
de vanitatea lui. Purta prea multe bijuterii, inele de jad, lanţuri de 
aur la gât, o brățară şi un Piaget cu diamante la mână. Era 
îmbrăcată într-un costum negru, de mătase. 

Poate că nu fuseseră vremuri uşoare, dar opiul se dovedise 
benefic pentru Marcel Rivelini. 

Dacă nutrea vreun resentiment față de familia Bonaventure în 


+5 Potirul Sf. Graal din Legendele cavalerilor Mesei Rotunde. Se spunea că 
numai cel mai pur cavaler îl putea găsi (n.t.) 
237 


- OPIU - 


general şi Baptiste în particular, nu o arăta. Noelle Bonaventure 
era, la urma urmei, o femeie şi atâta tot, dar afacerile erau afaceri. 

— Presupun că ai auzit ce se întâmplă în Europa? Americanii 
fac presiuni asupra turcilor. 

Scoase o cutie de ţigări tari, ruseşti, din haină şi îşi aprinse 
una. Îi oferi şi lui Baptiste. 

— Guvernul turc a fost de acord să distrugă toate culturile de 
mac din podişul Anatoliei, în schimb pentru ajutorul economic 
american. Oamenii mei din Marsilia sunt disperaţi să găsească o 
sursă alternativă. Deodată, resursele de opiu din această parte a 
globului au devenit foarte importante. 

Baptiste încuviință din cap, dar nu spuse nimic. 

— Mai ai relații sus puse în Laos? 

— De cât ai nevoie? 

— Sunt sigur că pot găsi cumpărători pentru orice cantitate mi- 
ai furniza. Dar nu opiu. Este prea voluminos. În Marsilia vor 
morfină. 

Morfina. Va fi o problemă, se gândi Baptiste. Dar înțelegea 
logica pretențiilor lor. Opiul crud era prea voluminos ca să-l 
transporte clandestin peste graniță. 

— Crezi că poţi s-o faci? încuviinţă din cap. 

— O să găsesc eu o cale. 

— Şi o să aranjezi să te descurci cu autorităţile portuare? 

— Da. 

— Bun. 

Rivelini tuşi din nou. Avea o tuse urâtă. Dacă ai ajuns în halul 
ăsta, o să mă las de fumat, se gândi Baptiste. 

— Arăţi bine — îl minți el.. 

— Mă simt ca un rahat. Doctorul spune că ar trebui să mă 
întorc în Franța. Vrea să renunt la tot. 

Ridică ţigara. 

— Un idiot. 

— Ai stat prea mult timp în Asia. 

— Acum n-aş mai putea să mă întorc în Franța. Este prea frig. 
Şi, în afară de asta, mi-ar lipsi femeile. 

În momentul acela, se întoarseră fetele. Baptiste îşi dădu seama 
că nu-şi amintea care era a lui. Rivelini se aplecă spre el şi-i şopti. 

— Naree îşi pune chilii în păsărică. Ai încercat vreodată? 

Baptiste recunoscu că nu se gândise la aşa ceva. 

— Apropo, ce mai face Noelle? 

Pentru o clipă, zări focul vechii pasiuni în ochii lui. 

— Este frumoasă - zise el cu ciudă. 

— Eşti un ticălos norocos -— îi spuse Rivelini, trăgând una din 
fete spre el şi strângând-o de sân. 

Ea chicoti uimită şi se feri. După atâţia ani petrecuți în Asia, 
Marcel tot nu-i înțelegea pe aceşti oameni, îşi spuse Baptiste. Fata 
de lângă el îl privea mirată în mod evident din cauza 
dezinteresului. 

Presupun că sexul este la fel ca toate celelalte lucruri pe care le 
poți cumpăra cu bani, se gândi el. Când eşti bogat, cel mai mare 
duşman al tău este plictiseala. lar lucrurile care nu pot fi 
cumpărate, devin brusc interesante. 

Dar nu se aşteptase vreodată, ca acest lucru să fie iubirea. 


Saigon. 


Vechea ambasadă de pe râu, fusese bombardată de Viet Cong la 
începutul anului. Noua structură, terminată recent, era încastrată 
în beton, ca s-o protejeze de bombe şi rachete şi la fiecare colț erau 
gherete, păzite zi şi noapte de poliția militară SUA. Îmbrăcată în 
haine verzi şi căşti de oţel, ofițeri de marină, cu cizme lustruite şi 
curele sclipitoare conduceau controale riguroase la porți. 

În foaierul acoperit cu covoare, un vultur sculptat, cu ciocul 
deschis şi aripile întinse, ieşea dintr-un mănunchi de steaguri. O 
femeie aştepta la coadă. Când îi veni rândul, un tânăr ofițer 
meticulos, într-o uniformă bine croită îşi ridică privirile şi o întrebă 
ce dorea. Fața lui nu trăda nici surprindere, nici dezaprobare când 
rosti numele. Vorbi încet, la telefon. 

Agitată, îi auzi vorbele tatălui ei: nu m-ai ascultat niciodată 
când am încercat să te avertizez. Ai fost întotdeauna atât de 
imprudentă. Şi acum, uite ce faci. 

— Fir-ai să fii! - bombăni ea. 

Dar avusese dreptate. Chiar şi dincolo de mormânt, se dovedise 
că avusese dreptate. Ce căuta aici? Ce spera să câştige? 

Pentru o clipă, fu cât pe ce să se întoarcă şi să fugă din clădire. 
Dar ciuda şi disperarea o făcu să rămână. Trebuia să-l vadă din 
nou. Nu era nimic altceva în viața ei. 

Deodată, îl văzu în fața ei. Părea uimit, bucuros, neîncrezător. 

— Noelle? - zise el. 
Acum era prea târziu să fugă. 
Imprudento! — îi striga tatăl ei. N-o să mă asculți. 

Peninsula Vung Tau's se întindea în Marea Chinei de Sud, la 
optzeci de mile sud-est de capitală. Plajele sale erau cele mai 
apropiate de Saigon, aşa că fuseseră întotdeauna o zonă de 
vacanță preferată de saigonezi. Francezii îi spuneau capul Saint 
Jacques şi veneau aici din secolul 19, când colonizaseră 
Indochina. Promontoriul era presărat cu vile construite de ofițeri 
de armată şi demnitari. 

Plecară cu Citroen-ul lui Dale într-o dimineață, devreme. Le-a 
luat mai mult decât se aşteptaseră, pentru că şoseaua era 
aglomerată cu camioane de armată, taxiuri, căruțe şi biciclete. 

Era o dimineață umedă, noroasă. Hainele li se udaseră deja, iar 
în maşina micuță era înăbuşitor, chiar şi cu ferestrele lăsate. Lui 
Dale nu-i încăpeau bine picioarele în Citroen, iar genunchii se 
sprijineau pe bordul metalic. 

Noelle îi aruncă o privire în timp ce acesta conducea. Acum avea 
câteva fire cărunte în păr dar, în rest, era acelaşi. Însă îşi 
schimbase atitudinea. Dale se hotărâse să vorbească pentru viața 
lui. 

— Susan şi cu mine ne-am despărțit acum patru ani — spuse el. 
De fapt, am fost întotdeauna despărțiți. Mi-am petrecut jumătate 
din viață de partea cealaltă a globului. A fost vina mea, nu a ei. 

— N-ai încercat să divorțezi? 

— Am discutat despre asta. 

— Dar? 

Îi zâmbi trist. 

— Este catolică la fel ca şi tine. Nu crede în divorț. 

— Şi tu? 

— Şi eu sunt credincios. Dar Dumnezeul meu se duce la altă 
biserică. La dracu, a fost o căsătorie mixtă. Tatăl meu îmi spunea 
că n-o să meargă. 

De fapt, îl sfătuise să se gândească bine. Tatăl soţiei sale îl 
plăcuse, din câte îşi amintea. Dale provenea dintr-o familie bună; 

tatăl lui avea o firmă de avocatură, iar el urmase colegiul şi 
activase cu mult curaj în războiul din Pacific. 

Dar nu era catolic. Atâta timp cât ne avem unul pe altul, nu 
contează, îi spusese Dale. Şi avea dreptate. Însă, când căsătoria 
lor se destrămase, lucrurile îi apăruseră în altă perspectivă. 

— Şi ce s-a întâmplat? — îl întrebă ea. Nu mai ţineţi unul la 
celălalt, pentru că ai lipsit prea mult de acasă? 

— Presupun că la început munca mea a fost de vină. Dar apoi, 
a devenit mai mult o scuză. 

— Scuză? 

Ajunseră în apropierea unui sat. Un bivol ieşi în mijlocul 
şoselei, dintr-o orezărie. Dale încetini, să-l ocolească. 

— Degeaba încerci să-ți explici... iar acum nu mai pricep nimic. 
Ştiu că am iubit-o când ne-am căsătorit. Cel puţin, aşa cred. Dar, 
lucrurile s-au stricat înainte să plec în Pacific. Probabil că şi-a 
imaginat, că n-o să mă mai întorc. 

— Toată lumea face greşeli — zise Noelle, gândindu-se la situația 
ei. 

— Eram prea tineri. 

Rămase tăcut un timp, reflectând, aşa cum făcuse de atâtea ori. 

— Îmi scria în fiecare zi când am fost plecat. Doamne, mă uitam 
tot timpul la poza ei, mai ales noaptea. Mi-am făcut atâtea 
gânduri. 

— Şi pe urmă, te-ai simţit prins în cursă. 

— Ne întindem singuri aceste curse. Am transformat-o în ceea 
ce credeam că doream să fie. Am făcut copii. Mi-am consolidat 
cariera. Rahat, nu este o carieră, este mai mult decât atât. Un 
destin. 

Doamne Sfinte, se gândi Noelle. Un destin. 

— Am încercat să nu bag în seamă. 

— Ce să nu bagi în seamă? 

— Când m-am întors... lucrurile se schimbaseră. Am simțit 
înainte să ajung acasă. Dar, ce era să fac? Mă aşteptase. Trebuia 
să mă însor cu ea. Un timp, n-a contat. Am avut copii — soție, 
copii, un cămin. Ea era visul american. Scopul luptei mele. 

Încetiniră din nou, blocaţi de un convoi de camioane ARVN, care 
scuipau fum negru pe ţevile de eşapament. 

— Peste câţiva ani, am fost trimis din nou în misiune, 
Indonezia, Filipine. Au venit cu mine, dar pe măsură ce copiii au 

crescut, a fost mai greu. Pe urmă, m-am ales cu rana asta. 

Îl bătu pe umeri. 

— Chiar lângă locuința noastră. Michael şi Jennifer se aflau la 
câțiva metri, în maşină. După aceea, am hotărât că era prea 
periculos pentru ei. Aşa că i-am dus înapoi, în SUA. Presupun că 
acesta este sfârşitul poveştii. Restul ar fi epilogul. 

Noelle îi atinse obrazul. Nu-i părea rău pentru el, dar îşi dădea 
seama că, la fel ca şi ea, era prins într-o existență pe care crezuse 
că şi-o dorea, dar la fel ca şi în cazul ei, nu era nimeni vinovat. 

— Câteodată mă înfurii — zise el. Nu pe ea, ci pe mine. Îmi pare 
rău mai ales pentru Susan şi copii. 

— Cum este? 

— Susan? Nu ştiu cum s-o descriu... ne-am certat odată pe 
tema asta. Îmi amintesc că i-am spus că era o târfă în bucătărie şi 
bucătăreasă în pat. Probabil că am jignit-o. N-a fost drept, oricum, 
fiindcă nu găteşte prea rău. 

— Şi ea, ce ţi-a spus? 

— Ce? 

— Ai jignit-o. Aşa că te-a jignit şi ea, probabil. Aşa se întâmplă 
de obicei, nu? 

— Presupun că da. 

— Şi, ce ţi-a spus? 

Nu i-a răspuns imediat. Începu să râdă amar. 

— Mi-a spus că sunt un luptător singuratic. 

Noelle se amuză. 

— N-a fost nostim, nici atunci şi nici acum, spuse el. 

— Îmi pare rău. 

Se lăsă o linişte încordată şi apoi, îi zâmbi. 

— Dar avea dreptate, nu? 

Merseră cu maşina până în capătul nordic al Back Beach-ului, 
îşi puseseră costumele de baie şi săriră în valurile care se 
rostogoleau pe plajă. După aceea găsiră un loc izolat pe dunele de 
nisip şi se întinseră la umbra brazilor. El se întoarse spre ea, 
bucuros s-o privească scăldată în soarele care-i poleia puful fin de 
pe brațe şi coapse. 

— Îți place ce vezi? — îl întrebă ea. 


242 


- COLIN FALCONER - 


— De ce nu te-am întâlnit acum douăzeci de ani? 

— Pentru că atunci aveam numai opt ani. 

El zâmbi. 

— Bănuiesc că asta ar fi fost o problemă. 

Îi mângâie coapsa şi se aplecă să-i lingă sarea de pe umăr şi 
sân. 

— Nu, nu trebuie să faci asta. 

— Nu ne vede nimeni - zise el. În clipa aceasta, suntem singuri 
pe lume. 

Eşti o imprudentă! — îi răsuna în urechi glasul tatălui ei. 


— Eşti frumoasă - îi şopti el. 

— Ăsta-i necazul meu. 

— Ce vrei să spui? 

— Dale, te-ai gândit vreodată că Dumnezeu te priveşte de după 
nori şi-ţi numără păcatele? Unul câte unul? Ce-o să se întâmple, 
când o să-şi termine degetele? 

— Nu mi-l imaginez pe Dumnezeu aşa. 

— Atunci, cum ţi-l imaginezi? 

— Nu ştiu. În orice caz, nu ca pe o ființă răzbunătoare. Poate 
îmi place să cred că, din când în când, este milostiv. 

Ei i se măriră ochii de uimire. 

— Acum înțeleg de ce nu eşti catolic. 

— Orice greşeli aş face, sunt tot de partea îngerilor. Ar fi bine să 
țină cont de acest fapt. 

O mângâie pe spate, dând nisipul la o parte. Îşi plimbă degetul 
pe coloana vertebrală până aproape de fund, făcând-o să se 
înfioare. 

— Nu cred că El vrea să faci asta. 

— Spune-mi cu ce greşim — murmură el. 

— Dacă n-am greşi cu nimic n-am fi fugit până aici, la Vung 
Tau. 

— Când este vorba de noi doi, puțin îmi pasă dacă este bine sau 
nu. 

Se aplecă peste ea, dezmierdându-i tâmplele, obrajii şi gâtul. 
Avea pielea sărată. 

— Ce te-a făcut să te răzgândeşti? De ce ai venit la ambasadă? 

— Ca s-o arunc în aer - murmură ea. Sunt o teroristă. 

— Vorbesc serios. 

Îşi ascunse fața în brațele lui. După un timp, îi spuse: 

— Pentru că, în aceşti trei ani, n-am reuşit să te uit nici o clipă. 
Acum ştiu ce simte Susan. 

— Nu vreau să mă uiţi niciodată. Niciodată. 

O întoarse pe spate. Noelle îl lăsă s-o dezmierde din nou. Făcură 
dragoste încet, în ritmul valurilor. lar Dumnezeu o privea dintre 
nori, numărându-i păcatele. 

Când Baptiste se întoarse de la Bangkok, bătrâna servitoare îi 
povesti ce se întâmplase în lipsa lui; trei zile în şir doamna fusese 
plecată de acasă şi se întorsese numai noaptea, iar Khan îl 
adusese singur pe Lucien de la şcoală. Se gândise că trebuia să-i 
spună. 

Îi mulțumi, dar hotărî să nu-i reproşeze nimic deocamdată 
soției. 

În schimb se duse să viziteze un fost detectiv care se ocupa 
ocazional de mici probleme pe care el nu le putea rezolva de unul 
singur. Două săptămâni mai târziu, se întâlniră la Cafe Givral şi 
acesta îi dădu un raport complet. Noelle devenise mai prudentă de 
când el se întorsese, dar atâta tot. Se întâlnise cu Dale încă de 
patru ori, de fiecare dată dimineața, când Baptiste era în oraş, 
ocupat cu afaceri, iar Lucien se ducea la şcoală. De două ori se 
duseseră în apartamentul lui Dale din Ngo Duc Ke, o dată la un 
hotel din Cholon, iar o dată în parc, în extremitatea lui Tu Do, 
lângă râu. 

Îl plăti generos pe detectiv pentru eforturile sale, luă raportul 
bătut la maşină pe trei pagini şi-l arse. 

Se gândi să discute problema cu Gerry Gates, dar renunță 
imediat la această posibilitate. Trădarea ei îl jignise prea adânc. 
Dar trebuia să se gândească şi la afaceri. După conversaţia 
purtată cu Rivelini, o mişcare greşită ar fi un risc prea mare. 

Nu, oare ce-i spusese odată Bonaventure? Că trebuia să 
soluţioneze problema în manieră corsicană. 


Celula era din cărămidă, cu ferestre vopsite în negru. Un singur 
bec atârna de un fir, din tavan. Singurele obiecte din cameră erau 

o funie şi o cadă cu apă spumoasă. 

O vietnameză atârna de picioare, în pielea goală, prinsă cu 
funia; avea mâinile legate la spate şi capul la câțiva centimetri de 
apă. Părul ei ud atârna în smocuri şi se vedeau pete pe podea şi pe 
uniformele soldaților adunaţi în jurul ei. 

Unul din ei ţinea funia. Colonelul Tran Van Li îi făcu semn şi 
capul femeii dispăru în apă. Pentru o clipă, corpul ei palid ca de 
fildeş se zbătu ca un peşte în undiță. Când se linişti, soldatul trase 
de funie şi o ridică. 

Scuipă apa cu săpun şi îşi scutură capul ca un câine ud. Trase 
în piept o gură de aer. Colonelul Li îi puse o întrebare, şi când nu-i 
răspunse, soldatul o cufundă din nou cu capul în apă. 

— Eu vreau să ies — spuse Dale. 

— Credeam că vei fi interesat să asişti — zise Gates. 

— Şi de ce, mă rog? 

— Pentru că prietenul tău, Sammy Chen este cel care ne-a 
servit-o pe tavă. Îți aminteşti numele şi adresa scrise pe o bucată 
de hârtie? Despre ea era vorba? 

Colonelul Li îi spuse ceva femeii şi îi smulse un răspuns. Dale 
sesiză teroarea, disperarea şi ruşinea din glasul ei. 

— Ascultaţi-o - exclamă Gates. A început să vorbească. Am 
crezut că teroriştii sunt mai îndârjiți. 

— Este femeie, colonele. De fapt, nici măcar atât. O fetiță. 

— Nu fă pe sensibilul cu mine, Jack. Reprezintă duşmanul şi 
nu contează cum arată. 

Li dădu ordin soldatului s-o scufunde din nou. Dale ieşi din 
celulă, urmat de Gates. Americanul deschise un pachet de Lucky 
Strike şi-i oferi o țigară lui Dale. 

— Ce s-a întâmplat? 

— Aşa înţelegem noi să ne batem, Gerry? 

— Nu-i de joacă. Toată Asia depinde de deznodământul acestui 
război. 

— Aşa că ne-am apucat să torturăm fetițe. 

— Aceste fetițe aruncă grenade în restaurante şi ne ucid 
soldații. 

Gates aprinse țigările. Aveau un gust acru, amar. Sau poate că 
sunt prea supărat, se gândi Dale. 

— Şi eu care credeam că noi suntem băieți buni, Gerry. 

— Sigur că suntem. Să nu te îndoieşti niciodată de asta. 

— Să ştii că uneori, mă cam îndoiesc. 

— N-aş vrea să-mi fac griji din pricina ta, Jack. 

Fata ţipă acum. Dale auzi şuieratul unui bici. Isuse Cristoase, 
era un adevărat coşmar. 

Gates clătină din cap. 

— Să nu-mi spui că n-ai ştiut niciodată ce se petrece aici. 

— Oricum, nu pot spune că-mi place. 

— Sigur că nu. Dar sper că nu preferi comunismul. N-a spus 
nimeni că va fi uşor. Este război. Cel mai mare război care a fost 
vreodată. Uneori, trebuie să luăm hotărâri dure. 

Dale îşi stinse ţigara cu călcâiul. 

— Cred că vreau să mă întorc la ambasadă. 

— Sigur. 

Gates se întoarse în celulă. Când deschise uşa, Dale zări pentru 
o clipă trupul fetei, cu spatele brăzdat de rănile biciului. Unul din 
soldați o stropea cu lămâie. 

Dacă aşa se comportau îngerii, atunci era fericit că nu fusese 
nevoit să lucreze niciodată în slujba diavolului. 

Legătura lor intrase într-un ritm constant. Nu se puteau întâlni 
decât dimineața, aşa că, dacă putea să plece de acasă, îl suna la 
ambasadă şi-i spunea câteva vorbe la telefon. De obicei se duceau 
în apartamentul lui, unde se băgau imediat în pat, lacomi să se 
posede unul pe altul. Apoi stăteau şi discutau, până când Noelle 
trebuia să se grăbească să-l ia pe Lucien de la şcoală sau, până 
când Dale se întorcea la ambasadă. 

Îl întrebase o singură dată ce făcea în Vietnam. 

— Eşti tot consilier agricol? 

— Strict secret — îi răspunse el. 

Dar, când îl întrebase de copiii lui, scosese o fotografie de 
familie, una mai recentă decât cea pe care o găsise în bungalow-ul 
lui din Vientiane. Era Susan, mai drăguță şi mai tânără, Michael 
un băiat înalt, arătos, cu păr castaniu, ca al mamei sale şi o 
adolescentă cu aparat pentru îndreptarea dinţilor, care zâmbea cu 
bună-ştiință... 

— Ea este Jennifer — zise el. Cea deşteaptă. Intenţionăm s-o 

trimitem la Berkeley. Michael este un băiat obişnuit. 

— Le este dor de tine? 

— Presupun că da. 

— Cât de des îi vezi? 

— N-o să rămân aici la nesfârşit, zise el evitându-i întrebarea. 

— Nu, bineînţeles - zise ea. 

— Tu de ce stai aici, Noelle? 

— Ce altceva, aş putea să fac? 

— Ai putea veni în America, împreună cu mine. 

— Şi să fiu Susan a ta? Te-aş vedea mai des dacă aş rămâne 
aici. 

— Atunci, părăseşte-l pe Baptiste şi vino să locuim aici, 
amândoi. 

— Te-ar ucide. 

— Îmi asum riscul. Te rog, gândeşte-te la asta. Te iubesc. 

O spusese atât de sincer şi dulce, încât îl crezu. 

— Oricum, nu contează — zise ea. 

Dale clătină din cap. 

— Nu pricep de ce stai cu el. 

— Ţi se pare atât de ciudat ca o femeie să stea cu un bărbat de 
dragul unui copil? N-ai mai auzit aşa ceva, până acum? 

— Nu vreau ca relația noastră să se rezume la ceea ce este... 

— Ajunge, deocamdată — spuse ea. 

Dar, ştia că nu era adevărat. 

După ce terminară treburile la Ambasadă, Gates şi Dale se 
duseră într-un bar de pe strada Tu Do, numit Arizona şi se 
aşezară pe nişte taburete. Înăuntru era întuneric şi zgomot — un 
tonomat cânta o melodie cu Beach Boys. Barul era plin de soldați, 
iar unii din ei famau opiu, fără să se ferească. Dale se simțea 
stânjenit. Nu-i plăcea să vadă tineri drogându-se. Fusese martor la 
înflorirea culturii hippy când se dusese în vacanță la San 
Francisco şi se temea pentru viitorul generaţiei următoare, 
generația copiilor săi. Bănuia deja că Jenny prizase droguri la 
şcoală, dar n-avea nici o dovadă. De Michael nu era sigur. 

Fură agățați de două animatoare în blugi strâmți şi pulovăre. 
Una din ele avea păr lung, ondulat şi buze rujate strident. Mergea 
pe tocuri exagerat de înalte. Îl apucă de mână pe Dale şi i-o puse 
pe coapsele sale. 

— Ah, Joe, eşti cel mai grozav dintre toţi! - murmură ea. 

— Nu mă cheamă Joe — zise el şi îşi trase mâna nervos. 

Încercă să nu se înfurie pe ea. Majoritatea acestor fete de-abia 
îşi spălaseră noroiul de pe picioarele cu care frământau culturile 
de orez. Veniseră la Saigon de la țară, încercând să câştige un ban 
pentru părinții lor care-şi pierduseră probabil recoltele, şi casele 
din cauza războiului. Era trist să vezi aceste biete ființe 
transformate în obiecte ale plăcerii, indiferent cât de strident se 
machiau sau cât de strâmți erau blugii lor vestici. 

— Ce-i cu tine, Joe? — întrebă fata. Nu-ţi plac? 

— Mi-am pierdut testiculele — îi spuse Dale. Când a explodat o 
mină. Bum! 

Fata se arătă neîncrezătoare. 

— Nu mai eşti bun de nimic — pufni ea. 

Îi spuse ceva prietenei sale şi se îndepărtară. 

Cealaltă fată stătea în braţele lui Gates, cu un braț de gâtul lui. 
Îşi trăsese pulovărul şi-i arătă un sân mic de culoarea cafelei, cu 
sfârc întunecat. 

— Nici eu n-am chef — zise el şi o împinse pe podea. 

Ea se ridică şi îi aruncă o ploaie de invective în dialectul aspru 
al provinciei din care venea. Gates comandă două beri. 

— Ce-i cu tine, Jack? Pari nemulțumit de ceva. Te mai gândeşti 
la episodul acela din celula lui Li? Ştii, fata ne-a dat numele 
tuturor camarazilor ei. I-am ridicat pe toți azi dimineaţă. 

— Sunt soldat, nu torționar. 

— Da, însă soldaţii nu câştigă războaiele fără să ştie ce face 
inamicul. Nu este nevoie decât de puțină insistență. 

Gates îşi aprinse o țigară Lucky Strike. 

— Nu-i vorba de asta. 

— Bine, atunci spune-mi ce te frământă. 

— Faptul că pierdem războiul, Gerry. Nu mă refer din punct de 
vedere militar. În această privință nu am nici un fel de dubiu. Mă 
refer la războiul cel mare. 

— Ce tot vorbeşti acolo, Jack? 

— Uită-te în jurul tău. Aceştia sunt soldații americani. Soldați! 
De fapt, nu sunt decât nişte copii care-şi doresc să se drogheze. 
Ceva nu merge deloc bine. 

— Fumează şi ei nişte ierburi. 

— Te înşeli, Gerry. Acum fumează ierburi. Dar ce-o să se 
întâmple mâine? 

Clătină din cap. 

— Nu ştiu. America se îndreaptă într-o direcție care nu-mi 
convine. 

Îşi termină berea. 

— În seara aceasta nu sunt o companie plăcută. Mă duc acasă. 

— Ai stat prea mult să te ocupi de hârțoage. Poate ar trebui să 
te trimit din nou la ţară, în toiul luptei. 

Dale se gândi la Noelle. 

— Nu, mi-e mai bine aici. 


kkk 


Când plecă, se uită la Gates. Fata se întorsese. Stătea în brațele 
lui, chicotind. Mâna camaradului său dispăru sub ceea ce era 
oricum, o fustă de piele exagerat de scurtă. Dragul de Gerry, se 
gândi Dale. Îi plăceau războaiele. Ar fi fost la fel de fericit chiar 
dacă s-ar fi aflat de partea cealaltă a baricadei. Dacă Hanoi-ul ar fi 
avut baricade. 

Noelle fu şocată să vadă cât de mult se schimbase Marcel 
Rivelini. Părea îmbătrânit, i se rărise părul, iar pielea îi atârna pe 
față. Iată cu cine voia tatăl meu să mă mărit, se gândi ea. Dacă n- 
aş fi fost atât de nechibzuită. 

Băură împreună răcoritoarele pe verandă, în timp ce Rivelini îi 
povestea despre tatăl ei. Seara era fierbinte şi grea, iar oraşul 
mirosea a benzină. Nori violeți conturau copacii care se profilau pe 
cer. 

Noelle se scuză ca să-i facă baie lui Lucien şi să-l culce. Baptiste 
şi Rivelini începură să discute despre afaceri. De la fereastra 
dormitorului lui Lucien, în timp ce-i citea o poveste să-l adoarmă, 
Noelle auzea fiecare cuvânt. 


— Când poți să faci prima livrare? — îl întrebă Rivelini. 

— Peste două săptămâni. O sută kilograme de morfină. 

— Bună. Pe cincisprezece, nava Cochin va fi ancorată în portul 
Saigon. Pe căpitan îl cheamă Carbone - un corsican de încredere. 

Pune pe unul din oamenii tăi să ia legătura cu el ca să stabiliți alte 
amănunte. 

— Dacă ai probleme, spune-mi. 

— N-o să fie nici o problemă. 

— Încearcă să cumperi cât mai multă morfină. 

— Cochin se îndrepta spre Marsilia? 

— Nu, spre Manila şi apoi Panama. 

— Panama? 

— Am oamenii mei acolo. Un tip, pe nume Ricord, a plecat după 
război. 

— Un colaboraționist? — îl întrebă Baptiste amuzat. 

— Luptă împotriva comuniştilor. Rezistenţa franceză era plină 
de ei. Oricum, nouă ne este de folos. America Latină este o bază 
ideală pentru SUA. 

Baptiste rămase tăcut un timp, reflectând la ce aflase. 

— Deci, de asta vrei să cumpăr cât mai multă heroină. 

— America este o piață în plină dezvoltare, Baptiste. Şi se dau 
în vânt după heroină. Îţi aminteşti de vremurile trecute când 
depozitam saci cu opiu în hambarele din Laos? Era ridicol. O joacă 
de copii. Acum, s-au pus bazele unei afaceri în stil mare. Trebuie 
să fim manageri buni, adică să influențăm producătorii şi în 
acelaşi timp, să transportăm marfa pe piaţă. Înţelegi? 

— Cred că da - zise Baptiste. 

— Sunt convins. 

Rivelini îi zâmbi apreciativ. 

— Te-ai priceput întotdeauna să apreciezi de unde bate vântul. 
Mi-am dat seama, din clipa în care te-am văzut. Totuşi, în cele din 
urmă, lucrurile au evoluat pozitiv, nu? 


Rivelini rămase la cină. Mâncară acompaniați de zgomotul 
obişnuit al războiului care se desfăşura la zece mile spre nord. 
Ferestrele zăngăneau când un B-52 bombarda jungla. 

Lui Noelle i se părea că anunţă furtuna devastatoare care urma 
să vină şi o cuprinse o înfiorare care-i alungă pofta de mâncare. 
Cuvântul „heroină” îi răsuna în urechi. Se întrebase adesea de ce 
soțul ei hotărâse să părăsească Laos-ul şi să se mute la Saigon. 
Acum ştia. 

După plecarea lui Rivelini, Baptiste se retrase în biroul lui. 
Noelle îl urmă, închizând uşa în urma ei. 

— Ce caută Marcel la Saigon? — îl întrebă ea. 

Baptiste se duse la dulăpiorul din colț şi scoase o sticlă de 
cognac. Îşi turnă trei degete într-un pahar de cristal. 

— Pentru afaceri. 

— Pentru afaceri — repetă ea. 

— Nu cred că te-ar interesa -— zise el şi se aşeză la birou cu 
cognacul în față. 

— Pune-mă la încercare. 

— Marcel este unul din asociații mei în afaceri. Nu trebuie să 
discut tot ce fac cu tine, Noelle. 

— Deci acum este asociat în afaceri? Altă dată era cât pe ce să- 
ți mute falca din loc. 

— Asta s-a întâmplat de mult. 

— Am dreptul să ştiu ce faci. Doar este afacerea tatălui meu. 

— Nu mai este a lui. A murit. 

El îşi pierdu brusc răbdarea. 

— Uită-te la tine. Ţi-ai dorit vreodată ceva? Hai, spune. De ce 
mă tratezi în asemenea hal? Cu ce ţi-am greşit atât de rău? 

Aş putea să răspund la această întrebare în locul tău, se gândi 
el. Dar, după ce ai omorât un om, nu-ți mai vine atât de greu să-l 
omori pe al doilea, chiar dacă ţi-e rudă. 

— Cu ce ţi-am greşit atât de rău? — repetă Noelle cu voce tare. 

Se uită la ceas, ostentativ. 

— Este prea târziu. Nu am timp să înşir toate lucrurile, dacă 
vrei să mai şi dormim câteva ore. 

— Încetează cu ironiile! Cu ce îți imaginezi că am cumpărat casa 
asta, sau lucrurile elegante pe care le porţi? Dacă nu vrei să mori 
de foame, nu mai încerca să te amesteci în treburile mele! 

— Te-am iubit cu adevărat cândva - murmură ea. 

— Şi o să mă iubeşti din nou. 

Ea clătină din cap. 

— Ţi-ai vândut sufletul! 

— Da, însă am obținut un preț bun. 

Zicând acestea, se ridică şi ieşi din cameră. 

Noelle îl aşteptă pe o bancă, privind un grup de marinari 
americani adunați lângă un chioşc de ziare. Răsfoiau o revistă 
Playboy. Un bui doi se ținea după ei, încercând să le vândă mici 
pacheţele cu heroină nr. 3 şi marijuana. 

Îl văzu pe Dale înaintând spre ea, încruntat. Se aşeză pe bancă. 

— Te simți bine? 

— Trebuie să-ți vorbesc. 

— Ai fi putut să vii la apartamentul meu. 

Ea clătină din cap. 

— Vreau să-ți vorbesc, nu să facem dragoste. 

— Ce este? 

— Mă prefac în fiecare zi. Dar azi, când m-am trezit, mi-am dat 
seama că nu mai pot. 

Îl privi. 

— Nu ştiu ce să fac. 

— Este vorba de noi doi? 

— Nu, de Baptiste. 

— Înseamnă că ne priveşte şi pe noi. 

— Crezi? 

Se uită în jurul parcului. Nişte golani în blugi Brooklyn se 
certau între ei, iar la câțiva metri depărtare o pisică scoase un 
miorlăit, când mirosi o grămadă de gunoi putred. Era atâta mizerie 
peste tot, dar până acum nu se gândise că ea ar putea fi vinovată 
de această stare deplorabilă. 

Inspiră adânc. 

— Dacă ţi-aş spune că Baptiste exportă heroina în țara ta, ce-ai 
face? 

Dale nu-i răspunse imediat. Dar când o făcu, îi vorbi încet şi 
hotărât. 

— Ai dovezi, Noelle? 

— Ce dovezi doreşti? L-am auzit discutând cu unul din 
partenerii lui de afaceri din Bangkok. Am auzit tot. 

Crezuse că va fi şocat de această informaţie, dar părea cât se 
poate de calm. 

— De unde iau heroină? — o întrebă el. 

— Nu, nu este heroină. O fabrică din altceva. Parcă din morfină 
nu? Vor s-o transforme în heroină şi s-o trimită în America. 

El clătină din cap. 

— Ce este? — îl întrebă ea. Hai spune-mi! 

— Aş vrea să pot face ceva. 

Îl privi uluită. 

— Ştiai? 

— Deocamdată, soțul tău şi asociaţii săi sunt protejaţi de 
guvernul vietnamez. 

— Nu mă refer la câteva spelunci de opiu din Cholon. Exportă 
droguri prelucrate în ţara ta. Înţelegi ce-ţi spun? 

Îşi feri privirile. 

— Crede-mă că sunt la fel de revoltat ca şi tine. 

— N-ai de gând să opreşti, această afacere? 

— Eşti naivă. Naivă. 

Poate că aşa era. Baptiste avea dreptate. Până acum fusese 
destul de fericită să accepte binefacerile traficului cu droguri. Mai 
întâi tatăl ei şi acum soțul. Nu-i plăcea ce făceau, dar, aşa cum îi 
reamintise Baptiste, mâncarea pe oare o consuma, hainele pe care 
le purta, vila luxoasă în care locuia, toate erau cumpărate cu opiu. 
Trăia într-o lume ireală, cocoloşită de bani murdari. Aşa fusese 
întotdeauna. 

— Trebuie să plec - zise ea. 

— Stai. Putem să mai vorbim puțin? 

O luă de mână, dar ea se trase de lângă el. Trebuia să se 
gândească. Lumea se întorsese pe dos. 

— Mi-ai vorbit până acum ca un Cavaler al Mesei Rotunde în 
căutarea Pocalului Sfânt. Mi-ai povestit despre libertate şi salvarea 
Asiei de comunism. Poate uneori mi-am spus că eşti nebun, dar 
eram mândră de tine. lar acum, nu mai ştiu ce să cred. Te 
credeam un om bun, dar eşti la fel ca tatăl meu şi Baptiste. Când 
vrei ceva, te prefaci că eşti nevinovat. 

— Noelle... 

— Lasă-mă în pace. 

Ar fi fugit după ea, dar ştia că nu are rost. O să-i lase timp să se 
calmeze. O văzu făcând semn unui taxi, urcându-se înăuntru şi, 
peste o clipă, dispăru. 

În momentul acela el nu se gândi, nici măcar o clipă, că n-o să-i 
mai vorbească niciodată. 

Noelle ar fi avut nevoie de un morman de cufere ca să-şi 
împacheteze toate hainele pe care i le cumpărase Baptiste, dar lăsă 
cea mai mare parte din ele în garderobă. Când plecă, la 
unsprezece, în dimineața aceea, luă două valize, una pentru ea şi 
una pentru Lucien. Khan îl dusese pe Baptiste la Saigon cu 
Mercedes-ul, aşa că ieşi în Rue Pasteur şi luă un taxi. În situaţia 
de față, valizele erau un lux. Singurele lucruri de care avea nevoie 
se aflau în geanta din piele de crocodil pe care o ţinea în poală, 
toate bijuteriile ei şi două bilete de avion cu Air France, până la 
Paris pentru după-amiaza aceea. Înaintau repede pe Cong Ly, spre 
Tan Son Nhut. 


Un funcționar de la ambasadă îi înmâna lui Dale un mesaj 
telefonic pe care îl primise devreme, de dimineaţă. Noelle voia să-l 
întâlnească la cafeneaua Charles, la unsprezece şi jumătate. 

De la ultima discuţie în parc, nu se gândise decât la ea. Pentru 
prima oară în viața lui, nu mai era convins că lupta pentru adevăr. 
Credea că ştiuse întotdeauna care era calea cea dreaptă într-un 
conflict, dar ea îl făcuse să se îndoiască de propria sa integritate. 
Nu ştia ce să facă; ştia doar că o iubea şi o dorea şi nu suporta 
gândul s-o piardă. 

Hotărâse să discute cu Gates problema implicării lui Baptiste în 
afacerea cu droguri. 

Cafeneaua Charles era pe bulevardul Tu Do, la două blocuri 
depărtare de Continental, între o croitorie italienească şi un 
magazin chinezesc de antichități. Erau câteva mese de lemn şi 
scaune de fier pe trotuar, dar clienţii nu prea riscau să se aşeze 
aici. Preferau să stea în cafenea, care oferea o protecție sporită în 
fața grenadelor. 

Dale întârziase zece minute. Intră înăuntru, comandă o bere 
Tiger şi aşteptă. Străzile erau aglomerate, iar radioul din cafenea 
urla luându-se la întrecere cu claxoanele Honde-lor de pe stradă. 
Clientela era formată în principal din soldați americani şi câțiva 
ziarişti. Dale, simți mirosul dulceag de marijuana. 

Nu-l văzu pe Baptiste când intră, dar acesta apăruse deodată 
lângă masa lui. Un zâmbet blând îi lățea chipul frumos, măsliniu. 
Petecul negru care-i acoperea ochiul îl făcea să iasă în evidență 
oriunde, şi câţiva soldați îl priveau curioşi. Cămaşa neagră de 
mătase era deschisă la gât şi un lanț gros de aur se zărea prin 

smocul de păr de pe piept. 

— Pari surprins, domnule Dale? Poate aşteptai pe altcineva. 

Deci ştia. Probabil că era, oricum o chestiune de timp până să 
afle. 

— Ia loc — îi spuse Dale. 

Baptiste acceptă oferta. 

— Bere? 

— Hai să bem şi să ne împrietenim, da? 

Dale făcu semn proprietarului, care veni repede cu încă două 
beri Tiger. Croce îşi aprinse o țigară, dar nu-l servi pe Dale. 

— Unde este? — îl întrebă el. 

— Cine? Soţia mea? Presupun că acasă. Unde altundeva ar 
putea să fie? 

— Hai să nu ne jucăm. 

— Dar mie îmi place să mă joc şi mă pricep foarte bine. La 
Vientiane jucam întotdeauna douăzeci şi unu cu tatăl lui Noelle. 
Spunea că sunt un jucător înnăscut. 

Un băiat vietnamez intră în cafenea, cu un sac maroniu de 
hârtie, plin cu ţigări. Mesteca gumă şi o întindea spre clienți. 
Proprietarul strigă la el şi-l alungă. 

— Ştii că m-am văzut cu ea — zise Dale. 

— De fapt, ai văzut tot, nu? 

Dale se enervă. 

— Ce vrei? — pufni el. 

Baptiste învârtea între degete scrumiera Suntry. 

— N-am venit aici să-ţi cer ceva. Nu vreau decât să te ucid. 

— Vorba este ieftină. 

— La fel ca viața în Saigon. 

— Hai să ne lămurim. Mă ameninți cumva? 

Baptiste clătină din cap aparent amuzat. 

— Crezi că sunt atât de fraier? Nu mă cunoşti, domnule Dale. 

— Atunci, de ce ai venit aici? 

— Ca să-ți spun la revedere. 

Chelnerul sosi cu berile lor. 

— Nu beau bere — zise Baptiste şi ieşi, lăsându-şi ţigara aprinsă 
în scrumieră. 

Dale se uită după el. Ce dracu mai era şi asta? Răsuflă uşurat. 
Se aştepta ca Baptiste să-i tragă un pumn, să scoată un cuțit sau 
un pistol. Dar aşa... Nu-i picase deloc bine atitudinea lui. 

Dar dezamăgirea fu înlocuită repede de îngrijorare. Ce se 
întâmplase cu Noelle? Şi de ce îi spusese la revedere? Ce plănuia? 

Cristoase! 

Vânzătorul de țigări îşi lăsase sacul de hârtie în colț. 

Strigă să-i prevină pe ceilalți şi sări în picioare. 


Noelle îl strânse pe Lucien de mână când taxiul se opri în fața 
aeroportului Tan Son Nhut. 

Am făcut-o. În sfârşit, plec. 

Puse un pumn de piaştri în mâna şoferului şi nu aşteptă ca 
acesta să-i dea restul. Unde se ducea ea nu avea nevoie de piaştri. 

leşi, trăgându-l pe Lucien după ea. Studie oamenii din aeroport: 
soldați americani, poliție militară cu caschete albe. Vietnamezi 
micuţi, cărându-şi bagajele în cutii legate cu sfoară, femei în ao 
dai. Se aşteptase într-un fel să dea de Baptiste, zâmbindu-i 
batjocoritor. Poate că aflase de planurile ei. 

Dar, nu era nici urmă de el. 

Îi spusese odată că nu o să scape niciodată de el. Mă rog, 
oamenii se mai înşelau. 


kkk 


Gerry Gates se afla pe terasa hotelului Continental, cu colonelul 
Tran Van Li, când auzi explozia, urmată de un val de căldură. O 
trombă de fum negru se ridica pe ferestrele sfărâmate ale cafenelei 
Charles şi molozul căzu în Tu Do. Gates ştia că Charles era un 
local favorit al soldaților americani, aşa că se ridică în picioare şi 
ieşi în fugă din hotel. 


O linişte grea, întreruptă doar de trosnetul flăcărilor care 
țâşneau printre ciment sfărâmat şi bucăţi de fier, se lăsase asupra 
localului. Apoi, începură gemetele. Trupuri contorsionate în bălți 
negre de sânge. O femeie stătea pe jos, adunând în poală resturile 
copilului ei. 

Un soldat scoase un strigăt, urmat de altul. Dale se împiedică 
de moloz, trăgând răniții din flăcări, arzându-se de fiarele fierbinți, 
oprindu-se doar ca să-şi stingă scânteile de pe haine. 

Aproape că nu-l recunoscu pe Jonathan Dale. Avea fața 
înnegrită de funingine, părul închegat de sânge şi hainele sfâşiate 

de suflul exploziei. 

— Gerry... murmură el. 

— Isuse  Cristoase! - exclamă Gates, scoțându-l dintre 
dărâmături. 

Piciorul drept al lui Dale se transformase într-o masă 
sângerândă iar două degete îi atârnau de tendoane. Avea sânge pe 
cămaşă, dar Gates nu vedea rana. În depărtare auzea sirenele 
poliţiei şi urletul primelor ambulante. 

Piciorul îi sângera din abundență. Gerry îşi scoase cureaua şi o 
legă în jurul coapsei lui Dale, încercând să-i oprească hemoragia. 

— Ţine-te bine, Jack. O să scapi — minţi el. 

— Noelle -— zise Dale şi leşină. 


Ofițerii de la vamă îi verificară cu atenție paşaportul, studiindu-i 
fotografia. Apoi, îl împinse calm într-o parte şi puse mâna pe 
telefon. 

— Este vreo problemă? — îl întrebă ea. 

Dar acesta nu-i răspunse. 

Peste câteva minute apăru alt ofițer, care-i luă paşaportul. Şi-i 
spuse în franceză că era, într-adevăr, o problemă. Apoi o invită să-l 
însoţească. 

O conduse într-o mică sală. Era zugrăvită în verde murdar şi 
practic nemobilată, cu excepţia unui birou şi a două scaune. Îi 
spuse să aştepte. Când ieşi, încuie uşa în urma lui. 

Noelle îl luă în braţe pe Lucien şi aşteptă. Nu-i venea să creadă. 
Se simțea sleită de puteri şi-i venea să plângă. 

Aproape peste o oră, uşa se deschise. Un ofițer al aeroportului îl 
pofti pe Baptiste înăuntru şi închise uşa după el. 

— Ce faci, Noelle? Pleci în vacanță? 

Arăta atât de trufaş. 

— Poţi să cumperi pe toată lumea? — îl întrebă ea. 

— Aproape. 

Se aşeză, zâmbindu-i lui Lucien şi mângâindu-l pe cap. 

— Serios, ma cheri, unde te duceai? 

Îi luă geanta şi scoase biletele de avion. 

— La Paris? Pe cine cunoşti acolo? 

— Leg prietenii cu uşurinţă. 

— Şi cum o să trăieşti? Din ce ai fi trăit acolo? 

— Aş fi devenit prostituată. Aş fi încercat să-mi îmbunătățesc 

condiția socială. 

Lui Baptiste îi sclipiră ochii de mânie pe moment, dar apoi îşi 
reveni. 

— Bine, recunosc. Nu mi-am imaginat că o să faci asta. 

— Cum ai aflat? 

— Mă ruşinez să spun că am pus pe cineva să te urmărească. 

De câteva săptămâni. 

Deci ştia şi de Dale. 

— Dar n-ai încercat să mă opreşti. 

— Nici tu n-ai încercat să fugi de mine în felul ăsta. 

Îi rupse biletele. 

— Maşina mea este afară. Hai să continuăm discuţia în drum 
spre casă. Aici este înăbuşitor de cald. 

Îşi conduse soția şi copilul printre oameni şi bagaje, cu o mână 
pe umărul ei. Mercedes-ul negru îi aştepta. Khan deschise 
portiera. Se aşeză pe bancheta din spate, cu Lucien. Baptiste se 
instală lângă ea. 

— N-are rost să fii atât de dezamăgită -— zise el în timp ce se 
întorceau la Saigon. Chiar dacă ai fi ajuns la Paris, tot aş fi venit 
după tine şi după micul Lucien. 

Ciupi băieţelul de sub bărbie. 

— Te-aş găsi chiar dacă te-ai ascunde într-o peşteră, în mijlocul 
Rusiei. Eşti soția mea. Şi nimic nu va schimba acest fapt. 

— Este ca un blestem - murmură ea, întorcându-se şi uitându- 
se pe fereastră. 

— N-ar trebui să fie — zise el. 

Când ajunseră la vilă îl trimiseră pe Lucien să se joace în 
grădină, în grija lui amah şi le porunci celorlalți servitori să plece. 

Îi pierise buna dispoziţie şi sentimentul de triumf. Se întunecă 
la față, ca şi când soarele ar fi fost umbrit de furtună. Făcu doi 
paşi spre ea şi o plesni peste obraz. 

— De ce-mi faci asta? 

Îşi ridică braţul şi-l lovi la rândul ei, cu toată puterea. L-ar fi 
lovit din nou, dar el o prinse de încheietura mâinii. Simțea palma 
ei. 

— Aş putea să-ți frâng gâtul — zise el. 

— Atunci, de ce n-o faci? 

— Pentru că te iubesc. Te-am iubit întotdeauna. Dar tu nu m-ai 
iubit. 

— Ba te-am iubit odată. Dar mi-a trecut. Era o deprindere 
proastă. 

— De ce? De ce? Am făcut totul pentru tine! Phong Savan era 
pentru tine! 

— Serios? 

— Da. Da! Sigur, am umblat cu femei, dar erau nişte târfe. Iar 
pe vremea aceea eram tânăr şi prost. 

— Nu este vorba doar de femei. 

— Jean-Marie. 

O privi disperat, ca un animal încolțit. De ce sunt atât de 
importantă pentru el? se gândi Noelle. Sau ego-ul lui exagerat nu 
suportă să fie respins. 

Îşi trecu degetele tremurânde prin păr. 

— N-o să mai fugi de mine. 

— Doar n-o să-ţi petreci toată viața urmărindu-mă, pentru că ar 
trebui să te ocupi numai de asta. 

— Dar de ce? Viața noastră ar putea să fie atât de bună. Pot să- 
ți ofer tot ce-ţi doreşti. Într-o zi, voi fi unul dintre cei mai bogaţi 
oameni din Asia. Iar tu... vei putea să fii o regină. 

Ea clătină din cap. 

— Mă dezguşti. 

— Eşti o ipocrită afurisită! Iubitul tău papa era un gangster care 
a făcut comerț cu opiu toată viața lui, doar ştii asta. Nu era nici un 
secret. Dar ai vărsat găleți de lacrimi la înmormântarea lui, nu-i 
aşa? Şi mai era şi ucigaş. El m-a pus să-l lichidez pe Jean-Marie. 
Am încercat să-l opresc, dar tot a făcut-o. 

Ridică degetul în aer, amenințând-o. 

— Dar tu? Faci pe sfânta, pe îngerul şi mă acuzi numai pe 
mine. Dacă se întâmplă ceva rău, Baptiste este de vină? Sunt omul 
tău de paie, pe care-l sacrifici pe altarul conştiinţei tale. Mă tratezi 
ca pe un rahat. Şi care este păcatul meu? Că te iubesc! 

— Ai terminat? — zise ea. 

— Nu, n-am terminat - spuse el apucând-o de mâini şi 
proptind-o de perete. 

Încercă s-o sărute, dar Noelle îi muşcă buza inferioară. Se trase 
înapoi cu buza însângerată. Înjură şi apoi se aplecă brusc, o săltă 
pe umăr şi o duse în dormitor. 

Îl bătu cu pumnii, îi sfâşie cămaşa şi îşi înfipse dinții în spatele 
lui. Îl auzi gemând, dar nu-i dădu drumul. Deschise uşa cu 

piciorul şi o trânti în pat. 
— Şi acum o să fii soția mea - zise el. 


Se rostogoli de pe ea. Baptiste avea spatele plin de răni roşii, 
acolo unde-l muşcase. I se umflase buza şi-i curgea sânge din 
umăr. Noelle se uită uluită la ce-i făcuse. 

Se ridică, îşi prinse cureaua şi îşi scoase cămaşa sfâşiată de 
unghiile şi dinţii ei, aruncând-o pe podea. 

— N-o să mai fac asta niciodată - zise el fără s-o privească. 

Ştia că-i era ruşine. 

— Dacă o s-o mai faci, am să te ucid. 

— Dar trebuie să înţelegi un lucru - n-o să renunţ niciodată la 
fiul meu. Tu poți să rămâi, sau să pleci. Dar la fiul meu n-o să 
renunţ niciodată. 

Zicând acestea, ieşi din cameră, închizând uşa încet în urma 
lui. 

Noelle îl auzi îndepărtându-se, şi în clipa aceea îşi aminti ce-i 
spusese Bonzul cel orb: „Dacă îți abandonezi copilul, te aşteaptă o 
nouă soartă. Aceasta este singura cale.” 

Dacă era într-adevăr singurul mod de a scăpa de el, nu avea 
nici o şansă. Cum ar fi putut să-l părăsească vreodată pe Luc? 


74 
San Francisco. 


Amintirile lui Dale despre explozie erau vagi; băiatul cu sacul de 
hârtie plin de țigări, groaza întipărită pe fața proprietarului când 
îşi dăduse seama ce o să se întâmple, nimic mai mult. O vagă 
amintire a durerii cumplite, o succesiune de sunete şi imagini, 
sirene de ambulanțe, mirosul cărnii arse, vocea lui Gates, care-i 
spunea că este totul în ordine, chirurgii care-i puneau întrebări, 
cu capetele luminate de halouri strălucitoare. Chiar şi operația, 
durerea cumplită, alinată de morfină, erau acum o amintire 
îndepărtată. Ştia că rămăsese probabil cu o cicatrice adâncă în 
creier, dar nu-şi mai amintea nimic clar. 

Uitase complet de conversaţia avută cu Baptiste. Nu-şi amintea 
nici măcar de ce se dusese la cafeneaua Charles. 

Îl expediaseră înapoi, în SUA. Pentru că nu era, din punct de 
vedere oficial, un membru al forțelor armate, îl trimiseseră la San 
Francisco General, într-o rezervă. Un tânăr pe care nu-l cunoştea 
şi care nu se prezentase, îl vizitase a doua zi şi-i spusese să nu-şi 
facă griji în privința costului spitalizării. 

Prin ferestrele yacht-ului care plutea pe apele albastre ale 
golfului, se vedeau valurile înspumate - era o lume atât de 
îndepărtată de  bananierii, mirosul de kerosen şi căldura 
înăbuşitoare, încât nu i se părea reală. Dar durerea era reală. 

Doctorii îi spuseseră că avusese noroc. Schijele îi perforaseră o 
arteră pe partea inferioară a piciorului, dar chirurgii de la Cong 
Hoa făcuseră treaba bună şi, cu toate că avea nevoie de grefe 
ulterioare, îşi va păstra piciorul. Pierduse două degete de la mâna 
dreaptă şi-i scoseseră un rinichi, afectat de explozie. lar pe cap, 
avea douăzeci şi şapte de cusături. 

— Voi putea să călăresc un cal? — întrebă el. 

— Sigur. 

— Grozav. Pentru că până acum nu ştiam să călăresc. 

Se amuzară. Mai auziseră bancul, dar îi ridicară moralul. 

Michael îl vizitase primul, dar Dale de-abia sosise de la aeroport 
şi era prea îmbibat de anestezice ca să poată vorbi, după ce venise 
de la Saigon. A doua zi de dimineață când se trezi, Susan era 
acolo. 

Avea ochii umezi şi-l făcea să se simtă recunoscător şi stânjenit 
în acelaşi timp. Se întreba uneori de ce ei îi păsa. 

— Uită-te la tine, soldatule - murmură ea. 

— Asta ar trebui să fie o lecţie pentru tine - zise el încet, cu 
limba umflată şi buzele amorțite. Să nu fumezi niciodată la o 
benzinărie. 

Soţia lui îl strânse de mâna nevătămată. 

— M-am rugat pentru tine. 

Oh, nu. lar începea cu Dumnezeu. Ce legătură avea în toate 
acestea? 

— Mulţumesc. 

— Doctorii spun că o să te faci bine. 

— Da, mă simt destul de în formă pentru câteva partide de 
tenis. 

Era surprins ce greu îi venea să vorbească. 

Se cufundă în visele sale, alimentate de morfină. Visa că Noelle 

se afla lângă patul lui şi-l ţinea de mână. Când se trezi, Susan era 
tot acolo. Îi zâmbi şi ea îi spuse ceva, dar cuvintele i se păreau că 
vin de la mare depărtare. 

Când se trezi din nou, îl văzu pe Michael. Ferestrele erau negre 
şi îşi dădu seama că dormise probabil toată ziua. O lampă, lângă 
pat, arunca umbre palide pe fața fiului său. Nu, stai puţin. 
Umbrele erau date de tulei. Michael începuse să se bărbierească. 
Când se întâmplase asta? 

— Tată? 

— Ţi-a crescut barba - murmură el. 

Michael ridică din umeri, stânjenit. 

— Am şi păr pe piept. Vreo optsprezece fire. Câte unul pentru 
fiecare an. 

— Şi eu la fel. Am două sute patruzeci şi opt. Cel puţin aşa mă 
simt. 

Se încruntă, străfulgerat de o durere bruscă în picior. 

— Vrei să chem asistenta? 

— N-a murit nimeni din puţină durere. 

Michael se uită la el. Era atât de tânăr şi palid. 

— Hei, am glumit. 

Michael ieşi să cheme asistenta, care-i spuse că abia peste trei 
ore îi va face următoarea doză de morfină. 

— Probabil că obişnuieşte să se drogheze - zise ea. 

Michael încercă s-o contrazică, dar femeia clătină din cap şi se 
îndepărtă. 

— Sunt O.K. - zise Dale. 

Bietul Michael, se gândi, el. Era atât de palid şi fragil. Dale 
ridică mâna sănătoasă. 

— Vino aici, fiule. 

Michael îl luă de mână, îşi puse capul pe pat şi plânse. 


Susan şi Michael îl vizitau în permanenţă, dar Jennifer nu 
apăruse şi evitau subiectul. Susan îi pomenise în scrisori că erau 
unele probleme, că Jennifer îşi neglija studiile. Dar acum îşi dădea 
seama că era mai mult de atât. 

— Unde este Jennifer? 

Susan inspiră adânc. 

— John... 

— Ştie că sunt aici? 

Susan se uită la Michael şi se lăsă o linişte stânjenitoare. 

— Spune că nu vrea să te vadă, tată. 

Altă durere - un amestec nedefinit de vinovăţie şi trădare. 

— De ce? 

Din nou linişte. 

— Michael? 

— Dă vina pe tine, tată. 

— Pentru ce? 

Râse amar. 

— Pentru totul. 

Apoi află în sfârşit ce era cu Jennifer. Ducea o viață 
dezordonată. Fusese la patru cursuri în ultimele şase luni şi la nici 
unul de vreo nouă săptămâni. S-a mutat din campusul universitar 
la o adresă din Night Ashbury. Cu afurisiții de hippy, se gândi 
Dale. 

— Am trecut pe la ea când s-a mutat acolo — zise Susan. Am 
încercat să-i bag mințile în cap. Dar acum nici nu-mi mai deschide 
uşa. Mă rog mereu pentru ea. 

— Grozav. 

— Am fost ieri s-o văd, s-o conving să vină. 

— Şi? 

Susan clătină din cap. 

— Atunci ar fi mai bine să mă vindec mai repede - zise Dale. 
Dacă Mohamed nu se duce la munte, vine muntele la Mohamed. 

Zâmbi amar. 

Oh, Isuse. Propria mea fiică. Ce se întâmplă? 


75 
Peste două luni. 


Arhitectura era cunoscută sub numele de „Stick and Stick”. Era 
împodobită cu turtă dulce şi reda toate artificiile arhitecturale: 
blazoane, arcade, festoane, rozete. Uşa de la intrare şi veranda 
erau flancate de coloane şi, peste tot, se vedeau ferestre pătrate şi 
arcade în formă de potcoavă de cal. Era o construcție măreaţă, 
deşi cam stridentă, în stil victorian, preluată de hippy. 

Frontispiciul casei era acum o explozie de roşu, albastru şi verde, 
pictate stângaci. Efectul era uluitor - semăna cu o prăjitură de 
Crăciun, ca formă şi culoare. 

— Isuse! — exclamă Dale cu vocea tare şi intră înăuntru. 

Se strecură cu greu la primul etaj, sprijinindu-se într-un 
baston. Mâna dreaptă era înfăşurată într-un bandaj. Din ciudă şi 
mândrie rănită, purta vechea lui uniformă de maior USA, deşi nu 
mai făcea parte din forțele armate. 

Bătu de două ori şi aşteptă. 

De-abia recunoscu fața care-i deschise. Părul ei blond era prins 
într-o eşarfă roşie. Avea o geacă din piele de căprioară, cu franjuri, 
o pereche de blugi rupți şi purta mărgele - nu unele drăguţe de 
fată, ci nişte ghiulele care-i ajungeau până la talie. Şi observă că 
nu avea sutien. 

— Bună Jenny - îi spuse, zâmbind nesigur. 

Îi zâmbi la rândul ei, dar îşi dădu seama că făcea un efort. 

— Tată — zise ea. 

— Aş fi sunat, dar mama ta mi-a spus că nu ai telefon. 

Clătină din cap. 

— Aşa este. 

— Deci, aici locuieşti. Pot să intru? 

Se auzea muzica, strident. Dale nu sesiză imediat că ştia 
melodia. Era „The Star Spangled Banner”%6. Cristoase! Un tip 
bărbos dormea pe un sac de fasole. Pe tricoul lui scria: 

NE NAŞTEM TOT MAI MULŢI ŞI MURIM TOT MAI MULŢI. 

Mirosea a transpiraţie, mucegai şi marijuana. Nu exista nici un 
fel de mobilă, în afară de câțiva saci cu fasole şi carpete persane. 
Pe pereţi erau fel de fel de afişe: Che Guevara, Grateful Dead, 
Jefferson Airplane. Erau de asemenea şi câteva colaje manuale: 
faimoasa fotografie a unui călugăr budist, arzând pe o stradă din 
Saigon; John Lennon, uitându-se prin lentilele ochelarilor săi cu 
rame de sârmă; Mick Jagger, Jimi Hendrix, Eldridge Cleaver, Bob 
Dylan; simboluri ale păcii, un nor în formă de ciupercă, cadavre 
ale Viet Cong. 

În colț, era un mic Buddha de bronz şi tămâie, arzând într-un 
borcan gol de gem. Era aproape un afront, parodie a propriei sale 
vieți. Ce ştiau aceşti puşti despre Vietnam, Buddha, bonzii care se 


+6 Steagul înstelat (en.) (n.t.) 
264 


- COLIN FALCONER - 


sacrificau, protestând împotriva lui Diem? 

— Drăguţ loc - zise el. 

Nu intenționase să pară batjocoritor, dar sesizase imediat tonul 
lui. 

— M-da, îmi place. 

Se întoarse spre ea şi încercă să zâmbească. 

— Ce mai faci? — zise el. 

— O.K. Bine. Grozav. 

Se opri. 

— Îmi pare rău că n-am venit să te văd la spital. Aşteptă să o 
audă scuzându-se, dar degeaba. Au spus că o să te vindeci. 
Apropo, te-ai vindecat? 

Ridică mâna. 

— Nu mai rezist să număr până la zece. 

Ar fi vrut să fie o glumă, dar ea nu zâmbi. 

— Cum merge războiul? 

Era un subiect delicat, aşa că mai bine îl evita. Înainte să plece, 
se certaseră crunt în legătură cu implicarea Americii în Vietnam 
şi-i aruncase nişte vorbe pe care prefera să le uite. 

— Se pare că s-a terminat pentru mine. Îmi faci o cafea? 

Intrară în bucătărie. Un teanc de vase murdare zăcea în 
chiuvetă. Un gândac se ascunse când îi văzu. Jennifer umplu un 
ibric. Ţevile hârâiră asurzitor. Apoi îl puse pe foc. 

— Ce chirie plăteşti? — o întrebă el. 

— Nouăzeci — zise ea. 

Discutară în timp ce aştepta să fiarbă apa. 

— Cum merge colegiul? — o întrebă el prefăcându-se indiferent, 
dar o simți încordându-se. 

— O.K. 

— Nici o problemă? întrebă Dale. 

— Nici o problemă - zise ea. 

Dale se gândi, în timp ce turnă apa fierbinte în două căni 
crăpate şi puse două lingurițe de Ness. Nici o problemă., 

O urmă în living-room. Fiica lui se trânti pe un sac de fasole. 

— Aşează-te - zâmbi ea, amar. 

De-abia aştept să văd cum o să-ți stea în acest decor. 

Dar el se rezemă de perete. Îl durea capul şi îi zvâcnea mâna 
bandajată, împungându-l în coaste. Se umplu de sudoare pe față. 

— Te doare? — zise ea. 

— Nu, mă doare să te văd în asemenea hal. Restul este doar o 
suferință fizică, suportabilă. 

— Este din ce în ce mai bine. 

— Ce s-a întâmplat? 

— Nu cred că te interesează cu adevărat. 

— De ce? Este secret? 

Ştia cât este de ironică. A fost întotdeauna rea de gură. Mai 
întâi jignea şi pe urmă se căia. Michael o poreclise Biciul. 

— Am vorbit cu unul din tutorii tăi — zise el. 

— Rahat. 

— Ce se petrece cu tine, Jenny? 

Ridică din umeri. 

— Am renunțat. 

— Ai renunțat? 

— Uite ce este. Am douăzeci de ani, aşa că nu mai poți să-mi 
spui ce să fac. 

— Nu, dar tot îmi fac griji. Cred că ţi se pare normal. 

— Oh, da. Îţi faci griji. Probabil din şase în şase luni. Te întorci, 
şi faci pe tatăl grijuliu, iar apoi îți vezi de micul tău război. 

Bărbosul de pe sacul de fasole începu să sforăie. Dale făcu 
semn spre el. 

— Crezi că ar fi cazul să mi-l prezinți — zise el încercând să nu 
se înfurie. 

— Crezi că ar fi cazul să mi-l prezinți? — îl maimuțări ea. M-am 
culcat cu el noaptea trecută, dar nu ştiu cum îl cheamă. Presupun 
că Chuck sau ceva de genul acesta. 

Deci, ştia ce face. Pentru o clipă îi veni să o plesnească, dar ştia 
că ar fi înrăutățit lucrurile. Probabil că ea asta şi dorea. Alt capăt 
de acuzație. 

— Şi regulează bine? - zise el. 

Îi venea foarte greu să vorbească aşa, dar era hotărât să nu o 
lase să câştige. Hai să ne lămurim, îşi spuse el. 

— Ce vrei de fapt, tată? 

— Vreau să ştiu de ce fiica mea îşi iroseşte viața în această 
văgăună. Vreau să ştiu de ce o elevă strălucită ca ea a hotărât să 
se retragă de la prestigioasa universitate Berckley în anul doi? 
Vreau să ştiu cu ce am greşit ca să mă tratezi în asemenea hal? 

Îl privea. Cu gura căscată. 

— Vrei să ştii neapărat? 

— Da. 

— Sunt trei motive: nu ai fost niciodată aici când am avut 
nevoie de tine. 

— Dar sunt acum. 

— Prea târziu. 

Suportă acuzaţiile ei şi continuă. 

— Dar sunt tatăl tău, Jennifer. Şi te iubesc. 

Pentru o clipă crezu că reuşi să ajungă la sufletul ei, dar apoi, 
ea se ridică şi luă o scrumieră mare, de tablă de sub calorifer. 
Scoase o ţigară lungă, turtită şi şi-o aprinse. Dale recunoscu 
imediat mirosul înțepător. 

— Mi-am amintit şi al patrulea motiv — zise Jennifer. Ai părăsit- 
o pe mama. 

— Ne-am despărțit. Este o diferență. Am căzut de acord 
amândoi. 

— l-ai frânt inima. Uită-te la ea, pentru numele lui Cristos! 
Crede că l-a descoperit pe Dumnezeu. Isuse! 

— N-am vrut - zise el, ştiind ce penibil părea. 

Fusese mai cumplit decât îşi imaginase. Îşi amintea de fetița de 
doi ani, cu păr blond, încâlcit, pe care o arunca în aer şi o prindea 
în brațe. Oare când ajunsese în asemenea hal? Trăgea din ţigară. 

— Este marfă bună, marocană. Chuck spune că a adus-o 
tocmai de la Marrakeş. Vrei să încerci? 

Dale i-o smulse din mână şi i-o aruncă pe fereastră. Jennifer 
clătină din cap. 

— Bravo. N-am ce zice. 

— Încetează, Jennifer, te rog. 

— Haide tată. Băieții mari nu plâng. 

Se trânti pe scaunul de fasole. 

— Îţi place? 

— Cât timp ai de gând să stai acasă de data asta? 

— Nu cred că o să mă mai întorc. 

Văzu o sclipire de ezitare în ochii ei, poate chiar de speranţă. 

— Vreau să te întorci acasă - zise el. 

— Dar sunt acasă. 

— Unde, aici? 

Bărbosul deschise ochii. Văzu uniforma lui Dale. 

Nu-şi revenise încă, se gândi Dale. 

— Rahat. Cine eşti, omule? 

— Armata. Caut noi recruți. 

— La dracu! — exclamă el şi se năpusti pe uşă. 

Jennifer nu zâmbi, dar ştia că o amuzase. Se uită la uşa 
deschisă, ascultând paşii grăbiţi pe scară. 

— Ai fost foarte rapid, tată. 

Dale se duse la fereastră, o deschise şi se sprijini de pervaz. Îl 
durea îngrozitor. Inspiră adânc aerul proaspăt. 

— Ce vrei de fapt, Jennifer? 

— Vreau ca tu şi mama să fiți împreună. 

— Ai douăzeci de ani! Ce-ţi mai pasă? 

— Depinde de tine. Tu vrei o fiică bună şi eu un tată în casă. Ce 
zici de asta? 

Vorbea serios. Dale se simţea ameţit. Îşi privise viața într-o 
oglindă distorsionată în ultimii douăzeci de ani şi acum, 
constatase că se înşelase. Oare îi rănise pe toți chiar atât de mult? 

— N-o să mă primească înapoi. 

— Încearcă şi ai să vezi. 

— Şi dacă fac asta... te întorci acasă şi îți vezi de carte? 

Ea încuviințase din cap. 

În acea clipă, ştiu că o va uita pe Noelle şi îşi va abandona 
cruciada. Luptase timp de douăzeci de ani să salveze lumea şi îşi 
neglijase propria familie; crezuse că proprii săi copii îl idolatrizau; 
crezuse că Susan dorise să se despartă şi el şi şi-o scosese din 
inimă; crezuse că munca lui era importantă, dar acum îşi pierduse 
credința. 

— O.K. — îi spuse el lui Jennifer. Hai să încercăm, aşa cum vrei 
tu. 


76 
Saigon, august 1969. 


Baptiste coti pe Hong Thap Tu şi intră pe Chao Thang. Vila lui 
Sammy Chen era ascunsă în spatele unui zid înalt, străjuit de 
palmieri. Baptiste îl întâlnise de multe ori pe Sammy de la moartea 
lui Bonaventure, de obicei, în camera din spatele recepțţiei, la 
Trung Mai. Bănuia că invitația acasă la Sammy însemna că nu era 
o afacere de rutină. 

Sammy îl aştepta într-o curte interioară. Îl salută, entuziasmat 
pe Baptiste şi-i oferi un pahar de whisky Chivas Regal, dar el 
preferă să bea ceai verde chinezesc. 

— Noroc — zise Sammy, ridicând ceaşca de ceai. 

Se complimentară reciproc şi apoi începuse să discute inevitabil 
despre război. Se zvonise că Ho Chi Minh era bolnav şi discutară 
despre posibilul său succesor în caz că murea şi despre efectul pe 
care l-ar avea asupra tratativelor de pace de la Paris. Devenise deja 
evident că tratativele erau o farsă, alt subterfugiu de-al nord- 
vietnamezilor. Era de asemenea clar că americanii pierdeau 
războiul acolo unde conta mai mult: în propriile lor oraşe şi 
universități. 

În cele din urmă, Sammy îşi şterse faţa cu o batistă şi spuse: 

— Deci, Kwo-chao, acum trecem la afaceri, da? 

Nu reuşea niciodată să pronunţe Croce şi-i spunea Kwo-chao. 

— Ai nevoie de mai mult numărul patru. 

Era o cerință, nu o întrebare. 

— Vinzi? 

— Ai atât numărul patru cât doreşti. 

Era o declarație uimitoare. Baptiste îl privi mirat. 

Sammy îşi scoase unul din pantofi şi începu să-şi scobească 
unghiile de la piciorul drept. Baptiste nu ştia dacă ar trebui să fie 
impresionat sau dezgustat. Oare acest tip avea atâta încredere în 
el încât nu-i păsa de părerea celorlalți? Sau se trăgea din țărani şi 
nu învățase încă să se poarte civilizat? 

— Pot cumpăra aici, la Cholon? — zise Baptiste în cele din urmă. 

— La Vientiane. Te înţelegi în privința transportului cu 
generalul Rattakone şi colonelul Li, O.K.? 

— Ai oameni care să prepare numărul patru în Laos? 

— Cumpăr opiu şi protecţie direct de la Rattakone. lau un 
„bucătar” din Hong Kong şi prepar Alb de China cu o puritate de 
99%. Ca într-o societate mixtă. 

Chicoti şi-i sclipiră ochelarii în soare. 

Baptiste îşi goli paharul. Sammy i-l umplu din nou. 

— S-ar putea să fiu interesat - zise el. 

Sammy se plesni peste genunchi. 

— Nu, chiar trebuie să fii! Americanii i-au forțat pe turci să 
renunțe la culturile de mac şi acum încearcă să-i convingă şi pe 
mexicani. Unde mai găseşti acum numărul patru la un preț 

convenabil? 

Sammy avea dreptate şi nici nu şi-ar fi putut găsi un moment 
mai potrivit. Sau poate, se gândi Baptiste, anticipase pur şi simplu 
ocazia, ca orice om de afaceri priceput. Programul de eradicare al 
turcilor îi lovise puternic pe clienţii lor din SUA. Acum guvernul 
făcea agitație şi în Mexic. 

Acum, furnizorul devenise cumpărător, se gândi Baptiste. Cum 
se întorceau lucrurile. 

— S-ar putea să am comenzi importante pentru următoarea 
recoltă de opiu. Am putea discuta despre comenzi inițiale de 1 000 
kg pentru numărul patru. 

La prețurile curente, Sammy se putea aştepta la un avans de 
aproape două milioane dolari, dar nici măcar nu se opri să respire. 

— Poate, anul viitor, comanda va fi şi mai mare. 

— Cum? 

— Acum sunt mulți americani în Saigon. La fel ca la Hong Kong. 
Vor să se distreze, fete, whisky, droguri. 

— Ca toți soldații din lumea întreagă. 

— Da, ca toți soldaţii din lumea întreagă -— îl aprobă Sammy. 
Numai că aici nu sunt soldați adevărați. Sunt soldați pe termen 
scurt. Douăsprezece luni în Vietnam. Apoi, dacă nu mor, se întorc 
în America. Sunt o mulțime de acest fel. 

Baptiste îşi făcea vânt cu evantaiul. Răsuflarea oraşului era 
fierbinte şi fetidă ca gura unui şacal, şi duhnea a putreziciune şi 
motorină. 

— Şi? — zise el. 

— Nu sunt numai soldați, Kwo Chao. Pentru fiecare bărbat care 
luptă în junglă, America are de zece ori mai mulți funcționari, 
ingineri sau bucătari. Foarte plictisiți cu toţii. O piață interesantă. 

Sammy clătină din cap. 

— Piața mare, Kwo Chao. Mult mai mare decât „les pauvres”+7 
care vin la lupanarele de opiu. 

— Intenţionezi să foloseşti Saigon-ul ca o piaţă de probă -— zise 
Baptiste uluit. 

— Imaginează-ți ce se întâmplă. Dacă toți aceşti soldați deprind 
gustul heroinei ce crezi că vor face când vor ajunge în America? 
Consumatorul se va transforma în vânzător. Vom crea o nouă 


+7 săracii (fr.) (n.t.) 

piață uriaşă în America. 

— Mi se pare o idee interesantă, Sammy. 

— Nu este ideea mea, Kwo-chao. Ideea vine de la cel mai mare 
traficant de droguri din istorie. Marea Britanie. 

Îi sclipiră ochii şi se legăna fericit în scaunul său. Pentru o clipă 
Baptiste avu impresia că acest chinez semăna cu Buddha gras şi 
satisfăcut. 

— Marea Britanie. În China, înainte să vină englezii, opiul era 
interzis, O.K.? Era împotriva codului american. Dar englezii aveau 
mult opiu în India. Trebuiau să-l vândă într-un fel. În China se 
cumpără ceai, mătase, n-au cu ce să negocieze aşa că importă, în 
ciuda legilor şi războiului împotriva opiului şi îşi crează propria lor 
piaţă. În curând, China este confruntată cu un deficit comercial. 
Deci apelează la opiu. Toţi bogătaşii din Hong Kong, Buhorfield 
Swire, Jardine Matheson, se îngraşă de pe urma opiului. Acum 
este timpul să ne îngrăşăm şi noi, O.K.? 

— Dar, în loc să invadezi altă ţară, de data aceasta, au venit 
invadatorii la tine. 

Acest om îi stârnea admiraţia lui Baptiste. Avea cap de afaceri, 
nu glumă. 

— Da, Kwo-chao. Au venit la noi. 

Ridică paharul să toasteze. 

— Îţi urez fericire şi prosperitate! 

Oamenii se visează adesea înotând în bogăţie. Deodată, Baptiste 
simți mirajul formându-se dinaintea ochilor săi. Era cât se poate 
de tangibil. Atinse paharul de ceai al lui Sammy. 

— Noroc - îi răspunse el. 


77 


Strada sclipea în lumina neoanelor: Melody Bar, Blue Diamond, 
Dolce Vita. Trecură grăbiţi de pizzerii şi cârciumioare cu 
hamburger, pline cu militari americani. O melodie a lui Pat Boone 
răsuna pe uşile unui bar de noapte. 

Un băiețel se luă după ei pe stradă, trăgându-l de haină pe 
Rivelini. 

— Domnule, vreţi s-o bum-bum pe sora mea? 

— Ai grijă să nu te bum-bum pe tine. 

— Da, domnule, cât plătiți? — strigă băiatul după el. 

Se îndreptară spre Le Cigale, un cuib de noapte condus de 
corsicani. Se aşezară la o masă din colț şi Baptiste comandă două 
brandy-uri Martell. O vietnameză superbă cu păr lung, până la 
talie, cânta o veche melodie războinică, cu dăruirea lui Piaf. 

Baptiste îl studie pe celălalt bărbat. Rivelini era cenuşiu la față, 
iar dungile de pe frunte şi obraji păreau dăltuite. 

— Arăți bine, Marcel. 

— Mă simt ca dracu. 

Rivelini îşi căuta ţigările în buzunar. După ce îşi aprinse una, 
tuşi sfâşietor, aproape un minut. Când se linişti, inspiră adânc. 

— Este mai bine — gemu el. 

— Ar trebui să te laşi — îi spuse Baptiste. 

— De ce? Tusea este un exercițiu bun. 

Baptiste ridică din umeri. Sosiră băuturile. 

— Noroc - zise el. 

— Noroc. 

— Ce-ai mai făcut? Mi se pare că ai slăbit. 

— Aveam de unde. Luasem câteva kilograme în plus Nu toată 
lumea soarbe din fântâna tinereţii ca tine. 

— O viaţă limpede şi o conştiinţă curată. 

Rivelini pufni amuzat. 

— Ce mai face Noelle? — întrebă el, brusc invidios şi curios. 

— Este bine, Marcel. Mi-a spus să-ți transmit cele mai bune 
urări. 

— Mănânci rahat, Baptiste. Nu m-a putut suferi niciodată. 

Avea dreptate. 

— Te consideră unul din prietenii ei cei mai apropiați. 

— Eşti un mincinos incurabil. 

Bău Martell-ul. 

— Îţi aminteşti de noaptea aceea, în barul hotelului 
Constellation? 

— Eram beat. 

— Nu contează. S-a îndrăgostit de tine de cum te-a văzut. Se 
vedea pe fața ei. Am ştiut că o pierdusem, înainte să mă lovească 
în cap cu sticla. 

— Nu te-a lovit cu nimic, te-a împins doar, atâta tot, şi ai căzut 
peste scaun. 

— M-a lovit cu sticla. Am avut şase copci pe cap. Ai avut noroc, 

fiindcă aş fi fost în stare să te ucid cu mâinile goale. Eram atât de 
înnebunit, încât n-am auzit-o când s-a apropiat în spatele meu. În 
starea în care erai, n-aveai cum să-ți aminteşti. 

Baptiste îl lăsă să exagereze. Bietul Marcel. Se pare că amintirea 
nopții aceleia îl obsedase înnebunitor dacă şi-o reconstruise în 
minte, îmbrăcându-şi înfrângerea într-o aură romantică. 

— Ai dreptate. Nu-mi amintesc nimic. 

Rivelini, mormăi ceva, îşi bău brandy-ul şi ceru încă două. 

— S-a ivit ceva, Marcel. 

Pe scenă, domnişoara Yen Hung cânta o melodie tânguitoare, 
despre Alger. Baptiste se minuna de ironia soartei. O vietnameză 
care nu văzuse niciodată deşertul, cânta în franceză despre Africa 
de Nord. La fel ca ei — doi francezi, care stăteau într-un bar din 
Saigon, plănuind să trimită opiu laoţian în America. 

— Sper că sunt veşti bune, Baptiste. Cei din Marsilia nu-mi dau 
pace. Hotărârea turcilor le-a dat o mare lovitură. 

— Poate o să fim în măsură să-i ajutăm. Heroină numărul 
patru, ca o puritate de 99 %. 

— De unde? 

— Din Laos. 

— Laos? Pot să ne livreze cantități mari? 

— Rattakone a căzut la învoială cu o grupare Chiu chao de aici, 
din Saigon. Îi dau chimişti experimentați din Hong Kong, care să 
se ocupe de rafinarea morfinei la Ban Houie Sai. Cumpără opiul 
direct, la fel ca şi protecția armatei. Este un fel de societate mixtă. 
El, cel puţin, aşa s-a exprimat. 

Rivelini fu cuprins de altă criză de tuse. Când termină, îşi 
aprinse altă țigară. 

— Vrei să spui că încearcă să restructureze întreaga afacere? 

— Şi nu-i vorba doar de atât. Chiu chao şi-a propus de 
asemenea să invadeze piața saigoneză cu heroină ieftină, ca să 
creeze o generație de oameni dependenți de droguri în SUA. 

— Avem destule probleme ca să satisfacem cererea, chiar şi în 
momentul de față. 

— Nu pentru mult timp, Marcel. i-am promis cantități 
nelimitate de heroină numărul patru. 

Îşi cobori glasul, şoptindu-i ca un îndrăgostit. 

— O singură ţară va aduce mafiei venituri de douăzeci şi cinci 
de milioane de dolari. Cât de mult vrei să te îmbogățeşti? 

Rivelini rămase tăcut un timp. 
— Cred că este timpul să discutăm cu câțiva oameni -— zise el, în 
cele din urmă. 


Lămpile de cristal de pe perete aruncau în cameră o lumină 
blândă, gălbuie. Baptiste stătea lângă uşă, în smoking, cu un 
jurnal Figaro vechi de o săptămână în poală. Noelle se duse la 
fereastră, urmărind apusul soarelui. Pajiştea se acoperise de 
umbre. Două şopârle grase se urmăreau una pe alta, pe verandă. 
Vor să se împerecheze sau să se omoare? se întrebă ea. Nu era 
mare diferenţă, oricum. 

Bubuitul îndepărtat al artileriei zgudui porțelanurile Limoges 
din vitrină. O mitralieră uşoară păcănea în apropiere. 

— Ascultă. Cu fiecare zi, războiul se apropie tot mai mult. De ce 
mai stăm în Saigon? 

— Pentru afaceri — zise Baptiste. 

— Nu poți face afaceri şi la Bangkok? La fel ca Rivelini şi 
ceilalți? 

— Saigon nu este mai primejdios decât Vientiane. 

— Îmi fac griji pentru Lucian. 

— Noi nu suntem americani. N-avem de ce să ne temem. 

Noelle văzu o urmă pe pajişte şi pentru o clipă, îi tresări inima, 
crezând că era un Viet Cong. Însă nu era decât bătrâna Chi Hai, 
amah a lor, cu un pachet de Lucky Strike şi cu o sticluță de 
Johnny Walker pentru altarul de sub copac. 

Baptiste aruncă ziarul pe podea şi veni în spatele ei. Îi atinse 
părul cu degetele, şi ea îi simți răsuflarea fierbinte în ceafă. O făcu 
să se înfioare de plăcere, fără să vrea. 

— Nu! - îl opri Noelle. 

Cum de ajunsese în asemenea stare? Îşi dorise întotdeauna 
dragoste şi aventură şi se aruncase de gâtul primului străin chipeş 
care întrunea aceste calități. Dar, în loc de un cal alb, era un 
Packard roşu şi cavalerul ei avea un suflet negru ca smoala. 

Dacă ar fugi, ar urmări-o. Dacă va rămâne, îi va strica cheful cu 
lăcomia lui. Viaţa ei alături de el devenise o cronică a disperării 
tăcute. 

Şi apoi, apăruse Dale. Nu mai auzise nimic de el, de când 
explodase bomba în cafeneaua Charles, şi fusese cât pe ce să-şi 
piardă viața. Dar la ce se aşteptase? Poate la o scrisoare, un 

telefon? S-o anunţe într-un fel că era bine. În schimb, pierise ca şi 
când n-ar fi existat. 

Este ultima dată când mai plâng pentru un bărbat. 

Poate era mai bine aşa. Şi el fusese corupt, la fel ca şi soțul ei. 
Îşi aminti ultima lor conversaţie. Da, în multe privinţe, semăna cu 
Baptiste; era cealaltă față a monezii. 

— Eşti atât de frumoasă - murmură el. 

Îi pipăi spatele cu degetul şi o sărută pe ceafă. Încercă să-l 
respingă, dar el îşi îngropase degetele în umerii ei. 

— Te urăsc — murmură ea. 

— Nu în noaptea asta. Poţi să mă urăşti mâine. 

— Te urăsc întotdeauna. 

O copleşea cu greutatea lui. Simțea mirosul său masculin — 
after-shave cu aromă de santal, tutun, cognac, cu care se delecta 
după cină. Îi desfăcu rochia şi i-o trase de pe umeri. Ea îşi ridică 
mâinile să-l oprească dar o apucă de încheieturi. 

— Te iubesc, Noelle. Eşti singura femeie pe care am dorit-o 
vreodată. 

Voia să-l respingă, dar simțea că o să cedeze. Trupul ei urma s- 
o trădeze din nou. O luă de talie, imobilizându-i mâinile şi, cu 
mâna liberă, îi trase rochia în jos. I se întăriseră sfârcurile. 

Nu-i vedea fața, dar ştia că zâmbea. 

— Spui nu, dar trupul tău spune da. 

— Pleacă de lângă mine! — şuieră ea şi se zbătu. 

Dar o ţinea strâns şi, cu mâna liberă îi strânse sânul, 
dezmierdându-i sfârcul între degete. Se auzi gemând. Îşi arcui 
spatele şi îi oferi gâtul. Scoase un strigăt când el îşi îngropa dinții 
în carnea ei moale. 

Îi ridică rochia până la talie şi-i trase chiloţii negri de mătase 
peste şolduri. Îi alunecară la picioare. 

— Nu aici, zise ea gândindu-se la servitori. 

La sutele de perechi de ochi care-i urmăreau din beznă. 

Dar el nu se opri. O ridică, îl simţi între picioarele ei, şi o 
străpunse atât de repede, încât scoase un strigăt. Căzură în 
genunchi, cu trupurile învăluite în umbre şi lumini gălbui. 

Îi frecă sfârcurile între degete în ritmul iubirii. Simţea cum îi 
pulsează sângele în vene. Concertul insectelor spori în intensitate. 
Se termină brusc, pe neaşteptate, cutremurându-se împreună, ca 
nişte marionete, zăcând pe podea, cu răsuflarea tăiată. 

După un timp se ridică de pe ea şi ieşi din cameră, fără să 
scoată o vorbă. 

Încercă să se scoale în picioare, dar nu o ţineau genunchii. Se 
sprijini de uşă, cu genunchii traşi la piept. Respiră greoi şi se 
umpluse de sudoare pe spate, tâmple şi gât. Simţea sperma lui 
lipicioasă pe coapsele ei. 

Se uită în noapte. Îl ura la fel de mult ca şi pe sine însăşi, 
pentru clipele acestea când se simțea atât de singură, încât ar fi 
preferat să se culce şi cu diavolul. 


78 
Tiburon, Golful San Francisco. 


Mimoza înflorise şi un cedru înalt umbrea puntea din lemn 
roşu. Aerul mirosea a mare, cărbune şi fripturi care se prăjeau pe 
grătare pe punțile şi în grădinile din jurul golfului. 

Dale aduse un castron cu salată din bucătărie şi-l puse pe 
masă. Era îmbrăcat în pantaloni largi, papuci şi o cămaşă bleu, 
deschisă la gât. Susan îi spusese să-şi pună bermudele, dar 
refuzase. Dacă urma să facă pe directorul de firmă în weekend, îşi 
va păstra cel puțin demnitatea. 

— Nu crezi că o să fie prea cald, în aer liber? — îl întrebă ea. 

Dale ridică din umeri. Cine ştie! Din câte observase el, San 
Francisco era singurul loc din lume unde puteai petrece cele patru 
anotimpuri într-o singură zi. 

Susan îl privi mirată. 

— Serios? 

— Nu, glumeam. 

— Am putea aranja masa înăuntru. 

— Nu, las-o aici, nu contează. 

Îşi împreună braţele şi veni lângă el. Curtea se întindea dincolo 
de punte, terminându-se cu nişte tufişuri de spini şi bucăţi de 
stâncă la marginea golfului. Dinaintea lor se derula panorama 
oraşului San Francisco - Golden Gate şi munţii Marin la vest, iar 
la sud, pădurile din insula Angel şi contururile oraşului. Portul era 
un amalgam de culori, yacht-uri, ambarcaţiuni cu vele 
strălucitoare, plutind pe oglinda golfului. 

Aş fi putut să mă întorc, îşi reaminti Dale. Aveau nevoie de 
mine. Gates îl sunase de nu ştiu câte ori din Laos. Dar el venise la 
Tilburon, trăind dintr-o pensie de armată şi un salariu plin de 
beneficii, ca să nu mai vorbim de firma de avocatură a tatălui său. 

Cinci zile pe săptămână îşi punea un costum impecabil, lua 
feribotul şi se îndrepta spre un birou cu vedere spre podul 
Oakland Bay, ca să discute cu oameni de afaceri şi să le dea 
sfaturi în privința legislaţiei corporațiilor. În weekend naviga şi 
juca golf. Nu mai apăra visul american pe care-l zeificase odată, 
acum îl trăia. Şi i se părea lipsit de sens. 

Îşi petrecea zilele ca şi când ar fi ispăşit o pedeapsă, încercând 
să facă ce trebuie iar Jennifer îi vizita în fiecare weekend. Acum 
avea douăzeci şi doi de ani şi se pregătea de absolvire. Îşi ținuse 
promisiunea. Se mutase în campusul universitar, îşi dăduse 
examenele şi îşi pusese viața în ordine. Va absolvi Facultatea de 
Ştiinţe Politice şi lucrase ca voluntară pentru partidul democrat la 
alegerile din '68. Tatăl lui Dale îi oferise un post la firma sa de 
avocaţi, dar îi spusese, şi Dale se afla acolo, că nu era interesată 
să lucreze pentru fascişti. 

Crezuse că bătrânul o să facă infarct. 

Încă nu ştia ce ar vrea să facă. Poate o să activeze în scopuri 
caritabile sau pe lângă primar. Îi înțelesese ambiția de la bun 
început. Îşi dădu seama că îi semăna mult. Voia să schimbe 
lumea, dar va începe ceva mai aproape de casă. 

Îi spunea buzunarul lui liberal. 

Viaţa lui începuse să se apropie de normalitate şi încercă să se 
convingă de justețea alegerii sale. Rămăsese pentru că-i promisese 
lui Jennifer, dar şi pentru că murise ceva în el. Îi pierise credinţa. 

— Mă întreb cum arată — spunea Susan. 

— Cum? 

— Noul prieten al lui Jenny, mă întreb cum arată? 

— Probabil un 3B, ca toţi ceilalți - bombăni Dale. 

Un 3B, codul lor, care însemna barbă, boabe de mărgele şi batic 
la gât. 

— Nu uita. Poartă-te frumos. 

— Ei, dar aşa mă port întotdeauna. 

Se simţea ca un urs într-o cabină. Îşi privi soţia. Îi bătea soarele 
în față, accentuându-i ridurile din jurul gurii şi ochilor. Părea 
copilăroasă şi fragilă. 

— Îmi pare rău - murmură el. 

— Pentru ce? 

— Pentru tot. 

Regretul nu era totuna cu dragostea, dar vorbise sincer. 

Îl luă de braţ şi îşi sprijini fruntea de umărul lui. Auzi uruitul 
Volkswagen-ului lui Jennifer şi sunetul claxonului. 

— Jennifer — zise el uşurat şi se eliberă. 

Jennifer apăru; purta nişte pantofi negri cu catarame uriaşe 
argintii, blue-jeanşi cu fundul lăsat şi o bluză albă, cu guler şi 
mâneci franjurate. Materialul era atât de subţire, încât era aproape 
transparent, dar Dale răsuflă uşurat că îşi pusese sutien. Probabil, 
din respect pentru el. 

Pe prietenul ei îl chema Scott şi nu era un 3B. Purta o cămaşă 
închisă până în gât, îi ieşise din blugi, dar o călcase. Părul îi 
atârna peste guler, dar cel puțin nu-i ajungea până la umeri, ca 
celorlalți. Avea pantofi în picioare - din pânză - dar îşi spălase 
blugii. Nu recent, dar în orice caz, anul acesta. 

De fapt, era un băiat drăguţ, cu ochi mari, albaştri şi o față 
nevinovată. Nu avea barbă, dar îşi proclama identitatea pe tricoul 
pe care-l purta sub cămaşă. Dale îşi pierdu buna impresie de 
început, când îl citi. 

ÎNROLAȚI-VĂ ÎN ARMATĂ 

CĂLĂTORIȚI PE TĂRÂMURI CIUDATE ŞI EXOTICE 

CUNOAŞTEȚŢI OAMENI NOI ŞI INTERESANȚI 

ŞI FACEȚI-I PRAF 

Susan îl urmărea îngrijorată. 

— Ghici, cine vine la cină — murmură Dale cu fața spre ea. 

Dale aduse băuturile şi se aşezară cu fața spre punte, să 
discute în voie. Susan se interesă de Scott. Ca răspuns la 
întrebările ei, Scott le spusese că studia literatura americană a 
secolului XX şi dorea să devină scriitor într-o zi. S-ar putea să se 
apuce de ziaristică după ce va absolvi... Provenea dintr-un mic 
oraş din Arizona şi ajunsese la colegiu prin propriile sale forțe. 
Tatăl lui era instalator de linii telefonice. 

Dale recunoscu, fără să vrea, că Scott făcea față onorabil 
interogatoriului. Poate ar trebui să-l supunem unei presiuni 
crescânde. Să-i vârâm nişte aşchii de bambus sub unghii. 

Jennifer hotări să-l salveze. Se întoarse brusc spre Dale şi-i 
spuse: 

— Ce mai face Michael? 

— Cred că este în Filipine. 

— Ce face acolo? 

— Şcoala Şarpelui. 

— Ce-i asta? 

— Se instruieşte ca să învețe cum să supraviețuiască în junglă, 
Înainte să plece în Vietnam. 

Atmosfera se răci, brusc. 

— A fost chemat sub arme? — întrebă Scott. 

— S-a oferit voluntar în aviație - spuse Jennifer pe un ton 
sumbru, ca şi când i-ar fi declarat că fratele ei era un ucigaş 
notoriu. 

— Suntem foarte mândri de el — zise Dale special. A absolvit 
Academia de Aviaţie anul trecut. S-a pregătit pentru postul de FAC 
în cadrul comandourilor aeriene. 

— Ce înseamnă FAC? — se interesă Scott. 

— Controlor aerian de avangardă. Coordonează ajutorul aerian. 
A vrut să piloteze avioane de vânătoare, dar n-a reuşit. FAC era 
cea mai bună opțiune. 

Se feri să adauge, din considerație pentru Susan că Michael va 
pilota avioane cu viteză redusă, care zburau la joasă înălțime şi că 
în rândurile celor din FAC se înregistrau cele mai mari pierderi în 
Vietnam. 

— Fratele meu Mike este un erou - zise Jennifer pe un ton acru. 

— Am încercat să-l conving să nu fie, înainte să plece — spuse 
Dale. 

Da, şi o să-mi fac griji pentru el, în fiecare zi din cele 364 pe 
care şi le va petrece acolo. M-am întors ca să recuperez anii 
pierduţi în sânul familiei mele şi, în schimb, îmi văd fiul implicat 
în alt război. 

Scott se întoarse indiferent spre Dale. 

— Înţeleg că aţi fost în Vietnam. 

— Exact - zise el. 

Scott îi zâmbi compătimitor, ca şi când ar fi suferit de o rătăcire 
mintală. Lui Dale îi venea să-l arunce în apă, dar se abținu. 

— Este o tradiție în familia voastră? - zise Scott zâmbindu-i 
fermecător lui Susan. 

— Este o tendință masculină - zise Jennifer. 

— Ce-aţi făcut acolo? îl întrebă Scott. 

— Este strict secret. 

— Oh, da. Zâmbi spre Susan. 

Dale simți că-l apucă furia, vechea furie. De ce trebuie să mă 
scuz pentru viața mea? 

— Nu regretaţi? — continuă Scott. 

Dale se încordă. 

— Ce anume să regret? 

— Nu aş vrea să ofensez pe nimeni; am înțeles de la Jennifer că 
sunteți o familie foarte milităroasă, dar cred că ar trebui să vă 
anunț că din punct de vedere filozofic şi intelectual, sunt împotriva 
acțiunii țării noastre în Vietnam. Şi consider că oricine participă 
de bună voie în acest război este vinovat moral, dacă nu şi legal, 
de crimele care se petrec acolo. 

Se lăsă o linişte grea. Susan se uită spre golf iar Jennifer se uită 
pur şi simplu spre ei, ca un spectator la o coridă, aşteptând să 
vadă cum va reacționa Dale. 

Mai târziu, Dale îşi dădu seama că nu vorbele lui Scott, ci tonul 
şi expresia lui îl deranjaseră cel mai mult. Tânărul era prea sigur 
pe sine şi afişa o superioritate intelectuală enervantă. Nu fusese 
confruntat în viaţa lui cu o dilemă morală şi crezuse până acum că 
ştia diferenţa dintre bine şi rău. Şi fu cuprins brusc de dorința de 
a-i zdruncina încrederea băiatului, fie chiar şi cu forța. 

— Ei bine, dacă tot ai deschis acest subiect, Scott, trebuie să 
recunosc că am un singur regret. 

— Oh! — exclamă el, ridicând mirat din sprâncene. 

Dale se aplecă spre el, coborându-şi glasul confidenţial: 

— Nu cred că ar fi trebuit să torturez femeile şi copiii aceia. 

Scott nu ştia ce să creadă, Dale îl văzu ezitând, spre încântarea 
lui. 

— Tată... 

Jennifer îi vorbi amenințător. 

Dale îşi înălță mâinile.. 

— O.K., n-a fost decât o fetiță. N-ar fi trebuit să amintesc. Dar 
m-a inspirat probabil mirosul grătarelor. 

Îl apucă de braţ pe Scott. 

— După ce se prăjeşte carnea, aduc cleştii din bucătărie şi îți 
arăt cum se face. 

— Vino te rog, să mă ajuţi, Scott — zise Susan. 

Îl luă de mână şi-l trase practic de pe scaun. Apoi plecară 

amândoi şi Dale rămase singur, cu fiica lui. 

Sorbi din whisky-ul cu sifon. 

— Mi se pare un tânăr drăguţ. 

— Isuse Cristoase! 

— Ei, nici chiar aşa. Deşi s-ar putea să aibă figură de Crist, ai 
dreptate. 

— Reuşeşti întotdeauna să mă stânjeneşti, fir-ar al dracului. 

— Te rog, nu mai înjura, Jennifer. Sunt un om de modă veche şi 
ştii că mă deranjează. 

— Este de neiertat. 

— Ce anume, faptul că a fost nepoliticos cu gazda? Nu-i nimic, 
este prea tânăr, atâta tot. 

— Mă refeream la atitudinea ta.. 

— Ah, dar glumeam, doar ştii bine. 

— Nu este nostim să glumeşti despre torturarea femeilor şi 
copiilor. Fiindcă se petrece într-adevăr, pentru numele lui 
Dumnezeu. 

— Bineînţeles. Doar am văzut cu ochii mei. Dar tu, de unde ştii? 

— Fiindcă ştiu să citesc. 

— Toţi oamenii ştiu. Dar asta nu înseamnă că au învățat să 
analizeze lucrurile. 

Dale era mirat că lua apărarea războiului. Cum de reuşise să-l 
împingă până aici? Nu mai credea în idealurile tinereții sale. Sigur, 
nu era nostim că femeile şi copiii erau supuşi torturilor, dar 
trebuia să-l cunoşti pe Tran Van Li ca să-ți dai seama, cu 
adevărat. 

— Nu ştiu cum de reuşeşte mama să stea alături de tine — zise 
ea. 

— Nici eu nu ştiu. Dar a fost ideea ta. 

Ea îl privi compătimitor. 

— Chiar asta ai dorit? o întrebă el. Sau ai vrut doar să mă 
pedepseşti? 

— Ai de gând să ne părăseşti din nou pentru războiul tău? 

— Păi, după cum stau lucrurile, pe voi, copii, nu v-aş părăsi 
oricum. Nu mă mai suportați nici tu, nici Mike. Aşa că a rămas 
doar Susan. Ştie că-i susții cauza? 

— Asta crezi? 

— Ca să fiu sincer, nu mai ştiu ce să cred. Tu şi Scott mă faceţi 
să mă simt foarte bătrân. 

— Poate că eşti. De aceea are loc o revoluție. 

— Eu unul am văzut o mulțime de revoluții. Şi încă unele 
adevărate. Dar fiica mea n-a văzut nici una şi cred că asta mă 
îngrijorează cel mai mult. 

— Nu-i cam târziu să începi să-ţi faci griji? 

— Ba da, ai dreptate, este prea târziu. Dar aş da orice, să mă 
pot întoarce în trecut, când erai încă destul de micuță ca să nu mă 
urăşti. 

— Dar nu este posibil. 

Doamne cât de rea putea să fie. Se cam săturase de aceste 
discuții. 

— Uite ce este Jen, puţin îmi pasă ce gândeşti despre mine. Am 
făcut greşeli, la fel ca toți oamenii. Dar acum ai 22 de ani. Este 
timpul să-ți vezi de viața ta şi să nu încerci să mă schimbi pe mine 
şi să răscoleşti trecutul. Nu poţi să mă învinuieşti toată viața. 

— Habar n-ai cum era! Ca şi când aş fi fost orfană! 

— La vremea aceea credeam că aşa era bine. 

— Ba nu. Nici măcar nu credeai asta. Îţi iubeai ţara, fără 
îndoială, dar nu şi compatrioții. 

Susan şi Scott se întoarseră şi ei încetară conversaţia. Dale 
pregăti cotletele şi apoi Susan făcu eforturi disperate ca masa să 
se desfăşoare într-o atmosferă destinsă. Când terminară, Susan 
spuse că le cumpărase prăjituri de la Sweden House, dar Jennifer 
îi declara că se săturase — deşi mâncase foarte puţin -— iar Scott 
pretinse că are de învățat. 

După plecarea lor, Dale şi Susan rămaseră pe punte. Se uitau la 
resturile prânzului, terminând cabernetul Stag's Leap, cumpărat 
de Dale pentru această ocazie. 

— Mi se pare că a mers bine, nu-i aşa? — zise Dale. 

Susan nu-i răspunse. Se ridică şi intră înăuntru cu braţul plin 
de vase, apoi o auzi plângând în bucătărie. 


79 


Dale stătea în pat, încercând să uite durerea din picior. Vechea 
rană funcționa ca un barometru. Se vindecase bine şi rămăsese cu 
un uşor şchiopătat, insesizabil, dar, când se răcea vremea, îl durea 
îngrozitor, ca un dinte cariat. Mâine va fi rece. Drept dovadă, o 

rafală de vânt zgudui geamurile. 

Avea Talwin în sertar, dar nu lua calmante decât în ultimă 
instanță, dacă-l lua cu călduri. La spital se obişnuise cu morfina şi 
acest lucru îl îngrozea. Îşi amintea încă, nostalgic, de visele acelea, 
aşa că rămase cu mâinile la spate, uitându-se în tavan, în 
aparenţă, în timp ce se concentra asupra durerii, încercând s-o 
anihileze. 

Susan ieşi din baie într-o cămaşă albastră de mătase. Se 
păstrase destul de bine şi îşi dădu seama că era încă atrăgătoare, 
deşi lui nu-i păsa. Această indiferență îl speria; probabil din cauză 
că iubea altă femeie. 

Sau era doar în visul lui? Chiar înainte să părăsească spitalul, i 
se păruse că Noelle nu existase niciodată. Când se întorsese la 
Susan, revenise la vechea lui viață. Era ca şi când ar fi îmbrăcat 
un pardesiu vechi, găsit în fundul unui sertar. Căsătoria lor 
căpătase accente pur realiste. Amândoi evitau să discute despre 
trecut, ca şi când ultimii douăzeci de ani ar fi fost un vis rău. 
Deveniseră doi oameni fără istorie. 

Dar acest armistițiu fragil ținea. 

Se întreba încă de ce îl acceptase aşa de repede. Poate ca să-şi 
justifice o viață întreagă, petrecută aşteptându-l sau poate că îl 
iubea cu adevărat. Îl iubea cu adevărat. Era un gând stânjenitor, 
care-l făcea să se încrunte. 

— Despre ce ai discutat cu Jennifer? — îl întrebă Susan, când se 
urcă în pat. 

— N-am discutat. Ne-am ciondănit. 

— A fost foarte provocator. Este vina ta, deşi, ticălosul ăla de 
Scott a meritat-o. 

Dale zâmbi. Susan nu obişnuia să înjure iar în gura ei cuvintele 
sunau de-a dreptul jignitor. 

I se ghemui la piept şi începu să se joace cu părul lui de pe 
piept. 

— A fost ceva adevărat? 

— Ce anume? 

Tăcu. 

— Regreţi ceva? 

Întrebarea ei îl luă prin surprindere. Nu-l întrebase niciodată 
nimic despre cealaltă latură a vieţii lui. Ştia că dacă ar fi răspuns 
„nu” s-ar fi terminat aici. Susan s-ar fi mulțumit cu atât şi nu ar 

mai fi deschis subiectul. 

Aşa că spuse: 

— Poate. 

— Deci, regreţi unele lucruri? 

— Da. 

— Vrei să-mi spui şi mie ce anume? 

Se întoarse s-o privească. Îşi sugea buza inferioară, aşa o 
văzuse odată în timp ce încerca să aprindă grătarul, cu benzină, 
înspăimântată, aşteptând să bufnească flacăra. Ar fi putut să-i 
răspundă în multe feluri. Alese soluția cea mai blândă. 

— Jennifer — zise el. 

— Te-ai întors la mine, pentru ea. 

O privi din nou. 

— Este unul din motive. 

— Îţi pare rău? 

— Bineînţeles că nu. 

— Nu prea ştii să minți. 

— Nici n-am pretins vreodată că ştiu. Am fost un soldat bun, 
orice, dar asta nu. 

— Jenny este furioasă pe tine acum, dar o să-i treacă. Este 
tânără şi crede că ştie totul. 

— Şi dacă are dreptate, Susan? Dacă ultimii 20 de ani au fost o 
greşeală? 

— Ai făcut ceea ce ai crezut că este bine. 

— Şi tu, ce crezi? 

Ea băgă mâna sub cearşaf şi zâmbi. 

— Cred că mă doreşti, chiar dacă nu eşti sigur. 

Asta este necazul cu bărbaţii, se gândi Dale. Ceea ce ai între 
picioare te trădează întotdeauna. Nu ai cum să fii nobil sau loial. 
Sexul şi dragostea se amestecă întotdeauna. Femeile însă, nu fac 
niciodată această greşeală. 

Deci, dorea să facă dragoste cu soţia lui. Şi atunci, de ce avea 
senzaţia că era un trădător? 

Îşi dorea s-o iubească pe Susan. Merita dragostea şi pasiunea 
lui dar, în cele din urmă, ca şi în noaptea aceasta, nu-i putea 
dărui decât o imitație a acestor sentimente. 

Saigon, februarie 1970 


Tet, anul nou chinezesc, venise şi trecuse. Crengile de prun 
înflorit care decoraseră casa începuseră să-şi piardă florile. Florile 
care apăruseră în grădină şi în piețe, crizantemele, florile lui 
Buddha, pieptarul cocoşului, mandarinele şi daliile se ofiliseră şi 
muriseră. 

— Este prea cald la Saigon în această perioadă a anului — îi 
spuse Baptiste Noellei. Am închiriat o vilă în Vung Tan pentru 
câteva zile. 

Ea încuviință din cap. Căldura era cumplită şi nu putea să 
doarmă. 

— Când plecăm? 

— l-am spus lui Khan să te ducă acolo mâine dimineaţă, la 
prima oră. 

— Şi tu? 

— Trebuie să-mi văd de treburi. Ia-l pe Lucien, Khan va avea 
grijă de voi. 

Ah, deci plănuia ceva. Ar fi trebuit să se aştepte la asta. Trebuia 
să suspecteze tot ce făcea. 

— Ce ai de gând, Baptiste? Ţi-ai găsit o femeie? De asta vrei să 
scapi de mine? 

— Nu fi ridicolă. M-am vindecat de patima asta. 

— Bărbaţii ca tine nu se vindecă niciodată, Baptiste, învață doar 
să fie mai subtili. 

El îşi aprinse o ţigară şi-i zâmbi. 

— Crezi că ar fi un gest subtil să-mi trimit nevasta şi fiul la 
Vung Tan ca să-mi aduc amanta? 

— Da, pentru tine ar fi. 

Îi plăcea s-o audă vorbind aşa. 

— Îmi pare rău, dar de data aceasta o să te dezamăgesc. 

— Dezamăgirea nu este un cuvânt potrivit. 

— O să fiu cuminte, îți promit. 

— Ce pui la cale? 

— Dacă te interesează neapărat, află că invit nişte asociaţi aici, 
în weekend, la conferință. 

— Care asociați? 

— Nu-i cunoşti. Sunt din America. 

Ea clătină din cap. 

— Ticăloşi. 

— Chérie, te rog să mă crezi că alţii ne caracterizează pe noi în 
felul acesta. 

— Poate pe tine, Baptiste, nu pe mine. 

— Mă rog, facem parte din aceeaşi familie. 

— Ce faci, Baptiste? Ce mai este de data asta? 

O luă de talie. 

— Este foarte plictisitor. 

Îl împinse. 

— Nu fă pe superiorul cu mine! 

— Este vorba de afaceri. Chiar vrei să ştii, cherie? Dacă nu ai 
afla ţi-ai păstra cel puțin inocența când o să vină poliția să ne bată 
în uşă, într-o noapte. 

— Este vorba de droguri, nu-i aşa? 

El îşi cobori glasul, conspirativ. 

— Vietnamezii vor să transport suc de peşte în SUA. O să le 
livreze hamburgeri, ca să frângă voința americanilor. 

— Ce anume, heroină? 

Îi pieri zâmbetul şi o fixă cu o privire rece. 

— Nu încerca să-mi stai în cale. Te iubesc mai mult decât viața 
mea, dar nu te băga în afacerile mele, OK? 

— O să te saturi vreodată, Baptiste? Cât îți mai trebuie? 

Păru uimit de întrebarea ei, de parcă şi-ar fi imaginat 
întotdeauna că-l înțelege. 

— Îmi place jocul, pur şi simplu. 

— Care joc? 

— Nu ştiu cum se numeşte. Dar când mori, cel cu banii cei mai 
mulți câştigă. 

Credea că era altă glumă de-a lui, dar el nu zâmbi, ci o sărută 
doar pe obraz. 

— Petrecere frumoasă la Vung Tan - zise el şi ieşi din cameră, 
strigându-l pe Khan să pregătească maşina ca să-l ducă la Saigon. 


kkk 
În sufrageria vilei Crocé era o masă lungă din tek lustruit, 


birmanez. Bărbații adunați în jurul ei, într-o seară, trei zile mai 
târziu nu erau genul de oameni cu care Baptiste obişnuia să facă 

afaceri. Nu erau triazi chiu chao, negustori Yumanezi sau 
războinici laoţieni; erau americani de origine italiană, în costume 
scumpe. Erau trei: Santo „Sonny” Trinca din San Francisco, un 
bărbat obişnuit, atât de palid, încât semăna cu o insectă care-şi 
petrecuse toată viața sub o stâncă. Costumul lui părea să fie de 
două ori mai mare decât el şi îl purta cu o expresie chinuită, a 
unui om care tocmai păşise într-o baltă de vomă. Se scobea în 
dinți cu o scobitoare. 

Spre deosebire de el, fiul său, Aldo, era osos, stăpân pe sine, cu 
alura celui care are tot ce-şi doreşte. Se uita prin cameră, zâmbind 
compătimitor tuturor celor care nu avuseseră norocul să se nască 
în familia Trinca. 

De partea cealaltă a mesei, era Giovanni Bonetti din Miami, 
cunoscut sub numele de Johnie Geminchi, fiindcă odată, în 
tinerețea sa agitată, bătuse în cuie picioarele unui om de un dig de 
lemn. Bonetti era un tip masiv, care se îngrăşase, deşi superbul 
costum gri pearl, Dior, îi ascundea kilogramele în plus. Şuviţele de 
păr negru erau date pe spate, ca nişte corzi de chitară. La mână 
purta un Rolex Qyster Perpetual şi inele groase de aur pe degete. 
Avea vocea gravă a unui sergent de paradă şi bonomia forțată a 
unui restaurator de artă. 

Ceilalți invitați erau Jean-Luc Vellard, un paceri, din Marsilia şi 
fiul său, Rivelini. 

Alți bărbaţi stăteau la măsuţe sau pe verandă, răsfoind ziare şi 
reviste; erau bodyguarzii sau consilierii plătiți, îşi spuse Baptiste. 
Nu era greu să faci deosebirea. 

Clopotele bisericii bătură deja ora şase. În acest moment al zilei, 
energia oraşului era cea mai scăzută, topită de căldură, praf şi 
poluare, înainte de freneticul zumzet sexual al nopții. 

Baptiste îşi prezentă termenii şi condiţiile afacerii, inclusiv 
prețul pe kilogram şi costul de transport. Când termină, se făcu 
linişte. 

Bonetti vorbi primul. Luă paharul — cognac fin VSOP, stricat cu 
gheaţă şi sifon, din câte observase Baptiste — în mână, în timp ce 
consilierul său se aplecă peste scaun şi îşi aprinse trabucul. Îi 
curgea sudoarea în râuri pe față. 

— Poţi să ne garantezi livrarea? — zise el. 

— La două luni de la comandă - răspunse Croce. 

— Preţul? 

— Douăzeci şi cinci pe kilogram. Jumătate la primirea comenzii 
şi jumătate la onorarea ei. 

Bonetti bombăni; îşi luase o figură impasibilă. 

Acum era rândul lui Trinca. Bătu cu degetul în masă. 

— Dar cum rămâne cu comuniştii ăştia care fac necazuri? 

— Războiul din Laos este în acelaşi timp benefic şi dezastruos 
pentru noi.  Bombardamentul americanilor şi atacurile 
comuniştilor au alungat mulți laoțieni - țărani care cultivau de 
obicei opiu, iar satele care au rămas au fost decimate de armată, 
de mercenarii lui Vang Pao. Creşterea opiului a fost întotdeauna 
treaba femeilor, iar acum este singura recoltă disponibilă. Şi 
indiferent ce se întâmplă, dacă este opiu, o să găsim o cale să-l 
scoatem. În afară de asta, este singura marfă pe care o exportă. 

Bonetti îl întrerupse. 

— Opiul este una, iar heroina este cu totul altceva. Nu vreau o 
marfă de rahat, ca cea pe care au încercat mexicanii să ne-o vâre 
pe gât. Mulţi din clienții mei, nu acceptă aşa ceva. 

— Este marfă de cea mai bună calitate, domnule Bonetti. Am 
testat-o în piața din Saigon. Pe americani. 

Trinca îşi scoase o bucată de pui din măsele şi o studie atent 
înainte s-o înghită. Se auzi un ghiorăit şi se aplecă înainte, 
strâmbându-se de durere. 

— Isuse Cristoase, simt că iau foc. Ce ţară afurisită. 

— Asia ştie să pedepsească stomacurile sensibile — zise Rivelini. 

Trinca nu ştia dacă Rivelini îşi bătea joc de el sau nu. 

— De când am ajuns aici m-am căcat şi am transpirat. Nu ştiu 
cum pot trăi oamenii în această văgăună. 

Îl apucară crampele din nou şi gemu. 

— De-abia aştept să plec din locul acesta afurisit. 

— Vreţi să vă aduc ceva, domnule Trinca? — îl întrebă Baptiste. 

— Sunt O.K. - zise Trinca, şi se relaxă. 

Sudoarea îi curgea pe obraji. 

— Vorbeam despre marfă. Poţi să aranjezi cu transportul? 

Vellard vorbi pentru prima oară. Era un tip înalt, aplecat de 
spate, cu păr grizonat. Pe stradă, Baptiste l-ar fi confundat cu un 
critic de artă. 

— Îmi permiteţi? 

Baptiste încuviință din cap. 

— După cum ştiţi până acum, aduceam marfă brută la Marsilia, 

o rafinam acolo şi apoi ne foloseam de curieri sau vapoare ca s-o 
transportăm în SUA. Acum, vom putea să aducem heroină rafinată 
în Panama, prin Filipine. În Panama, drogurile nu sunt o 
problemă, iar ofițerii de la graniţă şi poliție sunt deja în buzunarul 
nostru. 

— Cum adică? — întrebă Aldo. 

Tatăl lui îi aruncă o privire compătimitoare. Vellard luase figura 
unui profesor care nu trebuia să-i reamintească unui adolescent 
care este alfabetul. 

— După război, anumiți concetăţeni ai noştri au fost acuzați de 
colaborare cu naziştii. Unii din ei au considerat nimerit să se 
retragă în America Latină. 

Vellard se adresă din nou celor de la masă. 

— Din Panama, oamenii noştri vor aranja livrarea în orice oraş 
din SUA. 

— Cine vă protejează? — se interesă Bonetti. 

— Guvernul vietnamez garantează securitatea - răspunse 
Baptiste. Trebuie s-o garanteze. Nu pot supraviețui fără să-şi 
primească partea lor din beneficii. 

— Dar tu, te ocupi personal de asta? — îl întrebă Sonny Trinca. 
Nu fac afaceri cu chinezii sau cu gălbejiții ăştia. 

Baptiste stătea de atâta timp în Asia, încât uneori uita de 
prejudecățile celor din lumea exterioară. 

— Bien sur. Veţi cumpăra direct de la noi. 

— Mie îmi convine. Să trecem la detalii. Mâine dimineață vreau 
să mă întorc în SUA. 

Trânti scobitoarea pe masă şi se ridică repede. 

— Isuse, trebuie să mă duc din nou la toaletă. 

Şi ieşi în fugă din cameră. 


81 


După câteva zile de când se întorsese de la Vung Tau, Noelle 
primi un telefon de la fostul contabil al tatălui ei, Paul Delavane. 
Vorbiră câteva minute şi aranjară să se întâlnească a doua zi la 
ora zece, la hotelul Continental. 

Ultimele zile ale Romei, se gândi Noelle în timp ce mergea cu 
maşina pe Tu Do. Oraşul bulevardelor late şi bicicletelor din 

amintirea ei dispăruse. Copacii de tamarind mureau de poluare, 
cafenelele fuseseră înlocuite de baruri sexi, cu nume ca Nevada, 
New York, Arizona. 

Văzu un copil de nici opt ani, vânzând pacheţele cu ma thuy, 
heroină, unui grup de soldați americani. Lângă el, un soldat negru 
stătea în pragul unei uşi, sub un copac luminat de neon, plângând 
şi tremurând în ciuda căldurii. 

Brusc, în ultimele luni, heroina apăruse peste tot pe străzile 
Saigonului fără să se ascundă în speluncile din Cholon. Fete de 
şcoală vindeau drogurile în plină stradă, pe Long Binh sau vârau 
pachetele în buzunarele ofițerilor de marină, când treceau pe lângă 
ele. Începuse să se întrebe care era contribuţia soţului ei la 
această nouă tendinţă. 

Melodia „Oda lui Billy Joe” se auzea în difuzoarele montate în 
colțurile terasei hotelului Continental. Un bătrân în şort kaki şi 
cască stătea aplecat peste un gard de piatră, încercând să vândă 
un fluier din lemn unui ziarist australian. 

Delavane stătea la o masă lângă stradă. Era un tip masiv cu 
mustață cenugşie, barbă stufoasă şi păr rar. Un baston cu mâner 
de jad se sprijini de brațul scaunului. 

Se ridică s-o întâmpine şi-i sărută mâna cu un respect exagerat. 
Delavane era un vechi prieten de-al tatălui său şi se ocupase de 
afacerile lui timp de treizeci de ani. Ca şi Bonaventure, era 
membru al Uniunii corsicane. 

— Arăţi fermecător -— îi spuse el. 

— Mulţumesc, Paul — răspunse Noelle. 

Delavane trecea drept un ticălos şi un afemeiat. Îl considera 
insuportabil, dar nu putea să-i spună, mai ales fiindcă voia să-i 
ceară o favoare. 

Făcu un semn chelnerului să le aducă două cafele cu lapte. 

— Baptiste nu ştie nimic despre această întâlnire, nu? - îl 
întreba ea. 

Delavane se trase de mustață. 

— Bineînţeles că nu. Cel puţin eu nu i-am spus. Dar sunt 
curios, de ce atâtea secrete? 

— Cred că ai putea să bănuieşti. 

— Ai de gând să-l părăseşti? 

— Nu chiar. Vreau doar să fiu independentă din punct de 
vedere financiar. 

Dădu din cap, înțelegător. 

— Mă rog, n-ar fi prea greu. 

— Nu pentru tine, poate. De aceea ţi-am cerut să ne întâlnim. 

Delavane scoase din buzunar o pereche de ochelari cu lentilă în 
formă de semilună şi îi puse pe nas. Apoi, luă o agendă de piele, îşi 
linse degetul arătător şi răsfoi paginile, până găsi ce căuta. O privi 
peste marginea ochelarilor. 

— Am reținut câteva cifre, ca să-mi exersez memoria. 

Se uită în agendă. 

— Tatăl tău ţi-a lăsat o avere frumoasă. Nouă sute optzeci şi 
şapte de mii de franci, după ultimele mele estimări, în numerar, 
acțiuni şi lingouri de aur, în Banque de I'Indochine, din Bangkok, 
în Hong Kong şi Shanghai Bank din Hong Kong şi Banque 
Naţionale de Paris din Marsilia. Ai, de asemenea, vila de aici, din 
Saigon. 

Îşi ridică din nou privirile. 

— Ca cetățean al Franţei, ai dreptul de asemenea la o parte din 
bunurile soțului tău. 

— Habar n-am cât câştigă soțul meu acum, sau de ce averi 
dispune. De la tatăl meu a moştenit trei aeroplane, pe care le-a 
vândut la un an de la moartea lui, când Rattakone a pus capăt 
afacerii cu opiu. 

— Oricum, din punct de vedere legal ar fi dificil să recuperăm 
ceva. N-avem cum să apelăm la justiția franceză. 

— Nu vreau nimic de la soţul meu. Îmi fac griji pentru Lucien. 
Pentru viitorul lui. De aceea vreau să fixezi un depozit bancar 
pentru el şi să-l administrezi pentru mine. 

— Aş fi încântat. 

— O jumătate de milion de franci. Vreau ca soțul meu să nu 
aibă acces la ei. Asta până la majoratul lui Luc. 

— Cât de repede? 

— Poţi s-o faci înainte să pleci din Saigon? 

— Pentru tine, Noelle, bineînţeles. 

Puse mâna peste a ei şi-i zâmbi onctuos. Pentru numele lui 
Dumnezeu, se gândi Noelle, chiar crede că o să-i rămân datoare. 
Îşi trase mâna. 

— Îţi mulțumesc foarte mult, Paul. 

Mai vorbiră puțin, îşi termină cafeaua şi plecă. Ar fi trebuit s-o 
facă mai demult. Era singura cale. Baptiste făcuse un iad din viața 

ei. N-o să-l lase să-l distrugă şi pe copilul lor. 

În noaptea aceea, după cină, discută cu Baptiste despre ce 
văzuse în Saigon. 

— Erau soldați care se drogau cu heroină în plină stradă. 

Se aşeză într-un fotoliu Louis Quinze, cu un pahar de Martell pe 
măsuța de lângă el. 

— Americani. 

— Mă îngrozeşte, Baptiste. 

Îşi ridică privirile din ziar. 

— De ce să te îngrozească? 

— Înainte foloseau opiul, iar mai apoi acel ma thuy care se 
fumează şi acum se injectează. L-am văzut pe unul, chiar acolo, pe 
Tu Do, în timp ce-o făcea. Mi se pare cumplit. 

Baptiste se arătă plictisit. 

— Asta îşi doresc americanii. Chinezilor le place să fumeze, iar 
americanilor să-şi vâre ace în brațe. 

— Tu eşti responsabil de acest lucru, Baptiste? 

— Ce? 

— Tu învârteşti această afacere? 

Nu-i răspunse imediat şi ea ştia că se gândea. 

— Nu. Dacă te interesează, află că este a chinezilor. 

— Mi-ai spune dacă ar fi a ta? 

— Bineînţeles că nu. 

— Îţi mulțumesc - zise ea. Eşti grozav. 

El aruncă ziarul pe podea şi se ridică, furios acum. 

— Dă-mi voie să-ţi spun ceva. Înainte să mă critici, ţine minte 
un lucru: fiecare mare avere se bazează pe nenorocirea altora. De 
exemplu, opiul. Când britanicii au forțat accesul în China, opiul 
reprezenta aproape jumătate din veniturile obţinute din colonii. 
Jumătate! Canalele, căile ferate, marile clădiri din piatră 
construite în timpul Reginei Victoria s-au realizat pe jumătate cu 
banii obținuți din comerțul cu opiu. Gândeşte-te! Ca să nu mai 
vorbim de la belle France+. Până la Al Doilea Război Mondial, opiul 
reprezenta un sfert din totalitatea veniturilor obţinute din 
Indochina. Îl importau din India şi-l vindeau chinezilor, care la 
rândul lor, îl vindeau vietnamezilor! Nu-i nimic nou. Drogurile pe 
care le vezi pe stradă, nu reprezintă nimic deosebit. Sunt doar un 

mijloc de a face afaceri. Atâta tot. Afaceri. 

— Îţi mulțumesc pentru lecţia de istorie. 

— Poate că tatăl tău ar fi trebuit să te educe mai bine. 

— A lăsat asta în seama ta. 

— Este o sarcină ingrată, cherie. 

— Spune-mi, Baptiste, asta îți doreşti pentru Lucien? Vrei să 
facă trafic cu droguri şi să-şi construiască un mare imperiu? 

— Lucien este fiul meu. Când va fi destul de mare, o să-l las să 
hotărască ce vrea să facă în viață. 

— Crezi că o să-l laşi, Baptiste? — îl întrebă ea şi plecă. 

Când ajunse în dormitor, încuie uşa şi se trânti pe pat. Ah, tată, 
ce viață mă aşteaptă? M-ai făcut să plătesc un preț prea mare 
pentru cei un milion de franci. 


A doua zi, Noelle nu se duse să-l ia pe Lucien de la şcoală. El 
observase că lipsea din ce în ce mai des. 


Mama ta este obosită. 
Mama ta are o migrenă. 
Mama ta suferă de căldură. 


Khan deschise portiera Mercedes-ului şi băiatul se urcă pe 
bancheta din spate. Merseră în linişte. 

Vila era întunecată şi liniştită. Chi Hai îi spuse că pe mama lui 
o durea capul, se dusese în dormitor să se odihnească, iar el 
trebuia să se joace în grădină. 

Khan şi Chi Hai se retraseră în camerele servitorilor. Când 
plecară, Lucien se urcă în copacul din grădina din spatele casei, pe 
cea mai înaltă creangă. Jaluzelele de la dormitorul mamei sale 
erau întredeschise şi o vedea mişcându-se în camera întunecată. 
Era îmbrăcată doar într-o cămaşă de mătase. 

În timp ce o urmărea, Noelle scoase cutiuța din lemn de camfor 
care conținea pipa cu opiu şi pacheţelul cu opiu, aprinzându-şi 
spirtiera de pe masa de lângă pat. Apoi se întinse, dispărând din 
câmpul său vizual, deşi vedea ocazional rotocoalele de opiu plutind 
spre fereastră. 

Credea că el nu ştie. Credea că era doar secretul ei. Credea că 
migrenele şi misterioasele ei probleme feminine, inclusiv stările de 
slăbiciune de care se plângea, ascundeau ce făcea ea de fapt. 

Dar Lucien ştia. 
Ştia că ceea ce făcea ea era un lucru foarte rău şi ştia, de 
asemenea, că, într-un fel, era vina tatălui său. 


82 


Se aflau în micul restaurant cu aer condiționat, vizavi de 
Hotelul Continental şi de vechea operă, care servea acum drept 
teatru vietnamezilor. Se numea Givral şi era localul preferat al lui 
Baptiste. Se coceau croasanți proaspeți în fiecare dimineață şi 
venea adesea aici să servească micul dejun şi să bea cafea cu 
lapte. Acum, îl chemase pe Delavane. 

— Te-ai întâlnit cu soția mea, acum câteva zile — zise el. 

— A fost o discuţie confidențială. 

— Încearcă să-şi ascundă banii de mine. 

— Face economii pentru viitor. 

— Ce fel de economii? 

— Baptiste, te rog, ştii doar că nu pot să-ți spun. 

Baptiste zâmbi. Este un om impunător, se gândi Delavane. 
Petecul care-i astupa ochiul putea fi amenințător sau ştrengăresc, 
în funcție de dispoziția sa. Avea o coamă de păr negru-albăstrui, la 
o vârstă când alții începeau deja să chelească sau să 
încărunțească. Degaja o aromă de lemn de santal şi tutun, dar nu 
părea niciodată asudat sau pleoştit, nici măcar în această perioadă 
a anului. Era de mirare. 

Acum, îl fixă pe Delavane cu un zâmbet glumet şi bonom. 

— Te sugrum, rahat ce eşti — zise el. 

— Baptiste! 

— Pentru tine nu sunt Baptiste, ci domnule. Nu, n-o să te 
sugrum. Unul din prietenii mei este colonelul Tran Van Li. Cred că 
n-ar fi prea greu să-l conving să te rețină pe motiv de simpatizare 
cu comuniştii. Presupun că nu doreşti asta. Trucul lui favorit este 
să ţină o brichetă Zippo sub testiculele unui om. Foloseşte în 
general aceeaşi brichetă. Are steagul american pe ea, cu simbolul 
WHAMO (Câştigi inimi şi minți). Aşa înțelege el să glumească. 

Delavane fu cuprins de sudori. 

— N-ai îndrăzni să-mi faci asta! 

— Nu paria pe ce aş îndrăzni eu. Habar n-ai. Aici te afli în 

Saigon, în plin război. Ai trăit în Asia toată viața ta, la fel ca şi 
mine, aşa că ştii că totul este posibil. 

Delavane vru să se ridice. Baptiste îl apucă de încheietura 
brațului şi-l opri. 

— Nu sunt un tip amabil. N-am fost niciodată. Recunosc că, 
mai demult, eram un petrecăreț, dar s-a terminat. Acum m-am 
lansat puternic în afaceri. Ți-aş scoate ficatul şi ţi l-aş mânca, 
dacă ar fi nevoie. 

— Dacă află Rivelini... 

— Prietenului tău, Marcel, puţin o să-i pese. N-ar ridica nici un 
deget împotriva colonelului Li. Ar prefera, mai degrabă, să-şi 
scoată ochii. Acum, în Marsilia sunt oameni care au mai multă 
nevoie de colonelul Li decât de Marcel Rivelini. 

Delavane începu să tremure necontrolat. Nici măcar nu mai 
putea să se ridice, chiar dacă ar fi vrut. 

— Ce doreşti? 

— Am în buzunar două milioane de piaştrii. O mulțime de bani, 
cu care te poți descurca un timp. Poate o să ţi-i dau, să-i păstrezi. 

— Şi ce vrei în schimb? 

— Mai întâi, spune-mi ce vrea Noelle de la tine şi pe urmă o să- 
ți spun ce vreau eu. 

— Rocco avea încredere în mine. 

— Rocco a murit. 

— l-am promis că o să mă ocup de afacerile Noellei. 

— Foarte onorabil din partea ta. De ce nu-i spui asta şi 
colonelului Li când o să-şi aprindă ţigara la flacăra organelor tale 
genitale incandescente. Te-ai albit la față. Vrei să mai bei ceva? 

— N-o să te las să-i iei toți banii. 

— Nu vreau banii ei. N-am nevoie de ei. Vreau doar să-mi 
conduc familia, aşa cum se cade unui om în poziția mea. Nu eşti 
de acord? 

Băgă mâna în buzunar şi scoase un plic. 

— Înăuntru se află un cec pe care poţi să-l încasezi de la 
Banque de I'Indochine. Două milioane de piaştri sunt o mulțime de 
bani. Poftim. 

Văzând că Delavane nu se clinteşte din loc Baptiste i-l băgă în 
buzunarul de la piept. 

— Şi acum spune-mi ce voia Noelle de la tine şi o să ajungem la 
un compromis care să satisfacă dorinţele mele şi conştiinţa mea 

deopotrivă. Nu pari genul de om care să reziste unei lungi 
conversații cu colonelul Li. 


A doua zi, când Khan veni să-l ia de la şcoală, Lucien îl văzu pe 
tatăl său pe bancheta din spate a Mercedes-ului. La început, se 
gândise că se întâmplase ceva cu mama lui şi-l cuprinse frica. 
Intră în maşină, aşteptându-se să audă cumplita veste. 

În schimb, Baptiste îi zâmbi şi-l întrebă dacă avusese o zi bună 
la şcoală.. 

În timp ce înaintau cu maşina, Lucien rămase rigid. Khan nu o 
luase pe drumul obişnuit spre casă. Se îndreptau în afara 
oraşului, departe de bulevardele late şi marile clădiri din piatră ale 
cartierului oriental. Reclame verticale, cu inscripții chinezeşti 
umpleau pereții magazinelor şi, din când în când, zărea portul, 
apele unsuroase ale Arroyo Chinois, casele de lemn suspendate de 
piloni, deasupra noroiului negru, sclipitor. Ştia că acesta era 
Cholon-ul, o parte a oraşului pe care n-o mai văzuse niciodată. Îl 
cuprinse entuziasmul şi îngrijorarea în acelaşi timp. 

— Unde mergem? — îl întrebă el. 

— Vreau să-ți arăt ceva, Lucien. Ca să înţelegi un anumit lucru. 

Khan coti pe şoseaua principală, lăsând în urmă siclo-urile şi 
bicicletele. Se aflau pe o stradă tăcută, cu magazine şi arcade. 
Trecuse de ora prânzului şi era pustie. Lucien văzu lăzi cu gunoi, 
coji de fructe şi excremente umane. Un câine mirosea un morman 
de mizerie. 

Khan opri maşina în fața unei case vechi, cu un balcon cojit, de 
lemn, şi cu o uşă scorojită, vopsită în verde. Uşa dădea spre o 
scară întunecată. Un tânăr chinez stătea pe o cutie de portocale. 
Era îmbrăcat într-un şorț albastru, voluminos şi un tricou alb, 
murdar. 

Baptiste îl luă de mână pe Lucien, şi-l scoase din maşină. 
Tânărul se ridică în picioare şi îşi plecă fruntea în direcţia lor. 
Baptiste îl ignoră şi-l conduse înăuntru pe Lucien. 

În capătul scărilor era o uşă de fier, încuiată. Baptiste bătu 
nerăbdător. Se deschise un oblon şi după o clipă, Lucien auzi cum 
se trăgeau zăvoarele. Intrară. 

Din cauza întunericului, la început fu uimit de duhoare; 
mirosul dulceag al opiului se amesteca cu izul de trupuri 
nespălate. Când se obişnui cu bezna, îşi dădu seama că încăperea 

era plină de schelete vii, îngrămădite pe bănci înguste de lemn. 
Unii dormeau, iar altora le sclipeau ochii sticloşi, privind în gol. 
Era linişte, cu excepţia unui bolborosit ocazional, când unul din 
drogați trăgea din narghilea. 

— Ai mai văzut vreodată o speluncă de opiu? — îl întrebă Croce. 

Am văzut-o pe mama, se gândi Lucien. Dar nu era aşa. Şi, 
oricum nu pot să-i spun despre asta. Este secretul nostru. 

Clătină din cap. 

— Aceşti oameni beau fum - murmură Baptiste. Au nevoie de el, 
ca de aer. Dacă trece o zi fără să-l inhaleze în plămâni, se 
îmbolnăvesc. Vezi, Lucien, unii oameni sunt puternici, iar alții 
slabi. Aşa se împarte lumea.. Nu în țări, cum înveţi tu la şcoală, ci 
în puternici şi slabi. Aici sunt cei care au nevoie de fum şi cei care- 
l oferă. Dacă ai nevoie de ceva, eşti slab şi vei rămâne aşa pe vecie. 
Dar dacă dai, eşti puternic şi poți avea orice îți doreşti. Absolut 
orice. Înţelegi? 

Lucien încuviință din cap. Se gândi la mama lui. N-o crezuse 
niciodată slabă. 

— Nu uita că tu faci parte din cei puternici — continuă tatăl său. 
Asta este moştenirea ta. Restul, ce te învață la şcoală despre 
Dumnezeu, societate, legi, nu contează. Trăieşti şi mori, este tot ce 
trebuie să ştii despre Dumnezeu. Şi dacă eşti puternic, societatea 
şi legile ei nu contează. Poţi să-ți faci propriile tale legi şi toți or să 
te aprecieze. Înțelegi? 

Lucien încuviință din cap. Dar nu înțelegea. Ştia doar că aceşti 
oameni aveau fețe suferinde, la fel ca şi mama lui. Erau prinşi în 
capcană, la fel ca ea, şi tatăl lui se bucura. Nu credea că va putea 
să fie vreodată ca tatăl lui; era fiul mamei sale, dar se temea că nu 
se va elibera niciodată de influența nefastă a tatălui său. 


83 


Serviră cina la masa sculptată, de tek, unde stătuseră Santo 
Trinca şi Giovanni Bonetti cu o săptămână în urmă. Chi Hai 
pregătise peşte la grătar şi înghețată cu nucă de cocos. Mâncară în 
linişte. După aceea, servitorii strânseră vasele şi aduseră o sticlă 
de Martell, pe masă. Baptiste îşi turnă două degete într-un pahar 
de cristal şi îşi aprinse o ţigară rusească, aşa cum obişnuia în 

ultima vreme. 

— Azi am vorbit cu Delavane - zise Noelle. 

— Serios? 

— Este tot ce ai de spus? 

Îi sclipeau ochii în lumina gălbuie a lămpilor de pe perete. 

— Da. 

Trase din ţigară, privind fumul ridicându-se în spirală, spre 
tavan. Cicadele ciripeau în grădină. Oare bănuia ceva? Delavane 
nu-i făcuse nici o aluzie, apropo de conversaţia lor, mai mult ca 
sigur. 

— A spus că ai încercat să-l convingi să-ți dea dreptul să te 
ocupi de afacerile mele. 

Ticălosul. Avea mai mult curaj decât îşi imaginase Baptiste. La 
noapte o să-l sune pe Colonelul Li ca să-i dea o lecţie. 

— La ce anume te-ai gândit? — îl întrebă ea. 

N-avea rost s-o mintă. 

— Credeam că un om cu experiența domnului Delavane putea 
găsi un mijloc de a-ți pune în față câteva hârtii importante, printre 
altele. Ştiu că nu te interesează prea mult actele. 

— Şi în felul acesta intenţionai să mă deposedezi de moştenirea 
mea. 

— Vroiam doar să te protejez pe tine şi pe Lucien. 

— Eşti un hoţ şi un mincinos. 

Sorbi din brandy. O iubea şi mai mult când se înfuria. Fusese 
prea supusă în ultima vreme. O prefera când se aprindea. Îi ațâța 
poftele. 

Noelle pipăi marginea paharului cu unghia ei ojată. 

— Ce ai discutat săptămâna trecută cu invitaţii tăi? 

— Despre afaceri, doar ţi-am mai spus. 

— Ţi-ai ucis cel mai bun prieten, ai încercat să-ți furi soția şi 
fiul, întreţii târfe, te îmbogățeşti din moartea şi necazurile altora. 
Ce altceva aş mai putea să aflu despre tine? 

El zâmbi. 

— Nu prea multe, într-adevăr. Dar cred totuşi că ai omis ceva. 

Noelle îşi privi degetele şi îşi scoase verigheta, trântind-o pe 
masă. 

— S-a terminat, Baptiste. 

— Ţi-am mai spus, Noelle. Nu s-a terminat până nu spun eu. 

— Şi cum o să mă ţii? 

Râse, amuzat de această situație. 

— Ştii că nu poți scăpa de mine. 

Se ridică, se îndreptă încet spre el, legănându-şi şoldurile şi 
zâmbind seducător. Luă sticla de cognac de lângă cotul lui şi i-o 
turnă în cap. 

El scoase un strigăt şi sări în picioare, furios. 

— Ticăloaso! — strigă Baptiste. 

Apoi, o privi îngrozit. Luase bricheta lui Bronzini, de aur şi o 
aprinsese ținând flacăra la câțiva centimetri de fața lui. 

— Ar fi atât de uşor - zise ea. 

— Noelle! 

— Ai arde ca o clătită flambată. Şi eu aş sta să te privesc 
Baptiste! 

— Nu! 

Se dădu înapoi, uitându-se spre uşă. 

Ea apropie flacăra. 

— Noelle! 

— Jur că îți dau foc, dacă mai faci o mişcare. 

Acum se postase între el şi uşă. Se gândea să înşface bricheta, 
dar flacăra era prea aproape. Ce-ar fi s-o tragă de braț? 

Se schimonosise la față de ură; nu mai era frumoasă. Îşi 
strâmbase gura, dezgustător. 

— Las-o jos — o rugă el. 

— Ţi-am spus întotdeauna că nu-ţi face bine să fumezi. 

— Pentru numele lui Dumnezeu! 

— Dumnezeu! Dumnezeu nu te iubeşte, Baptiste. De fapt, sunt 
sigură că ţi-a rezervat un colț de iad. Dar dacă te ating cu această 
flacără, crezi că or să te mai recunoască la porțile infernului? 

— Te rog! 

Era îngrozit să-şi audă vocea tânguitoare. 

— În câteva secunde ai arde ca un porc. Îți aminteşti de 
călugării care îşi turnau benzină pe ei şi îşi dădeau foc, ca să 
protesteze împotriva lui Diem? Li se înnegrea pielea. Dar unele 
femei preferă bărbaţii negri. Baptiste, ce părere ai? 

Privea fix mica flacără albastră. Inspiră adânc şi suflă. Flacăra 
se stinse şi-i smulse bricheta. Dar Noelle fu mai iute. I-o luă 
înapoi, o aprinse din nou şi i-o vâri în față. Baptiste scoase un 
strigăt şi căzu peste scaun, cu spatele pe podea. Soţia lui se aplecă 
peste el. 

— Jur că data viitoare o să-ți dau foc. 

— Putain! Tu es fou!19 

Brandy-ul i se scursese pe frunte, în ochi, orbindu-l. Îl simțea în 
păr şi pe cămaşă. Era hipnotizat de micuța flacără albastră care 
dansa dinaintea ochilor săi. 

Apoi se stinse şi Noelle se dădu înapoi. 

Îi venea să leşine. Nu încerca să se ridice. Îi tremurau prea rău 
picioarele. 

— Vreau să pricepi - zise ea —- că nu tolerez să mai trăiesc 
alături de tine. Cred că mult timp, o parte din mine te mai iubea şi 
de aceea eram slabă. Dar acum te părăsesc şi îl iau şi pe Lucien. 
De data aceasta nu mai ai cum să mă opreşti. lar în caz că o s-o 
faci, o să te ucid. Sau, poți să mă ucizi pe mine mai întâi. Ai de 
ales. Dar trebuie să înţelegi că, dacă îmi stai în cale, unul din noi o 
să moară. Nu-mi pasă care anume. 

leşi din cameră. 

Nom de Dieu de bordel de merde. 

Vorbeşte serios, se gândi Baptiste. Mă urăşte. În ciuda a tot ce 
am făcut pentru ea, mă urăşte până în măduva oaselor. Cred că 
m-ar omorî. Într-o dimineață m-aş trezi cu gâtul tăiat. Gândul 
acesta îl paralizase. 

Şi totuşi, n-aş putea să-i fac rău nici măcar ca să-l am pe 
Lucien. 

Femeile. După tot ce am făcut pentru ea. De data aceasta va 
trebui s-o las să plece. 


84 
Laosul de Nord, ianuarie 1970 


Dealurile erau pline de maci albi şi roşii, sclipind pe fundalul 
purpuriu, sumbru, al munților. Petalele căzuseră deja şi, în fiecare 
seară, pe măsură ce se domolea arşița, Li May se ducea pe câmp, 
cu familia ei, să ajute la strânsul recoltei. 

Muncea din greu, folosind un cuţit special cu trei lame, ca să 
despice păstaia cu seminţe verzi. Seva albă, groasă, se scurgea din 

tăietură. Această sevă se congela în aerul rece al nopții, 
transformându-se în culoarea melasei. Se trezeau cu toții de cum 
se lumina să ia noul opiu, înainte să fie distrus de soare. 

Ceaţa din jurul munților era poleită în violetul amurgului când 
Li May, mama ei şi cele trei surori mai mari se întoarseră în sat. 
Fumul focurilor din bucătării se ridica peste copaci, şi peste 
acoperişurile de stuf, iar câinii din sat începură să latre. 

Li May o luă înainte, alergând şi râzând. Când ajunse la 
marginea satului auzi un bubuit familiar, şi văzu un avion 
argintiu, uruind în vale, spre ei. La fel ca toți sătenii era obişnuită 
cu avioanele; ţțiuitul bombardierelor care patrulau munții şi 
uruitul helicopterelor care le aduceau orez, în fiecare săptămână, 
erau la fel de familiare ca şi grohăitul porcilor de sub casa lor sau 
ciripitul puilor de găină. Chiar şi când avionul spori viteza, Li May 
nu-şi dădu seama de pericol. 

Şi nici familia ei. 

Răpăitul mitralierelor T-28 o opri în loc. Pământul ros explodă 
în aer, trecu peste ea ca un nor şi se izbi de munte, în jos, spre 
mama şi surorile ei. Li May deschise gura să le prevină, dar era 
deja prea târziu. Le zări căzând şi văzu pasărea argintie 
continuându-şi drumul spre vale, cu soarele sclipindu-i pe aripi. 

Şi apoi avionul dispăru la o curbă. Uruitul motoarelor se pierdu 
în depărtare. 

Li May nu plânse şi nici nu o luă la fugă; de-abia înțelegea ce se 
întâmplase. Mama şi surorile ei zăceau în mijlocul potecii, ca o 
grămadă de zdrențe însângerate. Mama ei se zbătu şi apoi 
încremeni. Avea o spumă roşie pe buze. Măruntaiele surorii ei se 
revărsaseră în noroi şi ea îngenunche încercând să i le bage 
înăuntru. Cineva o dădu la o parte. Îşi ridică privirile şi văzu fețele 
uluite şi înspăimântate ale sătenilor. 

Acum se făcuse linişte. Chiar şi câinii se opriseră din lătrat. 


85 


Două luni mai târziu 


— Tot se ține după mine! 
Un Thunderchief ieşi din nori, îndreptându-se spre penele albe, 

fosforescente, trăgând din tunurile sale. 

Răspunsul tunurilor nord-vietnameze de 37 milimetri fu 
asurzitor. 

— Acum ne întoarcem acasă! strigă Smiley de pe scaunul din 
spate. 

Apoi, Michael auzi alt sunet, aproape insesizabil, în vacarmul 
detunăturilor; răpăitul mitralierelor de 12,7 milimetri. Văzu 
trasoarele verzui arcuindu-se pe cer, spre el. O bombă făcu o 
gaură între trusa de accesorii şi blocul motor. 

— O să murim - se văicări Smiley de pe scaunul din spate. 

Michael chemă cricket-ul, postul de comandă aeriană pe timp 
de zi. 

— Sunt Raven şase-trei. Am fost lovit pe ruta 4, la est de Xienk 
Khouang. Mă îndrept spre Alternate, dar nu cred că voi reuşi să 
ajung. Motorul nu sună bine. Încearcă să mă ajuţi. 

Uleiul care ardea lăsa o dâră de fum negru. Şi mai mult ulei se 
împroşcă pe parbriz şi flăcările izbucniră din incintă. Pierdeau 
altitudine. 

— Cricket, sunt Raven şase-trei. Am luat foc, opresc motorul. 
Sper că o să mă scoţi de aici — se pare că va trebui să aterizez. 

Dezonă restul rachetelor Willy, poate o să câştige înălțime şi 
încercă să mențină o spirală lină, în timp ce căuta un loc de 
aterizare. 

— O să murim! — gemu Smiley. 

Poate, se gândi Michael, surprins de calmul lui. 

Cu motorul oprit, erau singuri în liniştea ciudată. Zarva bătăliei 
rămăsese în urmă. Culmi zimțate străpungeau norii. Umbrele 
verzui ale munților se înălțau în jurul lor, pe măsură ce coborau în 
vale. Se vedeau cicatrice pe coamele munților - erau probabil 
parcele de opiu ale unei familii de țărani. 

N-avea unde să aterizeze. O să-i înghită munții. 

Smiley înălță o rugă strămoşilor. 

Acolo! 

Prin pâcla neagră, Michael văzu paddi, verde sclipitor în cale, 
aproape la marginea câmpiei. leşi din spirală, la o mie de picioare 
AGL şi pluti într-acolo. 

Paddi era străbătută de şanţuri de noroi, la fiecare două sute de 
yarzi. Ştia că trebuia să coboare cât mai jos, dar când se apropie la 
cincizeci de picioare, îşi dădu seama că n-o să reuşească. 

Încercând să echilibreze aparatul, Cessna ricoşă ca un cal speriat 
şi coada se sfărâmă. Avionul se târi pe burtă de-a lungul câmpiei. 

Cessna se zguduia din toate încheieturile. Se întunecă totul 
dinaintea ochilor când uleiul răbufni pe parbriz. I se tăiase 
răsuflarea. 

Linişte. 

Timp de un minut, rămase nemişcat, şocat nu numai de 
impactul fizic asupra corpului său, ci şi de miracolul de a fi pur şi 
simplu în viață. 

Smiley fu cel care-l trezi la realitate. 

— Eşti un as! — strigă el. 

Michael îşi desfăcu centura de siguranţă şi ieşi din carlingă, 
blestemându-se că-şi pierduse timpul. În timpul coborârii, lăsară o 
dâră neagră, aşa că puteau fi depistaţi cu uşurinţă. Trebuiau să 
şteargă totul cât mai repede. 

— Grăbeşte-te Smiley! 

— Eşti un as, Mai Koo! Nu mai murim! Eşti un as! 

— Grăbeşte-te! 

Deschiseră focul asupra lor de la liziera copacilor, la patru sute 
de metri, spre stânga. Îl trase pe Smiley din carlingă, dar acesta 
era prea şocat să se urnească din loc. 

— Mişcă-ţi fundul, Smiley! 

Smiley se holbă la soldaţii care alergau spre ei. Îi pieri zâmbetul. 

— O să murim - spuse el. 

Era un omuleț mic de statură. Michael îl înşfăcă şi îl trânti pe 
umărul lui, rupând-o la fugă. 


Michael studie situaţia. Harta, revolverul, trusa de prim ajutor, 
radioul, mâncarea şi apa rămăseseră în avion. Erau încercuiți de 
trupe inamice şi Air Force Jolly Green Giants nu vor ateriza fără 
să-şi asigure mai întâi legătura radio. Şi, în curând, se va 
întuneca. 

Dar nu era prea rău, se gândi el. Am cuțitul elveţian de armată 
prins la curea. 

Începu să râdă, în surdină, din ce în ce mai tare, până îl apucă 
durerea de coaste. O criză de isterie, îşi spuse, ca şi când s-ar fi 
urmărit de la distanță. Smiley îi privea mirat, de parcă ar fi 
înnebunit. De fapt, chiar că înnebunise. 

— De ce râzi, Mai Koo? Suntem terminați - murmură Smiley. 

Un Skyraider urui în vale, trecând pe epava avionului său. 
Michael auzi nord-vietnamezii deschizând focul de la sol. Pilotul îi 
căuta. Dar se înşela, pentru că îşi continuă patrularea de partea 
cealaltă a văii. 

— Va fi o zi de pomină -— îi şopti Michael lui Smiley. 

Alergară orbeşte, prin junglă, timp de câteva minute, departe de 
urmăritorii lor. Acum se aflau pe o creastă împădurită, vizavi de 
paddi. Îi auzea pe vietnamezi strigându-se, în timp ce-i căutau. 
Apoi simți o duhoare oribilă foarte aproape de el. Smiley făcuse pe 
el. 

— Pe aici - murmură el. 

Îl conduse pe culme, printre firele de iarbă şi copacii de bambus 
înalți de zece metri. larba îi tăia ca o lamă, dar Michael nu încetini 
pasul. Se lăsase deja întunericul deasupra junglei. 

Când ajunseră pe coama crestei, Michael despică un stâlp lung 
de bambus cu cuțitul şi îşi trase în jos pantalonii verzi-măslinii. 
Smiley căscă ochii şocat. Falang înnebunise de-a binelea. 

Michael îşi scoase chiloţii roşii de mătase pe care-i purta pe sub 
pantaloni. 

— Cadou de Crăciun de la o veche prietenă -— îi spuse el lui 
Smiley. O să facem un steag de semnalizare din ei... 

— Nu s-a întâmplat niciodată — zise el. 

— Skyraider o să ne vadă. 

— Nu s-a întâmplat niciodată. 

— O să te salvez. 

— Nu s-a întâmplat niciodată. 

— Îţi promit. 

— O să murim. 

Îşi trase pantalonii. Dacă îl prindeau băieţii cei răi, n-avea de 
gând ca aceştia să-l găsească în fundul gol, şi flutură steagul 
deasupra capului. Skyraider-ul uruia în vale. Spera că vietnamezii 
n-or să-l urmărească din paddi. 


Stâlpul de bambus era greu şi Michael şi Smiley, îl cărau pe 
rând. Atunci când nu-l cărau, fluturau steagul. Smiley renunţă în 
curând. 

— Nu s-a întâmplat niciodată, Mai Koo. O să murim. O să ne 
ducem la strămoşi. O să-l vedem pe Buddha. O să ne încarnăm în 
altă viaţă şi o să ne încercăm din nou existența pe pământ. 

Michael auzi Skyraider-ul întorcând şi îndreptându-se spre 
casă. Îl dureau muşchii brațului şi umărului dar continuă să 
fluture steagul. Vietnamezii traseră de două ori în umbre. Se 
apropiau. 

Aproape se înserase. Oare ar trebui să o luăm la fugă? 

Apoi îl auzi, uruitul inconfundabil al unui elicopter. Smiley, care 
stătea cu capul în mâini, îşi ridică privirile entuziasmat. 

Zgomotul se apropia. 

— Vin după noi, ne-au văzut. 

Smiley sări în picioare, zbierând şi bălăngănindu-şi braţele. 

— Taci din gură — şuieră Michael. 

Îi auzi pe vietnamezi, strigând o avertizare şi apoi se năpustiră 
pe urmele lor, prin iarba înaltă. 

Se lăsă brusc asupra lor, turtind iarba. Era un Air America 
Huey. Îşi rotea elicea la câteva picioare de sol. 

Michael îl trase pe Smiley spre el, apoi îl apucă de turul 
pantalonilor şi-l aruncă pe uşă. Un Hmong îl trase înăuntru şi se 
prăbuşiră împreună pe podea. Smiley îl luă de gât pe Michael. 

— Eşti Buddha în persoană, Mai Koo. 

Şeful echipajului se întoarse şi zâmbi. 

— Grozavi chiloţi, băiete — zise el decolând. 

Michael auzi răpăitul mitralierelor. 

Alt soldat din elicopter, un american, se aplecă peste el. 

— Ai făcut pipi în pantaloni, băiete. 

Michael se uită în jos. Aşa era. 


Pe pilotul helicopterului îl chema Neil Esterhazy; pe cascheta sa 
scria ESTERHAZY NEBUNUL. Era din Vientiane. Pe tricoul lui se 
putea citi: „ZBURAŢI PE CERURILE PRIETENOASE ALE LAOS- 
ULUI!” şi avea o emblemă T-28. 

— Eşti al dracului de norocos - zise el. Duceam marfă unui 
client, când te-am auzit prin radio. Şi să fiu al naibii dacă te-aş fi 
zărit dacă nu fluturai chiloţii ăia trăsniți. 

— Credeam că o să-mi petrec noaptea în junglă — zise Michael, 
făcând pe grozavul. 

— Nu te-aş sfătui, băiete. Nu este deloc confortabil. 

Michael pipăi sacul de pânză de care se sprijinea. Nu conținea 
orez. Unul din ei era crăpat şi se scurgea o substanța neagră, ca o 
gelatină. 

— Ce-i rahatul ăsta? 

Esterhazy îl privi compătimitor. 

— Nu eşti de mult în Laos, nu-i aşa băiete? 
— De câteva săptămâni. Ce dracu este asta? 
Esterhazy clătină din cap şi zâmbi. 

— Crede-mă băiete că nu e bine să ştii. 


86 


Michael se întoarse. În colţul barului erau doi piloţi AA care îl 
salutară când intră înăuntru. 

— Cum a mers, Raven? 

— Cam prost - zise el. 

Se duse la bar şi îşi turnă un White Horse dublu. Acum se 
calmase şi culorile amurgului erau vii ca lumina decorului. Pe 
înserate domnea mare agitaţie la Long Treng, fiindcă Cessna 7-1 
„câinii păsări”, Hey şi Sikorski de la Air America şi bombardierele 
laoțiene T-28 se lăsau la sol înainte să se înnopteze. Mai jos, 
americani cu fețe dure, în uniforme de camuflaj, scoteau din 
helicoptere trupele Hmong epuizate, iar piloții din Royal Lao, 
înțepeniţi în carlingă, după atâtea ore de zbor, erau traşi afară de 
echipajele de la sol. 

Totul părea ireal. Iar el, în loc să zacă mort în carlinga avionului 
său, sau în junglă cu trupul ciuruit de gloanțe, se afla în bar, cu 
whisky-ul în faţă. În noaptea asta se va îmbăta probabil cu 
camarazii săi Raven5 şi îşi va depăna pățania. 

Ei vor râde, îl vor bate pe umăr şi se va da totul uitării. Mâine se 
va scula, se va urca în alt Bird Dog şi o va lua de la început. 


Simţea că îl urmăreşte cineva. Se întoarse. Era o fetiță, o 
Hmong. Unii le spuneau meo, numele de batjocură dat de chinezi. 
Dar Smiley îi explicase că era un cuvânt ruşinos, ca şi când i-ar 
spune unui negru american „cioroi”, aşa că Michael evita acum să 
vorbească aşa. Erau locuitorii dealurilor şi munților din Triunghiul 
de Aur şi războiul din nordul Laosului îi decimase. 

Erau un neam de oameni frumoşi, la fel ca această fetiță. N- 

avea mai mult de opt sau nouă ani şi stătea pe vine, pe podea, 
privindu-l fix, cu mâinile în poală. Avea ochi mari, negri, şi o figură 
solemnă ca de preot. 

— Bună - zise el. 

— Nu vorbeşte — spuse unul din piloți fără să-şi ridice ochii de 
la scrisoarea pe care o scria. 

— Ce-i cu ea? 

Omul ridică din umeri. 

— Pur şi simplu nu vorbeşte. Şi cred că nici nu-înţelege. 

— Cum o cheamă? — îl întrebă pe camaradul său. 

Michael bănuia că era orfană, ca majoritatea copiilor din Long 
Treng. Vang Po, generalul hmong îşi avea sediul de partea cealaltă 
a bazei militare. Când unul din soldaţii săi murea în luptă, prelua 
responsabilitatea soției şi copiilor săi. Dar războiul dura de atâta 
timp, încât, în unele părți ale Laos-ului rămăseseră foarte puţini 
bărbați adulți hmong între 16 şi 45 de ani, iar numărul orfanilor 
crescuse alarmant. Şcoala USAID era mai în jos, lângă bar şi, 
uneori, copiii se opreau în drum să încerce să facă rost de 
mărunțiş şi gumă de mestecat, de la Ravens. 

Michael aduse o Coca-cola de la bar şi i-o dădu. Ea sorbi din 
sticlă şi i-o înapoie cu o figură gravă, de parcă ar fi luat prima 
împărtăşanie. O studie atent. Avea o piele frumoasă, maronie, 
trăsături drăguțe şi păr negru ca noaptea. Ochii ei căprui semănau 
cu cei ai unei păpuşi. 

Se lăsă în jos, la nivelul ei. 

— May... spuse el, zâmbind. Aşa te cheamă? 

Se bătu în piept. 

— Eu sunt Michael. 

Îl privi fix. 

— Michael — repetă el mai încet. 

— Mai bine te-ai strâmba singur în oglindă decât să vorbeşti cu 
ea — îi spuse unul din piloți. 

Încercă din nou. 

— Michael. 

— Îţi pierzi vremea omule! 

Micuța Ly May se întoarse şi fugi afară. Michael ridică din umeri 
şi îşi propuse să se îmbete. 

Se trezi înainte de zori, cu mintea limpede şi corpul zvâcnind de 
adrenalină. Alcoolul nu-l afectase. Parcă băuse apă, toată noaptea. 

Duşul era alimentat de un butoi de cincizeci de galoane, în care 
era montată o rezistență de încălzire. Îi spuseseră că iarna apa 
îngheţa la suprafață şi primul care venea să facă baie, trebuie s-o 
spargă ca să pună boiler-ul în funcțiune. Altă belea care-l aştepta. 

Era în Laos de numai două săptămâni. Înainte de asta îşi 
petrecuse aproape şase luni în Vietnam, zburând pe Rustics, dar 
regulile dure şi birocraţia enervantă îl deziluzionaseră rapid. 

În prima lună îşi dădu seama despre ce era vorba. Într-o 
dimineață zburase jos, peste un sat de munte, în Munţii Centrali. 
Văzuse soldații vietnamezi scoțând sătenii din colibe şi 
împuşcându-i. Avionul lui OV-10 era dotat cu tone de muniţie, aşa 
că îi ceru permisiunea să tragă. Dar i se spuse să aştepte. 

Peste un sfert de oră, după ce toți sătenii fuseseră măcelăriți 
înaintea ochilor lui, i se refuzase acțiunea. 

Apoi, peste o săptămână fusese cât pe ce să ajungă în fața 
Curţii Marţiale fiindcă refuzase să arunce napalm peste un sat cu 
colibe din stuf. Văzuse copii pe un câmp de orez, la nici douăzeci 
de metri depărtare. 

Şi în curând, el şi camaradul lui de zbor, ajunseseră să-i urască 
pe birocrați mai mult decât pe comuniştii vietnamezi. Un pilot din 
escadronul său se oferise voluntar pentru programul secret Steve 
Canyon şi-i scrisese lui Michael din Laos, spunându-i că, deşi 
misiunile erau mai periculoase decât în Vietnam, avea şansa să 
scape de afurisiții de superiori cu rahaturile lor birocratice. 

Aşa că se băgă şi el. 

De aceea se afla acum în Laos, o ţară aproape necunoscută, 
într-un loc numit Long Tieng, un sat de care nici nu auzise. Se afla 
într-o vale în formă de farfurie ce devenise acum una dintre cele 
mai mari baze militare din sud-estul Asiei. Era de asemenea 
necunoscut lumii exterioare, iar operațiunile erau strict secrete. 
Era un Shangri-la cu sârmă ghimpată, după cum îi descrisese 
cineva. 

Dormitoarele cu aer condiționat, caracteristice celorlalte baze 
militare SUA, lipseau de la Long Tieng. Piloții locuiau în colibe de 
stuf, în sat, care consta din câteva străzi noroioase şi două-trei 

cabluri de electricitate instalate în grabă. Casele lor erau ridicate 
pe piloni, la adăpost de animalele sălbatice şi inundaţiile din 
timpul musonului. Iarna, temperatura scădea sub zero grade, în 
timpul nopții. Aveau latrine deschise şi îşi găteau singuri. 

Dar aici, cel puţin, nu erau încorsetați de reglementări 
birocratice. Luptau într-un război adevărat, îşi spuse Michael. 
Pathet Lao îşi pierduseră din importanţă; era, în mod vizibil, un 
război între soldații nord-vietnamezi şi hmong. Dar natura 
clandestină a operaţiunii lor în Laos continua să-l macine. Dacă ei 
erau băieţii cei buni, atunci de ce trebuiau să se ascundă? 


Se bărbieri şi se duse să-şi prepare o cafea. Se ridică şi se uită 
la harta Laos-ului de pe perete, aşa cum făcea în fiecare 
dimineață, încercând să rețină fiecare contur al reliefului, fiindcă 
astfel de observaţii ar putea într-o zi să-i salveze viața. Zorile reci, 
murdare, se lăsară asupra munților. Îi auzi pe Floyd şi Mama, cei 
doi ursuleți negri din Himalaya, agitându-se în cuşca lor de lângă 
bar. 

Şi îşi dădu seama brusc, că nu era singur. 

— Ly May - zise el. 

Nu ştia de cât timp stătea acolo. Se aşezase pe vine, lângă uşă. 
Ochii ei uriaşi stăteau neclintiți, ca cei ai unui animal de noapte. 
Bluza şi fusta neagră se amestecau în umbre. 

— Ce faci aici? — zise el. 

Străbătu camera şi se ghemui lângă ea. 

— M-ai speriat îngrozitor. Am simțit o pereche de ochi ațintiți 
asupra mea şi am crezut că a scăpat unul din urşi. 

Dar nu primi nici un răspuns. Michael se bătu în piept. 

— Michael - zise el încet. Michael. 

Căută în buzunarul cămăşii şi găsi o lamă de gumă. I-o dădu. 

Fetiţa o strânse în pumn şi-l privi nemişcată. Michael îi arăta 
prin gesturi că ar trebui s-o mănânce. Ea mestecă de trei ori şi o 
înghiți. 

— Trebuia s-o mesteci mai mult. 

Îşi scoase de pe cap şapca cu emblema echipei de baseball 
Giants şi i-o puse pe cap. Dar Ly May nu se clinti din loc. 

— Giants - zise el, mimând o aruncare la coş. Cea mai grozavă 
echipă de basketball din lume. Adică nu, nu este adevărat. N-au 
câştigat niciodată campionatul. Mă duceam la meciurile lor când 

eram puşti. Acolo am căpătat gustul cauzelor pierdute. Cum este 
şi situația de față. 

Fetița îl privea atât de fascinată, parcă ar fi fost cea mai ciudată 
creatură pe care o văzuse vreodată. Se simțea ca o maimuţă la 
grădina zoologică. 

— Cred că nu înţelegi un cuvânt din ce-ţi spun. Oare ar avea 
vreo importanță, dacă ai vorbi? 

Se bătu din nou pe piept. 

— Michael. Mi-chael. 

Îi trase şapca pe ochi. 

— Ca să te ferească de soare. Eşti cea mai drăguță puştoaică pe 
care am văzut-o vreodată. Unde sunt părinţii tăi? Probabil că au 
murit. Mă întreb dacă ai frați sau surori. Este o ruşine, Ly May. 
Mă refer la ce se întâmplă cu poporul tău. La început am crezut că 
sunt de partea celor buni, ştiai asta? Şi m-am oferit voluntar. 
Credeam că o să opresc armata roşie. În curând am descoperit 
însă, că totul era un mare rahat. Scuză-mă, deşi tot nu ştii ce 
înseamnă. „Rahat” este un cuvânt urât. Deci, ce spuneam? Despre 
Vietnam. Ştii ce este Vietnam-ul? În Vietnam unde nu ne vrea 
nimeni, spunem lumii întregi ce facem. Aici însă, unde luptăm aşa 
cum trebuie, ţinem totul secret. Dar bănuiesc că noi v-am băgat în 
rahat — ah, am zis din nou cuvântul acela urât — aşa că nu vrem să 
afle nimeni. Ţi se pare logic? 

— Cu cine vorbeşti, Mike? 

Michael îşi înălță privirile. Era Chad Burke, Comandantul lor de 
escadron. Era îmbrăcat ca de obicei, cu o cămaşă în carouri şi 
jeanşi de doc. 

— Cu puştoaica de aici. 

— La dracu, Mike, dar nu pricepe nici un cuvânt. Şi nici nu 
vorbeşte. N-a scos o vorbă de când a apărut. 

— De ce? 

— Tatăl ei a murit luptând pentru Vang Pao. Cu câteva luni în 
urmă, familia sa a fost secerată dinaintea ochilor ei. Un avion de 
vânătoare a făcut un raid prin sat. 

— Isuse. 

— Or fi fost cei de la Udorn FAC rapid. Puțin le pasă. 

Chad bătu din palme. 

— Du-te acasă, Ly May. 

O goni afară. 

— Biata fetiță. Dar ce să faci? Sunt o mulțime ca ea. Hai să 
mâncăm. 


Grupul de soldați hmong, în picioarele goale şi pijamale negre 
aşteptau la marginea pistei ca să fie luaţi de helicopterele Air 
America şi duşi în junglă. Unii nu aveau decât opt sau nouă ani şi 
de-abia îşi cărau ranița. Frații şi surorile lor, prea mici chiar şi 
pentru armata lui Vang Pao, cărau rachete Willy Pete şi alimentau 
avioanele cu combustibil. 

Michael apăru, urmat de Smiley. Smiley era însoţitorul său şi 
făcea parte dintr-un pluton de laoţieni instruiți la Vang Pao ca să-i 
ajute pe piloţii Raven să facă diferența între ţintele lor şi cele 
inamice. Smiley5! fusese poreclit aşa din cauza pesimismului său 
debordant. 

— Vremea nu e bună - îl anunţă el pe Michael când îl văzu. Nu 
putem zbura. 

— Nu-i chiar aşa de rea, Smiley. 

— Foarte rea. Nu se poate. Murim. 

— Hei, nu uita că eu sunt Buddha. 

— Nici măcar Buddha nu putut zbura în asta. Nu s-a întâmplat 
niciodată. 

Vremea era proastă, într-adevăr, dar aşa era întotdeauna în 
Laos. Cei din Raven glumeau că în Laos nu existau decât trei 
alternative de zbor: ceață, nori şi mizerie. Era încă sezonul 
fierbinte, când sătenii dădeau foc pădurilor să curețe noile 
câmpuri de opiu. O pâclă neagră se lăsase în partea de nord a 
Laosului. Uneori se ridica în aer un fuior de fum. 

Azi, norii se aflau la 15000 picioare altitudine. Nu va fi uşor, dar 
Chad le spusese că băieții cei răi se mişcaseră şi trebuiau să 
zboare. 

— Mai Koo! 

Michael se opri şi se întoarse. Era Ly May. 

— Isuse. Puştoaica a vorbit. 

Alerga pe câmp cu ceva în mână. Era un mic Buddha de jad, 
legat în capătul unui şnur de piele. 

— Ce-i asta, Smiley? 

Ly May, îi spuse ceva repede lui Smiley. 

— Este un Buddha care aduce noroc — îi traduse el. Spune că pe 
tine te urmăreşte un phirău. Acum Buddha o să te protejeze. 

Michael îi zâmbi, iar fetița îi răspunse la fel, surâzând 
dezarmant. 

— Spune-i că-i mulțumesc, Smiley. Şi întreab-o de unde îl are. 

Urmă o altă conversaţie rapidă. 

— A vândut şapca pe care i-ai dăruit-o — zise Smiley. Spune că 
este foarte important să-l ai. Şi acum ne întoarcem acasă? 

— Nu, la dracu. Trebuie să zburăm. 

— Dacă ai un phirău, o să murim, mai mult ca sigur. Trebuie 
să-i laşi timp lui Buddha să-l alunge pe phi. 

— Urcă-te în avion, Smiley. 

— O să murim, Mai Koo. 

Dar îl ascultă. 

Michael se aplecă spre Ly May. ŞI-l atârnă pe Buddha la gât şi îi 
întinse mâna. Ly May, îl privea fără să înțeleagă. Mike o strânse de 
mână. 

— Mulţumesc, micuță Ly May. Vino diseară la bar şi o să-ți 
cumpăr o Coca-cola, OK? 

Apoi, se îndreptă spre avionul său. 

Nu mai aveau Bird Dogs, aşa că Chad îi dăduse un Cessna 0- 
17. Avionul nu avea decât un singur scaun, aşa că Smiley stătea 
lângă el, în carlingă. Când se sui, micuțul hmong se clătină palid 
şi asudat. 

— Azi o să murim. 

— Pentru numele lui Dumnezeu, Smiley. 

— Acum ne ducem acasă. Mult mai bine. 

— Este ultima oară când mai zbor cu tine. Mă calci pe nervi. 

Pâcla se lăsase asupra văii, reducând vizibilitatea la mai puțin 
de o jumătate de milă. Michael se avântă orbeşte în nori, numără 
până la cincisprezece şi apoi întoarse brusc botul avionului la 
stânga, ca să evite muntele înalt din față. Această manevră era 
cunoscută printre Ravens sub numele de Frâna Verticală de 
Viteză. Între munţii din jur era o deschidere în formă de şa şi ştia 
că dacă execută manevra corect va pătrunde direct pe acolo. 

Dacă nu... 

Perdeaua de nori se dădu la o parte pe moment şi Michael zări 
câmpia în faţa lui. Îl bătu pe Smiley pe coapsă. 

— Va fi O.K.! — zise el. Ai încredere în mine. Buddha este de 

partea mea. 
Smiley dădu ochii peste cap, meditând posomorât asupra 
destinului. 


Michael o luă pe Ruta 5, pe marginea câmpiei, către vest, în 
căutare de ţinte. Se zvonise că trupe inamice încercuiseră prin 
spate linia de apărare a lui Van Pao, de la marginea sudică a 
platoului. 

Pâcla lăptoasă ascundea totul. Din când în când apăreau 
vârfuri şi culmi muntoase, ascuţite de vânt şi ploaie şi deodată, 
Michael zări o pantă pe care se vedeau semnele hmong-ilor. 
Altădată împădurite, povârnişurile erau acoperite acum de maci 
sau ierburi înalte, de savană. 

Se aflau în aer de mai puțin de zece minute, când izbucni focul 
ca din pământ. 

Legenda lui Golden BB făcea parte din folclorul Raven; se 
povestea despre piloți care zburaseră la o altitudine de o sută de 
picioare, prin focul bateriilor antiaeriene şi scăpaseră nevătămați, 
pentru ca apoi, a doua zi, să zboare în plină câmpie, la 5000 de 
picioare altitudine şi să fie doborâţi de un glonte în piept, tras 
dintr-o singură puşcă. 

Exploziile semănau cu nişte focuri de artificii. Câteva găuri 
apărură în podeaua avionului. Smiley scoase un strigăt şi se 
apucă de picior. Îi ţâşni sângele pe parbriz. Michael crezu că el se 
rănise şi îşi cercetă corpul. 

Din instinct, schimbă direcţia, ferindu-se de arma care trăsese 
în ei. Smiley se zbătea şi urla de durere lângă el. Michael se gândi: 
poate că a avut dreptate, poate că phi cel rău îi urmărise în avion 

Cobori la şase mii de picioare, luând-o spre Long Tieng. Piciorul 
stâng al lui Smiley era făcut praf şi sângele îi curgea din rană. Îşi 
dădu seama că micul Hmong o să sângereze până murea, înainte 
să ajungă la Long Tieng. 

Ţinu avionul în echilibru şi apoi îşi scoase cureaua, 
strângându-l tare, să-i oprească hemoragia. Smiley dădu din mâini 
şi Cessna se înclină, în timp ce Michael încercă să-l redreseze. 
Smiley îşi dădu ochii peste cap şi leşină. 

Sângerarea se oprise acum, dar Michael nu ştia dacă Smiley 
mai trăia sau murise. Sângele se prelinsese sub scaunul lui. 

— Acum ne întoarcem acasă, îi spuse el lui Smiley, care zăcea 


313 


- OPIU - 


lângă el. 


Îi ajută pe cei de la sol să-l scoată pe Smiley din avion şi să-l 
bage în ambulanţa care-i aştepta. Apoi se duse la bar şi îşi turnă 
un White Horse dublu. Îşi dădu seama însă, că nu avea chef de 
băutură şi ieşi. Se zări în oglindă; avea fața şi cămaşa murdare de 
sânge. 

— Nu ştiu cum sunt băieții cei răi, dar tu mă îngrozeşti — îi 
spuse el imaginii din oglindă, râzând. 

Chad îl aştepta. 

— Cred că ar trebui să te odihneşti. 

— Sunt O.K. 

Chad clătină din cap. 

— A fost a doua oară în două zile. Mai bine fă o pauză. 

— Mă simt excelent. 

— Du-te în coliba ta şi relaxează-te. Azi nu se mai suie nimeni 
cu tine în avion. Hmong spun că ai un phirău. Hai, du-te. 

Michael ridică din umeri şi se îndepărtă. 

A doua zi de dimineață se simți mai optimist. Smiley fusese dus 
la Vientiane, unde suferise o operaţie la picior. Va trăi. 

Vru să se suie în carlinga avionului 0-17 şi încremeni în loc. Îi 
împietriseră muşchii. Începu să tremure şi trebui să se aşeze 
imediat. 

Ar fi trebuit să fiu mort. 

Îşi aminti răpăitul mitralierelor în ziua când îl salvase 
Esterhazy; NUA fuseseră foarte aproape. Şi ieri. Gloanţele 
perforaseră podeaua de ambele părți ale picioarelor sale, fără să-l 
nimerească. 

Îşi privi mâinile, parcă simţea sângele lui Smiley. Îi venea să 
vomite când se gândea. 

Unul din cei de la sol îl ridică în picioare. Îşi trânti trusa în 
avion şi se întoarse în colibă. Chad îl găsi acolo după o jumătate 
de oră, întins pe podea, privindu-şi mâinile. Îl bătu pe umăr. 

— Şoc întârziat băiete — zise el. Cred că ar fi bine să te trimit la 
Udron pentru câteva zile, să te refaci. 

Udron, Tailanda. 


După privaţiunile îndurate în Long Tieng, Udron era un 
adevărat rai, cu aer condiționat. Zguduit încă de cele întâmplate, 
Michael refuză invitația unor piloți AA, de a-i însoți în oraş la una 
din băile comune. Când intră în cele din urmă în barul Air 
America, dădu peste Esterhazy. 

Esterhazy semăna cu un urs grizzly; era fost pilot în trupele de 
Marină, acreditat să zboare în Coreea, Orientul Mijlociu şi 
câmpurile petroliere din Alaska. Se ocupa de strânsul recoltei în 
Ohio când îl găsise Air America. Îi făcuseră o ofertă greu de 
refuzat; o mie de dolari pe săptămână şi posibilitatea de a sosi 
acasă în pat cu scânduri. 

Avea în jur de patruzeci de ani, cu o mustață grizonată, piele 
bronzată ca tutunul bătut de vreme şi trup suplu de alergător. 
Avea ochii puțin şaşii, ceea ce îi dădea un aer de nebun, de unde îi 
venise şi porecla. Ca majoritatea piloților din Air America purta 
mai multe bijuterii din aur decât o prințesa arabă; două ghiuluri 
groase, un Rolex de aur, o brățară de aur cu inițialele NE şi lanțuri 
de aur la gât. Piloții spuneau că le purtau ca să se poată 
răscumpăra, în caz că dădeau de necaz, dar Michael ştia că o 
făceau din pură vanitate. 

Esterhazy zâmbi când îl văzu. 

— Te cunosc. Eşti tipul cu chiloţii roşii. 

Michael îl salută la fel de zgomotos şi strigă să se aducă o sticlă 
de whisky celui mai grozav şi curajos pilot din întreaga Asie de 
sud-est — dracu să-i ia pe Jolly Green Giants — şi se apucară să se 
îmbete. 

— Spune-mi — zise Michael după al cincilea White Horse — ce era 
marfa aceea din saci, atunci. 

Esterhazy îşi coborî vocea teatral. 

— Acela era opiu, băiete. 

— Glumeşti? 

— Să mă trăsnească Dumnezeu dacă te mint. Nu mă 
interesează ce pun în avionul meu, atâta timp cât mă plătesc cu 
ora. 

— Opiu? 

— Ştii, războiul a încurcat viața celor de aici. Presupun că n-am 
ce să vând. 

— Dar ce se întâmplă cu marfa asta? 

Esterhazy ridică din umeri. 

— Nu sunt plătit ca să pun întrebări. Ei mă sună şi eu execut 
transportul. 

— Transporti droguri cu avioanele noastre? 

Esterhazy umplu din nou paharele cu whisky. 

— Cu ce crezi că plăteşti acest război? 

— Deci, facem trafic de droguri? 

Se încruntă. 

— Nu noi, omule, generalii. Am auzit că Vang Pao are chiar 
propria lui fabrică de heroină. 

— Rahat. 

— Ei, ăsta-i stilul de viață american. Libera inițiativă aduce 
câştiguri. 

Esterhazy îl mângâie pe cap pe Michael. 

— Eşti prea tânăr, dar o să înveți. 

Mai târziu, după ce se îmbătaseră, au repetat pentru ceilalți din 
bar episodul salvării băiatului. Michael şi-a scos pantalonii, i-a 
legat de un băț şi i-a fluturat deasupra capului cocoțat pe o masă 
care ţinea loc de coama muntelui. Esterhazy escaladă barul şi 
încercă să-l prindă, dar nu reuşi, aşa că ateriză greoi şi se lovi cu 
capul de scaun. Gemând, leşină beat mort pe podea. 


89 
Long Tieng. 


Ly May nu ştia de ce îl plăcea atât de tare pe american. Ca toţi 
falangii, era destul de urât, un uriaş împiedicat şi păros, cu piele 
palidă şi picioare gigantice, dar avea o față blândă şi la fel ca şi 
ceilalți americani exercita o mare putere de atracție asupra ei. 

Sigur, şi pe ea o îngrozeau uriaşele maşinării argintii ale 
americanilor, cu care urcau pe cer în fiecare zi. Una din aceste 
păsări cumplite îi măcelărise familia. Aparțineau americanilor, aşa 
că familia ei fusese ucisă probabil de un american. Dar, de ce? 

Crezuse că mama şi surorile ei erau Pathet Lao? 

Americanul Mai Koo era prima ființă care se interesase de ea, de 
când îşi pierduse familia. La orfelinat o hrăneau şi îi dădeau haine, 
dar făceau asta pentru toți copiii. Era recunoscătoare sigur, dar 
asta nu-i îndulcea singurătatea. 

În schimb, Mai Koo îngenunchease lângă ea şi-i zâmbise, îi 
dăduse Coca-cola şi dezgustătoarea mâncare a americanilor care 
semăna cu seva de mac şi îi făcuse un cadou care o ridicase în 
ochii celorlalți copii. 

Crezuse că-şi găsise un nou prieten şi protector, dar el plecase 
iarăşi, nu-l mai văzuse. I se mai întâmplase şi altădată. Bănuia că 
Mai Koo plecase la război şi de aceea nu se întorsese. Când 
oamenii plecau la război, nu prea se mai întorceau. Aşa fusese şi 
cu tatăl şi frații săi. Dar apoi, într-o zi, în timp ce se întorcea la 
orfelinat de la şcoala USAID, îl văzuse din nou. Se strecurase 
printre picioarele americanilor până la bar şi-l trăsese de 
pantaloni, ca să se convingă că era adevărat, nu un phi care 
încerca s-o păcălească. O privise, îi zâmbise şi-i spusese ceva în 
limba aceea ciudată pe care nu o înțelegea. Apoi o luase în brațe şi 
o ridicase pe bar. 

— Ly May? Vrei o Coca-Cola? 

Ştia cuvântul şi încuviință din cap. Se duse în spatele barului şi 
apăru cu o sticlă rece şi întunecată, i-o dădu să bea şi apoi începu 
să vorbească tare cu ceilalți americani. Îl ţinea de cămaşă cu 
degetele, ca să nu-i mai piardă. Fusese singură mult timp. Acum, 
când tatăl ei nu mai exista, acesta ar putea să-i țină locul. 


Din ziua aceea, Ly May refuză să-l mai scape din ochi şi ori de 
câte ori acesta nu zbura, se ținea după el, ca o umbră. Devenise 
de-a casei în coliba Raven-ilor. Era acolo în fiecare dimineaţă, 
când se trezea Michael şi îl aştepta în amurg, pe câmp. Ceilalți n-o 
interesau, îl învăța să se joace cu titirezele de lemn îndrăgite de 
copiii hmong şi în schimb, el o învăţa să facă baloane din glumă. 
Prima dată când o văzu râzând, fu atunci când guma plesni şi o 
pocni peste nas. 

Noaptea se urca în poala lui, când stătea la bar cu ceilalți Raven 
şi mai târziu adormea, ghemuită lângă scaunul lui. Ceilalţi Raven 
o îndrăgiseră de asemenea şi devenise mascota lor neoficială. 

Uneori, Michael atingea Buddha de jad de la gâtul lui şi se 


317 


- OPIU - 


gândea la dimineața când i-l dăduse, cu câteva minute înainte ca 
glonțul de 14,5 mm să sfârtece piciorul lui Smiley. Nu era 
superstițios, dar se întrebă dacă gloanțele nu fuseseră cumva 
pentru el. 

Dacă phi pusese stăpânire pe el în acele două zile de martie, 
micul Buddha îşi îndeplinise rolul de atunci. Zbura câte zece- 
douăsprezece ore pe zi, fără să mai fie lovit periculos deşi, în 
fiecare seară când se întorcea, găsea noi găuri în fuselaj şi în aripă 
şi le astupa în grabă cu bandă adezivă. 

Într-un fel, Michael simţea că prezenţa lui Ly May îi schimbase 
norocul. 

Încerca să o înveţe englezeşte. Învățase să spună „Coke”, „gata” 
şi „Mer-ka” pentru America. Într-o zi, în lipsa lui, unul din piloți o 
învățase să pronunţe „Sum-bich”s2 şi, când aflase, se înfuriase. 

Câteodată, seara, se ducea la orfelinat cu o pungă plină cu 
Juice Fruit şi bomboane şi-i învăța pe copii să joace baseball afară, 
pe stradă, folosind o minge de trestie şi un băț. Într-o seară ea 
înscrisese un punct din lovitura ei şi o ridicase pe umeri, 
plimbând-o în jurul barului. 

Dar peste o lună se sfârşi totul. Pathet Lao şi nord-vietnamezii 
reuşiseră să străpungă frontul lui Vang Pao şi atacaseră Sam 
Theng. 

Pâcla şi fumul anotimpului - când se curățau câmpurile şi se 
dădea foc recoltelor rămase - le ascunseseră mişcările. Dar, pe 17 
aprilie comuniştii atacară Sam  Thong-ul dinspre nord, 
bombardând baza militară. Patruzeci de mii de refugiați hmong se 
retrăseseră pe dealuri; americanii abandonaseră pista, îşi luaseră 
răniții şi zburaseră spre sud, la Vientiane. Sam Thong se afla la 
numai douăzeci de kilometri de Long Tieng şi comuniştii 
înaintaseră încet pe culmea Skyline ca să-i asedieze. 

Michael se trezi când o bombă explodă în stradă. Impactul îl 
aruncă din pat pe podea. Alergă afară. Porcii grohăiau alergând 
dintr-o parte într-alta a străzii, iar o femeie hmong urmărea un 
copil în pielea goală. 

O văzu pe Ly May alergând spre tavernă, dinspre orfelinat. 

— Mai Koo! Mai Koooo! 

Apoi auzi altă bombă şi ştiu ce o să se întâmple. 


52 Son of a bitch — Fiu de căţțea (eng.) (n. red.) 

— Trânteşte-te la pământ, Ly May. LASĂ-TE ÎN JOS! 

Bomba explodă la câțiva metri depărtare, peste o colibă. Michael 
simți o trombă de căldură şi se trezi brusc, întins pe spate. Îşi 
săltă capul să-şi privească trupul, uimit să-l vadă intact. Se 
rostogoli şi clătină din cap; parcă asurzise în urma exploziei. Îşi 
pierdu echilibrul şi nu reuşi să se ridice decât după trei încercări. 

Coliba dispăruse. Strada era plină de bucăţi răsucite de tablă şi 
aşchii de lemn. Un porc zăcea pe spate, cu măruntaiele revărsate 
în noroi. Femeia hmong şi copilul se transformaseră într-o 
grămadă de zdrenţe însângerate. 

— Ly May? 

O găsi târându-se în cerc în mâini şi în genunchi, lângă un jeep 
răsturnat. Avea fața plină de sânge. 

— Mai Koo? — se smiorcăi ea. 

O ridică în braţe şi se poticni printre dărâmături, mergând spre 
spital. 

Michael şi restul Raven-ilor se suiră în O-1 şi îşi petrecură ziua 
coordonând atacurile asupra artileriei amplasate pe dealurile 
înconjurătoare. Din văzduh, Michael zărea şirurile lungi de hmong 
pe drum, către sud. De pe pistă, Air America Dakota decolau din 
două în două minute, transportând refugiații hmong, majoritatea 
copii mici şi femei patetice cu desagi în spate. Lângă colibele CIA, 
bărbați în cămăşi sport aruncau teancuri de hârtii în flăcări. 

Când ateriză mai târziu la bază, în după-amiaza aceea, Chad 
alergă să-l întâmpine. 

— Vreau să pleci de aici, Michael. După ce faci plinul ia-ți 
avionul şi du-te la Vientiane. 

— Este chiar aşa de rău? 

— Situaţia s-a agravat. Îi scot pe toţi de aici. 

— Lasă-mă să trec pe la spital. Ly May s-a rănit azi-dimineaţă. 

— Îţi dau un sfert de oră, pe urmă îți mişti fundul de aici. 

Spitalul era gol. Majoritatea pacienților fuseseră deja 
transportați în sud. Ly May era singură, zăcând pe spate într-una 
din rezerve. Avea un tampon gros peste un ochi şi o cusătură pe 
frunte, aproape de păr. 

Michael se întristă. 

Îşi apropie buzele de urechea ei şi-i şopti: 

— Ly May. 

— Mai Koo. 

— Sunt aici. 

Îi căută mâna şi i-o strânse cu o putere uimitoare. 

— Sum-bich - zise ea. 

— Da - o aprobă el. O adevărata porcărie. 

Îşi şterse fața de mânecă. Isuse. 

— Lasă-mă să găsesc doctorul — zise el. 

Dar nu-i dădea drumul. 

— Mai Koo, plecat Mer-ka? 

— Nu - zise el. Mai Koo aduce Coca-Cola pentru Ly May. 

Îl lăsă. Dar când acesta ieşi din cameră, începu să scâncească. 

— Mai Koo! 

— Mă întorc - zise el. 

Găsi doctorul, un tânăr chirurg francez, pe nume Fairchild. Pe 
una din mese zăcea un cadavru - un american în haine civile. 
Avea o gaură neagră în mijlocul feței. 

— Nici măcar nu ştiu cum îl cheamă -— zise o voce cunoscută. I- 
am spus să se ferească, dar s-a întors şi m-a întrebat „De ce?”. 

Esterhazy stătea la cealaltă masă, în timp ce Fairchild îi pansa 
umărul. 

— Ce s-a întâmplat? 

— A explodat o bombă în timp ce decolam. Credeam că s-a 
terminat. Ce faci aici. Mi-ai adus nişte struguri? 

Michael se întoarse spre Fairchild. 

— Acolo se afla un copil hmong. 

— Este unul din orfani? — îl întrebă Fairchild. 

— Da. 

Fairchild clătină din cap. 

— Am făcut tot ce-am putut. I-au intrat schije în ambii ochi. Are 
nevoie de un chirurg oftalmolog priceput. 

— Ce-o să faci cu ea? 

Fairchild termină de pansat umărul lui Esterhazy. 

— l-am administrat nişte morfină să-i calmeze durerile. O s-o 
trimit la Vientiane de îndată ce va fi posibil. 

— Există chirurgi oftalmologi în Vientiane? 

— Mă îndoiesc. 

— Şi ce o să se întâmple cu ea? 

Fairchild aplică tamponul şi vru să-i bandajeze brațul, dar 
Esterhazy îl refuză. Fairchild înălță din umeri, îşi scoase mănuşile 
de cauciuc şi le puse într-un vas în formă de rinichi. 

— Mike, aş vrea să ajut fiecare copil din Laos, dar nu pot. N-am 
nici o vină. 

— Vrei să spui că va fi oarbă? 

— Nu ştiu. 

Fairchild nu era indiferent, ci doar epuizat. 

— Ce tot vorbiţi? — zise Esterhazy. 

— Există oftalmologi în Udron? — îl întrebă Michael. 

— La dracu, avem şi neurochirurg personal, ce-ţi imaginezi. 

Dar când văzu figura lui Michael îi pieri zâmbetul. 

— Nu ştiu, este mai bine ca-n Vientiane. La dracu, aş putea 
încerca să te ajut, dar nu garantez. 

— Poţi s-o duci cu helicopterul până acolo? 

— Calul pe care-l călăresc ar trebui să fie împuşcat. Este ciuruit 
peste tot. Trebuie să mă îmbarce pe un avion nenorocit, însă o să 
am grijă de fetiță în locul tău, băiete. Neil Esterhazy, Îngerul Milei. 

— Îți rămân dator. 

— Îmi eşti dator vândut, Dale, ce să mai vorbim. 


Ly May îl auzi întorcându-se în cameră. Acesta încercă să-şi 
imagineze prin ce trecea copila — înspăimântată, sfâşiată de dureri, 
fără să vadă, în uruitul avioanelor, trosnetul bombelor şi vocile 
străine din jurul ei. Ştia că ai ei se retrăseseră cu toții. 

— Mai Koo? 

— O să te ducă cineva la Udron - murmură el. 

— Mai Koo. 

Sesiză glasul ei care-l imploră să n-o părăsească. Îi căută mâna 
şi i-o găsi. Michael se temea că n-o să-i mai dea drumul şi nu 
putea rămâne cu ea, era imposibil. Făcuse tot ce putuse. 

— Vei fi O.K. 

— Mai Koo. 

— Nu te părăsesc. O să vin să te caut la Udron. Dar nu pot să 
rămân. 

Ştia că nu înțelegea ce-i spunea. 

— Mai Koo. 

leşi repede din spital. Când se trânti uşa în urma lui, auzi 
glasul lui Ly May: 

— SUM-BITCH! 


O lume a întunericului, a durerii şi bărbați vorbind într-o limbă 

necunoscută. Când auzise din nou vocea lui Mai Koo, se simţise 
mai bine, pentru că ştia că acesta o va proteja. Dar apoi el plecase 
din nou şi ea-l strigase pe nume, dar nu se întoarse şi ştiu că o 
părăsise. 

La fel ca tatăl, mama, fraţii şi surorile ei. Acum era singură, 
noaptea. N-avea cine s-o ajute şi nici ce să facă, decât să nu 
cedeze şi să se agațe de viaţă. 


kkk 


În noaptea aceea Raven-ii îşi găsiseră adăpost în Vientiane care 
cum putuseră. Michael obținu ultima cameră din Hotelul Settha 
Palace şi se trânti imediat pe pat, căzând într-un somn adânc. La 
ora patru îl trezi deşteptătorul. Se întoarse la aeroport, făcu plinul 
la avion şi decolă în zori, cu ceilalți camarazi ai săi. 

În timpul nopţii nord vietnamezii încercaseră să se infiltreze la 
Long Tieng, dar nu se înregistrase nici un atac direct. Când 
Michael ajunsese deasupra bazei, munții din jur erau ascunşi 
parțial în fum. Vizibilitatea la sol era sub o milă, şi Michael se lăsă 
în spirală, căutând o spărtură în ceață. Îşi petrecu toată ziua 
descoperind obiective şi coordonând atacul în valuri al avioanelor 
T-28 şi Phantom asupra pozițiilor nord-vietnameze. Nu-şi mai 
amintea decât de strigăte, fum, groază, mânie, epuizare şi 
adrenalina care-i pompa în vene. 

Când se întoarse la Wattay, în timp ce înserarea se lăsa asupra 
Mekong-ului, de-abia ieşi din carlingă. 


90 


Cei doi băieți de hotel dormeau cu capetele pe tejghea. Michael 
îşi căută cheia la recepţie. Dispăruse. 

Trezi unul din băieți. 

— Unde este cheia de la camera mea? 

Tânărul laoţian ridică din umeri şi se culcă la loc. 

Michael îşi luă sacul de zbor şi se întoarse în camera lui. Uşa 
era întredeschisă. Geanta lui de pânză se afla pe hol. Îşi 
împachetase lucrurile atât de dezordonat, încât o mânecă atârna 
afară prin fermoar. 

Intră. Un aparat foto, caiete, un sac de zbor Pan Am erau 
aruncate pe pat. O pereche de jeanşi atârnau pe singurul scaun, şi 
desuuri feminine pe ventilatorul care se rotea încet. Un uscător 
improvizat, se gândi Michael admirând-o fără să vrea pe cea care 
se strecurase în camera lui. 

Se deschise uşa de la baie. Femeia care apăruse, tocmai ieşise 
de sub duş şi purta un tricou care de-abia îi ajungea până la 
jumătatea coapsei. Părul lung, negru, îi atârna ca la un câine ud. 
Ţinea un prosop în mână. 

Se uită la el. 

— Cine dracu eşti? — zise ea. 

Michael recunoscu accentul din Brooklyn. 

Rahat, se gândi el. O new-york-eză. Trebuia să se pregătească 
pentru o confruntare aprigă. 

— Mai bine zis, cine dracu eşti tu. Asta-i camera mea. 

— Ai cumva o cheie, amice? 

Michael nu-i răspunse. 

— Deci n-ai nicio cheie, ha? N-ai pentru că este la mine, aşa că 
şterge-o. 

Dar el nu se clinti din loc. 

— Cine dracu eşti, vreun violator, sau ce? Oricum, țin să te 
avertizez că am patru frați. Au fiecare găştile lor şi ar fi foarte bine 
să-ți faci rost de o nouă pereche de testicole. 

— Când am plecat de aici azi dimineaţă, era camera mea. N-am 
anunțat că renunţ la ea, aşa că mă întreb cum ai obținut-o? 

Veni spre el, uscându-şi părul ca şi când ar fi fost căsătoriți de 
mult şi s-ar fi certat ca de obicei. 

— Eşti de mult în Asia? 

— De şapte luni. 

— Rahat. Înseamnă că pricepi greu. Dă-mi voie să-ți spun ceva, 
amice. Când obţii o cameră la singurul hotel din oraş, nu laşi 
cheia la recepție. Şi ştii de ce? Fiindcă ei îşi imaginează că nu te 
mai întorci. Şi chiar dacă nu-şi imaginează asta, este de ajuns ca o 
falang drăguță să le facă ochi dulci şi să le dea câțiva dolari în 
plus, ca să obțină cheia. Acum ai înțeles, sau vrei să-ți explic din 
nou ceva mai rar? 

— Aceasta este camera mea - zise el. 

Fata aruncă prosopul pe pat. 

— Deci, vrei să ne batem? Pun pariu pe zece dolari că o să ieşi 

de aici, cântând ca Frankie Valli. 

Îşi înfipse mâinile în şold şi îşi propti un picior în față. Semăna 
cu sora lui când lua ultima bomboană din cutie. Tricoul i se lipise 
pe corp şi i se vedeau sfârcurile întunecate prin bumbacul alb. 
Zâmbetul ei îi spunea că ştia ce gândea. 

Michael ieşi, trântind uşa în urma lui. 


— Eşti prea îndârjit, domnule - îi spuse directorul, d-ul 
Maurice, mai târziu. Trebuie să fii mai maleabil. Avem şi alte 
camere bune. Fără baie şi ventilator, cu plasa de țânțari puţin 
găurită, dar frumoase. 

Michael îşi luă geanta de voiaj şi sări într-unul din siclo-urile 
care aşteptau afară. 

Chad îl instală pe podeaua bungalow-ului său şi-i spuse că o 
să-i găsească un adăpost a doua zi sau poimâine. În orice caz, 
până săptămâna viitoare. 

Toţi Ravenii erau obosiţi, prea obosiţi. Şapte dintre ei se suiră 
într-un taxi vechi, marca Renault, cu patru locuri şi plecară în 
oraş. 


Localul preferat al celor din Air America în Vientiane era Purple 
Porpoise53, al cărui proprietar era un australian genial, pe nume 
Monty Banks. Monty oferea pe gratis tot atâtea băuturi cât vindea 
şi avea un accent rafinat, care devenea exagerat după prea multe 
pahare de gin. Aici veneau majoritatea diplomaților, piloților şi 
bogătaşilor din Vientiane. Motivul era simplu: ziariştii nu aveau 
acces la barul lui Monty. 

Când ajunseră acolo, un mare grup de piloți din Air America se 
instalase deja într-un colț. Doi dintre ei erau îmbrăcaţi în uniforme 
Stetson, iar altul avea un tricou pe care scria: OCHEŞTE ŞI DĂ 
GREŞ... CACĂ-TE ŞI NIMEREŞTE. Sticlele de White Horse erau 
împrăştiate peste tot şi câţiva din ei fumau marijuana. 

Ravens li se alăturară. Michael constată că erau plămădiţi din 
aceeaşi stofă ca şi Esterhazy - capete înfierbântate, majoritatea 
foşti piloți din trupele de marină. Unul din ei, un sudist cu barbă 
roşcată şi pistrui, pe nume Okee avea două sticle de White Horse 
pline pe jumătate, legate la piept, ca nişte grenade. Din ele se 


53 Broască țestoasă purpurie (eng.) (n.t.) 

înălțau două paie lungi, care-i ajungeau în gură. Prietenul său, un 
texan care se prezentă drept Ratface (față de şobolan) avea legată 
de gât o cutiuță de lemn, prinsă cu un şnur de piele. Michael îl 
întrebă ce era înăuntru. 

— Degetul de la picior — zise Ratface, beat mort. 

— Ce? 

— După muson, un glonte mi-a zburat degetul de la picior. Aşa 
că l-am incinerat şi am pus cenuşa în cutie. 

Ratface simți nevoia să-i demonstreze, aşa că deschise cutia şi o 
întinse spre Michael. Okee se aplecă şi suflă, împrăştiind cenuşa. 

Ratface se întoarse spre el, furios. Okee rânji şi continuă să 
sugă din paie. 

— Ar fi trebuit să-ți tai unghiile de la deget — zise el. 

Chad consideră amuzant incidentul de la hotel şi le povesti 
celorlalți pățania lui Michael. 

— Toastez pentru Michael Dale - zise el în final, ridicând 
paharul. Este obosit, amărât şi fără casă. 

Deodată, se făcu linişte. Toţi se întoarseră spre uşă. Cineva 
înjură pe înfundate. 

Era îmbrăcată în blugi şi o bluză albă. Părul îi atârna pe umeri, 
în bucle negre, dese. Avea o geantă de piele pe umăr. Părea grea. 
Michael îşi aminti caietul de notițe şi aparatul foto de pe pat. 

Patul lui. 

— Târfa asta - zise el. 

Avea curaj, ce mai. Indiferentă la cei din jur, se îndreptă spre 
bar şi-i ceru o bere lui Monty. Dar australianul nici n-o băgă în 
seamă. 

— Ea este? — îl întrebă Ratface. 

— O cunoşti? 

— Este reporteră - zise Ratface, de parcă ar fi spus că este 
diavolul în persoană. 

— N-auzi. Am spus că vreau o bere. 

— Îmi pare rău, domnişoară — spuse, Monty destul de treaz ca 
să-şi păstreze accentul - dar nu eşti bine venită în acest local. Aşa 
că te rog politicos să pleci. 

— Ce-ai spus? 

— Ţi-a spus că reporterii n-au ce căuta aici — o lămuri Okee. 

— Nu sunt reporteră, amice, ci ziaristă. Vrei să-ți dictez pe 
litere? 

— Ştiu cum se scrie — zise Okee. R-A-H-A-T. 

Se făcu linişte. 

— M-am întors în timp - spuse fata. Aş fi putut să jur că sunt în 
secolul XX. Mai bine să mă uit în jurnal. 

— Hai ieşi dracului de aici, gură bogată - zise Ratface. 

Michael se ridică şi se îndreptă spre ea. 

— Îți aminteşti de mine? — o întrebă el. 

— Ce s-a întâmplat amice, ai uitat să-ți pui periuța de dinţi în 
valiză? 

Michael îşi cobori glasul. 

— Eşti de mult în Laos? 

Michael remarcă încântat că tipa îşi pierduse siguranța de sine. 
Se aplecă spre ea. 

— Aş vrea să-ţi dau un sfat. În acest bar nu au ce căuta 
reporteri, ziarişti sau new-york-ezi. Aşa că şterge-o. Sau vrei să-ți 
explic de la început, mai rar? 

Îl privi fix, un timp. Michael observă că-i tremura buza 
inferioară. Cristoase, o să plângă, se gândi el, uluit. Credeam că 
este mai dură. Apoi, ea îşi trase geanta pe umăr şi ieşi. 

Ceilalți piloți izbucniră în ovaţii, dar Michael se întoarse la masa 
lui. În loc să savureze victoria, se simţea trist şi deprimat. Se 
răzbunase, dar nu-i făcea nici o plăcere, dimpotrivă. 

Se îmbătă repede şi se întoarse acasă devreme, gândindu-se la 
Ly May. 

La cinci zile după atac, ploaia torențială împrăştie fumul şi 
îmbunătăți vizibilitatea, schimbând sorții bătăliei. Avioanele 
Phantom loveau acum în valuri succesive, direct la țintă, 
distrugând liniile de aprovizionare ale comuniştilor din Câmpia 
Yars. Când Michael ateriză la Wattay, în după-amiaza aceea, ştiu 
că Long Tieng va fi salvat. 

Luă un taxi Peugeot de la aeroport. Soarele apunea dincolo de 
Mekong, luminând câmpia în culori portocalii. Şoferul de taxi era 
un laoțian visător şi zâmbăreț care se întorcea să discute cu 
Michael. Spunea că vrea să-şi exerseze engleza. 

— Fii atent cum conduci! — strigă Michael. 

Şoferul îl ascultă, dar peste o clipă se răsuci din nou. 

— În America, toți oamenii au televizoare, nu-i aşa? 

— Da, dar te rog să fii atent la drum. 

— Da, da. 

Dar iar se întoarse. 

— În America toţi oamenii au cutia aceea în care ţii lucrurile la 
rece? Cum se numeşte? 

— Frigider. La dracu, fii atent. 

Chiar în fața lor era o căruţă trasă de un bivol. O ocoli fără să 
vadă siclo-ul care venea dinspre Vientiane. Celălalt şofer claxonă 
inutil şi intră în şant. 

— Opreşte maşina -— zise Michael. 

— De ce? 

— Opreşte maşina! 

Alergă la locul accidentului. Roata din față a siclo-ului era 
distrusă şi şoferul era în şanţ, cu capul spart. Dar îi zâmbi şi-i 
făcu cu mâna lui Michael. 

— Pasagerul său nu era la fel de calm. 

— Cine-i ticălosul care a făcut asta? — zise ea. 

— Ah, tu erai! — exclamă Michael. 

— Tu conduceai, amice? 

— Nu - răspunse Michael. Dacă aş fi fost eu, te-aş fi lovit pe 
tine şi aş fi avut grijă să te omor. 

Şoferul de taxi al lui Michael făcu greşeala să se întoarcă să 
vadă ce se întâmplase. Stătea lângă ea şi rânjea. 

Fata se ridică şi-l trase de urechi. 

— Era cât pe ce să mă omori — zise ea. 

Micul laoţian se dădu înapoi, continuând să zâmbească. 

Îl trase din nou de urechi. Trecu o căruță şi țăranul de pe capră 
privi scena, uluit. Michael interveni. 

— Ei, nu mai are nici un rost acum, nu crezi? 

— Era să mă ucidă, fir-ar al dracului — zbieră ea din nou. 

O maşină de poliție trase la marginea drumului şi doi laoţieni 
coborâră imediat. Şoferul de taxi le strigă ceva, agitat, şi unul din 
poliţişti îşi scoase carnetul şi arătă spre fată. 

— Ce dracu mai e şi asta? — îl întrebă ea pe Michael. 

— Tu eşti expertă în probleme asiatice, aşa că tu trebuie să mă 
lămureşti. 

Celălalt polițist îşi scoase pistolul şi se îndreptă spre ea. 

— Isuse Cristoase! — exclamă fata. 

— Se pare că or să te bage la zdup. Dacă or să te tortureze, aş 
vrea să asist şi eu. 

— Trebuie să mă ajuţi — zise ea. 

Era o declarație uluitoare, dar Michael constată spre 
surprinderea lui, că o aproba. Băgă mâna în buzunar şi scoase o 
mână de dolari americani. Îi flutură în nasul poliţiştilor şi apoi 
arătă spre fată, atingându-şi tâmpla cu degetul. 

— Nu-i nimic, este nebună - zise el. Americană nebună. Femeie! 
I-a venit ciclu! A luat-o razna! 

Pantomima lui o făcu să zâmbească. Le dădu câte cinci dolari 
SUA şi ei încuviințară din cap, punându-și la loc revolverul şi 
carnețelul. 

Michael îşi înclină capul aranjându-şi mâinile într-un wai de 
mulțumiri, apoi o luă de braț pe fată şi o conduse spre taxi. 

— Nu sunt pe ciclu, fir-ar al dracului! — şuieră ea. 

— Cristoase, cum o fi când eşti? 

Şoferul clătină din cap când Michael îi spuse că voia să-i ducă 
pe amândoi la Vientiane, dar se lăsă convins cu încă cinci dolari 
SUA. 

Merseră tot drumul în linişte. Fata se uita hotărâtă pe fereastră. 
Îşi muşcă buza şi se vedea că regretă slăbiciunea de care dăduse 
dovadă. 

Când ajunse la hotel, coborî urmată de Michael. Îi dădu 
şoferului de taxi suma promisă, plus un bacşiş suplimentar. 

— Cât îți datorez? — zise ea. 

Michael înălță din umeri. 

Fata băgă mâna în geantă, şi scoase un pumn de bancnote 
laoţiene. Era tot ce avea. Apoi, i le îndesă în buzunarul cămăşii. 

— Nu vreau să-ți rămân datoare, amice. 

— Mă cheamă Mike. 

Ea se îmblânzi. 

— Amy Duke - zise ea. Prietenii îmi spun Dukes. 

— Îmi imaginez. 

— De ce ai făcut asta? 

— Ce anume? 

— De ce m-ai ajutat? Eu una, n-aş fi mişcat un deget pentru 
tine. 

— Nu ştiu. Poate îți admir curajul. Poate mi se pare că bravezi şi 

semeni cu sora mea. 

— Mă rog, apreciez gustul. Bănuiesc că m-am făcut de râs. 

— Toţi ne facem uneori. 

— N-am de gând să-ți dau camera înapoi. 

— Nici nu mi-am imaginat. 

— Este o lume câinoasă, Mike - zise ea, recăpătându-şi 
stăpânirea. Nu uita asta. 

— Sigur, o să țin minte. Dar, ia spune-mi, unde te duceai afară 
din oraş, la ora asta? 

— Trebuia să-i iau un interviu unuia din grangurii lui 
Rattakone. Stă într-o vilă mare, în afara oraşului. Am stricat totul 
dar n-aveam chef oricum şi nici nu era ceva important. 

Îi dădu la o parte buclele negre de pe față şi-l privi. Nu ştia cum 
să-i descifreze expresia. Zărise marginea sutienului ei de dantelă 
între nasturii bluzei kaki şi era indignat de această contradicție. 

— Deci, ia spune-mi Mike, ce se întâmplă în nord? 

— Nu ştiu, domnişoară Duke. Nu citesc ziarele. 

Îşi duse mâinile la buze. 

— Ascultă amice, aeroportul este plin de avioane şi helicoptere 
nemarcate. Unele sunt dotate cu rachete. C-123 au zburat în 
fiecare zi, timp de aproape o săptămână. Nu trebuie să fii licenţiat 
la Harvard ca să-ţi dai seama că s-a întins rahatul undeva. 

— Scrii la fel cum vorbeşti? 

— Uite ce este amice, scriu cum trebuie şi vorbesc cum îmi 
place, OK? Aşa că lasă-mă cu prostiile astea. Mai bine spune-mi 
despre războiul ăsta. 

— Nu pot să-ți spun nimic despre război domnişoară Duke, 
doar ştii prea bine. 

— De ce? Ce aveţi de ascuns? 

— Ei, ştii tu - camere de gazare, rachete cu capete nucleare. 
Haward Hughies. 

— Ştii, când îi întrebi pe cei de la ambasadă îţi spun că voi, 
piloţii, faceţi „recunoaştere armată”. Ce dracu mai este şi asta? 

— Da, este o recunoaştere iar noi suntem înarmați. 

— Am discutat cu unii din aceşti refugiați. 

— M-da? Şi ţi-au priceput accentul, nu? 

— Ştiu puţină franceză. 

— Zău? Şi cum stai cu gramatica? 

Îl ignoră. 

— Ciudat. Dar unii din aceşti oameni spun că şi-au părăsit 
satele nu din cauza Pathet Lao ci pentru că au fost bombardațţi de 
americani. 

Michael îşi aminti de Ly May şi familia ei, secerată de gloanțe în 
satul lor. 

— Sunt avioane laoţiene, domnişoară Duke. 

— De ce faci mutra asta? 

— Care mutră? 

— Când vorbesc despre satele bombardate ale meoțţienilor. 

— Mă deranjează, nu-mi place să aud aşa ceva. Şi nu se 
numesc meoțieni ci hmong. 

Ea îşi încrucişă brațele, scoțând în evidență marginea dantelată 
a sutienului. Oare o făcea special? se întrebă Michael. 

— Nu eşti ca ceilalți, nu-i aşa? — îl întrebă ea blând. 

— Eu pilotez avioane, nu sunt psiholog. 

— Crezi ce se spune, că avioanele americane B-52 au 
bombardat Câmpia Yars? 

— Trebuie să plec, domnişoară Duke. 

— Ţi-e frică de o femeie, Mike? râse, refuzând să accepte 
momeala. 

— Ba bine că nu. 

Când se îndepărtă, o auzi strigând. 

— Eşti sigur că eşti de partea cui trebuie? 

Asediul comuniştilor asupra Long Tieng dură cincisprezece zile. 
Până la sfârşitul lunii, armata lui Vang Pao împinsese comuniştii 
dincolo de Skyline Ridge, şi Sam Thong. În noaptea aceea piloții 
Raven şi cei din Air America se întâlniră la Purple Purpoise să 
sărbătorească. 

Raven-ii erau toți puţin încordaţi, dar Michael încetase să se 
gândească la propria lui moarte. Ori de câte ori simțea un gol în 
stomac, îl umplea cu White Horse. 

Era la o masă cu alți patru camarazi, când îl auzi pe Okee 
strigând din celălalt capăt al barului. 

— Hei, Ratface, ai auzit ce s-a întâmplat cu nebunul de 
Esterhazy? 

— Nu, dar ce-a făcut? A regulat-o pe regină? 

— Nu, omule. A pățit-o. Ghinion, ce să-i faci. 

Michael se întoarse. 

— Cine, Estherhazy? Neil Estherhazy? Când? 

— Nu ştiu, omule. Am auzit doar, atâta tot. 

Îşi luă băuturile de la Monty şi plecă. 

— Era tare nebun. 

Michael se holbă la spatele lui Okee. Esterhazy. Simţea că-i vine 
rău. Tipul părea invincibil. Dacă îl doborâseră pe Esterhazy... 

Dar era şi alt motiv. Esterhazy fusese singura lui legătură cu Ly 
May. 

Îi auzi vocea răsunând pe coridoarele spitalului: 

— Sum-bich! 

Se simți vinovat. Pentru numele lui Dumnezeu, se gândi el, dar 
n-am părăsit-o. Am încercat s-o ajut. Nu se afla în grija mea. Am 
făcut tot ce am putut. 

Se uită în jur la piloţii de la Air America - negustori, mercenari, 
pirați şi încrezători şi la camarazii lui, aventurieri quijoteşti, fericiți 
cu cauza lor pierdută. Ce dracu facem aici? se întrebă el. Dacă 
vrem să-i ajutăm pe aceşti oameni, hai s-o facem. Dacă nu, hai să 
ne ducem acasă şi să-i scutim de chinuri. 

Salvăm lumea de comunism, îi spusese întotdeauna tatăl său. Şi 
pentru asta trebuie să transporte droguri în helicopterele Air 
America? Guvernul Statelor Unite ştie că Vang Pao are, se pare, o 
fabrică de heroină la câteva mile de locul unde se aflau ei acum? 
Dacă ceea ce făceau era just, de ce trebuiau să ţină totul în secret 
față de oameni ca Amy Duke? 

Doi Ravens dispăruseră în timpul asediului asupra Long Tieng 
şi epavele avioanelor nu fuseseră găsite. Oare sacrificiul lor va 
avea vreo importanţă în final? 

Puse paharul pe bar şi plecă. 


Chad îl găsi la White Rose. Barul se afla pe o stradă laterală şi 
era scos în evidență de o reclamă în formă de roată de căruță. 
Înăuntru era un fum de-l tăiai cu cuțitul. Grupuri de bărbaţi 
stăteau în mici separeuri sau pe scaune de răchită. Erau mai ales 
militari în cămăşi cu pătrăţele. Aparțin lui CAS, îşi spuse Chad. 
Restul clienţilor erau piloți de la Air America. Piloții mai în vârstă 
erau într-un capăt al barului, zgomotoşi şi bețţi, iar cei tineri în alt 

colț, fumând marijuana. 

O orchestră saigoneză cânta pe o scenă improvizată. 

— Hop, hop şi aiaiiii în frumosul meu balcon. 

Nişte fete laoțiene dansau cu sânii goi pe una din mese, vesele, 
dar fără să mențină ritmul. Michael stătea singur. Se îmbătase. 

— Mă gândeam eu că o să te găsesc aici — zise Chad. 

Îşi trase un scaun şi îşi aprinse o ţigară Lucky Strike. O fată 
într-o fustă strâmtă, mini, se cocoță pe masa alăturată şi îşi 
desfăcu picioarele. Nu avea chiloți. Apoi, scoase ţigara din gura lui 
Chad şi o băgă între labiile vaginului, scoțând un rotocol de fum. 

— Ce părere ai de asta? 

— Dacă aş fi în locul tău, m-aş lăsa de fumat - îi răspunse 
Michael. Cel puţin, n-aş mai fuma această ţigară. 

— Doar ştii zicala: „dacă nu faci foc, nu iese fum”. 

— Ştiu şi alte zicale. 

Fata văzu că nu le trezise interesul, aşa că aruncă ţigara pe 
podea şi se duse să-şi caute alți clienți. Michael se întrebă dacă 
aşa va ajunge şi May peste câţiva ani. 

Dar apoi îşi aminti că nu va putea să facă nici măcar asta. Era 
oarbă. Probabil că va trebui să cerşească. 

Arătă spre sticla de băutură de pe masă. 

— Bei? 

Chad clătină din cap. 

— Se pare că tu ai băut destul pentru amândoi. 

— Mâine o să fiu gata de zbor. Nu obişnuiesc să fiu mahmur. 

— Am auzit că ai plecat repede de la Monty. Ţi-ai lăsat băutura 
pe tejghea. 

— la te uită, nu poţi avea încredere în tipii ăştia. 

— Ce-i cu tine, Mike? Dacă nu mai rezişti te trimit un timp la 
Panhandle. Au un club la Pakse. Zbori două ore pe zi, iar ţintele 
sunt indicate chiar de duşman. 

— N-am nimic. Pot să-mi văd de treabă, Chad. 

— Din cauza fetiţei, nu-i aşa? 

— Poate. Ai vrea să mă trimiți din nou la Udron? 

— Acolo au dus-o? 

Michael încuviință din cap. 

— Sunt o mulțime de orfani în Laos. Nu poţi să-i salvezi pe toți. 

— Nu vreau să-i salvez pe toţi, ci doar pe ea. 

Chad îşi aprinse o altă țigară. 

— Trebuie să iei un avion O-1. Poţi să pleci mâine după-amiază. 
Ia un Air America de la Alternate. 

— Mulţumesc, Chad. 

— Ia-o uşor. Nu-i decât un război, O.K.? 


Chad plecă devreme. Michael rămase încă o oră şi apoi se hotări 
să se întoarcă acasă. După un timp se rătăci şi se trezi lângă 
uriaşa clădire a ambasadei SUA. Trecuse puțin mai departe de 
ambasadele ruse şi nord-vietnameze şi de legația Pathet Lao. Totul 
părea atât de ireal. Erau duşmanii lor, pentru numele lui 
Dumnezeu. În cele din urmă, îşi dădu seama că greşise strada şi o 
luă înapoi, spre centrul oraşului, uitându-se la Phatuvai, 
Monumentul Funerar al Laoţienilor, construit în stilul Arcului de 
Triumf, cu cimentul donat de Statele Unite pentru pista de 
aterizare de la Wattay. Michael îşi aminti că Okee îi spusese că-l 
rebotezaseră Pista Verticală şi acum devenise o tradiție să fie 
vizitat de piloții americani, care încercau să-l escaladeze când se 
îmbătau. 

— Orice ar putea tipii ăia, un Raven ar face de două ori mai 
bine - strigă Michael. 

Apoi, după ce alergă câţiva paşi, să-şi ia elan, escaladă 
monumentul şi ateriză pe spate în noroi, uitându-se la cerul 
întunecat. 

— Credeam că trebuie să fii deştept ca să pilotezi un avion -— zise 
un glas de femeie. 

— Domnişoară Duke? 

— Ce altceva mai obişnuieşti să faci ca să te distrezi? Îţi prinzi 
degetele în uşă? 

De-abia o vedea. Încercă să se ridice, dar nu reuşi. 

— Cred că am băut prea mult. 

— Hei, uită-te la mine. Sunt şocată şi uluită. Vrei să te duc cu 
maşina acasă, sau vrei să zbori? 

Michael se răsuci şi se ridică în genunchi. Un siclo oprise la 
câțiva metri depărtare şi-i privea uluit, de parcă ar fi picat din 
lună. Amy îl ajută să se ridice în picioare şi-l târî până la siclo. 

— La hotel — zise ea. 


Pentru prima oară în viața lui, Michael se trezi mahmur. Cerul 
era mânjit de o lumină gălbuie. Cristoase, ar trebui să fie în 

avionul său. Se ridică prea repede şi un val de greață îi umezi 
fruntea. Încercă să-şi amintească unde era. 

Amy Duke stătea în pat, lângă el. Îşi trăsese cearşaful până la 
talie şi dormea, cu brațele întinse peste cap, languroasă ca o 
pisică. Observă, în umbră, sfârcurile ei de un roz aprins, cu 
aureole vinete. Ținea buzele întredeschise, în formă de inimă şi 
buclele negre se revărsaseră pe pernă. I se întărise sexul, ca o 
stâncă. 

Dormea cu duşmanul. 

Dădu la o parte plasa de țânțari şi sări din pat, căutându-şi 
hainele. Le găsi pe un scaun în colț, aranjate ordonat. 

— Le iubeşti şi le părăseşti, nu-i aşa? 

Cristoase, se trezise. 

— Trebuie să decolez. 

Se ridică, trăgându-şi cearşaful la bărbie. 

— Pot să vin şi eu? 

— Aruncă o bombă nucleară peste yunanezi. Nu cred că cititorii 
tăi ar fi interesați. 

— Te mai doare capul? 

Michael îşi îmbrăcă pantalonii şi cămaşa. 

— Probabil că am fost beat. 

— Vrei să spui că trebuia să fii foarte beat, ca să te culci cu 
mine? 

— Domnişoară Duke... 

— Hei, cred că în situaţia de față este suficient să-mi spui Amy. 

— Amy. Nu putem fi văzuți împreună. 

— Este O.K. Nu ne-a văzut nimeni. Era întuneric şi am tras 
storul. 

— Ştii la ce mă refer. 

— Dacă este băiat, ce nume să-i dau? Ştii, în caz că n-o să te 
mai văd. 

Michael se opri în uşă. Nu ştia ce să-i spună. Cum dracu, se 
întâmplase aşa ceva? 

— Nu sunt genul de bărbat care să sar din pat în pat, 
domnişoară... Amy. 

— Deci, n-ai vorbit serios când m-ai cerut de nevastă? 

Se holbă la ea, uluit. Amy izbucni în râs. 

— Oh, Doamne. Păcat că nu-ţi poți vedea mutra. Trezeşte-te 
Mike? 

— Ce? 

— Ei, este O.K. Ascultă-mă. Nu s-a întâmplat nimic. Erai beat. 
Când ai ajuns aici nu erai în stare să-ți ridici nici măcar degetul 
mic, darămite altceva. 

Îi venea s-o sugrume. 

— Am dormit pur şi simplu? 

— Eu am dormit. Tu erai inconştient. 

— Pe curând. 

— Ei, Mike? 

— Ce este? 

— Mare păcat. Ştii să aterizezi, nu glumă. 

leşi trântind uşa. 

Târfa. 


Udron, Thailanda. 


Nimeni în Udron nu ştia ce s-a întâmplat cu Ly May. 

Unul din doctori auzise de o fetiță care fusese adusă de un 
helicopter Air America şi primise un tratament de scurtă durată la 
spitalul bazei militare, dar nu ştia unde se află acum... Doctorul 
care se ocupase de ea, se întorsese în SUA. Se zvonea că pacienta 
fusese transferată într-un spital militar din Saigon, deşi nu prea se 
obişnuia. Dar piloţii ăştia de la Air America erau capabili de orice. 

Lui Michael îi venea să plângă de ciudă. Singurul care ştia toată 
povestea era Neil Esterhazy, care murise. Oare aranjase s-o mute 
la Saigon pentru a beneficia de o îngrijire specială? De aici, erau 
curse regulate până la Pakse şi Saigon. Dar, la care spital? Află 
numele şi adresa doctorului care se întorsese în SUA şi-i scrise. 
Dar ştia că vor trece săptămâni până să primească un răspuns, în 
caz că primea vreunul. 

Ce se întâmpla cu Ly May în Saigon? Cum va supraviețui o 
fetiță oarbă care nu cunoaşte limba şi nu are nici un prieten în 
lume? Toată viața va crede c-o părăsise. Va ajunge cerşetoare pe 
străzi. 

Trebuia s-o găsească. Dacă voia să-şi recapete somnul, trebuia 
s-o găsească. 

Dar cum? 

Se îndreptă posomorât spre Clubul O. 

Trei piloți în uniformă stăteau cocoțați pe tejgheaua barului. La 
clubul ofițerilor din Udron, era obiceiul ca ofițerii obişnuiţi — 
navigatorii, trăgătorii, cei de la întreținere - să stea la bar, iar 
piloţii avioanelor de vânătoare, pe bar. Ei erau elita elitelor şi chiar 
în orele de odihnă se diferențiau de ceilalți. 

Michael se cocoță lângă ei. Unul din piloți, un tânăr cam de 
vârsta lui, cu păr blond, tuns regulamentar, îl privi suspicios. 

— Cine eşti, omule? 

— Mă numesc Michael Dale. Sunt un Raven. 

Gheaţa se sparse imediat. Tânărul zâmbi. 

— Ca să vezi! Eu sunt Hal. Hal Brenner. 

Îi întinse mâna. 

— Ei sunt Frank şi J. D. Zburăm pe FAC rapide. 

Michael auzise de FAC. Războiul se intensificase atât de mult, 
încât nu erau destui Ravens la Long Tieng ca să facă față 
atacurilor aeriene, aşa că celor din Forţele Aeriene le venise ideea 
să folosească FAC - jet-uri de mare viteză. 

Michael şi ceilalți Ravens considerau că erau mai mult decât o 
pierdere de vreme, erau o adevărată belea. 

— Tipul este de-al nostru -— le spuse Hal celor doi colegi ai săi. 
Ce bei, Mike? 

Michael nu se gândea decât la Ly May şi n-avea chef de 
înțelegerea lor. 

— Nu sunt unul de-al vostru - zise el. 

— Cum adică, Michael? — zise Hal, zâmbind în continuare. 

— Noi zburăm la o altitudine de treizeci de metri şi suntem o 
țintă vie, pe când voi vă înălțațţi la trei mii de metri, unde băieţii cei 
răi nu vă pot nimeri. Aşa că, de unde dracu să ştiţi ce se petrece 
pe pământ? Probabil că ucideți prieteni şi duşmani deopotrivă. 

Era o insultă cumplită. Cei trei piloți amuţiră. Hal continuă să 
zâmbească, dar îl privea ameninţător. 

— Care prieteni, Mike? 

— Soldaţi hmong. 

— Pentru mine, toți galbenii ăştia sunt la fel. Ce dracu mai 
contează? 

Michael era prea uluit să-i răspundă imediat. 

— Dar pentru ei luptăm în acest război — zise el în cele din 
urmă. 

— Este tot una - zise cel numit J.D. La dracu, de câteva ori mi- 

am economisit nişte muniție ca să bombardez un sat, în drum 
spre casă. Din câte am bănuit trebuia să fie un sat de comunişti. 
Aşa că am atacat, fie ce-o fi. 

Michael se gândi la Ly May. Poate că tipul acesta îi ucisese 
familia, se gândi el. Sau unul ca el. Oricum, nu conta. Erau toți la 
fel. 

S-a întâmplat atât de repede, încât nici unul din cei aflați în bar 
în noaptea aceea nu-şi amintea să-l fi văzut pe Raven schițând 
vreun gest. Stătea pe bar, trăncănind cu cei trei piloți şi, deodată, 
se repezise spre perete cu unul din ei. Când tipul se lovi de zid, li 
se părură la toți că-i auziră dinţii clănțănind în gură. Apoi Raven îl 
luase la pumni atât de rapid, încât nu puteai număra loviturile. 
Tipul căzu pe podea, ca un sac plin cu rahat. Apoi săriră cei trei 
prieteni ai săi, şi, dacă n-ar fi apărut un colonel care să-i despartă, 
ar fi ieşit cu moarte de om. 


93 


Uşa era deschisă. Amy Duke stătea pe balcon, cu spatele la el, 
aplecată peste o maşină de scris. Nu-şi făcuse patul şi îşi întinsese 
desuurile pe plasa de țânțari. Pe masă cânta un casetofon 
alimentat la baterie. Recunoscu vocea lui Mick Jagger „Înţelegere 
pentru Diavol”. 

„Te rog, dă-mi voie să mă prezint”. Se întrebă, dacă-l auzi 
intrând. 

— Amy? — zise el. 

— Domnul Decolare Verticală? 

Continuă să bată la maşină. 

— Am venit să-mi cer scuze. 

— Pe dracu! 

— Nu ţi-am mulțumit. 

— Pentru ce, aviatorule? 

— Pentru că m-ai cules de pe stradă. 

— Ei, ai fi putut să te alegi cu mai mult, amice. Dar acum este 
prea târziu. În caz că ai ceva de gând, las-o baltă. 

E] se aşeză pe pat. 

— Intenţionezi să stai, nu-i aşa? 

— Ce scrii? 

— Un articol, dar te asigur că n-o să-mi aducă premiul Pulitzer. 
Încerc să îmbrac prostiile pe care mi le serveşte Ambasada, într-o 
formă mai plauzibilă. Tipii ăştia afirmă că n-au nimic de ascuns. 
Dacă vrei să mergi undeva, ia un avion al Air America. Îţi dai 
seama? Imaginează-ţi, ce-ar fi să mă duc pe pista de la Wattay şi 
să mă sui într-un avion? Aş avea noroc dacă nu m-ar arunca pe 
uşă afară. 

În cele din urmă, se uită peste umăr, batjocoritor. 

— Uită-te la tine, ţi-ai învinețit ambii ochi. 

— Păcat că nu poți să-l vezi pe celălalt - spuse Michael 
zâmbind. 

Îşi simţea buza crăpată. 

— Măi să fie — glumi ea, imitând accentul sudist. 

Se întoarse, răsucindu-şi scaunul. Mânecile tricoului erau largi 
şi-i zări din nou sutienul. Îşi aminti cum stătea întinsă în pat cu 
brațele peste cap. Eşti o vulpe, Amy Duke, se gândi el. Ai trupul 
unei dansatoare disco şi firea unui sergent. De ce oi fi venit aici să 
discut cu tine? Nu poți să-mi aduci decât necazuri. 

— Cu ce te pot ajuta, Mike? 

El ridică din umeri. 

— Vrei să ştii ce-ai pierdut, nu-i aşa? La fel ca orice tip. Ai prins 
mirosul şi ai venit, atras de el. 

— În parte, a fost ideea ta. 

Ea se ridică, prefăcându-se revoltată. 

— Vrei să spui că sunt o târfă? 

— În primul rând, cred că mă placi, la fel cum te plac şi eu, deşi 
nu ştiu de ce. În al doilea rând, o scriitoare ca tine ar trebui să 
cunoască înțelesul cuvântului târfă. 

— Te rog să mă scuzi. 

— Vreau să ştiu ceva. Ai făcut totul doar ca să scrii un articol 
interesant? 

— Cum adică? 

— Adică ai fi putut foarte bine să mă laşi în stradă, nu era 
nevoie să mă aduci în camera ta. 

Îşi duse mâinile la piept. 

— Am o inimă bună, Mikey. 

— Aiurea. 

— Nu crezi că am inimă? 

— Nu, până nu-ţi văd radiografia. Răspunde la întrebarea mea. 

— Deci, vrei adevărul. Ei bine, aş face orice ca să scriu un 
articol interesant, dar nu m-aş culca cu un tip. Sunt o cățea, dar 
nu o târfă. 

— Pentru ce ziar lucrezi, Amy? 

— Pentru Bangkok Post. 

— Bangkok Post — zise el uimit. 

— Nici unul din ziarele new-york-eze nu m-a vrut. Au spus că 
sunt prea băgăreaţă. 

— Dar aşa trebuie să fie un reporter. 

— Hei, nu uita că sunt femeie. Editorilor nu le place să le dau 
sfaturi, mai ales din prima zi. 

Îl făcu să zâmbească. Da, îşi imagină că aşa era. 

— Eşti plătită suficient, ca să poţi trăi? 

— Scriu şi pentru alte ziare. Mă numesc pistolar plătit. Adică nu 
trebuie să plătească pe unul din oamenii lor să stea aici şi să 
asude. Dacă am un articol interesant, mi-l cumpără. 

— Cu ce ziare colaborezi? 

— Washington Post, New York Post, Far Eastern Economic 
Review. Ziare importante. Nu sunt chiar atât de proastă pe cât 
par. 

— Ştii că nu te pot ajuta. 

— Nu vrei să mă ajuţi, Mike. O să-ţi spun un secret. Cineva de 
la ambasadă transmite informații. Altfel cum crezi că s-ar fi aflat 
de raidurile bombardierelor B-52 în PDY? 

— Astfel de lucruri nu ajută pe nimeni, decât duşmanul. 

— Îţi mulțumesc, Joe McCarthy. Aici s-a dezlănțuit un război, 
Mike, şi nimeni din cei de acasă n-a auzit de locul acela. Dacă 
Congresul n-ar fi votat n-ar mai fi fost nici un război, nu? Asta-i 
democraţia! Doar trăim într-o țară democratică, nu? Adică, asta 
spunem tuturor. 

— Uneori, trebuie să facem compromisuri. 

— Da, sigur. Dar, după ce renunți la principii, ce-ţi mai 
rămâne? 

Are dreptate, se gândi el. Pune în cuvinte exact gândurile mele. 

— Aici luptăm împotriva comunismului. 

— Cu ce? Metode fasciste? 

— Cineva trebuie să susțină războiul ăsta, Amy. 

— De aceea s-a băgat armata în afacerea cu droguri? 

— Ai de gând să scrii despre asta? 

— Sigur. 

Îşi sprijini bărbia în palme şi-l privi. 

— Eşti nebună. 

— Eu? Toată lumea ştie că avioanele companiei Air America 
transportă droguri. Zboară la mare înălțime, nu? Îți place Pepsi, 
Mike? 

— Probabil că generalului Rattakone îi place Pepsi. Acum cinci 
ani a construit o fabrică pentru Pepsi chiar aici, în oraş. Ştii unde, 
nu? Dar, până acum, n-a produs nici o sticlă de Pepsi. 

— Ce vrei să spui cu asta? 

— Problema este că tipul care conduce fabrica... 

Se întoarse, scoase agenda din birou şi o răsfoi. 

— Huu Tim Heng este un chinez chiu chao. lar fabrica are 
licență de import pentru produse chimice. Cum ar fi de exemplu 
eter şi anhidridă acetică. 

Îşi ridică privirile. 

— Nu pricepi, nu? 

— Ce să pricep? 

— Fac heroină, amice. 

El se ridică. 

— Eu n-am nici un amestec. 

Se aplecă înainte şi îşi sprijini coatele de genunchi. I se vedeau 
sânii. De data aceasta, ştiu că n-o făcuse premeditat. 

— O transportă la Pakse, iar Liniile Aeriene Vietnameze o duc la 
Saigon. Meoţienii îşi vând opiul, sunt plătiți bine şi în felul acesta 
le cumpără loialitatea, nu? Iar Rattakone vinde marfa chinezilor şi 
aşa îşi acoperă cheltuielile de război. Cineva trebuie tras la 
răspundere pentru bombele de la PDY, Mike. 

— Trebuie să plec, Amy. 

Fata se ridică şi îşi puse deodată brațele pe umerii lui. 

— Isuse, arăţi oribil — şopti ea. 

— Mulţumesc. 

— Ce cauţi aici? 

— În camera aceasta? 

— În Laos. 

— Aici nu este Vietnam, Amy. Dumnezeu este de partea 
noastră. 

— Mă rog, poate el înțelege mai bine decât mine această 
încurcătură. 

Îi simţi căldura corpului. 

— Nu trebuie să pleci, Mikey. 

— Amy... 

Se săltă şi îşi înlănțui picioarele de talia lui. Trebui s-o apuce de 
fund, ca să nu-şi frângă gâtul. Îi zâmbi. 

— Nu-i chiar atât de rău, nu-i aşa? 

— Nu pot să te ajut cu nimic. 

Se lipi de el. 

— Se pare totuşi că poți. 

Oh, la dracu! se gândi Michael. Asta este. M-am nenorocit. Dacă 
află Chad, mă dă afară. Este la fel de grav ca şi când m-ar fi prins 
în pat cu unchiul Ho. 

Se gândi la dantela neagră de sub cămaşa de bumbac, o văzu 
bătându-l pe taximetristul care o accidentase, îşi aminti cum 
sfidase un bar întreg, plin cu piloți. Tot ce făcea îl excita şi-l 
uimea. Tatălui tău nu i-ar plăcea deloc cum te comporți, se gândi 
el când se rostogoliră pe pat. 


Michael se trezi în plină noapte şi rămase treaz mult timp, 
holbându-se în tavan. Amy se cuibărise sub brațul lui, respirând 
uşor şi regulat. În cele din urmă, se uită la cadranul luminos al 
ceasului ei şi se hotări. O trezi. 

— Trezeşte-te, Amy. 

O zgudui şi o auzi gemând. 

— Cât este ceasul? — zise ea, cu fața în pernă. 

— Trei şi un sfert. 

— Cred că glumeşti. 

— Trebuie să ne sculăm. 

Se desprinse de lângă el. Mike dădu la o parte plasa de țânțari 
şi aprinse lampa cu petrol de lângă pat, iar apoi începu să se 
îmbrace. 

— Ce faci? 

— Ai dreptate. Pot să te ajut. 

Ea se ridică, strângându-şi genunchii la piept. Părul des îi 
cădea pe față şi îl dădea la o parte. Era adormită. 

— Dar este noapte. 

Se aşeză pe marginea patului. 

— Am multe informații pentru tine. 

— Este prea devreme, omule. Nu mă apuc niciodată de lucru 

înainte de prânz, cel mai devreme. 

— N-ai de ales. Şi îți garantez că n-o să regreți. 

Acum se trezise. 

— Şi pentru asta trebuie să mă dau jos din pat? 

— Mă tem că da. Trebuie să ajungem pe pistă şi să ne urcăm în 
O-1 înainte să te vadă cineva. 

— De ce? 

— Vreau să-ți arăt războiul. Să faci un reportaj de senzație. Cea 
mai mare bază aeriană din afara Vietnamului. Doar asta vrei, nu? 

Ea ezită o clipă, spre surprinderea lui. 

— Este periculos? 

— Nu pentru o new-york-eză dură ca tine. 

— Stai puţin. la-o mai uşor. De ce faci asta? 

— Te duc acolo. Fotografiezi ce vrei, dar trebuie să stabilim 
ceva. Când o să-ți scrii reportajul, n-o să pomeneşti nimic de 
droguri, O.K.? O să-ți arăt războiul adevărat. Este o luptă acerbă 
Amy. Încercăm să înfrângem armata nord-vietnameză pornită să-i 
măture pe hmong din calea lor. 

— Da, dar cine i-a băgat în rahat pe nenorociţii ăştia? 

— Eşti de acord? 

— Isuse, Mike, dar ce sunt eu? Ilepuraşul Salvator? 

— Dacă vrei să te ajut, trebuie să accepți învoiala. 

— Ei, dar cum rămâne cu lupta pentru libertatea şi onestitatea 
presei? 

— Rahat. 

Termină cu îmbrăcatul şi se ridică. 

— Peste zece secunde am plecat de aici, Amy. Aşa că hotărăşte- 
te mai repede. 

— O.K. 

— Nu este doar atât. 

— Tocmai am renunțat la principiile mele; ce mai vrei, omule? 

— De îndată ce îți termini articolul vreau să te duci la Saigon şi 
să cauţi o fetiță pentru mine. 

— Orice fetiță, Mike, sau vrei să fie una drăguță? 

— O să-ți povestesc pe drum spre aeroport. Haide, Amy este cea 
mai mare şansă pentru tine. Adevărul o să se afle oricum, cât de 
curând, aşa că nu este rău să ştii dinainte. 

Ea sări din pat şi îşi adună hainele. 

— O.K. Dar tot nu-ți restitui camera. 

Decolară la Wattay în timp ce se iveau zorile. Avionul O-l nu 
avea încărcătura sa obişnuită de torpile fosforescente, aşa că 
Michael bănuia că drumul o să dureze vreo jumătate de oră. 
Stratul de nori se afla la trei sute de metri, iar munţii din nord 
erau învăluiți în ceaţă şi fuioare de fum maroniu care pluteau 
deasupra junglei. O zi proastă pentru zbor. 

Perfect. 


— Haide, căţea ce eşti, ridică-ţi botul. 

Amy îl bătu pe umăr de pe scaunul din spate, unde stătea. 

— Vorbeşti cumva cu mine? 

— Nu, cu avionul. 

— Cum merge? strigă ea peste uruitul motorului. Aeroplanul 
este ca o femeie? 

— Ar trebui să pilotezi unul ca să înţelegi. 

— Deci încotro mergem? Padoung? Kiou Cacham? 

— Linia Twenty. Sam Thong. 

— Sam Thong? Rahat. Am fost la Sam Thong. Într-un circuit 
organizat de Pop Buell. Toată lumea se duce la Sam Thong. 

— Nu se compară cu circuitul lui Mike Dale. 

Luă legătura prin radio cu Long Tieng, le spuse că vremea era 
rea ca să aterizeze şi se îndreptă spre Sam Thong. 


Sam Thong era cea mai aglomerată pistă din lume, cu o mie de 
decolări şi aterizări pe zi. Edgar „Pop” Buell, un lucrător IUS, 
folosea satul drept cartierul său general, organizând transportul 
proviziilor de orez cu avionul, pentru hmongii refugiați în munții 
din jur. Şi dacă Esterhazy spusese adevărul, avioanele Air America 
făceau şi alt fel de transporturi. 

Dar Sam Thong era important în primul rând pentru relaţiile 
publice pe care le menținea. Amy, ca orice alt reporter, fusese 
adusă aici într-un Air America Huey când sosise pentru prima 
oară în Laos. Îl ascultase pe Pop Buell vorbind despre 
aprovizionarea băştinaşilor cu orez şi vizitase spitalul cu două sute 
de paturi şi şcolile USAID. 

Pista de aterizare apărea pe toate hărțile şi fusese numită Linia 
Douăzeci. La Sam Thong nu existau secrete. Pista în sine se afla 
într-o vale înconjurată de vârfuri înalte de stâncă, veşnic învăluite 
de ceaţă, ca într-o gravură chinezească. Când Michael cobori în 
vale, apăru oraşul montan al lui Buell: hangare pentru întreținere, 
clădiri operative şi depozite se înşirau de-a lungul pistei. Multe din 
clădiri fuseseră grav avariate în confruntările recente. 

Michael opri avionul spre marginea pistei şi sări afară. Amy se 
târi după el, cărându-şi geanta şi aparatele foto. 

— Ce dracu facem aici? 

— Va trebui să mergem pe jos. 

— Până unde? 

— Până la Linia O Alpha, pista de aterizare Alternativă a lui Sam 
Thong. 

— Ce? 

— Grozavă idee, nu-i aşa? Şi-a numit cea mai importantă pistă 
de aterizare drept o zonă alternativă. Reportajul tău te aşteaptă de 
partea cealaltă a munților. 

Zorile erau o oră de vârf pe pistele montane din Laos. Cessna 
STOL şi helicopterele Air America uruiau deasupra capetelor lor. 
Nu-i băgă nimeni în seamă în timp ce înaintau prin sat. Ziariştii 
erau destul de obişnuiţi în Sam Thong. 

Ajunseră la periferia aşezării şi o luară pe drumul spre Long 
Tieng. 

— O să merg cu tine până pe creastă şi pe urmă te descurci de 
una singură -— îi spuse Michael. 

— Ce ai de gând, să faci? 

— O să mă întorc cu avionul meu şi o să zbor în amurg. 

— Dar de-abia s-a luminat de ziuă. 

— Atunci, o să zbor în zori. 

Ceaţa dimineții înăbuşea orice sunet, iar valea era ca un tunel 
verde sub norii lăptoşi. Amy îşi săltă aparatul foto pe umăr, 
respirând greoi în timp ce înainta pe poteca noroioasă. Se făcuse 
deja prea cald. 

— Trebuie să te antrenezi, domnişoară Duke. 

— Este O.K. amice, tu eşti din San Francisco, nu eu. 

— În curând o să cazi în nas şi o să trebuiască să te tracteze cu 
maşina. 

— Vrei să punem pariu? 

Un Porter AA Pilatus decola şi dispăru în norii groşi, zumzăind 
ca o albină. 

— N-ai răspuns la întrebarea mea. 

— Care întrebare. 

— De ce faci asta? — zise ea. 

— Nu prea ştiu. 

— Grozav motiv. 

— O.K. Bănuiesc că ăsta-i motivul: pierdem războiul şi mie nu- 
mi place să pierd. Dacă tot nu putem să-i ajutăm, ar fi mai bine 
să-i lăsăm în pace pe oamenii aceştia. 

— Grozav spus. Pot să te citez? 

Ajunseră pe coama muntelui. Soarele străpunse pâcla pentru o 
clipă şi sclipi ca roua pe miile de acoperişuri din aluminiu. 
Antenele se ridicau în aer ca nişte ramuri de copaci argintii. Un 
Royal Lao T-28 argint decolă pe o fâşie de pistă şi se ridică în aer. 

Amy se lăsă pe vine şi rămase cu gura căscată. 

— lată pista de aterizare alternativa a Sam Thongului — zise 
Michael. 

— Isuse! 

— Cel mai mare oraş din Laos, în afară de Vientiane. Muntii de 
acolo se numesc Skyline Ridge. Acum o săptămână erau presărați 
de tunuri şi rachete nord-vietnameze. Cele două movile de acolo se 
numesc Titty Karst. Din motive evidente. 

— De necrezut. 

— Nu te apropia prea mult, O.K.? Dacă te prind, o să dau şi eu 
de dracu. 

Ea încuviință din cap. 

— Îmi dau seama. 

— Deci, o să respecţi înțelegerea noastră? 

— N-o să te dezamăgesc. 

— În caz că o s-o faci, ştiu unde locuieşti şi o să te trezeşti cu 
două avioane de vânătoare Phanton în uşa hotelului. 

Încuviință din cap, studiind panorama care se desfăşura 
dinaintea ei. 

— Trebuie să plec - zise el. 

— Ei, Mike! 

— Da? 

— Mulţumesc. 

— Ai grijă. Ne vedem mai târziu. 

O luă în jos pe potecă, sperând că făcuse ceea ce trebuie. 

Se întrebă ce ar spune tatăl lui. Ştia că nu şi-ar trăda țara 
comuniştilor şi nu crezuse vreodată că va trebui să renunțe la 
Vechea Glorie în fața unui compatriot de-al său. 

Mai ales în fața unei femei. 


Michael ateriză la Long Tieng peste o jumătate de oră, iar 
aparatul fu adaptat rapid pentru luptă, cu rachete trasoare. 
Decolă din nou imediat şi îşi petrecu următoarele opt ore în aer, 
dirijând avioanele Phantom ca să lovească pozițiile nord- 
vietnameze de la marginea Câmpiei Yars. 

Când ateriză târziu, după-amiaza, apăru un jeep lângă avionul 
său. Bărbatul de la volan îi făcu semn să se urce lângă el. Michael 
nu-l cunoştea; părea să fie CAS. Ăştia se îmbrăcau cu toţii, ca şi 
când s-ar fi dus să joace golf. Tipul acesta purta un şort cadrilat, o 
cămaşă galbenă de nylon, cu mâneci scurte şi ochelari de soare. 

După ce îşi asigură avionul, ancorându-i aripile, Michael se 
îndreptă spre el. 

— Eşti Michael, nu-i aşa? — îl întrebă omul, pe un ton prea 
prietenos. Am venit să discutăm despre o prietenă de-a ta, Amy 
Duke. 

— Unde este? 

— Mai bine urcă-te. 

În condiţiile de faţă, Michael îşi spuse că nu prea avea de ales. 


95 


Nu mai fusese niciodată la sediul CAS, deşi unii dintre ei 
treceau uneori pe la bar. Fu dus într-o cameră mică şi invitat să se 
aşeze la o masă din mijlocul încăperii. 

— Cine eşti? — îl întrebă Michael. 

— Poţi să-mi spui unchiul Dan. 

— Este numele tău adevărat? 

— Nu contează. 

Michael aşteptă resemnat. O prinseseră pe Amy. 

— Vreau să-ți pun câteva întrebări. 

— N-ai decât pentru că n-o să-ți răspund, până nu ştiu ce-ai 
făcut cu domnişoara Duke. 

— O interogăm, Michael. La fel ca şi pe tine. Vrei o ţigară? 

— Nu fumez. 

— Foarte bine. Te deranjează dacă o să fumez eu? 

Gerry Gates nu aşteptă să-i răspundă. Îşi aprinse o Lucy Strike 
şi bătu cu bricheta Dunhill de colțul mesei. 

— A fost o prostie din partea ta, Mike. 

— Că i-am arătat peisajul domnişoarei Duke? 

— De ce ai făcut-o? 

— Fiindcă m-a rugat. 

— Ai făcut-o pentru o păsărică, Mike. Ăsta-i motivul. Spune-mi 
că nu este adevărat. Aici poți să găseşti o păsărică oriunde, nu? 

— Am făcut-o pentru țara mea, Dan, ce zici de asta? 

Lui Gates îi pieri zâmbetul. 

— Şi cum crezi că ţi-ai ajutat ţara, trădându-i secretele, Mike? 

— Deci, te-ai apucat să iei decizii de unul singur, Mike? Să te 
substitui guvernului? 

Michael oftă şi se rezemă de spătarul scaunului. 

— Uite ce este, n-am putea s-o scurtăm? Mă scoţi din sărite. 

— Şi tu mă scoţi din sărite, Mike. Mai mult decât îți imaginezi. 

Michael se întrebă ce voia să spună. Nu mă sperii, se gândi el. 
Nu-mi pasă ce-o să faci cu mine. 

Se gândi la tatăl său. Oare ştia ce se petrece aici? Aceasta era 
cruciada în care luptase în ultimii cincisprezece ani? 

— Am crezut că îţi iubeşti țara, Michael. 

— Nostim, dar şi eu am crezut la fel. 

Gates clătină din cap, de parcă ar fi fost cel mai trist moment 
din viața lui. 

— Ți-am citit dosarul. Tatăl tău şi-a servit glorios țara. Ce crezi 
că o să simtă când va afla? 

— Aş vrea s-o văd pe domnişoara Duke. 

— M-au adus de la Vientiane pentru acest interogatoriu. Ştiai 
Michael? Îţi dai seama cât este de grav? 

— Sunt impresionat. 

Gates trase din țigară. Michael auzi foşnetul tutunului. 

— Te-a trădat, Michael. Nici măcar n-am amenințat-o. S-a 
speriat şi şi-a dat imediat drumul la gură. Isuse! 

Michael se aplecă înainte. 

— Dan. Aş vrea să-ţi spun ceva. 

Gates îl ascultă atent. 

— Du-te dracului. 
Gates se ridică şi ieşi din cameră. 


— Vrem să-i lichidăm. 

Gates zâmbi şi clătină din cap. 

Colonelul Lee Lor bătu cu pumnul în masă. 

— Sunt spioni! Generalul Vang Po va fi furios când o să audă. 

— Nu putem să-i ducem în curte şi să-i împuşcăm - spuse 
Gates. Sunt cetățeni americani. 

— Se află într-o zonă asediată. Putem spune că au fost ucişi de 
inamici. 

Gates se gândi la Jonathan Dale. Fusese colegul lui, iar acesta 
era fiul lui. Cât despre fată... dacă te apuci să ucizi reporteri, te 
trezeşti numai cu belele pe cap. O ştia din experienţă. Dar Lee Lor 
fusese foarte clar în această privință. Era o zonă asediată. 

— Nu ştiu, colonele. 

Lee Lor îşi scoase revolverul. 

— O s-o fac chiar eu. 

Gates îl opri, punându-i mâna pe braț. 

— Poate că nu este cea mai bună soluție. Uite ce este, lasă că 
mă ocup eu de tot. Îţi promit că n-o să se afle nimic. 

Isuse. Câte lucruri murdare era nevoit să facă pentru ţara lui. 


Gates descuie uşa şi o deschise zâmbind vesel. 

— Haide Michael, este timpul să pleci. 

— Unde? 

— La Vientiane - zise Gates, ca şi când ar fi fost evident. 

— Ce este la Vientiane? 

— Necazuri, Michael. Domnişoara Duke o să te însoțească. 
Presupun că guvernul o să-i retragă viza şi o s-o trimită înapoi în 
SUA. Cât despre tine, consideră-te arestat. O să te întorci la 
Saigon. Cei de acolo nu prea ştiu ce să facă cu tine... Dacă ar fi 
după mine, te-aş pune la zid. 

Michael îl urmă pe Gates. Îi aştepta un jeep. Amy Duke stătea 
pe bancheta din spate, iar la volan era un soldat din armata regală 
laoțiană. 

Amy plânsese. Nu voia să-l privească. 

Se aşeză lângă ea. 

— Este O.K. - o linişti el. 

— La revedere, Michael — spuse Gates. 

— Unchiul Dan nu ne însoţeşte? 

— Nu de data aceasta. Poate ne vedem la Vientiane. 
Zicând aceasta se întoarse şi intră în clădire. 


kkk 


În loc să traverseze pista, şoferul o luă pe cărarea şerpuitoare de 
munte, spre Sam Thong. 

— Unde dracu mergem? — zise Michael cu voce tare. 

Amy se aplecă şi-l luă la întrebări pe soldat într-un amestec de 
laoţiană stâlcită şi franceză, dar o ignoră complet, continuând cu 
ochii ațintiți înainte. Drumul era plin de povârnişuri. 

— De ce dracu ne ducem la Sam Thong? — repetă Michael, şi-l 
cuprinse panica pentru prima oară. 

Amy închise ochii. 

— Acum nu mai contează, Mikey. 

— Mi se pare ilogic. 

Se gândi ce-ar fi să sară din jeep. Şi unde să se ducă? se întrebă 
el. 

— Îmi pare rău, Michael - zise Amy. Cred că te-am dezamăgit. 

Valea se închise în jurul lor. Era un peisaj primitiv, cu pante 
acoperite de mii de maci albi şi roşii şi floarea-soarelui, înalte cât 
un om. Stâncile de sus erau golaşe, calcar bătut de vânt plin de 
muşchi verde. Copacii creşteau din crăpături, agățându-se de 
pereții muntoşi. Valea era învăluită în ceață. Era târziu, după 
amiază şi umbrele se lungeau. 

Traversară culmea muntoasă, dincolo de bază. 

— M-am speriat - zise Amy. Şi te-am turnat amice. Nu te 
aşteptai de la o new-york-eză dură ca mine, nu? 

O strânse de mână. 

— Nu contează, Amy. 

Erau ultimele cuvinte pe care şi le mai spuseseră. 

Michael nu-şi amintea să fi auzit ceva. Simţise că cineva l-a lovit 
dur în umărul drept şi l-a trântit la loc, pe scaun. Şoferul căzu 

peste volan cu o pată purpurie în spatele cămăşii. Seamănă cu un 
mac, se gândi el. Apoi jeep-ul părăsi poteca şi-l văzu căzând în 
prăpastie şi asta fu tot. 


Un amestec de imagini de care-şi amintea doar pe jumătate. 

Se afla în dormitorul internatului său de la şcoală. Simţea o 
singurătate devastatoare. Era gol pe dinăuntru şi-i era frig. Avea 
senzația că ducea un bagaj greu şi se uită în jur, căutând un loc 
unde să-l aşeze. Frigul se transforma în căldură şi ştiu că era pe 
moarte, dar n-o să strige. N-o să le dea această satisfacție. 

Era în camera de hotel a lui Amy şi zorile gălbui se târau pe 
podea. Vru s-o atingă, dar nu putea să-şi mişte brațul, iar capul şi 
umărul îi zvâcneau de durere, îi şopti numele la nesfârşit, dar nu-l 
auzea şi îşi dădu seama că adormise probabil. Aşa că încercă să se 
dea jos din pat. Trebuia să ajungă la aeroportul Wattay să-şi ducă 
avionul la Alternate, dar nişte oameni țipau în jurul lui şi-l 
imobilizaseră. Simti o durere ascuţită în braț şi apoi îşi pierdu 
cunoştinţa. 

Zăcea pe pat la Academia de Aviaţie din Colorado şi se holba în 
tavan, încercând să se împace cu gândul că nu va pilota niciodată 
Jet-uri. Asculta câţiva tipi care reuşiseră, discutând entuziasmați. Şi, 
cu toate că fuseseră prietenii lui odată, acum se distanțase de ei. 

Se întreba ce va spune tatăl lui când va afla că nu reuşise. 

O siluetă albă se mişca în raza câmpului său vizual, ca o 
fantomă, păşind silențios cu pantofii cu talpă de cauciuc. În cameră 
spirite albe, gemând şi plângând. Alte spirite erau aplecate asupra 
lui şi trebuia să se concentreze ca să audă ce vorbeau, pentru că îi 
zvâcnea capul îngrozitor. 

Şi apoi auzi altă voce, cunoscută şi ştiu că ar trebui s-o 
recunoască. Era glasul tatălui lui. Îi spunea că va fi bine şi se va 
întoarce acasă. 

Michael încercă să-şi amintească unde era casa, dar nu se gândi 
decât că-l trimiteau înapoi, în dormitor, aşa că strigă şi le spuse că 
nu voia să se ducă acolo. Voia să stea în pat cu Amy. 


Apoi, într-o zi, se trezi şi văzu o soră aplecată asupra patului 
său. Se holbă la tuburile băgate în braț şi-n burtă, fără să 
înțeleagă. 

— Bună, Michael — spuse sora. Ne-ai speriat foarte rău. Ai fost 

un tânăr foarte bolnav. 

O privi, încercând să-şi amintească dacă o cunoştea. 

Apoi ațipise probabil. Şi când se trezise, sora era tot acolo şi-l 
strângea de mână. 

— Mă auzi, Michael? 

— Unde este Amy? 

— O să te faci bine. 

Se uită în jur, dându-şi seama pentru prima oară că erau şi alți 
oameni în salon, ceea ce explica gemetele şi țipetele pe care le 
auzise. 

— Unde este Amy? - zise el din nou. 

— Cine este Amy, Michael? 

— Amy Duke. 

— Michael, nu vreau să-ți faci griji acum. O să te întorci acasă. 

Şi, în momentul acela, înțelese: Amy murise. 


k*k k 


Sosi la Travis Air Force Base din San Francisco. Avea părul tuns 
scurt, lăsând să se vadă cicatricea albastră care se întindea de la 
tâmplă până la un centimetru de urechea dreaptă. Brațul drept 
era bandajat şi în mâna stângă ținea un baston. Dar era în 
uniformă. Pentru prima oară, după luni de zile, purta din nou 
uniforma de ofițer a Forțelor Aeriene ale Statelor Unite. 

Un colonel de la bază clătină din cap, şi se încruntă. 

— N-ar trebui să apari în oraş îmbrăcat aşa, băiete — zise el.. 
Oamenii sunt cam agitați. 

Susan plânse când îl văzu. Tatăl lui îşi luase o figură împietrită, 
îl îmbrățişă rece pe Michael şi-l ajută să-şi ducă bagajele în casă. 
Sunt surprinzător de reținuți unul față de celălalt, se gândi 
Michael. Poate că apropierea morții îi schimbă pe oameni. 

Susan pregătise o cină deosebită doar pentru ei trei. Îl întrebară 
cum se rănise, dar evitase subiectul cu grijă. Discutară în şoaptă 
ca nişte îndoliați la un priveghi. De câteva ori, observă că mama 

lui îi privea îngrozită cicatricea de la cap. Părea distantă, simțise 
prea de aproape răsuflarea dezgustătoare a necazului şi acum voia 
să se depărteze cât mai mult de el. 

— Unde este Jen? — îi întrebă el la un moment dat. 

Îi văzu schimbând priviri între ei. 

— O să vină mai târziu -— zise Susan veselă. 

O pătură cenuşie de nori întuneca golful şi Podul Oakland. 
Vântul gemea şi zguduia ferestrele. Spre seară, se întețise şi 
auzeau valurile izbindu-se de stânci. Luminile oraşului erau 
estompate de ploaia care bătea în geamuri. 

Michael îşi dădu seama că nu mai aveau despre ce discuta. 

— Cred că o să mă duc la culcare - zise el. Sunt obosit. 

Îl aranjară în vechea lui cameră. Planşele şi afişele adolescenţei 
fuseseră luate de pe pereți; Giants, Raquel Welch, fotografia unui 
Cessna 195. Parcă s-ar fi întors în timp cu cinci ani. 

Dale şi Susan agățaseră de perete o hartă a Asiei de sud-est cu 
mici stegulețe americane în dreptul oraşelor Pleiku, Saigon, 
Vientiane şi fotografiile trimise de el, acasă: o fotografie alb-negru, 
înfățişându-l pe el, lângă un O-1, cu un pistol prins la şold, 
Raven-ii pozați lângă taverna lor; Ly May cu şapca echipei de 
baseball Giants. 

Oare unde o fi acum? 

Se aşeză pe pat. Tatăl său îi duse valiza de la parter şi i-o puse 
pe podea. Apoi închise încet uşa în urma lui şi se aşeză la biroul 
vechi. 

— Mama ta a suportat greu şocul — îi spuse el. 

Michael încuviință din cap, pentru că nu prea ştia ce să-i 
răspundă. 

— Când am primit telegrama a presupus că... 

— Am avut noroc. 

Dale îi pipăi cicatricele. 

— Cum te simți? — îl întrebă el, pentru a patra oară în după- 
amiaza aceea. 

— Ei, o să mă fac bine, nici o grijă. 

— Deci, ia spune, ai de gând să-mi povesteşti ce s-a întâmplat, 
Mike? 

— Ţie ce ţi-au spus? 

— Că a fost o ambuscadă. Erai undeva, într-un jeep. 

— Păi, nu sunt prea multe de povestit. 

Dacă nu mă hotărăsc să-ți spun adevărul, se gândi Michael. Se 
pare că Air Force ţinuse totul secret. Îi dăduseră o Inimă Purpurie 
şi îl eliberaseră onorabil. Nu se pomenise nimic de incidentul de la 
Long Tieng. Rămăsese îngropat într-un dosar, pe undeva. 

lar Amy Duke fusese îngropată de familia ei la New-York. 

— Mi-a trebuit mult până să ajung acasă, astă seară - spuse 
Michael. Din cauza demonstrațiilor. Văd că oamenii nu prea 
agreează războiul, nu-i aşa? 

— Lasă asta. Te-ai descurcat grozav, Michael. Toţi de acolo, ați 
făcut treabă bună. 

— Da, treabă bună. 

Închise ochii. 

— Jenny ar fi trebuit să fie aici, în noaptea asta — zise Dale. 

Michael ştia cât suferă tatăl său. 

— Am făcut tot ce-am putut - zise el, îngropându-şi capul în 
palme. 


Jenny plecase din campusul universitar. Nu-şi dăduse 
examenul de absolvire. Dale nu ştia exact unde locuia, dar lucra 
într-o cafenea din North Beach. Michael traversă golful cu feribotul 
a doua zi, de dimineaţă. Avea în buzunarul din spate al jeanş-ilor 
adresa ei, scrisă pe o bucată de hârtie. 

Troleul îl lăsă la două blocuri de cafenea, dar îi luă aproape o 
jumătate de oră să ajungă până acolo. Mergea sprijinindu-se în 
bastonul ţinut în mâna stângă, în timp ce brațul drept îi atârna 
bandajat de gât... Dealurile nu erau o plăcere pentru un om în 
starea lui şi îl durea tot corpul. Dar îi spuseseră că o să-şi revină, 
în cele din urmă. Avea nevoie de fizioterapie, de exercițiu. 

Găsi adresa. Mese de plastic se întindeau pe trotuar. În cafenea, 
clienţii se încălzeau fumând şi citind ziare. O văzu pe Jennifer cu 
două cafele în mână. Era îmbrăcată într-un jerseu maro, cu 
mâneci lungi şi o fustă de aceeaşi culoare şi îşi prinsese părul la 
spate, în coadă de cal. 

O privi prin vitrină, şocat de cum arăta. Slăbise şi avea cearcăne 
la ochi. 

Deschise uşa şi intră. Oamenii îşi ridicară privirile, uimiți. Nici 
eu nu arăt grozav, se gândi el. 

Jennifer fu cât pe ce să scape carneţelul din mână. Îi şopti ceva 
unui italian grizonat de lângă maşinăria espresso şi apoi veni spre 

el. 

— Nu pot să mă întrerup mai mult de cinci minute. 

Michael ridică din umeri. 

— Espresso? 

— Da, ce vrei. 

Se aşeză. Îi venea greu să stea pe un scaun. Se sprijinea în 
piciorul drept şi mâna stângă, răsucindu-şi corpul. De-abia îşi 
recăpătase suflul, când Jennifer se întoarse în cafenea. 

— Isuse, uită-te la tine, zise ea. 

— Şi eu voiam să-ți spun acelaşi lucru. 

Avea nasul umed. ŞIi-l şterse cu dosul palmei şi îşi aprinse o 
țigară. Apoi, din impuls, îl luă de gât şi-l sărută. Dar se trase 
înainte s-o îmbrățişeze la rândul lui. 

— Ce ţi-au făcut, Michael? 

Îl durea cicatricea şi părul nu-i crescuse suficient ca s-o 
acopere. 

— O grenadă. 

— Ai renunțat la avioane? 

Zâmbi. 

— Presupun că da. 

— Dacă aş fi ştiut ce o să-i facă frățiorului meu, nu te-aş fi lăsat 
să pleci. 

Sorbi din cafea, aşteptând-o să vorbească. Se uită la ceas şi 
strănută. 

— Nu pot să stau mai mult de cinci minute - repetă ea. Şeful nu 
mă lasă. 

— Sunt erou de război. 

— Nu şi în oraşul acesta, Michael. 

Îşi şterse fruntea. Îi tremurau mâinile. 

— N-am vrut să mă vezi aşa. 

— Tată mi-a spus că urmezi un tratament, ca să te laşi de 
droguri. 

De-abia se abținea să nu izbucnească în plâns. 

— Credeam că te-ai lăsat. 

— Nu-mi ține lecţii de morală, O.K.? 

— Pur şi simplu nu înţeleg. 

— Nu pot vorbi despre asta aici. Este complicat, Michael. N-am 
vrut să fie aşa. 

— Prietenul tău este de vină, nu? 

— Nu, Michael! Dacă n-ar fi fost Scott... el m-a ajutat să trec 
prin chinurile astea. 

Michael o luă de mână. Era numai piele şi os. 

— Tata este distrus. 

— N-am ce face - zise ea, trăgându-şi mâna. 

Îşi cobori glasul. 

— Nu vreau să discut aici despre asta. 

— l-ai făcut o promisiune, Jenny. 

Înghiţi în sec, stăpânindu-şi lacrimile. Apoi o copleşi mândria şi 
tristețea fu înlocuită de sfidare. 

— Nu poate să-mi dirijeze viața aşa cum vrea el. Unde era când 
aveam nevoie de el, Michael? Hai, spune-mi. 

Îşi ridică privirile. 

— Ah, Isuse. 

Michael îşi înălță şi el ochii şi văzu un tip înalt, cu fața de copil, 
într-o cămaşă demodată şi jeanşi. Purta simbolul păcii la gât şi 
avea o bărbiță de țap. Părea calm şi senin. 

Jennifer i se adresă pe un ton smerit. 

— Bună, Scott. El este fratele meu, Michael. 

Scott îi întinse mâna. Era umedă şi moale, ca a unei femei. 
Michael îşi concentrase atenția asupra surorii sale. Semăna cu un 
câine turbat şi simţea că se înfurie. Jenny sări brusc de pe scaun 
şi se duse să-i aducă o cafea lui Scott. 

— Ce s-a întâmplat cu tine, Michael? — îl întrebă Scott. 

— Am căzut de pe scară. 

— Jenny mi-a spus că ai fost în Vietnam. 

— Mai mult deasupra lui, decât în el. 

Scott se uită la cicatricea de la cap şi ridică din sprâncene. 

— Te-ai întors de curând, nu-i aşa? 

— Exact. 

— Câţi vietnamezi ai ucis acolo? 

Michael se aşteptase la asta. 

— Am încetat să-i mai număr după un timp. Ştii cum este, 
numeri până la doisprezece. lar eu am ajuns cel puţin la patruzeci. 

— Eşti plin de umor, la fel ca tatăl tău -— îi spuse Scott şi se 
întoarse, întinzându-şi buzele disprețuitor. 

Jennifer se înapoie repede. 

— Trebuie să-mi văd de treabă, Michael. 

— Ce-ai zice să luăm prânzul undeva? 

Jennifer se uită la Scott, înainte să clatine din cap. 

— Ar fi bine să ai grijă de ea. 

— Marele erou de război mă ameninţă - îi spuse el lui Jennifer. 

Michael îl apucă de păr. Toţi din cafenea se uitau la ei. 

— Nu fă pe deşteptul cu mine -— şuieră Michael. 

Scott nu reacționă. 

— Pace, omule — murmură el. 

Michael ştia că se făcea de râs. Un bărbat cu un singur braț şi 
un picior sănătoase, să se ia la bătaie. Îi dădu drumul şi se ridică 
în picioare, cu mare efort. Era greu să te retragi cu mândrie când 
ai glezna sfărâmată în trei locuri, se gândi el. 

leşi şchiopătând cât de repede putu, stânjenit şi aiurit. Îl durea 
să constate că, după ce petrecuseră ani de zile sub acelaşi 
acoperiş, el şi Jenny nu aveau nimic în comun. Familia nu 
evoluase ca un tot. Susan fără soț, el fără tată, el şi Jennifer 
nepăsători unul față de celălalt. Dar era totuşi sora lui, fir-ar să 
fie, şi nu voia s-o vadă în asemenea hal. 


Când Jennifer se întoarse în apartamentul ei, Scott o aştepta în 
dormitor. Stătea întins pe pat, în blugi. Un garou şi o seringă 
zăceau pe podea, lângă pat. 

Se opri în prag, privindu-l cu ochi lacomi. 

— Ai făcut rost? 

— Poate — zise Scott. 

— Te rog — îl imploră ea. 

— Nu uita că mai întâi trebuie să faci ceva pentru mine. 

Se ridică şi îşi trase fermoarul de la pantaloni. Jenny 
îngenunche în fața lui şi-i luă penisul moale în gură. 

— Haide baby. Va trebui să munceşti din greu pentru tăticul 
tău — murmură el. Da, trebuie să munceşti din greu, nu glumă. 

De îndată ce fu capabil să umble fără baston, Michael cumpără 
un bilet Pan Am până la Saigon. Timp de două săptămâni colindă 
spitalele militare şi orfelinatele, cu fotografia lui Ly May, şi cu 
şapca pe cap, spunând că era o refugiată rănită, adusă la Saigon 
din Udron. Încercase peste tot, de la spitalul militar din Cong Hoo 

la spitalul de copii Nht Dong din Cholon. 

Dar n-o găsi pe Ly May. 

În cele din urmă, începu să colinde străzile. Pleca de la hotel 
dimineaţa. Îşi petrecea toată ziua cercetând fețele tuturor hui doi 
care îi ieşeau în cale, căutând-o printre zecile de lustragii, cerşetori 
şi copii ai străzii, care vindeau fructe zemoase, ghirlande de flori 
sau pungi de hârtie pe bulevardul Caravelle. Noaptea rătăcea fără 
țintă, de-a lungul bulevardelor Tu Do şi Truong Minh Gian - 
amestecându-se printre militarii care populau barurile luminate 
cu neon. Se întreba mereu dacă n-o s-o găsească după următorul 
colț, stând pe vine, în umbră, fără vedere, cerşind cu mâna 
întinsă. 

Dar n-o găsi. Poate că murise în spital. Într-un fel, ar fi fost mai 
bine, dar n-o să ştie niciodată şi îşi dădu seama că nesiguranța o 
să-l bântuie tot restul vieții. 


99 
Hotel Continental, Saigon. 


Răsuflarea lui Rivelini mirosea a vermutul pe care-l băuse la 
prânz şi păstra duhoarea ţigărilor ruseşti pe care le fuma de obicei. 
Dar purta de asemenea şi alt iz: acela al morţii. I se topise carnea 
de pe obraji şi i se înfundaseră ochii în cap. Îi amintea lui Baptiste 
de o bufniță emancipată. Costumul său scump, îi atârna pe corpul 
descărnat, ca şi când ar fi fost mai mare cu două măsuri. 

Baptiste încercă să-şi ascundă mirarea. 

— Marcel! 

Rivelini ridică mâna în semn de salut, dar nu se ridică de pe 
scaun. 

— Ce mai faci, mon vieux? 

— Tu ce crezi? 

— Ai slăbit puţin. Ai fost bolnav? 

— Sunt pe moarte - zise el pe un ton sec, făcând semn 
chelnerului în uniformă albă să-i aducă încă o băutură. Ce bei? — 
îl întrebă el. 

— Pastis. 

Baptiste îl privi mirat. 

— Eşti pe moarte? 

— Am cancer la plămân. 

Îi arătă ţigara. 

— Doctorul spune că astea sunt de vină, dar ce ştie el? 

Baptiste se gândi imediat la poziţia lui Rivelini şi lanţul care 
duce la Union Corse din Marsilia. lar apoi spuse: Bietul Marcel. 

— Îmi pare rău. 

— De ce îți pare rău? Doar nu mori tu. 

În hol răsunară hohote de râs. Un grup de ingineri texani, în 
cămăşi hawaiene stătea pe terasă, discutând animat. Americani. 
Războiul mergea prost pentru ei, dar nu le pierise încrederea. 

Alt chelner împinse un cărucior plin cu cornuri dulci şi 
croassanți printre ghivecele mari cu palmieri. Baptiste îi făcu semn 
să plece. Ceea ce îi spusese Rivelini îi tăiase pofta de mâncare. 
Sigur, nu-i păsa de el, dar îl speria apropierea morții. 

Rivelini părea neobişnuit de calm. 

— Pentru tine este o veste bună - spunea el. După cum merg 
lucrurile în Saigon, presupun că o să te stabileşti la Bangkok în 
locul meu. 

— Hai, să nu mai vorbim acum despre asta, Marcel. Este o veste 
cumplită. 

— Mai du-te dracului, Baptiste. Nu-mi ține mie lecții! 

Se lăsă o linişte încordată. 

— Cât timp ţi-au dat doctorii? — îl întrebă Baptiste în cele din 
urmă. 

— Trei luni. Ţi se pare că-i prea mult de aşteptat? 

Iată că furia şi amărăciunea izbucniseră în sfârşit. 

— Ai grijă, duşmanii tăi stau la coadă. 

— La coadă? 

— Îţi aminteşti de Mittard? Bineînţeles. Ai încercat să-l ucizi, 
odată. 

— Doar nu crezi că pot să-mi amintesc de toți cei pe care am 
încercat să-i ucid? — zise Baptiste uluit. 

— A încercat să pună mâna pe teritoriul tău din Laos. Şi mai 
încearcă încă. Pe mai multe căi. 

— Ce vrei să spui? 

— Am auzit că se vede cu Noelle. 

Baptiste se încordă. Zâmbetul de pe fața muribundă a lui 
Rivelini îi spuse că reacționase exact cum se aşteptase. 

— Nu ştiu dacă se culcă cu ea - continuă Rivelini. Dar ştii ce 
reputație are. 

Chelnerul sosi cu băuturile. Baptiste goli repede paharul. 
Simţea că i se amărâse gura. Rivelini fu cuprins de o criză de tuse 
şi, când îşi reveni, era palid şi epuizat. Aruncă chiştocul țigării 
într-un ghiveci de pe terasă. 

Norii musonici care se adunaseră toată dimineața se dezlănțuiră 
în stradă. Bulevardul Tu Do se inundă rapid. Canalele de scurgere 
nu puteau face față potopului şi apa se ridică în curând până la 
glezne. 

Rivelini ridică glasul, ca să se facă auzit peste răpăitul ploii. 

— Tot o vrei înapoi, nu-i aşa? 

— Nu i-am dat drumul niciodată. 

— Mi se pare nostim. 

Rivelini, mortul rânjea la el. Lui Baptiste îi venea să-l sugrume. 

— Ce anume? 

— Când eşti o fantomă, toată lumea ți se pare nostimă şi fără 
sens. Crezi că o să trăieşti veşnic, Baptiste? Îți garantez că atunci 
când urmează să te desparți de toate astea... 

Dădu din mână, făcând semn spre hotel, stradă şi întregul 
câmp de luptătoare era Vietnam-ul. 

— Când laşi totul în urmă, ţi se pare lipsit de sens. Pentru ce ne 
zbatem atât? Poate că bonzii au dreptate. Viața este doar o 
călătorie a sufletului pentru a deprinde o nouă experienţă. 

— Nu este nici un suflet. Murim şi gata. 

— Aşa speri, probabil. 

Rivelini îşi aprinse altă țigară. 

— De ce nu te laşi de fumat? — pufni Baptiste. 

— Pentru ce? Este singura consolare care mi-a rămas. Acum 
pot fuma cât poftesc, fiindcă tot nu mai contează. 

Ridică paharul. 

— Salut. 


100 
Bangkok 


S-a născut ca să-mi frângă inima, se gândi Baptiste în timp ce o 

privea traversând terasa de la Alliance Françoise. Purta o bluză 
mov de mătase, care-i accentua ochii violeți, iar fusta scurtă şi 
crăpată, era strâmtă pe corp. Era la fel de suplă şi zveltă ca atunci 
când o cunoscuse, iar mersul ei avea eleganța unei prezentatoare 
de modă şi prestanța unei prințese. 

Se salutară formal şi un timp discutară despre vieţile lor cu 
politețea reținută a unor foşti duşmani. Noelle îşi începuse propria 
ei afacere, importând haine direct de la Paris şi îşi deschisese două 
noi magazine în arcadele de la Indira Regent şi Dusit Thani. 
Discutară amănunțit despre Lucien şi progresele lui la învățătură. 

Era o după-amiază caldă, care prevestea furtuna. Norii se 
adunaseră deja peste Marea Chinei de sud. Un vânt fetid bătea 
peste oraş şi, în zare, se vedeau zmeie zburând deasupra râului 
Sanam Luang. Râul se umpluse după ploile tropicale. Un şir 
nesfârşit de bărci pluteau încărcate cu orez, adus din câmpurile 
centrale. 

— Deci, ce faci la Bangkok? — îl întrebă Noelle. Mă spionezi? 

— Caut un loc unde să mă mut. 

— De ce? — îl întrebă Noelle brusc îngrijorată. 

— Situaţia din Saigon a devenit nesigură. Va trebui să-mi 
găsesc altă reşedinţă. Bangkok ar fi cea mai potrivită alegere. Dar 
mai este un motiv, mult mai presant. Marcel Rivelini este pe 
moarte. 

— Şi îl aştepţi să dea ortul popii? 

— Eu nu m-aş exprima atât de nedelicat. 

Clătină din cap. 

— Care este adevăratul motiv, Marcel sau eu? 

— Ştii că încă te mai iubesc. 

— Da ştiu. Dar pentru mine, nu mai contează. 

Îi ignoră răspunsul şi se aplecă spre ea. 

— Mai este ceva care mă îngrijorează. Am auzit că te vezi cu 
Christian Mittard. 

Noelle se încordă. 

— Ce te priveşte? 

— Eşti încă soţia mea. 

— Numai cu numele. 

— Se foloseşte de tine. Cum poți să fii atât de proastă? Vrea să 
se răzbune pe mine. 

Se blestemă în gând de îndată ce rosti aceste cuvinte. Văzu 

triumful din ochii ei când îl auzi recunoscându-şi implicit 
vinovăția. 

— Şi de ce ar dori să se răzbune, Baptiste? 

— Doar ştii că a crezut întotdeauna că sunt răspunzător de... 
pierderea avionului său. 

— Acela care era pilotat atunci, din întâmplare, de prietenul 
tău? 

— Te rog, hai să n-o luăm de la început. 

— Îmi imaginez că trebuie să fie dureros pentru tine. 

— Spune-mi — şuieră el. Te-ai culcat cu el? 

— Nu-mi vine să cred că ţi-ai imaginat aşa ceva. 

— Te-ai culcat sau nu? 

— Nu intenționez să-ți răspund la întrebare din două motive. În 
primul rând, pentru că nu este treaba ta. 

— Şi în al doilea? 

— Pentru că faptul că nu ştii sigur o să te înnebunească. 

Pentru o clipă fu prea furios ca să vorbească. Lasă-l să fiarbă, 
se gândi ea. Bineînţeles că nu se culcase cu Christian Mittard. Nu 
putea să-l sufere. Dar comunitatea franceză din Bangkok era mică 
şi unită, aşa că nu putea să-l oprească s-o urmărească. Sigur, 
Mittard de-abia ar aştepta să se culce cu ea, dacă l-ar lăsa. Ştia, 
de asemenea, că era interesat de ea, nu numai din punct de vedere 
carnal. Evident că ştia. Oare Baptiste o credea idioată? 

— Întoarce-te la mine - murmură el. Nebunia asta a durat prea 
mult. 

Se uită în pahar. 

— Mă întreb dacă vermutul arde? 

— Ăsta-i răspunsul tău? 

— Da, ăsta este. Ai fost orbirea vieții mele, Baptiste. N-o să mai 
iubesc nici un bărbat aşa cum te-am iubit pe tine, dacă te 
consolează cu ceva. Dar te-ai transformat în altă persoană, care 
nu-mi place. Poate că nu sunt fericită, dar am linişte cel puţin. Şi 
te rog, nu uita că pot să-mi aleg ce amant doresc. 

Se uită la ceas. 

— Cred că trebuie să plec. Mulţumesc pentru trataţie. 

Baptiste o urmări cum se îndepărtă. Îşi aprinse furios o ţigară, 
dar amintindu-şi de Rivelini, şi-o smulse din gură şi o aruncă 
peste terasă. 

Pentru un bărbat cu gusturile rafinate cum era Christian 
Mittard, Hue Hue era o revelaţie. O angajase pentru barul său din 
Patpong, dar obişnuia să se culce cu toate fetele sale, înainte să le 
pună la treabă. Hue Hue fusese instruită la un salon select de 
masaj din Chiang Mai, proprietatea lui Marcel Rivelini, şi-i fusese 
recomandată personal de el. 

Era o fată micuță de statură, cu ochi de pisică şi păr tuns scurt. 
Purta un maiou negru fără spate, care-i atârna până la coapse şi-i 
expunea aureolele întunecate ale sfârcurilor. Ciorapi negri cu 
dungă; cizme până la gleznă, un lanț de argint prins la picior şi 
mănuşi negre de piele fără degete, îi umpleau vestimentația 
erotică. 

Nu era supusă ca celelalte şi, ca să se amuze, o lăsă să conducă 
actul sexual. Fata închise toate luminile şi aprinse lumânările 
aromate din jurul camerei. Apoi îl duse în pat şi îi scoase hainele. 

Începu să-l maseze cu ulei cald pe coapse, pe abdomen şi pe 
piept, iar apoi îşi concentră atenția nu asupra sexului, ci asupra 
sfârcurilor sale, de parcă ar fi fost femeie. Încercă s-o atingă, dar îi 
dădu mâinile la o parte. După o oră, o imploră să facă ceva. 

În cele din urmă, îl încălecă, dar tot nu-şi scoase hainele. În 
schimb, îşi dădu maioul la o parte şi îl lăsă să o străpungă. 
Încercă din nou s-o pipăie, dar îi fixă mâinile deasupra capului, 
aplecându-se peste el, aşa încât, să-l atingă cu sânii ei mici pe 
piept. Îl dezmierdă cu limba pe ochi, gât şi umeri, mişcând-o rapid 
şi unduitor. 

În loc să-şi arcuiască trupul în ritm cu el, îl stoarse 
contractându-şi vaginul. Orgasmul brusc şi violent îl lăsă epuizat 
şi istovit. 

Aduse o cârpă caldă din baie şi-l şterse, apoi începu din nou să- 
1 dezmierde, de data aceasta cu gura. Mittard nu mai era tânăr şi 
ştia sigur că or să treacă ore în şir până să aibă alt orgasm, dar 
fata era expertă în arta iubirii. Simţi din nou că se excită şi mai 
puternic decât înainte. Când una din lumânări sfârâi şi se stinse, 
gemu şi izbucni a doua oară. 

— Acum trebuie să mă odihnesc - zise el. 

Hue Hue încuviință din cap şi îi aduse pipa cu opiu. Bolborosi 
încet, în timp ce ploaia bătea pe acoperiş. Se cufundă într-un 
somn legănat de drog. 

Hue Hue făcu duş şi apoi se aşeză pe marginea patului, 

privindu-l cum doarme. Pe fața ei se zugrăvise o expresie de sincer 
regret. Scoase seringa şi pachetul cu pudră albă din geantă şi 
pregăti injecția, aşa cum o învățase Baptiste. Şi, pe urmă, ştiind că 
pentru el va fi ultima oară, îşi turnă pe corp uleiul cald şi se aşeză 
în pat, lângă el. Era o extravaganţă, dar când erai gata să ucizi un 
om, nu strica să-l duci încă o dată în lumea zeilor. 

Culorile vii ale realității şi lumea roză a viselor sale, se 
contopiră. Parcă ar fi fost o sută de trupuri sau doar unul; simțea 
şi auzea sângele care-i pulsa, muşchii încordațţi, senzațiile atât de 
sublime şi intense încât plăcerea devenea aproape durere. 
Continuă ore în şir, fiecare mişcare, fiecare sunet, exagerate de 
drog; briza nopții care le răcorea trupurile înlănțuite era rece ca 
heliul lichid, murmurul ventilatorului, un adevărat uragan, iar 
orgasmul final - un torent care-l golise, ca un geiser de lavă 
fierbinte. Nu scoase nici un sunet şi nici nu deschise ochii, iar 
orele nu erau de fapt decât câteva minute. Se cufundă într-un 
somn fără vise, satisfăcut şi liniştit şi îşi dădu sufletul. 


Doi din bodyguarzii lui Mittard fură alertați de tipetele din 
dormitorul stăpânului. Când intrară, o găsiră pe Hue Hue 
îngenuncheată pe pat, lângă el, cuprinsă de isterie. Începuse deja 
să se învinețească la față. Unul din ei încercă să-l trezească, iar 
celălalt chemă doctorul. 

În comunitatea franceză, se răspândise repede ştirea că murise 
de un puternic atac de cord, în timp ce făcea dragoste cu amanta 
lui asiatică. Şi până când se descoperi, cu întârziere, la autopsie, 
mica înțepătură din venă, la brațul stâng şi se stabili cauza morții 
- o supradoză de heroină, cu o puritate de 99%, Hue Hue 
dispăruse din Bangkok. 

Se afla la Saigon în apartamentul cumpărat de Baptiste Croce 
pentru ea. 


PARTEA A TREIA 


BAZARUL DE DROGURI 


„Cel care va lupta împotriva Diavolului cu aceleaşi arme nu 
trebuie să se mire dacă va constata că se aseamănă” 

Robert South 
101 
Golful Thailandei, iunie 1978 


Orizontul se clătina de la cer la mare, în timp ce barca plutea pe 
valuri. Ly May vomită din nou, zguduindu-se din tot corpul, dar 
nu-i mai rămăsese nimic în stomac decât fiere. Soarele era atât de 
fierbinte încât îi ardea pielea în locurile unde apa sărată îi 
destrămase tivurile pijamalei ei negre. Ţinea o cârpă pe cap, să-i 
protejeze fața arsă. 

Erau pe mare de opt zile şi de două rămăseseră fără apă. Cu o 
noapte înainte plouase şi adunaseră cât putuseră în vase, cutii de 
conserve şi-n căuşul palmelor, dar nu le ajunsese pentru a doua 
zi. 

Bebelugşii şi doi bătrâni muriseră deja. Acum ieşiseră din apele 
teritoriale vietnameze, dar nici unul din ei nu ştia dacă vântul şi 
curenții îi purtaseră la est spre Filipine, la vest spre Thailanda, 
sau la sud spre Malaesia. Dar, indiferent unde i-ar fi dus, acolo se 
afla libertatea. 

Dacă vor supravieţui. 

Ajutaseră cu toţii la construirea plutei - două duzini de butoaie 
goale, legate împreună cu lanțuri şi saci vechi, ca să le protejeze 
pielea de metalul fierbinte. Durase luni de zile până să se termine, 
lucrând cu rândul. Ori de câte ori reuşeau să scape din lagăr 
urmau poteca şerpuitoare care ducea printre trestii şi mangovele 
înalte la locul unde ascunseseră pluta, în noroi. Cel mai greu 
fusese să care combustibilul pentru motor, îl puseseră în bidoane, 
trăgându-l în xe loi, o căruță mică, prinsă la bicicletele lor. Le 
astupaseră cu fructe şi legume ca să nu se vadă. 

Scăpaseră cu toţii într-o noapte dar, a doua zi, se stricase 
motorul şi fuseseră obligați să arunce combustibilul pentru care 
riscaseră atât. Cei doi bătrâni - un bărbat şi o femeie — muriseră în 
timpul nopții şi făcuseră o pânză din pijamalele lor negre. Dar cu 
două zile în urmă vântul murise şi pluta se mişcase în derivă. Ly 
May supse rămăşiţele unei fructe cusan, încercând să scoată puțin 
suc. O dădu celeilalte femei, o bătrână Phoung, dar era prea 

slăbită s-o accepte. 

Bancuri de nori groşi, cumulus, se adunaseră la orizont, 
amenințători. Ştiau cu toţii că vor muri dacă furtuna nu izbucnea 
mai repede. 


— Uite! — zbieră cineva. 

Era Bich, unul din tineri. 

Spre ei se îndrepta un vas pescăresc cu trei catarge şi pânzele 
umflate. Auzeau uruitul motoarelor. 

— Ne-au văzut? - zise Bich. 

— Probabil — răspunse Ly May. 

Îi era greu să vorbească. Avea buzele crăpate şi i se umflase 
limba. 

— Înseamnă că s-a terminat — zise Bich. 

Ly May ar fi vrut să se bucure. Să se ridice şi să facă cu mâna, 
la fel ca ceilalți, dar nu mai avea putere şi nu simţea nici un dram 
de fericire. Această stare rămăsese o ambiție îndepărtată a 
copilăriei, o umbră într-o cameră întunecată. Însă, de atunci nu 
mai existase decât dorința de supraviețuire. 

Vasul pescăresc se apropiase acum la câteva sute de metri. 
Carena era din lemn şi i se cojise vopseaua, începuse deja să-i 
simtă mirosul - benzină, peşte şi lemn putred. Pescarii erau 
înşirați pe punte, majoritatea în şorțuri şi sarong. 

Ly May văzu sclipirea unei lame de cuțit şi se sperie. 

— Voi aprinde o mie de bețe de lămâie la altarul lui Buddha — 
zise Phoung. 

Ceilalți aclamau. 

Vasul de pescuit domina acum micuța plută. Unul din pescari, 
- cel cu satârul curbat, sclipind în sarong - lăsă o funie ca să 
ancoreze pluta de vas. 

Apoi scoase maceta din sarong, strigă ceva într-o limbă 
necunoscută şi-l împinse pe Bich spre scara de funie. 

— Ce vrea? — zise Bich. 

— Fă ce-ţi spune - strigă Ly May. 

Ly May se înspăimântă acum, la fel ca ceilalți, cățărându-se pe 
puntea vasului. 

— Piraţi - murmură Bich. 

Erau vreo doisprezece. Lui Ly May i se păreau pescari obişnuiţi, 
dar aveau cuțite lungi băgate în teci prinse de sarong. Aveau fețe 

dure şi ochi lacomi, atenți. 

Unul din bărbaţi dădu un ordin, dar nu înțelegea nimeni ce 
vorbea. Aşa că făcu un pas spre Phoung şi începu să-i sfâşie 
hainele. Zbieră şi o luă la palme, dărâmând-o pe punte. Continuă 
să-i smulgă hainele până când cămaşa ei putrezită de sare se făcu 
praf în mâinile lui. Goli buzunarele, căutând bani. 

Atunci Ly May înţelese. Phoung zăcea pe punte suspinând. Îi 
sfâşie pantalonii de pijama ajutat de alți doi bărbaţi. Corpul ei era 
zbârcit şi maroniu. Bărbaţii râseră disprețuitori. 

Cel cu mustață văzu un inel pe degetul ei şi i-l smulse. Îl 
examină atent şi apoi îl aruncă în mare. Era o tinichea. 

Ly May văzu alți pescari înaintând spre ea. Ştia ce voiau. Îşi 
scoase repede pijamaua şi le-o aruncă. Observă cu ce ochi o 
priveau şi încercă să-şi ascundă goliciunea cu mâinile. Deşi îi era 
frică, îi ardeau obrajii de ruşine. 

Bich şi ceilalți bărbaţi se dezbrăcară de asemenea. 

Pescarul cu mustață zbieră furios, poate fiindcă nu aveau bani 
sau aur. La ce se aşteptaseră? Petrecuseră ultimii doi ani într-un 
lagăr. Apoi se uită la Ly May şi spuse ceva care-i făcu să râdă pe 
ceilalți. O apucă de braț şi o trase spre cabină. 

Ly May se gândi că or s-o ucidă. Se zbătu, dar o lovi ceva în 
moalele capului şi căzu. 

Îi simţi greutatea peste ea. Mirosea oribil a peşte, sudoare şi 
tutun. Încercă să-l împingă, dar îi pironi braţele deasupra capului. 
Apoi simți o durere sfâşietoare între picioare şi scoase un strigăt... 
Se termină la fel de repede cum începuse. Pe urmă se ridică şi ieşi 
din cabină, strigând la ceilalți bărbați şi arătând cu degetul spre 
ea. Ly May se rostogoli într-o parte, strângându-şi degetele între 
picioare. Se uită la degetele ei pline de sânge şi spermă. Parcă i-ar 
fi sfâşiat cineva partea de jos. 

Apoi, apăru altă mutră zâmbitoare deasupra ei şi o întoarse din 
nou pe spate. De data aceasta se zbătu mai aprig, dar fu lovită din 
nou în cap şi leşină. 

Se simți amorțită timp de câteva minute. Fața bărbatului plutea 
dinaintea ei. O străpungea fără milă. Li imploră să înceteze, în 
toate limbile pe care le cunoştea — vietnameză, engleză şi franceză, 
dar în zadar. În cele din urmă o lovi şi leşină din nou. 

Când îşi reveni, bărbatul stătea aplecat peste ea înfăşurându-şi 
sarongul în jurul lui. Auzi strigăte de pe punte şi apoi glasul lui 

Bich: 

— Ly May! Fugi! Fugi! 

Se târi în genunchi în colțul cabinei. Podeaua era plină de 
sânge. Phoung zăcea pe spate cu gâtul tăiat, horcăind. Pescarii îi 
căsăpeau cu cuţitele pe ceilalți. Îl văzu pe Bich eliberându-se şi 
sărind peste parapet. 

Unul din pescari o zări pe Ly May şi veni spre ea. Se ridică în 
picioare. Puntea devenise alunecoasă din cauza sângelui şi căzu. 
Omul o apucă de braţ. 

Se întoarse şi-i zgârie faţa cu unghiile. Îl ura mai mult decât 
urase vreodată pe cineva. Îşi ridică mâinile să-şi ferească ochii şi 
se dădu înapoi. 

Sări. Nu ştia să înoate şi îşi dădu seama că o să se înece. Mai 
bine să moară aşa decât să fie măcelărită de ticăloşii aceia.. O să- 
mi aleg felul în care vreau să mor. 

Şi apoi se scufundă, chircindu-şi corpul în agonia înecului. 


Bich fu cel care o trase la suprafață. 

— Nu te zbate! — îi şuieră el la ureche. Nu pot să te ţin dacă te 
zbați. 

Îi simţi braţul în jurul umerilor şi se lăsă în voia lui; nu mai 
simțea nici o emoție, nici măcar recunoştinţă față de gestul lui 
salvator. În capul ei se înghesuiseră imagini de coşmar. Se gândea 
la un singur lucru: de ce se zbătuse atât de cumplit în apă? De ce 
era aşa de greu să mori? 

Apa îi inunda plămânii. Simţea o durere sfâşietoare în piept. 
Auzi uruitul unui motor şi îşi dădu seama că pescarii plecau. Ce 
rost avea să lupte? — ar fi vrut ea să-i spună lui Bich. Fără plută o 
să ne înecăm oricum. Ce mai conta? Peste o oră, sau chiar mai 
puțin, vor veni rechinii. Soarta lor era pecetluită. N-aveau ce face. 

Apoi văzu pluta şi îşi dădu seama că pescarii o dezlegaseră 
înainte să măcelărească oamenii. Bich înotă spre ea, contra 
curentului, înaintând încet. Se aflau încă la o sută de metri 
depărtare. 

Ar înota mai repede fără mine, se gândi ea. 


Când ajunseră la plută, Bich era prea obosit să se salte pe ea, 
aşa că se agățară cu degetele. Ly May vomită apa sărată pe care o 
înghițise. Era atât de slăbită, încât de-abia putea să se ţină de 

plută. 

Un corp pluti pe lângă ei, purtat de curent, lăsând o dâră 
însângerată. Rechinii vor apărea din clipă în clipă, îşi spuse ea. În 
curând vor trebui să aleagă între viață şi moarte. 

Printr-un efort de voință, se săltă pe plută şi rămase acolo, pe 
sacii putreziți, epuizată şi sfâşiată de durere. Vintrele ei erau ca o 
rană deschisă, iar soarele îi ardea trupul gol, dar era prea slăbită 
să se acopere cu sacii. 

Nu ştia cât zăcuse aşa, dar când se mişcă şi se uită în jur, Bich 
dispăruse. 


Peştii înotau prin valurile purpurii. Nori negri, cumulus, se 
adunaseră pe cer, transformând cerul de culoarea lămâii într-o 
nuanță plumburie. Marea începu să se agite sub ea. Parcă ar 
călări un bivol nărăvaş, se gândi ea. Trase pânza de la catarg şi se 
înveli cu ea ca să se apere de frig. Cerul se înnegrise şi ploaia îi 
biciuia fața. Valurile plesneau puntea împroşcând-o cu apă sărată. 

Începu să tremure. 

Stelele se stingeau una câte una. Ly May ştia că în curând va 
trebui să ia altă hotărâre. Venea furtuna. Ce să facă - să lupte 
împotriva furtunii sau să se lase în voia valurilor. Ar fi atât de uşor 
să cadă în apa întunecată. 

Nu era şocată de ce făcuseră pescarii, viața era crudă la fel ca şi 
oamenii. Voiau totul pentru ei. O uimise însă bunătatea lui Bich. 
Se sacrificase ca s-o salveze pe ea. De ce? De fapt, o lăsase în viață 
ca s-o pregătească pentru alt chin. 

Gestul lui era un mister pentru ea. O obligase să reziste. Ar fi 
putut să-l blesteme pentru asta. 

Se rugă phi-ilor care trăiau în apă, lui Buddha şi Fecioarei 
Maria. Se rugă să-i dea putere să reziste. Pentru Bich care-i 
dăduse singura fărâmă de bunătate pe care o văzuse în viața ei. 

Când o învălui noaptea începu să tremure. Îşi trase genunchii la 
piept şi închise ochii ca să nu mai vadă potopul dezlănţuit în jurul 
ei. Pluta se zguduia, ploaia o înțepa ca nişte ace, iar marea o 
biciuia, tăindu-i respiraţia, după fiecare val. Phi gemeau şi sfâşiau 
cerul de trăsnete, în timp ce ea se agăță ca o scoică în stihia 
dezlănțuită. 

Voi supraviețui. 

O să rezist. 

Nu-şi dădu seama ce-o să se întâmple. 

Auzi doar sunetul metalului şi pluta se desprinse de sub ea. 
Ştia că o să cadă, dar îşi încleştase degetele de catarg. Dar vântul 
i-l smulse din mână cu atâta violenţă încât crezu că o să-i disloce 
brațele. Când căzu în apă îşi pierdu respiraţia şi se rostogoli în 
valuri, până când simți că o să se înece. De data aceasta nu mai 
era Bich care s-o salveze. Toată strădania şi sfidarea cu care 
înfruntase soarta, fuseseră zadarnice. 

I se păru că vede spiritele strămoşilor în hainele lor bleumarin, 
plutind pe apă şi arătându-i drumul spre casă. 

— Vreau să mă întorc în munți — zise ea. 

— Pe aici — spuseră ei. 

Întinse mâna ştiind că or s-o ia cu ei. Alt val uriaş o ridică şi o 
rostogoli pe nisip. Deodată se trezi în mâini şi-n genunchi gâfâind, 
în timp ce încerca să tragă aer în piept. Vomită. Apa de mare îi 
curgea din gură şi din nas în spasme violente. Se uită nedumerită 
la un şir de lumini. 


Pe stradă, apa îi ajungea până la gleznă şi căzu de două ori în 
găurile desfundate. Ploaia şi vântul erau forțe fizice care o loveau 
ca un boxer pe un ring. Ly May nu-şi mai dădea seama pe unde 
mergea. Văzu o lumină şi se îndreptă spre ea. 

Era o casă cu două etaje, ridicată pe piloni, cu trepte de lemn 
care duceau la o uşă în spate. Se târi până sus şi se prăbuşi în 
prag. 

Apăru o figură în lumina gălbuie. O voce i se adresă într-o limbă 
pe care n-o înțelegea. 

— Cun toi voi - murmură Ly May. Ajutaţi-mă! 

Fata strigă din nou în limba necunoscută şi apoi se aplecă lângă 
ea. Ly May o auzi scoțând o exclamațţie de uimire. 

Apoi, îi spuse în vietnameză: 

— Cine eşti? 

— Toi la Neguoi Viet Nam. (Sunt din Vietnam). 

Pe urmă leşină şi îşi petrecu următoarele zile delirând. 

Era o dimineaţă luminoasă când îşi reveni. 

Femeile se adunaseră în jurul patului ei, îmbrăcate în patungs 
simple, albe la față ca nişte fantome. Ly May se gândi: am murit. 
Dar de ce strămoşii sunt toți femei tinere? Sau sunt strigoi, diavoli 
din iad, veniți să mă chinuiască pentru faptele mele rele, aşa cum 
m-au prevenit surorile din Saigon? 

Simţea că-i arde tot trupul şi i se uscase gura. Cineva îi duse la 
gură o cană cu apă rece şi bău cu sete. Se uită în jur. Zăcea pe un 
pat de bambus, acoperită cu un cearşaf alb de bumbac. Se uită la 
braţele ei şi văzu că erau bandajate. 

Una din femei, o chinezoaică micuță, în cheongsam, făcu un pas 
înainte. Părea mult mai în vârstă decât celelalte şi Ly May 
presupuse că era stăpâna casei. Spuse ceva în limba aceea ciudată 
şi una din fete traduse în vietnameză. Ly May recunoscu fata. Era 
fata pe care o văzuse în noaptea furtunii. 

— Vrea să ştie dacă te simți mai bine. 

— Este stră-străbunica mea? — întrebă Ly May. 

Vietnameza traduse şi fetele galbene la față se amuzară cu 
excepția bătrânei care se încruntă şi le repezi. Ly May îşi dădu 
seama că fetele nu erau fantome. Erau date cu pudră. 

Fata se aplecă spre ea. 

— Mă numesc Noi — zise ea. Pe tine, cum te cheamă? 

— Ly May. 

— Cum ai ajuns aici, Ly May? 

— Pe o plută. 

Îi traduse străbunicii care încuviință din cap, de parcă asta ar fi 
explicat totul. Fetele ciripeau ca nişte vrăbii. 

— Mama-san spune că pescarii au găsit butoaie pe plajă. 

— Era ce mai rămăsese din pluta noastră. 

— Dar ceilalți unde erau? 

— Au murit. 

Noi traduse vorbele ei, iar fetele oftară. 

Ly May încercă să se mişte, dar o durea tot corpul. În cele din 
urmă reuşi să ridice puţin cearşaful. Îşi privi trupul. Era plin de 
tăieturi unse cu vopsea roşie, care semăna cu sucul de nucă betel. 

— Este medicament — îi explică Noi. Am chemat doctorul. 

— Mulţumesc. 

— Te rog, să nu ne mulțumeşti. Suntem fericite că ţi-ai revenit. 

— Unde sunt? 

— Ranchoi - zise ea. Thailanda. 

Cea căreia Noi îi spunea mama-san strigă la ele şi amuțiră. 
Bătrâna dădu cearşaful la o parte şi o examină de parcă ar fi fost 
un peşte la piață. 

Spuse ceva şi se zgudui de râs. Se amuzară cu toatele, în afară 
de una din fetele mai în vârstă, care se înfurie. 

— Ce a spus? — o întrebă Ly May pe Noi. 

— Că fructul tău este drăguţ şi tare. Nu lăsat, ca al lui Naree. 
Vrea de asemenea să ştie dacă eşti o prospătură. 

Ly May îşi aminti de bărbaţii de pe vasul pescăresc, dar îi era 
prea ruşine să povestească. 

— Bineînţeles - zise ea. 

Mama-san se aşeză pe marginea patului şi-i strânse sânul, de 
parcă ar fi fost pepene. Apoi, înainte ca Ly May s-o poată opri, se 
aplecă şi o sărută pe gură. 

Fetele chicotiră, chiar şi Noi. 

Când mama-san se ridică, păru supărată, dar toate zâmbiră 
când le vorbi. 

— Spune că poți să rămâi — zise Noi. 

— Mulţumesc - răspunse Ly May, dar nu avea idee de ce râdeau 
cu toatele. 


Mai târziu, îi spuse că se afla într-un bordel. Dar nu era un loc 
rău, adăugă ea; mama-san era bună cu fetele ei şi Ly May nu avea 
de ce să se îngrijoreze. N-o s-o forțeze să facă nimic, până nu va fi 
pregătită. Va fi bine îngrijită. 

Ly May nu ştia ce să creadă. Ştia ce înseamnă un bordel, dar 
stabilimentul lui mama-san nu semăna cu nici unul. Fetele păreau 
fericite şi bine hrănite, nu ca fetele pe care le văzuse la Saigon, 
înainte de sfârşitul războiului. Dar gândul să devină o prostituată 
o copleşea. Totuşi, deocamdată n-avea altceva de făcut, decât să 
aştepte să vadă cum decurgeau lucrurile. 

După toate câte i se întâmplaseră în ultima săptămână, i se 
părea un miracol că trăia. 

În noaptea aceea, rămase în patul ei şi le privi pe fete 
pregătindu-se de treabă. Se dădură cu pudră şi ruj, îşi schimbară 
patung-urile ţărăneşti cu rochii stridente roz, verzi sau portocalii. 
Noi avea o fustă neagră de piele care de-abia îi acoperea vintrele, o 
bluză decoltată de mătase neagră şi cizme de piele până la 

genunchi. La apusul soarelui îi zâmbiră lui Ly May şi chicotiră 
făcându-i cu mâna când se îndepărtară cu tocurile lor înalte. 
Rămase singură să asculte muzica de la barul de la parter şi, mai 
târziu, gemetele prefăcute ale noilor ei prietene şi scârțâitul 
paturilor. 


Timp de aproape o săptămână Ly May rămase în dormitor, până 
i se vindecară rănile. Cu ajutorul lui Noi începu să învețe numele 
altor fete. Naree, care avea un copil bolnav pe care-l îngrijea în 
camera alăturată; Menai care avea crize de nervi şi plângea în 
fiecare noapte după satul ei de pe dealuri; şi Pini, care spunea 
poveşti nostime şi obscene. Într-o noapte descrise cum îşi 
convinsese clienţii să-i destăinuiască fanteziilor lor secrete şi apoi 
se prefăcuse atât de dezgustată, încât îşi pierduseră erecţiile sau 
ajunseseră la momentul sublim, înainte să fie pregătiți. 

— Noaptea trecută l-am avut pe fermierul acela cu plantaţii de 
orez. Şi i-am spus: „O.K., o să fac tot ce vrei”. Dar el mi-a spus: 
(Pim îşi cobori glasul teatral) „Ştii, ai putea, ştii tu, să te întorci cu 
spatele, ca să, ştii tu...”. Şi i-am răspuns: „Vrei să fac asta? Este 
cel mai dezgustător lucru pe care l-am auzit vreodată. Şi să ştii că 
aud o mulțime de lucruri dezgustătoare tot timpul”. Şi a fost atât 
de ruşinat, încât m-a rugat să nu-i spun lui mama-san şi m-a 
plătit, fără să fac nimic. 

Toate fetele se amuzară. Noi îi explică şi fetele o aşteptară să 
râdă, dar Ly May era prea uluită. Se holbă mirată la Pim. Celelalte 
fete îi interpretară revolta drept stânjeneală şi chicotiră, iar Noi 
spuse că era o adevărată prospătură şi va fi asaltată de clienți, de 
parcă ar fi fost un lucru bun. 

Într-o dimineață Noi îi arătă restul clădirii. La parter erau un 
bar şi un restaurant cu ieşire la stradă, unde fetele puteau să stea 
de vorbă cu clienţii. Sus erau cămăruțe cu perdea, unde auzise 
fetele gemând în prima noapte. 

Mama-san îi dădu instrucțiuni precise lui Ly May să nu se 
apropie de bar, mai ales noaptea, până nu era gata. 

Ly May nu intenționa „să fie gata”. Se hotărâse deja să fugă. Nu 
putea sta într-un bordel. Făcuse deja multe lucruri rele în viața ei, 
dar îşi promisese întotdeauna că n-o să se apuce de aşa ceva. Dar 
apoi, se întrebă unde o să se ducă. N-avea bani, meserie, acte, nu 
ştia nici măcar limba țării. Aici avea unde să doarmă, mâncare din 

belşug, fete de-o seamă cu ea şi pe Noi, care era prietenă, 
traducătoare şi profesoară în acelaşi timp. De fapt, Noi îi amintea 
de sora ei mai mare, înainte să fie măcelărită de jet-urile 
americane. 

Dar dacă va rămâne, va deveni o prostituată ca celelalte, îşi va 
face de râs strămoşii, va ajunge în iad şi se va reîncarna în porc 
sau capră şi orice bun buddist o va considera un gunoi. 

Avea senzaţia că înăuntrul ei se aflau mai mulți oameni, care se 
luptau în inima ei ca să se facă auziți; era Buddha, Fecioara Maria 
şi chiar Mai Koo, americanul din cer; era de asemenea un bui doi 
micut şi murdar şi o fetiță pe jumătate înecată, care se agățase cu 
încăpățânare de o plută şubredă. 

În seara aceea, contrar instrucțiunilor lui mama-san, se 
strecură la parter, să privească. 

Afară era parcat un jeep măsliniu, plin de noroi portocaliu, iar 
barul era înțesat cu bărbați în uniforme bej şi pistoale grele prinse 
la şold. Noi şi Pim dansau lângă tonomat; Naree stătea în poala 
unui soldat, iar alți bărbaţi de la masă râdeau. Naree se ridică şi-i 
conduse spre scări. 

Ly May se ascunse după o perdea. 

Când se uită din nou, văzu un tânăr farang care stătea acolo şi- 
i zâmbea. Probabil că o zărise în timp ce-i urmărea. Avea un tricou 
alb, spălăcit şi barbă blondă. Băuse prea multe beri Singha şi-i 
sclipeau ochii. 

— Uită-te la tine, copilă dulce, de-abia ai păşit de pe băncile 
şcolii. 

Ly May se prefăcu că nu înțelege engleza lui. 

— Ai cel mai nostim funduleț - zise el, desfăcându-i patung-ul şi 
apucând-o de fund. Aş putea să te sfâşii - murmură el. 

Ly May ţipă. 

Mama-san se întoarse imediat şi o văzu. Se înroşi la față de 
furie, începu să boscorodească în tailandeză şi-l împinse pe 
american. Bărbatul se clătină şi căzu. Soldaţii începură să râdă. 

Mama-san îl urmări pe farang în jos pe scări. Îl apucă de tricou 
şi-l trânti pe strada noroioasă. 

— Du-te dracului! — zbieră americanul spre Ly May. 

— Ba du-te tu, ticălos şi căcăcios ce eşti - zbieră Ly May la 
rândul ei şi o luă la fugă. 

Toţi din bar amuţiră. Mama-san dădu cu pumnul în bar şi se 

opri. 


Ly May zăcea plângând în patul ei. 

Simţea parfumul lui Noi când se aplecă peste ea. 

— Mama-san spune că nu trebuie să laşi bărbaţii să te vadă. 
Spune că eşti prea proaspătă şi nu vrea să-i chinuiască în 
asemenea hal. 

Noi se aşeză pe pat şi o îmbrățişă. 

— Mama-san vrea de asemenea să ştie unde ai învățat să 
vorbeşti englezeşte. 

— În Saigon - zise Ly May, ceea ce era adevărat în parte. 

— Mama-san spune că ar putea să-ţi fie de folos în viitoarea ta 
carieră. 

Viitoarea mea carieră. Ideea de a deveni prostituată o încânta la 
fel de puţin ca şi la început. Dar nu putea fugi, acum Noi şi mama- 
san erau ca o familie pentru ea. Aici se simțea acasă. Nu era 
liberă, dar îi plăcea în multe privinţe. 

Noi o luă pe Ly May sub aripa ei protectoare. 

O învăţă să vorbească tailandeză, îi dădu haine de îmbrăcat şi îi 
explică cum decurgea viața într-un bordel provincial. 

— Bărbaţii care vin aici sunt soldați şi poliţişti de la graniță - îi 
spuse ea într-o dimineaţă, în timp ce-şi sorbeau împreună supa de 
orez la micul dejun. Uneori şi câțiva oameni de afaceri, chinezi. 
Din când în când, apare şi câte un fermier bătrân sau țăran, care 
a economisit un an întreg ca să se dea pe mâinile tale. Vor să 
termine rapid. Trebuie să fii atentă cu farang. Le plac tot felul de 
lucruri dezgustătoare. Eu îi trimit la Bangkok, dacă vor asta. 

— Ai fost la Bangkok? 

— Părinţii mei s-au dus acolo când au plecat din Saigon. Tatăl 
meu avea odată o casă mare pe strada Nguyen, cu servitori şi 
Mercedes. Dar a trebuit să renunțe la tot. Am venit la Songhkla, la 
fratele tatei. 

— Şi ce s-a întâmplat? 

— Fratele lui n-avea nici el bani. Au încercat să transporte 
heroină peste graniță şi i-a prins poliția. Şi pentru că nu sunt 

granguri importanţi, n-au putut să se salveze. l-au pus la zid şi i- 
au executat la Bangkok. 

Noi imită răpăitul unei mitraliere. 

— Deci, de aceea lucrezi aici? 

— Cineva trebuia să susțină familia. Am doi frați mai mici şi 
mama nu poate lucra. Este prea fragilă. A trăit toată viața într-o 
casă plină cu servitori. 

— Ce-o să faci, când o să fii prea bătrână pentru această 
meserie? 

— Poate o să devin şi eu o mama-san -— zise ea, făcând semn 
spre bătrâna în cheongsam, care se fâțâia prin dormitor, ca o 
cloşcă pe lângă puii ei. 

— A făcut o mare donație la Templu şi şi-a răscumpărat 
puritatea. Acum este o doamnă respectabilă, o importantă femeie 
de afaceri din Ranchoi. 

Ly May se întrebă dacă „surorile” de la orfelinat i-ar permite să- 
şi răscumpere puritatea. 

— Deci, unde ai învățat să vorbeşti englezeşte? — o întrebă Noi. 
Farang şi-a deschis gura ca un peşte când te-a auzit 
răspunzându-i în engleză. 

Noi era impresionată. Familia ei fugise din Saigon când avea 
zece ani şi nu-şi mai amintea decât câteva cuvinte în franceză. 

— Erau doar câteva cuvinte urâte — zise Ly May. 

— Dar au avut un efect bun. Îţi aminteşti doar cuvinte urâte, 
sau ştii mai mult decât atât? 

— Am învățat engleza la orfelinat. 

— Ai fost la şcoală? — o întrebă Noi, surprinsă. 

Îşi imaginase că această făptură slăbănoagă îşi petrecuse viața 
pe stradă. 

— Casa mea era în munți — zise Ly May, pentru că ea nu 
înțelegea clar că venea din altă ţară. Când eram mică, a trebuit să 
mă duc la un spital, în Saigon. După ce m-am însănătoşit m-au 
trimis la un orfelinat catolic. Erau călugărițe, unele franțuzoaice, 
altele vietnameze. Ne-au învățat engleza şi franceza. 

Noi era cu adevărat uluită. 

— Vorbeşti trei limbi? 

Ly May încuviință din cap. De fapt patru, se gândi ea, dar nu 
ştia cum se numea limba pe care o vorbise în copilărie. Trecuse 
atâta timp, încât nici nu mai putea s-o pronunțe. 

—Ce ţi s-a întâmplat când au venit comuniştii? — o întrebă Noi. 

— A trebuit să plecăm. Nu ştiu ce s-a întâmplat cu călugărițele. 
Un timp am cerşit şi am furat pe străzi dar eu nu mă prea 
pricepeam. Şi, într-o zi, soldaţii ne-au înconjurat şi ne-au trimis în 
lagăr. 

— Ai fost în „zonă”? — exclamă Noi uimită. 

Auzise de Zonele Economice Speciale, create de comunişti... 
Discutase cu alți vietnamezi, care îi şoptiseră despre zone ca şi 
când ar fi vorbit despre diavol. 

— Este chiar atât de rău, precum se spune? 

— A trebuit să mărturisim că suntem duşmanii comunismului 
şi merităm să fim pedepsiți. Nici măcar nu ştiam ce este 
comunismul. Ne-au pus să învăţăm lozinci „Marele nostru 
preşedinte, unchiul Ho trăieşte în inimile noastre” şi „Nimic nu 
este mai prețios ca libertatea şi independența”. 

Ly May râse. 

— Aşa ne gândeam şi noi. De aceea am plecat. 

Noi o luă de braţ şi o ciupi. 

— Eşti numai piele şi os. V-au înfometat? 

— Ne trimiteau orez; restul trebuia să cultivăm. Dar solul era 
nisipos şi nu aveam decât unelte manuale, chiar şi pentru copaci. 

— Vă băteau? 

— Uneori. 

Noi atinse cicatricea minusculă şi pleoapa dreaptă uşor lăsată. 

— De atunci, te-ai ales cu asta? 

— Nu, altă dată — zise Ly May. 

Noi sesiză că povestea cicatricei o deranja, aşa că schimbă 
repede subiectul. 

— Ai avut noroc că ai scăpat, micuță Ly May - spuse Noi. 

— A fost uşor să fugim. Cel mai dificil a fost să supraviețuim pe 
mare. 

Noi o îmbrățişă şi o mângâie pe păr. 

— Acum eşti bine - zise ea. Aici ai numai prietene şi o să am 
grijă de tine, micuță pasăre. 

Ly May închise ochii. Trecuse atâta timp de când nu mai 
avusese nimeni grijă de ea. Mai bine s-ar fi purtat urât. Aşa o să-i 
vină mai greu când se va confrunta din nou cu răutatea vieții 
obişnuite. 

Noi dormea lângă ea, în dormitor. În noaptea aceea Ly May o 

auzi ridicându-se şi strecurându-se afară. Se strecurase pe furiş şi 
o făcuse curioasă pe Ly May, aşa că o luă în vârful picioarelor 
după ea. 

De pe scări, o văzu pe Noi stând pe vine, pe plajă, în timp ce-şi 
băga un ac în braț. Ly May ştia ce făcea. Auzise despre droguri 
chiar şi la orfelinat. Surorile îi preveniseră, bineînțeles şi unii copii 
îi spuseseră despre ace şi o pudră albă, numită heroină. 

Se strecură la loc, în dormitor, şi rămase trează mult timp. 
Noua ei soră mai mare avea probleme şi se întreba cum ar putea s- 
o ajute. 


kkk 


Fetele se îmbrăcau, agitându-se între baie şi dormitor. Se 
studiau în oglinda lungă din capătul holului. Era devreme, seara. 
Urmă altă noapte lungă, musonică, la Ranchoi. Ly May privea 
fascinată la felul în care fetele se rujau, se pudrau, îşi tundeau 
părul pubian şi îşi examinau trupurile goale. 

Mama-san intră şi îşi concentră atenția asupra lui Ly May. O 
privi de sus până jos şi îşi puse mâinile în şold, semn că vrea să 
facă un anunț. 

— Ei, Ly May, crezi că eşti gata pentru marea ta noapte? 

Ly May învățase sârguincios în ultimele săptămâni şi putea să 
poarte o conversaţie în thailandeză cu orice fată, dacă vorbeau rar, 
aşa că înţelese ce o întrebă mama-san. Îi tresări inima şi se albi la 
față. 

— În noaptea asta, mama-san? 

— Nu poţi să fii o prospătură la nesfârşit. Trebuie să plăteşti 
pentru hrana pe care o consumi şi patul în care dormi. 

Toate fetele se uitau la ea. Ly May încuviință din cap. 

— Da, sunt pregătită. 

Mama-san aruncă nişte haine pe pat. Înainte ca Ly May să se 
uite la ele, celelalte fete o înconjuraseră, ridicând noul ei costum. 
Se uitau la el, îl criticau, şi ofereau alternative din propria lor 
garderobă. Era ca o petrecere de Crăciun de care-şi amintea de la 
orfelinat. Se îmbrăcau cu toatele, ca să se distreze. 


Îşi puse o rochie neagră, fără spate, o pereche de ciorapi din 
plasă şi cizme de lac cu tocuri înalte. Efectul era surprinzător. 

Mâncase bine. Pentru prima dată în viața ei, nu mai avea privirea 
aceea înfometată şi i se rotunjiseră şoldurile şi fundul. De fapt, era 
şi mai frumoasă decât Noi care era considerată de mama-san cea 
mai valoroasă dintre fetele ei. Acum, Noi încerca s-o convingă pe 
Ly May s-o fardeze, dar ea nu acceptă decât puţin ruj. 

— Eşti frumoasă - îi şopti Noi încurajator. 

Mama-san o luă de mână pe Ly May şi o duse la parter, la bar. 
În clipa aceea clienţii amuţiră, mulțumindu-se s-o privească. 

— Ea este Ly May, prospătura mea - anunță matroana. Are 
paisprezece ani şi n-a sărutat niciodată un bărbat, aşa că nu pot 
s-o dau la prețul obişnuit. Cel care o s-o aleagă, trebuie să fie 
curat, respectabil şi să ofere cel mai mare preț. 

Mama-san aşteptase ca barul să fie plin de ofițeri de poliție de la 
frontieră. Aceştia, după cum ştia toată lumea erau plini de bani, 
fiindcă luau mită de la chiu chao care transportau droguri în 
Malaezia, aşa că începură să liciteze entuziasmați. Oferta crescu 
vertiginos; o mie de baht, o mie cinci sute... 

Apoi, un bărbat în uniformă verde, cu un pistol prins la şold, se 
îndreptă spre mama-san şi-i şopti ceva la ureche 

— Prospătura mea va avea primul client — zise ea, trăgând-o pe 
scări pe Ly May. 

— Cine este? Ce-a spus? — o întrebă Ly May. 

— Vrea să plătească trei mii de baht pentru tine! N-am primit 
niciodată asemenea sumă pentru o fată. Niciodată. Este un om 
foarte important în poliție. Trebuie să te porți frumos cu el, da? 

O duse pe Ly May într-una din cămăruțe. 

— Mi-e frică — zise Ly May. 

— N-ai de ce. Te doare puţin, prima dată. Am făcut-o toată viața 
mea şi, după primele două dăți, n-am mai simțit nimic. 

— O să încerc să nu fac prea multe fasoane. 

Mama-san se arătă îngrozită. 

— Nu. Trebuie să faci, tocmai! Ţipă! Urlă! Leşină, dacă te pricepi 
la astfel de lucruri. Bărbaţilor le place foarte mult să vadă aşa 
ceva. Sunt nişte idioţi. 

leşi, trăgând perdeaua în urma ei. Tonomatul începu din nou să 
cânte muzică americană. Ly May se uită la patul îngust şi aşteptă. 

Bărbatul îşi uni mâinile în wai. 

— Savaddhi Krap -zise el. 

— Savaddhi Ka — murmură Ly May. 

I se uscase gura şi-i tremurau genunchii. O adevărată 
prospătură. Nu va trebui să se prefacă prea mult. 

— Sunt la dispoziția ta - zise ea. 

— Cum te cheamă? 

— Ly May. 

Bărbatul părea nervos. Îşi scoase cureaua şi o puse pe scaunul 
de lângă pat. O privi, stânjenit de lipsa ei de experiență şi de banii 
pe care îi dădea. 

— Dezbracă-te, te rog — zise el pe un ton formal. 

Ly May îl ascultă cu dificultate. Îi tremurau mâinile. Gata, se 
gândi ea. Sunt o târfă. Fecioara Maria o să mă trăsnească pe loc şi 
mă voi reîncarna într-un şarpe. 

Îşi scoase rochia şi apoi bichini. Îşi lăsă ciorapii şi pantofii, aşa 
cum o învățase Noi. Îşi încrucişă braţele pe piept şi îşi pironi ochii 
în podea, cu obrajii arzând. 

— Întinde-te pe pat — zise el cu un glas răguşit. 

Se dezbrăcă rupându-şi un nasture la uniformă în grabă. Ly 
May se gândi. Nu, nu vreau să fac asta. 

Dar n-am cum să fug. Va trebui să găsesc altă cale. 


După ce bărbatul ieşi, mama-san alergă în dormitor urmată de 
Noi şi de celelalte fete. Chicoteau ca nişte şcolărițe şi vorbeau toate 
în acelaşi timp. Ly May stătea pe pat, cu cearşaful tras până la gât, 
ruşinată şi entuziasmată. 

— Ce s-a întâmplat? — o întrebară într-un glas. 

Mama-san, care nu le lăsa pe fete să bea în timp ce lucrau, 
aduse o sticlă mare de Cola să sărbătorească evenimentul. Le 
linişti pe toate şi se aşeză pe marginea patului. 

— Spune-ne cum a fost — zise ea. 

— Mi s-a părut atât de mare când şi-a dat jos pantalonii. 

Mama-san chicoti ca o cunoscătoare ce era. 

— Deci, o avea mare? 

— Nu ştiu. Dar eu aşa i-am spus. Cum m-a învățat Noi. L-am 
lăudat că are cel mai mare şi mai minunat obiect pe care l-am 
văzut vreodată, şi i-am mulțumit lui Buddha că mi-a dat ocazia să 
mă sacrific, pentru un asemenea exemplar uriaş de bărbăţie. 

— Ai spus tu asta? — chicoti Noi. 

— Şi apoi l-am întrebat dacă îmi face onoarea să mă lase să-l 
ating cu degetele. 

Mama-san explodă încântată. 

— Şi pe urmă? — zise Naree. 

— Pe urmă i-am spus că avea un sex neted ca mătasea şi tare 
ca lemnul de tek, iar dacă toți bărbații erau la fel înseamnă că am 
fost norocoasă să-mi aleg asemenea meserie. l-am spus că nu-mi 
imaginasem că voi simți asemenea plăcere, să țin un bărbat în 
mâinile mele. 

— Şi pe urmă? — o întrebă mama-san nerăbdătoare. 

— Pe urmă am simțit sexul zvâcnind între degetele mele şi s-a 
terminat. Cred că a fost cam dezamăgit. 

Fetele amuțţiră câteva clipe şi apoi izbucniră în râs. 

— Vrei să spui - exclamă mama-san - că ai rămas o 
prospătură? 

Ly May încuviinţă din cap. Mama-san hohoti atât de tare, încât 
Ly May se temu să nu leşine. Se plesnea peste genunchi, spunând: 

— A rămas prospătură. 

— Am greşit cu ceva? — o întrebă Ly May. 

Mama-san o îmbrățişă. 

— Să greşeşti, nici vorbă. Ține-o, tot aşa şi o să te vând ca 
prospătură de o sută de ori. Ha-ha. Pot s-o ating cu degetele mele. 

Apoi o apucă un acces de tuse şi Noi trebui să-i aducă nişte 
apă. 

Pentru prima oară Ly May îşi dădu seama că nu mai era victima 
propriei sale vieți. Descoperise o sursă de putere în trupul ei. Ştia 
din instinct că descoperise doar o mică parte din potenţialul ei. 
Dacă un bărbat era în stare să plătească trei mii de baht pentru o 
jumătate de oră cu ea, cât ar plăti s-o aibă mereu lângă el? 

Pentru o fată deşteaptă, se gândi ea, trebuia să găsească mai 
multe posibilități. 

După noaptea aceea, Ly May era o fată ca toate celelalte. 
Dormea, mânca, bârfea cu ele şi în fiecare seară îşi punea rochia şi 
pantofii cu toc şi dansa în bar, la fel ca ele. Învățase ce-şi doreau 
bărbaţii şi ce le plăcea şi cu toate că nu era încântată de ce făcea, 
trebuia să recunoască în orice caz, că era mai bine decât să 
trăiască într-un lagăr din Vietnam. 

Află că Ranchoi era în sudul extrem al Thailandei, lângă 
Narathiwat. Era un simplu sat de pescari, înconjurat de câmpuri 
de orez. Majoritatea oamenilor erau săraci. Cei mai buni clienți ai 
lui mama-san erau poliţiştii de frontieră şi oamenii de afaceri chiu 
chao care veneau ocazional în oraş, în Mercedes-urile lor, să 
mituiască poliţiştii. 

Ly May învăţă că putea alege bărbaţii cu care să se culce. Dacă 
nu-i plăcea mutra unuia, n-avea decât să-i respingă avansurile. 
Localnicii ştiau că ar fi nepoliticos să încerce să cumpere favorurile 
unei fete care nu-i dorea. Doar câte un farang ocazional care 
apărea în bar le mai făcea necazuri. 

Fetele duceau o viață monotonă. Dormeau până târziu, îşi 
petreceau după-amiezele fumând, bârfind şi făcându-şi unghiile, şi 
lucrau în bar, în fiecare seară. Aveau trei zile pe lună libere şi dacă 
vreuna dintre ele avea familie, putea să şi-o viziteze. Pentru Ly 
May, vacanțele erau lipsite de sens. Prefera să lucreze şi să 
economisească banii. 

Cel mai mare dezastru care se putea întâmpla unei fete era să 
rămână gravidă. Mama-san încuraja fetele să facă sex doar cu 
prezervative, dar bărbaţii refuzau de obicei; evident unele fete îşi 
băgau un dispozitiv de cauciuc în vagin şi foloseau o cremă 
specială, cumpărată de mama-san de la farmacia locală dar aceste 
metode nu erau eficiente întotdeauna, aşa cum o demonstra 
copilul lui Naree. 

După patru luni, Ly May se considera o veterană. Mama-san nu 
mai putea s-o prezinte drept prospătură, dar lua mai mult pe 
serviciile ei decât pe ale celorlalte fete. După ce mama-san îşi lua 
cota ei de profit, Ly May reuşea să adune într-o lună cât un pescar 
amărât din sat într-un an. Mama-san a ajutat-o chiar să-şi 
deschidă un cont în bancă. Îi spunea întotdeauna să 
economisească bani pentru zile „negre”. 

Ly May îşi trăise pe jumătate viața ca refugiată, supraviețuise pe 
străzile din Saigon, muncise într-un lagăr comunist şi plutise o 
săptămână pe apele golfului Thailandei. Acum, pentru prima oară 
în viața ei, avea bani în bancă şi o meserie. Dar în fiecare zi, în 
ciuda veseliei forțate a fetelor şi a micilor drame care se consumau 
când îşi rupeau vreo unghie sau vreun ciorap, suporta cea mai 
grea povară pe care o dusese vreodată. 

Ruşinea. 

Toate fetele observaseră că Noi se schimbase. Devenise 
posomorâtă şi începuseră să dispară bani din cutiuțele fetelor 
ținute sub pat, în dormitor. Izbucniseră certuri, chiar bătăi, în 
care Noi era implicată întotdeauna. Când Ly May o întrebă ce se 
întâmplă aceasta refuză să răspundă, ridicând din umeri sau 
posomorându-se. Slăbise mult. Ly May o privea când se îmbrăca. 
Pielea ei, lucioasă odată, se gălbejise şi i se vedeau coastele. Ly 
May ştia că Noi are nevoie de ajutor, dar nu ştia ce ar putea să 
facă. 


Palmierii se aplecau ca nişte pescari pe nisipul alb, rece şi 
vântul foşnea în copacii casaurina. Ly May nu putea să doarmă, 
aşa că îşi puse un patung şi se strecură pe tăcute afară din 
dormitor. 

Patul lui Noi era gol. 

Pe plajă nu era deloc plăcut, aşa cum părea de la balconul 
casei. Sătenii lăsau tot felul de gunoaie: pungi de plastic, capete 
putrezite de peşte, nuci de cocos goale. În dimineaţa aceasta golful 
aruncase chiar şi un câine mort. Soarele de-abia se arătase la 
orizont şi Ly May îşi strânse brațele în jurul ei, să se apere de frig. 
I se făcuse pielea de găină pe umerii goi. 

Văzu o siluetă sprijinită de un cocotier şi se apropie. Era Noi. 
Stătea ghemuită şi tremura cu fața ascunsă în umbră. 

— Noi? Te simţi bine? 

Noi tresări, speriată. Încercă să ascundă ceva în patting. 

— Ly May. Nu te-am auzit. 

— Nu pot să dorm. Ce ai acolo? 

— Nimic. N-am nimic. 

Noi îngropase obiectul în nisip. Ly May se aşeză lângă prietena 
ei şi îşi întoarse deodată brațul. Era plin de înțepături urâte. 

Noi se trase. 

— Toată lumea ştie — zise Ly May. 

Noi nu-i răspunse. Părea speriată, îi asudaseră obrajii. 

— Noaptea porți rochii cu mâneci lungi şi ziua mergi cu brațele 
încrucişate, de parcă te-ar durea stomacul. Toate fetele ştiu ce 
faci. 

— Nu-mi pasă. 

— Credeam că trimiți bani familiei. 

— N-am familie. Au murit cu toții. 

— Adevărat? 

— Oricum, nu este treaba ta. 

Ly May o mângâie pe obraz. 

— Te iubesc, Noi. 

Aceasta se întoarse. 

— Hai, pleacă. 

— Te rog! 

Noi se înfurie. 

— Nu mai fă pe Domnişoara Inocentă cu mine! 

— O să dai de necazuri. 

— Nu sunt copil. Oricum, aşa reuşesc să suport locul acesta. 
Poate ar trebui să încerci şi tu. O să-ți placă. 

Ly May clătină din cap. 

— Puțin suc de mac în vene, i-ar prinde bine. 

— Nu vreau. 

— Micuța Domnişoară Inocentă - o tachină Noi. 

Deci, viața a revenit la normal, se gândi Ly May. 

Prietena mea mă duşmăneşte, iar marea familie s-a dovedit o 
iluzie. Bunătatea lui Noi a fost doar o prefăcătorie, ca să mă scoată 
din cochilie şi să mă rănească din nou. 

— Trebuie să încetezi - murmură ea. 

— Pleacă, Prospătură! 

Ly May o lăsă pe sora sa îngenuncheată în umbră şi fugi în 
casă. 


105 


Căpitanul Fantastic fu cel care-i demască vulnerabilitatea, în 
cele din urmă, şi o scoase pe Ly May din carapacea ei. 

Era acelaşi american beat, pe care-l văzuse prima oară când se 
aventurase în bar. Fetele spuneau că avea un yacht şi apărea la 
Ranchoi cam de trei-patru ori pe an. Se înțelegea bine cu poliţiştii 
şi toate fetele bănuiau că transportă droguri cu ambarcațiunea sa. 
Îl urau şi ori de câte ori vedeau yacht-ul ancorat în port se 
prefăceau că sunt pe ciclu sau au răcit, ca să nu lucreze. 

De data aceasta nu era aşa de beat, dar avea aceeaşi privire 
sălbatică pe care o aveau ochii lui Noi, după ce se întorcea de pe 
plajă. Părul lui fusese albit de sare şi vânt şi purta un tricou alb, 

murdar, cu emblema CAPTAIN FANTASTIC pe o latură şi un surfer 
plutind pe un val, pe spate. 

Veni pe o motocicletă Honda închiriată şi intră în bar, 
salutându-i zgomotos pe cei trei poliţişti care beau bere într-un 
colț, lângă tonomat. Mama-san îl privi temătoare, ca un şoarece în 
fața unui şarpe. 

Ly May dansa lângă tonomat cu Pim, încercând să atragă 
atenția poliţiştilor, dar era prea devreme pentru ei. Căpitanul 
Fantastic o văzu şi-i strigă: 

— Cât? 

Îşi frecă degetul mare de arătător. 

— Chao rai? — o întrebă el pe mama-san. 

— Pentru tine? — zise Ly May. Cinci mii de baht. 

Ştia că era un preț revoltător. 

Bărbatul rânji fioros. 

— Rahat! — exclamă el. 

Mama-san sări imediat de la locul ei. 

— Este o prospătură. Las-o în pace, nebunule. 

Căpitanul Fantastic se amuză. Trânti o mie de baht pe bar. 

— Uite o mie de baht. Şi acum pune-ți păsărica pe masă, lângă 
banii mei, să vedem dacă eşti sau nu o prospătură. 

Ly May îi întoarse spatele. 

Dar el se năpusti după ea, dărâmând un taburet de răchită. 
Mama-san se albise la față de frică. Poliţiştii urmăreau scena, 
interesați. Oare vor interveni să salveze o prostituată, de un 
american? Se îndoia. 

Căpitanul Fantastic îi flutura banii în nas. 

— O mie de baht, prospătură. 

Ly May se gândi. Dacă nu mă culc cu el o să mă rănească şi pe 
mine şi pe mama-san. Poate ar trebui să fiu deşteaptă. O să vedem 
dacă bambusul se va dovedi mai tare decât cuțitul. 

Luă banii şi-i băgă în rochie. Apoi îi făcu semn spre scări. 
Cizmele lui de piele tropăiră după ea. 


El nu voia să facă dragoste. Prefera sexul violent. Era ca o 
bombă gata să explodeze. 

Îl privea cum se sprijină de uşă, cu degetele mari vârâte în 
cureaua pantalonilor. 

— Nu eşti nici o prospătură - zise el. 

— Ba sunt, Joe - zise ea, imitând aroganta lui Noi. 

— Pun pariu că nu-ți meriți nici măcar cei o mie de baht. 

— Dar tu cât meriţi, rahat cu față de maimuţă ce eşti? — zise Ly 
May în vietnameză. 

— Ce-ai spus? 

— Că eşti frumos. 

Îi rânji. Ştia că-şi bătea joc de el. Se apropie de ea, o răsuci şi o 
aruncă în pat cu fața în jos. 

— Pentru o mie de baht, vreau să mă distrez. Dacă nu eşti 
prospătură într-un anumit loc, pun pariu că eşti în celălalt. 

Îi rupse chiloţii şi o străpunse. Durerea dură la nesfârşit. Îşi 
înfipse dinţii în saltea ca să nu urle şi ştiu că această nouă familie 
era o iluzie, iar bunătatea lor o aberaţie, ca oricare alta în această 
lume rece. Va trebui să găsească alt mijloc de supraviețuire. 

Când se trezi a doua zi de dimineață, Noi plecase. 

— Unde este? — o întrebă ea pe Naree. 

— A plecat. 

Naree îşi îmbrăcă patung-ul şi îşi luă o țigară. Tuşi, scuipând pe 
fereastră, în timp ce se scărpina în zona pubiană. Ce-ar fi dacă ar 
vedea-o acum clienții lui mama-san pe seducătoarea lor din timpul 
nopții! — se gândea Ly May. 

— Unde s-a dus? 

— S-a certat rău de tot cu mama-san, noaptea trecută, în timp 
ce tu erai cu americanul. 

— De ce? 

Nu înțelesese tot. Deşi învățase repede limba, accentul nordic al 
lui Naree o punea în dificultate. Pricepu însă că mama-san 
descoperise că Noi transporta droguri peste frontieră, în timpul 
zilei, ca să-şi plătească dozele pe care le consuma. 

O triadă din Bangkok răpise sau cumpărase nişte copilaşi, îi 
ucisese, le scosese măruntaiele şi îi umpluse cu heroină. Aveau 
fete care-i transportau în Malaezia, peste graniță, prefăcându-se că 
sunt surori de caritate. 

lar mama-san care obişnuia acum să se ducă la templu în 
fiecare zi, îi spusese lui Noi că spiritele copiilor morţi o să le aducă 
ghinion tuturor dacă o mai ţinea sub acoperişul ei, aşa că o 
alungase. 

— Nu mi-a spus nici măcar la revedere — zise Ly May. 

— Du-te şi spune-i tu - zise Naree, căscând. Autobuzul de 

Bangkok nu pleacă până la ora opt. 

— Noi a dormit toată noaptea în stația de autobuz? 

Ly May fusese atât de sfâşiată de durere când se culcase seara 
trecută, încât nici măcar nu observase absenţa lui Noi. 

— Cine ştie unde a dormit? - zise Naree, la fel de indiferentă 
față de soarta fostei ei prietene ca şi mama-san. 

Apoi, intră în baie cu ţigara atârnându-i în colțul gurii. 

Ly May îşi împachetă puţinele lucruri pe care le avea -— bikini, o 
fustă de piele, nişte bluze — într-un patung şi fugi pe uşă. 

Era încă întuneric. Zorile sclipeau gălbui la est. Câinii vagabonzi 
rătăceau în şanţuri, printre gunoaie; pe plajă, pescarii trudeau în 
beznă, pregătindu-şi năvoadele. Şoferii de siclo străbăteau strada 
în căutare de clienți. Ly May îi făcu semn s-o ducă până la stația 
de autobuz. Omul se arătă patetic de recunoscător. 

Autobuzul sosise deja şi Noi tremura pe unul din scaunele 
înguste. Când o văzu pe Ly May rămase cu gura căscată. 

— Ce cauţi, aici? 

— Vin cu tine. 

Fața lui Noi trăda vinovăţie, surprindere şi uşurare în acelaşi 
timp. 

— Faci o greşeală — zise ea. 

Ly May se aşeză lângă ea şi o îmbrăţțişă. Spre mirarea ei, Noi 
începu să plângă. 

— Eşti cea mai bună prietenă a mea - murmură Ly May. 

Jurase că n-o să mai aibă încredere în nimeni, niciodată, dacă o 
trăda şi această prietenă. 


106 
Bangkok. 


Le Palais era înghesuit între un magazin thailandez de mătăsuri 
şi un obscur birou guvernamental. Era o clădire înaltă, cu 
geamuri, pe o alee care lega Surawong de Silom Roads. Avea o 
bună reputaţie printre clientela formată din oameni de afaceri 
thailandezi, chinezi şi japonezi; interiorul era elegant aranjat, iar 
fetele erau frumoase şi controlate permanent de un doctor. De 
aceea, clienţii erau dispuşi să plătească prețuri ridicate. 

O scară rulantă ducea la primul etaj. Pe hol era o femeie 
manechin, învăluită în mătase, cu guler înalt, braţele şi gâtul pline 
de ghirlande de flori şi palmele unite în tradiționalul wai de bun- 
venit. De obicei, clienţii o salutau în drum spre ascensor. 

Dincolo de recepţie, vreo cincizeci de fete stăteau pe podiumuri 
în spatele unui ecran de sticlă roşie. Erau îmbrăcate în rochii de 
seară galbene, negre sau purpurii, puternic machiate şi coafate ca 
nişte păpuşi chinezeşti. Purtau o banderolă cu număr la 
încheietura mâinii, ca articolele dintr-un salon de înfrumusețare. 
Unele, ca Ly May şi Noi aveau litera „B” înaintea codului numeric, 
indicând că ştiau să facă masaj. 

O matroană daneză, grasă, îmbrăcată într-un cheong-sam care 
părea că plesneşte pe ea, se mişcă printre oamenii de afaceri, 
încurajându-i sau sugerându-le pe cine să aleagă. 

Unul din bărbați, un thailandez de origine chineză murmură 
două numere, apoi le repetă într-un microfon conectat la un 
difuzor, de cealaltă parte a ecranului de sticlă. Ly May şi Noi îşi 
auziră numerele şi se ridicară în picioare. leşiră pe o uşă laterală 
şi îşi duseră clientul spre ascensoare. 

Coborâră la al treilea etaj. O bătrână stătea la un birou, lângă 
ascensor. Îi dădu lui Ly May nişte prosoape, săpun, uleiuri, căşti 
pentru duş şi anticoncepţionale. Cele două fete îşi conduseră 
clientul pe un culoar luminat, cu camere de ambele părți. Noi se 
uită la cheia din mâna ei şi deschise una din uşi. Când intrară, 
luminița roşie de la uşă clipi. 

În camera pardosită cu faianță era o baie cu un pat de aer, 
înconjurată de un paravan din lemn sculptat. Dincolo de paravan 
se afla o cameră obişnuită de hotel cu TV, o canapea, masă şi 
scaune, doar că patul era amplasat într-un alcov, cu oglinzi fixate 
pe pereți. 

Ly May şi Noi schimbară câte o privire care nu fu observată de 
client. Fetele îşi stabiliseră deja strategia, urmare a luni de zile de 
practică. Ştiau că trebuia să fie atente, dacă voiau să câştige în 
plus. 

Noi îşi scoase hainele, îşi puse casca de duş şi pregăti baia, în 
timp ce Ly May ajută clientul să se dezbrace. Apoi, în timp ce Noi îl 
îmbăia, Ly May se dezbrăcă în bikini şi unse patul cu cremă, dar 
îşi luă o singură precauţie: folosi apa rece. Thailandezii, mai ales 
cei de origine chineză erau foarte stângaci şi ajungeau la orgasm 

mai repede decât americanii. 

Noi îl scoase din baie şi-l puse pe pat cu fața în jos, pentru 
masaj. Ly May unse spatele şi fundul bărbatului, apoi îşi scoase 
bikini. Se aşeză peste client şi începu să-i maseze corpul cu 
mişcări ample, sinuoase. Era o muncă obositoare şi după câteva 
minute majoritatea fetelor erau epuizate. Era, de asemenea, cea 
mai periculoasă parte a performanţelor lor pentru că dacă 
bărbatul se excita prea rău, ajungea imediat la orgasm şi nu le mai 
plătea în plus, ca să termine treaba în alt fel. În mod normal, 
puteau câştiga o mie de baht în plus, ca să-l aducă în al nouălea 
cer cu degetele şi gura lor, sau pe patul vibrant. 

Ca să se asigure că nu-l stimulau prea mult, Noi îşi păstrase 
casca pe cap şi stătea pe un scaun, în fața patului cu apă, pilindu- 
şi unghiile şi discutând cu Ly May. Ly May glumea în timp ce-l 
masa şi odată, când i se păruse că bărbatul se apropie de orgasm, 
în ciuda încercărilor lor de a-i distrage atenția, se ridicase şi 
deschise televizorul. 

În cele din urmă, clientul le spuse să termine treaba şi 
negociară un preț convenabil. Apoi fetele îl şterseră cu prosoapele, 
îl duseră pe pat, şi apăsară butonul „San-juk” — „Distracţie”. Patul 
începu să vibreze şi cele două fete se ocupau de el, pline de 
entuziasm. După ce acesta ajunse la orgasm, îl îmbăiară din nou, 
se despărțiră, iar ele rămaseră în cameră să deretice, ca nişte 
servitoare. 

Dar nu le luă timp mult, pentru că erau experimentate şi 
transformaseră rutina într-o adevărată artă. 


Un timp, după ce ajunseră la Bangkok, Noi îi promisese lui Ly 
May că n-o să se mai drogheze. Asta se întâmplase acum şase luni 
şi Noi se ținuse de cuvânt. Nu mai strănuta, n-o mai apucau 
tremurăturile şi nu mai transpira noaptea. Înţepăturile de pe braţe 
se vindecaseră, pielea căpătase o culoare cafenie, sănătoasă, şi 
dispăruseră chiar şi cearcănele. 

Dar într-o dimineaţă, Ly May se trezi şi o găsi pe Noi chircită şi 
tremurând, cu trupul acoperit de sudoare. Când Ly May o atinse, 
aceasta scoase un strigăt ca şi când terminațţiile ei nervoase ar fi 
fost dezgolite. 

— Noi, ce s-a întâmplat? 

Scânci ca un animal rănit. 

— Ce s-a întâmplat? Eşti bolnavă? 

— Ajută-mă, Ly May. 

— Vrei să chem un doctor? 

Noi clătină din cap. 

— N-are rost. Ajută-mă, te rog. 

Ly May se duse la baia mică din capătul culoarului, înmuie o 
cârpă în apă şi se întoarse repede în cameră s-o pună pe fruntea 
lui Noi. 

— Este un vânător de fructe... în colț... în fiecare dimineaţă, ştii 
taraba? Du-te şi spune-i că vrei ceva pentru Noi... te rog, May. 

— Noi, mi-ai promis. 

— Te rog! 

Lui Ly May îi venea să plângă de ciudă. Se apucase din nou de 
droguri. În toate aceste luni în care promisese că nu o să se mai 
drogheze, tânjise s-o facă. Dacă va consuma din nou heroină, o să 
moară. 

Noi zbieră şi se ridică, lovindu-şi corpul înnebunită, cu ochii 
dilatați şi spume la gură. 

Ly May se înspăimântă. Prietena ei era posedată de un phirău, 
ştia sigur. Se afla în prezența unui demon. 

— IA-I DE PE MINE! - zbieră Noi, plesnindu-şi trupul isteric. 

— Ce s-a întâmplat? 

— Păianjenii! la-i de pe mine! 

Ly May o ajută pe Noi să scape de păianjenii ei imaginari, 
ucigându-i unul câte unul, dar apoi, aceasta văzu şerpi care se 
cățărau pe pereți, foşnind cu trupurile lor reci şi fu cuprinsă de o 
criză — i se încleştă gura şi făcu spume. Când se linişti, Ly May era 
prea înspăimântată ca să se opună rugăminților ei. 

— Vânzătorul de fructe... — zise Noi, înfigându-şi degetele în 
brațele lui Ly May. Te rog. 

May îşi puse un patung, luă bani de sub saltea şi plecă.. 

Vânzătorul de fructe era un orăşean tânăr, agresiv, cu accentul 
unei chinez sudist. Era îmbrăcat într-un tricou albastru, spălăcit, 
pe care scria „Wat Arun”. Când o văzu, luă un rambutanst şi i-l 
arătă. 

— E foarte bun. Cumperi? 


54 Fructul comestibil al unui pom din Indonezia, acoperit cu ghimpi moi 
(n.t.) 

May clătină din cap. 

— Vrei pepeni? Uite, pune mâna. Foarte buni, ieftini. 

— Vreau ceva pentru Noi — se bâlbâi ea. 

El îşi schimbă atitudinea imediat. Deveni prudent. Dacă i-ar 
urmări cumva un polițist, şi-ar da seama imediat, se gândi Ly 
May. Ce clovn! 

— Unde este Noi? De ce n-a venit ea? 

— Este bolnavă. 

Vânzătorul de fructe rânji înțelegător. Lui Ly May îi venea să-l ia 
la palme, să-l ucidă pentru că îi ademenise prietena. Dar acum nu 
mai putea face nimic. Şi în afară de asta, nu era el de vină, ci altul 
mai important. 

Scoase un pacheţel din buzunarul pantalonilor şi i-l băgă în 
mână. 

— Dă-mi o mie de baht. 

— O mie? 

— Hai, repede — şuieră el. 

Ly May deschise geanta şi-i dădu banii. Pe urmă tânărul se 
relaxă şi-i zâmbi. 

— Tu nu vrei? 

May clătină din cap. 

— Este bine. Te încălzeşte pe dinăuntru. Hai, cumpără, n-o să-ți 
facă rău. 

— Nenorocit ce eşti! — exclamă ea, spre uimirea băiatului şi fugi. 


Ly Mai se aşeză pe pat şi o privi pe Noi executând cunoscutul 
ritual cu degete tremurânde, nerăbdătoare. Noi se întoarse cu 
spatele la ea, ruşinată. Îşi făcu un garou improvizat dintr-o curea 
şi îşi căută vena, ştergându-şi sudoarea din ochi cu dosul palmei. 
Apoi îşi înfipse acul repede şi răsuflă uşurată când heroina îi 
pătrunse în sânge. Pe urmă, alergă pe alee să vomite. 

May o urmă afară şi când aceasta se linişti, o duse la baie. O 
dezbrăcă şi o spălă. Noi devenise deja visătoare şi Ly Mai trebui să 
o susțină până în cameră. O aşeză pe pat şi o acoperi cu cearşaful. 

— Te simţi bine? — murmură ea. 

Noi îi zâmbi. Ochii îi sclipeau ciudat. 

— Mă simt minunat - zise ea. 

May se îmbrăcă repede să plece la lucru. Nu mai avea ce să-i 
facă. 

Fetele stăteau pe podium în spatele paravanului de sticlă, 
croşetând, aranjându-şi machiajul sau privind la televizor episodul 
din „The Brady Bunch”. Se deschise uşa şi Noi se aşeză lângă Ly 
May. Era fardată şi rujată exagerat. 

Ly Mai nu se aşteptase s-o vadă. 

— Te simți bine? — o întrebă ea. 

— Sigur. Nu te mai îngrijora atât din cauza mea. 

Nu era o zi agitată. Fata de lângă Ly May fu chemată şi o văzu 
plecând cu un cuplu de farangi de vârstă medie. Astfel de 
aranjamente speciale erau foarte scumpe, iar fata putea să obțină 
totuşi un bacşiş bun. 

— Trebuie să încetezi, Noi. 

Noi n-o băgă în seamă şi îşi aprinse o țigară. 

— Mi-ai promis că o să te laşi. 

— N-am cum. 

Ly May nu ştia ce să-i răspundă. N-avea cum? Suspinase ca un 
copil neajutorat până acum câteva ore, luptându-se cu păianjeni 
imaginari. 

— Trebuie să renunti. Uite în ce hal ai ajuns. 

— Mă simt foarte bine. Uneori îmi trebuie puţin ca să pot trece 
peste o zi grea. Nu-i nimic rău în asta. 

Parcă uitase ce se întâmplase dimineață, se gândi May. S-a 
convins singură că este din nou stăpână pe ea. 

James era canadian. Vizitase stabilimentul de două ori 
săptămâna aceea şi-o ceruse numai pe ea. Era încântat că vorbea 
englezeşte. Când venise a treia oară, o ceruse din nou şi plătise 
matroanei două mii de baht s-o ia acasă cu el, când termină lucrul 
în seara aceea. 

James era înalt, cu barbă blondă şi se zăreau nişte ochi 
albaştri, apoşi, în spatele ochelarilor cu rame groase. Purta o 
cămaşă indiană de bumbac şi blugi decoloraţi, cu genunchii 
găuriți. Se întrebă cum îşi putea permite să vină atât de des la Le 
Palais. 

În taxi spre hotelul lui îi spuse că îşi întrerupsese universitatea 
un an, ca să călătorească în jurul lumii. Se plimba de-abia de trei 

luni şi îşi cheltuise aproape toți banii. Păi, dacă îţi petreci noapte 
de noapte în bordeluri, nu-i de mirare, se gândi ea. Dar pe James 
îl amuza, se pare, că rămăsese fără bani. 

Oricum era blând pentru un farang. Nu încercă s-o pipăie în 
taxi. Ajunseră la hotelul lui - Atlanta. Ce local ieftin, pufni ea 
dezgustată. Şi-a cheltuit toți banii cu mine. 

May ignoră privirile recepționerilor când trecură prin hol, în 
drum spre ascensor. Când ajunseră în camera lui, se dezbrăcă 
imediat până la bikini şi se duse la fereastră. Piscina de la parter 
era aproape goală şi sclipea în lumina felinarelor. În timp ce privea 
apa albastră, i se păru că îşi vede chipul. Tinerețe şi frumuseţe, se 
gândi ea, privind tânăra cu păr lung, negru şi piele cafenie — este 
tot ce am. Aceste daruri mă ajută acum să supraviețuiesc. Dar 
trebuie să mă asigur pentru bătrâneţe. Îi venea să se arunce în 
apa rece, să se înece. Acum nu mai era Bich care s-o salveze. 

Încetează, îşi spuse ea. Acum trebuie să-ți vezi de treabă, să 
supraviețuieşti. 

Când se întoarse de la fereastră, îl văzu pe James întins pe 
podea, în pielea goală. Îşi băgase capul sub măsuţa de cafea şi îşi 
strânsese mâinile în jurul erecției sale. 

— Ce faci? — îl întrebă ea. 

— Cacă-te pe ea! — îi spuse bărbatul. 

Crezu că nu înțelesese bine. 

— Vrei să stau pe masă? 

— Nu, nu să stai pe ea. Să te caci pe ea. Te rog — o imploră el. 

Ly May îl privi mirată. Fetele care fuseseră la baza americană de 
la Udron îi povestiseră multe lucruri dezgustătoare despre 
americani, dar aşa ceva nu mai auzise. 

— Hai, aşează-te pe vine, pe masă — murmură el. 

Se vedea că era stânjenit. 

— Eşti nebun? — zise ea. 

— Doar te plătesc — spuse el. 

— Nu - protestă Ly May. 

Îşi luă hainele de pe pat şi ieşi fără să ia banii. Îl auzi pe James 
strigând după ea, dar nu-l băgă în seamă. Se îmbrăcă în ascensor, 
în timp ce cobora spre foaier, fără să-i pese de rânjetele unor nemți 
tineri cu păr lung. 

Am limite, îşi spuse ea. Sunt unele lucruri pe care nu le pot 
face. Nu-i de ajuns că mă culc cu ei pentru bani? Trebuie să mă 

depravez, chiar în asemenea hal? Sunt tânără, frumoasă, ar trebui 
să am un tânăr care să mă iubească. In schimb mă complac în 
noroi. Trebuie să găsesc alt mijloc pentru a-mi câştiga existența. 


108 


Noi sorbi din sticla de Coca Cola în timp ce Ly May sufla în supa 
de orez. Micul restaurant dădea în stradă. Motocicletele şi 
autobuzele uruiau zgomotos în căldura şi poluarea de pe 
bulevardul Soi Sukhumwit. 

— Poţi să-mi împrumuți nişte bani? — o întrebă Noi. 

— Pentru ce? 

— Am nevoie de două mii de baht, atâta tot. 

— Ţi-am împrumutat şi săptămâna trecută. Şi acum două 
săptămâni. Şi încă nu mi-ai înapoiat banii. 

Noi arăta mai rău decât la Ranchoi. Avea cearcăne negre la ochi, 
ca nişte vânătăi şi i se gălbejise pielea. Strănuta încontinuu. 

— Trebuie să te laşi, Noi. 

— O să mă las, îți promit. 

— Nu mâine, acum. 

— Nu-i aşa de uşor. Trec prin clipe grele. Îți promit, ce mai vrei? 

O ţinea aşa de săptămâni în şir. Dacă nu-i va da bani va intra 
în criză, va asuda şi se va zvârcoli, de parcă ar fi ars-o cineva cu 
fierul roşu, va avea halucinații şi răbufniri nebuneşti. Aşa că Ly 
May ceda întotdeauna şi-i aducea ce dorea de la vânzătorul de 
fructe. 

— Nu pot să-ţi dau bani la nesfârşit. 

Noi îşi aprinse altă țigară cu degete tremurânde. Tuşi şi scuipă 
pe jos. 

— Cum vrei să suport această viață mizerabilă? 

— Credeam că nu te deranjează. 

— Să nu mă deranjeze? Ție îți place, May? Îţi place să te scoli 
dimineața şi să te simți un WC? Pentru că asta suntem, micuță 
May, un WC unde bărbații îşi varsă sămânța. Ieri, unul m-a întors 
cu fața în jos şi m-a regulat în fund. Şi nici măcar nu mi-a dat 
bacşiş. 

— N-ai decât să faci doar masaj dacă nu-ți place. Nu eşti 
obligată să mergi la hotelurile lor. 

— Am nevoie de bani. 

Ly May împinse supa de orez spre ea. 

— Ar trebui să mănânci. Ai slăbit. 

Noi clătină din cap şi o dădu la o parte. Ly May ezită. 

— Când am plecat de la Ranchoi, Naree mi-a spus că ai 
transportat heroină în Malaezia în cadavre de copii. Este adevărat, 
Noi? 

Trase din țigară şi înălță din umeri. 

— Ah, nu te mai uita aşa la mine de parcă ai fi novice. 

— Ştiai că ucid copiii? Îi cumpără, ca să-i omoare. 

— Poate că le fac o favoare. 

Îşi aruncă ţigara pe stradă. 

— Trebuie să mă duc la treabă. 

— Este ziua noastră liberă. 

— Nu şi pentru mine, eu am nevoie de bani, mai ales dacă 
prietenii mei nu mă mai ajută. 

— O să mori, Noi. 

Pentru o clipă, păru speriată, ca o fetiță. 

— Ştiu - zise ea. 

Apoi se îndepărtă pe tocurile ei înalte. Ly May ştia că nu avea ce 
să facă. 


Luă un autobuz până la digul Tatien. Trecu de ţăranii şi 
negustorii asudați din piața slab luminată, se duse pe malul apei 
şi se aşeză pe un butuc să asculte clipocitul râului. 

Chao Phrya, Mama Apelor se mişca încet în apa de culoarea 
cafelei cu lapte. Bărci grele treceau pe lângă ea, cu rufele întinse 
pe punte; erau şi unele mai mici, încărcate cu coşuri cu fructe şi 
conduse de femei cu pălării de paie. Pe malul celălalt chedi-ul 
încrustat cu ceramică şi porțelan al Templului Zorilor sclipea în 
soarele dimineții. 

Un mănunchi de iarbă rupt de pe mal plutea dus de curent. 
Sunt la fel ca iarba aceasta, se gândi Ly May. De îndată ce am fost 
smulsă din rădăcini, nu am mai ştiut încotro să mă duc. Viaţa m-a 
dus cu ea fără să-mi dea posibilitatea să-mi croiesc propriul drum. 
Şi încotro m-aş duce, dacă aş avea de ales? Nu avea nici un 
răspuns la această întrebare. 

Mai târziu, se întoarse în oraş, plimbându-se de-a lungul 
bulevardului Rama IV, într-un vacarm de claxoane şi scrâşnet de 

frâne. Un oraş urât şi murdar, se gândi ea. O îmboldeau amintiri 
de demult, pe jumătate uitate, vedea munţii învăluiți în ceaţă, 
simțea mirosul cald al animalelor care dormeau sub podeaua de 
bambus, izul înțepător al fumului şi zărea câmpurile cu maci roşii 
şi albi şi pădurile incendiate. 

Dar aceasta era altă viață. Ştia că acum nu se va putea întoarce 
acolo. Rămăsese doar o icoană, o viziune a credinței. 

Ca să se amuze şi ca să treacă mai uşor timpul rătăci pe sub 
arcadele Hotelului Dusit Thani. Se opri la vitrina unui bijutier şi se 
uită la o brățară de aur, împodobită cu două şiruri de rubine 
chantaburi. Atinse geamul cu degetul. Era atât de aproape. Cum 
ar fi să aibă asemenea brățară? se întrebă ea. Era imposibil chiar 
să se şi gândească. Nu-şi imagina să aibă vreodată atâţia bani. 

— O vrei? — o întrebă o voce. 

Se întoarse. 

Era înalt pentru un chinez şi avea părul aranjat cu grijă, pe 
spate, după moda vestică. Dar hainele lui îl scoteau în evidenţă: 
purta un costum gri-pearl, Pierre Cardin, o batistă de mătase de 
culoarea vinului în buzunarul de la piept, cravată asortată şi 
pantofi din piele de crocodil. Avea ochelari de soare din fuxina şi 
un ceas masiv de aur, Omega de Vielle. Ar fi putut trece drept 
director de companie, dacă nu l-ar fi trădat fața brăzdată de 
cicatrice vechi. 

Ly May rămase cu gura căscată. 

— O vrei? — repetă el şi fără să aştepte răspunsul, o luă de braț 
şi o conduse în magazin. 

Arătă brățara din vitrină şi proprietarul luă cheile, o scoase din 
cutie şi o puse pe tejghea, s-o examineze. 

Cred că visez, se gândi Ly May. 

— Încearc-o — o îndemnă străinul. 

Proprietarul o ajută să şi-o pună la încheietura mâinii. Îi simțea 
greutatea şi o răsuci aşa încât rubinele să sclipească în lumină. 
Străinul se interesă cât costă. Două mii de dolari SUA. 

— O vrei? — o întrebă bărbatul. 

Ly May ştia ce dorea străinul. Voia s-o cumpere. Două mii de 
dolari era un preț ridicol de exagerat, chiar dacă s-ar culca cu el 
noapte de noapte, timp de o săptămână. 

— Nu se poate - zise ea. 

— Eu pot să fac ce vreau - îi spuse el. 

Îşi scoase portofelul şi trânti, aproape disprețuitor, un teanc de 
bancnote. Proprietarul se înclină cu respect. 

— ȚŢi-e foame? — o întrebă bărbatul. 

Ly May se uită în oglinda din magazin. Era îmbrăcată într-o 
rochie obişnuită din mătase roz, cu un guler înalt, respectabil. Şi 
nu se machiase aproape deloc. Îşi schimbă părerea. Acest om n- 
avea cum să-i fi ghicit profesia. Deci, ce dorea? 

— Vrei să mă inviţi la prânz? — îl întrebă ea. 

— Da, ca să-ţi etalezi cadoul — îi răspunse el. 

Un Mercedes Benz alb cu geamuri fumurii aştepta în parcarea 
hotelului. Un şofer în uniformă îi deschise portiera. Străinul se 
urcă lângă ea. 

Maşina avea aer condiționat, iar înăuntru era răcoare. Motorul 
de-abia se auzea. Ly May privi uimită pe strada pe care se 
plimbase cu o jumătate de oră în urmă. Era aceeaşi, dar de aici 
părea complet diferită. Acum era la adăpost de căldură, gaze de 
eşapament şi uruitul traficului. Pentru o clipă, privi drept în ochi 
un țăran care stătea pe un morman de gunoi şi bea sifon dintr-o 
pungă de plastic. Acum o oră asudaseră împreună acolo, dar în 
clipa de față îi despărțea o prăpastie uriaşă. Aşa putea fi viața, se 
gândi ea, dacă aveai bani. Nu te mai rănea. De aici, necazurile 
existenței păreau aproape benigne. 

— Cum te cheamă? — o întrebă el. 

— May. 

— May - repetă el. Mă numesc Douglas. Douglas Ho. 

Douglas. Părea nesigur în compania ei, în ciuda bogăției şi 
aroganţei lui. Parcă ar fi fost un ritual, obligat să-l desfăşoare. 
Bătea impacientat cu degetele în scaunul de piele. 

— Cu ce te ocupi, May? 

Mă rog, în general cu masajul. 

— Sunt studentă la universitatea Thammarasat. 

Păru să accepte. Observă că ochii lui erau reci şi goi. 

Nu avea ochi de iubit. Erau ochii unui animal de pradă. Îi era 
puţin frică. Îşi concentra atenţia asupra brățării de la mână. Se 
întrebă din nou ce fel de afacere făcuse. 

— Locuieşti cu părinții tăi, May? 

— Locuiesc cu o prietenă. 

Îi venea să mintă. 

— Părinţii mei sunt din Songhkla. 

— Şi cu ce se ocupă? - întrebă el, deşi nu părea cu adevărat 
interesat. 

— Tatăl meu este profesor de şcoală -— zise ea. 

Îi spuse şoferului să-i ducă la un mic restaurant din Tarron 
Suttisam. Nu mai văzuse niciodată asemenea restaurant. Era 
construit pe piloni, deasupra unui lac plin cu plante. Un pod 
îngust ducea la o bucătărie, în mijlocul lacului; alte poduri duceau 
la insulițe înconjurate de broaşte. Acolo stăteau mesenii. 

A fost un prânz grozav. Comandă două meniuri, unul asortat cu 
pui şi lămâie şi altul cu homari. 

Apoi serviră orez în lapte de nucă de cocos, salată, carne de 
vacă în sos de stridii, cotlet de porc cu usturoi şi, ca desert 
gaoliang chinezesc. 

El vorbea indiferent. După ce terminară de mâncat, îi spuse: 

— Eşti foarte frumoasă. 

Îşi plecă privirile. Câtă prefăcătorie, May, se gândi ea. Îţi 
aminteşti cum să faci pe prospătura. 

— Mulţumesc. 

— Îmi place să mă înconjor de lucruri frumoase. 

— Ai fost foarte bun cu mine. 

— Nu sunt bun, May. Să nu crezi niciodată asta. N-am 
încredere în bunătate, tu crezi? 

Nu, se gândi ea, niciodată. 

— Îţi place? - zise el. 

Făcu semn spre brățara de la mână. 

— Este minunată. 

— Dă-mi voie să-ți explic ceva. Eu sunt ca un zeu pentru tine, 
May. Venerează-mă şi o să te copleşesc cu favoruri. Dar ca orice 
zeu, cer adepților mei să-mi fie credincioşi. Înţelegi? 

Este nebun, se gândi ea. Dar vorbeşte serios. Poate că este într- 
adevăr, ca un zeu pentru mine. 

— Dacă n-aş înțelege — zise ea — nu te-aş fi lăsat să-mi cumperi 
brățara. 

Zâmbi pentru prima oară. Era mai degrabă un zâmbet 
triumfător. 

— Am venit de la Hong Kong pentru afaceri. Pot fi foarte 
generos, dacă mi se dă ce doresc. 

Ly May inspiră adânc. Se temea de el, dar asta nu însemna 
nimic, după cum ştia prea bine, din trecutul ei. 

— Poate ar trebui să-mi arăţi ce doreşti — zise ea. 

Se întoarseră în apartamentul lui din Hotelul Dusit Thani. Se 
aşeză pe scaun s-o privească. 

— Dezbracă-te — porunci el. 

May se întrebă ce dorea. O micuță buddhistă inocentă? Mai 
jucase şi altădată rolul de prospătură, dar nu aşa. Îi cumpărase 
frumusețea. Poate că trebuia să fie răsplătit. 

Se dezbrăcă complet şi rămase goală dinaintea lui, numai cu 
brățara la mână. Îşi dădu părul la o parte încet. Trebuia să admire 
marfa, aşa cum trebuie. Îi bătea inima să-i sară din piept. Fie ca 
acest zeu să-mi acorde favorurile, se gândi ea. Primeşte sacrificiul 
meu. În schimb, o să-mi împlinească rugile. 

O privi cu ochi duri. Parcă era la o licitație şi aştepta să i se 
fixeze prețul. 

— Fă-mă fericit — zise el. 

— Ridică-te — zise ea. 

El se încruntă, dar se supuse. Îi scoase haina şi cămaşa şi apoi 
se lăsă în genunchi şi-i desfăcu încet cureaua cu cataramă de aur. 
Trupul lui era plin de cicatrice şi avea o rană uriaşă la şold, care 
se întindea până la genunchi. Trasă conturul cu degetele. 

Îi sclipeau ochii în întuneric în timp ce aştepta să vadă cum o să 
reacționeze. Dar nu spuse nimic. 

După ce-l dezbrăcă, reuşi să-l excite. În timp ce lucra, îşi ridică 
privirile odată şi îl văzu în oglindă. Nu se uita la ea. Îşi încorda 
muşchii brațului şi pieptului în ritmul mângâierilor ei. 

Da, este un zeu, se gândi ea. Şi ca toți zeii, este vanitos până la 
nebunie. Este îndrăgostit de putere. Eu sunt doar un accesoriu 
pentru el. 


După aceea, ieşi din cameră fără să scoată un cuvânt şi-l auzi 
dând drumul la duş. Se îmbrăcă şi se aşeză pe scaunul de vizavi 
de uşă, aşteptând. 

Se întoarse în cameră gol, cu un prosop cu monogramă în 
mână. I se scurgea apa pe covorul gros. Se sprijini de uşă, cu 
prosopul în jurul gâtului. 

— Tatăl tău nu este profesor şi tu nu eşti studentă - zise el. 

Ea clătină din cap. 

— Cine eşti? 

— Pot fi cine vrei tu. 

Tăcu pentru o clipă, gândindu-se la vorbele ei. 

— Luna viitoare mă mut la Bangkok. Am afaceri aici. Voi 
cumpăra o casă şi am nevoie de mobilă. 

Îşi dădea seama că se referea la ea. 

— Înţeleg. 

— Unde locuieşti? —o întrebă el. 

— Lângă Soi Sukhumwit. În apropierea Hotelului Grace. 

— O să te duci cu şoferul meu să-ți iei lucrurile. Vei sta aici la 
hotel, până aranjez treburile. Şi trebuie să înţelegi un lucru — 
acum eşti proprietatea mea. De azi înainte nu trebuie să te mai 
uiţi la nici un bărbat: Dacă o să mă dezamăgeşti, vei plăti cu viața. 

Ly May fu cât pe ce să se dea înapoi. Îi venea să fugă din 
cameră. La urma urmei nu era deloc rău că se alesese cu brățara 
pentru câteva ore de lucru, după-amiază. Fugise din Vietnam 
pentru libertate şi acum se vedea din nou sclavă. 

Dar fusese vreodată cu adevărat liberă? O refugiată nu este 
liberă, nici o orfană sau o prostituată. Viaţa îi oferea o şansă, se 
gândi ea, prima şansă pe care o avusese vreodată. Trebuia să 
profite. 

Îi răspunse că acceptă. Când se ridică, îşi aminti de Noi. Nu 
putea s-o abandoneze. 

Inspiră adânc 

— Am nevoie de bani. 

Îşi luă o figură greu de interpretat. O fi furie sau amuzament? 

— Pentru ce? — zise el. 

— Pentru familia mea. 

— Familia ta - zise el, deşi se vedea dar că bănuia că voia să-şi 
plătească un iubit. Cât vrei? 

— Ceva, ca să supraviețuiască, până o să-i văd din nou. 

Îşi scoase portofelul din haină şi numără cinci bancnote de o 
mie de baht şi apoi i le aruncă nepăsător pe pat. Apoi, se duse în 
baie să-şi usuce părul. 


Dar, când Ly May se întoarse acasă, în Soi Sakhuwit, Noi 
plecase. 

Puținele lucruri ale lui Ly May - rochiile şi pantofii ei — 
dispăruseră, de asemenea. Ly May băgă o mână în ascunzătoarea 
ei secretă, de sub saltea. Noi îi luase toate economiile, până la 
ultimul baht. 

109 
San Francisco, mai 1981 


Dale aranjase să se întâlnească cu Gerry Gates la o cafenea de 
pe chei. Parcarea era plină de Ferrari şi BMW-uri, iar localul era 
plin de tineri cu Rolex-uri prezidenţiale la mână. 

Nu-l văzuse pe Gates de mai bine de zece ani. Ultima oară, 
auzise că se întorsese în Asia şi lucra pentru o firmă de care nu 
auzise niciodată, antrenând trupe paramilitare locale pentru 
activitățile antidrog şi anti-teroriste. 

Când sosi, Gates stătea la o masă cu vedere spre apă, în ţinuta 
tipic californiană, ochelari de soare, o cămaşă bleu, pantaloni 
largi. Acum, părul îi încărunțise complet, îşi răsese mustața, aşa 
că arăta aproape blând, ca un agent de bursă sau avocat 
pensionat. Zâmbi când îl văzu pe Dale şi se ridică să-l întâmpine: 

— Ei, Jack, mă bucur să te revăd! 

Îl îmbrăţişă ca pe un frate pierdut. 

— Bună, Gerry - zise Dale, stânjenit de reacția lui. 

— Arăți grozav. 

O spuse cu atât entuziasm, încât Dale bănuia că începuse să-şi 
arate vârsta. 

— Şi tu, la fel. 

— Traiul bun şi conştiinţa curată. Vino să stai jos. Am rezervat 
o masă la soare. Cristoase, uitasem ce frig este aici primăvara, 
chiar şi când străluceşte soarele. 

Comandă o cană mare cu sangria, pregătită cu Grant Marnier. 
Luară amândoi burgeri cu crab. 

— Deci, cum merg lucrurile, Jack? 

Dale nu se grăbi să-i explice. Găsise un răspuns standard la 
această întrebare, o minciună, care-i stătea pe vârful limbii. 

— Grozav. De-abia aştept să ies la pensie. 

Gates tăcu, ca un anchetator iscusit ce era. Se făcu linişte. 

— Dar tu, Gerry? Cu ce te mai ocupi? 

— Lucrez tot pentru companie. Doar că nu mai este oficial. 

— Asia? 

Încuviinţă din cap. 

— Jocul continuă, Jack. 

Sosi sangria. Gates înălță paharul. 

— Pentru vechii soldați. Să trăiască veşnic. 

— Vechii soldați nu mor niciodată, Gerry. Doar cei tineri. 

Gates sorbi din băutură. 

— Îmi place. 

— A trecut atâta vreme de când n-am auzit de tine, încât 
credeam că te-ai naturalizat sau că ţi-au venit de hac băieţii cei 
răi. 

— Băieţii cei răi n-or să mă răpună niciodată, Jack. 

— Deci, despre ce este vorba? M-ai chemat de dragul vremurilor 
trecute sau este altceva? 

— O să ajungem şi acolo — spuse Gates. Dar vreau să te ascult 
mai întâi. Am auzit că ai câteva probleme. 

Dale se întrebă de unde auzise, dar nu insistă. 

— În mare parte, din vina mea. La câţiva ani după ce m-am 
întors mi-am investit pensia dată de armată într-o afacere 
imobiliară, pe coastă. Partenerul principal era unul din frații lui 
Susan. 

— Susan? 

— Soţia mea... fosta mea soție. Peste un an, am descoperit că s- 
a folosit de banii acţionarilor ca să-şi achite altă proprietate, lângă 
Sacramente... Aşa că am pierdut tot. 

— Deci, eşti tot la firma tatălui tău? 

Dale bănuia că Gates cunoştea răspunsul. 

— A murit anul trecut. Ca să fiu cinstit nu m-a interesat 
niciodată avocatura. Acum câteva luni, am lăsat partenerii să-mi 
cumpere partea, aşa că nu sunt falit. Dacă sunt prudent şi nu fac 
greşeala să trăiesc până la o sută de ani, o să mă descurc. 

— Am auzit că este mai rău decât atât. 

— M-da? Şi ce anume, ai auzit? 

— Că afacerea imobiliară te-a distrus financiar, iar divorțul şi 
taxele pentru înmormântare te-au lăsat falit. Am auzit de 
asemenea, că ai moştenit o parte din problemele tatălui tău cu 
IRS. Mi s-a spus că ai ajuns într-o situație atât de disperată, încât 
ţi-ai ipotecat casa. 

Gates îi vorbea blând, cu părere de rău. 

N-avea nici un rost să nege, se gândi Dale. Sursele lui Gates, 
erau, bineînțeles, impecabile. 

— Ei, uite aşa se duce totul de râpă - zise el. 

— M-da, mă rog, poate mai ai totuşi unele şanse. Ai auzit ce-am 
spus? 

Sosiră burgerii şi Gates se apucă imediat să mănânce.. 

— Fir-ar să fie, ce bun este. Este grozav să serveşti burgeri cu 
scoici într-un local unde nu uită să scoată cochiliile. 

Dale simțea că Gates îl studiază. Parcă ar fi fost un specimen 
într-un borcan. 

— De ce ai plecat, Jack? 

— Acum nu mai are rost să ne amintim. 

— Nu mi-ai explicat niciodată. 

— Mă săturasem. Mă săturasem să pierd. Să joc după reguli 
care garantau că voi pierde. Nu poți să câştigi un meci de fotbal, 
dacă nu reuşeşti să arunci o minge peste jumătatea terenului. 

— Nu are nici o legătură cu Jennifer? 

Dale ştia că Gerry Gates nu memora nume, decât într-un 
anumit scop. Probabil că citise un dosar şi ca să-l citească, 
însemna că-l căutase. Îşi dădu seama că devenise unul din 
cazurile lui Gates şi se întrebă de ce. 

— Într-un fel, are. 

— Ei, copiii, ce să-i faci — zise Gates, ca şi când asta explica 
totul. 

— Da - spuse Dale. Copiii. 

— Am auzit că se droghează. 

— Acum este mai bine — zise el de parcă ar fi fost o boală. 

Poate că era totuşi. 

— Este ca şi când ai fi lovit de cei din propria ta tabără, nu? 

— Cum adică? 

— Jack, hai să recunoaştem. Unde se duc drogurile în această 
țară? Înainte, erau consumate de hippy, haight şi alte grupări de 
rahat. Acum se duc direct în ghetourile negrilor şi latino- 
americanilor. Dar copiii buni, ca Jennifer, n-ar trebui s-o pățească. 

— Jennifer nu este un copil bun şi asta este problema ei. 

— Dar provine dintr-o familie bună. 

— Asta nu ajută la nimic. 

Terminară de băut sangria şi Gates mai comandă un rând. 

— Deci, cu ce te mai ocupi în ultima vreme? 

— Joc golf, citesc, mă uit la buletinele de ştiri. Nimic grozav. 

Gates se aplecă înainte. Îi sclipeau ochii, entuziasmați. 

— Nu poţi să renunți, Jack. Războiul nu s-a terminat. Doar 
câmpul de luptă s-a modificat puţin. 

— Nu-mi mai pasă - zise el. 

Îşi pierduse idealurile, fiica, soția, amanta. Era măcinat de vină 
şi trădare. După un timp, aceste sentimente te apăsau ca 
plumbul, şi nu ştiai care din ele or să te ucidă. 

Sigur, nu-şi imagina că o să salveze lumea de comunism. Sigur, 
odată crezuse, la fel de fervent ca orice misionar, dar acum nu mai 
credea. Îi fugise pământul de sub picioare şi avea senzația că 
cineva, undeva, încălcase regulile. Se presupunea că Dumnezeu ar 
fi trebuit să fie de partea lor, de partea dreptăţii şi libertăţii, dar 
pierduseră. 

Dacă ar fi însemnat ceva, se gândi el, toate aceste dezastre, 
personale şi internaționale, Jennifer, Vietnam, poate aş fi putut să 
dau un sens vieții mele. Dar acum, voia doar să fie lăsat în pace. 

— La ce te gândeşti, Jack? 

— Că am făcut două greşeli în viața mea: am făcut copii şi am 
avut idealuri. 

— Nu te mai recunosc. Vorbeşti ca un ratat. Mă dezamăgeşţti. 

Dale zâmbi. 

— Te rog, încetează. Am destule remuşcări, care să mă chinuie 
o viață întreagă. 

— Dacă renunti, este ca şi când ai muri. 

— M-am gândit şi eu la asta. 

Sosi sangria şi Gates umplu două pahare. Dale văzu un yacht 
alb, trecând spre club. O blondă în bikini se zguduia de râs şi auzi 
pocnetul dopului unei sticle de şampanie. 

— De ce am pierdut Indochina, Jack? — îl întrebă Gates. 

Nu aşteptă răspunsul lui Dale şi continuă. 

— Pentru că n-aveau destui bani şi oameni. Nu-i aşa? 

— Presupun că da. 

— Ei bine, nu-i adevărat. Am pierdut războiul pentru că am 
folosit soldații noştri, care nu cunoşteau țara. Pentru că militarii 
noştri sunt obişnuiţi să ducă războaie convenționale. Pentru că a 
trebuit să luptăm pe două fronturi, Hamburger Hill şi Capital Hill. 
A trebuit să cerşim congresului fiecare dolar în parte. Am fost 
trădați, Jack. De hippy şi de inimile caritabile. Am sau nu 
dreptate? 

— Aşa mi s-a părut şi mie atunci. 

— Câţi băieţi buni am pierdut? Cincizeci de mii. Te asigur că n- 
o să se mai întâmple. 

— Pentru că n-o să ne mai implicăm în războaie străine. 

— Ba o să ne implicăm. Dar o să adoptăm o altă tactică. 

Se aplecă spre el. 

— Te-am admirat întotdeauna, Jack. Trebuia să-i instruim pe 
localnici, aşa cum făceai tu şi să-i lăsăm să lupte. Ei cunoşteau 
terenul. Dar pentru asta aveam nevoie de bani şi ajutor. Deci, alt 
tip de organizare, nu armata, pentru numele lui Dumnezeu. În 
afară de Nevada, am fost boicotaţi peste tot. Am învățat multe din 
acest război, Jack. Am învăţat că ar trebui să fim mai deştepţi. 

— Şi ce legătură are cu mine? Nu mai pot instrui mercenari în 
junglă. Am artrită la genunchiul drept. 

— Poţi să ne ajuţi şi de aici, din California. Uite ce este, Jack, 
avem nevoie de cineva de încredere. Un fost coleg care se pricepe la 
legile bancare internaţionale, un tip discret şi dedicat cauzei. Te- 
am propus pe tine. 

— M-ai propus? Cui? 

Gates rânji. 

— Haide, Jack. 

— Ce ai de gând? 

— Ar fi foarte avantajos de ambele părți. Noi te-am putea ajuta 
să-ți rezolvi problemele fiscale şi tu ne-ai putea ajuta pe noi. Eşti 
fost ofițer superior în armata SUA, decorat în Asia, experimentat în 
legislaţie internațională. Eşti foarte potrivit. 

— Şi? 

— Poate o să ne fii de folos. 

— Cum? 

— Ce-ai zice să fii directorul unei agenţii internaționale de 
intermedieri? 

— Nu m-am gândit-niciodată - zise Dale uluit, dar Gates nu 
sesiză ironia lui. 

— Avem aceeaşi problemă. Banii. Deci, ne-am dat seama, în cele 
din urmă, că în loc să ne ducem la Congres, cu mâna întinsă, am 
pus în funcțiune principiile capitalismului. Doar pentru asta 
luptăm, nu? 

Dale tresări alarmat. 

— Cine, Compania? Sau tu şi câţiva prieteni? 

Gates se arătă jignit. 

— Ei, Jack, mai încalc eu legea din când în când, dar n-aş face 
nimic care să lezeze interesele Americii. 

— Deci, despre ce este vorba? 

— Conturi curente, jocuri de noroc, prostituate. Într-un cuvânt, 
o bancă. 

— O bancă? 

— Mă rog, un fel de bancă. Să presupunem că eşti dl. X de la 
Hong Kong sau Bangkok şi vrei să învesteşti în SUA. Dar te loveşti 
de reglementările valutare, însă Compania te cunoaşte, pentru că 
eşti angajatul nostru şi ne vinzi informații. Informaţii foarte 
prețioase. Şi compania îți sugerează să abordezi o anumită firmă 
de intermedieri, care ar putea să te ajute. În schimb, însă, plăteşti 
un anumit procentaj, în favoarea companiei. 

— Oamenii aceştia se ocupă de droguri? — se interesă Dale. 

— Stai puţin, Jack, nu te agita. 

Gates ridică mâinile. 

— Uite ce este. Trebuie să accepți realitatea. Suntem în anii 80. 
Dacă vrem să influențăm politica în țările lumii a treia, n-o să ne 
culcăm cu virgine. Dacă ne formalizăm, o să primim din nou un 
şut în fund. Unii oameni cu care negociem sunt corporaţii legale, 
dispuse să încalce puţin legea, atâta tot. Dar, trebuie să recunosc, 
unii din prietenii noştri nu sunt tocmai curați, însă nici camarazii 
noştri din Asia nu erau. 

— Poate că am îmbătrânit, Gerry, dar nu m-am gândit niciodată 
că o să se termine aşa. 

— Ei, nici mie nu-mi place, dar sunt mai realist ca tine. Avem 
de ales: ori punem capăt criminalităţii, ori luptăm împotriva 
comunismului. Şi dacă citeşti ziarele, ştii că n-o să oprim 
niciodată criminalitatea. Se află chiar aici, sub nasul nostru. Unul 
dintre cei mai buni prieteni ai lui Nixon era un mafiot, pentru 
numele lui Dumnezeu. Crima este un inevitabil produs rezidual al 
unei societăţi libere. Îţi aminteşti de anii 20 când au introdus 
prohibiția? Şi ce am realizat? Oamenii doresc să bea, să se culce 
cu târfe şi să se drogheze. Singurele țări unde nu se întâmplă asta, 
sunt probabil Rusia şi China, pentru că acolo oamenii nu au de 
ales. Libertatea înseamnă uneori dreptul de a te distruge. 

— Şi eu ce rol am în toate astea? 

— Tu va trebui să-ți pui numele în antetul unei scrisori, să stai 
într-un birou şi să răspunzi din când în când la telefon. 

— Vrei să conduc o agenție de intermedieri? 

— Da, chiar aici, în San Francisco. Şi, în schimb, noi o să te 
ajutăm să-ți rezolvi problemele şi o să discutăm cu cei de la IRS. Şi 
o să te îmbogăţeşti. De fapt, o meriți. Un om care-şi serveşte țara 
n-ar trebui să conducă o Toyota, pentru mumele lui Dumnezeu. 

— Lasă-mă să mă gândesc. 

— O.K. Dar trebuie să aflu ceva. 

— Ce? Dacă lucrez pentru Washington Post? 

— Mai eşti de partea noastră? Problema asta cu Jennifer, 
drogurile... este o porcărie. Sigur, ştiu că ne jucăm cu focul. Nu 
suntem proşti. Doar ne dăm seama că în acest fel o să intre mai 
multe droguri în țară. Dar cui îi pasă de câțiva golani din Detroit 
sau Los Angeles care or să se înțepe în braţe? Însă, uneori 
lucrurile ies prost fără să vrem. 

— M-da. Ai dreptate. 

Gates se aplecă şi-l luă de braț pe Dale. 

— Ştii, unii de-ai noştri, care au fost doborâți în timpul 
războiului, când s-au întors de la Hanoi erau comunişti convinşi. 
Dacă ţi-ai schimbat părerile poți să mă refuzi, Jack, nu-i nici o 
supărare. Depinde de tine. Vrei să te alături vechii lupte? Ar fi 
grozav să te avem din nou în echipă. 

— Nu ştiu. Sunt obosit, Gerry. După cum ţi-am spus, trebuie să 
mă gândesc. Azi, singurele bunkere pe care le mai văd sunt când 
joc golf. 

— Trebuie să-ți dau un răspuns până mă întorc la Washington. 

— Sigur. Poţi să-mi spui ce faci acolo sau este secret? 

Gates zâmbi şi îşi termină băutura. Blonda în bikini de pe vas 
executa un număr de striptease pentru cei de pe punte. În 
parcare, un bărbat cu păr auriu, în Lamborghini, apăsă pe claxon 
apreciativ. 

Gates chemă chelnerul şi lăsă banii pe masă. Apoi luă un 
şervețel, scoase un pix Parker din buzunarul cămăşii şi scrise un 
număr. 

— Poţi să mă găseşti aici în următoarele două zile. Sună-mă şi 
dă-mi de ştire ce hotărăşti. 

— Nu ştiu... 

Gates încuviință din cap. 

— Întoarce-te în echipa noastră, Jack. Crede-mă, de data 
aceasta o să câştigăm. 

În timp ce se îndreptau spre parcare, Gates îl întrebă indiferent. 

— Ce mai face Michael? 

— Este O.K. 

— Am auzit că lucrează pentru DEA, în Thailanda. 

— Da, de peste trei luni. Este ca şi când ar fi de partea 
duşmanului, nu? 

Gates se gândi că era nostim. 

— Este practic acelaşi departament, Jack. Se vede că n-ai mai 
activat demult. 

— Părea schimbat când s-a întors în '70. I s-a întâmplat ceva 
acolo, dar nu vrea să discute despre asta. 

— Am auzit că a fost rănit. 

— Într-o ambuscadă inamică -— zise Dale, întrebându-se ce ştia 
Gates. 

— Nu pari prea convins. 

— Am auzit că lucrează pentru DEA, în Thailanda, fie, cu cineva 
cu care nu trebuia să fie. Cam ciudat. Ar trebui să vă fac 
cunoştinţă odată. Cred că nu v-aţi putea suferi. 

Gates zâmbi. 

— De-abia aştept — zise el. 

Apoi se urcă în maşină - un Mercedes închiriat, remarcă Dale şi 
se îndepărtă. 

Fără copii şi fără soţie, o casă seamănă cu o cameră de hotel. 
Menajera făcuse curat şi era totul aranjat. În bucătărie, pe un raft 
deasupra chiuvetei, erau vase de ceramică, pe care scria CEAI, 
CAFEA, ZAHĂR, OREZ, una lângă alta, ca soldaţii la paradă. În 
living-room, ultimele ediții din Forbes şi Revista economică din 
Orientul îndepărtat stăteau nedeschise pe măsuța de cafea; patul 
arăta ca şi când n-ar fi dormit nimeni în el. 

Şi câteodată, chiar că nu dormea nimeni. Nu era decât el, 
Bernard Fall, două pahare cu brandy - avea grijă să nu bea singur 
— şi o canapea de piele. 

O furtună de după-amiază tulburase Pacificul şi era prea frig şi 
umezeală afară, aşa că se retrase în birou. Susan remarcase odată 
că această cameră arăta ca şi când ar fi încercat să-şi recreeze 

propria minte. Pereţii erau îmbrăcați în lambriuri de stejar, un 
dulap cu uşă de sticlă conținea pahare de cristal, sticle de brandy 
şi whisky de bună calitate; deasupra căminului atârnau portrete 
de familie în ordinea priorității şi importanței, împreună cu 
amintiri din anii petrecuţi în Asia. O şapcă AKA, acoperită cu 
străvechi monede de argint, majoritatea cu capul lui George VI; o 
puşcă de vânătoare hmong, într-o cutie de sticlă; un revolver luat 
de la un viet cong mort, fotografii care-l înfățişau pe el, 
Westmoreland, Gerry Gates şi Cao Ky; un meniu de la hotelul 
Continental în 1967; o hartă veche a Asiei de sud-est, cu nume de 
oraşe ca Siam, Cochin şi Annam. 

Îşi turnă un Jack Daniels, se aşeză pe canapeaua din piele, 
lângă foc, şi se uită la portrete. Michael în uniformă USAI; Jennifer 
la absolvire; în centru, o fotografie alb-negru care înfățişa patru 
oameni: el, Susan, Jennifer la trei ani, plină de pistrui şi un 
bebeluş în braţele lui Susan - Michael. O icoană atât de veche, îşi 
spuse el, încât ar fi putut să fie de la mormântul lui Lincoln. 

I se părea că îşi văzuse copiii crescând în aceste fotografii, pe 
care le ţinea în portofel mototolite, în junglele din Asia sau în rame 
ieftine, în camere de hotel din Saigon, Vientiane şi Manila. Fiecare 
etapă a vieţii lor era prinsă, nu în memoria lui, ci în fotografii 
Kodak color, trimise în plic, la ambasadă. 

Vreau să mă întorc şi s-o iau de la început, se gândi el. Durerea 
acestei constatări era atât de puternică, încât îi ardea stomacul ca 
un ulcer. 

În noaptea aceasta va fi rău, fantomele trecutului vor prinde 
viață. 

O femeie frumoasă, brunetă, cu un copil de mână stătea la 
fereastră. Părul ei lung, negru, era dat pe spate. Era palidă la față, 
mândră şi foarte frumoasă. Noelle. 

— Îmi pare rău - zise el. 

Închise ochii, sperând că aceasta o să dispară. Obsesia pe care 
o nutrea față de ea era complet egoistă. O dorea cu atât mai mult, 
cu cât era imposibil s-o aibă. Nu contează pe cine răneşti, se gândi 
el. Ia-ți ceea ce vrei. Deschise ochii şi n-o mai văzu. 

Dar azi nu-l va bântui fantoma lui Noelle, ci Jennifer. Îşi aminti 
de hamalii pe care-i văzuse la Hong Kong împleticindu-se pe 
scândurile înguste, cu greutăți atârnate pe umeri, atârnate de 
vergele din bambus, aplecați de spate. Nu se gândeau decât la 

povara lor. Aşa este şi viața mea, se gândi el. Aplecat sub povara 
regretului. 

Îşi aminti cum găsise câteva din lucrurile lui Jennifer, 
depozitate în pod. Scuturase de praf cărțile ei de şcoală şi i se 
deschise în mâini una din ele. Scrise ceva. Când era în clasa întâi. 

Tata este un erou. Este ofițer în Forţele Aeriene şi lucrează în 
Saigon. Eu îl văd pe tata de Crăciun. Şi în vacanța de vară. Poartă 
uniformă şi îmi aduce multe cadouri. Tata va veni acasă de îndată 
ce se va termina războiul. 


Începu să viseze ca un adolescent. 

O văzu întinsă pe covor, la picioarele lui, scriindu-i o scrisoare. 
Părul îi era prins într-o coadă de cal. 

— Când te întorci acasă, tată - zise ea. 

— De îndată ce o să pot. 

— Michael spune că n-o să te întorci niciodată. 

— Nu-l asculta pe Michael. 

Îşi concentră atenția asupra scrisorii. Se desenase pe ea şi pe 
Michael jucând fotbal în curte, cu bunicul lor. Îşi aminti că mai 
avea şi acum desenul acela. Se ridică şi se duse să-l caute în 
sertarul biroului. Când se întoarse, fantoma ei dispăruse. 

— Unde erai, când am avut nevoie de tine? — zise o voce. 

Se întoarse. Stătea pe scaunul lui. Avea părul legat cu o eşarfă, 
înțepături pe braţe şi cearcăne la ochi Era o hippy. 

— Ce? 

— Unde erai când am avut nevoie de tine? 

— N-am avut încotro. Aveam probleme importante. 

— Şi noi îți stăteam în cale. 

— Am încercat să vă țin cu mine. Dar era prea periculos. 

— Aveam nevoie de un tată. La fel ca şi Michael. 

— Aveam de îndeplinit o misiune. 

— Şi ai dat greş. A fost chiar aşa de rău până la urmă? Au 
câştigat în Vietnam, Iran, Afganistan. Crezi că a meritat? 

— Nu-mi este ruşine de viața mea - zbieră el. Nu-mi este. 

leşi în fugă, lăsând-o să stea acolo. Avea dreptate. Dăduse greş 
şi, până la urmă, nu meritase nimic. 

Găsi numărul pe care i-l dăduse Gates şi-l sună. 

Restaurantul Hong Kong din Chinatown este o încăpere mare. 
Peretele din spate, cu oglinzi şi podele pardosite cu gresie îi 
confereau acustica unei piscine. Gates şi Dale trecură de şirurile 
de oameni care aşteptau să se elibereze o masă. Sammy Chen avea 
o masă în colțul îndepărtat. Îi salută când intrară. 

Dale nu-l mai văzuse pe Sammy Chen din 1967, în Cholon. 
Parcă ar fi fost ieri. Parcă nu îmbătrânise deloc şi ar fi fost 
îmbrăcat în aceleaşi haine. Un costum închis la culoare, ros în 
coate şi o cămaşă albă — deschisă la gât. Acesta se ridică şi dădu 
mâna cu Dale. Avea palmele reci şi moi ca un aliat. Era singur, dar 
Dale observă că de la masa alăturată îi urmăreau trei tineri în geci 
de piele şi ochelari de soare. 

Triadele, îşi spuse Dale. 

Comandară ceai chinezesc şi Sammy se interesă politicos de 
familia lui Dale. Nu se pomeni nimic despre fostele lor afaceri din 
Saigon. Sammy îşi concentră atenția asupra mâncării şi înfulecă 
repede, cu poftă. Chelnerii debarasară masa. Dar nu-i zori nimeni 
s-o elibereze, ca pe ceilalți clienți. Sammy se rezemă de spătarul 
scaunului, îşi aprinse o ţigară şi îşi desfăcu cureaua de la 
pantaloni ca să stea mai confortabil şi ca să-şi uşureze digestia. 

Se aduse un vas cu ceai verde şi Gates aduse discuția despre 
afacerile lor. Se pare că Sammy îi spusese mai demult lui Gates că 
intenționa să-şi transfere afacerile de la Hong Kong la San 
Francisco. 

Gates se întoarse spre Dale. 

— Sammy este îngrijorat că va întâmpina anumite dificultăți ca 
să-şi transfere o parte din bunurile sale în SUA. Şi i-am sugerat că 
l-am putea ajuta. 

Dale se aplecă spre el. 

— După cum ai aflat probabil de la Gerry, am fost numit 
director al Companiei International Pacific Commodities. Firma îşi 
are sediul în Hong Kong, dar avem filiale independente în toată 
America. Tocmai am deschis o nouă sucursală aici, la San 
Francisco. Sunt sigur că vom putea să te ajutăm, Sammy. 

— Trebuie să fie O.K., domnule Dale. Nu trebuie să încălcăm 
legile. Fără şiretlicuri. 

— Din punctul de vedere al Guvernului SUA, este perfect legal. 

Vezi, companii ca cea condusă de mine nu trebuie să raporteze 
toate tranzacțiile. De exemplu, poți achiziționa un milion de dolari 
în contracte cu aur. Rata profitului poate ajunge până la 3000— 
4000% în şase luni. Şi când piața îşi schimbă evoluţia, putem rupe 
contractul negativ. N-o să apară niciodată în registrele noastre. 
Poţi să închei contractul la Hong Kong şi să-ți apară profitul drept 
credit în conturile noastre de aici. 

— Şi ce taxă percepeţi pentru acest serviciu, domnule Dale? 

— Şase la sută. 

— Foarte mulți bani. 

— Şi foarte multe avantaje. 

Sammy îşi împreună mâinile pe burtă şi se gândi. 

— N-aţi putea să-mi acordațţi o reducere? 

Dale se uită la Gates. 

— Suntem întotdeauna dornici să negociem, Sammy - zise 
Gates. 

— Am prieteni în Vietnam, Swatow, în poliție şi armată. Cunosc 
mulți oameni în multe locuri. Pot să vă ofer informaţii prețioase, 
O.K.? 

— După cum ţi-am mai spus, Sammy suntem dornici să 
negociem. 

Sammy se gândi un timp. Alese o sămânță de lotus şi o băgă în 
gură. Apoi se aplecă spre ei, de parcă ar fi vrut să le destăinuiască 
un mare secret. 

— Cred că o să-mi placă aici, în America voastră, O.K.? 


kkk 


În timp ce se întorcea acasă cu maşina pe Autostrada 101, Dale 
revizui conversaţia în gând. Se întrebă ce ar crede Michael dacă ar 
şti că tatăl său stătuse la masă cu cineva ca Sammy Chen. Şi se 
întrebă, dacă va reuşi să-i spună vreodată. 


112 
Lângă borna de kilometraj 15, frontiera Thailanda, Burma. 


David Lee era un chinez american la a treia generație. Purta 

ochelari de aviator, şapca echipei de baseball Yankee şi vorbea cu 
un pronunțat accent new-york-ez. Lucra de trei ani pentru DEA în 
Chiang Mai şi se lămurise de inutilitatea strădaniei lor. În timp ce 
conducea, stătea cu o mână pe volanul jeepului şi cu cealaltă 
desena în aer. Dacă cineva i-ar tăia mâinile, ar rămâne mut. 

— Îl cheamă Chang Chi-fu, dar îi place să-şi spună Khun Sa. 
Asta înseamnă „Prințul Prosperităţii” în birmaneză. Este jumătate 
chinez, jumătate Shan şi este cel mai mare traficant de droguri din 
toate timpurile, mai grozav chiar şi decât Compania Britanică East 
India. Îşi are propria sa armată, SUA - Shan United Army (Armata 
Unită Shan) — care numără cincisprezece mii de oameni. Îi place să 
spună tuturor că luptă pentru independența Shan, dar nu este 
adevărat. Se foloseşte de armele date de guvernul nostru, ca să-i 
oblige pe hmongi să cultive mai mult opiu. Oricine încearcă să-l 
sfideze este torturat în văzul tuturor. În prezent se ocupă de 
cultivarea şi prelucrarea opiului în întreg Triunghiul de Aur. 

Michael era de trei luni în Thailanda şi simțea acelaşi entuziasm 
ca şi atunci când pusese piciorul prima oară în Vietnam. Simţea 
că face ceva util, ceva pentru care nepoții lui or să-i mulțumească. 

Trecuse mult timp de când nu mai pilotase un avion. Când se 
întorsese din Asia de sud-est, încercase să se angajeze pilot 
comercial, dar companiile de aviaţie se aflau în recesiune şi nu 
erau locuri disponibile. Se întâlnise cu un fost Raven la un 
Supermarket. Cu un an înainte se ferise eroic de bateriile 
antiaeriene din Câmpia Yars, iar acum vindea praf de săpun. 

Tatăl lui Michael dorise ca el să urmeze Dreptul şi poate de 
aceea se înrolase, în schimb, la Academia de Poliţie. I se păruse o 
slujbă cinstită, bine plătită şi care îi alimenta idealul de a fi de 
partea celor buni. În prima zi, ca simplu sergent, dezarmase un 
bărbat care amenințase că-şi împuşcă soția şi copiii cu un pistol 
mitralieră. După aceea, îl racolaseră. 

Devenise unul dintre cei mai tineri detectivi şi în 1978 Biroul de 
Narcotice îl invitase la un curs de două săptămâni la Chicago. La 
sfârşitul cursului îi oferiseră o slujbă. În primul an, ca agent 
secret, descoperise un grup de detectivi corupți din Brigada de 
Moravuri. După condamnarea lor primise câteva telefoane de 
amenințare, aşa că şeful său îi propusese să plece în Thailanda. 


leşiră de pe şoseaua principală, trecură de un pârâu puţin 

adânc şi o luară pe un deal abrupt cu o vegetaţie deasă. Lee opri 
jeep-ul şi se dădu jos. Ghidul lor hmong, Chao Cho, o luă înainte. 
Lee scoase un M-16 de sub bancheta din spate şi-i făcu semn lui 
Michael să-l urmeze. 

— De aici o luăm pe jos — zise Lee. 

Jungla era tăcută. Michael ştia că traficanţii acționau în forță 
aici. Pe altă cale ar fi fost imposibil să se apropie de cineva în 
această vegetaţie luxuriantă, fără să-i alerteze. 

Îl urmară pe Chao Cho vreo două sute de metri şi Michael îşi 
dădu seama deodată că se aflau lângă zidurile unui mare oraş. 
Pereţii erau alcătuiți din bambus crăpat, înnegrit de foc. Fuseseră 
ascunşi de tufişurile şi bambusul tânăr. Lee găsi o cale de acces 
şi-l conduse pe Michael înăuntru. 

Nu exista acoperiş, dar era întuneric, din cauza copacilor şi 
plantelor agățătoare. Podeaua de pământ era acoperită cu sticlă 
spartă, vase sfărâmate şi căldări contorsionate din metal. Două 
butoaie negre de cincizeci de galoane zăceau aruncate într-un colț. 

— Aici preparau câte două sute de kilograme zilnic. Au dat 
lovitura înainte să vii tu, exact înainte de recolta de opiu. Ştiu că a 
fost mâna noastră, dar am spus ambasadei că a fost acțiunea celor 
de la KMT. Nu avem voie să operăm de această parte a frontierei. 

— Era a lui Khun Sa? 

Încuviinţă din cap. 

— În toate satele shan este la fel. Distrugi o fabrică şi vezi că 
apare alta, în altă parte. Laboratoarele lui de heroină au funcționat 
aici până în 1974; le-a tot mutat între Thailanda şi Burma, în 
funcție de situația de moment. Acum are vreo treizeci. 

— Şi nu putem face nimic? 

— După cum vezi, nu există nici frontieră, nici puncte de 
control. Birmanezii nu se ocupă de această parte a Triunghiului şi 
majoritatea membrilor guvernului thailandez sunt mituiți. În 
această zonă nu se aplică legea, nu se fac controale. Aici comandă 
Khun Sa. Ar trebui să vezi unde locuieşte, în Ban Hinn Taek. Este 
un adevărat palat. Are un cinematograf, terenuri de tenis, piscine, 
dar şi magazine care vând mobilă din piele şi băutură. Întreţinerea 
acestei reşedințe costă două milioane de dolari pe lună. Şi se află 
chiar în inima junglei. 


şi dea seama de gravitatea problemei. Cărarea pe care înaintau era 

atât de îngustă şi năpădită de vegetație, încât nu s-ar vedea de la 
înălțime şi în afară de asta, ar fi sesizat uruitul unui avion înainte 
ca acesta să-l găsească. Nu existau aeroporturi, doar două şosele 
noroioase. Aici poți ascunde două armate rebele, se gândi Dale. De 
fapt, probabil că se şi ascund. 

Chao Cho îşi duse degetul la buze şi le arătă că se apropiau de 
satul pe care-l căutau. Lee arătă printre copaci şi Michael îl zări, 
sus pe coama dealului, cu fumul ridicându-se de pe acoperişurile 
de stuf. Auzi apoi lătratul câinilor. 

Lee scoase binoclul. După câteva minute i-l dădu lui Michael. 

— Vezi clădirea din vârful culmii? Sunt trei catâri legaţi afară. 
Este unul din punctele de negoț ale lui Khun Sa. Înăuntru sunt 
trei sute de kilograme de heroină numărul patru, împachetate în 
saci impermeabili. 

Michael clătină din cap. 

— Nu văd decât coliba. Eşti sigur că am ajuns unde trebuie? 

Lee râse. 

— Ai încredere în mine. Un CI ne-a spus că este aici, dar 
ambasada spune că trebuie să aşteptăm s-o treacă peste frontieră, 
în Thailanda, înainte să acționăm. 

Michael ştia că CI era prescurtarea de la Informații 
Confidenţiale. 

— Dar pot interveni mii de întâmplări neprevăzute până atunci. 
Mai bine s-o luăm acum. 

— Ambasada spune nu. 

— Pentru numele lui Dumnezeu! 

— Bun venit în lumea drogurilor - rânji Lee. Hai să ne 
întoarcem mai bine. Am parcat prost jeep-ul. 


Chiang Mai 


Sediul DEA se afla într-una din cele mai sărace zone ale 
oraşului, înconjurat de un zid înalt din beton şi porți de oţel! 
Perimetrul era prevăzut cu un sistem electronic de securitate. 
Aceste precauţii erau pe deplin justificate. Cu numai un an 
înainte, Joyce Powers, soția unuia din agenții superiori DEA fusese 
răpită de pe stradă şi ucisă. 

După ce pătrundeai dincolo de porţi, aveai impresia că pătrunzi 
într-un decor de film hollywoodian. Era o zonă de recreere în stil 

Disney cu case cu frontoane, pe două nivele, pajişti îngrijite, 
piscine albastre şi bărbați şi femei bronzate în şorturi albe, jucând 
tenis pe terenurile asfaltate. 

Exista de asemenea şi o sală de gimnastică, complet echipată cu 
cel mai modern echipament Mantilus. Lee şi Michael ieşiră să se 
antreneze aici, în timp ce Lee îi explică detaliile activităţii lor. 

— Acele trei sute de kilograme de heroină vor fi greu de depistat 
- zise el icnind sub greutăţi. În mod normal, vin pe cărări, într-o 
caravană formată din patru sute de catâri — câte cincizeci de 
kilograme de opiu pe fiecare. Douăzeci de tone deodată. Şi tot nu 
reuşim să-i prindem. Pentru trei sute de kilograme, nu vor avea 
nevoie decât de şase catâri. Va fi mai uşor şi se vor deplasa mai 
rapid. Sau o să-i includă într-o caravană mai mare. 

— Cum rămâne cu patrulele de la graniță? 

Lee râse atât de tare, încât lăsă jos bara. 

— De partea thailandeză există încă o armată rivală KMT, care 
se presupune a fi rămăşiţele fostei Armate Republicane Chineze. 
Însă, în prezent, nu sunt decât nişte gangsteri la fel ca Shan. 
Thailandezii le dau arme să patruleze la frontieră, dar ei se 
folosesc de ele ca să le ceară shan-ilor câte cinci dolari SUA pe 
kilogram de heroină. Sau fac chiar ei trafic cu opiu. Este o farsă. 

— Atunci, cum putem să-i oprim? 

— Dacă obţinem o informaţie valoroasă, putem lua legătura cu 
Poliția thailandeză de frontieră. Dar, dacă facem asta, de obicei se 
întâmplă ceva şi acțiunea dă greş. 

Lee îşi continuă antrenamentul. 

— Vrei să spui că sunt corupți? 

— În Thailanda toți sunt corupți. Vreau să spun că sunt 
vânduți trup şi suflet duşmanului. 

— Duşmanului? 

— CIA. Numai că aici nu le spunem aşa. Sunt cunoscuți sub 
numele de Etajul Trei, pentru că se află la al treilea etaj al 
Ambasadei din Bangkok. Îşi spun Serviciul de Raportări Speciale 
(SERF). Tipilor le plac criptonimele, ce mai. N-ai cum să scapi de 
ticăloşii de aici. Sigur mă duc în junglă, scutur un copac şi-mi 
cade un microfon în cap sau mă scarpin în fund şi găsesc o 
cameră miniaturală de luat vederi. 

— Vrei să spui că CIA ne pune bețe în roate? 

— Nu-i nimic personal, Mike. Nu te supăra. 

Puse jos greutăţile şi se aşeză pe bancă. Tricoul era îmbibat de 
sudoare. 

— Dar de ce? 

— Ai fost în Laos în timpul războiului, nu-i aşa Mike? 

— Da, câteva luni. 

— Ai auzit că Air America transporta droguri? 

— Să aud? Am văzut cu ochii mei. 

— Aici este acelaşi lucru. Patrulele de frontieră sunt un 
contingent anti-insurgent. Când studenţii de la universitatea din 
Bangkok au ieşit în stradă acum patru ani, au trimis patrula de 
frontieră să-i liniştească. Pe cei de la Ambasadă îi interesează doar 
politica. Puțin le pasă de droguri. Visează comunişti sub pat, Mike. 
Cineva trebuie să plătească pentru toate astea. Şi, în afară de asta, 
traficanții de droguri, ca grup unitar, sunt o ramură foarte 
conservatoare de extremă dreapta. De asemenea, traversează 
foarte des frontiera. Cei din CIA sunt foarte ataşați de tipii ăştia 
pentru că le furnizează informații prețioase. 

— Isuse. 

— N-o să ne ajute cu nimic. Politica este pe primul loc. 

Lee râse de propria lui glumă. 

— Păi dacă patrula de frontieră nu ne ajută, de ce nu-i arestăm 
noi? Hai să nu le mai dăm nici o şansă. 

Lee se uită lung la el. 

— Bună idee, dar aici nu suntem în SUA. Nu-i vorba de câțiva 
gangsteri, ci de o armată întreagă. Doar o singură caravană are 
trei sute de soldați, tineri hmong sau lihsm. Au puşti, mitraliere, 
grenade, un adevărat arsenal pentru numele lui Dumnezeu. Şi 
sunt dotați cu stații radio pentru comunicare. Ce crezi că putem 
face? Să sărim la ei după un copac şi să-i amenințăm cu pistolul: 
„Stați pe loc, nu mişcați, sunteți arestați!” 

Şi atunci, ce dracu o să facem? 

— Eu unul Mike, fac tot ce pot. Mă joc cu copiii mei în fiecare 
dimineață cam o oră şi apoi, mă duc să-mi fac meseria fără să ştiu 
când şi dacă o să-mi mai văd soția vreodată. Risc să fiu împuşcat, 
aruncat în aer sau stâlcit în bătaie. Colaboratorii mei sunt tipi care 
beau prea mult, poliţişti thailandezi care ar fi în stare să mă vândă 
pentru un ceas electronic şi tipi în costum de la ambasadă de care 
sunt sigur că transmit tot ce află de la mine părții adverse. Şi 
continui s-o fac pentru că îmi spun că, până la urmă, lucrurile se 

vor schimba. Pentru că eu - deşi sunt aproape singurul din 
generația mea care gândesc aşa - cred că o doză de heroină 
reprezintă o amenințare mai mult pentru America decât Joe Stalin 
într-un lansator de rachete. Pentru că sunt un visător, un nebun. 
Pentru că nu renunţ să lupt pentru o cauză pierdută. 

— Şi vrei să spui că asta mă aşteaptă aici? 

— Nu ţi-a promis nimeni o grădină de trandafiri, Dale. Bun 
venit în Chiang Mai. 

Râse ca un nebun, luă prosopul şi se duse să-şi facă duş. 


113 


Chiang Mai este în lumea drogurilor ce este Wall Street în cea 
financiară şi localnicii nu se sfiesc să se mândrească pe față cu 
renumele oraşului lor. Multe restaurante sunt tapetate cu modele 
înfățişând maci, la fel ca şi covoarele şi tricourile turiştilor. Opiul 
se găseşte peste tot, din belşug. 

Oraşul este în acelaşi timp un bazar de droguri şi un cuib de 
spioni. Hotelurile, restaurantele, barurile de noapte şi cafenelele 
servesc drept loc de întâlnire pentru traficanții de arme, droguri, 
spioni şi mercenari. 

lar activitatea ajunge la apogeu în fiecare primăvară, după 
recolta de opiu. 


David Lee îşi puse şapca Dodgers, geaca de piele cu fermoar şi îl 
luă pe Michael în oraş, ducându-l la localul numit absurd Hanul 
de Bun Venit, să privească furnicarul de oameni. Cafeneaua era 
plină de chinezi tineri, în uniforme elegante, cu ochelari de soare 
Porsche şi ceasuri de aur Rolex la mână. O gaşcă de tineri 
thailandezi în tricouri şi blugi stăteau la uşă, să descurajeze 
turiştii şi negustorii. Se holbară la el când se instala în foaier, iar 
el le făcu cu ochiul. 

— Majoritatea tipilor de aici fac parte din triade -— zise el. 
Gangsteri chinezi tineri care se ocupă cu paza. Uită-te numai cum 
se îmbracă. Ochelarii ăştia de soare au devenit o uniformă. Ceilalți 
aparțin fie generalului Li — autoritatea locală KMT - fie lui Khun, 
Sa. Negociază prețul pe kilogram şi discută riscul implicat. Aici 
este începutul pistei pe care trebuie s-o urmărim. 

— Şi nu putem face nimic? 

— Exact. Thailanda nu are legi împotriva adunărilor 
conspirative, aşa că pot sta cât doresc, să discute despre droguri. 
Ne privim reciproc şi atâta tot. Dacă nu-i prindem cu drogurile în 
buzunar, nu putem să-i acuzăm de nimic. lar dacă îi prindem, 
sunt protejați până la cel mai înalt nivel. Dacă nu de ai noştri, 
atunci de ai lor. 

— Al Treilea Etaj? 

— Nivel A, ce mai. Deocamdată, stăm pe tuşă. Într-o zi, lucrurile 
or să se agraveze şi o să ne pună să acționăm. Şi atunci o să-i 
distrugem. 

Îşi întoarse capul să se uite la o femeie care tocmai ieşise din 
ascensor. Era o asiatică extrem de atrăgătoare, care părea să 
plutească prin foaier, într-un cheongsam negru, de mătase, strâmt 
şi despicat până la coapsă. Părul negru îi atârna pe umeri. 

— Este o femeie, Mike, atâta tot - murmură Lee. De aceea 
chinezii spun că voi, americanii, sunteți nişte barbari păroşi. Nu 
înțeleg de ce vă agitați atât. Acestea sunt micuţe chinezoaice, 
omule. Plutesc ca un fluture şi înțeapă ca o albină. 

Fata se opri în mijlocul foaierului şi se uită la Mike. Îl privea 
atât de sincer şi intens, încât se simţi stânjenit. 

— Of, Doamne, se uită la tine sau la mine. Sunt om însurat. 

— La ce dracu se uită? 

— Cred că la tine, omule. Probabil că studiază clienţii. Nu-i da 
mai mult de o mie de baht, omule. Dacă nu, te sfâşie. 

Se întoarse şi veni spre ei. Când se întoarse, Michael simți 
parfumul de iasomie. 

— Nu, mulțumesc, acum sunt în timpul serviciului — zise el. 

— Ce? — îl întrebă fata mirată. 

— Poate altă dată. 

— Nu mă recunoşti. 

Era o constatare nu o întrebare. 

— Crezi că ar trebui să te recunosc? 

Pentru o clipă, avu impresia că o să izbucnească în plâns. Apoi 
bombăni ceva şi plecă. 

— Ce-a spus? 

— Cred că ţi-a zis că eşti un ticălos — îl lămuri Lee 

— Nu înţeleg nimic. 

— La dracu, nu cred că este o târfă de o mie de baht. Uită-te ce 

brățară are la mână. Şi nu-i imitație, Mike. 

— Nu ştiu cine este — zise el, răscolindu-şi memoria. 

— Dar ea ştie cine eşti tu. Cred că ar fi mai bine să facem nişte 
investigaţii. 


— O cheamă May Wong. Îţi spune ceva? 

Michael clătină din cap. 

Erau în biroul lui Lee, de la sediul DEA. Lee stătea cu picioarele 
pe masă şi mâinile sub cap. Ordinul de onoare atârna înrămat pe 
perete, în spatele lui. 

— Sigur, nu este numele ei adevărat. 

— Cine este? — îl întrebă Michael. 

— Nu contează cine este ea. În schimb, prietenul ei este o 
persoană importantă. Îl cheamă Ho Kuan-ling, alias Douglas Ho, 
poreclit Aripioară de Rechin. Este un Stâlp Roşu în Triada Fei 
Lung şi joacă un rol important în traficul de droguri coordonat de 
Sammy Chen. Are treizeci şi şapte de ani şi este un tip foarte 
afurisit. Şi iată că femeia lui crede că te cunoaşte. 

Se aplecă spre el. Michael ştia ce gândea: fie sunt infiltrat de 
inamici, fie m-am infiltrat eu printre ei. Care din două? 

— N-am văzut-o în viața mea - zise el. Mi-aş fi amintit, mai mult 
ca sigur, o femeie ca ea. 

— Atunci, ce dracu se întâmplă? 

— Nu ştiu. 

— Va trebui să afli. 

Michael încuviință din cap. Încercă să găsească un răspuns. Se 
gândea la toate fetele pe care le cunoscuse în ultimii cinci ani. La 
San Francisco se întâlnise cu o vietnameză de câteva ori, dar, în 
afară de ea, nu existase nici o asiatică în viața lui. 

— Cred că m-a confundat - zise el. Poate am un frate geamăn. 

— Puțin îmi pasă. N-aveţi decât să fiți şi quadripleți. Află drept 
cine te ia, apoi străduieşte-te dracului să intri în pielea acestui 
personaj. Pentru că vreau să ştiu ce se petrece, Mike. 

Încuviinţă din cap. 

— O.K. 

Strada era plină cu boutiq-uri în stil vestic; dintr-un magazin de 
casete răsuna melodia „Love is a drug” (lubirea este un drog). 
Tineri cu păr lung, tricouri murdare şi blugi rupți hoinăreau pe 
străzi căutând să dea lovitura. Ţărani de pe dealuri, majoritatea 
femei cu copii în spate, îşi croiau drum printre mulțime, spre 
piață. 

Mercedes-ul opri lângă un magazin viu luminat, unde se 
vindeau sculpturi din lemn antice şi mobilă grea de tek. Şoferul, 
un chinez într-un costum bej, cu un pistol sub braţul stâng al 
hainei se dădu jos şi deschise portiera. May cobori şi intră în 
magazin. Şoferul se aplecă să-şi ia un pachet de ţigări. Îşi aprinse 
una şi aşteptă. Se uită în jur, indiferent. Scuipă în şanţ. Nu se 
aştepta la necazuri. 

Michael îşi parcă Toyota maro puțin mai departe, pe stradă şi o 
urmă în magazin. 

Ea studia o masă grea de tek, în timp ce proprietarul se învârtea 
în jurul ei, ademenind-o să cumpere. Michael avu grijă să nu se 
apropie. O văzu şi rămase impresionat de reacția ei. 

Nu schițase nici un gest. 

Se întoarse din nou şi îşi dădu părul la o parte. O văzu uitându- 
se pe stradă, ca să vadă dacă şoferul stătea cu spatele la ea şi apoi 
ieşi repede din magazin, lăsându-l pe proprietar să vorbească de 
unul singur. Michael o urmă. O coti pe alee. 

Era plină de țărani: lihsu, hmong şi thailandezi negri, care 
vindeau pipe de opiu şi bijuterii de argint lucrate manual. Copiii 
aruncau maci veştejiți. Michael simți că-l trage ceva de pantaloni 
şi când se uită în jos, văzu o tânără femeie Akha cu un copil 
deformat în braţe. Neonul purpuriu al barului de noapte Golden 
Pappy arunca o aură roşiatică pe faţa ei. Îi aruncă nişte monede şi 
se grăbi după fată. 

— May - zise el. 

Se întoarse. Nu-i zărea fața în urmă. 

— Îţi aminteşti? 

Părea agitată. 

Oh, la dracu şi acum ce o să fac? Drept cine mă ia? 

— Sigur că îmi amintesc. 

— Au trecut mai mult de zece ani. Nu te-ai schimbat. Nu mi-a 
venit să cred când te-am văzut. 

Nu ştia ce să-i spună. Dă-mi un indiciu! Ceva! 

— Mai koo - zise ea. 

Mai Koo. Oare cine îi spunea aşa? Fusese demult în Laos... 

— Nu-ţi aminteşti? — zise ea. 

Laos. Fata aceasta avea în jur de douăzeci de ani, poate chiar 
mai puţin. În Laos fusese acum unsprezece ani... 

— Nici măcar nu-ți aminteşti de mine. 

Încercă să-i distingă trăsăturile în umbră. Neonul clipi, 
luminându-i faţa. Îşi aminti de o fetiță ghemuită pe podeaua 
barului din Lon Tieng; juca baseball cu o şapcă Giants, de zeci de 
ori mai mare pentru căpşorul ei; o grămadă patetică de bandaje 
însângerate în spitalul bazei... 

— De ce m-ai părăsit la spital? De ce n-ai venit să mă vezi? 

— Ly May - murmură el. 

— De ce? 

Nu putea fi fetița aceea. Acel copil murise într-un spital al bazei 
militare americane sau pe străzile Saigon-ului. Fetița aceea făcea 
parte dintr-un coşmar de demult; încercase să facă ceva şi dăduse 
greş. Această femeie tânără şi elegantă nu semăna deloc cu fetița 
de atunci. Apoi, în sclipirea neonului zări cicatricea micuță din 
jurul ochiului. 

— De ce nu te-ai întors să mă cauţi? repetă ea 

— N-am putut — zise el. 

Se auzi un zgomot în stradă. Bodyguardul lui May îşi dăduse 
seama că dispăruse şi se năpustise pe alee ca un animal rănit. 
Probabil că-l bătuse deja pe proprietarul magazinului, se gândi 
Michael. Când ieşea ceva prost tipii ăştia nu ştiau decât să sară la 
bătaie. 

— Acum trebuie să plec — zise ea. 

— Stai - murmură Michael, dar ea trecu pe lângă el şi ieşi pe 
alee. 

Se dădu un pas înapoi şi o privi din umbră. 

Ajunsese deja în capătul aleii şi se certa în thailandeză cu 
bodyguardul. Băiatul îi spunea să nu se mai aventureze de una 
singură, iar ea îi răspunse într-o thailandeză impecabilă, să se 
ducă la dracu. 

Michael zâmbi. Iat-o pe fetița hmong care nu scotea nici un 
cuvânt şi pe care o certase fiindcă învățase să spună „sum-bitch”. 
Devenise o tânără foarte limbută. 

Era măcinat de emoţii contradictorii. Uimire. Entuziasm. 

Dezamăgire. 

Ly May. May Wong. Micuța țărancă se descurcase bine, dar se 
asociase cu cine nu trebuia. Într-un fel, drumurile vieții o duseseră 
din munți pe stradă şi în bazarurile cu droguri din nord. Îndurase 
greul şi acum avea bani, protecție şi o educație. Supravieţuise în 
mod uimitor. 

Întrebarea era însă următoarea: Oare era pregătit să acţioneze 
conform principiului american şi să-i primejduiască, din nou 
viitorul, ca s-o exploateze? 

Vincent Pederewski avea aerul epuizat al unui om care-şi 
petrecuse prea mult timp într-o slujbă pe care credea că putea s-o 
îndeplinească. Îşi slăbise cravata şi era înconjurat în permanenţă 
de fum de țigară. Polonez de origine italiană, fusese poreclit Papa 
de colaboratorii săi din biroul DEA din Bangkok, de când fusese 
ales Papă Ioan Paul al II-lea. Era şeful Biroului din Bangkok dar, 
ca importanță, se putea compara cu un spălător de WC-uri din 
Djakarta. 

Deasupra capului său atârna o hârtie trasă la xerox şi lipită cu 
scotch: 


Preşedintele Clubului de ciuperci 
Tinut în beznă şi hrănit cu rahat 


Pe celălalt perete era o schemă care prezenta relaţiile lui 
Douglas Ho în cadrul organizaţiei — cercurile şi pătratele erau 
umplute cu nume thailandeze şi chinezeşti. Era un adevărat 
labirint de linii, care mai mult te aiura decât te lămurea cu ceva. 

— Am aflat că ai un om de legătură pe lângă Douglas Ho - zise 
Papa. 

Michael înălță din umeri. Se simțea stânjenit. Nu ştia dacă 
dorea să continue pe această direcție. 

— May Wong — îi sugeră Pederewski. 

— Este o cunoştinţă de demult. 

— Dar David Lee consideră că am putea profita. 

— Poate. 

Papa luă un dosar gros şi i-l aruncă pe masă. Michael îl prinse 
ca să nu cadă pe podea. 

— Uite ce este, Mike. Şi eu sunt la fel de sceptic ca tine. lată 
dosarul pe care-l avem despre Douglas Ho. Este de neatins. Îl 
protejează chiar şi cei mai înalți membri din Guvernul Thailandez. 
Dar ce dracu? Trebuie să ne facem meseria, nu? 

— Aşa m-am gândit şi eu înainte să ajung aici. 

— Dar de-abia ai venit de două luni. Ai răbdare să treacă şase 
ani, ca în cazul meu. 

Pederewski scăpă scrum de țigară pe cămaşă, dar nu-i păsa. 

— Ce ştii despre triade, Michael? 

— Nu prea multe. 

— Mă rog, nimeni din America nu ştie deocamdată. Poate peste 
zece ani or să se trezească. 

— Douglas Ho face parte din triadă, nu-i aşa? 

— Este ca şi când ai spune despre cardinalul Spellman că este 
un catolic practicant. Tipul acesta ocupă un post de conducere în 
Fei Lung şi are nişte relații importante în Hong Kong. Credem că 
este un Stâlp Roşu -— adică o persoană care se ocupă de afacerile 
murdare. Dar nu este doar un om de acțiune. Are şi creier, nu 
numai muşchi. Cea mai cumplită combinație. Un criminal perfect. 
A fost trimis aici, de la Hong Kong, cu un an în urmă, să aibă grijă 
de afaceri. 

— Şi fata? 

Pederewski ridică din umeri. 

— Este o fată ca oricare. Le ia, le ţine câte un an sau doi, pe 
urmă le aruncă. Din câte ştim noi, nu are vicii. Nici măcar femeile 
nu reprezintă o preocupare pentru el. L-am întâlnit odată, sau de 
două ori. Nu cred că sexul este ceva important pentru el. Luna 
trecută a primit Ordinul Elefantului Alb sau cam aşa ceva, din 
mâna regelui. Pentru operele sale de caritate. A donat o sută de 
mii de dolari pentru o campanie împotriva drogurilor. Îți vine să 
înnebuneşti, nu-i aşa? 

— Spui că l-ai cunoscut? 

— Am fost la el în numele ambasadei. Voiam să-l cunosc. 
Ascultă-mă, Mike, când te uiţi în ochii lui, parcă ai privi oceanul. 

— Dacă nu ne putem atinge de el, atunci de ce ne mai omorâm? 

— Habar n-am. Dar oricum, suntem plătiți s-o facem, nu? 

Parcă m-aş fi întors în Vietnam, se gândi Michael. Viața este 

aceeaşi. 

— Şi crezi că o să ne ajute la ceva? 

Papa schimbă tonul. Vocea lui căpătă brusc o inflexiune mai 
dură. 

— Trebuie s-o facem, pentru că nu putem să rămânem 
indiferenți cu toții, Michael. Pentru că acum este rău, dar ar fi fost 
şi mai rău dacă n-am fi existat noi, cei cu pălării albe. O să-l 
încolțim pe Douglas Ho şi o să-l facem puţin să sufere. Poate vom 
reuşi să împingem câțiva băieți răi în America, sau poate că va 
face greşeala să calce pe pământ american şi o să-l arestăm. Asta 
te face mai fericit, Mike? 

Încuviinţă din cap. Cu asta era de acord, trebuia să-i pese 
cuiva. 

— Înainte să te implici cu adevărat, ar trebui să cunoşti câte 
ceva despre triade. Nu ti-ar strica o mică lecţie de istorie. 

— O.K. 

— Primul lucru pe care trebuie să-l înţelegi despre triade este că 
exista de când lumea, fir-ar să fie. Ştii cum se spune. Dacă pui doi 
englezi împreună, formează un club, dacă pui doi irlandezi se iscă 
un război, iar dacă pui doi chinezi, vei obține o triadă. 

Papa se sprijini de spătarul scaunului, dezbătând subiectul său 
preferat. Îşi aprinse un Winston, dar era prea prins de conversație 
ca să-l ducă la buze. În timp ce vorbea, îi căzu din nou scrum pe 
cămaşă. 

— Triadele au apărut la început drept o sectă rebelă, cum ar fi 
IRA sau OEP, care luptă împotriva unui guvern nepopular. Doar că 
membri săi erau legați prin tot felul de jurăminte de credință, de 
genul ligii masonice. Au apărut prima oară în Hong Kong în anul 
1350 când au fugit ca să scape de prigoana lui Manchu. Cu 
timpul, au început să-şi folosească forța mai mult în scopuri 
politice, iar la Hong Kong au reuşit să se infiltreze în guvern şi 
poliție. Anul de glorie a fost 1912. Atunci a fost alungată vechea 
dinastie Manchu şi Sun Yat Sen a declarat China Republică. Era 
membru al triadei, aşa că, dacă doreai să obţii un post înalt în 
China, trebuia să fii membru al triadei. Imperativul politic a 
dispărut, dar triadele au continuat să existe. Între timp, au creat 
nişte puternice sindicate organizate ale crimei şi au pus practic 
stăpânire pe Hong Kong. Ceea ce trebuie să înţelegi despre triade, 
Mike, este că sunt nişte canibali. Se mănâncă între ei. De 

exemplu, Wanchai din Hong Kong. Dacă eşti hamal, trebuie să 
apelezi la triadă, să ceri de lucru. Şi, drept răsplată, trebuie să le 
dai jumătate din salariu sau chiar mai mult. Firma la care te duci 
să lucrezi este proprietate a triadei. Negustorul stradal de la care 
îți cumperi mâncarea umflă prețurile, pentru că este muls de 
triadă. Dacă eşti atât de sărac încât trebuie să furi ca să 
supraviețuieşti, eşti obligat să dai partea cuvenită triadelor. Dacă 
vrei sex, prostituata plăteşte banii pe care-i dai triadei. Dacă vrei 
să fumezi nişte opiu ca să uiţi de necazurile vieţii, te duci la o 
speluncă a triadei. Practic, trebuie să-ți vinzi trupul şi sufletul 
triadei. Singurul mod de a scăpa este să devii tu însuți membru al 
triadei, dacă vor să te primească şi să persecuți pe altcineva, la 
rândul tău. 

Dar, ca să pătrunzi în rândurile triadei, trebuie să fii 
recomandat de un membru şi asta te costă bani. Eşti verificat 
minuțios de un conducător din cadrul triadei, de obicei ofițerul 
care se ocupă de recrutare, numit Avangarda. Ceremonia de 
inițiere dura de obicei trei zile, dar azi constă doar într-un simplu 
jurământ. 

Aici, în Thailanda, chinezii s-au împământenit de atâta timp 
încât este greu să-i distingi de thailandezii pur sânge. Au acaparat 
comerțul, ca evreii în Europa, înainte de al doilea război mondial şi 
majoritatea afacerilor comerciale din oraş sunt dominate de 
vorbitorii de chiu chao. Triadele se întâlnesc în orice mare oraş — 
Bangkok, Hong Kong. Sunt în general organizații secrete şi de 
aceea sunt foarte greu de distrus. Au un proverb: „Armata 
protejează împăratul, iar societăţile secrete, oamenii”. Din păcate, 
nu este adevărat. Dar noi cu asta suntem confruntați aici, Mike. 
Nu cu un sindicat, ci cu un mod de viaţă. 

— Şi May este cheia noastră de a pătrunde înăuntru? 

— O adevărată mană cerească, dacă tu crezi în Dumnezeu. 

Îşi aprinse altă ţigară şi-i căzu din nou scrum pe cămaşă. 

— Poţi s-o faci să lucreze pentru noi, Mike? 

— O să încerc, dar nu ştiu dacă o să țină. 

— Dacă n-o să țină, o să te întorci în Oraşul Drogurilor şi o să-ți 
intre din nou noroi de junglă în cizme. Dar trebuie să ne străduim. 

— Trebuie să-i vorbesc între patru ochi. 

— Nu va fi uşor. Douglas Ho are o mulțime de bodyguarzi care îi 
supraveghează femeile clipă de clipă. Cred că îl păzeşte cineva 

chiar şi când se regulează. Este un tip prudent. 

— Deci, ce facem? 

— Aşteptăm şi stăm la pândă. Vei vedea că o să se ivească o 
ocazie. Avem timpul de partea noastră. Oricum, nu există altă cale 
de a pune mâna pe acest tip. 

Vila lui Douglas Ho era adăpostită discret în spatele unei păduri 
de bananieri, lângă ambasada belgiană, într-una din cele mai 
selecte zone rezidenţiale ale oraşului. Poarta avea țepuşe de fier în 
vârf şi zidurile erau acoperite cu sârmă ghimpată. Poarta era 
placată cu sârmă ghimpată şi cu folii de oţel antiglonț, care nu 
permiteau să zăreşti clădirea din stradă. Doi palmieri se ridicau 
dincolo de ziduri, pleoştiți de căldură ca două bătrâne moțăind în 
soare. 

— Nu putem intra - zise Michael, aşa că va trebui să aşteptăm 
până iese. 

Papa apăsă butonul instalaţiei de aer condiționat. Se defectase. 
Îşi lărgi cravata şi îşi şterse o picătură de sudoare de pe gât. 

— Trebuie s-o scoatem din Bangkok. Aici sunt prea mulți ochi. 
Dar mai întâi va trebui să aşteptăm până când iese din vilă, poate 
la cumpărături. Aşa cum s-a întâmplat în Chiang Mai. Atunci, poți 
să-i strecori un bileţel să-i dai întâlnire undeva în oraş şi să vezi 
dacă muşcă momeala. 

Michael încuviință din cap. Se gândea la fetița de care-şi 
amintea, la Long Tieng; făcea baloane de gumă, juca baseball, 
dormea sub scaunul lui, la bar. Acum, urma să fie aruncată în 
gura leilor. Din nou. 

Şi totul pentru o cauză bună. 

Din nou. 

Era târziu, seara. Poarta se deschise brusc şi Mercedes-ul alb 
ieşi repede. Avea geamuri fumurii, aşa că era imposibil să ştii dacă 
se afla înăuntru, dar o urmăriră de la distanță. 

Toyota lor maronie nu ieşea în evidență şi oricum, Papa îi 
spusese că în Bangkok nu era greu să urmăreşti o maşină. Nu 
ajungea niciodată să ţi-o ia prea mult înainte. În timpul 
conflictelor din anii '70 thailandezii glumeau că Bangkok-ul nu va 

fi invadat niciodată. Vietnamezii s-ar împotmoli în Bulevardul 
Rama IV şi ar renunța, preferând să se întoarcă acasă decât să 
invadeze oraşul. 

Mercedes-ul se opri lângă hotelul Dusit Tiani. Bodyguard-ul 
alergă în jurul maşinii să deschidă portiera şi apăru May. Toyota 
era blocată în trafic, aşa că Papa nu fu nevoit să parcheze. Michael 
cobori, şerpui printre camioane şi autobuze şi o urmă în foaier. Se 
uită înapoi la bodyguard-ul care era la volanul Mercedes-ului şi se 
încruntă la portari. 

May se ducea la cumpărături. Când o ajunse, intrase într-un 
magazin de bijuterii şi se uita la nişte brățări de jad. 

Michael intră şi el. 

Probabil că-l simţise, pentru că se uitase brusc în jur şi citi 
surprinderea pe fața ei. Apoi îşi revenise şi îşi concentrase atenția 
asupra brățărilor. 

Michael se apropie de ea, atât de mult încât îi simțea căldura 
trupului. Se prefăcu interesat de bijuteriile din jad birmanez şi 
safirele chantaburi, în formă de stea. 

Unul din vânzători se apropie şi-l întrebă pe Michael dacă îl 
poate ajuta cu ceva. Tonul lui sugera că îl cântărise deja drept un 
client lipsit de importanță, după cămaşa sport şi pantalonii largi. 

Scoase o carte de vizită din buzunarul de la piept, o ţinu între 
degetul mare şi arătător şi arătă spre un colier de jad. Vânzătorul 
deschise vitrina şi i-l arătă. 

Ştia că May îl privea. Bătu din nou în sticlă şi clătină din cap. 

— Mulţumesc - zise el şi ieşi, lăsând cartea de vizită pe tejghea. 

Se uită repede peste umăr când ieşi din magazin. Cartea de 
vizită dispăruse. 


Golden Nine locuia într-un magazin prăpădit de lemn din Soi 
Saladaeng. O bătrână cu coadă neagră şi frunte înaltă o conduse 
pe May înăuntru. Golden Nine stătea cu un picior îndoit sub el pe 
taburet, sorbind din ceai. Era foarte bătrân, cu ochi galbeni, obraji 
zbârciți şi gura ştirbă. Avea o aluniță mare pe obrazul stâng şi din 
ea îi atârnau trei fire lungi de păr alb, de care se trăgea tot timpul. 
Purta un anteriu din mătase albastră, un fir de aur care îl făcea să 
apară învăluit într-o aură strălucitoare. 

Instrumentele prezicătorului erau înşirate dinaintea sa: o hartă 
desenată de mână, cu cele douăsprezece semne zodiacale întinse 


427 


- OPIU - 


pe o roată, un set de hărți astrologice, un mic Buddha de porțelan 
şi un vas lăcuit cu bețe de tămâie. 

— Bună ziua, bunicule — îl salută May, cu respect. 

El încuviință din cap şi zâmbi arătând spre taburetul de lemn 
de vizavi. Se aşeză. 

Golden Nine luă vasul de pe masă, turnă nişte ceai verde într-o 
cană crăpată şi o invită să bea. În ciuda vârstei, are încă mâini 
frumoase, observă ea, cu unghii lungi şi forme perfecte. Unghiile 
de la degetele lungi, crescuseră ca nişte gheare şi aveau aproape 
trei centimetri lungime. 

— Eşti May Wong - zise el cu un glas şuierător ca scârțâitul 
balamalelor. Locuieşti cu Dragonul în casa cea mare. 

— Cu Dragonul? — îl întrebă ea. 

— Dragonul ca bărbat - zise el şi ea îşi dădu seama că se 
referea la Douglas. Te-am văzut cu el. 

Îi vorbea pe un ton dezaprobator. Poate dacă putea să-i vadă 
viitorul, îi vedea şi trecutul, se gândi ea, roşind de ruşine. 

— Ce vrei să ştii? 

— Viitorul meu. 

— Te-a făcut ceva să te gândeşti la viitor? 

— Da. 

May se gândi la cartea de vizită strecurată de Michael, prin care 
acesta îi cerea să se întâlnească în Ayoddhya. 

Bătrânul încuviință din cap. 

— Viitorul tău ţi-e scris în frunte din ziua în care te-ai născut. 
N-ai cum să-l schimbi. 

Îi luă capul în mâini. Erau uscate şi surprinzător de puternice, 
iar degetele sale îi pipăiau conturul frunții şi craniului, coborând 
apoi pe față, sprâncene, buze şi bărbie. Apoi îi luă mâinile, le ţinu 
spre fereastră, ca şi când ar fi fost transparente şi-i examină 
unghiile, frecându-i liniile palmelor cu degetele. Când se declară 
mulțumit, îi lăsă mâinile să cadă în poală, închise ochii şi păru că 
se adânceşte în transă. 

Soarele se filtra în cameră prin fereastra cu obloane şi May văzu 
firicele de praf, plutind în lumina gălbuie. Dragonii din hârtie roşie 
care atârnau de tavan erau mişcați de o briză blândă. 

Golden Nine deschise ochii, făcându-i semn să-şi termine ceaiul 
şi apoi examină frunzele de pe fundul cănii. 

— Eşti cu adevărat norocoasă, Dragon Lady. Viitorul tău se 

bifurcă pe două cărări. Una duce în gura dragonului, iar cealaltă 
pe vârful muntelui. Una duce la durere, cealaltă la fericire. Trebuie 
să alegi. 

— Ce trebuie să fac, Bunicule? 

— Trebuie să alegi. Nu azi, ci atunci când drumurile se vor 
despărți. Vei recunoaşte ziua aceea, dar când va veni ceasul, va 
trebui să stai departe de Dragon. Va trebui să fugi cât de repede 
poți. Dacă vei fugi cu o secundă mai devreme sau mai târziu, te va 
distruge. 

— Ai mai văzut pe cineva? — îl întrebă ea. 

Golden Nine încuviință încet din cap. 

— Pe cine vezi? 

— Nu este nevoie să-ți spun. El este motivul pentru care ai venit 
aici. 

— Îmi este scris în frunte, Bunicule? 

— Ai două nume scrise în frunte, Dragon Lady. Unul din ele va 
fi destinul tău. 

May lăsă banii pe podea şi ieşi grăbită. 

Michael stătea în camera lui la Holiday Inn, contemplând după- 
amiaza aburindă de Bangkok prin fereastra cu sticlă groasă a 
hotelului. Se ridică şi începu să se fâțâie prin cameră ca un leu în 
cuşcă. Voia să termine odată cu misiunea lui, dar mai mult decât 
orice, dorea s-o revadă. Măcar dacă pretextul meu ar fi mai onest. 
Crede că vreau doar s-o văd, dar în realitate mă folosesc de ea. 

Ly May. În amintirea lui, fetița aceea de nouă ani nu crescuse; 
rămăsese un copil în ciuda celor unsprezece ani care trecuseră. 
Era imposibil să pui semn de egalitate între acele amintiri şi 
tânăra superbă de acum. Ce o să-i spun? Ce o să-i spun oare? 

Era sfâşiat de emoţii contradictorii: uşurare că supraviețuise, 
nerăbdare să-i explice ce se întâmplase, că n-o abandonase, 
dezgust față de ceea ce devenise. Şi mai ales față de realitatea cu 
care era confruntat: micuța hmong cu nas rozaliu, picioare 
murdare şi zâmbet inocent devenise o femeie a triadei. Evoluţia ei 
era completă. 

Luă una din revistele de pe măsuța de cafea: Revista Economică 

a Orientului Îndepărtat. Dădu paginile nervos şi se trezi uitându-se 
la fotografia propriului său tată, ce-i zâmbea pe o pagină de 
reclamă: 


FOSTUL EROU DE RĂZBOI 
CONDUCE O BANCĂ PARTICULARĂ 
NEW COMMODITIES HOUSE 


Când maiorul Jonathan Dale şi-a schimbat uniforma militară 
cu costumul dungat de bancher, a adus cu el experiența de 
management a unui om care a răspuns de viețile a mii de soldați şi 
expertiza financiară a unui ofițer superior care a administrat 
bugete şi programe de milioane de dolari. Ca orice director capabil, 
intenționează să discute personal cu noii săi clienți şi să-i sprijine 
în rezolvarea problemelor complexe ale finanțelor internaționale. 
Ca nou director al Agenţiei Internaționale de Investiţii Pacific din 
San Francisco, maiorul Jonathan Dale spera să se situeze în 
fruntea afacerii americano-asiatice din următoarea decadă. 


Se uită la data revistei. Isuse! Acum o lună. O lună şi tatăl său 
nu-i suflase o vorbă. Michael vorbise la telefon de două ori între 
timp şi nu-i spusese nimic; pomenise ceva despre o activitate de 
consultanță pe cont propriu. 

Cu două luni în urmă, Pacific International Investments nu 
însemnase nimic pentru Michael. Prima oară auzise de el în 
Chiang Mai. Aveau un birou în aceeaşi clădire cu DEA. Când îl 
întrebase pe Lee despre ei, rânjise şi-i spusese: „Este Banca de 
Droguri - Condusă de al Treilea Etaj.” 

Ridică telefonul şi formă numărul tatălui său, dar se răzgândi şi 
trânti receptorul telefonului. 

Apoi, aruncă revista prin cameră. 

Papa are dreptate. Este din ce în ce mai greu să găseşti pe 
cineva căruia să-i pese. Mai ales în propria ta familie. 


Oamenii stăteau la coadă să aştepte vaporul spre Ayoddhya, o 
barcă îngustă cu locuri pentru aproximativ cincizeci de persoane. 
Ea era înaintea lui, la coadă, cu bodyguardul în spatele ei; tipul 
părea plictisit şi posomorât, în costumul său închis la culoare şi 
inevitabilii ochelari de soare. Era mai mic de statură decât ea şi 

semăna cu un boxer. Pe lângă el, May părea fragilă şi frumoasă, 
într-o bluză galbenă de mătase şi o fustă neagră, strâmtă. Nimeni 
n-ar putea să-i ia drept un cuplu, se gândi el. 

Michael se îmbrăcase special pentru această ocazie, îşi pusese 
cea mai stridentă cămaşă pe care o găsise - cu ananaşi portocalii 
şi cocotieri verzi, îşi atârnase un aparat de fotografiat Pentax pe 
umăr şi avea nişte pantaloni albi scurți şi voluminoşi. Oribil, se 
gândi el. Strategia lui era cât se poate de simplă. Nu mă pot 
ascunde într-o mulțime mică, aşa că o să mă costumez cât mai 
absurd, ca să nu mă suspecteze mai târziu. 

May se aşeză în partea umbrită a vaporului; Michael se instală 
la pupa şi începu să facă fotografii. Vasul înainta încet pe râu, 
oprindu-se în dreptul şcolilor şi templelor, unde pasagerii aşteptau 
în săli mici. Case cu acoperişuri roşii de tek se ridicau din apă, pe 
piloni, iar femeile stăteau pe vine, lângă râu, să-şi spele lucrurile. 
Copii în pielea goală săreau în apă, țipând şi făcându-i cu mâna 
farang-ului în haine ridicole. 

După un timp, Michael se sătură de această şaradă, puse 
aparatul de fotografiat de-o parte şi o privi. Se întrebă ce dracu o 
să-i spună. 

Restaurantul din hotel avea aer condiționat, iar chelnerii în 
haine negre şi papillon se învârteau în jurul câtorva clienţi — în 
general thailandezi în vacanță. Michael nu-şi ridică privirile când 
May intră cu bodyguardul său, care părea posomorât şi plictisit. 
Întrebă special cu un pronunţat accent american dacă aveau cotlet 
de porc sau hamburger, jucându-şi rolul până la capăt. 

Apoi, comandă homari. În timp ce mânca, studie un ghid 
turistic şi bău pe nerăsuflate trei beri. Se clătină când se ridică şi 
când trecu pe lângă masa lui May, fu cât pe ce să cadă peste ei. 
Bodyguard-ul sări în picioare furios, privindu-l cu ochi plini de 
ură. 

Michael se scuză respectuos şi se oferi să plătească băutura pe 
care o răsturnase, în timp ce May încercă să-l domolească, 
zâmbind grațios. Michael ieşi din restaurant şi traversă foayerul. 

Gata, o făcuse. La bine şi la rău. Gata, micuță May, SUA este 
înapoi în oraş şi acum o să te băgăm din nou în rahat. 


Hanul Bang Pa fusese construit de Regele Chulalongkorn în 
amintirea soției sale care se înecase când se scufundase vaporul în 

lac. Frumosul pavilion fusese construit chiar în mijlocul apei — o 
sală din lemn sculptat, pe o platformă cu piloni din piatră 
semiprețioasă. 

Îl aştepta deja acolo a doua zi dis de dimineață, când Michael 
sosi de la Ayoddhya, într-o tuk-tuk. Părea că nu-l văzuse, stătea 
gânditoare, contemplând apa. O privi un timp. 

Un deget de ceaţă se întinse peste lac. 

Este atât de frumoasă, se gândi Michael. Nu-ţi vine să crezi că 
este aceeaşi Ly May, este imposibil să înţelegi cum țărăncuța cu 
pământ sub unghii s-a putut transforma într-o femeie rafinată, cu 
ciorapi de mătase şi diamante la gât. 

În timp ce privea, făcu un balon de gumă, care i se sparse de 
nas. Râse şi fata întoarse capul. 

Zâmbea şi ea. 

— Tu m-ai învățat lucrul acesta. 

Ştiuse de la început că se afla acolo. 

— Ly May - zise el. 

Îşi încrucişă brațele şi îşi înclină capul într-o parte. 

— Cum ai făcut asta? Cum ai aranjat totul? 

Înălță din umeri, de parcă n-ar fi înţeles. 

— Prenom spune că are un foc în stomac, nu poate dormi, a 
zbierat toată noaptea, de parcă ar fi fost pe moarte. Ai pus un phi 
rău în el. 

— Când m-am lovit de masa voastră i-am turnat ceva în bere. O 
să se facă bine, n-o să moară. 

— Unde este cămaşa aceea colorată? 

El zâmbi. Costumul de turist de ieri fusese înlocuit de jeanşi şi o 
cămaşă albă de bumbac. 

— Îţi place? Atunci o să ţi-o dăruiesc. 

Era deschis la cămaşă şi fata văzu micul Buddha de jad pe 
care-l purta la gât. Şnurul original din piele fusese înlocuit de mult 
cu un lanț de argint. Îl atinse uşor cu degetele. 

— Ţi-a adus noroc? 

— Până acum, da. 

Deveni brusc serioasă. 

— Ne plimbăm, O.K.? 

O luară pe o potecă, pe lângă lac. Stătea departe de el, 
prudentă. 

— Aş vrea să-ți pun atâtea întrebări — zise el. 


432 


- COLIN FALCONER - 


— Şi eu la fel. 

— Îmi amintesc... îmi amintesc de o fetiță cu ochi mari, care nu 
voia să vorbească. Îmi amintesc că avea noroi sub unghii şi purta 
în fiecare zi aceeaşi rochie neagră, zdrențăroasă. 

— Ce altceva îți mai aminteşti? 

— Că te-am văzut cu un bandaj însângerat pe față, undeva, 
într-un spital. Îmi amintesc de pilotul care a riscat ca să te ducă la 
Udron, aşa cum îl rugasem. 

Ea îşi muşcă buza furioasă, cuprinsă de emoţii. Dar refuză să-l 
privească. 

— Îmi amintesc că tipul a fost ucis şi nu ştiam unde se află 
fetița. Apoi, peste câteva săptămâni am fost rănit şi am fost trimis 
în SUA. M-am întors la Saigon să te caut, Ly May. 

Se opri să-l privească. Aş vrea să te cred, spunea faţa ei, dar am 
nevoie de dovezi. Se apropie şi îşi dădu părul la o parte ca să-i 
vadă cicatricea albă de la baza părului. 

— Rană de război. 

Îi atinse cicatricea cu buricele degetelor. O simțea cum tremura. 
În cele din urmă, se trase de lângă el. 

— Îmi pare rău - zise el. 

Asta era dovada. Acum se lămurise. 

— Mi-ai salvat vederea, Mai Koo. Dar când nu te-ai întors, am 
murit. Aici, înăuntru. Imaginează-ți ce am simţit în inima mea. Pe 
atunci eram doar o fetiță şi nu înțelegeam. Îmi amintesc că te 
uram. 

Nu ştia ce să-i spună. 

— Bănuiesc că lucrurile au ieşit bine în cele din urmă - zise el, 
ştiind că nu era adevărat. 

Întinse mâna şi ea tresări când îi atinse obrazul. Se întoarse cu 
fața spre el. Se vedea un mic semn deasupra pleoapei, unde schija 
îi străpunsese ochiul. 

— Doctorii l-au salvat - zise ea. Însă cu celălalt nu disting prea 
bine. Văd totul în ceață, dar sunt mulțumită. 

— Cum ai ajuns aici, Ly May? 

Atinse diamantul de la gâtul ei. 

— Ce s-a întâmplat? 

— Fetele frumoase primesc întotdeauna lucruri frumoase. 

— Unde ai învățat să vorbeşti englezeşte? Şi thailandeză? Cum 
ai scăpat din Saigon? 

Clătină din cap şi-i dădu mâna la o parte. 

— Am avut noroc. 

Ea se îndepărtă şi o urmă. Simţea o greutate în piept. Nu era 
sigur dacă va reuşi să facă ce-şi propusese. 

— Am repetat această scenă de mii de ori - spunea ea. M-am 
gândit că o să te văd şi o să mă recunoşti imediat. Însă tu m-ai 
luat drept o prostituată în căutare de clienți. 

Se uită la el, aşteptând ca el s-o aprobe, dar rămase tăcut. 

— Am ars tămâie pentru tine, m-am rugat Fecioarei Maria să te 
mai văd măcar o dată. Arăţi la fel, Mai Koo. 

Merseră în linişte un timp. 

— Şi acum poți să-mi spui ce cauţi la Chiang Mai? 

— Acolo lucrez. 

— Dar presupun că nu mai eşti pilot. 

— Nu, nu mai sunt. 

Se întoarse şi-l privi desfigurată. 

— Douglas. 

O fixă din priviri. 

— Nu te mai uita la mine de parcă aş fi o prezicătoare. Să ştii că 
am şi eu creier. Până să se îmbolnăvească Prenom, am crezut că 
m-ai urmărit pentru că voiai s-o vezi pe Ly May, să afli dacă este 
O.K. Cred că voiam de asemenea să te văd. Te iubesc prea mult, 
Mai Koo, ca o țărancă proastă ce sunt. Dar, după ce Prenom s-a 
îmbolnăvit aşa de rău mi s-a părut suspect. M-am întrebat ce 
cauţi la Chiang Mai şi la Bangkok. Nu eram sigură, dar acum am 
înțeles. 

Michael continuă. N-avea chef să-şi justifice misiunea. 

— Ştii cine este acest om? — o întrebă el. 

— Da, ştiu. Dar nu contează. Lumea este plină de răutate. 
Trebuie să trăiesc şi să mănânc. 

— Nu în felul acesta. 

— De ce nu? ie îți vine uşor să vorbeşti, pentru că n-ai 
flămânzit. Niciodată n-ai dormit în noroi şi n-ai făcut lucruri 
murdare — pentru bani. Ţi-a fost vreodată foame, Mai Koo? 

— Acest om vinde nenorocire. 

— Dar nu mi-o vinde mie. Eu am grijă doar să fiu frumoasă 
pentru el şi să-l satisfac când doreşte. Şi el mă răsplăteşte cu aur, 
ca cel de la mâna mea, aşa că atunci când o să îmbătrânesc, nu o 
să vând lucruri din lemn şi rambutan la colțul străzii ca să-mi 

asigur existența. Nu-mi vorbi mie de nenorocire şi mizerie! Acum 
nu trăiesc în mizerie! 

— Sora mea şi-a distrus viața din cauza heroinei. Era să moară 
de două ori. 

— Atunci, îmi pare rău pentru tine. Dar îmi pare mai rău pentru 
mine. Eu nu mă droghez, deşi cred că am avut mai multe necazuri 
decât ea. 

Michael simțea că se învârte totul în jurul lui. Li spunea că sora 
lui era singura vinovată de halul în care ajunsese. Sugestia ei îl 
uluise. 

— Sora mea... 

Dar nu-şi găsea cuvintele. 

Michael ştia că pierduse controlul asupra situaţiei. 

— Dacă ne ajuţi, n-o să mai flămânzeşti niciodată. 

— N-o să mai flămânzesc oricum. 

Îi arătă Piaget-ul de aur şi diamantele de la mână. Ştia că nu 
avea rost să-i explice. 

— De asta îmi făceai ochi dulci, Mai Koo? Ca să fiu spioana ta? 

— Nu - zise el. Nu numai de asta. 

Îşi dădu seama că nu-l credea. Nu-i spuse nici măcar la 
revedere. Se întoarse şi plecă. 

Când May se întoarse de la Ayoddhya, Douglas o duse la un 
restaurant select de pe bulevardul Suriwougse. În mijlocul camerei 
erau urşi în cuşti şi o groapă cu şerpi. Când intrară, o mangustă şi 
o cobră se băteau pe viață şi pe moarte. 

Se aşezară la o masă vizavi de masa cu şerpi. Douglas comandă 
un cognac. 

— Te-ai distrat, în timp ce am fost plecat? — o întrebă el. 

May ştia că nu punea niciodată o întrebare fără să aibă un 
motiv şi deveni suspicioasă. 

— Am fost la cumpărături. Am stat o zi la Ayoddhya. 

Douglas zâmbi, dar ochii lui rămaseră reci, inexpresivi. May era 
obişnuită cu toanele lui, dar tot o înspăimânta. Îşi petrecuse 
ultimii doi ani cu Douglas Ho şi tot nu-l înțelegea. 

Făcu semn spre chelner care aduse o pereche de cleşti de oțel şi 

scoase o cobră de un metru şi jumătate din groapă, lângă cuşca 
urşilor. Cu o mişcare dibace, îndelung exersată, apucă şarpele de 
cap cu o mână, iar cu cealaltă îi despică corpul cu o lamă, de la 
gât şi până la coadă. Stoarse sângele într-o cană mare, pe care 
Douglas o dădu peste cap. Sângele de cobră era un afrodisiac 
garantat. 

Chelnerul scoase apoi fierea şi tăie corpul şarpelui în bucățele 
mici pe care le fripse chiar acolo, lângă masă. 

— Prenom spune că ai plecat singură la Ayoddhya. 

— S-a îmbolnăvit. Ai fi preferat să stau la hotel şi să ascult 
sunetele dezgustătoare, care răsunau în toaletă? 

— Ţi-am spus să nu ieşi niciodată singură. 

— Mă plictiseam. 

— Prenom spune că ai început să ieşi cam des, de una singură. 

May îşi aminti de episodul din Chiang Mai. 

— Poate ar trebui să-mi găseşti un bodyguard mai eficient. 

— Cred că ai dreptate. 

May se prefăcu indiferentă. Se uită la groapa cu şerpi. 
Mangusta făcuse o greşeală. Se aventurase prea aproape de cobră 
şi colții acestuia îi străpunseră blana. Acum tremura şi se zbătea. 

Douglas se aplecă spre ea. 

— Îţi dau un sfat, micuță May. Să nu-mi trădezi niciodată 
încrederea. 

— De ce aş face asta? 

— Chiar, de ce? — repetă el, sorbind din cognacul Hennessy. 
Dacă vei îndrăzni, o să te tai în două ca pe această cobră şi o să-ți 
mănânc fierea. 

Zicând acestea, băgă în gură măruntaiele şarpelui. 

I se prelinse pe bărbie un suc sângeriu. 


119 
Hong Kong. 


Reşedinţa lui Sammy Chen era cocoțată sus, pe culmea 
muntelui Davis - chinezii îi spuneau Moh Sing Ling - Dealul De 
Unde Se Pot Atinge Stelele. Semăna cu un palat al dinastiei Ming, 
— jgheaburi întoarse şi curburi rococo - ascuns în spatele unor 

ziduri înalte. Dale albastre şi verzi sclipeau în soarele timpuriu de 
dimineață, de parcă ar fi fost poleite cu gheaţă. 

Două porți din fier forjat erau străjuite de-o parte şi de alta de 
dragoni sculptați. Un chinez în costum închis la culoare stătea de 
pază. Când îl văzu pe Douglas, deschise imediat porţile, ca acesta 
să intre cu maşina. 

Sammy Chen era în biroul lui, o cameră obişnuită ca 
dimensiuni. Era mobilată cu lucruri costisitoare; două tablouri în 
ulei, de Andrew Wyeth, o statuie a lui Ganedra, înaltă cât un om şi 
sculptată dintr-o singură bucată de mahon; un cap de bronz al lui 
Shiva, furat dintr-un templu indian. Un birou greu, din lemn de 
trandafir stătea în fața unei ferestre mari, cu geam fumuriu, care 
ocupa tot peretele. Dincolo de fereastră, un balcon dădea spre un 
bazin în formă de rinichi şi, în depărtare, se zăreau turnurile albe 
ale Kowloon-ului. 

Sammy stătea cu spatele la el, îmbrăcat într-un halat de mătase 
roşie, cu doi dragoni brodaţi. Turna mâncare pentru peşti în 
acvariu. Un uriaş peşte auriu plutea leneş pe apă, cu botul apăsat 
de sticlă. 

— Douglas. 

— Kee Lung — zise el, cu respect moderat. 

— Am vrut să discut cu tine. Am luat o hotărâre în privința 
Americii. 

Douglas fu cuprins de entuziasm. În sfârşit. Timp de aproape 
doi ani se gândiseră să-şi mute baza operaţiunilor în San 
Francisco. Douglas de-abia aştepta; în felul acesta, profiturile 
rezultate din heroină vor creşte vertiginos. Aveau deja propria lor 
rețea şi companii aeriene internaționale — hamali şi piloți mituiți de 
ei, care puteau transporta cantități mari la Vancouver şi San 
Francisco. Dacă se stabileau pe coasta de vest a Americii, vor 
putea să manevreze vânzarea en gross a produsului şi să orienteze 
profiturile spre investiții sigure. Doi din fiii lui Sammy Chen 
locuiau deja la San Francisco şi puseseră bazele triadei Fei Long în 
cartierul China Town55. Acum, erau proprietari de baruri de 
noapte şi cazinouri. Plăteau un procent din afaceri lui Henry Wing, 
ca „să-şi arate respectul”, dar Douglas bănuise de la început că, 
atunci când va fi vremea, vor aduce proprii soldați ai triadei din 


55 Oraşul chinezesc (eng.) (n.red.) 

Hong Kong ca să-i provoace în plină stradă pe oamenii lui Chuen 
Chung Wa. 

Sammy ieşi pe balcon. Vrejuri de iasomie, ude de rouă, se 
încolăceau în jurul gardului de fier forjat. Dealurile Noilor Teritorii 
erau ascunse parțial de nori albi, descoperind portul, cuprins deja 
de o activitate febrilă. 

— Uită-te la toate acestea, Douglas. Peste douăzeci de ani, 
comunismul va pune stăpânire peste tot, iar această casă de vară 
va fi folosită probabil de vreun demnitar din Peking. 

— Mai este mult până atunci. 

— Pentru un om de afaceri, douăzeci de ani sunt ca şi mâine. 

Sammy amuți, cu fața întoarsă spre oraş. Soarele dimineţii nu-l 
avantaja, îi scotea în evidență pungile de sub ochi şi guşa care-i 
atârna pe lângă bărbie. 

— Discutăm de mult despre această extindere spre America. La 
ultima întrunire, te-ai declarat împotriva alianţei cu frații noştri 
Hung Mun din San Francisco. Ţi-ai exprimat de asemenea dorința 
să luăm o atitudine mai agresivă față de italieni. 

— De ce nu? Avem relaţiile necesare, şi livrăm deja heroină 
numărul patru la Miami şi San Francisco. Dacă am vrea, am putea 
să-i scoatem pe italieni din afaceri. 

— Păi tocmai, Douglas, este vorba de-o afacere, nu de război. 
Dacă umplem străzile de sânge, o să ne punem în cap poliția 
americană. Şi nu are rost, pentru că putem să ne îmbogățim cu 
toții. 

— De ce să colaborăm cu ei? Le livrăm heroina numărul patru 
şi se îmbogățesc pe spinarea noastră. Toţi ştiu că distribuitorii 
obțin cele mai mari profituri. 

— Dar suntem oameni de afaceri, nu soldați. Vrei să lupți cu 
Chuen Chung Wa şi Mafia? Chuen Chung Wa sunt cea mai 
dominantă triadă din China Town al San Francisco-ului. 

— l-am putea înfrânge separat. Şi, la urma urmei, heroina este 
în mâinile noastre. Ei trebuie să vină la noi, nu noi la ei. 

— Pot s-o ia şi din altă parte. Eşti prea lacom. 

— N-am fi ajuns aici, dacă n-am fi fost puţin lacomi. 

— Nu, n-a fost lăcomie. Am găsit oportunități de afaceri, le-am 
fructificat, şi am creat posibilități de îmbogăţire pentru toți. Aşa 
ne-am întărit poziţiile. Când eram la Saigon, plăteam taxe 
guvernului vietnamez şi poliției. lar acum, la Bangkok, dăm ce li se 

cuvine thailandezilor. Aşa se fac afacerile. 

— Da, cu guvernul, dar nu şi cu concurența. 

— Trebuie să luăm în considerare şi alte aspecte. 

Douglas rămase tăcut. 

— Războaiele costă scump. Câştigătorul poate să se transforme 
oricând în învins. Un conflict de amploare între bandele rivale ar 
atrage atenţia ziarelor şi poliţiştii ar fi obligaţi să ia atitudine. La 
fel ca şi politicienii. Şi atunci, cine o să ne mai protejeze? Mai bine 
să operăm în beznă, anonimi. Chiar dacă am câştiga bătălia, este 
posibil să pierdem războiul. 

Sammy se întoarse şi se uită la Douglas. 

— Uneori este bine să faci compromisuri. 

Se strădui să-şi stăpânească furia şi disprețul. Bănuise că 
Sammy o să ia această hotărâre. Îmbătrânea şi îşi pierduse 
îndrăzneala. Voia să lase afacerea pe seama contabililor şi 
avocaților. 

— Săptămâna viitoare plec la San Francisco - continuă Sammy. 
Am o întâlnire la nivel înalt cu 489 al triadei Chuen Chung Wa, 
Henry Wing. O să mă întâlnesc de asemenea şi cu cei din familia 
Trinca. Nu va fi război. 

— Da, Kee Lung - zise Douglas. 

Ştia că ar fi imprudent să insiste. Sammy n-o să se 
răzgândească şi, dacă l-ar aproba, n-ar face decât să-l prevină în 
legătură cu adevăratele sale intenții. 

— Eşti dezamăgit? 

— Da, însă mă înclin în fața marii tale înțelepciuni, Kee Lung. 

— Eşti un războinic neîntrecut, Douglas. În asta constă puterea, 
dar şi slăbiciunea ta. 

Se întoarse să contemple panorama dimineții. 

— Te vei ocupa de afacerile mele din Hong Kong, până mă 
întorc. 

— Îţi mulțumesc, Kee Lung. 

Kee Lung! Dragon-Neînfricat! Eşti un dragon fără dinți şi fără 
gheare şi tot San Francisco-ul va şti asta! Henry Wing va pretinde 
o cotă parte din profituri în semn de respect şi îți vei pierde 
prestigiul. Dacă mergem în America, trebuie s-o facem cu cuțitele 
în mâini sau deloc. Te vinzi lui Henry Wing şi bărbatului aceluia 
alb, Trinca. O să râdă de noi, vor şti că suntem slabi şi, într-o zi, o 
să ne înghită! 

Un uliu solitar plana deasupra vârfului de munte. Zări ceva pe 
pământ, probabil un şoarece sau o şopârlă mică şi se lăsă în picaj. 
Peste câteva secunde, se ridică din nou, țipând triumfător, cu 
prada zbătându-se în cioc. Un semn rău pentru tine, se gândi 
Douglas. Aşa o să te distrug şi eu. 

— Fie ca norocul să-ți zâmbească în afaceri — îi spuse el şi plecă 
furios. 


120 
Bangkok. 


Noelle veni de pe terasă. I se scurgea apa pe corp şi lăsa urme 
pe tek-ul întunecat. Costumul de baie era mai mult decât sumar 
după părerea lui Lucien şi-i dezgolea prea mult sânul, care palpita 
acum, după ce străbătuse de patruzeci de ori bazinul. Mici picături 
de apă îi sclipeau pe piele ca nişte diamante. Lucien îşi dădea 
seama că prietenul lui, Jean-Claude o urmărea în timp ce se 
îndrepta spre barul din colț şi îşi turnă nişte whisky Mekong într- 
un pahar cu apă minerală. Bikini i se lipiseră de piele şi Jean- 
Claude nu-şi putea lua ochii de la ea. 

Lucien îşi drese glasul, sperând în zadar să le amintească la 
amândoi de bunele maniere. 

— Bonjour, Jean-Claude, ca va? 

— Oui, ca va -zise el, pe un ton răguşit. 

Noelle cinase cu tatăl lui Jean-Claude, ataşat la ambasada 
franceză. Lucien îşi imagina ce gândea. Uneori, familia şi prietenii 
mei sunt la fel de dezgustători. 

— Ce faceți băieți? 

— Jean-Claude se pregătea să plece - zise Lucien. 

Jean-Claude se îmbujorase. Are privirea vinovată a băiețelului 
prins într-un magazin de lenjerie feminină - se gândi Lucien. Ar 
trebui să-l arunc în piscină, ca să-l răcoresc. 

— Da, ar fi mai bine să mă duc acasă - mormăi el. 

— Te conduc până la ieşire — îi spuse Lucien. 

Când se întoarse, o găsi pe Noelle cu un prosop înfăşurat în 
jurul ei, stând pe un şezlong lângă piscină, cu paharul de băutură 
în mână. În părul ei negru, avea un boboc de frangipani. 


440 


- COLIN FALCONER - 


— Aş vrea să nu mai faci asta, maman. 

— Ce să nu fac? — îl întrebă Noelle dulce. 

— Ai peste patruzeci de ani, pentru numele lui Dumnezeu. Eşti 
mama mea. 

— Cu ce am mai greşit, acum? Am înotat, atâta tot. 

— Ştii foarte bine ce ai făcut. Nu te mai preface! 

Îi zâmbi. În clipa aceea, îi venea s-o sugrume. 

— Flirtez şi eu puțin, ce-i cu asta? Nu-i nimic rău - îmi alint 
ego-ul. Şi, pe urmă, nu arăt prea rău pentru o femeie bătrână, nu-i 
aşa? 

— Ar trebui să-ţi fie ruşine. 

— Ai fi mai fericit dacă aş fi grasă şi bătrână şi s-ar revărsa apa, 
când aş intra în piscină? 

— Aş fi fericit dacă ţi-ai pune un prosop înainte să apari în fața 
prietenilor mei. 

Îl făcea să se simtă de parcă ar avea o sută de ani. Oare cum 
reuşea asta? La vârsta lui, ea ar trebui să fie cea care să-l certe 
pentru excesele sale. 

— Nu trebuie să-ți faci griji pentru mine anul viitor - zise ea. Vei 
fi la Paris şi n-o să te mai stânjenesc. 

— Şi ce-o să faci? 

— O să-i chem pe toți prietenii tăi şi o să dau o mare petrecere 
aici. 

Se ridică şi apoi văzu expresia lui. 

— Oh, Luc, nu fi atât de supărat. Glumeam doar. 

— Eşti prea frumoasă, ca să nu te iau în serios. 

Se îmbujoră de plăcere. 

— Oh, Luc. Ştii întotdeauna ce să-i spui mamei tale! — exclamă 
ea şi se duse să facă duş. 

Pe măsură ce după-amiaza ceda locul înserării, stupele aurite 
sclipeau în lumina soarelui ca nişte monede de aur pe o apă 
murdară. Soarele la asfințit se făcuse portocaliu-ruginiu, dincolo 
de ceața lăptoasă şi fumul gazelor de eşapament. Acoperişurile 
roşii ale oraşului şi turnurile albe, înalte, ale hotelurilor păleau 
repede în noaptea fierbinte, iar bâzâitul insectelor se amesteca cu 
uruitul traficului de pe şoseaua Sukhumvwit. Peste o jumătate de 
oră, Noelle apăru din nou, mirosind a Balmarin. S-a îmbrăcat 
extraordinar de elegant, se gândi Lucien. Avea o rochie neagră, 
mini, Patou sau Givency, foarte scumpă. Purta brățări de aur la 

mâini şi un colier cu rubine birmaneze la gât. Avea dreptate, nu 
arăta rău pentru vârsta ei. Îi apăruseră câteva riduri fine, în jurul 
ochilor şi, dacă te uitai foarte foarte atent, observai câte un fir alb 
în buclele ei de abanos, dar asta părea să-i sporească farmecul. 
Jean-Claude cel puţin, aşa considera. 

— Ai uitat, Luc? Tatăl tău te-a invitat la cină. 

— Sunt gata - zise el. 

Era îmbrăcat într-o cămaşă de bumbac, fără mâneci şi blugi, 
aşa cum purtase toată după-amiaza. 

— N-o să te lase să intri dacă apari aşa, deşi ai blugi Kalvin 
Klein. 

— Atunci, n-o să merg. 

— Dar este ziua ta de naştere. Ştiu că eşti un adolescent rebel, 
dar încearcă să te porți frumos. 

— Ştii cum o să fie! 

— Este tatăl tău, Luc. Nu-mi place, n-am încredere în el, aş 
prefera să mă arunc peste un gard electrificat decât să fiu în 
preajma lui, dar este tatăl tău şi vom merge. 

— Ai avut mereu aceste sentimente, sau te-ai îmblânzit pe 
parcursul anilor? 

— Te rog, du-te şi îmbracă-te. 

Văzând că n-avea de gând să se urnească din loc, îi spuse: 

— Dacă nu, îl sun pe Jean-Claude şi-l rog să mă însoţească. 

O porni spre dormitor. Când se întoarse, apăru într-un blazer, 
pantaloni largi şi, chiar merde alors, o cravată. 

— Aşa este mai bine -— zise Noelle încântată. 

— Nu uita, să nu atingi subiecte sensibile. Astă-seară nu avem 
nevoie de scandal. 

— Nu uit niciodată - îi răspunse mama lui. 

Baptiste Croce era un bărbat impresionant, Lucien trebuia să 
recunoască acest fapt. Peticul de piele de la ochi, părul grizonat, 
zâmbetul palid — îşi imagină de ce mama lui se îndrăgostise de el 
la prima vedere. Lucien însuşi făcuse odată greşeala să-i prezinte o 
prietenă. Se ţținuse de Baptiste tot restul nopții, agățându-se de 
fiecare cuvânt al lui şi-l ignorase complet pe Lucien. Nu avea decât 
şaptesprezece ani. Baptiste era destul de în vârstă să-i fie tată şi 
de asemenea, destul de experimentat ca s-o descurajeze, dar n-o 
făcuse. 

Însă toți erau vrăjiți de farmecul tatălui său, de cum îl vedeau. 

Trebuia să-l cunoşti bine, cu adevărat, ca să ştii că fiecare 
bomboană putea să fie învelită în otravă. 

Îi aştepta deja când sosiră la restaurant, îmbrăcat în sacou, 
pantaloni şi cămaşă neagră de mătase. Un lanț gros de aur sclipea 
la gât, printre firele argintii de pe piept. Era singur, Slavă 
Domnului. Cel puţin avusese decența să nu-şi aducă una din 
amante la ziua fiului său. 

Mă rog, aproape singur; Lucien observă cei doi bărbaţi care 
stăteau posomorâți şi tăcuți la masa alăturată. Costumele lor 
elegante nu reuşeau să ascundă umflăturile de la încheietura 
brațelor. Aveau fie o dereglare glandulară, fie Beretta de 9 mm, 
hotări el. 

Baptiste se ridică să-i salute şi Noelle îl lăsă s-o îmbrățişeze. La 
urma urmei, era o ocazie deosebită. Apoi îi luă mâna lui Lucien 
într-a lui, şi-l strânse la piept. Lucien se desprinse cât de repede 
reuşi. 

— La mulți ani, Lucien - îi spuse Baptiste. 

După ce se aşezară, băgă mâna în buzunarul hainei şi scoase o 
cutie neagră, dreptunghiulară. 

— Poftim, ţi-am adus un cadou. 

Lucien îi deschise. Înăuntru era un Rolex Oyster prezidenţial, 
bătut în diamante. Costase o sumă de cinci cifre, cel puţin, în 
dolari SUA. Un gest exagerat, tipic pentru tatăl său. Lucien îşi 
privi mama, care-şi îngropase capul în lista de bucate. 

— Mulţumesc, Baptiste — zise el. 

— Mulţumesc? Atâta tot? 

— Sunt puţin copleşit. 

Tatăl său se posomori. 

— Eşti la fel ca mama ta. Nici pe ea n-am reuşit s-o mulțumesc, 
indiferent ce aş fi făcut. 

Aşteptă să vadă cum va reacționa Noelle, dar ea rămase 
indiferentă. 

— Să ştii că ai depăşit recordul personal — îi spuse Lucien. N-au 
trecut decât treizeci şi opt de secunde şi ai aruncat deja prima 
săgeată la adresa lui maman. 

— Este un scor neoficial — zise Noelle, fără să-şi ridice privirile 
din listă. Cu Prezidenţialul, vei putea să calculezi până la sutimi 
de secundă. 

Chelnerul le aduse o sticlă de Taitinger Brut de Brut. Turnă 

şampania spumoasă în trei cupe şi Baptiste ridică una din ele. 

— Am comandat şampanie să sărbătorim. Ce i-ai luat băiatului 
de ziua lui, Noelle? 

— O pereche de şosete. 

El îi aruncă o privire rece, ştiind că-l ironiza. 

— Şi un avion Lear - adăugă ea. 

— Vă rog - spuse Lucien. N-am putea să bem şampania în 
linişte? 

Ciocniră paharele. Acum ştia că va fi una din acele nopți 
furtunoase. 


Restaurantul era răcoros, aromat, cu miros de condimente şi 
ghimber. Fereastra dădea spre fâşia întunecată a râului Chao 
Phrya şi către sclipirea oraşului din vale. Luminile sampanelor şi 
barjelor de tek de pe râu semănau cu nişte muşte luminoase. 

— Deci, Lucien, ce ai de gând să faci acum, după ce termini 
şcoala? — îl întrebă tatăl său. 

— Am fost acceptat la Sorbona. 

— La Sorbona. Şi ce o să studiezi? 

— Afaceri. 

Baptiste înălță din sprâncene şi se uită la Noelle. 

— Ar fi trebuit să-l trimiți la mine. L-aş fi învățat tot ce are 
nevoie să ştie despre afaceri. 

— Mai ales despre afacerea cu droguri. 

— Nu-mi ține lecţii de morală, Noelle. Nu ştiu dacă ai observat, 
dar trăim într-o lume murdară. Vecinul tău, colonelul Pramural, 
de exemplu. Ca polițist, câştigă două sute cincizeci de dolari SUA 
pe lună. Dar casele din cartierul tău select valorează o sută de mii 
de dolari fiecare şi, din întâmplare, ştiu că bunul colonel are un 
cont secret într-o bancă elvețiană, cu o sumă de şapte cifre. Nu 
există nici o diferenţă între mine şi alții din Thailanda. 

— Nu vreau ca fiul meu să umble cu droguri. 

— Mă subestimezi. Eu nu umblu cu droguri. Le livrez în 
containere. Şi nu uita că tot ce ştiu am învăţat de la Rocco. 

Când pomeni de tatăl ei, Noelle se înroşi, amuţind pe loc. 
Baptiste zâmbi, ştiind că ochise direct în punctul vulnerabil. 

— Dar ţie, cum îți mai merge, Noelle? Ce se mai întâmplă în 
lumea modei? 

Se simțea disprețul din glasul lui, ori de câte ori pomenea de 

afacerile ei. Lucien avea impresia că tatăl lui ar prefera s-o vadă 
falită, cerşind pe străzi, deşi susținea că o iubeşte. 

— Luna trecută am deschis încă un magazin pe Indra Regent. 
Mi-a mers bine în ultima vreme. 

Nu reacționă la aluzia ei. 

— Există bărbați în viaţa ta? 

— Vrei să-ți dau numele şi adresele lor? 

— Doar numele. Adresele pot să le găsesc şi singur. 

Zâmbi, dar Lucien se gândi că nu glumea deloc. 

Noelle mânca un homar condimentat. Lucien o privea cum îl 
savura. Toate gesturile ei erau senzuale. 

— Am câţiva prieteni apropiați, Baptiste şi o anumită viață 
socială. Dar nu mă mai îndrăgostesc. Am încercat de două ori, dar 
nu mi-a plăcut. 

— De două ori? — repetă el, posomorât. 

— Îţi imaginezi probabil că o dată ar fi fost de ajuns să mă 
lecuiesc. 

Pe masă se afla un ghiveci de flori. Baptiste luă o floare şi o ținu 
între degetul mare şi arătător. 

— Inimi însângerate — zise el. Ştii legenda, Lucien? O tânără 
părăsită de iubitul ei şi-a vărsat lacrimile pe această floare şi de 
atunci face boboci asemănători lacrimilor. Părăsirea. O temă 
potrivită pentru această seară. 

Noelle îşi dădu farfuria la o parte. 

— Te rog, cherry, o să ne faci pe toţi să izbucnim în lacrimi. 

— Vorbesc serios. Aşa mă simt, părăsit. 

Noelle se aplecă spre el şi îşi cobori vocea. 

— Te-am iubit odată, Baptiste. Te-am iubit mai mult decât viața 
mea. i-am acordat destule şanse. Dar, pe atunci, iubeai alte flori 
albe mai mult decât pe mine. 

Zicând acestea, se scuză şi se îndreptă spre toaletă. 

Baptiste îşi aprinse un trabuc şi, sprijinindu-se de spătarul 
scaunului, contemplă fumul care se înălța spre tavan. 

— Te-ai descurcat bine — îi spuse Lucien. 

— Dacă ştii care este cel mai bun mod de a mă descurca cu 
mama ta, te rog să mi-l împărtăşeşti, Lucien. Îl caut de-o viață 
întreagă. 

El înălță din umeri. 

— Nu ştiu de ce ne purtăm aşa. Este foarte stresant pentru 

mine. 

— Ştiu ce vrei să spui, papa. 

— Ar trebui să mă vizitezi din când în când, fără ea. 

— De ce? 

Baptiste îl fixă cu ochiul său întunecat. Lucien îşi feri privirile. 

— Nu vrei să-ți vezi propriul tată? 

Lucien încercă să-l domolească. 

— Nu eşti niciodată în oraş şi nu ştiu unde te duci. 

— Trebuie să-mi văd de afaceri. Dar nu mi-ar strica să mă ajute 
cineva. 

— Poate o secretară? 

Baptiste se aplecă spre el. 

— Hai să încetăm cu jocurile. 

Puse mâna pe brațul fiului său. 

— Ce-ai de gând să faci cu viața ta? Îţi doreşti să mergi la 
universitate? Să primeşti o educație aleasă? Ce pot să te înveţe 
acolo? Afaceri! O să-ţi spun eu cum se fac afacerile. Îţi castrezi 
oponentul înainte să te castreze el pe tine. Poftim, în asta constau 
afacerile. Te-am scutit de trei ani de studiu. 

— Grozav, papa. Îmi dai şi diplomă? 

— Pot să-ți dau mai mult decât atât. Sunt în măsură să-ți ofer 
orice. Ce-ţi doreşti? Hai, spune-mi! Fete? Să joci la cazino? Maşini 
de curse? Sau poate ai vrea să joci şah? Să te joci, pur şi simplu? 

— Nu vreau să mă amestec în jocurile tale. 

— De ce nu? Ce ştii despre mine? Ce ţi-a spus? 

Lucien se simți stânjenit. 

— Nu mi-a spus nimic. 

— Sunt membru în consiliul de conducere al unei bănci, am 
acțiuni investite în magazine, hoteluri, companii miniere şi navale. 
Îl cunosc pe regele Thailandei, invit la cină miniştrii 
guvernamentali. Ţi-a spus asta vreodată? 

Strânse pumnul şi-l întinse spre el. 

— Ţi-a spus că eşti moştenitorul meu? O să-ți îndeplinesc orice 
dorință. Trebuie doar să-mi spui. Îşi descleştă pumnul. 

— Hai, ia-ţi ce doreşti. 

Lucien simți că-l ia cu transpirație. 

— Vreau să-mi trăiesc viața aşa cum cred — spuse el. 

Baptiste înălță din sprâncene, cu un amuzament sardonic. 

— Ai nouăsprezece ani. Habar n-ai ce este viața. 

În clipa aceea, apăru Noelle şi Baptiste, se ridică să-i ţină 
scaunul. Este întotdeauna un gentleman perfect, se gândi Lucien. 

Noelle se aşeză. 

— Mulţumesc, Baptiste. Despre ce discutați voi, bărbaţii? 

— Încercam să-l învăţ ce înseamnă viața. 

— O discuţie ca de la tată la fiu. 

Noelle îi aruncă o privire acaparatoare lui Lucien. 

— Papa consideră că, în loc să mă duc la universitate, ar trebui 
să dobândesc experiență în practică, implicându-mă într-o afacere. 

Ochii lui Noelle sclipiră mânioşi. 

— Nu renunțţi niciodată, nu-i aşa? — îl întrebă ea pe Baptiste. 

— Nu, nici la tine, nici la el. Niciodată. 

— N-o să te las să-l corupi. Nu vreau să-l distrugă lăcomia, aşa 
cum te-a distrus pe tine. 

— Nu poți evita corupţia, chérie. Te acaparează de când te naşti. 

— Vom vedea - zise Noelle. 

Dar, în afară de hotărâre, se mai citea ceva în ochii ei. 

Frica. 


După cină, Baptiste scoase o tabacheră de sidef din buzunarul 
de la piept şi îşi aprinse altă ţigară rusească, făcând semn 
chelnerului. 

— Vrei un licheur, Noelle? Ţi-aş sugera un cognac, dar, în 
circumstanțele de față, cred că ar fi mai potrivit ceva mai puțin 
flambabil! 

— Rahatul nu arde, Baptiste — zise ea, pe un ton dulce. 

Bărbatul rânji. 

— Căţea. 

— Asta înseamnă cumva că este timpul să plecăm? - întrebă 
Lucien. 

Noelle se ridică în picioare. Baptiste îi urmă exemplul. 

— Ţine cont de ce ţi-am spus şi nu uita să-ţi iei cadoul. 

— Nu pot. 

— Ce nu poți? 

— Să-l iau. 

— De ce? Este o jucărie. 

Noelle puse o mână pe braţul lui Lucien. 

— Te-a refuzat pentru că i-am spus să nu te lase să-ți vâri 
ghearele în el. 

— Frumoase vorbe pentru o mamă. 

— Mulţumesc pentru cină, Baptiste. A fost o seară minunată. 

— N-am înţeles niciodată de ce mă urăşti atât de mult? 

— Nu-i nimic personal. 

Dădu cu pumnul în masă. Toţi din jur rămaseră şocați. 
Conversaţia încetă şi mesenii întoarseră capetele spre ei: femei în 
rochii Givency, sclipind de diamante, gentlemeni vestici, eleganti şi 
bronzațţi, care le însoțeau, oameni de afaceri chinezi, thailandezi şi 
japonezi, în costume scumpe şi sobre. În Thailanda, afişarea 
publică a furiei era considerată o nepolitețe grosolană. 

Baptiste încercă să se stăpânească. Când vorbi, şopti atât de 
încet, încât de-abia se făcu auzit. 

— Tu es con! Am făcut totul numai pentru tine! 

— La vremea aceea mi s-a părut o idee bună - spuse Noelle. Şi 
acum trebuie să plec; spre deosebire de tine, detest scenele. 

leşi urmată de Lucien. Se urcă în Mercedes şi Lucien o conduse 
acasă, prin traficul aglomerat de noapte, al Bangkok-ului. De-abia 
îşi vorbeau. Se uită deodată la ea şi văzu că-i sclipeau ochii şi i se 
întinsese machiajul pe obraji. 

O strânse de mână. Se întrebă dacă va şti vreodată ce se 
petrecuse cu adevărat între părinţii săi. Dar era aproape sigur că 
nici nu voia să afle. 

Când cotiră pe aleea din spatele vilei lor, nu observară Toyota 
neagră care-i urmărise. Avea farurile stinse şi țâşnise din beznă ca 
o panteră. 

Un copil sări dinaintea maşinii şi Lucien apăsă pe frână. Copilul 
scoase un spray, împrăştie detergent pe parbriz, apoi le arătă o 
cârpă şi le strigă să îi dea un baht ca să le curețe geamul. Era ceva 
obişnuit pentru copiii din Bangkok. 

Dar, lângă vila lor, noaptea... 

— Petit salaud! — şuieră Noelle. 

Îşi pierduse răbdarea după evenimentele de la cină. Deschise 
portiera să gonească puştiul. Lucien văzu o umbră în oglinda 
retrovizoare, alergând pe alee şi încercă s-o prevină. 

După aceea, totul se întâmplă foarte repede. 

Noelle simți o mână în gât. Scoase un strigăt. Primul ei gând fu 
acela că va fi violată. Nici nu-i trecu prin minte că nu ea era ţinta. 
Cel care o atacase o împinse spre zid, de care se lovi cu capul şi 
leşină. 

Când îşi reveni, îl văzu pe Lucien luptându-se cu doi bărbați. 
Unul din ei urcase în maşină, iar celălalt încerca să tragă de volan. 
Motorul era pornit şi maşina alunecă brusc, lovindu-se de un zid, 
cu un zgomot asurzitor de metal îndoit şi sticlă spartă. Bărbatul de 
lângă Lucien înjură şi se feri. 

Apoi, îi strigă ceva colegului său. Noelle recunoscu dialectul: 
chiu-chao chinezesc. 

Atunci îşi dădu seama că-l vizau pe Lucien, nu pe ea şi prinse 
puteri. N-o să-i lase să-i rănească fiul. Indiferent ce voiau şi cine 
erau, n-o să-i lase să-i facă vreun rău lui Lucien. 

Noelle se ridică în picioare şi-l lovi cu vârful pantofului pe 
bărbatul care se lupta să-l scoată pe Lucien din maşină. Omul se 
rostogoli şi se prăbuşi cu mâna între picioare. Noelle ezită, 
căutându-şi noua ţintă. Zări o umbră la umărul stâng, o mişcare 
şi apoi ceva o lovi în tâmpla dreaptă. 


Nu ştia cât timp zăcuse în inconştiență. Cineva o scutură de 
umăr şi o întrebă în thailandeză ce se întâmplase. Încercă să-şi 
ridice capul, dar nu reuşi. Se rostogoli pe-o parte şi vomită. 

— Ce s-a întâmplat? — repetă bărbatul. 

Îi băgase o lanternă în faţă şi Noelle o dădu la o parte. 

Îşi aminti deodată cum doi bărbaţi încercaseră să-l tragă pe fiul 
ei din maşină. 

— Lucien - zise ea, dar avea limba umflată şi nu scoase decât 
un sunet gutural. 

Omul lumină Mercedes-ul; avea aripa îndoită şi se vedeau 
cioburi de sticlă împrăştiate pe alee. Portiera de lângă şofer era 
larg deschisă. Maşina părea goală. 

— Lucien - zise Noelle din nou, ştiind că îl pierduse. 

Noelle locuia la două blocuri de şoseaua Sukhumwit, pe Soi 
Sapphan Kwai. Era o veche casă thailandeză, adăpostită discret în 

spatele unei păduri de bananieri şi avea o grădină frumos îngrijită, 
cu lavandă şi boungainvillea. Un bătrân amah chinez îl pofti 
înăuntru. 

Baptiste se uită în jur. Era un paradis de verdeață; orhidee în 
ghivece de lemn, copaci tapioca, cozi fragile de maimuţă şi 
frangipani parfumati. Podelele de tek erau acoperite cu covoare 
chinezeşti de mătase, iar lângă ferestre erau fotolii tapisate cu 
mătase crem. Era prima oară când pătrundea în casa ei. Îi 
recunoscu stilul. 

Noelle era în dormitor. Stătea pe pat, într-un halat roşu de 
mătase, sprijinită între perne, cu un săculeț de gheață pe cap. Nu 
mai semăna cu femeia pe care o văzuse la cină cu o seară înainte. 
Avea un cucui la ceafă şi un ochi umflat, aproape închis. Era 
palidă ca moartea şi semăna cu o păpuşă chinezească aruncată la 
întâmplare, pe pat. 

— Mi-au luat fiul — zise ea. 

— O să ţi-l aduc înapoi. 

— De ce? De ce l-au luat? 

— Nu ştiu - zise el. Dar o să-l găsesc şi o să-l aduc înapoi. 

— Tu eşti de vină? — îl întrebă Noelle. Tu l-ai băgat în asta? 

Baptiste, clătină din cap. 

— Îţi jur că nu ştiu ce se petrece. Crezi că aş fi primejduit, în 
mod voit, viața fiului meu? 

Se aşeză pe marginea patului şi o luă de mână. Era rece şi 
moale. 

— Te simți bine? 

— Am traumatism cranian. Nu prea grav. Doctorul vrea să mă 
trimită la spital, dar am refuzat. 

— Ar fi mai bine pentru tine, sunt convins. 

— Când am făcut eu ce este mai bine pentru mine, Baptiste? 

Îşi scoase ţigările, se răzgândi şi le puse la loc, în buzunar. 

— Spune-mi, ce s-a întâmplat. 

— De-abia cotisem pe alee. Un băiețel a apărut în fața maşinii, 
să şteargă parbrizul. Când am deschis portiera să strig la el, am 
simțit un bărbat în spatele meu, care m-a apucat de gât. Am 
crezut că pe mine mă vor sau banii, maşina. Dar nu mi-am 
imaginat niciodată... 

Se opri, încercând să se stăpânească. 

— M-au aruncat afară şi s-au luptat cu Lucien. Era în maşină. 

Am încercat să-l ajut... Pe urmă, nu-mi mai amintesc. Unul din ei 
m-a lovit. Mi-am dat seama când mi-am revenit. Colonelul 
Pramural era acolo, cu o lanternă şi pistolul în mână. Maşina era 
goală. Lucien dispăruse. 

— Ai văzut cine erau bărbații aceia? 

— Era prea întuneric, nu le-am zărit fețele, dar i-am auzit 
discutând între ei. Erau chiu-chao, Baptiste, chinezi. 

— Chinezi? — zise el. 

Probabil nişte tineri soldaţi de triadă, puşi pe jaf. Nici un 
conducător de triadă din Bangkok n-ar fi avut motiv să acționeze 
aşa. 

— Poliția spune, că va face tot posibilul — zise Noelle. 

— Poliția? Thailandezii n-ar fi în stare să găsească nici un 
elefant sălbatic într-un lac cu rațe. Există o singură cale de a ne 
căpăta fiul înapoi. 

Baptiste se gândi. Ştia că nu era o simplă coincidență. Lucien 
fusese luat fiindcă era fiul lui Baptiste Croce. Dar, de ce? Dacă 
erau chiu-chao, puteau aparține oricărui sindicat mafiot din 
Bangkok. Până acum, nu-i ceruse nimeni răscumpărare. 

Spera că oamenii care-l răpiseră pe Lucien să fie profesionişti. 
Pe onoarea mea, o să-i fac să plătească, dacă s-au atins de el. O să 
le smulg testicolele cu mâinile mele! 

— Vrei să rămân aici peste noapte? 

— Pentru ce, Baptiste? 

— Pentru protecție, alinare. 

— N-am nevoie de protecție şi tu nu îmi oferi alinare. Găseşte- 
mi băiatul. 

Sperase că durerea o să-i unească, măcar pentru câteva zile. 
Dar Noelle era solitară în supărarea ei, aşa cum fusese toată viața. 
N-avea ce face aici. leşi, închizând încet uşa în urma lui. 


123 
San Francisco 
Pentru ziua lui Jennifer, Jonathan Dale rezervase o masă la 


unul dintre cele mai selecte restaurante din San Francisco, 
L'Etoile, de la hotelul Huntingdon. Candelabre din cristal, un pian 

mare, conversație în şoaptă. Dale era la al doilea martini când 
apăru Jennifer. Îl urma pe şeful de sală. Dale o văzu, făcându-i cu 
mâna. Dădu peste un piedestal de marmură şi fu cât pe ce să 
dărâme un ghiveci cu o ferigă. Mesenii o priveau dezaprobator în 
timp ce străbătea salonul, spre bancheta de culoarea cuprului, 
unde o aştepta Dale. 

Purta o rochie mototolită, de bumbac, fără formă, un şal 
croşetat, o brățară de aur în partea de sus a brațului, bijuterii de 
talcioc şi cizme cu dantelă. Semăna cu o țigancă prezicătoare de la 
circ. Avea ochii injectați şi lăcrimoşi şi mirosea a transpirațţie. 

Era un miracol că o lăsaseră să intre. 

Dale se ridică s-o întâmpine. Se îmbrăţişară în grabă şi ea se 
trânti pe banchetă. Îşi dădu seama că era drogată sau, în orice 
caz, pe cale să-şi revină. 

— Dumnezeule, Jennifer, în ce hal ai ajuns? 

— Hei, sunt bine. 

— Eşti drogată. 

Jennifer oftă teatral şi înălță din sprâncene. 

— Nu începe din nou, O.K.? De-abia am venit. 

— Mi-ai promis că o să te laşi. 

— Ei, am fumat şi eu puţină iarbă, atâta tot. 

Atâta tot! 

Îi făcuse atâtea promisiuni şi nu se ținuse de cuvânt niciodată. 
Dar crezuse că de data aceasta va fi altfel. Trei luni se abținuse. 
Nu mai primise mesaje de la poliție să vină s-o scoată pe cauțiune, 
nici nu-l mai sunaseră de la spital, să-l informeze că se afla la 
urgență, din cauza unei supradoze de heroină. Odată, îşi înfipsese 
tocul într-o bucată de sticlă de pe trotuar şi apoi călcase într-un 
rahat de câine. Fusese prea drogată să observe. Atunci fusese cât 
pe ce să-şi piardă piciorul. 

Participase la programele pentru cei care se drogau cu heroină, 
fusese la centre de reabilitare, programe guvernamentale şi zeci de 
psihiatri. După fiecare încercare de a fi salvată, promisese că n-o 
să se mai drogheze şi o să-şi vadă de viața ei. De data aceasta, 
crezuse că reuşise într-adevăr. 

Şi acum, iat-o din nou drogată. Cel mai mult îl durea 
nesiguranța, dezamăgirea zdrobitoare. Bănuia că şi ea ştia de asta; 
câteodată, se juca cu el, ca un călău profesionist. 

Îşi şterse nasul cu mâneca. 

— De ce, Jenny? 

— Nu face rău. Nu-i ca heroina. 

— Dar întotdeauna ai început aşa. 

— Mă ajută să mă relaxez. 

— Trebuie să te relaxezi ca să iei cina cu mine? 

Jenny se uită în jur, încruntându-se. Avea pleoapele inflamate. 

— Ce local de snobi! De ce a trebuit să venim aici? Nu puteam 
merge la Taco Bell sau McDonald? 

— Este ziua ta. Am vrut să fie ceva deosebit. 

— Oho! Deosebit! Nu-mi amintesc să fi fost vreodată deosebit. 

Ah, nu. Doar n-avea de gând s-o ia de la capăt cu reproşurile. 
Se apropia chelnerul. Dale frecventa des localul L'Etoile şi şeful de 
sală îl cunoştea bine. 

— Doriţi să vă iau comanda, domnule Dale? 

— Vreau calcan ca de obicei, Roger. 

Jennifer încercă să se concentreze asupra meniului. Strănută 
şi-l trânti pe masă. 

— Aveţi burgeri? 

— Mă tem că nu, domnişoară Dale. Dacă doriţi, vă pot aduce 
cotlet, cu chateaubriand. 

— MI-l aduceţi la ploscă? 

Roger păru că nu înțelege. Se uită la Dale să-l lămurească. 

— Două porții de calcan Dover - zise Dale. 

Roger încuviință din cap şi plecă. 

— Ce înseamnă asta? Părerea mea nu contează? Ce sunt eu, un 
copil? 

— Văd că aşa te comporți. 

— Te rog să mă scuzi. 

Îşi rezemă capul de spătarul banchetei; avea ochii grei de somn. 
Părul ei fumuriu îi atârna neîngrijit. Pielea căpătase o nuanță 
cenuşie. Era încă tânără, dar îmbătrânită. 

— Ai mai văzut-o pe Susan? — o întrebă el. 

— Sigur. M-am întâlnit cu mama, dar nu m-a dus la un 
restaurant select. 

— Mă gândeam că o să fie... 

— ...deosebit, nu-i aşa? Ei, am un nou tată vitreg, ştiai? 

— Am auzit că Susan intenționează să se recăsătorească, dar 
asta nu înseamnă că ai un nou tată. Cel puţin, nu la vârsta ta. 

Îl ignoră. 

— Sper să fie mai bun decât cel pe care l-am avut. 

Dale se plictisise de aceste discuţii. N-o adusese aici ca să se 
dea din nou în stambă. Acum se sprijinise în coate şi se uita la un 
bărbat cu păr grizonat, de la o masă învecinată, lingându-şi buzele 
lasciv. Omul se înroşi furios şi îşi feri privirile. 

— Ce dracu” faci? 

— Se holba la mine. 

— Dacă n-ai vrea ca oamenii să se holbeze la tine, ar trebui 
poate să te îmbraci mai decent. 

— Port ce vreau. 

— Bineînţeles. 

Apăru chelnerul care se ocupa de vinuri. Dale clatină din cap. 
Considera că fiica lui nu avea nevoie de un excitant în plus. Era şi 
aşa destul de drogată. 

— Dacă insişti să te comporți în halul ăsta, o să plecăm. 

— Perfect, oricând doreşti. 

Rămaseră tăcuţi. Jennifer strănuta în permanență. Nu mai 
rezist, se gândi Dale. De treisprezece ani fiica mea mă învinuieşte 
pentru greşelile trecutului. A început ca un joc şi acum totul a 
ajuns s-o obsedeze. Nu mai rezist, nu mai pot. 

Sosi mâncarea, dar Dale constată că-i pierise pofta. Ar fi trebuit 
să fie o aniversare. Ziua ei de naştere, care inaugura de asemenea 
cea mai lungă perioadă de când nu se mai drogase, în cei zece ani. 
Acum însă, o luaseră de la început. Va intra în vechiul ei cerc 
vicios; după un timp se va droga puțin, să se relaxeze, apoi, într-o 
noapte o să-şi viziteze unul din vechii prieteni, poate pe Scott şi va 
priza nişte heroină, pentru că, la fel ca un alcoolic, nu va rezista 
tentaţiei. Şi apoi, va aluneca în aceeaşi spirală, până va ajunge din 
nou la Dale şi la doctori s-o salveze. Se va opri un timp după 
suferințele îndurate şi o va lua de la început. 

Dale văzu munții din Laos, văzu cu ochii minții câmpurile 
sclipind cu maci în soarele dimineţii, femeile hmong aplecate 
asupra petalelor — o scenă liniştită şi frumoasă. Şi se întrebă cum 
putea această frumuseţe să aducă atâta nefericire. 

O privea cum devora calcanul Dover în sos de pinot noir, de 
parcă ar fi fost o farfurie cu mazăre. Sorbi din apa minerală 
Perrier. 

— Mai ai serviciu? — o întrebă el. 

— Ce-i aşa de grozav să ai un serviciu? Doar asta te interesează, 


454 


- COLIN FALCONER - 


nu-i aşa? Să am serviciu. Să fiu un bun cetățean american. Nu 
contează ce poate să facă țara ta pentru tine, ci ceea ce poţi face tu 
pentru ea. Nu-i aşa? 

— N-am nevoie de un discurs comunist. Te-am întrebat doar 
dacă mai lucrezi. 

— Da, mai lucrez. 

Lucra. Era chelneriță într-o cafenea din North Beach. La fel ca 
atunci când renunțase la studii. După ce plecase de la Berkley, 
lucrase în campania electorală a lui McGovern împotriva lui Nixon, 
după care se ocupase de rezolvarea cazurilor problemă - ca să vezi 
ce ironie — şi fusese concediată din cauza absențelor. Urmaseră o 
serie de încercări inutile, prieteni, terapeuţi, colaborări de firme 
juridice, o lungă perioadă de voluntariat, când se convinsese că 
făcea cel mai bun lucru, în timp ce Dale îi achita facturile şi ea îşi 
căuta refugiu în heroină. 

— Mă rog, ai un serviciu, tot este ceva. 

— Nu-i nimic. 

— Presupun că ai dreptate. 

Probabil că expresia lui o jignise, pentru că ripostă imediat. 

— Vreau să mănânc. Ce dracu” se mai găseşte în localul ăsta? 

Îl văzu pe Roger la o masă alăturată. 

— Ei, bulangiule! Mişcă-ţi fundul, până aici. 

Dale se ridică în picioare. 

— Ajunge. 

— Ei, ce s-a întâmplat? Am greşit cu ceva? 

— Plecăm. 

— Dar nu vreau să plec. Ce dracu” A fost ideea ta, nu? 

O apucă de braţ şi o ridică în picioare. Îşi dădu seama că îşi 
bătuse joc de el. O să-l facă de râs în propriul său restaurant. Ah, 
mă joacă pe degete! Oare de ce nu-i intuiesc strategia? 

— Hai, ieşi. 

Trânti nişte bani pe masă şi o târî după el; simțea privirile 
celorlalți ațintite asupra lor. Când ajunseră pe stradă, ea se eliberă 
din strânsoarea lui. 

— O să te conduc acasă - zise el. 

— N-am nevoie de rahatul ăsta. 

— Nici eu. 

— Atunci cară-te dracului de aici. 

— Chiar asta o să şi fac. Doar n-o să mă las învinovățţit pentru 

toate eşecurile tale. Atâta timp cât sunt prin preajma ta, n-o să iei 
viața în serios. 

— Oh, sigur, nu ţi-a păsat niciodată de mine. 

Oamenii treceau pe lângă ei, pe trotuar. O femeie cu un cățeluş 
de zgardă se opri să asculte. Lui Dale puţin îi păsa. 

— Dacă aşa îţi place să crezi... 

— Aşa ştiu. 

— De câte ori vrei să-ți spun că-mi pare rău? 

— Nu ştiu, n-am stat să număr. 

— Asta este. Gata! Am priceput. 

Acum îşi dădea seama: dacă renunța să se autodistrugă, 
însemna că îl iertase pentru trecut. Şi ea nu voia să uite trecutul. 
Era prea mândră s-o facă şi îl ura prea mult. Erau înlănțuiți 
împreună în aceeaşi nefericire; nici el nu se putea ierta, până nu-l 
ierta ea mai întâi. 

Iar ea, n-o s-o facă. 


O luă în direcţie opusă, spre California. Nu avea nici o ţintă, 
voia doar să scape de el. Toate aceste evenimente i se păreau 
oarecum simetrice. Îşi dădea seama că oamenii care mergeau pe 
lângă ea o priveau ca pe o leproasă; bărbaţi în costume scumpe, 
femei cu sacoşe Nieman Marcus. Erau cu toții nişte snobi idioţi şi 
înfumuraţi, cu nasul pe sus. Nu-şi dădea seama că se oprise de 
două ori în plină stradă să le-o strige drept în față. Nu mai reuşea 
să facă distincţie între gând şi voce. Lumea se transformase într- 
un vârtej de sunete şi imagini confuze. 

Îşi ura tatăl. O mustra întotdeauna. „Mi-ai promis că, de data 
aceasta, o să te laşi”. Şi privirea lui de câine bătut. Sigur, 
încercase să renunțe. Toată viața ei fusese o încercare de 
renunțare la ceva. Dar, fără droguri, viața îi apărea în tonalități 
sumbre. Se simțea singură, nedorită şi disperată, ca întotdeauna. 
Atunci, ce dracu’ mai conta? 

Trebuia să se facă folositoare. Toţi prietenii ei se drogau şi 
depindeau de ea să le facă rost. Când era sobră, o priveau pe furiş 
şi n-o iubea nimeni, aşa cum se întâmplase de când se ştia. Dar 
când se droga, o iubeau şi aveau nevoie de ea. 

Era bine să te simţi util. 

Nu puteai să faci rost de droguri fără să te înfrupți şi tu puțin. 
Cristoase, ar fi trebuit să fie o suprafemeie. 


456 


- COLIN FALCONER - 


Aşa că îți mulțumesc, tată, pentru tot. 
Dacă ar fi avut un tată lângă ea, n-ar fi ajuns aşa. 
Era numai vina lui. 


124 
China Town 


Din afară, cartierul general al societății chineze din San 
Francisco semăna cu o clădire obişnuită de piatră. De la al doilea 
etaj răsuna o babilonie de dialecte: cantoneză, chiu chao şi 
mandarin, în ritmul cadențat al tablelor de mah-jong. Nu era zona 
turistică a oraşului chinezesc; pe una din laturile clădirii era o 
cofetărie, iar pe cealaltă nişte camere dărăpănate, unde chinezii 
locuiau şi dormeau la fel ca în cele mai insalubre mahalale din 
Hong Kong. 

Pe treptele clădirii, un bătrân în pantaloni suflecați până la 
genunchi citea un ziar chinezesc cu ochelarii săi mici şi rotunzi. 
Patru chinezi tineri trecură pe lângă el. Erau îmbrăcați în adidaşi, 
blugi moderni şi ochelari de soare. Îl împinseră special şi el scăpă 
ziarul din mână. 

Prăpastia dintre cele trei generații de imigranți chinezi se 
adâncea tot mai mult. 


La ultimul etaj al clădirii, Henry Wing stătea la o masă lungă 
din tek, pătată, ce se afla sub fotografia lui Sap Yat Sen. Pe pereți 
atârna un steag republican şi stindardele triadei Chuen Chung 
Wa. 

Henry Wing avea în jur de şaptezeci de ani. Purta un costum 
gri, care nu-i venea bine şi o cămaşă albă, deschisă la gât. Părul 
lui rar, grizonat, era pieptănat pe spate şi avea mâini zbârcite. 
Părea un bătrânel obişnuit, care îşi petrecea zilele în Washington 
Square, printre canari cântători. 

Henry Wing bătu din palme să i se aducă yum cha şi-l invită pe 
Sammy Chen. Se interesară politicos de familiile lor. Glasurile lor 
răsunau în camera goală. Discutară pe larg despre situația politică 
din China. 

În cele din urmă, Henry Wing spuse: 

— Am auzit că o să te stabileşti aici, în San Francisco. 

— În Hong Kong este multă nesiguranță. În mai puţin de 
douăzeci de ani, China comunistă va pune stăpânire pe oraş. 
Trebuie să mă gândesc la viitor. 

Henry Wing îl privi cu ochi obosiţi, cenușii. 

— Fraţii tăi, Hung Mun, vor veni şi ei? 

Sammy Chen clătină din cap. 

— Nu intenţionez să stârnesc conflicte, Bunicule -— zise Sammy, 
folosind acest apelativ onorific în semn de respect, deşi Henry 
Wing era doar cu câțiva ani mai mare ca el. Sunt sigur că vom găsi 
o cale să nu ne lezăm interesele. 

Henry încuviință din cap, cu părere de rău. 

— S-a zvonit că unii din oamenii tăi vor să însângereze străzile. 

— Minţi înfierbântate. Eu sunt cel mai mare din Fei Lung, 
Bunicule, nu fa'n gud rai de pe străzi. 

Henry Wing îl aprobă. 

— Ştii, lucrurile sunt altfel acum decât în tinerețea mea. Noi îi 
respectam pe cei în vârstă. Hung Mun era un instrument 
democratic. Ritualul şi istoria noastră se aflau la loc de cinste. 

— Am constatat şi eu asta. 

Satisfăcut că interlocutorul său era de acord cu părerile lui, 
Henry Wing continuă. 

— Dar acum, tinerii vor totul, imediat. Sunt chinezi, dar au 
deprins obiceiuri americane. Eu, unul, dacă vine un american la 
mine cu nişte praf alb şi-mi spune „Tai-lo, vrei să-l vinzi în locul 
meu?” îi răspund „Bineînţeles”. Îl vând triadei, îi dau şi lui nişte 
bani şi restul - societăţii noastre. În felul acesta, toți sunt 
mulțumiți. Tong era în beneficiul tuturor. Dar acum, tinerii sunt 
lacomi. Cred că mulți din ei şi-au uitat strămoşii şi jurămintele 
făcute lui Hung Mun. 

— Ai dreptate, Bunicule. Şi eu am tineri care nu respectă 
vechile tradiții şi vor să fie tai lo în America. Se grăbesc, n-au 
răbdare, vor totul în grabă, ca tot ce se întâmplă în America - cum 
ar fi restaurantele McDonalds. De aceea este important să nu 
intrăm în conflict. Poate că o alianţă ar fi benefică pentru toți. 

— Şi ce propui, Chen Giai Han? 

— Am un fiu: bine educat, inteligent, onorabil. Deţine rangul de 
Stâlp Roşu în Fei Lung. Într-o zi, va fi preşedinte în locul meu. Iar 
tu ai o fiică, de asemenea bine educată. Am auzit că tocmai s-a 

întors de la Şcoala Roedean din Anglia. N-ar fi bine să se 
cunoască? O căsătorie ar fi benefică pentru amândoi. 

— Îmi dau seama că ar fi benefică pentru tine, Chen Giai Han. 
Dar explică-mi, de ce ar fi benefică şi pentru mine? 

— Lumea se schimbă, Bunicule. Vrei să eviți conflictul, la fel ca 
şi mine. Aş vrea să ştiu că viitorul copiilor mei va fi sigur, că o să- 
mi venereze oasele după ce nu voi mai fi. Vei câştiga, aliindu-te cu 
mine. Suntem o triadă puternică şi vei profita de pe urma 
afacerilor pe care ţi le ofer. Interesele noastre coincid, nu sunt 
conflictuale. 

Henry Wing rămase tăcut mult timp. 

— Nu ţi se pare ironic că vestul ne-a adus opiul şi ne-a 
transformat în sclavi atâta timp? 

— Lumea este un cerc, Bunicule. Acum noi le ducem opiul lor şi 
este rândul nostru să ne îmbogățim. 

Henry Wing încuviinţă încet din cap. 

— Cred că noi doi putem face afaceri împreună -— zise el. Vom 
aranja ca fiul tău şi fiica mea să se vadă. Sunt convins că se vor 
înțelege de minune. 

— Şi eu sunt convins — zise Sammy. 

Dar apoi, chicoti şi spuse pe un ton scăzut: 

— Şi dacă nu-l place, mai are un frate. 


125 
Bangkok. 


Dacă ai fi lipsit de miros, locul acesta ar putea să-ți pară 
romantic, se gândi Baptiste, în timp ce Mercedes-ul negru, cu aer 
condiționat, coti pe bulevardul Rama IV şi trecu peste un pod în 
Cartierul Chinezesc. Râul era gros şi maroniu, ca o supă 
concentrată. Magazinele înşirate de-a lungul malurilor păreau 
dărăpănate şi posomorâte, cu vopseaua cojită de furtunile şi 
căldura nemiloasă. În apa uleioasă, zăceau mormane de gunoi 
putred. 

Şoseaua Yaowarat era aglomerată cu camioane şi autobuze. 
Şoferul găsi adresa într-un colț, între un bac şi un oficiu de 
schimb valutar. Pe stradă, un thailandez costeliv, într-un tricou cu 

emblema olimpiadei de la Montreal - 1976 zdrobea trestie de zahăr 
şi vindea sucul la o tonetă ambulantă. 

Magazinul de aur era cel mai mare din Bangkok. În seifurile sale 
se aflau mai multe metale prețioase decât în cele mai mari bănci 
din lume. Un gardian înarmat stătea lângă o poartă de fier. 
Baptiste ştia că era o măsură inutilă de precauție, fiindcă nimeni 
nu încercase să dea o spargere aici; nici măcar cei mai înrăiți 
criminali din Bangkok nu se gândeau la o asemenea posibilitate, 
pentru că era proprietatea triadei Fei Lung. 

Îşi lăsă şoferul să-l aştepte în maşină. Nu-şi adusese 
bodyguarzii pentru că nu considerase necesar s-o facă. Şi în afară 
de asta, voia să demonstreze că nu se temea. Intenționa să-şi 
exprime disprețul. 

Fațada magazinului din marmură maronie şi sticlă fumurie 
contrasta cu magazinul prăpădit de ierburi de alături. Interiorul 
era zugrăvit în roşu şi auriu, şi avea coloane împodobite cu 
dragoni aurii. Lanţuri de aur, brățări şi pandantive sclipeau în 
vitrine de sticlă luminate de neon. Ştia că era mai mult decât un 
magazin de bijuterii, era o bancă. Chinezii nu prea aveau încredere 
în conturi bancare, aşa că îşi investeau economiile în lanțuri de 
aur de diverse greutăți. În după-amiaza aceasta, câţiva chinezi 
bogați veniseră să cumpere aur. 

Baptiste nu se apropie de tejghea. Se propti în mijlocul 
magazinului şi se uită urât la unul din vânzători, un tânăr slab, cu 
obrajii mâncaţi de vărsat. 

— Baptiste Croce -— tună el. Am venit să-l văd pe Aripioară de 
Rechin. 

Nu spusese domnul Ho, şi pronunţă cu dispreț porecla dată de 
triadă. Omul se întoarse şi spuse câteva cuvinte în chiu chao. 

Douglas Ho apăru de după colț, dintr-o cameră din spate. Făcu 
semn din cap şi dispăru din nou. Espece de con, se gândi Baptiste 
furios şi-l urmă. 


— Kwo-chao - zise Douglas. 

Baptiste se gândi să se repeadă la el şi să-i rupă gâtul. Dar 
lângă scaunul lui Douglas se aflau doi sze kau; unul dintre ei 
ținea un brici în mână, iar celălalt avea o umflătură sub haină, 
probabil un Magnum 357 sau un satâr. 

Douglas stătea la un birou de metal. Singurele obiecte erau 

biroul, un computer, un mic calculator şi nişte registre. 

Baptiste nu mai fusese aici. El încheia afacerile cu Sammy şi-l 
întâlnise pe Douglas ocazional, ca să stabilească doar termenele de 
livrare şi plată. 

Când curierul îi adusese mesajul de la Douglas prin care îi 
cerea să se întâlnească, ştiu că era vorba de Lucien. 

— Vreau să te anunț că Lucien este teafăr şi nevătămat - îi 
spuse Douglas. 

— Unde este, nenorocitule? 

Douglas tresări, de parcă l-ar fi lovit. Este un ticălos orgolios, îşi 
dădu seama Baptiste. Nu prea se controlează. 

— Te sfătuiesc să-ți măsori vorbele -— zise Douglas liniştit. Nu te 
afli într-o poziţie favorabilă, care să-ți permită să mă insulți. Încerc 
să te ajut. 

— Fiul meu este la tine? 

— Ştiu cum poți să-l capețţi înapoi. 

— Tu l-ai răpit? 

— Pot să te ajut. Este tot ce trebuie să ştii. 

— Ce crezi că o să facă Sammy Chen cu tine, când o să afle? 

— N-o să afle niciodată dacă ţii la viața fiului tău. 

— Ce doreşti de la mine? 

— Foarte puţin în comparaţie cu cei ai tu de pierdut. 

Douglas se relaxă. Îşi recăpătase stăpânirea de sine. 

— Ştiu că Lucien locuieşte cu mama lui, dar este totuşi fiul tău, 
nu-i aşa? Un fiu este de neînlocuit, spre deosebire de o fiică. 

— Hai, spune mai repede ce vrei. 

— Kee Lung se află acum în America, în San Francisco. Vreau 
să-i transmiți un mesaj. Să-i spui că ai aflat că Henry Wing 
intenționează să-l căsăpească. Spune-i că ai aflat despre acest 
plan de la familia Trinca. 

— Despre ce este vorba? 

— Nu te interesează. 

— Atunci de ce m-ai ales pe mine? 

— Pentru că numai pe tine o să te creadă. 

— Şi dacă o să-l conving pe Sammy de această conspirație? 

— O să-l primeşti înapoi pe Lucien. Dacă nu, o să moară în 
chinuri. 

Baptiste făcu un pas înainte, cu pumnii încleştați. Cei doi sze 
kau reacționară imediat. Briciul sclipi în lumină şi pistolul apăru 

din haină. Doar Douglas rămase liniştit. 

Baptiste se calmă. 

N-avea încotro. Rocco îl învățase legea mafiotă. De îndată ce voi 
îndeplini ce mi-a cerut, va trebui să mă ucidă. Chiar dacă ar risca, 
tot nu va salva viața fiului său. Şi n-o să se sacrifice aşa de uşor, 
nici măcar pentru Lucien. Trebuia să negocieze, să câştige timp de 
manevră. 

— Lasă-mă să mă gândesc - zise el. 

— N-ai la ce să te gândeşti. De îndată ce voi afla că l-ai convins 
pe Chen Giai Han, o să-ți primeşti fiul înapoi. Altfel, vei avea 
plăcerea să-l vezi întins pe o masă, la morga. Nu va fi deloc plăcut, 
te asigur. Şi acum, poți pleca. 

Poţi pleca. Lui Baptiste nu-i venea să creadă. Nu-i mai vorbise 
nimeni în asemenea hal. Dar, pe moment, nu avea cum să 
protesteze, aşa că se întoarse pe călcâie şi ieşi din magazin, dând 
peste unul din vânzătorii uluiți şi trântindu-l pe podea. 


Curtea era străjuită de felinare cu halogen, iar noaptea, piscina 
oglindea grădina din jur şi palmierii. May plonjă perfect, fără să 
iasă la suprafață, mişcându-se ca un delfin prin apa luminată 
electric. 

Când apăru, se aşeză pe marginea piscinei, netezindu-şi părul 
lung, negru. Îi plăcea să simtă atingerea apei care-i răcorea pielea. 
Era suplă şi muşchiuloasă, ca un băiat. Acum nu avea nici o 
treabă decât să se bucure de luxul oferit de Douglas: cosmetică, 
manichiură, gimnastică, masaj. Era obiectul lui personal şi insista 
să se menţină în formă. 

May nu se deranjă să se şteargă cu prosopul. Se fâțâia lăsând 
urme pe dalele de marmură. Nu este o casă, se gândi ea, ci un 
palat, un mausoleu, un amestec de stiluri costisitoare şi lipsă de 
gust; scaune cu spătare Aubusson care nu fuseseră folosite 
niciodată erau aranjate în jurul unei mese de marmură roz, 
italienească; o sofa Louis Quinze lipită de perete, tapisată cu 
brocard franțuzesc, sub un tablou de Gericault şi un portret al 
regelui şi reginei Thailandei, un candelabru de cristal atârna 
deasupra unor covoare de mătase persană. Sunetele răsunau în 
jur ca într-o catedrală. 

May se duse la barul lung, de mahon, îşi turnă un cognac 
Hennessy XO într-un pahar şi ieşi în curte, să privească luminile 

oraşului. Oare am lăsat cu adevărat în urmă barurile şi 
bordelurile? se întrebă ea. Sunt tot o târfă şi nu am libertate. Altfel 
de ce mă plimb în fiecare noapte prin această casă mare şi mă 
îmbăt, simțindu-mă din ce în ce mai singură? 

Aceasta este viața mea, se gândi May; nu mai mor de foame ca 
în Saigon şi-n lagăr, nu mai sunt nevoită să mă vând străinilor 
cum am făcut la Ranchoi şi Le Palais. Am haine scumpe, locuiesc 
într-o casă luxoasă, cu servitori, şi mă plimb într-o maşină 
frumoasă. Este o viață minunată, la care nu am visat niciodată. 

Şi atunci de ce mă simt atât de nefericită? 

Se gândi la orele nesfârşite petrecute în avion, între Bangkok, 
Singapore şi Hong Kong, lângă un bărbat singuratic, de care nu 
ştia mai nimic. Nu o iubea. Uneori se întreba dacă o plăcea măcar. 
Îşi petrecea viaţa încercând să-i interpreteze stările, să ghicească 
ce voia de la ea, întrebându-se dacă îl mulțumea sau nu. 

Sexul cu el nu o satisfăcea. Pentru Douglas nu conta decât 
frecvența. Parcă s-ar fi angajat într-un maraton cu sine însuşi. 
Câteodată simțea că se forța. Ar fi putut să cumpere oriunde 
aceleaşi favoruri pe care le primea de la May, dar lui nu-i plăcea să 
împartă o târfă cu alții. Se folosea de frumusețea ei ca să-i 
tachineze şi să-i stârnească pe ceilalți bărbați. Insista să se 
îmbrace în haine provocatoare ori de câte ori ieşeau împreună, 
uneori chiar şi prin casă, în prezența bodyguarzilor săi. Nu o 
iubea, dar îi plăcea să aibă ceva la care ceilalți tânjeau şi era 
numai a lui. 

Acum nu mai avea scăpare. O s-o ucidă, era convinsă de asta. 
Într-o zi o să se sature de ea şi o să-i dea drumul. O să-şi găsească 
altă frumusețe care s-o înlocuiască. Spera doar că o s-o facă într- 
un acces de plictiseală, nu de furie, când ar fi putut să-şi pună în 
aplicare ameninţarea repetată de atâtea ori — îi promisese că o s-o 
desfigureze. 

Dar asta ai ales, îşi aminti ea. Când o să se termine totul, vei 
rămâne cu bijuteriile şi hainele, suficient ca să începi o viață nouă 
şi să impresionezi alt bărbat. Este ceea ce îți doreşti. Aşa 
intenționezi să supraviețuieşti. 

Ce bine ar fi, cel puţin, să nu mai simtă ochii lui Mai Koo aţintiți 
asupra ei, plini de dispreț. 

Mai Koo. Dacă nu l-ar fi văzut, poate că nu ar fi mustrat-o 
conştiinţa. Atâta timp cât crezuse că o părăsise, îi fusese mai uşor. 


463 


- OPIU - 


Aşa era viața. Nu puteai avea încredere în nimeni, nici măcar în 
cea mai bună prietenă, ca Noi, dar făcuse tot ce se putea ca să 
supraviețuiască. Dar el îi spusese că o căutase, că încercase s-o 
găsească. 

Ca şi micul Bich. Era o piesă care nu se potrivea în jocul ei. 

Din impuls se duse să-l caute pe Chang. Îi spuse să tragă 
maşina la scară şi apoi se duse în dormitor să se îmbrace. Trebuia 
să iasă din casă, să vadă, să-şi amintească. Trebuia să se asigure 
că era bine ce făcea. 


Îi spuse lui Chang s-o ducă la Patpong, un cartier mizer, cu 
baruri de striptease, saloane de masaj, bordeluri. Muzica disco se 
revărsa pe străzi, negustorii ambulanți trăgeau turiştii de mânecă 
şi reclamele luminoase sclipeau deasupra capetelor: Barul 
Superstar... Haremul Spaniol... Barul Roxy alcool, băuturi tari... 
Fete! fete! fete! Dacă le vrei, le ai... 

Prin uşa deschisă, May văzu fete îmbrăcate sumar, învârtindu- 
se sub reflectoarele învăluite în fum sau uitându-se la turiştii care 
treceau pe stradă. 

— Opreşte maşina! — strigă May. 

O cunoştea pe una din fete. Era Noi. 

Chang apăsă pe frână. Ea sări din maşină, traversând pe partea 
cealaltă a străzii. Noi stătea în fața barului Nevada, pozând, ca 
orice prostituată; avea un braț pe piept, iar cu celălalt trăgea din 
țigară. Era machiată exagerat şi purta o fustă scurtă de piele şi o 
bluză decoltată care-i dezgolea sânii prinşi într-un sutien jumătate 
de cupă. 

Când se apropie, May îi văzu înțepăturile de pe braţe. 

Femeia o privi. May o atinse şi o făcu să tresară. 

— Ce vrei? 

— Noi? 

O privi uluită şi înspăimântată. 

— Nu cunosc pe nimeni cu numele ăsta. 

Nu, nu era Noi. May îşi dădu seama că nici măcar nu semăna 
cu ea. Era doar o prostituată la fel ca multe altele. Imaginaţia mi-a 
jucat o festă. 

— Te-am confundat cu cineva — zise ea. 

Femeia aruncă ţigara, dezgustată şi intră în bar. Chang stătea 
în spatele ei şi o urmărea. 

— Cine a fost? — o întrebă el. 

— Credeam că o cunosc. 

Chang se posomori neîncrezător. May alergă înapoi în Mercedes. 
Nu conta că nu fusese ea. De fapt, toate sunt la fel ca Noi. Suntem 
nişte fetițe buddhiste, fără nici o perspectivă. Dar acum eşti în 
siguranță, îşi spuse ea. Ai scăpat de toate astea. Aceasta este viața 
ta. Dacă Noi ar fi în locul tău, nu s-ar mai uita înapoi. Tu de ce o 
faci? 

Pentru că nu asta conta. Ea nu fusese niciodată ca Noi. Nu ar fi 
transportat niciodată droguri în cadavre de copii, indiferent cât de 
disperată ar fi fost. 

Şi, în afară de asta, exista şi Mai Koo! 


Când se întoarse la vilă, Douglas era acolo. 

— Unde ai fost? — o întrebă el. 

— Să mă plimb. 

— Strânge-ţi lucrurile. Mâine noapte plecăm la Hong Kong. 

În noaptea aceea, făcu dragoste cu ea de trei ori. După prima 
oară adormise, dar o trezise de două ori în timpul nopții, să repete 
performanța. 

Probabil că i se întâmplase ceva deosebit în ziua aceea, se gândi 
ea. 

Un cvartet de coarde cânta în fiecare după-amiază în holul 
Hotelului Oriental. Curtea centrală era străjuită de bambugşi înalți, 
grațioşi, împodobiţi cu clopote de aramă. Mesenii stăteau în fotolii 
albe, elegante, de trestie şi îşi beau ceaiul de după-amiază sau îşi 
sorbeau cocktailurile, în timp ce priveau barjele cu orez şi bărcile 
cu coadă lungă alunecând pe râul Chao Phyra. 

Când ajunse, Baptiste văzu că Noelle sosise înaintea lui şi-l 
aştepta. Era îmbrăcată într-un costum negru. Nu se machiase şi 
era palidă şi trasă la față. Parcă ar fi venit de la o înmormântare. 

Nu se ridică să-l salute. 

Baptiste îi zâmbi încântător. 

— Nu crezi că este prematur să te îmbraci în negru? — zise el. 

— Ce ai aflat? —Îl întrebă ea, distrusă. 

— Astfel de situații nu se rezolvă cum ai bate din palme. 

— Te-am întrebat, ce ai aflat? 

Făcu semn unui chelner în haină albă şi comandă două 
Planter's Punches. Se gândise toată dimineața ce să-i spună. Dacă 
i-ar mărturisi adevărul, ea ar insista să-i satisfacă cererea lui 
Douglas Ho şi acest lucru era imposibil. Aşa că hotărâse să nu-i 
spună nimic precis. 

— Îmi continui cercetările, Noelle. 

— Ştii ceva. Se vede pe fața ta. 

— Nu ştiu nimic sigur. 

— Spune-mi! 

— Bine! 

Inspiră adânc. Noelle avea ochii umezi şi i se albiseră degetele 
pe mânerele fotoliului. Trebuia s-o ia încet, ca să n-o apuce isteria. 

— Cred că este vorba de un bandit aparținând uneia dintre 
triade — zise el, ceea ce era în parte adevărat. Dar s-au ascuns şi n- 
am reuşit să aflu mai mult. 

— Ce vor? 

— De îndată ce o să aflu, o să le satisfac cerințele. Dar, până 
acum, n-am auzit nimic. 

— Deci am avut dreptate. L-au răpit din cauza ta şi a afacerilor 
în care te-ai băgat. 

— Presupun că da. 

— Ticălosule! 

— Nu este vina mea, Noelle. 

— Este un copil nevinovat. Am încercat toată viața să-l țin 
departe de tine şi de intrigile tale, dar uite ce s-a întâmplat. 

— N-aveam de unde să ştiu. Dacă ar fi fost sub protecţia mea, 
dacă nu l-ai fi înstrăinat de mine, nu ar fi fost răpit. 

Lui Noelle îi tremurau mâinile. 

— Ai o ţigară? — îl întrebă ea. 

Băgă mâna în buzunar şi scoase ţigările ruseşti, fără filtru. Îi 
dădu una. 

— Sunt tari. 

— Nu-mi pasă. 

I-o aprinse, dar, de-abia trase un fum. 

— i-am promis că o să fac tot ce pot să-l salvez. Îl iubesc la fel 
de mult ca tine. 

— Aş vrea să nu te fi întâlnit niciodată. 

— Cam târziu pentru remuşcări. Suntem ceea ce suntem. 
Istoria nu se poate schimba. Eu unul te iubesc la fel de mult ca în 
prima zi. 

Dar Noelle nu-l asculta. 

— Ce crezi că i se întâmplă în clipa asta? 

— Nu o să-i facă nici un rău - zise el, mult mai încrezător decât 
era în realitate. O să-l închidă undeva, până se hotărăsc ce să 
facă. Ai încredere în mine, o să-l salvez. 

— Ar fi trebuit să mă întorc în Franța. Ştiam că nu este bine să 
rămân aici, în Asia. 

— Nu-i vina ta - zise el, acoperindu-i mâna cu a lui. 

— Nu, este a ta, Baptiste, numai a ta. 

Sosiră băuturile. Chelnerul le lăsă pe masă şi rămaseră tăcuți 
un timp. 

— Ştii mai multe decât vrei să-mi spui - zise ea, în cele din 
urmă. 

— Îţi jur că nu-i adevărat. În următoarele douăzeci şi patru de 
ore vor lua legătura cu unul dintre noi. Pe urmă, vom şti ce avem 
de făcut. 

— Este un băiat atât de blând - zise Noelle. Nu seamănă cu 
papa şi nici cu tine. Este doar un om bun, iubitor şi cinstit. 
Dumnezeu ştie de unde a moştenit aceste calități. 

— Îţi mulțumesc pentru compliment. 

I se prelinseră două lacrimi uriaşe pe obraji. 

— O să înnebunesc. Mi-l imaginez... 

Se ridică. 

— Nu pot să stau aici, în public. 

Baptiste o luă de braţ. 

— Te conduc acasă. 

— Nu. Nu vreau nimic de la tine. Adu-mi fiul înapoi, dacă nu 
vrei să te trezeşti cu gâtul tăiat într-o noapte. 

Se îndepărtă, clănțănind cu tocurile pe marmură. Tinea capul 
sus şi spatele drept. Era distrusă, dar avea mândria ei. 

Se aşeză şi îşi luă ţigara din scrumieră. Îi venea greu să se lase 
de fumat. Doctorul îi spusese că îi făceau rău. Dar un bărbat ca el, 
care se ocupa de traficul de droguri, se agățase, cum era şi normal 
de cel mai apropiat drog. Dumnezeule! Îşi făcuse atâtea planuri 
pentru Lucien. Sperase că, într-o zi, o să-l câştige de partea lui şi 
pe el şi pe Noelle. Poate că exista totuşi o soluție. Dar trebuia să 

aştepte până îşi punea planurile la punct. 
Biata Noelle. Avea dreptate. Dusese o viață cumplită 


După ce Douglas plecă de dimineaţă, May sună la ambasada 
SUA de la un telefon public, celular. 

— Vreau să vorbesc cu Mai Koo Dale - murmură ea. 

Nu era nevoie să vorbească în şoaptă. Chang era jos, în foaier, 
iar Douglas plecase în Oraşul Chinezesc. Dar îi tremura vocea de 
frică. 

— Mă tem că nu avem pe nimeni cu acest nume — îi spuse 
funcţionarul. 

— Trebuie să ştie cineva de el. Vă rog, este foarte urgent. Poate 
s-a întors în SUA! 

— O clipă. 

O lăsă să aştepte. I se păru o eternitate şi-i tremura receptorul 
în mână. Ce-ar face dacă ar apărea Douglas exact acum? Sau dacă 
Chang ar asculta la alt telefon? Dar nu i se permitea să iasă 
singură din casă, aşa că nu avea încotro. 

— Paderewski — zise o voce. 

— Mai Koo Dale — spuse ea. 

— Cine este la telefon? 

— Este acolo? — zbieră May. 

Se făcu linişte. 

— Doamnă, puteți să-mi spuneţi despre ce este vorba? 

Îi venea să plângă de ciudă. 

— Mă numesc May. Spune-i lui Mai Koo. Spune-i ca May 
trebuie să-i vorbească. 

— May? May Wong? 

— Te rog să-i spui — zise ea şi închise. 


127 
San Francisco. 


Seamănă cu sediul oricărei bănci sau case de negoț, se gândi 
Dale. Se uită pe fereastra biroului său la funcționarii elegant 
îmbrăcați aplecați asupra computerelor sau vorbind la telefon; era 
pulsul comerțului de zi cu zi. Unul dintre tineri era un chinez cu o 

față ca de alună. Râdea în telefonul pe care-l ținea sub bărbie. 
Sorbea cafea dintr-o cană de polistiren şi introducea date în 
computer. Dale era, poate, singurul care ştia că era nepotul lui 
Chiang Kai Shek. 

Musafirul lui Dale stătea de partea cealaltă a biroului, pe un 
scaun şi admira panorama golfului şi a podului Golden Gate prin 
geamul fumuriu. 

Dale îşi concentră atenţia asupra dosarului deschis în fața lui. 
Acesta consta din douăzeci şi trei de pagini dactilografiate la un 
singur rând, pe hârtie de format obişnuit. Era ordinul complet de 
luptă pentru armata nord-vietnameză la frontiera cu Republica 
Populară Chineză, împreună cu toate informaţiile militare şi 
politice obţinute prin spionaj, şi previziuni de perspectivă, în 
concluzie, toate materialele la care ar visa orice strateg militar 
înainte să pornească lupta. Pacific Investment International 
transmitea astfel de documente în Langley - Virginia cam de două 
ori pe săptămână. 

— Ai lucrat foarte conştiincios, Sammy - zise Dale. 

— Şi garantez 100% pentru veridicitatea datelor. 

— O să le transmit pe canalele obişnuite, bineînţeles. 

Sammy încuviință din cap şi zâmbi. Se îmbrăcase elegant, în 
costum de bancher şi avea o cravată sobră. 

— Dacă îmi amintesc corect, ultima oară când ne-am întâlnit, 
ţi-am transmis rugămintea lui Gerry Gates de a verifica sursa ta 
de informații. 

— Nu pot — zise Sammy. 

— Dar astfel de informaţii trebuie verificate. 

— Sunt sigure 100% - repetă Sammy. 

— De unde le-ai obţinut? 

— Am încă mulți prieteni la Saigon. După 1975, au murit mulți, 
dar tot au mai rămas câţiva care deţin funcții importante în 
armată şi poliție. Facem afaceri bune 

— N-ai putea să ne dai mai multe detalii? 

— Nu. 

De fapt, Dale nu se aşteptase ca Sammy să se arate mai 
cooperant. La urma urmei, era afacerea triadei. 

— În curând o să încheiem un contract mare -— zise Sammy. 
Pentru un contract mare o să-mi faceți o reducere la fel de mare, 
nu? 

— O să discut cu Gerry. Sunt sigur că vom putea aranja ceva. 

Sammy profitase în urma relației de afaceri stabilite cu firma 
lor, se gândi Dale. Spălase deja douăzeci de milioane de dolari prin 
Pacific International. Banii aceştia finanțaseră achiziționarea unui 
nou oraş lângă Sacramento, cu propriul său parc industrial, poliție 
şi pompieri. În sfârşit, era oficial: Sammy devenise stăpânul 
poliției. 

Gerry Gates era încântat de noul său client - Sammy îi furniza 
informații preţioase, fără să prejudicieze compania lor, iar 
procentajele percepute de bănci dispăreau în conturi secrete la 
Washington, unde ajutau la finanțarea unor proiecte cum ar fi 
Patrula Poliției de Frontieră din Thailanda, Solidaritatea sau 
Contras în Nicaragua. 

Dale începuse să se îngrijoreze din cauza provenienței şi 
destinaţiei acestor bani. Clienţi, cum ar fi Henry Wing, fuseseră 
prezentați băncii de unul din fiii lui Sammy Chen. Henry Wing 
rămăsese loial companiei Pacific International, deşi pierdea 
milioane, cu regularitate, în fiecare lună. Motivul era simplu. 

În martie, de exemplu, o companie proprietate a familiei Chen 
achiziționase două tranzacții cu aur în Hong Kong. În aceeaşi zi, 
altă companie - la care Henry Wing era acționar principal— 
achiziționase tranzacţii identice la San Francisco. Aurul crescuse 
la bursă şi tranzacţia lui Sammy Chen din Hong Kong căzuse; la 
San Francisco Dale însuşi sabotase tranzacţia lui Henry Wing. 
Henry pierduse două milioane de dolari depozitaţi apoi în contul 
lui Sammy, ca să acopere costul tranzacţiei sale, minus comisionul 
companiei Pacific International. Dale ştia, dar nu putea dovedi că 
întreaga tranzacție reprezentase plata pentru un transport de 
heroină. I se părea că undeva, pe parcurs, visul luptătorilor din 
războiul rece se transformase într-un coşmar. 


— Ştii, cred că într-o zi o să ne întoarcem în Saigon - spunea 
Sammy. 

— Eu unul, n-o să mă întorc. 

— Ba da, o să ne întoarcem. Nu cu arme sau soldați, ci cu bani. 
Cu ei poţi conduce războaie, poți pune soldații să moară - ai tăi 
sau ai lor. Până la urmă, nu poţi să câştigi decât cu bani. 


Valurile se loveau de stânci. Soarele pălea. Un vapor trecu pe 

sub pod. Era rece şi se lăsase ceața pe muntele Tamalpais. 
Luminile clipeau în casele din lemn, adăpostite printre dafini, 
stejari şi afini. 

Lui Dale nu-i ieşea din minte ce-i spusese Sammy Chen: „nu 
poți să câştigi decât cu bani”. Crezuse că o țară duce o viață 
normală, la fel ca un om. Dar nu era adevărat. Ţările erau 
guvernate mai mult prin frică decât prin moralitate. 

Crezuse într-un fals ideal. Îşi pusese credinţa în singurul sistem 
perfect de guvernare; considerase că democrația era cea mai bună, 
iar restul nici nu trebuia luat în considerare. Dar nu puteai grava 
adevărul şi dreptatea în piatră. De aceea avocați ca el se 
îmbogăţeau, în timp ce țara decădea. O ţară era la fel ca cetățenii 
ei. 

Nu recunoştea America maturității sale. Se simțea ca un 
astronaut care după ce se întorsese dintr-o călătorie de o 
săptămână pe lună, constatase că pe pământ trecuseră două sute 
de ani. Încercase să-şi facă un cămin în ţara pe care o numea 
patrie, dar se simțea străin şi singur. Căminul lui fusese în 
Magsaysay din Filipine, în Sukarno din Indonezia şi în Indochina 
anilor '60. Atunci îşi construise castele de nisip. 

lar acum trebuia să recunoască faptul că îşi dedicase jumătate 
din viață unei iluzii. 

Şi în momentul de față ce făcea? Se angajase într-un război în 
care nu mai credea, ajutând gangsteri şi traficanţi de droguri să se 
îmbogăţească. În numele politicii externe, în numele democraţiei. 

Se făcuse răcoare. Îl luase cu frig şi cobori de pe stânci, fugind 
de ploaia care se lăsase peste golf, dinspre Golden Gate. 

Când ajunse acasă, găsi o Toyota maronie, ruginită, în parcare. 
Era a lui Jennifer. Stătea pe treptele verandei cu coatele pe 
genunchi şi-l aştepta. Se întreba ce voia oare. Probabil că bani. 

Se ridică. Nu-i vedea fața, fiindcă era în umbră. 

— Bună, tată — zise ea. 

Începuse să plouă, 

— Mai bine intră înăuntru - îi spuse el. 


Era lucidă. Avea ochii limpezi şi părul pieptănat, deşi părea la 
fel de subnutrită. Se îmbrăcase într-un pulover vechi şi blugi. 
Pentru o clipă, i se păru că o vede în fața ochilor pe adolescenta 
care fusese. 

— Am venit să-mi cer scuze -— zise ea, în timp ce Dale pregătea 
cafeaua, în bucătărie. 

— Să-ţi ceri scuze? 

— Pentru săptămâna trecută, la restaurant. 

Nu era pregătit pentru asta. Trecuse prin această experiență de 
prea multe ori. 

— Ce te-a făcut să te răzgândeşti? 

— Ai avut dreptate cu ce mi-ai spus. 

Îi dădu o cană aburindă cu cafea. 

— Nu pot să te mai ajut, Jennifer. Ce se va întâmpla de aici 
înainte, depinde numai de tine. 

Ea îşi apropie cana de față şi suflă aburul. 

— Ştii, într-o zi te saturi. Nu s-a schimbat nimic, doar că m-am 
săturat. 

— Aş vrea să fie adevărat. 

— Vorbesc serios, tată. 

Nu putea s-o privească în ochi. Era încă prea furios pe ea. 

— Ştii, nu prea ne-am înțeles niciodată, dar în final nu 
contează. Pentru că nimic nu poate schimba cele întâmplate. Fie 
îți chinui viața, fie mori. Ştiu că ţi-am pricinuit multe necazuri, dar 
n-am cum să repar ce-a fost, oricât aş vrea. 

Jennifer îşi pironi privirile în podea. Cafeaua se scurse din cană 
pe gresie. 

— Ah, tată, m-am săturat de viața asta — zise ea şi începu să 
plângă. 

Îl luase prin surprindere. Simţi că i se pune un nod în gât şi i se 
încețoşează privirile. O luă în brațe. Of, Doamne, ce bine ar fi să-şi 
revină, se gândi el. Plătise un preț scump, dar măcar să fi meritat. 

— Te iubesc, tată - murmură Jennifer. 

În contrast cu elegantele magazine turistice şi chinezării din 
Grad Avenue, străzile lăturalnice din China Town sunt cenuşii, 
sumbre, întunecate de suferință şi locuinţe supraaglomerate. La 
câteva străzi de statuile cu lei stilizați copiate din Walled City, de 
dragonii din lemn şi aur încolăciți pe felinare şi acoperişurile verzi 
din ţiglă în formă de pagodă, care nu mai existau în China, se află 

alt oraş chinezesc; un loc unde gunoiul putrezeşte pe aleile 
înguste, unde maşinile de cusut zumzăie în atelierele în care 
imigranții asiatici trudesc asudaţi pentru o leafă de mizerie; 
frânghii cu rufe se întindeau la ferestrele locuinţelor cu o singură 
cameră, unde se înghesuiau familii numeroase de chinezi. 

Aici aranjase Jonathan Dale să se întâlnească cu Robert 
Jordan, la prânz, într-un restaurant din sum, numit previzibil 
Dragonul de Aur. Nu era încă ora douăsprezece şi singurii clienți 
erau doi cantonezi bătrâni. Nu era de genul de local cu care era 
obişnuit Robert Jordan - îşi dădu seama Dale — dar era singurul 
loc unde puteau fi siguri că nu o să-i recunoască nimeni. 

Washington-ul îi priise lui Robert Jordan. Era îmbrăcat elegant 
într-un costum din trei piese, cu cămaşă albă şi cravată maro, din 
mătase. I se părea mai stăpân pe el decât atunci când îl cunoscuse 
la ambasada din Saigon. Pe vremea aceea era un proaspăt 
absolvent al universității Yale, un tânăr cu minte ageră şi viitor 
strălucit. Încărunţise la tâmple şi avea figura încruntată a unui om 
cu prea multe probleme pe cap. 

— Arăţi bine, Bob - zise Dale. 

Simţea că interlocutorul său aştepta complimente. 

Jordan se arătă satisfăcut. 

— Fac jogging. Lucrez în aer liber. 

Se bătu cu mâna pe burtă. 

— Oricum, nu mă ajută prea mult. Ştii cum este la Washington. 
Douăzeci la sută rahat, douăzeci la sută prânzul, douăzeci la sută 
bacşişuri. 

— Şi restul de patruzeci la sută? 

— Minciuni. 

Dale se întreba dacă glumea. lată ce pot face dintr-un om 
şaptesprezece ani de succese, promovări şi influență. Se îngrăşase 
şi devenise cinic. 

— Îţi mulțumesc că ai acceptat să ne întâlnim - zise Dale. 

— Am avut de rezolvat nişte afaceri la Los Angeles, după cum ți- 
am spus, Jack. Şi după tonul tău, mi s-a părut că este ceva 
important. 

Dale încuviință din cap. 

— Cred că aşa este. 

Jordan nu părea dispus să treacă imediat la probleme serioase. 

— Deci, am auzit că te-ai apucat de afaceri. 

— Ca să nu mă plictisesc -— zise Dale prudent. Pensionarea nu- 
mi priia. 

— Nici nu mi-aş fi imaginat că o să-ți priască. 

Aleseră nişte specialități chinezeşti din lista de bucate. Jordan 
îşi întinse şervețelul peste vestă. Nu cumva să-şi păteze cravata de 
mătase, se gândi Dale. 

— A trecut mult timp - zise el. 

— Ultima oară, te-am văzut... cred că acum cincisprezece ani, 
înainte să pleci din Saigon. 

— Presupun că atunci am lăsat câteva bucăţi din mine în 
cafeneaua aceea şi nu m-am deranjat să mă întorc să le iau. Mi- 
am imaginat că n-o să le mai găsesc. 

Vorbise în glumă, dar Jordan o luase în serios. 

— Ce ticăloşi! — exclamă el. 

— A trecut mult timp. 

— Deci, cum îți mai merge? 

— Ai aflat de mine şi Susan? 

Jordan se arătă stânjenit de acest subiect. Se înroşi la față, de 
parcă Dale s-ar fi şters la gură cu fața de masă. 

— Da, îmi pare rău — murmură el. Cred că ţi-a venit greu. 

Văzând că Dale nu-i răspunde, continuă: 

— Am trei copii. Băieți. 

— Cu băieţii este mai uşor - zise Dale. Eu am şi fată şi băiat, 
aşa că poți să mă crezi că este mai uşor cu băieții. 

Se lăsă o linişte stânjenitoare. Jonathan îşi plecă privirile în 
farfurie. 

— Cred că aceşti creveţi sunt foarte buni — zise el. 

— Nu ne-am întâlnit ca să discutăm despre familiile noastre — 
spuse Dale. 

Lăsă beţele din mână şi luă servieta din piele de crocodil de pe 
podea. O deschise şi scoase un plic mare şi gros. 

— Ce ai acolo, Jack? 

— Dovezi. 

— Ce fel de dovezi? 

— Despre o masivă operaţiune de spălare a banilor, care implică 
sute de milioane de dolari, rezultați din traficul de droguri. Are loc 
chiar aici, în San Francisco. 

Jordan se uită la Dale şi apoi la plic, de parcă ar fi fost un şarpe 
cu clopoței. 

— Glumeşti, nu-i aşa? 

Dale clătină din cap. 

— Are vreo legătură cu compania la care lucrezi? Cu... Pacific 
Investments? 

— Da, chiar cu asta se ocupă. 

Jordan simţea că se sufocă. Îşi slăbi nodul la cravată. 

— Ştii, Jack, la Washington circulă nişte zvonuri. Credeam că 
ştiai. 

— Ce anume? Că această companie este proprietatea serviciului 
de spionaj? 

— Sunt numai zvonuri, n-o lua chiar aşa. Se mai pomenesc 
nişte nume, cu o anumită rezonanță, dacă înţelegi ce vreau să 
spun. Oamenii pronunță numele şi înalță puţin din sprâncene. 

— lată de ce am venit la tine. 

— Nu văd motivul. 

— Aş fi putut să mă adreseze FBl-ului... M-ar fi ridicat în slăvi, 
mi-ar fi luat douăzeci de interviuri în douăzeci de locuri diferite, 
mi-ar fi spus că acest caz va arunca America în aer. Peste câteva 
luni însă, când i-aş fi sunat să-i întreb când doresc să depun 
mărturie, mi-ar fi spus că nu ştiu cine sunt. Ştii ce se întâmplă 
când astfel de lucruri ajung la nivele înalte. Se pierd undeva, pe 
drum. Am nevoie de un ghid de orientare, Bob. Trebuie să ştiu 
exact cum să mă descurc prin labirint cu micuța mea geantă cu 
bunătăți. 

Jordan încuviință din cap, înțelegător. Aruncă şervețelul pe 
masă. Îi pierise brusc pofta de mâncare. 

— Este o misiune otrăvită, Jack, ştii asta, nu? 

Dale se aplecă înainte. 

— Nu uita că acestea sunt fotocopii. Originalele se află în 
siguranță. Aşa că te sfătuiesc să te uiţi la ele la noapte, să le 
mănânci, să le arzi, să faci ceea ce îl îndeamnă conştiinţa pe un 
avocat al Departamentului de Stat cu dovezi prea fierbinți pentru 
el. Şi apoi, întreprinde nişte cercetări în locul meu. Află cât de 
protejată este compania Pacific International, pentru că dacă se 
întinde până în vârf, dracu’ s-o ia de Americă. 

— De ce eu, Jack? Tu îi cunoşti mai bine decât mine. Ai lucrat 
cu ei douăzeci şi cinci de ani. 

— Am ieşit din rândurile lor de mult timp. 

Jordan atinse plicul cu degetele, ca şi când i-ar fi testat 

temperatura. Apoi îl privi fix. 

— Pentru cine spălați bani? 

— Pacific International are birouri în San Francisco, Hong Kong, 
Vancouver şi-n multe alte locuri. Ce părere ai de asta? 

— Isuse Cristoase! 

— Exact. Şi nu-ți strică să vorbeşti puțin italiana. Ai priceput 
care-i afacerea? 

— Nu te înțeleg, Jack. Ai fost omul lor de când te-ai născut. De 
ce faci asta? 

— Eu nu m-am schimbat, însă America a făcut-o. Ei şi-au 
abandonat idealurile, nu eu. 

Jordan luă plicul. Îl întoarse pe toate părțile, ca un geolog care 
examinează o rocă. Apoi se strâmbă şi-l puse la loc, pe masă. 

— O să fac tot ce pot, dar nu te aştepta la minuni. 

— Nu m-am aşteptat niciodată la minuni, Bob. Doar la dreptate. 


129 
Oraşul Chinezesc, Bangkok 


Doi bărbați se sprijineau de motocicletele lor, fumând cu ochii 
ațintiți asupra uşii de sticlă fumurie a Magazinului de Aur din 
Hong Kong. Erau thailandezi, îmbrăcaţi în tricouri şi pantaloni 
murdari; unul din ei îşi lăsase mustață ca să ascundă faptul că 
de-abia împlinise optsprezece ani. 

Oricine îi privea atent, ar fi remarcat că tresăriseră brusc atunci 
când un Mercedes negru opri în fața magazinului. Bărbatul cu 
mustață sări pe motocicletă şi porni motorul. Peste drum, un 
chinez înalt ieşi din magazin şi unul din vânzători alergă înaintea 
lui să-i deschidă portiera maşinii. Altul venea repede în spatele lui, 
cărându-i servieta. Bărbatul intră în limuzină şi, cu o plecăciune 
exagerată, i se înmână servieta. 

Şoseaua Yaowarat era înțesată cu monoxid de carbon şi 
aglomerată chiar şi la această oră târzie de după-amiază. Când 
limuzina se angajă în trafic, cei doi tineri de pe motocicletă țâşniră 
imediat între autobuze şi camioane, postându-se imediat în spatele 
ei. 

Nu trecură la acțiune până nu ajunseră la bulevardul Rama IV. 

Se lăsase noaptea. Luminile se întindeau spre turnul alb, scăldat 
în neon de la Dusit Thani. Limuzina oprise la semafor, în fața unui 
bungalow victorian dărăpănat. Veranda şi tencuiala erau astupate 
de un poster întins pe trei etaje, care făcea reclamă unui film cu 
sex şi violență. 

Unul din cei doi băieți de pe motocicletă băgă mâna în coşul de 
rambutan din spate şi scoase un Makarov de 7,62 mm şi un 
revolver Magnum 357. Îi dădu revolverul celui cu mustață apoi se 
dădură jos de pe motociclete şi se îndreptară spre limuzină. 

Cel cu Makarov-ul îşi descărcă toată muniţia în parbrizul 
Mercedes-ului şi apoi reîncărcă arma. Băiatul cu mustață se postă 
la geamul din spate şi trase în omul de pe banchetă. Camaradul 
său îl imită. 

Pe urmă alergară la motocicletele lor şi îşi croiră drum înapoi 
spre Oraşul Chinezesc. 

Parbrizul Mercedes-ului era făcut praf şi mânjit cu sânge. Cei 
doi dinăuntru zăceau grotesc. Erau aproape de nerecunoscut. 
Tapiseria de piele a luxoasei limuzine fusese distrusă. 


Pak Sha Wan, Hong Kong 


Reşedinţa lui Douglas Ho din Pak Sha Wan fusese construită 
din ciment alb, pe coama dealului, ascunsă vederii de ziduri înalte. 
Bărbaţi înarmați, ținând în lesă câini kamoy dresați, patrulau 
proprietatea sa şi malul apei, unde se afla ancorat yacht-ul lui 
Douglas, Hammerheads€. 

A doua noapte, după ce se întorsese la Hong Kong, Douglas 
primi un telefon de la Bangkok. După ce puse jos receptorul, luă o 
sticlă de cognac Hemiessey XO şi ieşi singur pe balcon. 

Deci Baptiste îi dăduse răspunsul. Încercase să-l ucidă. 

Acum nu mai avea de ales. Poate că era mai bine aşa, se gândi 
el. Riscurile sunt mai mari, dar jocul devine mai interesant. Dacă 
reuşea, va deține controlul asupra unui imens imperiu financiar, 
obținând profituri astronomice din afacerile cu heroină ale triadei. 

Sammy este prea bătrân. Şi-a pierdut înverşunarea, s-a 
îmblânzit. Nu împărtăşeşte părerile mele. Am putea construi un 
vast imperiu, dar el vrea să cadă la învoială cu Henry Wing şi 

italienii. 
Era timpul să lase loc noii generaţii. Venise vremea lui Douglas. 


130 
Berkley, San Francisco 


Dale bătu la uşa apartamentului lui Jennifer dar nu primi nici 
un răspuns. I se stricase maşina şi stabilise să treacă mai devreme 
pe la ea, s-o ducă la o firmă de avocaţi unde voia să se angajeze. 
Bătu din nou la uşă, de data aceasta mai tare. I se accelerase 
pulsul. Poate că adormise, doar. Un grăsan ieşi pe culoar în halat 
şi-i spuse să înceteze cu zgomotul. Dale îl ignoră. 

— Jennifer! 

Simți un miros dulceag, ceva care venea parcă de demult, din 
altă viață, în Asia, când un cadavru începuse să se descompună în 
spatele unui Huey. 

Se aruncă în uşă. 

— Cheamă poliția -— îi spuse bărbatul în pijama soției. Tipul de 
aici a înnebunit. 

Glasul lui venea de departe, de parcă Dale vedea totul, printr- 
un tunel lung. 

Se aruncă din nou asupra uşii, auzind lemnul trosnind. Lovi 
încuietoarea cu cizma şi pătrunse înăuntru. 

Nu murise mai mult de-o zi şi mirosul nu era atât de puternic 
încât să se facă remarcat, în ciuda căldurii. Zăcea pe spate, pe 
sofa, cu ochii deschişi spre tavan. Pielea căpătase o nuanță 
albăstruie. Purta un tricou cenuşiu pe care scria: „Faceţi dragoste, 
nu război”, cu litere decolorate de vreme şi nişte chiloți de 
bumbac. Pe covor era o seringă lângă o cutie de pizza. Garoul îi 
atârna de braţ. 

Dale îngenunche lângă ea. Îi luă capul în mâini şi începu s-o 
legene. 

— Ah, fetiţo —murmură el. Ah, fetiţo! 

Ai avut dreptate, draga mea. Nu te-am iubit niciodată când erai 
mică. Aveam alte lucruri de făcut. Am învăţat să te iubesc când 
era prea târziu. Am încercat să-mi răscumpăr greşelile dar nu 
puteam da timpul înapoi. 

— Ah, fetiţo! 

Era rece şi cenuşie. Ajunsese un schelet. Îşi imagina că, oriunde 
s-ar afla, Jennifer ar trebui să fie satisfăcută. Îl minţise pentru 
ultima oară. Îi pregătise această înscenare şi se răzbunase. 
Obţinuse ceea ce dorise. Îi frânsese inima, la fel cum i-o frânsese 
şi el pe-a ei. 


131 


Jennifer Dale fu îngropată lângă bunicii ei, în cimitirul oraşului. 
Serviciul funerar se oficie înăuntru. Mirosul de mucegai, stranele 
de lemn şi pereții vopsiți în alb îi aminteau lui Michael de acele 
duminici când el şi Jennifer se înghesuiau aici cu Susan şi bunicii 
lor. El era îmbrăcat cu pantaloni gri scurți şi cravată, iar Jennifer 
cu pălărie de paie şi rochie înflorată, stânjeniți şi plictisiți 
amândoi. Îşi amintea cum sora lui se prefăcea că o apucă o criză 
de strănut sau leşinul în timpul predicii, ca să-i pedepsească pe 
cei care o obligaseră să vină împotriva voinței ei. Simţea un nod în 
gât când îşi amintea. Ce ciudat se puteau transforma nişte jocuri 
de copii în destinul unui adult. 

Tatăl lui îl întâmpinase la aeroport cu o seară înainte, în drum 
spre casă, îi explicase circumstanţele morții lui Jennifer. O găsise 
în livingroom-ul apartamentului ei din Berkley. O supradoză, 
spusese el, probabil accidental. Parcă mai conta. Tatăl lui era 
liniştit, ca şi când ar fi ţinut o prelegere. 

— Drogul pe care-l consumă aceşti copii este diluat în general 
cu lapte şi zahăr — spusese el. Este foarte slab. Dar ea a consumat 
heroină cu o puritate de peste şaptezeci la sută. Probabil că i-a 
adus-o vreunul din prietenii ei direct din Asia. Jenny şi-a introdus- 
o direct în venă, nediluată şi n-a rezistat. 

În jurul lor, Michael observă o mulțime de figuri necunoscute. 
Prietenii lui Jennifer, tovarăşii ei de suferință, îngrămădiţi în 
spatele bisericii. Nu-l cunoştea decât pe unul din ei, pe Scott, sau 
mai bine zis umbra celui care fusese, slab şi străveziu, într-un 
costum de împrumut. Erau câțiva din prietenii tatălui său de la 
clubul de golf, nişte vechi prieteni de familie de la Tiburon. Se 
întrebă dacă o fi venit cineva de la Pacific International. 

Tatăl lui, cu un glas frânt citi câteva cuvinte în amintirea lui 

Jennifer. Preotul spuse ceva despre presiunea exercitată de 
societate asupra tinerilor. Bunica şi mătuşile lui plângeau, tatăl lui 
împietrise lângă Susan, învăluită într-un voal negru, fără să se 
atingă. Michael nu se putea concentra asupra nimănui. După 
aceea, duse coşciugul pe umeri, împreună cu alți bărbați, până la 
cimitir şi aruncă o mână de pământ pe sicriul lustruit, din lemn de 
nuc, dar nu-şi imagina că sora lui se afla înăuntru. Totul i se 
părea ireal, o şaradă. 

Era îndoliat după sora pe care n-o avusese niciodată. Ştia că n- 
ar avea ce să-şi spună, chiar dacă ea ar apărea acum lângă el şi 
gândul acesta îl deprima. Erau o familie de neadaptaţi, deosebiți 
ca fire, aruncaţi în aceeaşi casă numai ca să lupte şi să se 
disprețuiască. Îl apăsa regretul, ca un pardesiu ud, cenuşiu. Ar fi 
trebuit să plouă, dar, în schimb, era senin, cald şi plăcut. Se 
întoarse la Tiburon, cu tatăl său şi un unchi. Nu scoaseră nici o 
vorbă pe drum. După înmormântare, oamenii se adunaseră în 
grupuri mici, discutând stânjeniţi, în şoaptă şi plecaseră devreme. 

În cele din urmă, Michael rămase numai cu tatăl său. Stăteau 
în verandă în timp ce li se topea gheaţa în paharele cu whisky şi 
încercau să-şi evite privirile. 

La apusul soarelui, golful sclipea auriu, reflectându-se în miile 
de ferestre din Berkley. 

— Poţi să mai stai câteva zile? — îl întrebă Dale. 

Michael clătină din cap. 

— Mâine dimineaţă trebuie să prind un zbor spre Hong Kong. 

— Dar era sora ta. Cred că ai putea să lipseşti un timp. Nimeni 
nu este de neînlocuit. 

— Lucrez la un caz important. Am stabilit o legătură vitală, la 
care nu are nimeni acces. Îmi pare rău. 

Îşi goli paharul. 

— Aş fi rămas dacă aş fi putut. 

Se întoarse şi intră înăuntru. 

— Mă consideri vinovat? 

— Nu. 

— Atunci ce s-a întâmplat? De ce nu-mi vorbeşti? 

— Chiar nu-ți imaginezi de ce? 

Dale îl privi fix şi apoi se întoarse. 

— Nu înţelegi. 

— Asta este, spune-mi că nu înțeleg Tabloul General. Este 

răspunsul vostru clasic, nu-i aşa? 

— Cum adică răspunsul vostru? 

— Ştii cine conduce Pacific Investments? Vechii tăi camarazi din 
Virginia. Nu este o bancă de intermedieri ci o spălătorie 
chinezească de bani murdari. 

— Nu pot discuta despre asta. 

— Sigur că nu poți. Este strict secret. La fel ca toată viața ta. 
Dar nu pricep, cum poți lucra pentru o bancă de droguri după cei 
s-a întâmplat lui Jennifer. 

— Am motivele mele. 

— Le-ai avut întotdeauna. Când lucrezi în slujba țării, eşti 
îndreptățit să faci orice. 

— Crezi că ceea ce faci tu ajută la ceva? Este frumos să te lupți 
pentru onoare, dar asta nu rezolvă ceea ce se întâmplă cu Jennifer 
şi alți copii ca ea. 

— Nu era un copil, tată. Avea treizeci şi patru de ani. Îşi trăia 
viața cum voia. A murit pentru că nu a mai vrut să înfrunte 
existența. Poate că a fost un gest voit, te-ai gândit vreodată la 
asta? 

După figura lui Dale, se vedea că se gândise. Dar, văzând că nu 
face nici un comentariu, adăugă: 

— Dar asta nu înseamnă că trebuie să-i laşi pe alții să se 
îmbogăţească de pe urma nefericirii unor astfel de amărâți. 

— Şi eu cred la fel. 

— Şi atunci ce dracu” cauţi la Pacific Investments? 

Dale nu-i răspunse. 

— N-am crezut că o să spun asta vreodată, tată, dar îmi faci 
greață. 

Michael! 

— Avionul meu pleacă la şase şi jumătate. Cred că o să mă duc 

devreme la culcare. Noapte bună. 


132 


Hong Kong 


Douglas Ho avea o lojă privată deasupra terenurilor de curse de 
cai de la Happy Valley. Pe masă, în fața lui, se aflau rămăşiţele 

prânzului său -— crabi, homari şi scoici, garnisite cu salată verde. 
Lângă el era o sticlă de Remy Martin VSOP. Luă paharul cu cognac 
într-o mână şi talonul de participare la curse în cealaltă. Se uita 
când pe pistă, când în televizorul cu circuit închis, montat în 
colțul camerei. 

Lui Baptiste i se permise să intre numai după ce fu supus în 
mod umilitor unei percheziții corporale. Abia după aceea cei doi 
bodyguarzi ai lui Douglas se dădură la o parte şi-l lăsară să treacă. 

Douglas era îmbrăcat elegant, în pantaloni negri, în dungi, 
cravată bleumarin, croşetată şi o haină crem, de mătase. Un inel 
cu diamante şi rubine sclipea pe degetul lui mic. Avea şi mai multe 
diamante la ceasul Rolex de aur şi la catarama curelei. 

Nu-şi ridică privirile când intră Baptiste. 

— Ai bătut cale lungă ca să urmăreşti o cursă de cai, Kwo Chao. 

— Avem de discutat o afacere neterminată. 

— Lucien - spuse Douglas zâmbind, de parcă i-ar fi amintit de 
ceva plăcut. 

O să te ucid, îşi spuse Baptiste în gând. Nu acum, nu încă, dar 
o să te ucid. Chiar dacă îl recapăt pe Lucien, o să-mi plăteşti 
pentru această umilință. Îţi promit. 

— Ai plecat repede din Bangkok. 

— Din fericire pentru mine, Kwo Chao. Chiar în noaptea în care 
am plecat, maşina mea a suferit un grav accident. 

— Nu ştiu nimic despre asta. 

Douglas îşi înălță în sfârşit privirile. 

— Ba ştii, evident. Tocmai de aceea ai alergat aici, la Hong 
Kong. Ştii că ţi-am dat o şansă şi ai irosit-o. 

Baptiste se cutremură. Fusese convins că putea să-l înfrângă pe 
acest ticălos. Îl subestimase. 

— Unde este fiul meu? 

— Credeam că ne-am înțeles, Kwo Chao. Ce ai făcut până 
acum? 

— Ce mi-ai cerut. 

— Şi atunci de ce Sammy Chen se află tot la San Francisco? Nu 
ţi-ai imaginat că poţi să mă lichidezi şi să-ți rezolvi problema. Dar 
n-a mers şi acum eşti disperat. Fie te ţii de promisiune, fie îți pierzi 
copilul, Kwo Chao. 

Se uită din nou spre pistă. 

— Cursa trebuie să înceapă. Îţi place să joci, Kwo Chao? 

— Da, şi nu pierd niciodată. 

— Nici eu. Va fi interesant. 

Zicând acestea, se întoarse şi îşi îndreptă binoclul către pistă. 
Baptiste ştia că încheiase discuția. Plecă tremurând de furie şi 
neputinţă. 


133 
Hong Kong 


Centrul Hopewell se ridica pe cerul Hong Kong-ului cu cele 
şaizeci şi patru de etaje ale sale, deasupra magazinelor, 
restaurantelor şi barurilor Suzie Wong din Wanchai. În registrul de 
lângă ascensoare erau listate sediile băncilor, companiilor 
comerciale şi agențiilor imobiliare din clădire. Dar nu erau incluse 
şi numele chiriaşilor de la etajul 57. 


Ray Schultz stătea la un birou mare de stejar, cu vedere spre 
portul Hong Kong. Lângă unul din pereţi, era un dulap verde 
metalic, şi un telefon roşu cu şaisprezece taste pe birou. 

Schultz se ridică în picioare când intră Michael şi-i întinse o 
mână uriaşă. Era un bărbat solid, roşu la față, cu păr rar, în jur 
de cincizeci de ani, îmbrăcat elegant şi cu zâmbetul pe buze. 

— Mike - zise el — încântat de cunoştinţă - Ray Schultz. 

Avea un accent vestic. 

— Bună, Ray. 

— Vrei nişte cafea? Stai aici, să admiri priveliştea. Când o să mă 
întorc vom discuta despre Douglas Ho. 


Ray Schultz îşi puse picioarele pe birou şi se sprijini de spătar. 
Spre deosebire de costumul său elegant, pantofii erau roşi şi 
nelustruiți. 

— Deci, prietena lui Ho s-a răzgândit. 

— Aşa se pare. 

— Este o mare realizare, Mike. Nu vreau să subestimez 
importanța acestui caz pentru noi. Douglas Ho este o persoană 
esențială pe lista noastră. Credem că este mâna dreaptă a unui tip 
numit Chen Giai Han, cunoscut de asemenea drept Sammy Chen, 

489 în triada Fei Lung. Dacă reuşim să ne infiltrăm până la acest 
nivel, putem destrăma întreaga organizație. 

— O să mă străduiesc. 

— Această May Wong riscă foarte mult. Îşi dă seama de ăsta? 

— Nu ştiu. Presupun că da. 

Schultz îşi supse buza inferioară. Luă un dosar. 

— Am citit despre natura legăturii tale cu această fată. Putem 
avea încredere în ea? 

— O să fiu cinstit cu tine, Ray. Deocamdată, habar n-am. 

Schultz se gândi. 

— Mă rog, presupun că n-avem ce pierde. 

Deschise dosarul. 

— Prima noastră problemă este cum să iei legătura cu ea. Nu 
iese fără el din micul lui palat de la Pak Sha Wan. 

— Am reuşit să mă apropii de ea la Chiang Mai şi Bangkok. 

— De atunci a întărit măsurile de securitate. Poate că a devenit 
suspicios sau, poate, cine ştie. Orice este posibil... Concluzia este 
că, din moment ce nu putem aranja o întâlnire în afară, trebuie să 
găsim o soluţie ca să te introducem înăuntru. 

Michael rânji. 

— N-aş putea să mă dau drept mormon? 

— Nu ne permite bugetul, Mike - îi răspunse Schultz, serios. 

— Şi atunci ce facem? 

— O să ţinem sub supraveghere reşedinţa de la Pak Sha Wan 
ori de câte ori prietenul nostru Ho iese în oraş şi o să vedem care 
sunt vizitatorii săi permanenți. 

Scoase o foaie din dosar şi i-o înmână lui Michael. 

— Personalul de serviciu necesar întreținerii unei asemenea 
reşedinţe: tehnicianul care întreține piscina, o dată pe săptămână, 
doi grădinari care vin zilnic, o armată de servitori. Nici unul nu ne 
este de folos. Dar există un tip care are acces de trei ori pe 
săptămână şi legătură directă cu femeia în cauză. 

— Maseorul personal — zise Michael, clătinând din cap. 

— M-da. Sigur, mai avem o cosmeticiană şi o coafeză, dar nu 
cred că ai face față. Însă, presupun că te-ai descurca să masezi 
spatele tipei, ce crezi? 

— Cred că eşti nebun... 

— Ba nu, acest maseor ne oferă nişte posibilităţi interesante. În 
primul rând este chinez american. Deci, dacă apari ca înlocuitor al 

lui, n-o să trezeşti prea multe suspiciuni. Şi în al doilea rând, tipul 
are datorii la jocurile de noroc. Conform spuselor poliției locale, îi 
place să joace fan tan şi a luat bani cu împrumut de la cămătari. 
Mai bine-zis, de la triada 14 K. Am putea să-l atragem de partea 
noastră dacă-i plătim datoriile. 

— Chiar vrei să trec drept maseorul ei personal? 

— Da, înseamnă să te infiltrezi, Mike. Ai mai făcut-o şi altădată, 
conform dosarului tău. 

— De obicei, făceam pe traficantul de droguri. 

— Ei bine, n-am vrea să te plafonezi. Extinde-te, Mike, testează- 
ți posibilitățile. 

— Îţi mulțumesc, Ray. 

— Ei, doar pentru asta sunt aici. 

Îi pieri zâmbetul când se aplecă spre el, cu coatele sprijinite de 
birou. 

— Vorbesc serios, Mike, este important. Vrea să discute cu tine 
şi noi vrem să discutăm cu ea. Ar putea fi cel mai valoros spion pe 
care l-am avut vreodată. 

— Atunci ar fi bine să n-o masez unde nu trebuie. 

Era o glumă nevinovată şi Schultz râse amuzat. Michael făcea 
haz, împreună cu el deşi, în sufletul lui, tremura de frică. Se 
gândea la fetița hmong, cu ochi mari, stând pe tejgheaua barului 
din Long Treng. Nu voia să-i facă rău. 

Dar îşi reaminti în cele din urmă că ea luase această hotărâre. 
Şi mai presus decât orice, mai presus decât teama pentru soarta 
lui şi a ei, îl măcina încă un sentiment, care tindea să le domine pe 
celelalte. 

Dorința. 


— Vreau să-l lichidezi — spuse Douglas. Pe Kee Lung şi cei doi fii 
ai săi. 

La bar, tineri chinezi în tricouri albe îşi încordau muşchii, să 
facă pe grozavii față de chinezoaicele machiate strident, în rochii 
strâmte. Acest bar de noapte cu echipamente ultramoderne de aer 
condiționat, difuzoare şi ecrane video era locul preferat al triadei. 
Un stroboscop pulsa în ritmul muzicii disco. Discoteca Swatow era 
locul unde tinerii sze kau veneau să-şi cheltuiască banii şi să se 
grozăvească. 

Douglas Ho şi oaspetele său erau separați de mulțime de un 

cerc de mese goale; nu se apropia nimeni din teamă şi respect. 
Douglas se întinse pe banchetă, cu picioarele sprijinite de măsuța 
din sticlă. 

— Cât oferi? 

— O jumătate de milion de dolari. O sută acum, restul când 
termini treaba. 

Tran Van Li rămase impasibil. 

— Mulţi bani - zise el. 

În prezent, fostul măcelar al Saigonului semăna cu un om de 
afaceri asiatic retras din activitate. Costumul său gri pearl părea 
de două ori mai mare şi-i atârna pe umeri. Îşi lăsase o barbă de 
tap, care încărunțise, la fel ca şi părul. Pentru un observator atent, 
ar fi părut aproape inofensiv. 

Dar măcelarul Saigonului nu se retrăsese deloc din afaceri. 
Acum organiza grupuri de refugiați vietnamezi în trupe de 
mercenari pentru triadele cartierului China Town din San 
Francisco, inclusiv pentru Henry Wing. 

— Te referi la dolari SUA? 

Douglas râse brutal. 

— Bineînţeles. Cu cine crezi că vorbeşti? Cu un gangster? 

Tran Van Li sorbi din sucul său de portocale — la maturitate 
devenise un buddhist exemplar, nu-şi tortura trupul cu băuturi 
tari — şi se gândi. 

— Îţi asumi un mare risc, Aripioară de rechin. 

— După ce Sammy Chen şi cei doi fii ai săi vor fi morţi, n-o să 
mai aibă cine să mă înfrunte. Voi deveni noul 489 al triadei Fei 
Lung. Voi deţine de asemenea controlul asupra traficului de 
droguri al lui Sammy. 

— Vei intra în război cu Chuen Chung Wa. 

— Asta şi doresc. În felul acesta, voi deveni stăpânul Oraşului 
Chinezesc. 

— Va trebui să te împaci cu cele şase companii. 

— Bătrânii ăia nebuni! Ştii la fel de bine ca şi mine că, dacă 
apuci un bărbat de testicole, o să strige lumii întregi că este cel 
mai bun prieten al tău. 

— Dacă intenționezi să lupți împotriva lui Henry Wing vei avea 
nevoie de soldați. 

— Indiferent cât te plăteşte, eu o să-ți ofer dublu. 

Tran Van Li înălță din umeri. 

— Îl cunosc de mult pe Chen Giai Han. Colaborăm de mulţi ani. 

— Loialitatea nu te caracterizează. Ştiu că o renegociezi 
permanent, aşa că depinde de tine. O jumătate de milion de dolari 
pentru o viață. Nimeni nu ţi-a plătit atât. Pe Kennedy l-au 
împuşcat pentru mai puțin. 

— Eşti tentant. 

— Este prea atrăgător ca să refuzi. 

— Ai dreptate. 

Tran Van Li încuviință din cap şi zâmbi. 

— O jumătate de milion de dolari. L-aş fi ucis şi pe Papa de la 
Roma pentru asta. 

— Dacă o să-mi stea vreodată în cale, o să apelez la tine. 

A doua zi de dimineață, Tran Van Li se îmbarcă în zborul 004 al 
companiei China Airlines de la Hong Kong la San Francisco. ŞI, 
înainte să plece, depozită cei o sută de mii de dolari la Pacific 
Investments International. 


134 


Nu era clipă în care May să nu se gândească la telefonul pe 
care-l dăduse înainte să plece din Bangkok. Se întreba dacă 
primise mesajul sau zăcea uitat pe undeva, pe biroul vreunui 
funcționar din ambasadă. Dacă-l intercepta cineva şi ajungea la 
urechile lui Douglas Ho? Sau dacă omul cu care vorbise închisese 
telefonul, ridicase din umeri şi dăduse totul uitării? 

N-avea de unde să ştie, pentru că acum i se părea practic 
imposibil ca Michael să ia legătura cu ea, chiar dacă primea 
mesajul. Era de fapt prizonieră la Pak Sha Wan. Şi singurii care 
aveau voie să pătrundă erau grădinarii şi servitorii. Când ieşea 
undeva, Chang primise instrucțiuni stricte să n-o scape din ochi, 
nici o clipă. 

Maşina lui Douglas fusese atacată la Bangkok, şi-i uciseră 
şoferul şi momeala. De atunci, întărise măsurile de securitate. 

Dar ştia cât de ingenios putea fi Michael. Dacă primise într- 
adevăr mesajul ei, simțea că ar mai exista totuşi o şansă. 


În fiecare dimineaţă făcea exerciţii în sala de gimnastică, de la 
nouă la zece şi apoi înota cincizeci de lungimi de bazin. La zece fix 

lunea, miercurea şi vinerea venea Howard Tan, maseorul şi 
instructorul ei personal. Tan fusese angajat la sugestia lui 
Douglas. Sunt la fel ca grădina, piscina sau Rolls Royce-ul din 
parcare — se gândi May. Douglas vrea ca lucrurile lui să se afle în 
perfectă stare. Tan stătea de obicei o jumătate de oră, îi spunea ce 
exerciții să facă pentru a se menține în formă şi-i masa muşchii şi 
încheieturile. Masajul implica durere şi plăcere, în acelaşi timp. Se 
întindea pe una din băncile sălii de gimnastică, sub ochii atenţi ai 
lui Chang şi ai camerelor de televiziune cu circuit închis. 

În miercurea aceea, Howard sună la opt şi jumătate să spună că 
nu se simțea bine, dar trimitea pe altcineva în loc, un californian, 
priceput, cu recomandări excelente din partea unei agenţii de 
cultură fizică din Malibu. 

La zece şi jumătate fix, în timp ce May era încă în piscină, 
Chang îl aduse înăuntru pe noul maseor. Purta un tricou alb, 
proaspăt călcat şi pantaloni negri, scurți, care de-abia îi acopereau 
coapsele. Era bronzat şi avea păr blond, deschis. 

Chang se strâmbă. 

— Un nou fruct al Californiei — îi spuse el lui May printre dinți, 
în timp ce stătea de pază, lângă piscină. 

Noul instructor puse jos geanta addidas, aşteptând 
instrucțiunile fetei. 

— Mă numesc Michael — zise el. 

May îşi muşcă buzele, măcinată de frică şi de un sentiment 
bizar. Îi venea în acelaşi timp să izbucnească în râs şi să strige 
înspăimântată. Îşi dădea seama că Chang era cu ochii pe ea. Se 
prefăcu că îşi şterge părul cu prosopul, ca să-şi ascundă fața şi să 
se gândească. Mai Koo. Mai Koo! 

— Pe aici — zise ea şi se întinse cu fața în jos, pe bancheta de pe 
terasă. 

Mai Koo! 

May îşi scoase bikini, îşi puse brațele deasupra capului şi 
încercă să se relaxeze. Îl auzi deschizând geanta şi scoțând 
sticluțele şi prosoapele. Începu s-o frece cu ulei pe spate, 
masându-i muşchii cu degetele. May întoarse capul spre Chang. 
Se uita atent la un spectacol comic, la televizor. 

Se întoarse din nou spre Michael. Am făcut primul pas, îşi 
spuse ea şi acum nu mai pot da înapoi. 

— Mai Koo - murmură ea. 

— Îţi place părul meu? — şopti el. 

— Chang crede că eşti homosexual. 

— Poate ar trebui să-i fac un masaj rapid, ca să aibă de ce să se 
îngrijoreze. 

— Ai multe haine drăguțe, Mai Koo. Cămaşa cu ananaşi, acum 
acest şort exagerat de scurt. Dacă te îmbraci cu amândouă, o să 
opreşti circulația în loc. 

— O să apar aşa data viitoare. 

— Şi ai de asemenea mâini frumoase. 

— Pariez că spui asta tuturor băieţilor. 

May se uită din nou la Chang. Dacă vorbea prea mult, o să-i 
atragă atenția. Va trebui să se arate plictisită. 

— M-am speriat îngrozitor — zise ea la fel de indiferentă ca şi 
când ar fi discutat despre vreme. 

— Şi eu sunt la fel de speriat, dacă te linişteşte cu ceva. 

O masă în tăcere. Atingerea lui nu semăna cu cea a lui Howard. 
Degetele lui nu o apăsau în adâncime. Mişcările erau încete şi 
senzuale. Dar nu-şi imagină că Chang o să observe. 

— Trebuie să mă apeşi mai tare - murmură ea. 

— De ce? 

— Nu ştiu. Dar aşa făcea Howard. Dacă lui Chang o să i se pară 
că-mi place prea mult, va deveni suspicios. 

— Şi îți place? — zise el zâmbind. 

Dar, înainte ca ea să-i răspundă, îi simți degetele în muşchii 
coloanei vertebrale şi scoase un strigăt, încleştându-şi mâinile pe 
banchetă. 

— Îţi place aşa? 

Îşi reveni abia peste câteva clipe. 

— Cum ai reuşit să te infiltrezi? — îl întrebă ea. 

— Am ajuns la o înțelegere cu Howard. A fost răsplătit 
substanțial pentru pierderea slujbei sale. 

May se relaxă din nou şi Michael începu s-o maseze pe umeri. 
Se mişca blând. Îi întinse uleiul pe gât, dezmierdând-o ca un iubit. 
Simţea cum i se întăresc sfârcurile. Howard nu o masa aşa. 

— De obicei, discuți cu Howard? — o întrebă el. Chang nu o să 
devină suspicios? 

— Howard vorbeşte cu mine, la fel ca şi coafeza. Bârfe. 

— Ei bine, le-am spus că n-o să... O să port şort scurt până la 
fund, o să-mi decolorez părul, dar n-o să... 

May se abținu să nu pufnească în râs. 

— Nu trebuie să mă amuzi, Mai Koo. Sunt deja destul de 
speriată. Douglas m-ar omori, dacă ar afla. 

— Nu eşti obligată să faci asta... 

Nu sunt obligată. Dar tu eşti cel care m-a ademenit. Tu ai venit 
după mine. 

— O.K. - zise ea Atunci n-o să te ajut. O să-mi fie mai uşor. 

Întoarse capul. Chang moțăia la soare. 

— Nu, nu este nevoie să faci asta. Poți să ignori nefericirea şi 
durerea altora. Nefericirea lor îți plăteşte piscina, brățara de la 
mână, masajul.. 

O ciupi tare de umeri şi ea îşi înăbuși un strigăt. 

— Dacă poți trăi aşa, atunci n-ai decât. 

May se întoarse să-l privească. 

— Sunt prea speriată. 

— Toţi suntem nevoiţi să înfruntăm primejdia uneori. Îmi 
amintesc cum te-am văzut în spitalul din Long Tieng. Probabil că 
erai foarte speriată, dar ţi-ai învins spaima. Nu ştiu cum, dar ai 
reuşit. Poţi face asta, May, dacă vrei. Este foarte important să-ți 
doreşti acest lucru. 

Se hotărâse deja. Ştiau amândoi. May încuviinţă din cap. 

Se aplecă spre ea. 

— Are vreun birou aici? Ceva secret? Încuiat? 

— Lângă baie. 

— Poţi pătrunde acolo? 

— Pot încerca. 

— Uită-te în geanta mea - zise el. 

Privi în jos. Geanta addidas era deschisă şi pe dalele de 
marmură văzu o brichetă Zippo. 

— Vezi bricheta? O s-o las aici când plec. Ca să mi-o dai data 
viitoare, fără să trezească suspiciuni. 

— Vrei să dau foc casei? 

— Este un aparat foto. Dacă o s-o priveşti atent, vei găsi o 
lentilă minusculă. Îndreapt-o spre obiectul pe care vrei să-l 
fotografiezi şi apasă pe buton, ca şi când ţi-ai aprinde o ţigară. 
Trebuie să intri în biroul lui şi să fotografiezi cât mai multe 
documente. Crezi că vei reuşi? 

— O să încerc. 

— Ne întâlnim vineri. Ai două zile la dispoziție. 

Nu pot s-o fac! se gândi ea. Nu pot. 

— Douglas o să mă ucidă - murmură ea, gâtuită de emoție. 

— N-o să ştie. 

O instrui cum să folosească bricheta să fotografieze cât mai 
multe hârtii deodată. În timp ce vorbea, îi masa spatele, fundul, 
coapsele. O apăsa cu putere, ca şi când ar fi vrut să-i insufle 
voinţă. 

— O să te salvăm dacă se încurcă lucrurile. Vei beneficia de 
protecția noastră, ai cuvântul meu.. 

— Nu mă poţi proteja de Douglas. Este imposibil. Nici măcar tu 
n-o să reuşeşti, Mai Koo. 

Când termină masajul, May sări de pe banchetă şi plonjă în 
piscină. Michael îşi strânse uleiurile şi prosoapele şi Chang îl 
conduse afară. 

May înotă până la epuizare, încercând să-şi alunge spaima. Este 
o nebunie. De ce vrei să faci asta? Ai supraviețuit în ciuda sorții 
potrivnice şi acum vrei să renunti la tot! 

Poate din cauza lui Bich, se gândi ea. Poate fiindcă s-a sacrificat 
pentru tine. l-ai rămas datoare. Poate pentru Noi. 

Dar, mai ales, o s-o facă pentru Mai Koo. 


135 
San Francisco 


Limuzina îl luă din Montgomery. Geamurile fumurii ascundeau 
identitatea pasagerului. Doar  plăcuța de înmatriculare 
guvernamentală oferea un mic indiciu. Când trase la trotuar, Dale 
auzi încuietorile electrice deschizându-se şi se sui înăuntru. 

Robert Jordan stătea în colț, cu un braț sprijinit de spătarul 
banchetei. Era îmbrăcat foarte elegant într-un costum bleumarin 
cu vestă, ac de cravată din aur şi o batistă de mătase asortată cu 
cravata ieşea din buzunarul de la piept. Apăsă pe un buton şi un 
paravan din sticlă fumurie se ridică între ei şi şoferul în uniformă. 

— Ce mai faci, Jack? 

— Bună, Bob. Mă întrebam dacă ai uitat de mine. Intenționam 
să te sun. 

Jordan încercă să zâmbească, dar era mai mult un rânjet. 

— Am studiat dosarul cu multă atenţie, Jack. 

— Nu m-am îndoit niciodată de eficiența ta. 

Jordan i se adresă pe un ton serios. 

— Este un munte de rahat, Jack. Trebuie să renunti. 

— Să renunţ? 

— Îți aminteşti de Nugan Hand? Îţi aminteşti de asta? Guvernul 
nu-şi mai permite încă o bombă de asemenea calibru. Nu este o 
operaţiune extremistă. Se bucură de sprijin de la cele mai înalte 
nivele. 

— Deci traficul de droguri şi spălarea banilor murdari sunt 
permise acum în această țară? 

— Nu fi naiv, Jack. 

— Nu sunt naiv, aşa cum te exprimi tu. Înţeleg că am făcut asta 
în Asia. Am priceput motivul. Era o tendinţă generală şi a trebuit 
să ne adaptăm situației. O.K. Manevram droguri în Indochina. 
O.K. Ne făceam frați cu bandiții de acolo. Dar nu înțeleg ce se 
petrece acum, Bob. Ne sabotăm propria economie şi ne distrugem 
poporul. Iar tu-mi spui că acțiunea se bucură de protecție, de la 
cel mai înalt nivel? 

— Depinde de felul în care vezi lucrurile. Este foarte greu să 
distingi între alb şi negru. Această afacere vizează securitatea 
națională, pentru numele lui Dumnezeu. Doar ştii că al treilea 
război mondial a început acum treizeci de ani. De atunci ne aflăm 
într-o permanentă luptă cu Rusia şi China. Aceasta este 
prioritatea noastră. 

Limuzina fu blocată în trafic, pe Kearney. Dale văzu un abțibild 
pe maşina Plymouth din față. 

LOVIȚI JUSTIŢIA. TRAGEȚI UN PUMN UNUI AVOCAT. 

Eu unul sunt pentru, se gândi Dale. Haideţi să începem cu 
Robert Jordan. 

Nu mai era furios, însă se simţea scârbit. 

— Şi eu consideram că Rusia şi China erau cei mai mari 
duşmani ai noştri. Dar acum, cred că suntem noi înşine. 

— Rahat, Jack. 

— Rahat? Ne asociem cu traficanţii de droguri pe ascuns şi tu 
îmi spui că este un rahat să mă îngrijoreze identitatea noastră 
națională? 

— Imperiul britanic a fost cel mai mare traficant de droguri din 
istorie, Jack, şi britanicii sunt aliaţii noştri, doar ştii prea bine. 

Camarazii tăi din serviciul de spionaj s-au asociat cu Mafia când 
le-a convenit. Pentru numele lui Cristos! Uită-te la Invazia 
Siciliană, La Golful Porcilor. Aşa că nu-mi ține mie lecţii despre 
identitatea națională. Eu îți spun doar ce este posibil şi ce nu. Şi 
nu este posibil, fir-ar al dracului, să dai în judecată International 
Pacific, pentru că ar fi ca şi când ne-am apleca şi ne-am trage 
singuri un glonte în fund. Ai priceput? 

Robert Jordan tremura de furie. Din cauza lui Dale, a muncii 
sale, a sorții Statelor Unite. 

— Şi dacă am scăpa de ruşi şi de chinezi? — îl întrebă Dale 
liniştit. O să se schimbe ceva? 

— Ipotetică întrebare. 

— Ipotetic răspuns. Gorilele sunt paznicii cuştii cu maimuțe. 

Dale clătină din cap şi se uită pe fereastră. Începuse ploaia. Nori 
negri înaintau spre Golden Gate. La Union, cotiră la stânga. 

— Te uiţi la o specie pe cale de dispariţie, Bob. Eşti unul dintre 
adepți. Şi eu am crezut în Imperiul Răului, al lui Reagan. Credeam 
că pentru asta luptăm. Nu ştiam că ajutam la crearea altui 
imperiu. Dă-mi voie să cobor, te rog. 

— Dar plouă, Jack. 

— Ei şi, o să mă ud. M-am udat şi altădată. Îți alungă 
mahmureala de fiecare dată. 

— Îmi promiţi că o să renunțţi la cazul acesta? 

— Nici nu am încotro. 

— Dacă ai vrea să mă asculți, ar trebui să distrugi acest dosar. 

Jordan se aplecă şi bătu uşor în paravanul de sticlă. Şoferul 
încetini şi trase lângă trotuar. Dale se dădu jos. 

— Ia-o uşor, Jack. Îmi pare rău că n-am putut să te ajut. 

— Mai du-te naibii! — zise Dale şi-l lăsă pe Jordan să-şi închidă 
uşa afurisită. 

Merse orbeşte, fără țintă, pe Washington Square, lăsând ploaia 
să-i lipească părul de cap, fără să-i pese încotro se îndrepta. 

Sprijinit de la cel mai înalt nivel. 

Nu era timpul să fii credincios unei cauze, să fii tată, să fii orice, 
în afară de un om de acţiune. 

Şi mai ales, nu era timpul să fii patriot. 

Traficul aglomerat de seară se târa spre Golden Gate, dinspre 
Marin. Dale bătea cu degetele în volanul Mercedes-ului său şi fixă 
radioul pe un post, ca să prindă ştirile de la ora şase. Soldaţii 

guvernamentali din El Salvador fuseseră acuzați că uciseseră cinci 
călugărițe americane. lată ce aliați avem, se gândi Dale, campionii 
democraţiei din America Latină. Era o plăcere să ştii că banii lui 
Sammy Chen sprijineau o cauză nobilă. 

— Chiar trebuie să faci asta, tată? — spuse Jennifer. 

Se întoarse s-o privească. Avea doar opt ani. Era o băieţoaică, 
zburdalnică şi rebelă, cu genunchii juliți şi fusta ruptă. Era 
îmbrăcată în uniforma de la Convent, des Oiseaux, din Manilla. Pe 
atunci, stăteau împreună cu toții. 

— Ceea ce s-a întâmplat cu voi nu contează - zise el. 

— Nu vreau să fii rănit. 

— Ştiu cum să mă păzesc. 

— Nu trebuie s-o faci pentru mine. Eu mă comport ca o proastă 
uneori. 

N-o fac pentru tine, ci pentru mine, se gândi el. 

— Nu ştiu când s-a schimbat totul — îi spuse el. Nu ştiu dacă a 
existat vreodată un moment anume când nu am mai avut 
dreptate, dar mi-am trăit viața gândindu-mă că sunt de partea 
celor buni. Nu suport să ştiu că m-am înşelat. Pot să fac cel puţin 
un singur lucru ca lumea. 

Când se întoarse din nou, văzu o tânără într-o geacă cu 
franjuri, din piele de căprioară şi o basma roşie care-i prindea 
părul blond. Avea cearcăne la ochi. 

— Îmi pare rău, murmură el. 

Auzi o cacofonie de claxoane şi îşi dădu seama că blocase 
traficul. Porni din nou motorul şi plecă din loc. 

Când o privi, văzu că avea ochii sticloşi, dilataţi şi pete purpurii 
în obraji. Înţelese că era moartă. Intersectă două benzi de 
circulație, indiferent la înjurăturile şi claxoanele şoferilor şi opri la 
bordură. Când un polițist pe motocicletă se apropie de maşină, îl 
găsi pe Dale prăbuşit peste volan, cu lacrimile şiroindu-i pe față. 


Jonathan Dale îşi petrecu seara singur, cu o sticlă de 
Bushmills. La cincizeci şi cinci de ani nu era bătrân, dar în 
noaptea aceasta îşi simțea vârsta. Viața lui se destrămase, plină de 
regrete. Când lua ziarele de dimineață sau se uita la televizor, la 
actualitățile de noapte, vedea crime, droguri şi decadenţă, în timp 
ce Vietnamul, Laosul şi Cambogia erau tot în mâinile comuniştilor. 
Se întreba ce rost avuseseră toate. Cruciada lui fusese inutilă, nu-i 

adusese decât nefericire, iar pe cei dragi îi pierduse. 

Afară se dezlănţuise furtuna. Crengi rupte din copaci căzuseră 
pe verandă. Casa era cufundată în beznă, cu excepția luminii 
galbene care ardea în birou, unde Dale îşi derula viața. 

Fantoma care venise să-l bântuie în seara aceasta nu era 
reprezentată printre fotografiile care atârnau deasupra căminului. 
Era o femeie cu păr negru, în jur de douăzeci şi cinci de ani, într-o 
rochie albă, de muselină. Când vorbi, răsuna o voce plăcută, cu 
accent dulce, franțuzesc. 

— Dale - murmură ea - de ce pari atât de trist? 

— Totul a ieşit prost — îi răspunse el. Chiar dacă vom câştiga 
acum, tot am pierdut. Stalin, Mao Ho şi Hruşciov erau toți nişte 
oameni de paie. Adevărații duşmani eram chiar noi. Am făcut pact 
cu diavolul şi acum legiunile sale ne devastează țara. lar eu am 
fost unul din paznici, Noelle. Unul din cei blestemați. 

— Ştiai că la asta se va ajunge. Ai ştiut şi atunci când te-am 
prevenit în legătură cu Baptiste. 

— Sunt un prost, Noelle. Întreaga mea viaţă a fost o prostie. 

O rafală de ploaie lovi fereastra, ca nişte mici pietricele. Un 
petrolier gemu în noapte, când trecu pe sub Golden Gate. 

Se ridică şi se duse la geam. Era o noapte neagră, fără stele şi 
lumină. Se vedea în geam - un bătrân războinic, care lupta pentru 
o cauză în care nu mai credea. 

— Am făcut tot ce am crezut că este bine, dar dacă faci un 
compromis cât de mic, vei constata că o să faci altul şi altul. Nu 
poți lupta împotriva diavolului cu propriile sale arme. 

Se întoarse. Scaunul era gol. Era un bătrân singuratic, care 
discuta cu fantome - ce trist. 

Avea de ales: să se lase în voia nopții sau să treacă la acțiune. O 
fi el un războinic bătrân, dar mai avea câteva arme în arsenalul 
său. N-ar fi chiar imposibil să smulgă o victorie greu de prezis. 

Hong Kong 


Din apartamentul său, Baptiste Croce se uita la maşinile de pe 
bulevardul Queens. Reclamele luminoase la aparate foto japoneze, 

parfumuri franțuzeşti şi ceasuri electronice elveţiene sclipeau în 
noaptea umedă. Luminile albe erau cele ale feriboturilor, bărcilor 
şi vapoarelor care fugeau la adăpost din calea furtunii. 
Apartamentul ocupa un întreg etaj. Era mobilat cu canapele lungi, 
tapisate în mătase bleumarin; acuarele cu peisaje chinezeşti, 
pictate de artistul David Wong umpleau un perete întreg. Un vas 
alb, Nefertiti, aparținând dinastiei Ming părea să plutească într-o 
lumină fosforescentă. 

Noelle fu poftită în cameră. Era îmbrăcată într-o pelerină neagră 
de ploaie, din gabardină, peste un costum bleu de mătase. Purta 
părul legat la spate. Părea cumplit de tristă şi răpitor de frumoasă. 

Se uită în jur, ridicând din sprâncene surprinsă. 

— Este un apartament sau un harem? 

— Poate fi şi una şi alta. 

— Îmi imaginez. 

— Pot să-ţi iau haina? 

Era udă de ploaie. 

— Doreşti să bei ceva? 

— Nu, mulțumesc, Baptiste. 

— Nu te deranjează dacă eu o să beau totuşi? 

— Nu mă deranjează de mult ceea ce faci. 

Se duse la bar şi îşi turnă trei degete de Remy Martin VSOP 
într-un pahar. 

— Am înaintat foarte mult în viață. 

— Ocupi o mulțime de spaţiu pe peretele din holul de la intrare. 
Toate companiile acelea sunt ale tale? Ar trebui să ai o carte de 
telefon proprie. 

— Pietre prețioase, textile, transport aerian, import-export. Şi 
aceasta este doar o filială. Am parcurs un drum lung de la cele trei 
avioane Cessna pe care le aveam la Vientiane. 

— Vrei să spui pe care le avea tata — îl corectă ea. 

Îşi luă paharul şi se aşeză lângă ea, pe canapea. 

— Unde este Lucien? — îl întrebă Noelle. 

El clătină din cap. 

— Ştii mai multe decât eşti dispus să-mi spui. 

— Nu trebuia să vii aici, Noelle. Te-aş fi sunat de îndată ce aş fi 
aflat. 

— Ai plecat din Bangkok fără să-mi spui. Am presupus că este 
în legătură cu Lucien. 

Îi tremura buza inferioară şi i se înecă glasul când pronunţă 
numele băiatului. 

O rafală de ploaie se lovi în fereastră. 

— Ai sau nu de gând să-mi spui? 

Îşi încovoie umerii. 

— Aş fi dat orice să nu se fi întâmplat asta... 

— Hai să nu ne abatem de la subiect, Baptiste. 

Inspiră adânc. 

— Există un bărbat pe nume Douglas Ho. Este un partener de 
afaceri. 

— Şi cu ce se ocupă, mă rog? Cu pietre prețioase, transport 
aerian, sau heroină? 

— Vrea să fac ceva pentru el. 

— Ce? 

— Să trag sfori, să mint. 

— Nu cred că este o problemă pentru tine. 

— Mulţumesc. 

— Îmi explici sau nu? 

— Vrea să influențez anumite negocieri. 

— Şi? 

— Dacă fac ce-mi spune va fi obligat să mă ucidă. N-ar fi în 
interesul lui să mă lase în viață. 

— Dar, dacă nu... 

— Îmi dau seama. Încerc să câştig timp. 

— Nu te-ai gândit la nici o soluție? 

— Am încercat să-l omor. 

— Foarte inteligent. 

— Sper că îţi dai seama că nu prea am de ales. 

Îşi muşcă buza. I se umeziseră ochii. Rămase tăcută un timp. 
Când vorbi din nou, îşi recăpătase stăpânirea de sine. 

— Trebuie să-l salvezi pe Lucien. 

— Şi ce sugerezi? 

— Să faci ce-ţi cere. 

— Este o condamnare la moarte. 

— Pentru el sau pentru tine? 

Baptiste nu-i răspunse. 

— Continui să mă uluieşti, Baptiste. Credeam că ai atins 
culmile depravării, dar se pare că resursele tale sunt inepuizabile. 

Bărbatul îşi aprinse o ţigară. Îi tremurau mâinile. 

— Trebuie să câştig timp - zise el. Atâta timp cât negocierile 
sunt deschise, Lucien mai are încă o şansă. 

— Pentru numele lui Dumnezeu, Baptiste, este fiul nostru. 

— Şi ce să fac? 

— Să-l salvezi. 

— Nu pot, n-am cum! 

Îl lovi cu putere, o dată şi încă odată. Baptiste nu se clinti din 
loc. După ce se potoli, văzu că îi lăsase zgârieturi roşii pe față şi i 
se prelingea un firicel de sânge de pe buze. Se şterse la gură cu 
batista. 

— Îmi pare rău, Noelle. Este vina mea. 

— Bineînţeles că este! Crezi că m-am îndoit vreodată de asta? 

— Îţi promit că o să fac tot ce pot. 

— Fără să-ți rişti viaţa! 

Se ridică, îşi luă haina şi ieşi. Baptiste se uită pierdut, în 
noapte. Venea furtuna. În clipa aceea, se hotări. 

Sună la San Francisco şi dădu de Sammy Chen acasă la fiul 
său, în Pacific Heights. Conversaţia fu cât se poate de scurtă şi, 
când puse receptorul jos, ştiu că n-avea de unde să ştie dacă 
Sammy Chen îl crezuse. 


137 


Douglas considera că Sammy Chen era un om bătrân care se 
pregătea să-şi întâlnească strămoşii. Nu vedea în viitor pentru că 
era prins de trecut, într-un timp când opiul însemna câțiva hamali 
sărmani, fumând într-o tavernă din Ladder Street. Nu-şi putea 
imagina un viitor în care heroina să fie drogul unei întregi 
generații de americani, când triadele vor trebui să-şi asume un loc 
de frunte printre elita crimei organizate americane. 

Mafia se îmblânzise după zeci de ani de conviețuire în America. 
Nu mai erau la fel de disciplinați. Sammy Chen voia să li se 
închine, de parcă mai avea motiv să se teamă. Şi mai erau de 
asemenea chinezi americani, ca Henry Wong, ai căror strămoşi 
trudiseră să extindă căile ferate americane. Bătrâni, strămoşi de 
hamali, împovărațţi de tradiție. 

Era timpul să se extindă. Triadele nu făcuseră niciodată afaceri 
dincolo de ghettourile lor. Nu avuseseră ocazia şi nici nu doriseră 

neapărat. Prin urmare, autorităţile vestice nu ştiau nimic despre 
ei, nu reuşiseră să se infiltreze. Se aflau în aceeaşi situaţie ca 
italienii în timpul prohibiţiei. 

În loc să transporte clandestin lichior, vor introduce heroină 
numărul patru. Va fi achiziționată de locotenenţii triadei şi acum 
când ajunseseră în America, va fi vândută en gross, tot de triadă. 
De îndată ce vor controla toate fațetele afacerii, profiturile vor fi de 
neimaginat. Îţi trebuia perspectivă şi curaj. Era timpul unei noi 
generații. Era timpul ca fiii Chinei să devină din nou împărați. 

Zona North Beach*? din San Francisco era cunoscută demult 
sub numele de Mica Italie deşi, la începutul anilor '80 se asemăna 
mai mult cu cartierul Reeperbahn din Hamburg şi Soho din 
Londra. De ambele părți ale Broadway-ului erau baruri de 
stripteuse, cluburi de jazz, spectacole porno şi tonete cu crenvuşti, 
iar pe străzi patrulau hoţi, peşti şi nebuni. Dar, în spatele acestui 
decor pestriț, pulsa comunitatea italiană, care locuia în case 
zgomotoase şi aglomerate, la fel ca la începutul secolului. 

Sonny şi Aldo Trinca aranjară un prânz la Coluzzis, un 
restaurant italienesc anonim, la un bloc depărtare de Broadway. 
Sammy Chen şi Henry Wing sosiră împreună. Zâmbetele care le 
schimbau cei doi Trinca nu se potriveau deloc cu privirile ostile ale 
bodyguarzilor personali, care se studiau reciproc de pe margini. 

Giorgio, proprietarul, rudă de departe cu Sonny Trinca puse 
tăblița „ÎNCHIS” la uşă. Cei patru se aşezară să discute, de parcă 
ar fi fost agenţi de bursă sau directori de companii care se 
căsătoriseră, avuseseră copii, divorțaseră, fuseseră forțați de 
guvern să se pensioneze, muriseră. Singura diferenţă era că nu se 
menționa niciodată natura afacerii lor. 

După prânz, Giorgio aduse o tavă cu cafele şi trecură la 
probleme serioase, ratificând înțelegeri anterioare. 

În cele din urmă, Sonny Trinca se sprijini de spătarul 
scaunului. 

— Deci, am convenit să nu ne încălcăm teritoriile — zise el. Voi 
luaţi tot la vest de Grant, plus vânzarea en gross pe piața noastră. 

Sammy se uită la Henry, care încuviinţă din cap. 

Sonny şi Aldo zâmbiră încântați, ca nişte oameni care 
considerau că-şi impuseseră punctul de vedere. Sonny ridică 

paharul spre Sammy Chen şi Henry Wing. 

— Atunci, aşa să fie — zise Sonny. 

Sammy Chen zâmbi, la rândul său. Pusese piciorul în America 
fără să se verse nici o picătură de sânge. 

Deocamdată. 


Pak Sha Wan 


Douglas era foarte bine dispus. De fapt, plutea de fericire. Era 
aprins la față, ca bronzul lustruit, iar ochii lui întunecaţi sclipeau 
triumfători. O duse sus şi făcu dragoste cu ea cu violența 
caracteristică; nu-i acorda niciodată, nici un dram de tandrețe. O 
forța să stea în diverse poziţii, ca de obicei, în timp ce se privea în 
oglinda din capătul patului. Făcu dragoste timp de două ore, fără 
întrerupere şi încă nu ajunsese la orgasm. Un adevărat test de 
rezistență. Un maraton. 

În cele din urmă ajunse la apogeu. I se încordară muşchii 
gâtului şi i se contorsiona fața într-o grimasă. Se cutremură şi se 
lăsă peste ea. După câteva minute ea se zbătu sub el şi-l împinse. 
Se simțea ca şi când ar fi despicat-o în două. 

— Vreau să beau ceva — murmură ea. 

Lui Douglas i se scurgea sudoarea în ochi. Se rostogoli pe spate 
şi rânji. 

— Grăbeşte-te, poate că n-am terminat cu tine încă. 

În colțul camerei era un bar de mahon. Turnă nişte brandy 
dintr-o sticlă de Hennessy. Sticla fusese desigilată în după-amiaza 
aceea, când turnase nişte mogadon în ea. Dacă o să bea un singur 
pahar, o să fie terminat pentru toată seara. 

Turnă cinci degete peste nişte gheaţă şi luă o sticlă de Coca din 
frigider pentru ea. Apoi se întinse în pat, lângă el. Stătea rezemat 
de perne, cu mâinile sub cap, invitând-o să-l admire. 

Probabil că ştie cât de mult mă tem de el şi ce silă îmi este. 
Când era cu el, experimenta aceeaşi groază pe care o trăise odată, 
în timp ce privea un rechin dând târcoale unui acvariu. Era atât 
de rece şi eficient. Îşi amintea că la mănăstirea din Saigon, stareța 
îi spusese că fiecare copil avea un suflet care putea fi salvat. Dar 
ea nu credea. În acest om nu exista nimic bun. Orice crâmpei de 
umanitate fusese anihilat de sărăcie, cruzime sau foame. Nu mai 
rămăsese decât un animal de pradă. 

Parcă ar fi fost în apă, cu un rechin lângă ea. 

Douglas înghiți brandy-ul şi luă un cub de gheaţă în gură. Apoi 
îi zâmbi, o împinse pe spate şi trecu cubul de gheaţă peste sânii şi 
stomacul ei, spre vagin. Era udă de sămânţa lui, dar nu părea să-i 
pese. Era prea plin de el. 

May scânci. Gheaţa îi crea o senzație neplăcută şi încercă să-l 
împingă. Bărbatul scuipă cubul de gheaţă şi o străpunse din nou, 
pe neaşteptate. 

Începu din nou s-o posede. May îl împinse. 

— Nu mai pot - murmură ea. 

Se ridică râzând, fără să-şi piardă erecţia şi se duse la bar. Îşi 
turnă alt Hennessy, bău jumătate de pahar pe nerăsuflate, de 
parcă ar fi fost bere. Pentru numele lui Buddha! Asemenea 
băutură ar fi doborât şi un cal! 


Douglas stătea pe marginea patului cu paharul sprijinit de 
cearşaful negru de mătase. 

— Va trebui să faci ceva -— zise el. 

— Te rog. Douglas. 

— Tai loo. Spune-mi tai loo. 

— Te rog, tai loo. 

O apucă de păr şi îi aplecă gura între picioarele lui. 

— Haide! Aici, ca să mă pot uita în oglindă! 

Goli restul paharului. May se rugă lui Buddha, lui lisus, lui phi, 
care o privea din Ganesha. Nu se comportase niciodată în 
asemenea hal. De s-ar termina odată cu această tortură! 


Douglas zăcea pe spate, sforăind. May se ridică, chinuită de 
durere şi se duse să-şi facă duş. Apa rece îi biciuia trupul chinuit. 
Îşi puse un kimono negru de mătase şi se întoarse în pat. Se 
aplecă şi-l plesni peste față, cu putere. 

El nu schiță nici un gest. Urma degetelor ei i se întipărise pe 
obraz. Poate că magadon-ul o să-l ucidă. Puțin îi păsa. 

Haina lui Douglas zăcea pe podea, lângă uşă. O luă, căută 
cheile, se duse la sertarul de lângă pat şi scoase bricheta Zippo pe 
care i-o dăduse Michael. Lângă dormitor era o garderobă mare, cât 
o cameră obişnuită. De partea cealaltă era uşa care dădea în 
biroul lui Douglas. Ezită cu inima bătându-i să-i sară din piept. 
Inspiră adânc. Acum era prea târziu să dea înapoi. 

Avea mai mult de douăsprezece chei în mână. Le încercă pe 
rând, până o găsi pe cea care se potrivea şi deschise uşa. 

Jaluzelele erau trase. Luna atârna deasupra apei, reflectând 
luminile în beznă. May astupă fereastra cu jaluzelele, să n-o vadă 
Chang sau una dintre patrulele sale, apoi aprinse lumina. 

Biroul nu era mare. Spre deosebire de restul casei, era compact 
şi funcțional. Un scaun tubular de oţel, un birou mare şi un dulap 
metalic cu trei sertare. 

Trebuie să controlez biroul. 

Trase primul sertar şi înşiră toate hârtiile, aşa cum o instruise 
Michael. Nu erau scrisori sau documente scrise, aşa cum s-ar fi 
aşteptat să găsească într-un birou obişnuit, nu erau decât liste cu 
cifre, numere şi nume care nu însemnau nimic pentru ea. Coduri, 
probabil. 

Pregăti bricheta şi căută s-o aşeze în poziția corespunzătoare. 
Imposibil! Ce-i spusese Michael? Lentila avea formă de peşte. Îşi 
întinse degetele de la ambele mâini, să estimeze distanța. Se dădu 
înapoi, până când cuprinse în vizor toate foile. 

Gata. 

Repetă procesul până fotografie tot şi le puse la loc. Apoi se 
îndreptă spre dulap, găsi cheia potrivită şi deschise sertarele. 

Le controlă repede, alegând două dosare la întâmplare; 
Deutschbank şi Fragrant Investments. Dosarul despre Fragrant 
Investments conţinea scrisori şi conturi. Le scoase pe birou şi le 
fotografie. Terminase filmul. 

Deschise totuşi dosarul pe care scria Deutschbank şi-l cercetă. 
Conţinea doar trei pagini cu declaraţii de la Deutschbank din 
Geneva şi o bucată de hârtie cu scrisul lui Douglas, pe care notase 
două coduri de cinci cifre. Banii triadei, se gândi ea. 

Era atât de încordată încât îi venea greu să respire. Chang 
putea să intre din clipă în clipă şi s-o surprindă sau putea să 
apară Douglas însuşi acolo, cu zâmbetul lui malițios. Dacă îşi 
revenise mai devreme după droguri? Scoase o foaie albă de hârtie 
din birou, se aşeză şi copie numerele de cod. Apoi notă numerele 
de cont şi numerele tuturor tranzacţiilor de pe a treia pagină. 

După ce termină, se ridică şi băgă bucata de hârtie în 
buzunarul halatului. Puse cele două dosare în dulap şi închise 
sertarul. Controlă camera, să vadă dacă nu lăsase vreo urmă, luă 
cu grijă două fire de păr de pe suprafața biroului, închise lumina 

şi desfăcu jaluzelele. Apoi încuie uşa, strângând Zippo în pumn şi 
se întoarse în dormitor. 

Douglas sforăia. O înspăimânta chiar şi când dormea. Avea o 
figură dură. Trupul lui era numai muşchi şi cicatrice livide, 
groteşti: pe coapsă şi braţe. Ce cărări întortocheate m-au adus aici 
— se gândi May, în timp ce-l privea. Şi unde o să ajung acum, când 
țin în mână secretele cumplite ale acestui om? 

Michael sosi la timp, îmbrăcat într-o vestă albă şi şort din 
mătase roşie. Purta o brățară de aur la mână şi două lanțuri, tot 
din aur, la gât. Lui May îi pieri frica. Se stăpânea să nu pufnească 
în râs. Michael îşi juca rolul excelent. 

Îl privea din piscină. Îi zâmbea lui Chang, care-l studia rece şi 
batjocoritor. Fiindcă era o zi caldă, Chang îşi pusese nişte 
bermude şi un tricou albastru, dar asta nu-i schimba aspectul 
caracteristic de vagabond. 

— Bună, domnişoară Wong - zise el. 

— Bună, Mai Koo - zise ea. 

Îşi dădea seama că Michael şi Chang o priveau în timp ce ieşea 
din piscină. Era încântată că le stârnea interesul. Îşi luă un 
prosop şi îl înfăşură indiferentă în jurul taliei. 

— Este prea cald - zise ea şi trecu pe lângă ei. 

Uşile duble ale terasei dădeau în sala de gimnastică. May se 
întinse cu fața în jos pe una din bănci. Cei doi bărbați o urmară. 
Chang se postă în fața oglinzilor din colțul camerei. Simțea că o 
fixa din priviri. 

— Adu-mi o Coca - îi spuse ea. 

Chang se încruntă, dar se supuse. 

— Se tot holbează la mine - zise Michael. 

— Poate că te iubeşte prea mult — îi spuse May. Cum de te-ai 
bronzat atât de brusc? 

— Cu ajutorul unei unsori. 

Îşi desfăcu prosopul şi îşi scoase sutienul. Michael îi întinse 
uleiul pe spate. 

— Unde este? — murmură el. 

— În mâna stângă - zise ea şi deschise pumnul. 

— Ai băgat-o în piscină? 

— Crezi că sunt proastă? Era în prosop. L-am luat ca să mă 
şterg. 

Ştiind că era urmărit de camerele TV cu circuit închis, din 
spatele lui, Michael luă bricheta, o băgă în geanta addidas şi îşi 
şterse uleiul de pe mâini. 

— Bravo - murmură el. 

Auziră paşii lui Chang. Michael începu s-o maseze cu atâta 
vigoare încât o făcu să geamă. Chang îi aruncă o privire ostilă lui 
Michael şi-i dădu sticla de Coca-Cola lui May. 

— Pune-o aici — îi spuse ea, indicând marginea banchetei. 

O ascultă şi se postă din nou lângă oglinzi, continuând să se 
holbeze. May întoarse capul. 

— Ah! Chang! De ce mă fixezi aşa? 

— Nu... urmez instrucţiunile lui tai loo — zise Chang, posomorât. 

— Poţi să respecţi ordinele lui tai loo şi afară. Ce-ar fi să-i spun 
că-mi faci ochi dulci, Chang? i-ar tăia obiectul tău micut şi ţi l-ar 
atârna de gât. 

— Dar nu... — protestă Chang stânjenit. 

— leşi - pufni May. 

Chang se înroşi la față furios, se ridică încet şi plecă. 

Michael începu s-o maseze, simțind privirile lui Chang aţintite 
asupra sa, de pe terasă. Oare făcuse ceva care să trezească 
suspiciuni? Îi venea greu să se concentreze, să uite de posibilitățile 
erotice când Chang stătea atât de aproape. Ly May avea o piele 
netedă, ca de satin. Îşi aminti că nu avea decât nouă ani când o 
cunoscuse şi se simți vinovat. Dar acum era o femeie în toată 
puterea cuvântului. I se scurgea sudoarea în ochi. Îşi încordă 
fundul, întâi o fesă, pe urmă cealaltă, ca să-i atragă atenția. Bikini 
constau dintr-un simplu şnur. 

Îşi îngropase faţa sub braț. Îi zâmbea. Când li se întâlniră 
privirile, îi făcu semn cu ochiul. 

Jucau un joc tare. 

Îi masă muşchii gâtului cu toată puterea. 

— Chang! 

Acesta sări în picioare şi veni alergând din grădină. 

— Da, domnişoară Wong? 

Se ridică într-un cot, ţinându-şi sutienul cu o mână. Îi întinse 
Coca. 

— S-a încălzit. 

Chang ştia că îl tachina. O luă şi se îndepărtă posomorât. 

— Îţi place să-i otrăveşti viața? - murmură Michael. 

— Este un rahat. Dacă i-ar porunci Douglas, mi-ar smulge 
unghiile de la picioare. 

Îşi lăsă sutienul să cadă, dar rămase în aceeaşi poziţie, 
sprijinindu-se în coate. Sânii ei erau perfecţi, ca două lacrimi, cu 
sfârcurile întărite. O văzu că-l privea în oglindă. 

Îi zâmbi diafan. 

— Deci, mă placi, Mai Koo, măcar puţin? 

— Ah, May. 

— Poate mă crezi un gunoi pentru că mă complac în această 
situație. Dar nu mă cunoşti, Mai Koo. Şi eu am făcut multe lucruri 
rele. Nu o să mă mai admiri atât de mult dacă îți spun. 

— Nu-mi pasă ce ai făcut. 

— În mine este un phi rău. Mă urmăreşte pretutindeni şi mă 
bagă în diverse necazuri. 

— Într-o zi, cred că o să-mi masezi şi sânii, nu numai spatele. 
Ţi-ar place, Mai Koo? 

— Pentru numele lui Dumnezeu, întinde-te şi stai cuminte. 

Aruncă o privire camerei TV din colț. Oare îi înregistrau? Îi 
urmărea cineva? 

— Întinde-te! — şuieră el. 

Se supuse. 

— O să mă iei de aici, Mai Koo? 

— Aş fi în stare să dărâm şi porţile iadului pentru tine. 

— Şi n-o să te mai laşi împuşcat, de data aceasta? 

Chang se întoarse cu altă sticlă de Coca. Michael îşi continuă 
masajul, frecându-i spatele cu putere, până scoase un strigăt şi 
protestă. Cel puţin o să renunțe la jocurile ei periculoase. După ce 
termină, îşi atinse fruntea cu cutia rece ca gheața, privindu-l în 
oglindă, dar nu îndrăznea să se mai uite în ochii ei, fiindcă ştia că 
s-ar da de gol față de Chang. 

Îi venea s-o scoată chiar acum din casă, să n-o lase cu aceste 
gorile. 

De data aceasta trebuia s-o apere. 

Obţinuse filmul, îşi riscase viața pentru el. N-o s-o 
dezamăgească. 

Stabiliră să se întâlnească la Gaddis's, în hotelul Peninsula. 
Dale ştia că aceasta ar putea fi ultima lui călătorie în Asia şi poate 
ultima lui masă îmbelşugată. Comandă file de calcan şi o sticlă de 
Chassagne Montrachet. Viața era scurtă şi se scurta pe zi ce trece 

Nu-l recunoscuse pe Michael când îl văzuse în holul hotelului. 
Îşi decolorase părul şi arăta caraghios, pentru că genele şi 
sprâncenele rămăseseră negre. Michael spuse ceva despre munca 
sa, fără să intre în detalii. 

În timp ce mâncau, Dale observă ridurile fine care-i apăruseră 
în colțul ochilor, dovadă a încordării şi orelor de nesomn. Ai luat-o 
pe urmele mele, fiule. 

Michael de-abia mânca. Se uită prin restaurant, de parcă i-ar fi 
umblat mințile în altă parte. 

— Deci, ce faci la Hong Kong, fiule? Poţi să-mi spui? 

— Lucrez pentru Centac. 

— Centac? 

— Un departament în cadrul DEA. Au un caz la care consideră 
că i-aş putea ajuta. Dar tu? Ai venit pentru afaceri sau în vacanță? 

Michael se arăta distant. 

Dale îşi aminti că nu păruse prea entuziasmat când discutase 
cu el, la ambasadă. Amintirea ultimei lor întâlniri, la 
înmormântarea lui Jennifer era încă prea proaspătă. 

— Nu este vorba nici de afaceri, nici de vacanţă - zise el. 

— Atunci, ce este? 

— Am venit să te văd. 

Michael se arătă stânjenit. 

— Hai să lăsăm astea deocamdată. 

— Este vorba de Pacific International. 

Michael se aplecă spre el. 

— Este o bancă de droguri. Ştiu sigur, la fel ca toți ceilalți din 
DEA. Nu înseamnă că dacă nu-ţi vezi rahatul de pe pantofi, nici 
nu miroase. 

— Nu ştiam cu ce se ocupă când am început activitatea, 
Michael, te rog să mă crezi. 

— Nu mai contează, oricum. N-am putea discuta despre 
altceva? 

— Vreau să înţelegi. Este foarte important pentru mine. 

— Ce să înțeleg? 

— Că mi se părea că sunt de partea celor buni, că nu am făcut 
nimic din lăcomie sau cinism. Am crezut că am dreptate. 

— Mă rog, ştii ce se spune despre drumul care duce în iad. 

— Michael, ştiu că te-am dezamăgit. Dar eu unul, sunt foarte 
mândru de tine. Cred că ştii asta. 

Înălță din umeri. Toată copilăria şi adolescenţa lui, Jonathan 
Dale fusese eroul său, un zeu, care se întorcea din bătălii şi-l 
copleşea cu poveşti şi cadouri exotice. Căpătase o importanță 
mitică, de cavaler cruciat. 

Nu ştia exact când îşi detronase idolul. Dar, undeva la liceu, pe 
măsură ce lumea devenea mai mică şi mai puțin misterioasă, 
renunță la necesitatea unei icoane, începu în schimb să-şi 
dorească un tată cu care să joace baschet şi care să-l ducă la 
meciurile echipei Giant, în Candlestick Park, la fel ca alți taţi. 

Din momentul acela, încetă să-l mai admire. Uneori, mai târziu, 
îl ura chiar. Când Dale revenea ocazional în permisii, se distanțase 
şi mai mult de el iar acum această intimitate forțată îl enerva şi-l 
sufoca. 

Dar în ciuda relațiilor glaciale dintre ei, continua să-i urmeze 
idealurile. Nu trecuse în tabăra duşmanului, ca Jennifer. Dacă 
devenise un idealist, un războinic singuratic, era numai din cauza 
tatălui său. 

— Şi eu te iubesc, tată - mormăi el. Dar mi-aş fi dorit, să 
luptăm de aceeaşi parte a baricadei. 

— Poate că luptăm. 

— Mie nu mi se pare. 

— Michael, vezi servieta de sub masă? 

Încuviinţă din cap. 

— Când vom termina de mâncat, o să mă ridic şi o să plec de 
aici fără ea. la-o cu tine. S-ar putea să-i intereseze pe prietenii tăi 
din Centac. 

Michael dădu farfuria la o parte. 

— Ce vrei să spui? 

— Unul din clienții mei se numeşte Sammy Chen. Cred că ai 
auzit de el. 

— Sigur că am auzit. Tipul exportă mai multe droguri 
primejdioase decât ICI. 

— Cu dovezile pe care le vei găsi în servietă n-o să-l poți acuza 
de trafic de droguri, dar cred că vei putea să-l bagi după gratii 
pentru manipulare ilegală de fonduri. La fel ca în cazul lui Al 
Capone, Mike. Nu contează pentru ce îl închizi, ci doar faptul în 
sine, nu? 

— Isuse! 

Michael se albi la față. 

— Vorbeşti serios? De ce? 

— La ce te referi? 

— De ce te-ai răzgândit atât de brusc? 

— Nu este brusc. Mă gândesc demult. 

Michael clătină din cap. 

— Fir-ai tu să fii! 

Dale îi strânse mâna. 

— Va trebui să fii foarte prudent. Am încercat să pasez dosarul 
la procuratură, dar nici n-au vrut să audă. Nu uita că este vorba 
de dosarele agenției de spionaj. 

— O să-i venim de hac. 

— Ai grijă, te rog! 

— Îmi pare rău, tată. Pentru tot ce ţi-am spus... la 
înmormântare. N-am crezut... nici o clipă... 

— Că m-am transformat într-un canibal? 

Lui Michael îi pieri zâmbetul când se gândi la alte posibile 
consecințe. 

— Dar cu tine, ce-o să se întâmple? 

— Presupun că n-o să primesc pensie de la Pacific International. 

Înălță paharul. 

— Să toastăm. 

Michael îşi atinse paharul de cel al tatălui său. 

— Uniţi în inimi şi gânduri! — zise el. 

Dale zâmbi. 

— Hai să toastăm şi pentru America. Fie să se odihnească în 
pace! 


kkk 
Dale plecă primul. În timp ce străbătea holul, îl văzu pe Baptiste 


Crocé. Se opriră amândoi şi se uitară unul la altul. Baptiste era 
însoțit de doi bărbați care se străduiau a părea parteneri de 

afaceri, deşi se vedea foarte clar ce erau. Când observară că Dale 
se zgâia la patronul lor, unul din ei băgă mâna în haină, din 
instinct, spre groaza celui de la recepţie. Baptiste îl opri, 
aruncându-i o privire pătrunzătoare şi apoi se îndreptă spre Dale, 
lăsându-şi bodyguarzii în urmă. 

Dacă are nevoie de gorile, înseamnă că se ocupă tot de droguri, 
se gândi Dale. După cum era îmbrăcat şi ce diamante avea pe 
degete, îi mergea bine. Ca tuturor traficanțţilor, de altfel! Se întreba 
dacă Noelle era cu el şi gândul că ar putea s-o revadă îl umplu de 
dorință. Oare se schimbase? Oare era femeia plinuță care aştepta 
lângă recepţie, rujată strident, cu prea multe perle în jurul gâtului, 
ținându-şi pudelul într-o zgardă cu diamante? 

— Domnule Dale -— zise Baptiste şi-i întinse mâna zâmbind, de 
parcă ar fi fost parteneri de afaceri care nu se mai văzuseră 
demult. 

Dale nu-i acceptă mâna întinsă. 

— Se pare că au început să dea drumul oricui în acest hotel. 
Altădată era un loc foarte select. 

Baptiste rămase la fel de zâmbitor. 

— Aşa este. Văd că permit chiar şi accesul americanilor. Ce te 
aduce în Hong Kong, mon vieux? 

— Am venit să fac cumpărături. La fel ca şi tine, probabil. 

— Bineînţeles. Ce altceva ai putea face în Hong Kong, în afară 
de cumpărături ieftine? 

— Noelle este cu tine? 

— De ce, ai vrea s-o vezi? 

Mai mult decât orice pe lume, chiar acum. Îl urmărea pe 
Baptiste să vadă cum reacționează. Acesta continua să zâmbească. 

— Poate că nu vrea să mă vadă - zise el. 

— A murit - îi spuse Baptiste. 

Dale simți că-i vine rău. Minte, se gândi el. Aş putea să verific, 
să aflu, dar ce rost are? 

— Îmi pare rău. Dar sunt sigur, că preferă să fie pe lumea 
cealaltă decât cu tine. 

Se uită la ceas. 

— Trebuie să plec. 

— Au revoir, mon vieux. 

— Pe curând. 

leşi în căldura de afară, trecând de portarii cu mănuşi albe şi 

taxiuri, luând-o orbeşte pe şoseaua Nathan. Era imposibil să fi 
murit. Dar oare mai conta? Işi semnase deja condamnarea la 
moarte şi dacă avuseseră vreodată o şansă, aceasta se spulberase. 


140 


Sediul Poliției Regale din Hong Kong se afla pe strada Arsenal 
Wanchai, pe malul apei. Consta din două blocuri înalte, în spatele 
unor ziduri din sârmă ghimpată şi turnuri. Biroul Narcotice ocupa 
unul din etajele superioare. 

În acea după-amiază de mai se mai aflau trei bărbaţi în cameră. 
Raymond Schultz şi Michael Dale reprezentau DEA. Celălalt 
bărbat era inspectorul şef Lau Chi-fen, sau Teddy Lau, după cum 
era cunoscut. 

Nu era încă ora şapte dimineața şi în timp ce vorbeau, sirenele 
navelor în drum spre ocean deşteptau inima comercială a oraşului 
pentru o nouă zi. 

Teddy Lau studia copiile documentelor fotografiate de May Wong 
în biroul lui Douglas Ho, cu trei zile în urmă. După un timp, se 
sprijini de spătar, cu mâinile sub cap, studiind pe cei doi bărbați 
aflați de partea cealaltă a biroului. 

— Cum le-a obţinut? — zise el. 

— Avem un agent infiltrat — zise Schultz prudent. 

Teddy Lau clătină din cap. Majoritatea documentelor erau 
lipsite de valoare. Erau codificate în mare parte - un amalgam de 
nume şi numere indescifrabile, cu caractere chinezeşti. Ca 
hieroglifele, se gândi el. Ar putea să conțină înregistrări ale 
livrărilor de heroină ale triadei Fei Lung în şi din Hong Kong, dar 
fără o maşină de descifrat coduri, erau inutile. 

Şi totuşi... 

Ultimul document îl intriga cel mai mult. Demonstra o legătură 
clară între o companie numită Fragrant Investments şi China Sea 
Trading, al cărei acționar principal era Douglas Ho. Fragrant 
Invesments deținea o fabrică în Clearwater Bay, care producea un 
parfum cu sugestivul nume de Drogul. Documentele conţineau de 
asemenea înregistrări ale plăţilor făcute de China Sea Trading 
pentru o mănăstire buddhistă de pe o insulă aflată la o jumătate 
de milă de fabrică. 

— Ce concluzie ai tras? — îl întrebă Teddy Lau cu voce tare. 

Schultz clătină din cap. 

— Fabrica de parfum i-ar permite lui Douglas să acopere 
obținerea de substanțe chimice necesare producerii de heroină pe 
scară largă. Eu cel puţin, la asta m-am gândit. Dar mănăstirea? 

— Această stratagemă s-a mai întrebuințat şi în anii '70 — zise 
Teddy. Un om, pe nume Limpy Ho a inventat această soluţie ca să 
introducă morfină în oraş. 

Schultz şi Michael se uitară unul la altul. 

— Prin tunele - explică el. Mănăstirile erau cunoscute drept 
focare de răzmeriță, de când Manchus a preluat puterea în China. 
Din cauză că erau asaltate atât de des de soldații guvernamentali, 
au fost nevoiți să sape tuneluri secrete. Bănuiesc că locul acesta 
are un tunel similar, care duce la țărm. Asta ar însemna că bărcile 
triadei ar putea debarca noaptea morfină crudă pe insulă, luând 
morfină rafinată, numărul patru. În felul acesta, nu s-ar confrunta 
cu problema transportului narcoticelor din Hong Kong. 

Michael se aplecă spre el. 

— Deci, putem obţine un mandat de percheziție? 

Teddy Lau adună documentele de pe birou şi le puse la loc, în 
dosarul pe care-l înapoie americanilor. 

— Aceasta este teoria mea. O simplă teorie. Dar avocații 
domnului Ho sunt foarte iscusiți. Aş vrea să fiu sigur că o să 
găsim ceva mai mult decât câteva bețe de tămâie. 

— Ce alt motiv ar avea un om ca el să dea bani unei mănăstiri 
prăpădite? 

— Filantropie -— zise Teddy Lau fără să zâmbească. 

Rămase un timp nemişcat, contemplând portul şi apoi păru să 
se hotărască. 

— Presupun că acest scenariu are o anumită logică. O.K. 
Domnilor, o să văd dacă voi putea pune în mişcare o acțiune. 

— Şi fata? 

— Dacă găsim droguri pe proprietatea domnului Ho, vom obține 
un mandat de arestare. Şi apoi vom putea proteja informatoarea. 
Dar, dacă nu găsim nimic, domnul Ho se va întreba de unde avem 
această informaţie. 

Se opri. 

— Vom risca. 

Michael se uită la Schultz, dar camaradul său clătină din cap. 

— N-avem încotro, Mike. Trebuie să ne bazăm pe ce am obținut. 
Michael îşi încovoie umerii. Il cuprinse spaima. Spera că nu 
făcuse o greşeală cumplită. 


141 
San Francisco 


De partea cealaltă a Pacificului, Sammy Chen lua cina. 

Chelnerii roiau în jurul lui ca nişte sfârleze. Zgomotul era 
asurzitor, iar în aer pluteau arome de usturoi, ghimber şi anason. 
Restaurantul se întindea pe două nivele. Dragonii de bronz se 
încolăceau pe coloanele porţii lăcuite, iar pereţii erau un amalgam 
de oglinzi şi hârtie aurită. 

La masa rotundă din capătul scărilor, erau cinci oameni. 
Sammy Chen purta papillon şi frac, iar fiii lui, aşezaţi de-o parte şi 
de alta a sa, semănau cu nişte avocați îmbrăcați în costume 
elegante, cămăşi în dungi şi cu pagere atârnate de curea. Henry 
Wing stătea vizavi, cu fiica lui. Era o fată neatrăgătoare, cu o față 
lată şi turtită, îmbrăcată strident în tafta roşie şi aurie. 

O Toyota cenugşie trase lângă restaurant. Patru tineri vietnamezi 
coborâră din ea îmbrăcați în geci negre cu fermoar, adidaşi şi 
jeanşi. Unul din ei avea o puşcă de vânătoare, iar altul un 
Magnum 357. Cel de-al treilea ținea în mână o puşcă neagră 
automată, iar ultimul ducea un pistol automat, Smith & Wesson, 
de 9 mm, încărcat cu gloanţe Super-Vel. Oamenii care se plimbau 
pe trotuar se împrăştiară, țipând speriați. 

Cei patru tineri intrară în restaurant. 

În clipa în care pătrunseră în sală, încetă orice conversaţie. 
Țineau armele în fața lor, în poziție de tragere. Strigară câteva 
instrucțiuni în vietnameză; aveau ochi sticloşi, sălbatici. Peste tot, 
clienţii încercau să se ascundă sub mese țipând speriați. 

Unul din tineri alergă la o masă cu cinci chinezi — o familie de 
emigranți, care sărbătorea logodna fiicei lor cu un cantonez din 
New York. Pistolarul dădu masa la o parte şi trase în oamenii 
culcați pe podea, fără să-şi dea seama că se înşelase. Jeanşii săi se 
udară de sângele victimelor. După ce îşi epuiză gloanţele, băgă alt 
încărcător. 

Între timp, doi din camarazii săi alergară sus. Unul din ei avea o 
puşcă solidă, suficient de puternică să ridice în aer un frigider. Un 
chelner rămase blocat între mese. Îngheţțase în loc îngrozit, 
incapabil să se retragă. Împuşcătura îl spulberă pur şi simplu. 
Ateriză pe podeaua de marmură, cu tava de farfurii goale peste el. 

Henry Wing şi Sammy Chen îşi plantaseră câte doi bodyguarzi 
la mese separate, între ei şi scări. Aceşti patru bărbați erau deja în 
picioare, cu pistoalele în mâini. Când primul vietnamez ajunse în 
capul scărilor, traseră ciuruindu-l în câteva secunde. Tânărul ar fi 
căzut, dar băiatul din spatele lui îl ţinea în față, ca pe un scut. 
Ridică puşca şi îşi descărcă încărcătura, cuprins de panică. 
Efectul fu devastator în spațiul închis al restaurantului. Farfuriile, 
paharele şi oglinzile se făcură țăndări, în timp ce gloanțele se 
înfigeau pretutindeni. Doi bodyguarzi căzură răniți la cap. Al 
treilea, deşi fusese rănit de cinci ori, continua să tragă. Când 
pistolarul vietnamez se pregăti să reîncarce, i se înfipse un glonte 
drept în piept. Căzu pe scări, iar tovarăşul său mort ateriză 
deasupra lui. 

Al treilea ţinti atent cu Magnum-ul său 357 şi ultimul din 
bodyguarzii lui Sammy se lovi de oglindă, lăsând o dâră neagră de 
sânge pe sticla sfărâmată. Sammy Chen îşi aruncase fiii sub masă 
şi se ghemui lângă ei, crezând că gorilele sale îi vor lichida pe 
intruşi. Dar când auzi răpăitul pistolului mitralieră, făcu pe el de 
frică. 

Văzu unul din bodyguarzi zăcând printre farfuriile sparte şi 
mâncarea împrăştiată. Îşi astupă disperat rana. Sângele țâşnea ca 
un gheizer din artera perforată. Cineva îi puse un pistol la tâmplă 
şi fața lui explodă într-o masă de carne. 

Pistolul Beretta îi căzuse din mână, pe podeaua de marmură, la 
câțiva centimetri de Sammy. Nu fusese nevoit niciodată să 
folosească o armă, dar ştia că aceasta ar putea să fie ultima şansă 
de a-şi salva fiii. 

Henry Wing îşi împinsese fiica spre toaleta din spatele camerei. 
Pistolarii făceau ravagii. Unul din ei, ținând pistolul Magnum 357 
în ambele mâini, trăgea fără să se oprească. Arma era încărcată cu 
gloanţe 2,65 şi avea un recul atât de puternic, încât vietnamezul 
pirpiriu nu putea să ţintească bine. Primele două gloanțe se 
înfipseră în oglinzile de pe pereţi, iar unul se lovi de o masă 
întoarsă şi răni un turist australian care se adăpostea sub ea. 

Ultimele două gloanţe îl loviră pe Henry Wing înainte să ajungă la 
uşă. Unul îi pătrunse pe sub claviculă şi-i ieşi prin piept, lăsând o 
gaură de dimensiunea unei farfurii, iar celălalt îi reteză brațul 
stâng deasupra cotului. Fiica lui ţipă şi încercă să-l susțină. Wing 
îi strigă să fugă, dar fata încremeni în loc, zbierând isteric până 
când unul din vietnamezi îi puse calm la tâmplă puşca Smith & 
Wesson şi-i împrăştie creierii. 

Henry Wing strigă îngrozit, sfâşiat de durere. Tânărul se aplecă 
peste el şi-i trase un glonte în plină figură. 

În acel moment, Sammy Chen răsturnă masa şi trase orbeşte 
din pistolul său Beretta. Fiii lui se năpustiră spre scări. O armă 
răpăi de două ori şi apoi se făcu linişte. 


Unul din gloanțele lui Sammy Chen îl loviră în burtă pe 
pistolarul cu Magnum-ul care se îndoi pe podea, zbătându-se. 
Camaradul său, şocat de măcelul din jurul lui intră în panică, 
văzând că din cei patru, doar el mai rămăsese în viață. Aşa că îşi 
luă tovarăşul rănit şi-l trase pe scări. Detună arma de încă două 
ori, strigându-le tuturor să se ferească din calea lui. 

Apoi, îşi îngrămădi colegul rănit pe bancheta din spate a Toyotei 
şi dispăru pe străzile lăturalnice ale Oraşului Chinezesc. 

Înăuntru, restaurantul fusese devastat în întregime. Dalele de 
marmură acoperite cu sânge, deveniseră alunecoase. Se lăsase o 
linişte profundă. Apoi, bărbaţii şi femeile începură să strige, 
împletindu-şi glasurile cu gemetele răniților într-un cor de vaiete. 
Mirosea ca într-un abator. 

Sammy Chen gâlgâia întins pe spate, în capătul scărilor. Avea 
patru găuri în costum, cămaşa şi pantalonii erau îmbibaţi de 
sânge, dar trăia. 

Când sosi poliția şi prima ambulanţă era conştient încă, alb la 
față de durere şi spaimă şi repeta obsedant un singur cuvânt: 

— Douglas. 


142 
Hong Kong 


La ora trei după-amiaza poliția şi detectivii secției de narcotice 
514 


- COLIN FALCONER - 


blocară intrarea fabricii de parfumuri din Clearwater Bay şi 
dezlănțuiră o percheziție minuțioasă; într-un raid simultan, o 
şalupă de patrulare a marinei din Hong Kong debarcă la 
mănăstirea taoistă aflată la jumătate de milă de țărm. Deşi în 
fabrică nu au găsit droguri, la mănăstire s-au descoperit cuve şi 
echipament de filtrare similare celor folosite la prepararea heroinei 
numărul patru. 

O scară în capătul altarului principal ducea la un pasaj 
subteran. Era în mod evident, mai mult decât o simplă curiozitate 
istorică. Cabluri electrice moderne asigurau alimentarea cu curent 
electric, iar tavanul fusese întărit cu grinzi de oţel. 

Înaintară pe un tunel mai mult de o jumătate de milă şi în 
capătul ei descoperiră ceea ce căutau: o mie cinci sute de 
kilograme de opiu pur împachetat în saci şi optzeci de kilograme 
de heroină numărul patru. Sacii erau etichetaţi în roşu, cu 
ştampilă în formă de tigru - era o emblemă comercială întâlnită 
adesea în porturile şi aeroporturile din vestul Statelor Unite. O uşă 
de fier ducea într-o falsă distilerie, în fabrica de deasupra. 

În biroul DEA de la Hopewell Centre, Michael Dale şi Ray 
Schultz țineau legătura telefonică cu echipele din teren. Ştiau că îl 
doborâseră în sfârşit pe Douglas Ho. 


Douglas stătea în fața oglinzii din sala de gimnastică, cu ochii 
închişi, respirând adânc. Purta o pereche de chiloți roşii din nylon. 
Corpul îi sclipea de sudoare. Mugşchii lui păreau sculptați de un 
artist. Nu era trupul unui bărbat de patruzeci de ani, se gândi May 
în timp ce-l privea. Fiecare muşchi era perfect conturat, o 
adevărată lecţie de anatomie. Perfecțiunea lui fizică făcea ca 
numeroase cicatrice de pe coapsa stângă şi antebraţe să fie şi mai 
şocante. Era ca şi când ar fi fost sculptat dintr-o bucată de ceară 
şi apoi ținut prea mult timp lângă o flacără. 

El deschise ochii şi atacă imaginea din oglindă. Făcea parte din 
antrenamentul lui. Deşi acum avea soldați, Douglas Ho rămăsese 
un animal de pradă prin instinct şi prin natura firii sale. În fiecare 
zi îşi îndeplinea ritualul, luptându-se în fața oglinzii din sala de 
gimnastică,  anticipându-şi şi blocându-şi propriile atacuri, 
încercând să se autoinvingă, sfidându-şi reflexele şi realitatea aşa 
cum făcuse o viață întreagă. 

Mişcările lui erau atât de rapide încât nu le puteai distinge — 

zeci de lovituri şi parări în numai câteva secunde. Apoi reveni din 
nou la starea lui de meditaţie, cu ochii închişi. 

— Cineva a încercat să-l asasineze pe Sammy Chen - zise el, 
ştiind că May se afla acolo, deşi intrase pe nesimţite. 

— Cine, Douglas, tu? 

— O bandă de vietnamezi nebuni a intrat în restaurant cu puşti 
în mână. Henry Wing este mort, la fel ca şi unul din fiii lui Sammy. 
Dar celălalt trăieşte, la fel ca şi Sammy. 

Atacă din nou imaginea din oglindă, cu furie. Când termină, 
gâfâi epuizat. 

— Şi ce înseamnă asta pentru noi? 

— Înseamnă că suntem nişte renegaţi, May. 

Deschise ochii şi o privi glacial, printr-o oglindă. 

— Vor încerca să mă ucidă şi pe mine şi pe tine, la fel. 

Erau foarte puţine lucruri pentru care ar fi fost gata să moară, 
dar Douglas nu se număra în nici un caz printre ele. 

— Nu trebuie să ieşi din casă până nu se termină. Nici măcar 
cu Chang. 

— O să câştigi? — îl întrebă ea, indiferentă. 

— Eu câştig întotdeauna. 

Chang intră de pe terasă. 

— Te caută cineva la telefon, tai loo. 

Douglas ridică receptorul. Ascultă un timp, punând întrebări 
răstite în chiu-chao. Îl văzu încruntându-se, apoi închise şi se 
întoarse fixând-o cu ochii lui negri. 

— S-a întâmplat ceva? — îl întrebă ea, pe un ton calm. 

— Trebuie să plecăm din Hong Kong. 

— Ne întoarcem la Bangkok? 

— Ne ducem în Taiwan. Vom ridica ancora cât mai curând 
posibil. 

— Plecăm cu şalupa? 

— Nu pot folosi aeroportul. 

Deodată, smulse telefonul din perete şi-l izbi de oglindă. 

— Vino aici, May. 

O să mă ucidă. O să mă frângă cu mâinile lui. Se strădui să 
rămână calmă. N-avea unde să fugă. 

— Ce s-a întâmplat, Douglas? 

— Ţi-am spus să vii aici. 

Înaintă trei paşi, încercând să-şi stăpânească tremuratul. 

Douglas o înşfăcă de păr şi o trânti pe jos. 

— M-ai trădat - zise el. 

— Ce este? Ce am făcut? 

Se aplecă spre ea; îi simțea respirația dulceagă, după 
mirodeniile pe care le mâncase. Douglas îşi înfăşură părul ei în 
jurul încheieturii, ca o funie şi o smuci. Apoi îi apăsă muşchiul 
gâtului cu degetul mare şi arătătorul. Simţi că leşină de durere. 

— Poliţia a întreprins un raid la fabrica mea din Clearwater Bay. 
Tu le-ai furnizat această informație, nu? Hai spune, sau preferi să 
te dau pe mâna lui Chang? l-ar place tare mult. 

— Încetează! 

— Hai, spune! 

— Te rog, mă doare. 

— Tu ai fost? 

— Da, da, da! 

Îi dădu drumul şi căzu pe podea. 

— Ştiam că ai fost tu -— zise el. Unul din oamenii mei de la secția 
de poliție mi-a dat numele tău. 

Când îşi ridică privirile, văzu că Douglas îşi reluase locul în fața 
oglinzii, cu ochii închişi, ca şi când ea n-ar fi existat. 

Ştia că o s-o ucidă. Singura întrebare era când şi cum. Se gândi 
la Michael. O să afle ce s-a întâmplat, o să încerce s-o ajute? 

— Kuan Yin este supărat pe mine - zise Douglas. Atâta ghinion 
într-o singură zi! Sammy Chen este în viață şi poliția a descoperit 
heroină la Clearwater Bay. Va trebui să-i ofer un sacrificiu ca să- 
mi recapăt norocul. 

N-o să-l implor pentru viața mea, se gândi May. Ar fi inutil şi 
am şi eu mândria mea. Se ridică în picioare şi-l văzu în oglindă. 

— Şi acum, ce vrei? 

— Eşti o stafie, May. Nu mai exişti, dar nu ai murit încă. 

Ea îşi roti privirile în jur, concentrându-se să găsească o armă. 
Văzu greutățile de pe banchetă şi se gândi ce-ar fi să-i zdrobească 
ţeasta. 

Se mişcă, dar o observă imediat. 

— Vrei să-ți frâng brațele? — o întrebă el blând. 

— Ce ai de gând să faci cu mine, rahat nenorocit ce eşti? 

Râse amuzat. 

— Cât curaj! Îmi place, May, am admirat întotdeauna oamenii 
curajoşi. De ce ai făcut-o? De ce ai riscat să mă trădezi? Doar nu 

pentru bani. Ți-am oferit orice. 

Fii calmă, May. Gândeşte-te. Trebuie să existe o ieşire. Ai găsit 
întotdeauna o ieşire. Când piraţii au atacat pluta, ai crezut că s-a 
terminat, dar ai avut răbdare. Te-ai agăţat de viață. Phi din apă te- 
a protejat. 

— De ce ai făcut-o? — repetă el. 

— Ca să mă amuz - zise ea. 

Ştia că îşi bătea joc de el. Îl chemă pe Chang şi-i spuse să-i lege 
mâinile şi picioarele şi s-o încuie în dormitor, până erau gata. 


143 


Baptiste Croce ţinea un pahar cu brandy în mână şi studia 
priveliştea din apartamentul lui Noelle al hotelului Peninsula. 

— Am auzit că intenționează să construiască un planetariu 
acolo — spunea el. Ai mai pomenit ceva atât de barbar? Cantonezii 
ăştia sunt nişte filistini. Nu contează decât banii. O să strice 
priveliştea pentru totdeauna. 

— Doar n-ai venit aici, să discuți despre privelişte — zise Noelle. 

Baptiste se întoarse. Era cenugşiu la față. 

— Am veşti proaste — zise el. 

Noelle bănuise. Parcă i s-ar fi frânt ceva în suflet, ceva care 
fusese odată prea luminos şi fragil, iar acum se spărsese în mii de 
bucăţi, atât de delicate şi prețioase încât nu puteau fi refăcute. 

— Cum ai aflat? — îl întrebă ea, surprinsă de cât de calmă putea 
să fie. 

— Poate vrei ceva de băut, să te întăreşti. 

— Hai, spune-mi! 

Baptiste se întoarse spre fereastră ca şi când n-ar fi suportat s-o 
privească, în timp ce-i vorbea. 

— Acum câteva ore, la San Francisco, a avut loc un schimb de 
focuri. Un asasinat. Nu s-ar fi întâmplat dacă Lucien ar mai fi fost 
în viaţă. Înseamnă că negocierile au fost închise. 

— Există vreo şansă? 

— El nu mai este un pion în acest joc. Crezi că cel care l-a răpit 
o să ni-l restituie cu mulțumiri? Mă îndoiesc. 

— Dar ar mai fi totuşi o şansă. 

— Nu este nici o şansă. 

— Nu ştii sigur că a murit. 

— Îl cunosc pe omul care l-a răpit. 

Noelle simțea că i se învârte totul în jurul ei. Se ținu de sofa. 
Baptiste veni lângă ea. 

— Ţi-e rău? — o întrebă el. 

Îi făcu semn că nu şi se ridică în picioare. Îşi netezi rochia şi îşi 
înălță capul. Poate că viața îi frânsese inima, dar n-o să se lase 
umilită în public. 

O luă de umeri. 

— Te rog, Noelle. Şi eu sunt îndurerat. 

Îl îmbrânci. 

— Nu mă atinge, Baptiste. 

— O să-l lichidez, Noelle. Îţi jur că o să-l răzbun. 

— Ce mai contează? 

— Te rog, Noelle, te iubesc. Acum, când l-am pierdut pe Lucien, 
tu eşti tot ce mi-a rămas. 

— Dar ai rămas cu banii, nu? 

— Întoarce-te la mine. 


Michael se fâțâia prin biroul lui Schultz de la Hopewell Center, 
aşteptând confirmarea victoriei lor. Când sună, Schultz smulse 
receptorul din furcă la primul apel. Conversaţia fu cât se poate de 
scurtă. Când închise, bătu cu pumnul în birou. 

— Au emis mandatul de arestare? — îl întrebă Michael. 

Schultz clătină din cap. 

— Ce dracu mai aşteaptă? Doar au găsit drogurile! 

— Nu ştiu care este problema. Teddy Lau nu vrea să-mi spună. 

— Dacă nu-l ridică azi, o să fugă. Probabil că a fost prevenit 
deja. 

— Nu putem face nimic, Michael. Ştii asta. 

Îşi frecă ochii cu degetele. 

— Nu stă în puterea noastră. Ai făcut o treabă bună. Du-te 
acasă şi odihneşte-te câteva zile. 

— Fata se află acolo. Trebuie s-o salvez. 

— Ţi-am spus doar că nu putem face nimic. 

Lui Michael îi venea să dărâme zidurile. Să-l ia la bătaie pe Ray 
pe Teddy Lau. Să le tragă un pumn, să-i trezească. 

— Informatoarea mea! Este cu el! Nu putem s-o lăsăm acolo! 
Sună din nou telefonul. Conversaţia fu la fel de scurtă, iar 

răspunsurile lui Schultz monosilabice. Înainte să trântească 
telefonul, gata să-l facă praf, rosti o înjurătură. 

— Ce s-a întâmplat? 

— Douglas Ho se pregăteşte să plece în vacanţă -— zise Schultz. 

— Isuse Cristoase! 

— Încarcă provizii la bordul yachtului Hammerhead. Se 
pregăteşte să ridice ancora la apus. 

Michael simțea că înnebuneşte. 

— Vor să-l lase să fugă. 

Schultz ridică din umeri. 

— Nu este vina lui Teddy. Ştii cum merg treburile. Au dat o 
mare lovitură, şi o să prindă câțiva peşti mici. Dar cineva, pe 
parcursul filierei, a hotărât că Douglas ar fi stânjenitor. Am putea 
implica persoane sus puse. La fel cum s-a întâmplat cu frații Ma, 
în anii '70. I-au dat răgaz lui Douglas să dispară. 

— Deci asta era? 

— Da. 

Michael sări în picioare. 

— Şi cu Ly May cum rămâne? 

Schultz ridică mâinile, neputincios. 

— Nu putem face nimic, Michael. 

— Ne-a ajutat cu riscul vieţii ei. Dacă cineva din direcţia lui 
Teddy Lau l-a înştiințat pe Douglas Ho, o s-o sfâşie de vie. Nu 
putem sta cu mâinile în sân, Ray. 

Schultz se ridică şi el. 

— Şi ce-ai vrea să facem? Hai spune, pentru numele lui 
Dumnezeu. 

Michael ieşi din birou. Nu ştia încotro se ducea sau ce 
intenționa să facă. Ştia doar că nu putea să stea în biroul lui Ray 
Schultz şi să înjure în timp ce Ly May era lăsată singură să sufere. 

Pentru a doua oară. 


144 


Fu lăsat să aştepte lângă biroul lui Teddy Lau timp de aproape o 
jumătate de oră. Când fu primit în sfârşit, omul cu care vorbise cu 
numai douăsprezece ore în urmă părea că îmbătrânise cu zece ani. 
Îi apăsa pe umeri greutatea problemelor lumii. Avea pungi sub 

ochi şi era palid şi încordat. Lui Michael îi pieri furia când văzu cât 
de epuizat era Teddy Lau. 

— Intră, domnule Dale. Vrei să bei ceva? 

Deschise un dulap cenuşiu, metalic. Înăuntru era un mic bar 
frigider. Scoase două cutii de San Miguel şi două pahare şi le puse 
pe birou. 

Turnă una din cutii în pahar şi-l sorbi. 

Michael nu se atinse de băutură. 

— Ce se întâmplă? — zise el. 

Teddy Lau oftă. 

— Cred că ştii, domnule Dale, că nu sunt obligat să dau 
explicații. 

— i l-am oferit pe Douglas Ho pe tavă. 

— Nu-mi ţine discursuri. Îl vreau pe Douglas Ho la fel de mult 
ca tine, poate chiar mai mult, pentru că îl urmăresc de nu ştiu 
când. Dar suntem confruntați amândoi cu o realitate neplăcută. 

— Şi anume? 

— Dacă urmăreşti criminali de talie internațională şi îi 
descoperi, ajungi la un anumit nivel, foarte rarefiat unde bate un 
vânt înghețat. Deodată constați că nu mai este vorba de criminali, 
ci de politică şi democraţie. Începi să calci pe un teren sfânt, 
domnule Dale. Un loc unde poliţişti ca noi nu au acces. Asta se 
întâmplă când şefii noştri se întorc împotriva noastră şi ne trimit 
pe stradă, să arestăm oameni care par nişte criminali, nu oameni 
de afaceri bogaţi, în costume elegante, care stau lângă ei, la 
dineuri, sunt invitați la cocktail-uri sau se numără printre 
prietenii lor personali. 

— Ţi s-a spus să-l laşi să scape. 

— Exact. 

— Cine ţi-a dat acest ordin? 

— Nu pot să-ți mărturisesc. 

Îşi turnă bere în pahar. 

— Acum înţelegi, de ce unui polițist îi vine greu să fie cinstit? 
Când proprii săi şefi încalcă morala în asemenea măsură, începi să 
te întrebi la ce-ţi foloseşte să fii cinstit. Vreau să-ți mărturisesc că 
nu am luat mită în toată cariera mea, dar cred că sunt un prost şi 
familia mea este de aceeaşi părere. 

— Dacă nu punem mâna pe Douglas Ho, toată strădania 
noastră se va transforma într-o pantomima. Pentru ce şi-a riscat 

viața informatoarea mea? 

— Bună întrebare, la care, din păcate, nu ştiu ce să-ți răspund 
dar sunt sigur că şeful nostru va fi satisfăcut. Ne-aţi ajutat să 
capturăm o mare cantitate de heroină, ca să putem face paradă 
dinaintea presei. Avem câțiva criminali, ale căror fotografii vor 
apărea în presă. Oficial, sunt foarte recunoscător pentru 
contribuția serviciului vostru. 

— Omul numărul doi al acestei conspirații îşi scaldă picioarele 
în apă la Pak Sha Wan. Vreau să pun mâna pe el. 

— Nu se poate. Mi s-a spus că arestarea lui ar compromite 
interesele Hong Kong-ului şi aliaților săi. 

— Adică SUA? 

— Exact. 

— Pentru numele lui Dumnezeu, Teddy, câte crime o să mai 
tolerăm în numele securității naționale? Şi cine a luat această 
hotărâre? 

Teddy Lau îşi termină berea şi strivi cutia în pumni. 

— În orice caz, nu noi doi, domnule Dale. 

— Şi cu fata cum rămâne? 

— Informatoarea ta? 

— Trebuie să se descurce de una singură, nu? 

— Aş vrea să te pot ajuta — zise el. 

Apoi se întoarse să privească portul. Michael se ridică şi ieşi 
fără să scoată un cuvânt. 

Cei doi corsicani îndreptară botul vasului Zodiac spre golf, către 
Pak Sha Wan. Hammerhead era ancorat la un dig privat, mai jos 
de vilă şi fusese luminat cu lămpi de halogen. Pe treptele tăiate în 
stâncă, trei chinezi în şorturi albe cărau cutii de carton. 

Era clar că încărcau yacht-ul pentru un lung voiaj pe mare. 
Baptiste le spusese că încărcatul va dura toată noaptea. 

Ancorară Zodiac-ul în golf. Luna nu se ridicase încă şi apa era 
neagră. O briză ce bătea dinspre golf învolbura suprafața, 
camuflând bulele lor de aer. Studiară vasul Hammerhead timp de 
câteva minute, cu binoclul, observând poziția paznicilor. Apoi, îşi 
puseră costumele de scafandru şi scoaseră minele din sacul de 
pânză de pe puntea bărcii lor de cauciuc. Detonatoarele erau fixate 


522 


- COLIN FALCONER - 


să se declanşeze peste şase ore. 

Plonjară în apă, până la fundul mării, folosindu-se de busolă ca 
să navigheze. Peste patruzeci şi cinci de minute se întoarseră la 
bordul Zodiacului, tremurând înfriguraţi, dar cu cincizeci de mii de 
dolari în plus. Se folosiră din nou de vâsle să ajungă în port, ca să 
nu atragă atenția şi se îndreptară spre Hirma's Highway. Ajunseră 
la aeroport la şapte dimineața, pentru zborul Air France direct 
spre Paris. 


În timp ce corsicanii îşi treceau bagajele prin vamă, Jonathan 
Dale se afla de partea cealaltă a aeroportului, uitându-se prin 
mulțime la Noelle Crocé. Aceasta aşteptă la biroul de clasa întâi al 
companiei Thai International şi luă un bilet pentru dimineața 
aceea, spre Bangkok. Părea palidă, epuizată şi era îmbrăcată în 
negru. Era singură. 

Dale se opri s-o privească atent. Avea aceeaşi senzație ca şi 
atunci când o zărise prima oară: un gol în stomac, o greutate în 
piept, gura uscată. Fu cât pe ce s-o strige. 

Dar n-o făcu. 

Ce să-i spună? N-avea ce. Părea foarte tristă şi îndoliată. Era la 
fel de frumoasă cum o ştia, dar părea palidă şi fragilă ca o păpuşă 
de porțelan. 

O văzu luându-şi biletul şi îndreptându-se spre zona liberă. O 
urmă câțiva paşi şi apoi se opri. Era mai bine s-o lase singură, mai 
ales că el devenise un fugar, aşa că se îmbarcă în zborul Pan Am 
spre San Francisco, fără să tulbure fantomele trecutului. 

Michael privi Hammerhead-ul de pe puntea şalupei Police 78, la 
aproape o jumătate de milă depărtare. Carena lui albă sclipea în 
soarele dimineţii. Deasupra regiunii Pak Sha Wan, vârfurile 
învăluite în ceață ale noilor teritorii erau punctate cu luminițe, iar 
felinarele de pe stradă semănau cu nişte şiraguri de perle. La vest, 
pe cer, stelele nu păliseră încă. 

Michael auzi motorul de opt cilindrii al yacht-ului Hammerhead 
prinzând viață. Sunetul se propaga foarte clar până la ei. 
Comandantul şalupei Police 78, inspectorul Yan Thorn - Thorny 

pentru oamenii săi — luă binoclul. 

— Gata, a pornit — zise el. 

Un nor albastru se ridică din ţevile de evacuare ale vasului. Doi 
bărbați în costume albe de marinari săriră pe dig să desfacă funiile 
de ancorare. Hammerhead se desprinse încet de țărm, înaintând 
spre mijlocul canalului. 

Douglas Ho apăru pe punte pentru prima dată şi se alătură 
căpitanului. Nu era nici urmă de May. 

Thorn ordonă oamenilor săi să pornească în urmărirea yacht- 
ului, pe mare. 

— O să scape - zise Michael. 

Se rugase în gând să primească instrucțiuni de ultim moment, 
Schultz sunase toată noaptea la Washington. Acum însă, îşi 
pierduse orice speranţă. 

— Mi s-a spus să observ vasul, nu să-l interceptez — zise Thorn. 
Dacă nu comite un act de piraterie în apele teritoriale ale Hong 
Kong-ului, mă îndoiesc că aş putea face ceva. 

— L-am pierdut. 

Michael era dezolat. 

Urmăriră yacht-ul în timp ce ieşea din golf. Uruitul motoarelor 
crescu în intensitate când acceleră la sud de Port Shleter. Ngau 
Mei Chen apăru în cețurile dimineţii. Hammerhead coti spre sud şi 
se îndrepta spre insulele Poi Toi, în largul mării, învolburând 
valurile. Despica apa, cu Pavilionul de Comerț Englezesc fluturând 
la catarg. Trecu de câteva bărci pescăreşti în canalul Tathong, 
profilându-se pe fundalul maroniu fantomatic al Chinei şi al 
norilor cenuşii. 


May simți vibrația carenei şi legănarea valurilor, ştiind că 
părăsiseră Hong Kong-ul. Rămăsese în casă, legată de mâini şi de 
picioare, cu căluş la gură, până după-amiaza trecută. În timpul 
nopții, Chang şi un alt bărbat o duseseră pe yacht şi o închiseseră 
în cabină. Nimeni nu-i adresase nici un cuvânt. 

O s-o ucidă şi o s-o arunce în mare. 

Încercă să se pregătească. De mică, i se spusese că atunci când 
moare cineva, spiritele din corp se întorc în locul unde tatăl lor a 
îngropat cordonul ombilical. Al ei fusese îngropat conform tradiției 
sub coliba unde se născuse. Acum, o parte din ea tânjea să se 
întoarcă în munți, dar se întreba cum o să găsească sufletul ei 

drumul până acolo. Era atât de departe şi se ştia că sufletele sunt 
aiurite şi proaste. Făcuse atâtea călătorii lungi, fără un basi — o 
ceremonie care i-ar fi legat spiritul de trup, ca să-l prepare. Nu 
cunoştea nici un spirit care să fi traversat vreodată oceanul. Poate 
că al ei se va împrăştia şi va rătăci prin lume pe vecie. 

Oare meritase? se întrebă ea. Am riscat atât de mult şi, în final, 
n-a folosit la nimic. Nu i-am făcut rău lui Douglas, ci mie. lar Mai 
Koo m-a părăsit din nou. Am fost o proastă. Ar fi trebuit să urmez 
exemplul lui Noi. 

Dacă aş şti măcar ce-mi pregăteşte Douglas. 

Închise ochii şi îşi propuse să fie tare. 

Douglas Ho stătea pe punte, într-un şezlong. Purta un pulover 
alb tricotat, ca o plasă, cu gât înalt, şort de doc şi adidaşi. Sorbea 
cognac Hennessey XO şi fuma un trabuc cubanez. Ai fi putut 
crede că era un elegant gentleman chinez în croazieră pe yacht-ul 
său. 

Un marinar stătea în spatele lui. Douglas îi dădu instrucțiuni în 
şoaptă şi omul începu să umple gălețile cu peşte şi măruntaie de 
sub punte şi să le arunce peste bord. În cele din urmă, o aripioară 
de rechin despică apa şi plonjă la pupa. 

Douglas îşi scoase ochelarii de soare şi îşi concentra atenția 
asupra prizonierei sale. Chang îi desprinse leucoplastul de pe 
buze. 

— Draga mea - spuse Douglas. 

May îl privi sfidător. 

— Îmi imaginez că te întrebi cum o să te ucid. 

— Presupun că te-ai gândit deja. 

El râse. 

— Nu-i nimic deosebit, din păcate. Sunt un tradiționalist 
uneori. 

Trase din trabuc. 

— Este groaznic să-ți formezi astfel de deprinderi. Este ca şi 
când te-ai droga. 

O studie interesat. 

— Vrei să-mi spui ceva? 

May clătină din cap. Se hotărâse deja s-o ucidă, aşa că n-avea 
rost să-i vorbească. Spera doar să fie o moarte rapidă. 

— Sunt curios să ştiu de ce ai făcut-o. Pentru bani sau din 
principiu? 

— Din principiu - zise ea. 

Douglas se arătă dezamăgit. 

— Dacă ai fi făcut-o pentru bani, te-aş fi înțeles. Ar fi fost o 
afacere proastă. Dar aşa, din principiu? Am crezut că eşti o fată 
deşteaptă. 

Se cutremură de răcoarea dimineţii şi inspiră adânc aerul sărat. 
Erau ultimele guri de aer, atât de preţioase pentru ea acum. 

— Dezbrac-o - porunci Douglas. 

Chang îi sfâşie bluza subțire de mătase, apoi o aruncă cu fața în 
jos spre punte şi-i tăie cu cuțitul şortul şi chiloţii. 

Când termină, o trase în picioare. 

Douglas stătea în faţa ei, cu cuțitul în mână. Îşi trecu degetul 
mare peste lamă, s-o încerce. Îl ţinu în lumină şi văzu firicelul de 
sânge care se prelinsese. 

— Moartea este un simbol, May. Să ucizi pur şi simplu este 
uşor. Serveşte unui anumit scop - elimină pe cineva care-ţi 
primejduieşte planurile sau pedepseşte un duşman. Dar mai 
există şi altă dimensiune, îi avertizează pe ceilalți, pe cei care te 
pizmuiesc şi îți câştigă respect. De aceea, un om cu cap se 
străduieşte ca fiecare crimă să fie cât mai simbolică. Este nevoie 
de puţin ritual, de spectacol. Trebuie să introduci un element 
supranatural. Triada şi perioada mea de inițiere m-au învățat 
acest lucru. 

Ridică cuțitul dinaintea ochilor ei. 

— De asemenea, la fel ca şi tine, cred în spiritul lumii. Norocul 
nostru, soarta noastră favorabilă vine de la spirite, nu? Kuan Yin 
mi-a salvat viața odată şi mi-a adus noroc tot restul vieții. Acum 
însă, bafta mea a început să se evapore. Aşa că o să-i aduc 
ofrandă. Pe tine. 

Băgă lama cuțitului între sânii ei. 

— Nu sunt un sadic, May, nu-mi place să te chinuiesc. Dar 
trebuie s-o fac. 

Se întoarse spre Chang. 

— Întinde-o pe punte. 

Chang o lovi sub genunchi şi o dobori. Apoi îi puse un picior 
între umeri ca s-o imobilizeze. Douglas se aplecă înainte şi, cu 
mare precizie, trase vreo şase tăieturi pe fesele, coapsele şi spatele 
ei. 

May se zbătea disperată pe punte, sfâşiată de durere. Nu aşa. 

Ucide-mă şi termină odată! Încercă să strângă din dinţi la fiecare 
tăietură dar, în cele din urmă, îşi umplu plămânii cu aer şi ţipă. 


Yan Thorn lăsă jos binoclul, întunecat la față de furie. Michael i- 
1 smulse din mână şi se uită pe puntea yachtului Hammerhead. 
Când văzu ce se petrece, scoase un sunet inuman. 

— Trebuie să intervenim. 

— Ne aflăm în ape internaționale. Ar trebui să tragi asupra 
vasului ca să-l opresc şi mi-ar trebui aprobări de la Dumnezeu ştie 
cine. Oricum, ar dura vreo săptămână până să spună nu! 

— Opreşte-l! 

Thorn era desfigurat de furie şi neputinţă. 

— Nu pot! Trebuie să ne întoarcem. 

Michael închise ochii. La fel ca în Vietnam, Laos şi Triunghi. În 
fața lor se petreceau tot soiul de barbarii şi nu aveau cum să le 
pună capăt. 

— O să-l ucid - zise Michael, pe un ton şuierător. O să-l găsesc 
în Taiwan şi o să-l ucid. La dracu’ cu meseria lui. O să-l ucid şi 
gata. 

Thorn părea terminat. 

— Trebuie să ne întoarcem - repetă el. 


May nu mai putea să respire. Durerea îi sfâşia trupul. Îşi dădu 
seama, ca prin ceaţă că o forțau să se ridice în picioare. Chang o 
apucase de sub braţe. Îi alunecau picioarele pe sângele ei. 

Douglas stătea lângă gălețile înşirate la cârmă. Un marinar 
răsturnă peste bord ultima dintre ele. 

— Măruntaie - zise Douglas, întorcându-se spre ea. De la un 
porc. Vor atrage rechinii. Vin să-l devoreze şi apoi rămân să dea 
târcoale vasului ca nişte copii lacomi. Acum au venit vreo trei. Îi 
poți vedea în apă, dacă te uiţi atent. 

Făcu semn din cap şi Chang o aduse la pupa. 

— O să te legăm de această funie şi o să te aruncăm peste bord. 
Rechinii vor simți mirosul sângelui şi vor veni în goană. Uneori, 
durează câteva minute, pentru că sunt laşi şi se feresc să atace de 
prima oară. Dacă eşti deşteaptă, nu te zbate. Îneacă-te înainte să 
te găsească. O să-ţi fie mai uşor. După cum ţi-am spus, îți dau 
acest sfat nu pentru binele tău, ci pentru mine, ca să-mi recapăt 
norocul. 

May nu prea îşi dădea seama ce se petrece. Nu-i văzu când 
prinseră frânghia de brățările metalice de la mâinile ei. Chang o 
duse la pupa şi apoi o aruncă în ocean. 

Douglas îşi şterse mâinile însângerate de un prosop. Îşi pătase 
puloverul. Ce păcat. Se aşeză pe scaunul pescăresc, îşi scoase 
binoclul şi se instală să privească spectacolul. Restul echipajului 
era adunat în jurul lui. Voia să fie martori. Voia să repete această 
întâmplare şi s-o împrăştie peste tot, când vor ajunge în Taiwan. 


May încercă să țipe când căzu în mare. Apa sărată era agonie 
pentru rănile ei — şi-i pătrunse în gură. Trase de funie şi, în ciuda 
sfatului dat de Douglas, ieşi la suprafață zbătându-se. 

Funia se întinse şi fu trasă pe spate. Trebuie să mă înec înainte 
să mă găsească rechinii, îşi aminti ea. Dar era atât de greu să 
mori. Atât de greu... 


Şalupa Police 78 se opri. Michael privea yacht-ul Hammerhead 
disperat şi uluit. Se terminase şi dăduse greş. 

Nu-i mai păsa ce-o să se întâmple cu Douglas. Se gândea numai 
la Ly May. 

Ştia că n-o să şi-o ierte niciodată. 


Douglas scrută orizontul. Văzu şalupa poliției oprindu-se şi 
pregătindu-se să se întoarcă la Hong Kong, aşa cum îşi imaginase. 
Le făcu semn cu mâna, sperând că o să-l vadă cineva de pe punte. 
Apoi, îşi concentra atenția asupra siluetei din apă, la cincizeci de 
metri de vas. Încercă funia, aşteptând s-o simtă încordându-se, 
când rechinii vor veni să se înfrupte din carnea vie. 

Cei de pe Police 78 văzură sclipirea luminoasă cu câteva 
secunde înainte să audă detunătura exploziei. O trombă de fum 
negru se ridică pe cerul dimineții. 

Hammerhead dispăruse. 

Thorn privea marea uluit. Resturile vasului se împrăştiaseră 
peste tot. Oamenii pluteau pe valuri, alături de burţile albe ale 
peştilor ucişi sau încremeniți de explozie; în aer plutea un miros 

pătrunzător de cordită. 

— Ce dracu” s-a întâmplat? — zise el. 

Ofițerii de pe punte priveau spectacolul cu gura căscată. 

Police 78 despica apa, gonind siluetele întunecate care tăiau 
valurile cu aripioarele lor înotătoare. Marinarii se străduiau 
înnebuniți să-i salveze pe cei vii. 


Michael o văzu plutind cu fața în jos, cu părul negru răsfirat în 
apă. Tăieturile se vedeau sângerânde pe piele. Se afla la douăzeci 
de metri de vas. De încheieturi îi atârna o funie, pe suprafața 
oceanului. Se aruncă peste bord, înainte ca Thorn să-l poată opri. 

Era disperat. Doamne, fie s-o găsesc în viață. Te rog... 

De îndată ce ajunse la ea, o întoarse pe spate, lovind apa, în 
timp ce încerca să respire. Auzi strigătele echipajului de pe Police 
78 când Thorn încerca să apropie şalupa de patrulare. Se zbătea 
disperat în apă. 

Zări un marinar de pe Hammerhead înotând înnebunit, la câțiva 
metri depărtare. Apoi țâşni din apă când un rechin îşi înfipse colții 
în el. Văzu nasul ciuruit al rechinului şi aripioara dorsală. 

Măcar s-o salveze pe May. Îi era dator. 

Aruncară o plasă peste bord. Unul din membri echipajului se 
întinse şi o trase pe May din apă. Michael simţi ceva împingându- 
se în el, un rechin, unul mic, ameţit şi nervos. Îl lovi de carena 
navei. Se zbătu neputincios. 

Văzu cangea în fața lui şi o apucă. Credea că n-o să reuşească. 
Îl traseră din marea cumplită, înspumegată, apucându-l de 
încheieturi. 


May simți o durere în piept şi apoi se întoarse pe-o parte, 
vomitând apa de mare pe punte. Avea mâinile prinse în cătuşe şi 
fiecare spasm era o adevărată agonie. Cineva țipa la ea să stea 
trează, dar durerea şi epuizarea erau prea copleşitoare. Se 
cufundă din nou în beznă, lăsându-şi sufletul să plutească spre o 
întunecime minunată, unde nu mai exista durere, ci doar căldură 
şi alinare. 


Michael ținea capul lui May în braţe. 
— Stai trează! — strigă el. Stai trează! 
Se uită în jur. Erau cinci trupuri pe punte. Doi din ei erau 

morți, iar doi marinari se străduiau cu disperare să-l reanimeze pe 
altul. Era inconştient, alb la față, cu bărbia lăsată. Unul din ofițeri 
se aplecă asupra lui, să-i facă respirație artificială. 

Douglas Ho. 

Michael se gândi: nu, nu se poate. Puțin îmi pasă că ne aflăm în 
ape internaționale. N-o să mai facem pe gentlemenii. De data 
aceasta, se va face dreptate. 

Îi dădu la o parte pe cei doi chinezi, înşfacă trupul gangsterului 
de sub brațe şi-l târî într-o parte. 

— Dale! — zbieră Thorn. Nu! 

Douglas se rostogoli peste parapet. Un ofițer alergă să ia cangea 
cu care trăseseră trupurile din apă. Michael se luptă cu el şi se 
prăbuşiră amândoi pe punte. O formă întunecată apăru în apă. Un 
rechin cap de ciocan. Douglas Ho dispăru într-un val însângerat. 
Peştele se dădu la o parte, ridicându-şi capul uriaş, cu dinţii 
înroşiți. 

Echipajul amuţise, contemplând spectacolul macabru, în timp 
ce alți rechini se grăbeau să termine ospățul. 

S-a făcut în sfârşit dreptate, se gândi Michael. Arbitrar, natural 
şi crud. Nu se putea altfel. 

Doctorul îi ceru să-i vorbească între patru ochi. Era un tânăr 
cantonez, care încărunțise prematur. 

— Vă interesează să ştiţi în ce stare se află domnişoara May 
Wong? — zise el. 

Michael încuviință din cap. 

— Sunteţi prietenul ei? 

— O cunosc de când era mică — spuse el. 

Aşteptă, încercând să descifreze expresia doctorului. 

Trebuia să se vindece! 

— Cel mai mare pericol în cazul înecațţilor este infestarea, 
plămânilor cu apă de mare. Va trebui s-o ținem pe antibiotice timp 
de câteva zile şi s-o supraveghem atent. Cât despre celelalte răni, 
are douăzeci şi trei de cusături. N-o să mai fie niciodată la fel de 
frumoasă, dar inciziile se vor închide şi cicatricele vor dispare cu 
timpul. Poate doar soțul ei o să le observe. 

— Deci, o să-şi revină? 

— Va trebui să aşteptăm. 

— Pot s-o văd? 

— Este sub efectul anestezicelor, dar puteţi intra puţin. Apropo, 
cine i-a făcut asta? 

Michael ezită. 

— Toată lumea. 


May zăcea pe-o parte, albă la față. Avea cearcăne purpurii în 
jurul ochilor. Acul de perfuzie îi pompa morfină în venă. 

— May - murmură el. 

Fata deschise ochii. 

— Mai Koo. 

— Ce mai faci? 

Îi luă mult timp să-i răspundă, din cauza sedativelor. 

— O.K. 

— Îmi pare rău, May. 

— O să rămân frumoasă, Mai Koo? Băieții o să mai vrea să-mi 
facă ochi dulci? 

— Doctorii spun că o să te vindeci. 

— Cred că am pierdut bijuteriile pe care mi le-a dăruit, ca să am 
din ce trăi la bătrânețe. 

— O să am eu grijă de tine. 

Îl studie un timp. 

— Poate. Nu ştiu. Ai răbdare şi o să vedem. 

Se cufundă în somnul brusc, fără vise, al morfinei. Michael îi 
dădu la o parte o buclă de păr din ochi. O sărută blând pe frunte 
şi ieşi din cameră. 

San Francisco 


Jonathan Dale era singur acasă, în birou. Luă o sticlă de 
Bushmills de la bar şi se aşeză s-o bea. Ceața se lăsa peste golf, pe 
măsură ce se însera. Un vapor trecu pe sub Golden Gate, 
şuierând. Era un sunet singuratic, lugubru, care amintea de alte 
porturi, alte țări, alte vieți. 

Se plimba prin cameră, aplecându-se din când în când să ia 
câte un souvenir. O puşcă chinezească SK, luată de la un Viet 
Cong mort, lângă Pleiku; nişte fotografii cu soldați vietnamezi, 
găsite într-un bunker din Sam Neua; o statuetă de bronz a zeității 
Ganesh cumpărată într-un talcioc din Vientiane; o pipă din 
bambus pentru fumat opiu, dăruită de un şef hmong, în nordul 
Laosului. 

Dar absolut nimic din clipele petrecute cu Noelle. 

Era numai vina lui. Se căsătorise cu cine nu trebuia şi se 
dedicase unei cauze pierdute. Şi din cauza asta îşi pierduse copiii 
şi credința. 

— Ei — zise el cu voce tare — nu poţi să ai dreptate tot timpul. 


Sticla se golise pe jumătate când auzi un zgomot în spatele lui şi 
îşi dădu seama că nu era singur în cameră. 

— Bună, Gerry - zise el. 

— Jack. 

Gerry Gates se aşeză în fotoliu, lângă el. 

— Văd că nu ţi-ai pierdut reflexele. 

— Vrei să bei ceva? 

Gates clătină din cap. 

— Nici măcar de dragul timpurilor trecute? 

— Mai ales din cauza asta. 

Dale îl studie. Îşi dădu seama că nu îl agrease niciodată pe 
Gates prea mult. Se întâmplase doar să se afle de aceeaşi parte a 
baricadei. Mă rog, cam aşa ceva. 

— Ai venit să-mi faci morală? 

— Suntem cam bătrâni amândoi pentru asta. 

— Vrei să spui că tu eşti bătrân. 

Dale înghiţi încă o gură de Bushmills. Îl ardea pe gât şi-i făcea 
bine. 

Gerry părea stânjenit. Ca şi când ar fi trebuit să-l înştiințeze de 
moartea unui prieten apropiat. Ceea ce era, într-un fel, exact ce 
avea de gând, îşi spuse Dale. 

— Jack, am auzit un lucru care m-a dezamăgit profund. Te-am 
numit la Pacific International pentru că am avut încredere în tine. 
Mi-am pus pielea în joc pentru tine. Credeam că mă pot baza pe 
tine. 

— Ca să vezi! 

— Ce să văd? 

— Că nu se ştie niciodată. 

Gates încremenise posomorât. 

— Probabil că ai dreptate. 

— Din punctul meu de vedere - spuse Dale, apropiindu-se să 
soarbă din whisky - tu eşti un ticălos arogant, iar eu nu sunt. 

Gates se înroşi la față, dar nu se clinti din loc. 

— Ştiai doar că vom descoperi ce ai făcut. 

— Nu, până am vorbit cu Jordan a doua oară. 

— Jack, ne-ai dezamăgit. Nu mi-am imaginat că ai fi în stare să 
ne trădezi. Eram familia ta. Ne aflam de aceeaşi parte a baricadei. 

— Ba nu. Poate că am fost aliați la început, dar nu cred că 
luptăm cu adevărat pentru acelaşi lucru. 

— Credeam că ai înțeles. 

— Ce să înțeleg? Că distrugem planificat societatea noastră ca 
s-o protejăm? 

— Sammy Chen, clanul Trinca... tipii ăştia nu au nici o 
importanță - zise Gates ca şi când i-ar fi explicat unui copil mic. Îi 
urăsc pe comunişti la fel de mult ca şi noi. Sunt aliații noştri, prin 
natura lucrurilor. Au fost întotdeauna. Nu-i nimic nou. Se 
întâmplă de când există Mafia. Este un fapt de viață. Tipi ca 
Sammy Chen dispun de rețele uriaşe de spionaj, ca să-şi susțină 
afacerile. Trebuie să ne ajutăm reciproc. 

— Dar ei se ocupă de droguri, Gerry. 

— Rahat, câţiva declasaţi care îşi prăjesc creierii în ghettouri. 

— Ca fiica mea, nu? 

— Consideră că a fost doborâtă de un glonte tras din aceeaşi 
tabără. Ţi-am mai spus asta doar! 

Clătină din cap ca un profesor care încerca să-l facă să priceapă 
pe un elev eminent picat la examen. 

— Acesta este motivul? 

— În parte. Adevăratul motiv este că noi suntem cel mai cumplit 
duşman pentru această țară. Fiecare imperiu se sfărâmă din 
interior, nu din afară. 

— Deci, asta te frământă pe tine? 

— Nu este bine ce facem. 

— Moralitatea nu este o bază bună ca să alegi între bine şi rău. 
La dracu”, Jack! Ce crezi că ai realizat? Dosarul pe care i l-ai dat 
lui Michael a fost oprit. Noi l-am oprit. Poate, peste cincizeci de 

ani, o să dea cineva peste el, într-un colț uitat de lume, dar până 
atunci vom fi morți cu toții. 

— Iar unii dintre noi vom fi mai devreme, nu-i aşa? 

Gates oftă. 

— Jack, câţiva băieți aşteaptă afară, în maşină. Vor să mă 
însoţțeşti. Trebuie să discutăm. 

Dale îşi termină whisky-ul şi puse sticla şi paharul pe covor, 
lângă scaunul lui. Apoi se ridică, uşor amețit. 

— Ah, Gerry, cum dracu’ reuşeşti să dormi noaptea? 

— Afară este rece. Ar fi bine să-ți iei haina. 

— Pe dracu”! Unde mă duc eu n-o să am nevoie de ea. 


Spitalul Regina Elizabeth, Hong Kong 


Numai vanitatea o făcuse pe May să se refacă atât de repede. 
Michael o găsi pe coridorul spitalului, cu o unitate de perfuzie 
mobilă după ea; arăta superb în halatul alb, scurt, de spital. Se 
pare că reuşise să convingă o asistentă să-i cumpere cosmetice şi 
când Michael se apropie de ea, simți mirosul parfumului. Avea 
părul proaspăt spălat şi pieptănat. 

— Îţi place noua mea rochie, Mai Koo? — spuse ea când îl văzu şi 
se trase de tiv. 

— O să stârneşti o adevărată revoltă în spital — zise el. 

— Vrei să vii în camera mea? Se vede tot Kowloon-ul pe 
fereastră. Te las să te uiţi dacă, îmi promiţi că ai gânduri curate. 

Michael ridică mâinile, arătând că se predă. Apoi o ajută să 
tragă echipamentul de perfuzie. 

— Mi-ai salvat viața. 

— Era normal. Doar eu ţi-am primejduit existența. 

Fata clătină din cap. 

— Ba nu, Mai Koo, eu am ales aşa. Pot să mă bag şi singură în 
încurcături. N-am nevoie de ajutor. 

— Cred că eşti o femeie remarcabilă. 

May chicoti amuzată. 

— Vrei doar să faci prostii cu mine. 

— Da, vreau, dar nu de asta mă aflu aici. 

— Ba cred că tocmai de asta. Pentru bărbaţi, sexul este totul. Te 
rog să mă crezi, ştiu foarte bine. Am suferit destul din cauza lor. 

— Nu-mi pasă ce ai făcut până acum. 

— Nici mie nu-mi pasă. De ce mi-ar păsa? 

Deveni brusc serioasă. 

— Chiar mă vrei, Mai Koo? 

— Nici nu mă pot gândi la altceva. 

Îi zâmbi cu subînțeles. 

— Nici eu. 

Îşi dădu seama că nu o cunoştea deloc pe această fată. Orfana 
de nouă ani se transformase într-o femeie deşteaptă şi rafinată. 
Era uimit de curajul ei şi de trecutul legat inexorabil de al lui. Nu 
cunoscuse altă femeie ca ea şi o dorea mai mult decât orice pe 
lume. 

— Ce ai de gând să faci, May? 

— O fată drăguță poate face o mulțime de lucruri. Sunt mulți 
oameni bogați în Hong Kong. 

Îşi înclină capul într-o parte. 

— Câţi bani ai, Mai Koo? 

Candoarea ei îl luă prin surprindere. 

— N-o să mă compar niciodată cu tipi ca Douglas Ho. 

— Ba, poate o să te compari. 

— Nu cred. 

Îşi cobori vocea teatral. 

— Când am fotografiat documentele lui, am găsit şi alte lucruri. 

— Ce anume, May? 

— Coduri de acces? 

— La ce? 

— Poate că la banii lui Douglas Ho din Elveţia. 

— Te referi la banii obținuți din traficul cu droguri, May? 

— Dar cine să-i ia, dacă nu eu? 

— Nu ştiu. Nu hotărăsc eu. Poate guvernul din Hong Kong... 

— Eşti nebun, Mai Koo? 

— Dar May, nu sunt banii tăi. 

Îi aruncă o privire rece. 

— Nu ştiu cum ai reuşit să supraviețuieşti până acum, dacă 
gândeşti, aşa. Eşti prea bun, Mai Koo. Poate prea bun pentru 
mine. 

Se întristă. Michael îşi dădu seama că, de fapt, îl acuza pentru 
bunătatea lui exagerată. 

— Nu cred că mai pot să suport sărăcia - zise May în 
vietnameză. Şi, în afară de asta, merit banii ăştia. 

— Ce-a fost asta? — o întrebă Michael. 

— Am spus că sunt obosită. Cred că vreau să dorm. Ar fi mai 
bine să pleci acum, O.K.? 

În după-amiaza aceea, când se întoarse mai târziu la hotel, îl 
aştepta un mesaj. Trebuia să sune urgent în Statele Unite, la 
Biroul de Omucideri al Poliției din Sar Francisco. Tatăl său fusese 
găsit mort, în maşina lui. 


Mercedes-ul fusese găsit pe o alee pustie, în Parcul Naţional 
Tiburon, de nişte boschetari. Dale zăcea peste volan, cu degetele 
mâinii drepte încleştate pe trăgaciul revolverului Smith & Wesson 
38. Erau urme de praf de puşcă în rană şi mult sânge pe portieră 
şi pe podea. 

Fu îngropat lângă fiica lui, patru zile mai târziu. Era a doua 
oară, după câteva luni, când Michael fusese nevoit să se întoarcă 
în SUA să-şi îngroape un membru al familiei. Credea că nu putea 
fi nimic mai rău decât atât dar, când se întoarse de la Hong Kong 
peste o săptămână, primi altă lovitură. Ly May ieşise din spital cu 
două zile în urmă. Nu-i lăsase nici un mesaj şi nu ştia unde 
plecase. 


EPILOG 


149 


În compartimentul de clasa întâi al zborului thailandez 727, 
Baptiste Croce bea şampanie şi privea dealurile verzi ale Hong 
Kong-ului pierdute în depărtare. Încheiase socotelile; Douglas Ho 
murise. Dar răzbunarea lui îi lăsa un gust amar. Fără Lucien şi 
fără Noelle nu avea nici un farmec. 

Noelle... 

Problema mea, hotărî el, este că sunt un romantic incurabil. Am 
iubit-o prea mult. Am făcut totul pentru ea, dar n-a apreciat. 
Noelle şi prețioasa ei conştiinţă! Iată la ce i-a folosit. 

Şi-au pierdut fiul. Fiul lui. 

Ar fi trebuit să se aştepte cu toții la această nenorocire. Sammy 
Chen ar fi trebuit să-l îndepărteze demult pe Douglas Ho. Un 
bărbat trebuia să facă ordine în casa lui şi să dețină controlul 

asupra afacerilor. Rocco îl învățase asta, Dumnezeu să-l 
odihnească. Sammy plătise pentru neglijenţa lui: Se afla pe un pat 
de spital, zbătându-se între viață şi moarte. Îşi pierduse un fiu şi 
îşi destrămase imperiul. Îl consola un singur lucru. Baptist auzise 
că bunul său prieten, colonelul Tran van Li dăduse greş. Trupul 
lui fusese pescuit ieri din golful San Francisco. De fapt, o parte din 
el. I se spusese că îşi pierduse anumite organe vitale, în timp ce 
mai era încă în viaţă. 

O mare tragedie. 

Dar asta n-o să-i aducă înapoi fiul. Nu mai avea pentru ce să 
lupte. 

Îşi reaminti de Noelle. De ce continua să-l obsedez în asemenea 
hal? Nu mai era tânără, bineînțeles, dar îmbătrânise cu o graţie 
îngerească, fir-ar ea să fie. Din castitate, sau mai bine-zis, pur şi 
simplu din dispreț față de el. 

De ce nu o trata cu indiferență, aşa cum făcea ea? Acum, avea o 
herghelie de amante, putea să-şi permită oricâte îşi dorea, aşa că 
nu era nevoia fizică. 

Atunci, de ce? 

Dacă ar fi cinstit cu el, ar trebui să admită că se simțea singur. 
Ea era singura lui legătură cu trecutul şi tinereţea lui glorioasă. Îl 
cunoştea, şi-l înţelegea. Aveau o istorie comună. În viaţa lui nu 
mai întâlnise o femeie ca Noelle. 

Dar nu se terminase. Nu se termina nimic până nu spunea el şi, 
într-o zi, o să se întoarcă la el. 

Trebuia să existe o soluție... 


Toyota neagră coti pe şoseaua Sukhumwit şi goni pe Tanon 
Sapphankwai. Se opri pe alee, scrâşnind din roți şi Lucien Croce 
fu aruncat afară, pe portiera din spate. Toyota întoarse rapid şi 
dispăru. 

Lucien gemu şi se rostogoli într-o parte. Îşi frecă încheieturile 
rănite şi umflate din cauza cătuşelor pe care le purtase din ziua 
când îl răpiseră. Se ridică cu greu în picioare, dar genunchiul 
stâng nu putea să-i susțină greutatea. Şi-l răsucise când îl 
aruncaseră din maşină. 

Dar trăia. Doamne Sfinte, trăia. 

Vila era luminată. Parcă o vedea pe Noelle stând singură, 
înăuntru. Probabil că îl credea mort. Nici el nu se aşteptase să 

supraviețuiască.  Stătuse într-o magazie urât mirositoare, 
aşteptând din clipă în clipă să vină să-l ucidă. Când apăruseră în 
cele din urmă şi-l aruncaseră în maşină, crezuse că-l duc undeva 
să-l execute. Şi acum, pe neaşteptate, coşmarul luase sfârşit. 

Trase în piept aerul greu, cu iz de benzină; niciodată o noapte în 
Bangkok nu mirosise atât de bine. 


Din sala de tranzit a aeroportului Kai Tak, Michael contempla 
puzderia de străduțe din Walled City, un cuib colcăitor, de unde 
triadele îşi racolau armatele de muncitori şi soldați. Avioanele 
survolau oraşul peste acoperişurile sale, iar pasagerii erau 
ademeniți de bazarul sclipitor, care oferea produse scutite de taxe 
vamale. Într-o zi, vor dărâma Walled City, dar va fi prea târziu. 
Infecția se răspândise deja. 

Lui Michael i se încovoiară umerii sub povara disperării şi 
tristeții. Hong Kong-ul îl învinsese şi pe el şi pe tatăl său, la fel ca 
pe mulți alții. Ştia cum murise Dale, bineînțeles. Durerea din 
suflet nu se stinsese şi îl îmboldea, ori de câte ori se gândea la 
asta. Era convins că nu se sinucisese. 

— Isuse, îmi pare rău -— se auzi spunând cu voce tare, când îşi 
aminti de vorbele pe care le adresase tatălui său în ultimii ani. 

Îl judecase greşit. Dale îşi îndeplinise întotdeauna misiunile cu 
curaj, chiar şi atunci când fusese confruntat cu situații 
conflictuale. Numai un om deosebit se putea comporta ca el. 

Michael ar fi vrut să-i spună atâtea lucruri; dar ştia că ar fi 
rămas tăcut, chiar dacă tatăl său ar fi apărut acum dinaintea lui, 
iar acest gând îi aducea alinare şi durere în acelaşi timp. Aceasta 
fusese întotdeauna relația dintre ei. 

Dar nu vărsase lacrimi pentru tatăl său. 

Se întreba dacă sacrificiul lui folosise la ceva. Dosarul lui fusese 
îngropat undeva, la Washington. Sammy Chen nu va apare 
niciodată dinaintea tribunalului. Michael auzise că nu se ştia încă 
dacă va supraviețui; se afla la reanimare, la spitalul San Francisco 
General. 

Lui Michael i se propusese să fie îndepărtat din serviciu pe caz 
de boală, dar nu fusese necesar. Îşi prezentase demisia în timp ce 
era încă la San Francisco. Slujba lui devenise lipsită de sens. Şefii 
cei mari ieşeau întotdeauna basma curată şi rămâneau doar cei 
neimportanți, soldaţii prea proşti, prea speriați sau prea derutați 

să fugă. 

Şi jocul continua. 

Trecătorii treceau pe lângă el - aceeaşi masă omogenă, care 
zbura zi de zi cu avionul; chinezi în tricouri şi pantaloni largi, care 
se întorceau la Canton, cu valizele doldora de haine, liqueur şi 
țigări scutite de taxe vamale; oameni de afaceri britanici, cu 
cămăşi bleu şi costume elegante; turişti, încărcați cu bagaje; 
locuitori din Runjab, arabi, thailandezi. Oricare din ei ar putea 
transporta droguri, se gândi el. Cum să controlezi minuţios 
această masă de oameni? 

Nu exista decât un singur mod de a opri acest comerț şi aşa 
cum descoperise tatăl său, te confruntai cu politica lumii vestice. 

Îşi aminti din nou de Ly May. Nu se îndoia că luase un avion 
spre Zürich şi că folosise codul de acces pe care-l găsise. Se 
întreba de ce era atât de trist. Şi-o imagina în culori romantice, dar 
o asemenea fată nu ar fi supraviețuit aşa cum făcuse Ly May. 

Îşi auzi numele la sistemul public. I se cerea să se prezinte la 
ghişeu. Se întrebă ce se întâmplase. Probabil că se ivise vreo 
problemă cu biletul. Se ridică leneş în picioare şi o porni pe 
coridor. 

Când se apropie, îl văzu şi-i zâmbi. Era îmbrăcată într-o haină 
lungă de piele şi avea ochelari de soare Porsche care-i țineau părul 
negru. La gât îi sclipea un lanț gros de aur. Nu i se păruse 
niciodată atât de frumoasă. 

Sau atât de bogată. 

Haina îi dezgolea grațios picioarele în timp ce alerga spre el. Se 
ridică pe vârfuri şi-l sărută. 

— Cred că mi-a fost dor de tine — zise ea. Mă gândeam că va 
trebui să mă duc la Bangkok după tine. 

— May - zise el. 

— Ah, nu fă mutra asta distrusă! 

Michael clătină din cap. 

— Credeam că te-am pierdut şi pe tine. 

May se încruntă, nedumerită. 

— Ce s-a întâmplat? Pari atât de trist. 

Dale îi făcu semn că nu era. Cum să-i spună despre tatăl lui? 
Cum să-i spună ce îi făcuseră? 

— Ce s-a întâmplat, Mai Koo? 

Îşi puse capul pe umărul ei, gata să-şi reverse durerea mocnită. 

Dar nu aici, nu îl public. May îl îmbrățişă. Oamenii treceau pe 
lângă ei. Unii le aruncau câte o privire grăbită. Credeau probabil 
că sunt un cuplu ca oricare altul, care-şi lua rămas bun la 
aeroport. 

Fata nu înțelegea de ce era atât de trist. Doar supraviețuiseră. 
Buddha pe care i-l dăruise îi salvase pe amândoi. 

Ea cel puţin, nu fusese niciodată atât de fericită. Îl avea pe Mai 
Koo, trăia şi, pentru prima oară, era liberă. Dar cel mai grozav era 
că avea cele trei milioane şi jumătate de dolari ai lui Douglas Ho. 


„Patriotismul este ultimul refugiu al ticălosului.” 
SAMUEL JOHNSON 

